{"text":"1 Timotio 5:21\n21E nerɨ aí nionɨ Gorɨxoyá sɨŋwɨ́ tɨ́ŋɨ́ e dánɨ tɨ́nɨ Kiraisɨ Jisasoyá sɨŋwɨ́ tɨ́ŋɨ́ e dánɨ tɨ́nɨ aŋɨ́najɨ́ xɨ́o ɨ́á yɨyamɨxɨmɨ́ eŋɨ́yɨ́yá sɨŋwɨ́ tɨ́ŋɨ́ e dánɨ tɨ́nɨ xwɨyɨ́á joxɨ mɨrɨmúropaxɨ́ imónɨŋɨ́ rɨpɨ orɨrɨmɨnɨ. Joxɨ nionɨ wipeŋweagɨ́áwa nánɨ rɨrarɨŋápɨ nerɨ́ná wí nánɨ \"Ámá nionɨyáyɨ́rɨ́anɨ?\" nɨyaiwirɨ nɨyiŋwɨ́rónɨrɨ mepa éɨrɨxɨnɨ. Wí dɨxɨ́yonɨ sɨ́mɨ́ sɨ́mɨ́ e nɨmerɨ mepa éɨrɨxɨnɨ. Xɨxenɨ wigɨ́ yarɨgɨ́ápɨ tɨ́nɨ wiíɨrɨxɨnɨ.","id":"<urn:uuid:6e97c5ef-9b65-4be1-9ed6-f7d3ea70757c>","dump":"CC-MAIN-2016-44","url":"http:\/\/bibles.org\/aak-AAK\/1Tim\/5\/21","date":"2016-10-24T20:29:21Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988719754.86\/warc\/CC-MAIN-20161020183839-00433-ip-10-171-6-4.ec2.internal.warc.gz","language":"aak","language_score":0.9999884367,"language_script":"Latn","minhash_cluster_size":12,"top_langs":"{\"aak_Latn_score\": 0.9999884366989136}","num_words":61,"character_repetition_ratio":0.13,"word_repetition_ratio":0.0,"special_characters_ratio":0.17,"stopwords_ratio":0.311,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Matɨyuo 25\nEwayɨ́ ikaxɨ́ apɨxɨ́ apɨyá wé wúkaú nánɨrɨnɨ.\n1Jisaso ewayɨ́ xwɨyɨ́á re urɨŋɨnigɨnɨ, \"Ámá 'Gorɨxo xɨ́o xegɨ́ xwioxɨ́yo mɨmeámɨ́ nerɨ oneameŋweanɨ.' yaiwíɨ́áyɨ́ apɨxɨ́ apɨyá wé wúkaú riwánɨŋɨ́ imónɨŋoɨ. Íwa 'Negɨ́ ámá o xegɨ́ apɨxɨ́ sɨŋɨ́ meanímɨ nɨwirɨmiaumɨ bɨnɨŋoɨ.' rɨnɨ́agɨ arɨ́á nɨwiro óɨ́ e oneairɨmeáronɨrɨ wigɨ́ ramɨxɨ́ xɨxegɨ́nɨ nɨmɨxárómɨ nuro óɨ́ e wenɨŋɨ́ nero ŋweagɨ́íwarɨnɨ. 2Apɨxɨ́ wé ná wúnɨ íwa majɨmajɨ́á ikárɨnɨgɨ́íwarɨnɨ. Wé wɨ́úmɨ dáŋɨ́ wíwa dɨŋɨ́ píránɨŋɨ́ mogɨ́íwarɨnɨ. 3Majɨmajɨ́á ikárɨnɨ́íwa ramɨxɨ́ nɨmaxɨrɨ́ná piurɨ́ sɨxɨ́ mɨmaxɨrɨgɨ́íwarɨnɨ. 4Dɨŋɨ́ píránɨŋɨ́ móɨ́íwa ramɨxɨ́ nɨmaxɨrɨ́ná piurɨ́ sɨxɨ́ enɨ xɨxegɨ́nɨ maxɨrɨgɨ́íwarɨnɨ. 5Íwa wenɨŋɨ́ nerɨ ŋweaŋáná apɨxɨ́ sɨŋɨ́ meano sɨnɨ sɨ́á órɨpɨ́nɨ́ yarɨ́ná íwa sá niówárɨ́ nero rɨxa sá weŋáná 6rɨxa árɨwegɨ́ imónáná rɨ́aiwá re rɨnɨŋɨnigɨnɨ, 'Wenɨŋɨ́ époyɨ. Apɨxɨ́ sɨŋɨ́ meáo rɨxa iwo barɨnɨ. Seyɨ́né óɨ́ e wirɨménapɨ́poyɨ.' rɨnɨ́agɨ arɨ́á nɨwiro 7apɨxɨ́ apɨyá níwanɨ nɨwiápɨ́nɨmearo ramɨxɨ́ ápiáwɨ́ xwé owenɨrɨ ɨ́á nɨkɨnɨmɨxɨmáná 8majɨ́á ikárɨnɨ́íwa wigɨ́ piurɨ́ yeáyɨ́ nerɨ ramɨxɨ́ supárarɨŋagɨ nɨwɨnɨro dɨŋɨ́ píránɨŋɨ́ móɨ́íwamɨ re urɨgɨ́awixɨnɨ, 'Negɨ́ ramɨxɨ́ supárɨmɨnɨrɨ yarɨŋagɨ nánɨ sewayɨ́né piurɨ́ bɨ neaiapɨ́poyɨ.' urɨ́agɨ́a aiwɨ 9íwa re urɨgɨ́awixɨnɨ, 'Oweoɨ, piurɨ́ newanéyá ramɨxɨ́ sewayɨ́néyá tɨ́nɨ newanéyá tɨ́nɨ xɨxenɨ mimónɨnɨ. Newanéyá enɨ supárɨnɨgɨnɨ. Sewayɨ́né nuro segɨ́ enɨ sɨtɨwá aŋɨ́yo ámá piurɨ́ bɨ́ yarɨgɨ́áyo bɨ́ époyɨ.' urɨ́agɨ́a 10majɨmajɨ́á ikárɨnɨ́íwa piurɨ́ bɨ́ yanɨro nánɨ úáná ámá apɨxɨ́ sɨŋɨ́ meáo nɨbɨrɨ apɨyá wíwa píránɨŋɨ́ nimɨxɨnɨrɨ wenɨŋɨ́ nero ŋweagɨ́íwa o tɨ́nɨ nerɨmeánɨmɨ aŋɨ́ aiwá apɨxɨ́ meanɨ nánɨ imɨxárɨ́e nánɨ nuro aŋɨ́yo páwíáná ówaŋɨ́ yárɨnɨŋɨnigɨnɨ. 11Ówaŋɨ́ rɨxa nɨyárɨnɨmáná eŋáná apɨyá piurɨ́ bɨ́ yanɨro úɨ́íwa nɨbɨro bɨ́arɨwámɨ dánɨ re urɨgɨ́awixɨnɨ, 'Ámɨnáoxɨnɨ, Ámɨnáoxɨnɨ, newané ówaŋɨ́ neaɨ́kwiomeaɨ.' urɨ́agɨ́a aí 12o re urɨŋɨnigɨnɨ, 'Nionɨ nepa seararɨŋɨnɨ. Nionɨ sewayɨ́né nánɨ majɨ́onɨrɨnɨ.' urɨŋɨnigɨnɨ.\" Jisaso ewayɨ́ xwɨyɨ́á e nurɨrɨ 13re urɨŋɨnigɨnɨ, \"Sɨ́á nionɨ weapɨmɨ́áyi soyɨ́né majɨ́á eŋagɨ nánɨ píránɨŋɨ́ wenɨŋɨ́ nero awínɨŋɨ́ ŋweáɨ́rɨxɨnɨ.\nEwayɨ́ ikaxɨ́ omɨŋɨ́ wiiarɨgɨ́á waú wo nánɨrɨnɨ.\n14\"Ayɨ́ rɨpɨ nánɨ 'Awínɨŋɨ́ ŋweáɨ́rɨxɨnɨ.' seararɨŋɨnɨ. Nionɨ ámɨ nɨweapɨrɨ́ná ámá nionɨ nɨxɨ́darɨgɨ́áyo wigɨ́ niiarɨgɨ́ápɨ xɨxenɨ wiimɨ́á eŋagɨ nánɨ nionɨ ámá amɨpí mɨmúrónɨŋɨ́ rónɨŋɨ́ imónɨŋɨnɨ. O xegɨ́ aŋɨ́ wíyo urɨ́naumɨnɨrɨ nerɨ́ná ámá xɨnáíwánɨŋɨ́ nimónɨro omɨŋɨ́ wiiarɨgɨ́áwamɨ 'Eɨnɨ.' nurɨrɨ xegɨ́ iyɨ́á ɨ́á nɨgwɨ́ amɨpí píránɨŋɨ́ umeipɨ́rɨ nánɨ yaŋɨ́ nɨwirɨ́ná 15omɨŋɨ́ xɨxenɨ epaxowa eŋagɨ nɨwɨnɨrɨ womɨ nɨgwɨ́ K5,000 mɨnɨ wirɨ womɨ K2,000 mɨnɨ wirɨ womɨ K1,000 mɨnɨ wirɨ nemo aŋɨ́ wíyo urɨ́naumɨnɨrɨ uŋɨnigɨnɨ. 16Nɨgwɨ́ K5,000 wío apaxɨ́ mé nurɨ nɨgwɨ́ apɨ tɨ́nɨ omɨŋɨ́ nerɨ́ná sayá nimɨxɨrɨ ámɨ K5,000 bɨ sayá imɨxɨŋɨnigɨnɨ. 17Nɨgwɨ́ K2,000 wío enɨ nɨgwɨ́ apɨ tɨ́nɨ omɨŋɨ́ nerɨ́ná ámɨ K2,000 bɨ sayá imɨxɨŋɨnigɨnɨ. 18E nerɨ aí nɨgwɨ́ K1,000 wío nɨgwɨ́ apɨ nɨmeámɨ nurɨ mínɨŋwɨ́ nɨrɨpɨmáná mɨraxwoyá nɨgwɨ́ pɨ́nɨ́ e tɨŋɨnigɨnɨ. 19Mɨraxwo aŋɨ́ wíyo urɨ́naumɨnɨrɨ wago neméɨsáná ámɨ nɨbɨrɨ 'Gɨ́ nɨgwɨ́ rɨxa sayá nimɨxa ugɨ́árɨ́anɨ? Sɨŋwɨ́ owɨnɨmɨnɨ.' nɨyaiwirɨ 'Gɨ́ omɨŋɨ́ niiarɨgɨ́á nɨgwɨ́ wiŋáwa obɨ́poyɨ.' ráná 20ámá nɨgwɨ́ K5,000 wiŋo nɨgwɨ́ xɨ́o wiŋɨ́pɨ tɨ́nɨ nɨgwɨ́ K5,000 xɨ́o sayá imɨxɨŋɨ́pɨ tɨ́nɨ nɨmeámɨ nɨbɨrɨ sɨwá nɨwirɨ re urɨŋɨnigɨnɨ, 'Mɨraxwe, joxɨ xámɨ K5,000 niapɨŋɨ́pɨ ámɨ nionɨ sayá nimɨxɨrɨ́ná K5,000 ámɨ bɨ imɨxɨŋá rɨpɨ sɨŋwɨ́ wɨneɨ.' urɨ́agɨ 21mɨraxwo re urɨŋɨnigɨnɨ, 'Gɨ́ omɨŋɨ́ niiarɨŋoxɨnɨ, joxɨ omɨŋɨ́ niirɨ́ná anɨŋɨ́ minɨ́ naŋɨ́ niiarɨŋoxɨnɨ, joxɨ awiaxɨ́ éɨ́rɨnɨ. Omɨŋɨ́ onɨmiá nionɨ siapɨŋápɨ joxɨ anɨŋɨ́ minɨ́ píránɨŋɨ́ niiŋɨ́ eŋagɨ nánɨ gɨ́ amɨpí obaxɨ́yo merɨ́a nánɨ \"Bosɨwoxɨnɨ\" nɨrɨrɨrɨ orɨrɨ́peámɨnɨ. Joxɨ nɨ́wiapɨrɨ nionɨ tɨ́nɨ nawínɨ nɨŋwearɨ́ná yayɨ́ nionɨ ninarɨŋɨ́pa axɨ́pɨ yayɨ́ osinɨnɨ.' urɨŋɨnigɨnɨ. 22Ámá nɨgwɨ́ K2,000 wiŋo nɨbɨrɨ re urɨŋɨnigɨnɨ, 'Mɨraxwe, joxɨ K2,000 niapɨŋɨ́pɨ nionɨ sayá nimɨxɨrɨ́ná K2,000 ámɨ bɨ rɨpɨ xɨrɨŋá rɨpɨ sɨŋwɨ́ wɨneɨ.' urɨ́agɨ 23mɨraxwo re urɨŋɨnigɨnɨ, 'Gɨ́ omɨŋɨ́ nɨniiarɨŋoxɨnɨ, joxɨ omɨŋɨ́ niirɨ́ná anɨŋɨ́ minɨ́ naŋɨ́ niiarɨŋoxɨnɨ, joxɨ awiaxɨ́ éɨ́rɨnɨ. Omɨŋɨ́ onɨmiá nionɨ siapɨŋápɨ joxɨ anɨŋɨ́ minɨ́ píránɨŋɨ́ niiŋɨ́ eŋagɨ nánɨ gɨ́ amɨpí obaxɨ́yo merɨ́a nánɨ \"Bosɨwoxɨnɨ\" nɨrɨrɨrɨ orɨrɨ́peámɨnɨ. Joxɨ nɨ́wiapɨrɨ nionɨ tɨ́nɨ nawínɨ nɨŋwearɨ́ná yayɨ́ nionɨ ninarɨŋɨ́pa axɨ́pɨ yayɨ́ osinɨnɨ.' urɨŋɨnigɨnɨ. 24Ámá nɨgwɨ́ K1,000 wiŋo nɨbɨrɨ re urɨŋɨnigɨnɨ, 'Mɨraxwe, joxɨ arɨ́á rɨ́á wé rarɨŋoxɨrɨnɨ. Aiwá joxɨ jɨwanɨŋoxɨ ɨwɨ́á murɨŋe mirɨ ɨwɨ́ mɨmó eŋe mirɨ yarɨŋoxɨ eŋagɨ nánɨ 25nionɨ wáyɨ́ nerɨ nɨgwɨ́ K1,000 joxɨ niapɨŋɨ́pɨ nɨmeámɨ nurɨ xwɨ́á weyárɨŋárɨnɨ. Sɨŋwɨ́ wɨneɨ. Dɨxɨ́ nɨgwɨ́pɨ ripɨrɨnɨ.' urɨ́agɨ aí 26mɨraxwo re urɨŋɨnigɨnɨ, 'Gɨ́ omɨŋɨ́ niiarɨŋɨ́ rɨ́wɨ́ sɨwɨ́á yiŋɨ́ roxɨnɨ, joxɨ sɨpínɨ eŋɨ́rɨnɨ. Joxɨ \"Xewanɨŋo ɨwɨ́á murɨŋe mirɨ ɨwɨ́ mɨmó eŋe mirɨ yarɨŋorɨnɨ.\" nɨniaiwirɨ nánɨ 27nɨgwɨ́ nionɨ siapɨŋápɨ pí nánɨ nɨgwɨ́ aŋɨ́yo mɨtɨpa eŋɨ́rɨnɨ. E nɨtɨrɨ sɨŋwɨrɨyɨ́, nɨgwɨ́ apɨ tɨ́nɨ ámɨ bɨ seáyɨ e ikwiárɨnɨŋáná meámɨnɨrɨ éárɨnɨ.' nurɨrɨ 28wamɨ re urɨŋɨnigɨnɨ, 'Nɨgwɨ́ K1,000 xɨrɨŋomɨ nurápɨro K10,000 xɨrɨŋomɨ mɨnɨ wípoyɨ. 29Ayɨ́ rɨpɨ nánɨ seararɨŋɨnɨ. Ámá gɨyɨ́ gɨyɨ́ nionɨ wiŋápɨ píránɨŋɨ́ mɨmepa nerɨ kikiɨ́á nerɨ́náyɨ́ apɨ aí nurápɨmɨ́árɨnɨ. 30Omɨŋɨ́ niiarɨŋɨ́ sɨpíomɨ ɨ́á nɨxero sɨ́á yinɨŋɨ́ bɨ́arɨwámɨnɨ moaípoyɨ. Sɨ́á yinɨŋeyɨ́ rɨ́nɨŋɨ́ ayɨkwɨ́ mɨwinɨpa enɨ́á eŋagɨ nánɨ ámá ŋwɨ́ earo magí írónɨro epɨ́rɨ́erɨnɨ.'\" Jisaso ewayɨ́ xwɨyɨ́á e urɨŋɨnigɨnɨ.\nÁmá nɨyonɨ mí ómómɨxɨmɨ́ winɨ́ápɨ nánɨ urɨŋɨ́ nánɨrɨnɨ.\n31Ámɨ re urɨŋɨnigɨnɨ, \"Ámá imónɨŋáonɨ mɨxɨ́ ináyɨ́ nimónɨrɨ nikɨ́nɨmáná gɨ́ aŋɨ́najowa tɨ́nɨ nawínɨ xɨxɨ́eánɨŋɨ́ niga nɨweapɨrane íkwiaŋwɨ́ ámáyo mí ómómɨxɨmɨ́ emɨ́ánamɨ éɨ́ ŋweááná 32ámá gwɨ́ wɨrɨ́ wɨrí nɨ́nɨ gɨ́ sɨ́mɨmaŋɨ́mɨnɨ awí eaárɨpɨ́rɨ́árɨnɨ. Awí eaáráná nionɨ ámá sipɨsipɨ́ mearɨgɨ́áwa sipɨsipɨ́ tɨ́nɨ memé tɨ́nɨ neyíroro sipɨsipɨ́ mɨdánɨ memé mɨdánɨ wárarɨgɨ́ápa ámáyo axɨ́pɨ e neyírorɨ mɨdɨmɨdánɨ nɨwárɨrɨ́ná 33sipɨsipɨ́ wé náúmɨnɨ wárɨrɨ memé onamɨŋúmɨnɨ wárɨrɨ emɨ́árɨnɨ. 34E nemáná mɨxɨ́ ináyonɨ wé náúmɨnɨ nɨŋweagɨ́áyo re urɨmɨ́árɨnɨ, 'Ámá gɨ́ ápo píránɨŋɨ́ seaimɨxɨ́ɨ́yɨ́né nɨ́wiapɨro oyá xwioxɨ́yo ŋweápoyɨ. Aŋɨ́ o xwɨ́árí imɨxɨrɨ aŋɨ́na imɨxɨrɨ eŋe dánɨ seyɨ́né nánɨ wé roárɨŋe nɨ́wiapɨro ŋweápoyɨ. 35Ayɨ́ rɨpɨ nánɨ seararɨŋɨnɨ. Nionɨ agwɨ́ niarɨ́ná seyɨ́né aiwá bɨ niapagɨ́árɨnɨ. Iniɨgɨ́ nánɨ nináná iniɨgɨ́ bɨ niapagɨ́árɨnɨ. Nionɨ aŋɨ́ mɨdáŋonɨ eŋáná seyɨ́né nɨnipemeámɨ wagɨ́árɨnɨ. 36Iyɨ́á mayonɨ eŋáná bɨ nɨpáragɨ́árɨnɨ. Sɨmɨxɨ́ yarɨ́ná seyɨ́né nɨbɨro nɨmeŋweaagɨ́árɨnɨ. Gwɨ́ aŋɨ́yo ŋweaŋáná seyɨ́né xwɨyɨ́á nɨŋwénapagɨ́árɨnɨ.' urɨmɨ́árɨnɨ. 37E uráná ámá wé rónɨgɨ́áyɨ́ re nɨrɨpɨ́rɨ́árɨnɨ, 'Ámɨnáoxɨnɨ, gíná agwɨ́ nánɨ yarɨ́ná sɨŋwɨ́ nɨranɨrane aiwá siapagwárɨnɨ? Gíná iniɨgɨ́ nánɨ sináná iniɨgɨ́ siapagwárɨnɨ? 38Gíná joxɨ aŋɨ́ mɨdáŋoxɨ́nɨŋɨ́ imónɨŋáná nɨsipemeámɨ wagwárɨnɨ? Gíná iyɨ́á mayoxɨ emearɨŋagɨ nɨranɨrane iyɨ́á rɨpáragwárɨnɨ? 39Gíná joxɨ sɨmɨxɨ́ yarɨŋagɨ rɨmeŋweaagwárɨnɨ? Gíná gwɨ́ aŋɨ́yo ŋweaŋáná xwɨyɨ́á rɨŋwénapagwárɨnɨ?' nɨráná 40mɨxɨ́ ináyonɨ re urɨmɨ́árɨnɨ, 'Nepa seararɨŋɨnɨ, \"Seyɨ́né ámá nionɨ gɨ́ imónɨgɨ́á tɨ́yo sɨpí apiamɨ aiwɨ arɨrá nɨwirɨ e nɨwirɨ́náyɨ́ ayɨ́ nionɨ́nɨŋɨ́ niagɨ́awixɨnɨ.\" seararɨŋɨnɨ.' urɨmɨ́árɨnɨ. 41E nurɨmáná wé onamɨŋúmɨnɨ nɨŋweagɨ́áyo re urɨmɨ́árɨnɨ, 'Gorɨxo nánɨ ramɨxɨnɨgɨ́áyɨ́né pɨ́nɨ nɨnɨwiárɨmɨ nuro rɨ́á anɨŋɨ́ wearɨŋɨ́ xɨ́o obo tɨ́nɨ aŋɨ́najɨ́ xɨ́omɨ ɨ́wɨ́ wikárɨgɨ́áwa tɨ́nɨ nánɨ imɨxárɨŋɨ́rímɨ nánɨ úpoyɨ. 42Ayɨ́ rɨpɨ nánɨ seararɨŋɨnɨ. Nionɨ agwɨ́ nánɨ yarɨ́ná seyɨ́né aiwá bɨ mɨniapagɨ́árɨnɨ. Iniɨgɨ́ nánɨ nináná bɨ mɨniapagɨ́árɨnɨ. 43Aŋɨ́ mɨdáŋonɨ eŋáná nɨnipemeámɨ wagɨ́ámanɨ. Iyɨ́á mayonɨ emearɨ́ná iyɨ́á bɨ mɨnɨpáragɨ́árɨnɨ. Sɨmɨxɨ́ weŋáná mɨnɨmeŋweaagɨ́árɨnɨ. Gwɨ́ aŋɨ́yo ŋweaŋáná xwɨyɨ́á mɨnɨŋwénapagɨ́árɨnɨ.' uráná 44wiwanɨŋɨ́yɨ́ re nɨrɨpɨ́rɨ́árɨnɨ, 'Ámɨnáoxɨ gíná joxɨ agwɨ́ nánɨ erɨ iniɨgɨ́ nánɨ sinɨrɨ aŋɨ́ mɨdáŋoxɨ imónɨrɨ iyɨ́á mayoxɨ erɨ sɨmɨxɨ́ werɨ gwɨ́ aŋɨ́yo ŋwearɨ yarɨŋagɨ nene sɨŋwɨ́ nɨranɨrane arɨrá mɨsipa yagwárɨnɨ?' nɨráná 45ayo re urɨmɨ́árɨnɨ, 'Nepa seararɨŋɨnɨ. Seyɨ́né ámá nionɨ gɨ́ imónɨgɨ́á tɨ́yo sɨpí apiamɨ aiwɨ arɨrá mɨwipa nerɨ́náyɨ́ ayɨ́ nionɨ enɨ́nɨŋɨ́ niagɨ́awixɨnɨ.' uráná 46ayɨ́ rɨ́nɨŋɨ́ anɨŋɨ́ winɨne nánɨ upɨ́rɨ́árɨnɨ. E nerɨ aí wé rónɨgɨ́áyɨ́ dɨŋɨ́ nɨyɨmɨŋɨ́pɨ tɨ́gɨ́áyɨ́ ŋweapɨ́rɨ́e nánɨ upɨ́rɨ́árɨnɨ.\" urɨŋɨnigɨnɨ.","id":"<urn:uuid:1d3082ea-a12b-452f-82dc-f0a8f8b5f13f>","dump":"CC-MAIN-2016-44","url":"http:\/\/bibles.org\/aak-AAK\/Matt\/25","date":"2016-10-24T11:05:31Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988719564.4\/warc\/CC-MAIN-20161020183839-00269-ip-10-171-6-4.ec2.internal.warc.gz","language":"aak","language_score":1.0000050068,"language_script":"Latn","minhash_cluster_size":35,"top_langs":"{\"aak_Latn_score\": 1.0000050067901611}","num_words":1078,"character_repetition_ratio":0.06,"word_repetition_ratio":0.088,"special_characters_ratio":0.177,"stopwords_ratio":0.132,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Epesasɨ 1\n1Poronɨ —Nionɨ Gorɨxo Kiraisɨ Jisasoyá wáɨ́ wurɨmeiarɨŋɨ́ wo imónɨ́wɨnɨgɨnɨrɨ xegɨ́ dɨŋɨ́ tɨ́nɨ nɨrɨ́peaŋonɨrɨnɨ. Nionɨ payɨ́ rɨna ámá Gorɨxoyá imónɨgɨ́á Epesasɨ ŋweáyɨ́né —Seyɨ́né segɨ́ nawínɨ ikárɨnɨgɨ́o, Jisasomɨ nuxɨ́dɨróná píránɨŋɨ́ uxɨ́darɨgɨ́áyɨ́nérɨnɨ. Seyɨ́né nánɨ nionɨ payɨ́ rɨna nearɨ mónaparɨŋɨnɨ. 2\"Negɨ́ ápo Gorɨxo tɨ́nɨ Ámɨná Jisasɨ Kiraiso tɨ́nɨ wá seawianɨri seyɨ́né nɨwayɨrónɨro ŋweapɨ́rɨ nánɨ seaiiri éisixɨnɨ.\" nimónarɨnɨ.\n\"Kiraiso tɨ́nɨ ikárɨnɨŋwaéne Gorɨxo naŋɨ́ imónɨŋɨ́ apɨ apɨ neaiiŋɨ́rɨnɨ.\" urɨŋɨ́ nánɨrɨnɨ.\n3Gorɨxo ámá dɨŋɨ́ nɨyɨmɨŋɨ́ tɨ́gɨ́áyɨ́ nimónɨro aŋɨ́namɨ ŋweáɨ́rɨxɨnɨrɨ nɨwimɨxɨrɨ́ná naŋɨ́ wiiarɨŋɨ́pɨ, apɨ nɨpɨnɨ Kiraiso tɨ́nɨ ikárɨnɨŋwaéne rɨxa neaiiŋɨ́ eŋagɨ nánɨ omɨ yayɨ́ uméwanɨgɨnɨ. 4O xwɨ́árí sɨnɨ mimɨxɨ́mɨ dánɨ nene oyá sɨŋwɨ́yo dánɨ sɨyikwɨ́ mínɨŋwaéne imónɨrane xwɨyɨ́á mɨneamearɨpaxɨ́ imónɨrane yanɨ́wá nánɨ Kiraiso tɨ́nɨ nawínɨ ikárɨnɨŋwápimɨ dánɨ ɨ́á yɨyamɨxɨmɨ́ neaiŋɨnigɨnɨ. 5O eŋíná dánɨ nene nánɨ dɨŋɨ́ sɨpí wiŋɨ́ eŋagɨ nánɨ \"Ámá nionɨ ɨ́á yɨyamɨxɨmɨ́ wíáyɨ́ Kiraiso wiinɨ́ápimɨ dánɨ gɨ́ niaíwɨ́ piaxɨ́ memɨ́áyɨ́nɨŋɨ́ wimɨxɨ́ɨmɨgɨnɨ.\" yaiwiárɨŋɨnigɨnɨ. Xegɨ́ dɨŋɨ́yo dánɨ \"E éɨmɨgɨnɨ.\" nɨwimónɨrɨ nánɨ e yaiwiárɨŋɨnigɨnɨ. 6Nene re nɨyaiwirane seáyɨ e umeanɨ́wá nánɨ e nɨyaiwiárɨrɨ eŋɨ́rɨnɨ, \"O wá nɨneawianɨrɨ́ná bɨ onɨmiápɨ mɨneawianɨ́ nene o xegɨ́ dɨŋɨ́ sɨxɨ́ uyiŋo tɨ́nɨ nawínɨ ikárɨnɨŋwaéne eŋagwɨ nánɨ 'Ayɨ́ enɨ xɨxe niíɨ́rɨxɨnɨ.' mɨwimónɨ́ xegɨ́ xewaxo anɨpá wɨ́rénapɨŋɨ́rɨ́anɨ?\" nɨyaiwirane seáyɨ e umeanɨ́wá nánɨ e nɨyaiwiárɨrɨ eŋɨ́rɨnɨ. 7Nene Kiraiso tɨ́nɨ ikárɨnɨŋwaéne eŋagɨ nánɨ o yoxáɨ́pámɨ nɨperɨ xegɨ́ ragɨ́ púɨ́pimɨ dánɨ Gorɨxo gwɨ́nɨŋɨ́ nearoayírorɨ xwɨyɨ́á xɨ́oyápɨ nɨwiaíkirane yarɨŋwápɨ yokwarɨmɨ́ neaiirɨ eŋɨ́rɨnɨ. E nɨneaiirɨ́ná Gorɨxo wá onɨmiápɨ nɨneawianɨrɨ neaiiŋɨ́ranɨ? 8Oweoɨ, aga wá ayá wí nɨneawianɨrɨŋɨ́pimɨ dánɨ nearoayírorɨ yokwarɨmɨ́ neaiirɨ eŋɨ́ eŋagɨ nánɨ rarɨŋɨnɨ. O dɨŋɨ́ émɨ́ saímɨ́ nɨmorɨ amɨpí nɨ́nɨ nánɨ nɨjɨ́á imónɨŋo eŋagɨ nánɨ 9xewanɨŋo e éɨmɨgɨnɨrɨ wimónɨŋɨ́pɨ tɨ́nɨ xɨxenɨ nerɨ́ná eŋíná dánɨ Kiraiso enɨ́ápimɨ dánɨ ámá nánɨ e wiíɨmɨgɨnɨrɨ eŋwɨpeárɨŋɨ́pɨ —Apɨ ámáyá sɨŋwɨ́yo dánɨ ínɨmɨ imónɨŋɨ́pɨrɨnɨ. Apɨ nánɨ nene wɨ́á neaókímɨxɨŋɨ́rɨnɨ. 10-11Eŋíná dánɨ eŋwɨpeárɨŋɨ́ apɨ, ayɨ́ amɨpí nɨ́nɨ aŋɨ́namɨ tɨ́nɨ xwɨ́árímɨ tɨ́nɨ imónɨŋɨ́yɨ́ \"Kiraisomɨ sɨmaŋwɨ́yónɨŋɨ́ ínɨmɨ wurɨ́nanɨ́wá nánɨ rimónɨŋwɨnɨ?\" nɨyaiwiro xɨxenɨ e imónɨ́ɨ́rɨxɨnɨrɨ eŋwɨpeárɨŋɨ́pɨrɨnɨ. Sɨ́á e eŋwɨpeárɨŋɨ́pɨ imónɨ́wɨnɨgɨnɨrɨ rɨnárɨnɨŋɨ́yi nimónɨrɨ́ná oyá dɨŋɨ́ tɨ́nɨ xɨxenɨ e imónɨnɨ́árɨnɨ. Pí pí o dɨŋɨ́ neŋwɨperɨ́ná \"E éɨmɨgɨnɨ.\" nɨwimónɨrɨ yaiwiárɨŋɨ́pɨ sɨwiá mé apɨ tɨ́nɨ xɨxenɨ yárarɨŋɨ́pa eŋíná dánɨ Kiraiso tɨ́nɨ ikárɨnɨŋwaéne nánɨ \"Ámá ayɨ́ nionɨyá imónɨ́ɨ́rɨxɨnɨ.\" nɨwimónɨrɨ yaiwiáragɨ́pɨ tɨ́nɨ xɨxenɨ nerɨ e neaimɨxɨŋɨ́rɨnɨ. 12Judayene —Ámá xámɨ Kiraisomɨ dɨŋɨ́ nɨwikwɨ́moro re yaiwigɨ́áyɨ́, \"O neaiiŋɨ́pimɨ dánɨ Gorɨxo yeáyɨ́ neayimɨxemeanɨ́árɨnɨ.\" yaiwigɨ́áyɨ́ nánɨ nene xámɨ sɨŋwɨ́ ipeŋwaénerɨnɨ. Nene \"Aga seáyɨ e imónɨŋo, ayɨ́ Gorɨxorɨ́anɨ?\" nɨyaiwirane seáyɨ e umeanɨ́wá nánɨ xɨ́oyaéne neaimɨxɨŋɨ́rɨnɨ. 13Seyɨ́né enɨ Kiraiso tɨ́nɨ ikárɨnɨgɨ́áyɨ́né eŋagɨ nánɨ xwɨyɨ́á nepaxɨŋɨ́ imónɨŋɨ́ yaŋɨ́ seaiapɨgɨ́ápɨ —Apɨ Gorɨxo yeáyɨ́ seayimɨxemeanɨ́á eŋagɨ nánɨ yayɨ́ seainarɨŋɨ́pɨrɨnɨ. Apɨ seyɨ́né arɨ́á nɨwiróná dɨŋɨ́ wɨkwɨ́róɨ́á eŋagɨ nánɨ Gorɨxo xɨ́oyá imónɨ́ɨ́rɨxɨnɨrɨ xegɨ́ kwíyɨ́ sɨ́mɨmaŋɨ́yo dánɨ́nɨŋɨ́ \"Nɨseaiapɨmɨ́árɨnɨ.\" rárɨŋɨ́pɨ tɨ́nɨ ikɨyiŋɨ́nɨŋɨ́ seaiárɨŋɨ́rɨnɨ. 14Kwíyɨ́ neaiapɨŋɨ́pɨ tɨ́nɨ rɨxa ikɨyiŋɨ́nɨŋɨ́ neaiárɨnɨŋagɨ nánɨ dɨŋɨ́ re moŋwɨnɨ, \"Gorɨxo 'Nɨseaiimɨ́árɨnɨ.' rárɨŋɨ́ sɨnɨ mɨneaímeaŋɨ́pɨ tɨ́nɨ xɨxenɨ nɨneaiinɨ́árɨnɨ. Xɨ́o 'Nionɨ tɨ́nɨ nɨŋwearo nionɨyáyɨ́ imónɨ́ɨ́rɨxɨnɨ.' yaiwiarɨŋɨ́pɨ tɨ́nɨ xɨxenɨ imónanɨ́wá nánɨ gwɨ́nɨŋɨ́ neaíkwamɨxɨnɨ́árɨnɨ.\" Dɨŋɨ́ anɨŋɨ́ e moŋwɨnɨ. Nene \"Aga seáyɨ e imónɨŋo, ayɨ́ Gorɨxorɨ́anɨ?\" nɨyaiwirane seáyɨ e umeanɨ́wá nánɨ xegɨ́ kwíyɨ́pɨ tɨ́nɨ ikɨyiŋɨ́nɨŋɨ́ neaiárɨŋɨ́rɨnɨ.\n\"Gorɨxomɨ seyɨ́né nánɨ rɨxɨŋɨ́ seaurɨyarɨŋárɨnɨ.\" urɨŋɨ́ nánɨrɨnɨ.\n15-16Gorɨxo apɨ apɨ e seaiiŋɨ́ eŋagɨ nánɨ nionɨ enɨ ámá wí re rarɨŋagɨ́a, \"Epesasɨ ŋweáyɨ́ Ámɨná Jisasomɨ dɨŋɨ́ nɨwɨkwɨ́roro ámá Gorɨxoyá imónɨgɨ́á nɨ́nɨ nánɨ dɨŋɨ́ sɨpí wiarɨŋoɨ.\" rarɨŋagɨ́a arɨ́á wiŋaé dánɨ nionɨ seyɨ́né nánɨ Gorɨxomɨ yayɨ́ nɨwiayirɨ́ná wí pɨ́nɨ wiárarɨŋámanɨ. Rɨxɨŋɨ́ nurɨrɨ́ná seyɨ́né nánɨ dɨŋɨ́ nɨmorɨ 17rɨxɨŋɨ́ re seaurɨyarɨŋárɨnɨ, \"Negɨ́ Ámɨná Jisasɨ Kiraisoyá Ŋwɨ́áoxɨnɨ, seáyɨ e rɨmepaxɨ́ ápo Gorɨxoxɨnɨ, Epesasɨ ŋweáyo ananɨ re wiíɨrɨxɨnɨ. Joxɨ dɨxɨ́ kwíyɨ́pimɨ dánɨ ayɨ́ dɨŋɨ́ émɨ́ saímɨ́ mopɨ́rɨ nánɨ sɨ́kɨ́kɨ́ womɨxɨrɨ dɨxɨ́ imónɨŋɨ́pɨ nánɨ xɨxenɨ nɨjɨ́á imónɨpɨ́rɨ́a nánɨ wɨ́á wókímɨxɨrɨ éɨrɨxɨnɨ.\" seaurɨyarɨŋárɨnɨ. 18-19Seyɨ́né rɨpɨ rɨpɨ nɨyaiwiro nɨjɨ́á xɨxenɨ imónɨpɨ́rɨ́a nánɨ rɨxɨŋɨ́ seaurɨyarɨŋárɨnɨ, \"Gorɨxo nionɨyáyɨ́ nimónɨro nionɨ tɨ́nɨ ŋweáɨ́rɨxɨnɨrɨ wéyo ɨ́á neaumɨrɨŋɨ́ dɨŋɨ́ ikwɨ́moarɨŋwápɨ, ayɨ́ apɨrɨ́anɨ?\" yaiwiro \"Xɨ́oyaéne awiaxɨ́ imónɨŋɨ́ neaímeanɨ́ápɨ —Apɨ ayá tɨ́ŋɨ́ sɨ́mɨ́ sɨ́mɨ́ e mepaxɨ́ imónɨŋɨ́pɨrɨnɨ. Apɨ, ayɨ́ apɨrɨ́anɨ?\" yaiwiro \"Xɨ́oyá eŋɨ́ sɨxɨ́ eánɨŋɨ́ pɨ́rɨ́ mɨwiaíkipaxɨ́ imónɨŋɨ́pɨ —Apɨ aga seáyɨ émɨ imónɨŋɨ́pɨrɨnɨ. Ámá xɨ́omɨ dɨŋɨ́ wɨkwɨ́roarɨgɨ́áyo dɨŋɨ́ sɨxɨ́ wímoarɨŋɨ́pɨrɨnɨ. Apɨ, ayɨ́ apɨrɨ́anɨ?\" yaiwiro epɨ́rɨ́a nánɨ o segɨ́ dɨŋɨ́ wɨ́á seaókímɨxɨnɨ́a nánɨ omɨ rɨxɨŋɨ́ seaurɨyarɨŋárɨnɨ. Xɨ́oyá eŋɨ́ sɨxɨ́ eánɨŋɨ́ dɨŋɨ́ wɨkwɨ́roŋwaéne sɨxɨ́ neaímoarɨŋɨ́ apɨ pípɨ marɨ́áɨ, 20eŋɨ́ sɨxɨ́ eánɨŋɨ́ Kiraiso xwárɨpáyo dánɨ owiápɨ́nɨmeanɨrɨ sɨŋɨ́ wimɨxɨrɨ aŋɨ́namɨ xɨ́oyá wé náúmɨnɨ oŋweanɨrɨ wimɨxɨrɨ eŋɨ́pɨ, ayɨ́ xɨ́omɨ dɨŋɨ́ wɨkwɨ́roŋwaéne dɨŋɨ́ sɨxɨ́ neamímoarɨŋɨ́ axɨ́pɨnɨrɨnɨ. 21Wé náúmɨnɨ ŋweaŋo, o gɨyɨ́ gɨyɨ́ seáyɨ e nimónɨro wínɨyo seáyɨ e umeŋweaarɨgɨ́áyoranɨ, gɨyɨ́ gɨyɨ́ nénɨ́ tɨ́ŋwaéne nimónɨrɨ oŋweaaneyɨnɨrɨ yarɨgɨ́áyoranɨ, gɨyɨ́ gɨyɨ́ eŋɨ́ eánɨŋɨ́ nimónɨrɨ omeŋweaaneyɨnɨrɨ yarɨgɨ́áyoranɨ, gɨyɨ́ gɨyɨ́ ámɨná nimónɨrɨ yarɨgɨ́áyoranɨ, pí pí yoɨ́ omɨŋɨ́ xɨxegɨ́nɨ yarɨgɨ́áyɨ́yá nɨwɨ́rɨro rarɨgɨ́áyoranɨ, ayo nɨyonɨ kwíyɨ́ imónɨgɨ́áyoranɨ, ámá imónɨgɨ́áyoranɨ, nɨyonɨ o aga wiárɨ́ seáyɨ e wimónɨŋorɨnɨ. Agwɨ rínánɨ marɨ́áɨ, ná rɨ́wɨ́yo enɨ anɨŋɨ́ e seáyɨ e nɨwimónɨrɨ ŋweanɨ́árɨnɨ. 22Gorɨxo amɨpí nɨ́nɨ ámáranɨ, amɨpíranɨ, Kiraisoyá suyɨmaŋwɨ́yo wurɨ́nɨ́ɨ́rɨxɨnɨrɨ wimɨxɨŋɨ́rɨnɨ. O amɨpí nɨyonɨ nánɨ Ámɨnáo imónɨŋo eŋagɨ nánɨ ámá xɨ́oyá sɨyikɨ́ imónɨgɨ́áyo mɨŋɨ́yínɨŋɨ́ wimónɨnɨ́a nánɨ enɨ wimɨxɨŋɨ́rɨnɨ. 23O mɨŋɨ́yínɨŋɨ́ imónɨŋáná ámá oyá sɨyikɨ́ imónɨgɨ́áyɨ́ xegɨ́ warárínɨŋɨ́ imónɨŋoɨ. Mɨŋɨ́yi tɨ́nɨ warárí tɨ́nɨ nawínɨ eŋáná wará nonɨ xɨxenɨ imónarɨŋɨ́pa Kiraiso —O amɨpí nɨ́nɨ Gorɨxo wimónarɨŋɨ́pɨ tɨ́nɨ xɨxenɨ imónɨ́wɨnɨgɨnɨrɨ wimɨxarɨŋorɨnɨ. O Gorɨxo \"Mɨŋɨ́yi xegɨ́pɨ oŋweanɨrɨ mɨwimónɨ́ wará enɨ tɨ́ŋɨ́yi imónɨ́wɨnɨgɨnɨ.\" yaiwiŋɨ́pɨ tɨ́nɨ xɨxenɨ imónɨnɨ́a nánɨ ámá oyá sɨyikɨ́ imónɨgɨ́áyɨ́ apɨ e imónɨŋoɨ.","id":"<urn:uuid:1b24a7cc-d02c-4366-be3b-8e06cee02e6d>","dump":"CC-MAIN-2016-44","url":"http:\/\/bibles.org\/aak-AAK\/Eph\/1","date":"2016-10-25T07:12:07Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988719960.60\/warc\/CC-MAIN-20161020183839-00036-ip-10-171-6-4.ec2.internal.warc.gz","language":"aak","language_score":1.0000025034,"language_script":"Latn","minhash_cluster_size":20,"top_langs":"{\"aak_Latn_score\": 1.0000025033950806}","num_words":813,"character_repetition_ratio":0.068,"word_repetition_ratio":0.007,"special_characters_ratio":0.152,"stopwords_ratio":0.24,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"2 Timotio 2:10\n10Xwɨyɨ́á Gorɨxoyápɨ enɨ gwɨ́nɨŋɨ́ mɨŋwɨrárɨnɨŋagɨ nánɨ nionɨ ámá Gorɨxo xegɨ́ ɨ́á yɨyamɨxɨmɨ́ eŋɨ́yɨ́ nánɨ dɨŋɨ́ nɨmorɨ nionɨ nikárarɨgɨ́ápɨ nɨpimɨnɨ xwámámɨ́ wiarɨŋárɨnɨ. Ámá ayɨ́ Kiraisɨ Jisasomɨ dɨŋɨ́ wɨkwɨ́róáná o tɨ́nɨ nawínɨ nikárɨnɨrɨŋɨ́pimɨ dánɨ yeáyɨ́ uyimɨxemearɨ aŋɨ́namɨ xɨ́o tɨ́nɨ anɨŋɨ́ seáyɨ e nimónɨro ŋweapɨ́rɨ́a nánɨ wimɨxɨrɨ éwɨnɨgɨnɨrɨ e yarɨŋárɨnɨ.","id":"<urn:uuid:1515f306-d9ef-4af6-862d-c1116235054c>","dump":"CC-MAIN-2016-44","url":"http:\/\/bibles.org\/aak-AAK\/2Tim\/2\/10","date":"2016-10-27T17:14:20Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988721355.10\/warc\/CC-MAIN-20161020183841-00466-ip-10-171-6-4.ec2.internal.warc.gz","language":"aak","language_score":1.0000065565,"language_script":"Latn","minhash_cluster_size":13,"top_langs":"{\"aak_Latn_score\": 1.0000065565109253}","num_words":48,"character_repetition_ratio":0.005,"word_repetition_ratio":0.0,"special_characters_ratio":0.151,"stopwords_ratio":0.333,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Wɨ́á wómɨxɨnɨŋɨ́pɨ 14\nÁmá 144,000 imónɨgɨ́ápɨ nánɨrɨnɨ.\n1Nionɨ wenɨŋɨ́ éáyɨ́ wɨnɨŋanigɨnɨ. Sipɨsipɨ́ miáo dɨ́wɨ́ mɨŋɨ́ Saionɨyɨ rɨnɨŋɨ́pimɨ éɨ́ roŋagɨ sɨŋwɨ́ nɨwɨnɨrɨ ámá 144,000 imónɨgɨ́áyɨ́ —Ayɨ́ yoɨ́ xɨ́oyá tɨ́nɨ xanoyá tɨ́nɨ rɨ́wamɨŋɨ́ mimáyo eánɨgɨ́áyɨ́rɨnɨ. Ayɨ́ o tɨ́nɨ nawínɨ éɨ́ roŋagɨ́a nɨwɨnɨrɨ 2arɨ́á wíáyɨ́ wiŋanigɨnɨ. Aŋɨ́namɨ dánɨ ikaxɨ́ bɨ nɨrɨnɨrɨ́ná ikaxɨ́ iniɨgɨ́ iyakwɨ́ obaxɨ́ nɨdɨrorɨ́ná rarɨŋɨ́pa rɨrɨ akɨrɨwɨ́ eŋɨ́ tɨ́nɨ nɨrɨrɨ́ná rarɨŋɨ́pa rɨrɨ ikaxɨ́ ámá kitá eaarɨgɨ́áyɨ́ kitá eaarɨ́ná rarɨŋɨ́pa rɨrɨ yarɨŋagɨ arɨ́á wiŋanigɨnɨ. 3Gorɨxoyá íkwiaŋwɨ́na tɨ́nɨ dɨŋɨ́ tɨ́ŋɨ́ imónɨgɨ́á waú waú awa tɨ́nɨ ámɨná 24 e nɨŋweaxa pugɨ́áwa tɨ́nɨ wigɨ́ sɨ́mɨmaŋɨ́rɨwámɨnɨ ámá 144,000 ayɨ́ éɨ́ nɨrómáná soŋɨ́ sɨŋɨ́ bɨ rarɨŋagɨ́a arɨ́á wiŋanigɨnɨ. Soŋɨ́ rarɨgɨ́á apɨ ámá xwɨ́áyo dáŋɨ́ wí nɨjɨ́á imónɨpaxɨ́ menɨnɨ. E dáŋɨ́ 144,000 imónɨgɨ́á xɨ́o nupeirɨŋɨ́pimɨ dánɨ gwɨ́nɨŋɨ́ uroayíroŋɨ́yɨ́nɨ ananɨ nɨjɨ́á nimónɨrɨ rɨpaxɨ́rɨnɨ. 4Ámá apɨxɨ́ tɨ́nɨ ɨ́wɨ́ minɨpa nero piaxɨ́ mɨweánarɨgɨ́ápa ayɨ́ enɨ ŋwɨ́ápɨ sɨnɨ ɨ́á mɨxɨrarɨgɨ́á eŋagɨ nánɨ Gorɨxoyá sɨŋwɨ́yo dánɨ piaxɨ́ mɨweánarɨgɨ́áyɨ́rɨnɨ. Sɨnɨ apɨxɨ́ tɨ́nɨ memegɨ́áyɨ́rɨnɨ. Sipɨsipɨ́ miáo gɨmɨ gɨmɨ úɨ́mɨ ananɨ númɨ xɨ́darɨgɨ́áyɨ́rɨnɨ. Ámá nɨyonɨ dánɨ gwɨ́nɨŋɨ́ Gorɨxo roayíroŋɨ́yɨ́ xɨ́o nánɨ tɨ́nɨ sipɨsipɨ́ miáo nánɨ tɨ́nɨ aiwá nɨwákwínɨ́nɨŋɨ́ imónɨŋɨ́yɨ́rɨnɨ. 5Yapɨ́ nɨrɨro xwɨyɨ́á óɨ́ e rarɨgɨ́áyɨ́manɨ. Ramɨnɨgɨ́áyɨ́rɨnɨ. Xwɨyɨ́á bɨ xɨ́meapaxɨ́yɨ́manɨ.\nAŋɨ́najɨ́ waú wo xwɨyɨ́á rɨgɨ́á nánɨrɨnɨ.\n6Aŋɨ́najɨ́ ámɨ wo aŋɨ́ pɨrɨ́yo ayá áwɨnɨmɨ nɨpɨpɨka warɨŋagɨ wɨnɨŋanigɨnɨ. O ámá xwɨ́áyo ŋweagɨ́áyo gwɨ́ wɨrɨ́ wɨrí imónɨgɨ́á nɨyonɨ tɨ́nɨ pɨ́né xɨxegɨ́nɨ rarɨgɨ́á nɨyonɨ tɨ́nɨ wará xɨxegɨ́nɨ inɨgɨ́á nɨyonɨ tɨ́nɨ ayo nɨyonɨ xwɨyɨ́á arɨ́á nɨwirɨ́ná yayɨ́ winɨpaxɨ́pɨ —Apɨ anɨŋɨ́ rɨnárɨnɨ́ápɨrɨnɨ. Apɨ wáɨ́ urɨnɨ nánɨ tɨ́ŋorɨnɨ. 7O eŋɨ́ tɨ́nɨ re rɨŋɨnigɨnɨ, \"Gorɨxo, aŋɨ́na imɨxɨrɨ xwɨ́árí imɨxɨrɨ rawɨrawá imɨxɨrɨ iniɨgɨ́ sɨmɨŋɨ́yɨ́ imɨxɨrɨ eŋo ámá nɨyonɨ eyeyírómɨ́ eníná rɨxa ríná eŋagɨ nánɨ omɨ wáyɨ́ wiro seáyɨ e umɨ́eyoaro o nene nánɨ yayɨ́ owinɨrɨ seáyɨ e umero éɨ́rɨxɨnɨ.\" Aŋɨ́najo nɨpɨpɨka nɨpurɨ́ná e rarɨŋagɨ wɨnɨŋanigɨnɨ.\n8Aŋɨ́najɨ́ ámɨ wo rɨ́wɨ́yo aŋɨ́ pɨrɨ́yo áwɨnɨmɨ nɨpɨpɨka nɨpurɨ́ná re nɨra puŋɨnigɨnɨ, \"Aŋɨ́ xwé Babironɨyɨ rɨnɨŋɨ́pɨ rɨxa xwɨrɨ́á ikɨxenárɨnɨnɨ. Oyɨ, rɨxa xwɨrɨ́á ikɨxenárɨnɨnɨ. Ámá wí wíyo papɨkɨ́ oépoyɨnɨrɨ iniɨgɨ́ wainɨ́ mɨnɨ nɨwiro wíwapɨyarɨgɨ́ápa aŋɨ́ apɨ enɨ ɨ́wɨ́ xébɨ inarɨŋɨ́pa gwɨ́ bɨ bɨ mónɨgɨ́á nɨ́nɨ enɨ ɨ́wɨ́ axɨ́pɨ oinɨ́poyɨnɨrɨ wíwapɨyiŋɨ́pɨrɨnɨ.\" nɨra pwarɨŋagɨ wɨnɨŋanigɨnɨ.\n9Aŋɨ́najɨ́ awaúmɨ ámɨ rɨ́wɨ́yo wo nɨpurɨ́ná eŋɨ́ tɨ́nɨ re nɨra puŋɨnigɨnɨ, \"Ámá naŋwo tɨ́nɨ ónɨŋɨ́ xopaikɨgɨ́ imɨxɨnɨŋɨ́pɨ tɨ́nɨ awaú nene nánɨ yayɨ́ owinɨnɨrɨ xómɨŋɨ́ nɨyɨkwiro seáyɨ e umero ipɨrɨ́á oyá mimáyoranɨ, wéyoranɨ, eánɨro yarɨgɨ́á gɨyɨ́ gɨyɨ́ 10wikɨ́ Gorɨxo aga ayɨkwɨ́ mɨwónɨŋɨ́pɨ wí múropɨ́rɨ́ámanɨ. Iniɨgɨ́ wainɨ́ mɨxɨ́ yarɨŋɨ́pɨ́nɨŋɨ́ nɨpɨ́rɨ́árɨnɨ. Wainɨ́ oyápɨ, ayɨ́ mɨxɨ́ bɨ onɨmiápɨ éwɨnɨgɨnɨrɨ aga iniɨgɨ́ tɨ́nɨ gwiaumɨ́ nerɨ yinɨŋɨ́pɨ marɨ́áɨ, wainɨ́ apɨ mɨxɨ́ ayɨkwɨ́ mepa éwɨnɨgɨnɨrɨ iniɨgɨ́ tɨ́nɨ gwiaumɨ́ mé wainɨ́ aínɨnɨ sɨxɨ́ oyá wikɨ́ ónɨŋɨ́nɨŋɨ́ imónɨŋɨ́wámɨ ínɨŋɨ́pɨrɨnɨ. Ámá ayɨ́ wainɨ́ apɨ nɨnɨrɨ́nɨŋɨ́ neróná re epɨ́rɨ́árɨnɨ. Aŋɨ́najɨ́ Gorɨxoyáowa tɨ́nɨ sipɨsipɨ́ miáo tɨ́nɨ awa sɨŋwɨ́ wɨnɨŋáná rɨ́nɨŋɨ́ sɨ́ŋá sarɨpáɨ rɨnɨŋɨ́pimɨ dánɨ tɨ́nɨ rɨ́á ápiáwɨ́ wearɨŋɨ́pimɨ dánɨ tɨ́nɨ xaíwɨ́ nɨwinɨrɨ mɨmenɨŋwɨ́ nura unɨ́árɨnɨ. 11Rɨ́á mɨmenɨŋwɨ́ urarɨŋɨ́pimɨ dánɨ sɨŋwɨrɨ́á peyarɨŋɨ́pɨ aga ná rɨ́wɨ́yo dánɨ aí pɨ́nɨ bɨ mɨwiárɨ́ anɨŋɨ́ minɨ́ peyarɨ́ná ámá ayɨ́ ikwáwɨyiranɨ, árɨ́wɨyiranɨ, bɨ kikiɨ́á ŋweapɨ́rɨ́á menɨnɨ. Ámá naŋwo tɨ́nɨ ónɨŋɨ́ xopaikɨgɨ́ imɨxɨnɨŋɨ́pɨ tɨ́nɨ awaú nene nánɨ yayɨ́ owinɨnɨrɨ xómɨŋɨ́ nɨyɨkwiro seáyɨ e umero ipɨrɨ́á xegɨ́ yoɨ́ nánɨ eánɨro yarɨgɨ́áyɨ́ e epɨ́rɨ́árɨnɨ.\" Aŋɨ́najo apɨ e nɨra pwarɨŋagɨ wɨnɨŋanigɨnɨ.\n12Ámá Gorɨxoyá imónɨgɨ́á xwámámɨ́ nɨwia warɨgɨ́áyɨ́ re epɨ́rɨ́árɨnɨ. Sekaxɨ́ o rɨŋɨ́pɨ xaíwɨ́ ɨ́á xɨrɨro Jisasomɨ dɨŋɨ́ wɨkwɨ́roarɨgɨ́ápɨ xaíwɨ́ ɨ́á xɨrɨro epɨ́rɨ́árɨnɨ.\n13Nionɨ aŋɨ́namɨ dánɨ xwɨyɨ́á bɨ re rɨnénaparɨŋagɨ arɨ́á wiŋanigɨnɨ, \"Joxɨ re nɨrɨrɨ rɨ́wamɨŋɨ́ eaɨ, 'Ámá Gorɨxo tɨ́nɨ ikárɨnɨgɨ́á ríná dánɨ nɨpéa upɨ́rɨ́áyɨ́ oyápimɨ dánɨ yayɨ́ winɨpaxɨ́rɨnɨ. Kwíyɨ́pɨ enɨ re rarɨnɨ, \"Oyɨ, yayɨ́ owinɨnɨ. Nɨperɨ́ná Jisasomɨ nɨxɨ́dɨro nánɨ rɨ́wɨ́ nɨrɨ́kwínɨrɨ nerɨŋɨ́pimɨ dánɨ wará saŋɨ́ wunarɨŋɨ́pimɨ dánɨ gwɨ́nɨŋɨ́ níkweánɨrɨ kikiɨ́á epɨ́rɨ́á eŋagɨ nánɨ yayɨ́ owinɨnɨ. Nɨperɨ́ná wé rónɨŋɨ́ imónɨŋɨ́ wiwanɨŋɨ́yɨ́ néra ugɨ́á anɨ́á wí mimónɨ́ Gorɨxo yayɨ́ wimonɨ́a nánɨ sɨnɨ nimónɨnɨ́á eŋagɨ nánɨ ananɨ kikiɨ́á epaxɨ́rɨnɨ.\" Kwíyɨ́pɨ enɨ e rarɨnɨ.' nɨrɨrɨ rɨ́wamɨŋɨ́ eaɨ.\" rɨnénaparɨŋagɨ arɨ́á wiŋanigɨnɨ.\nXwɨ́árímɨ aiwánɨŋɨ́ mipɨ́rɨ́íná nánɨrɨnɨ.\n14Nionɨ wenɨŋɨ́ éáyɨ́ wɨnɨŋanigɨnɨ. Agwɨ́ apɨ́á weŋɨ́pimɨ sɨŋwɨ́ nɨwɨnɨrɨ ámánɨŋɨ́ imónɨŋɨ́ wo apimɨ seáyɨ e éɨ́ xeŋweaŋagɨ nɨwɨnɨrɨ o amɨnaŋwɨ́ sɨ́ŋá gorɨ́ tɨ́nɨ imɨxɨnɨŋɨ́ wɨna mɨŋɨ́yo dɨ́kínɨrɨ kirá witɨ́ aiwá wákwiarɨgɨ́á ŋwá xaíwɨ́ yinɨŋɨ́ bá ɨ́á xɨrɨrɨ nemáná ŋweaŋagɨ wɨnɨŋanigɨnɨ. 15Ámɨ aŋɨ́najɨ́ wo aŋɨ́ ŋwɨ́áiwámɨ dánɨ nɨ́wiapɨrɨ agwɨ́pimɨ éɨ́ xeŋweaŋomɨ rɨ́aiwá eŋɨ́ tɨ́nɨ re urɨ́agɨ wɨnɨŋanigɨnɨ, \"Aiwá xwɨ́árímɨ dáŋɨ́ nɨ́nɨ rɨxa yóɨ́rɨnɨ. Rɨxa nɨmipaxíná ríná eŋagɨ nánɨ dɨxɨ́ kirápá tɨ́nɨ mɨŋɨ́ nɨwákwirɨ miɨ.\" urɨ́agɨ 16agwɨ́pimɨ éɨ́ xeŋweaŋo xegɨ́ kirá xwɨ́árímɨ seáyɨ e puwiáraúɨ́yɨ́ nɨ́nɨ wiárɨ́ wákwímoŋɨnigɨnɨ.\n17Ámɨ aŋɨ́najɨ́ wo aŋɨ́ ŋwɨ́á aŋɨ́namɨ eŋiwámɨ dánɨ ɨ́wiaparɨŋagɨ nɨwɨnɨrɨ o enɨ kirá ŋwá yinɨŋɨ́ bá ɨ́á nɨmaxɨrɨmɨ ɨ́wiaparɨŋagɨ wɨnɨŋanigɨnɨ. 18Ámɨ aŋɨ́najɨ́ wo —O rɨ́á wearɨŋɨ́pimɨ xiáworɨnɨ. O rɨdɨyowá yarɨgɨ́á nánɨ íráɨ́ onɨŋɨ́pɨ tɨ́ŋɨ́ e dánɨ nɨ́wiapɨrɨ aŋɨ́najɨ́ kirá ŋwá yinɨŋɨ́pá ɨ́á xɨrɨŋomɨ rɨ́aiwá eŋɨ́ tɨ́nɨ nurɨrɨ re urɨŋɨnigɨnɨ, \"Xwɨ́árímɨ wainɨ́ uraxɨ́ sogwɨ́ rɨxa niáɨ́ eŋagɨ nánɨ dɨxɨ́ kirá ŋwá yinɨŋɨ́pá tɨ́nɨ wɨwákwímɨ́ nerɨ awí eámeámɨ́ eɨ.\" urɨ́agɨ 19aŋɨ́najo xegɨ́ kirápá tɨ́nɨ wainɨ́ uraxɨ́ xwɨ́áyo eŋɨ́yɨ́ wɨwákwímɨ́ nerɨ awí neaárɨmáná xoyɨkímɨ́ epɨ́rɨ nánɨ sɨ́ŋá íkwiaŋwɨ́ xwé eapɨnárɨŋɨ́namɨ —Ana, ayɨ́ pɨrɨ́ Gorɨxo aga wikɨ́ nɨwónɨrɨ nánɨ umamonɨ́ápɨ nánɨ imónɨŋɨ́narɨnɨ. Anamɨ xoyɨkímɨ́ epɨ́rɨ nánɨ mɨmeámɨ́ yáráná 20aŋɨ́pimɨ bɨ́arɨwámɨnɨ sɨ́ŋá íkwiaŋwɨ́namɨ xoyɨkímɨ́ yarɨ́ná ragɨ́ anamɨ dánɨ nɨpurɨ́ná waxɨ́nɨŋɨ́ nɨwerɨ nɨróga nɨwiápɨ́nɨmearɨ osɨ́yɨ́yá maŋɨ́ tɨ́nɨ xɨxenɨ rónɨrɨ ná mɨ́mɨ waxɨ́ nɨwerɨ 300 kiromita wiárɨ́ múrorɨ eŋɨnigɨnɨ.","id":"<urn:uuid:2c5af635-e132-474f-9977-f078f0943dcf>","dump":"CC-MAIN-2016-44","url":"http:\/\/bibles.org\/aak-AAK\/Rev\/14\/","date":"2016-10-25T16:56:22Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988720154.20\/warc\/CC-MAIN-20161020183840-00217-ip-10-171-6-4.ec2.internal.warc.gz","language":"aak","language_score":1.0000044107,"language_script":"Latn","minhash_cluster_size":18,"top_langs":"{\"aak_Latn_score\": 1.0000044107437134}","num_words":820,"character_repetition_ratio":0.06,"word_repetition_ratio":0.022,"special_characters_ratio":0.159,"stopwords_ratio":0.165,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"1 Korinɨ 14\nKwíyɨ́pimɨ dánɨ epaxɨ́ imónɨŋɨ́pɨ nánɨ ámɨ bɨ urɨŋɨ́ nánɨrɨnɨ.\n1Seyɨ́né \"Ámáyo dɨŋɨ́ sɨpí owianeyɨ.\" nɨyaiwiro anɨŋɨ́ minɨ́ xɨ́dɨ́ɨ́rɨxɨnɨ. E nero aí Gorɨxo apɨ apɨ e imónɨ́ɨ́rɨxɨnɨrɨ kwíyɨ́pimɨ dánɨ seaimɨxarɨŋɨ́pɨ \"Apɨ apɨ oimónaneyɨ.\" nɨyaiwiro sɨ́mɨ́ nɨxeadɨ́pénɨro aiwɨ ná bɨnɨ ayɨ́ oyá xwɨyɨ́á ámáyo wɨ́á urókiamopaxɨ́ imónɨpɨ́rɨ nánɨ aŋɨpaxɨ́ sɨ́mɨ́ xeadɨ́pénɨ́ɨ́rɨxɨnɨ. 2Ayɨ́ rɨpɨ nánɨ seararɨŋɨnɨ. Ámá gɨyɨ́ gɨyɨ́ gwɨ́ wɨrɨ́ wɨrí xwɨyɨ́á mɨ́kɨ́ wínɨyɨ́ majɨ́á imónɨgɨ́ápimɨ dánɨ nɨrɨrɨ́náyɨ́, ayɨ́ ámáyo murarɨŋoɨ. Wínɨyɨ́ xwɨyɨ́á mɨ́kɨ́ apɨ nánɨ majɨ́á imónɨŋagɨ́a nánɨ Gorɨxomɨnɨ nurɨrɨ kwíyɨ́pimɨ dánɨ yumɨ́í imónɨŋɨ́pɨ rarɨŋoɨ. 3E nerɨ aí gɨyɨ́ gɨyɨ́ xwɨyɨ́á Gorɨxoyápɨ wɨ́á nɨrókiamorónáyɨ́, ayɨ́ rɨ́ápimɨ dánɨ ámáyo sɨ́kɨ́kɨ́ womɨxɨro eŋɨ́ rɨrémɨxɨ́ wiro dɨŋɨ́ wɨ́á wókímɨxɨro epaxɨ́pɨ urarɨgɨ́árɨnɨ. 4Ámá xwɨyɨ́á mɨ́kɨ́ xegɨ́ wíyo dánɨ rarɨŋɨ́ go go, ayɨ́ xewanɨŋo sɨ́kɨ́kɨ́ omɨxɨnarɨnɨ. Ámá Gorɨxoyá xwɨyɨ́ápɨ wɨ́á rókiamoarɨŋɨ́ go go, ayɨ́ Gorɨxo wimónarɨŋɨ́pɨ urɨ́ɨ́pimɨ dánɨ Jisasoyá sɨyikɨ́pɨ imónɨgɨ́áyo sɨ́kɨ́kɨ́ womɨxarɨŋɨ́rɨnɨ. 5Nionɨ \"Seyɨ́né nɨyɨ́nénɨ xwɨyɨ́á mɨ́kɨ́ bɨ bimɨ dánɨ orɨ́poyɨ.\" nɨnimónɨrɨ aiwɨ aga aŋɨpaxɨ́ ayá wí nimónarɨŋɨ́pɨ, ayɨ́ rɨpɨrɨnɨ. \"Gorɨxoyá xwɨyɨ́ápɨ wɨ́á orókiamópoyɨ.\" nimónarɨnɨ. Ayɨ́ rɨpɨ nánɨrɨnɨ. Wɨ́á rókiamoarɨŋɨ́ go go Jisasoyá sɨyikɨ́pɨ imónɨgɨ́áyo nurɨrɨ́ná xɨ́o urɨ́ɨ́pimɨ dánɨ sɨ́kɨ́kɨ́ nɨwomɨxɨrɨ nánɨ xwɨyɨ́á mɨ́kɨ́ xegɨ́ wíyo dánɨ rarɨŋɨ́ go gomɨ seáyɨ e wimónɨŋagɨ nánɨ rarɨŋɨnɨ. Xwɨyɨ́á mɨ́kɨ́ xegɨ́ wíyo dánɨ rarɨŋɨ́ go go ráná ámá wo nɨwiápɨ́nɨmearɨ Jisasoyá sɨyikɨ́pɨ imónɨgɨ́á wínɨyo o rɨ́ɨ́pimɨ dánɨ sɨ́kɨ́kɨ́ owomɨxɨnɨrɨ yaŋɨ́ numeairɨ́ná enɨ ananɨrɨnɨ. 6Gɨ́ nɨrɨxɨ́meáyɨ́né, rɨpɨ nánɨ píránɨŋɨ́ dɨŋɨ́ mópoyɨ. Nionɨ seyɨ́né tɨ́ŋɨ́ e nánɨ nɨbɨrɨ xwɨyɨ́á mɨ́kɨ́ wíyo dánɨ nɨsearɨrɨ́náyɨ́, \"Apɨ wí naŋɨ́ neaimɨxɨpaxɨ́ imónɨnɨ.\" rɨseaimónarɨnɨ? Oweoɨ. Nionɨ xwɨyɨ́á Gorɨxo wɨ́á nɨnókímɨxɨrɨ nɨrɨŋɨ́pɨ mɨsearɨpa nerɨ́náranɨ, nɨjɨ́á o nánɨ nionɨ imónɨŋá bɨ mɨsearɨpa nerɨ́náranɨ, xwɨyɨ́á oyápɨ bɨ wɨ́á mɨsearókiamopa nerɨ́náranɨ, bɨ mɨsearéwapɨyipa nerɨ́náranɨ, sa xwɨyɨ́á mɨ́kɨ́ wíyo dánɨ nɨseara nurɨ́náyɨ́, arɨge nerɨ naŋɨ́ wí seaiimɨ́árɨnɨ? Oweoɨ, wí e epaxɨ́manɨ.\n7Dɨŋɨ́ mayɨ́ imónɨŋɨ́pɨ, pékákɨ́ranɨ, gitáranɨ, ayɨ́ axɨ́pɨ imónɨnɨ. Yaiwínɨŋɨ́ nɨyárɨrɨ nɨpɨkwɨnɨ irɨ́ mɨrépepa nerɨ́náyɨ́, ámá arɨge \"Ayɨ́ apɨ rɨ́a rarɨnɨ?\" yaiwipaxɨ́rɨnɨ? Ámá kwíyɨ́pimɨ dánɨ xwɨyɨ́á mɨ́kɨ́ wíyo dánɨ enɨ nɨrɨrɨ́náyɨ́, ámá arɨ́á mɨwiarɨgɨ́áyɨ́ arɨge nerɨ \"Ayɨ́ apɨ rɨ́a rarɨnɨ?\" yaiwipaxɨ́ imónɨnɨ? 8Ámá mɨxɨ́ nánɨ awí roŋo xowieŋomɨ dánɨ rɨ́aiwá orɨnɨrɨ pɨ́rámɨ́ nɨpɨkwɨnɨ mepa nerɨ́náyɨ́, ámá gɨyɨ́ \"Mɨxɨ́ nánɨ rɨ́aiwá iyɨ́ rɨráoɨ?\" nɨyaiwiro éwaikɨ́ tɨ́nɨ nikɨ́nɨŋɨ́ tɨ́nɨ arɨ́kipaxɨ́rɨnɨ? Oweoɨ, pɨ́rámɨ́ nɨpɨkwɨnɨ mepa nerɨ́náyɨ́, wí e epaxɨ́ menɨnɨ. 9Seyɨ́né enɨ ámá wíyo kwíyɨ́pimɨ dánɨ xwɨyɨ́á mɨ́kɨ́ xegɨ́ wíyo dánɨ nurɨrɨ́náyɨ́, ámá arɨ́á seaiarɨgɨ́áyɨ́ arɨge nero \"Apɨ nánɨ rɨ́a neararɨŋoɨ?\" nɨyaiwiro nɨjɨ́á imónɨpaxɨ́rɨnɨ? Oweoɨ, seyɨ́né urarɨgɨ́ápɨ mɨmiaŋwɨ́ upaxɨ́ imónɨnɨ. 10Ayɨ́ neparɨnɨ. Xwɨ́á rɨrímɨ xwɨyɨ́á mɨ́kɨ́ xɨxegɨ́nɨ tɨ́ŋɨ́ rarɨgɨ́ápɨ obaxɨ́ imónɨnɨ. Xwɨyɨ́á bɨ mɨ́kɨ́ mayɨ́ imónɨŋɨ́manɨ. Nɨ́nɨ mɨ́kɨ́ tɨ́ŋɨ́ imónɨnɨ. 11E nerɨ aí ámá wo xwɨyɨ́á mɨ́kɨ́ nionɨ majɨ́á imónɨŋɨ́pimɨ dánɨ rarɨŋagɨ arɨ́á nɨwirɨ́ná \"Émáyɨ́ worɨ́anɨ?\" yaiwimɨ́ɨnɨ. Xɨ́o enɨ nionɨ arɨ́á mɨwiarɨŋagɨ nɨnanɨrɨ́ná \"Émáyɨ́ worɨ́anɨ?\" niaiwinɨŋoɨ. 12Seyɨ́né Gorɨxo apɨ apɨ imónɨ́ɨ́rɨxɨnɨrɨ kwíyɨ́pimɨ dánɨ sɨxɨ́ seamímoarɨŋɨ́pɨ \"Oimónaneyɨ.\" nɨyaiwiro sɨ́mɨ́ nɨxeadɨ́pénɨro yarɨgɨ́áyɨ́né imónɨŋagɨ́a nánɨ pí pí neróná rɨpɨ éɨ́rɨxɨnɨ. Kwíyɨ́pimɨ dánɨ epaxɨ́ imónɨŋwápimɨ dánɨ Jisasoyá sɨyikɨ́ imónɨŋwaéne eŋɨ́ sɨ́kɨ́kɨ́ omɨxɨnɨpaxɨ́ imónɨŋɨ́pɨ oyaneyɨnɨro ayá wí néra úɨ́rɨxɨnɨ.\n13Ayɨnánɨ segɨ́yɨ́ wo kwíyɨ́pimɨ dánɨ xwɨyɨ́á mɨ́kɨ́ seyɨ́né majɨ́á imónɨgɨ́ápimɨ dánɨ nɨsearɨrɨ́náyɨ́, arɨ́á mɨwiarɨgɨ́áyɨ́né yaŋɨ́ seameaimɨnɨrɨ nánɨ Gorɨxomɨ rɨxɨŋɨ́ urɨ́wɨnɨgɨnɨ. 14Ayɨ́ rɨpɨ nánɨ seararɨŋɨnɨ. Nionɨ gɨ́ ámá arɨ́á niarɨgɨ́e dánɨ xwɨyɨ́á mɨ́kɨ́ xegɨ́ bimɨ dánɨ Gorɨxomɨ rɨxɨŋɨ́ nurɨrɨ́ná gɨ́ dɨŋɨ́ aí tɨ́nɨ murɨ́ sa maŋɨ́pámɨ dánɨ nurɨrɨ́náyɨ́, \"Apɨ ourɨmɨnɨ.\" nɨyaiwirɨ murɨpa éá eŋagɨ nánɨ nionɨ rɨ́ápɨ bɨ naŋɨ́ mɨniiarɨnɨ. 15Ayɨnánɨ nionɨ pí emɨnɨréɨnɨ? Nionɨ Gorɨxomɨ rɨxɨŋɨ́ nurɨrɨ́náranɨ, soŋɨ́ nɨrɨrɨ omɨ yayɨ́ numerɨ́náranɨ, xwɨyɨ́á mɨ́kɨ́ bɨ bimɨ dánɨ maŋɨ́pá tɨ́nɨ nurɨrɨ aí \"Ayɨ́ apɨ rɨ́a urarɨŋɨnɨ?\" nɨyaiwirɨ gɨ́ dɨŋɨ́ tɨ́nɨ enɨ nawínɨ urɨ́ɨmɨgɨnɨ. 16Seyɨ́né e mepa nero Gorɨxomɨ yayɨ́ nɨwirɨ́ná dɨŋɨ́ tɨ́nɨ nawínɨ murɨ́ xwɨyɨ́á mɨ́kɨ́ bɨ bimɨ, seyɨ́né majɨ́ápimɨ dánɨnɨ nurɨrɨ́náyɨ́, ámá sɨpɨ́á imónɨgɨ́á seyɨ́né tɨ́nɨ nawínɨ awí eánarɨgɨ́áyɨ́ arɨge nero \"Ayɨ́ rɨ́ápɨ xɨxenɨ e imónɨ́wɨnɨgɨnɨ.\" rɨpaxɨ́rɨnɨ? Oweoɨ, xwɨyɨ́á mɨ́kɨ́ seyɨ́né rarɨgɨ́ápɨ arɨ́á mɨwipaxɨ́ nimónɨro nánɨ wí e rɨpaxɨ́ menɨnɨ. 17Seyɨ́né e nerɨ́náyɨ́, Gorɨxomɨ píránɨŋɨ́ yayɨ́ nɨwiro aiwɨ wínɨyo sɨ́kɨ́kɨ́ mɨwomɨxɨ́ ududɨ́ inɨ́ wikárarɨŋagɨ́a nánɨ seararɨŋɨnɨ. 18Seyɨ́né kwíyɨ́pimɨ dánɨ xwɨyɨ́á mɨ́kɨ́ wíyo dánɨ ayá wí nɨrɨro aí nionɨ enɨ kwíyɨ́pimɨ dánɨ xwɨyɨ́á mɨ́kɨ́ bɨ bimɨ dánɨ seáyɨ e nɨseamúrorɨ nánɨ Gorɨxomɨ yayɨ́ wiarɨŋárɨnɨ. 19E nimónɨrɨ aí Jisasoyá sɨyikɨ́ imónɨgɨ́á bɨ tɨ́nɨ nerɨmeánɨrɨ wigɨ́ arɨ́á egɨ́e dánɨ xwɨyɨ́á mɨ́kɨ́ bɨ bimɨ dánɨ nurɨrɨ́ná \"Ɨ́á mɨropaxɨ́ imónɨŋɨ́pɨ ourɨmɨnɨ.\" mɨnimónarɨnɨ. Oweoɨ, \"Poro ipɨ rɨneaíwapɨyarɨnɨ?\" oyaiwípoyɨnɨrɨ sa \"Xwɨyɨ́á mɨ́kɨ́ nionɨ nɨjɨ́á imónɨŋápimɨ dánɨ nurɨrɨ 'Ayɨ́ apɨ rɨ́a urarɨŋɨnɨ?' yaiwimɨ́pɨ árɨ́nɨ́ ourɨmɨnɨ.\" nimónarɨnɨ. \"E nerɨ́ná seáyɨ e imónɨŋɨ́pɨ yarɨŋɨnɨ.\" nimónarɨnɨ.\n20Gɨ́ nɨrɨxɨ́meáyɨ́né, seyɨ́né niaíwɨ́ onɨmiá dɨŋɨ́ mɨmaxɨrɨpa époyɨ. E nɨsearɨrɨ aí niaíwɨ́ pɨ́opia ɨ́wɨ́ oyaneyɨnɨro sɨnɨ dɨŋɨ́ mɨmoarɨgɨ́ápa seyɨ́né enɨ axɨ́pɨ imónɨ́poyɨ. E nero dɨŋɨ́ nɨmorɨ́ná ámɨná yapɨ móɨ́rɨxɨnɨ. 21Isɨrerɨyɨ́ arɨ́á mɨwiarɨŋagɨ́a nánɨ Gorɨxo ámá wí e dáŋɨ́yɨ́ mɨxɨ́ nɨmeámɨ nɨbɨro xwɨrɨ́á wikɨxéɨ́rɨxɨnɨrɨ rɨŋɨ́pɨ nánɨ ŋwɨ́ ikaxɨ́ eánɨŋɨ́yo re nɨrɨnɨrɨ eánɨnɨ, \" 'Gorɨxonɨ ámá mɨ́kɨ́ wí e dáŋɨ́yɨ́yá xwɨyɨ́á mɨ́kɨ́ bɨ tɨ́nɨ ámá tɨ́yo urɨrɨ wí e dáŋɨ́yɨ́yá maŋɨ́pimɨ dánɨ urɨrɨ emɨ́a eŋagɨ aiwɨ nionɨ wí arɨ́á nipɨrɨ́ámanɨ.' Ámɨnáonɨ e rarɨŋɨnɨ.\" nɨrɨnɨrɨ eánɨnɨ. 22Ayɨnánɨ nene re yaiwiŋwɨnɨ, \"Gorɨxoyá kwíyɨ́pimɨ dánɨ xwɨyɨ́á mɨ́kɨ́ nene majɨ́á nimónɨrɨ aí rarɨŋwápɨ, ayɨ́ ámá omɨ rɨxa dɨŋɨ́ wɨkwɨ́roarɨgɨ́á wínɨyɨ́ arɨ́á nɨneairóná óɨ́ nikárɨnɨro 'Ayɨ́ eŋɨ́ eánɨŋɨ́ Gorɨxoyápimɨ dánɨ rɨ́a yarɨŋoɨ?' oyaiwípoyɨnɨrɨ mimónɨnɨ. Sa omɨ dɨŋɨ́ mɨwɨkwɨ́roarɨgɨ́áyɨ́ óɨ́ nikárɨnɨro 'Ayɨ́ eŋɨ́ eánɨŋɨ́ Gorɨxoyápimɨ dánɨ rɨ́a yarɨŋoɨ?' oyaiwípoyɨnɨrɨ imónɨnɨ.\" yaiwiŋwɨnɨ. E nerɨ aí oyá xwɨyɨ́ápɨ, nene wɨ́á urókiamoarɨŋwápɨ, ayɨ́ ámá xɨ́omɨ dɨŋɨ́ mɨwɨkwɨ́roarɨgɨ́áyɨ́ arɨ́á nɨneairóná \"Eŋɨ́ eánɨŋɨ́ Gorɨxoyápimɨ dánɨ rɨ́a rarɨŋoɨ?\" oyaiwípoyɨnɨrɨ mimónɨnɨ. Sa xɨ́omɨ dɨŋɨ́ wɨkwɨ́roarɨgɨ́áyɨ́ e oyaiwípoyɨnɨrɨ imónɨnɨ. 23Ayɨnánɨ ámá Jisasoyá sɨyikɨ́ imónɨgɨ́áyɨ́né awí neánɨróná nɨyɨ́nénɨ xwɨyɨ́á mɨ́kɨ́ seyɨ́né majɨ́á bɨ bimɨ dánɨ nɨra warɨ́ná ámá sɨpɨ́á imónɨgɨ́áyɨ́ wíranɨ, ámá sɨnɨ Gorɨxomɨ dɨŋɨ́ mɨwɨkwɨ́rogɨ́áyɨ́ wíranɨ, nɨseaímearo nɨŋwearóná \"Ámá tɨyɨ́ xóxwɨ́ yarɨgɨ́áyɨ́ menɨranɨ?\" rɨpɨ́rɨ́árɨnɨ. 24Seyɨ́né wí e mepa nero nɨyɨ́nénɨ xwɨyɨ́á Gorɨxoyápɨ wɨ́á nɨrókiamóa warɨ́ná ámá sɨpɨ́á imónɨgɨ́áyɨ́ wíranɨ, ámá sɨnɨ Gorɨxomɨ dɨŋɨ́ mɨwɨkwɨ́rogɨ́áyɨ́ wíranɨ, nɨseaímearo nɨŋwearóná seyɨ́né rarɨgɨ́á nɨpimɨnɨ dánɨ \"Ɨ́wɨ́ awa rarɨgɨ́ápɨ mɨyarɨŋwaénerɨ́anɨ?\" nɨyaiwiro wairɨrɨ́ inɨro \"Apɨ nene nánɨ enɨ rɨ́a rarɨŋoɨ?\" nɨyaiwiro ayá mɨŋɨmɨŋɨ́ roro nemáná 25sɨpí imónɨŋɨ́ wigɨ́pɨ yumɨ́í egɨ́ápɨ nánɨ waropárɨ́ nero mɨŋɨ́ xwɨ́áyo nɨkwɨ́rónɨro Gorɨxomɨ yayɨ́ numero \"Neparɨnɨ. Gorɨxo seyɨ́né dɨŋɨ́ seakɨkayonɨ.\" rɨpɨ́rɨ́árɨnɨ.\nGorɨxomɨ yayɨ́ umeanɨro nánɨ nerɨmeánɨróná epaxɨ́pɨ nánɨ urɨŋɨ́ nánɨrɨnɨ.\n26Gɨ́ nɨrɨxɨ́meáyɨ́né, pí oyaneyɨnɨrɨ neararɨnɨ? Seyɨ́né awí neánɨróná woxɨ soŋɨ́ searéwapɨyinɨ nánɨ imónɨrɨ woxɨ xwɨyɨ́á bɨ searéwapɨyinɨ nánɨ imónɨrɨ woxɨ xwɨyɨ́á Gorɨxo wɨ́á wókímɨxɨ́ɨ́pɨ bɨ searɨnɨ nánɨ imónɨrɨ woxɨ xwɨyɨ́á mɨ́kɨ́ bɨ bimɨ dánɨ bɨ searɨnɨ nánɨ imónɨrɨ woxɨ xwɨyɨ́á mɨ́kɨ́ bɨ bimɨ dánɨ rɨnɨ́ɨ́pɨ bɨ yaŋɨ́ seameainɨ nánɨ imónɨrɨ nerɨ aí nɨpɨnɨ nerɨ́ná Jisasoyá sɨyikɨ́ imónɨgɨ́áyɨ́né sɨ́kɨ́kɨ́ omɨxɨnɨpɨ́rɨ nánɨ éɨ́rɨxɨnɨ. 27Segɨ́yɨ́ wí \"Xwɨyɨ́á mɨ́kɨ́ bimɨ dánɨ ouraneyɨ.\" nɨwimónɨrɨ́ná obaxowa xe onearɨ́poyɨnɨrɨ sɨŋwɨ́ mɨwɨnɨpanɨ. Waúnɨranɨ, waú woranɨ, ayɨ́ apánɨrɨnɨ. Axíná nawínɨ orɨ́poyɨnɨrɨ sɨŋwɨ́ mɨwɨnɨpanɨ. Wo xámɨ nɨrɨmáná wo rɨ́wɨ́yo rɨ́wɨnɨgɨnɨ. E yarɨ́ná wo yaŋɨ́ seameaíwɨnɨgɨnɨ. 28Ámá wo xwɨyɨ́á yaŋɨ́ seameaipaxɨ́ meŋánáyɨ́, xwɨyɨ́á mɨ́kɨ́ apɨ apimɨ dánɨ rarɨgɨ́áwa Jisasoyá sɨyikɨ́ imónɨgɨ́áyɨ́néyá arɨ́á egɨ́e dánɨ maŋɨ́pá tɨ́nɨ sɨŋánɨ mɨrɨpa nero wigɨ́ dɨŋɨ́yo dánɨ Gorɨxo tɨ́nɨ nawínɨ ínɨmɨ rɨnɨ́ɨ́rɨxɨnɨ. 29Awí neánɨróná segɨ́ xwɨyɨ́á Gorɨxoyápɨ wɨ́á rókiamoarɨgɨ́áyɨ́ waúranɨ, waú woranɨ, awa xe xwɨyɨ́á searɨ́ɨ́rɨxɨnɨ. Rɨxa searáná wínɨyɨ́ o nepa kwíyɨ́pimɨ dánɨ rɨ́a rarɨnɨrɨ pɨ́á nɨmero mí ómɨxɨ́ɨ́rɨxɨnɨ. 30E nerɨ aí segɨ́yɨ́ wo éɨ́ nɨŋwearɨ wɨ́á rókiamoarɨŋɨ́ womɨ arɨ́á wiarɨ́ná Gorɨxo xwɨyɨ́á bɨ wɨ́á wókímɨxánáyɨ́, o xwɨyɨ́á apɨ áwaŋɨ́ searɨnɨ nánɨ dao xámɨ rarɨŋo pɨ́nɨ wiárɨ́wɨnɨgɨnɨ. 31Nionɨ seararɨŋápɨ nɨxɨ́dɨróná seyɨ́né nɨyɨ́nénɨ nɨjɨ́á imónɨro eŋɨ́ rɨrémɨxɨ́ inɨro epɨ́rɨ́a nánɨ woxɨ woxɨ ananɨ wɨ́á nɨrókiamóa upaxɨ́ imónɨŋoɨ. 32-33Nene nɨjɨ́áranɨ. Gorɨxo yaiwínɨŋɨ́ yarɨŋomanɨ. \"Xwɨyɨ́á nɨxeayirɨ nerɨ orɨ́poyɨ.\" mɨwimónɨ́ \"Nɨtɨwayɨrorɨ orɨ́poyɨ.\" wimónarɨŋagɨ nánɨ wɨ́á rókiamoarɨgɨ́áwa kwíyɨ́pimɨ dánɨ rókiamopaxɨ́ imónɨŋɨ́pɨ tɨ́nɨ úrapí mɨrɨ́ píránɨŋɨ́ dɨŋɨ́ ɨ́á nɨxɨrɨro rɨ́ɨ́rɨxɨnɨ.\nGorɨxoyá sɨyikɨ́ imónɨgɨ́á wí e wí e ŋweagɨ́á nɨ́nɨ yarɨgɨ́ápa 34sɨyikɨ́ oyá Korinɨyo ŋweagɨ́áyɨ́né enɨ awí neánɨróná apɨxíwa xwɨyɨ́á wí mɨrɨpa oépoyɨ. Awí neánɨranéná apɨxíwa xe xwɨyɨ́á onearɨ́poyɨnɨrɨ sɨŋwɨ́ mɨwɨnɨpa yarɨŋwá eŋagɨ nánɨ rarɨŋɨnɨ. Ŋwɨ́ ikaxɨ́ eánɨŋɨ́yo dánɨ rɨnɨŋɨ́pa oxoyɨ́né sɨmaŋwɨ́yónɨŋɨ́ seaurɨ́nɨ́ɨ́rɨxɨnɨ. 35Íwa Jisasoyá sɨyikɨ́ imónɨgɨ́áyɨ́ awí eánɨgɨ́e dánɨ xwɨyɨ́á nɨrɨrɨ́ná ayá winɨpaxɨ́ yarɨŋagɨ́a nánɨ wínɨ wínɨ \"Apɨ nánɨ nɨjɨ́á oimónɨmɨnɨ.\" nɨwimónɨrɨ́ná aŋɨ́ xɨxegɨ́nɨyo dánɨ oxomɨ yarɨŋɨ́ wíwɨnɨgɨnɨ. 36Seyɨ́né seáyɨ e seáyɨ e mimónɨpanɨ. \"Xwɨyɨ́á Gorɨxoyápɨ nene tɨ́ámɨnɨ mɨ́kɨ́ imónɨŋwaénerɨnɨ.\" rɨyaiwinarɨŋoɨ? \"Xwɨyɨ́á oyápɨ Korinɨyo ŋweaŋwaénenɨ tɨ́ámɨnɨ rɨnɨŋɨ́rɨnɨ.\" rɨseaimónarɨnɨ?\n37Ámá goxɨ goxɨ \"Nionɨ Gorɨxoyá xwɨyɨ́ápɨ wɨ́á rókiamoarɨŋá wonɨrɨnɨ.\" nɨyaiwinɨrɨ́náranɨ, \"Oyá kwíyɨ́ sɨxɨ́ nɨmímoŋɨ́pimɨ dánɨ e epaxɨ́ nimónɨrɨ yarɨŋáonɨrɨnɨ.\" nɨyaiwinɨrɨ́náranɨ, xwɨyɨ́á nionɨ nɨrɨrɨ eaarɨŋá rɨpɨ nánɨ dɨŋɨ́ re yaiwíɨrɨxɨnɨ, \"Poro sekaxɨ́ Ámɨnáo urɨ́ɨ́pimɨ dánɨ rɨ́a nɨrɨrɨ eaŋɨ́rɨ́anɨ?\" yaiwíɨrɨxɨnɨ. 38Ámá go go e mɨyaiwipa yarɨŋagɨ nɨwɨnɨrɨ́náyɨ́, seyɨ́né enɨ \"O nepa Gorɨxoyá wɨ́á rókiamoarɨŋɨ́ wo menɨnɨ.\" yaiwíɨ́rɨxɨnɨ. 39Ayɨnánɨ gɨ́ nɨrɨxɨ́meáyɨ́né, Gorɨxoyá xwɨyɨ́á wɨ́á orókiamoaneyɨnɨrɨ sɨ́mɨ́ xeadɨ́pénɨro oyá kwíyɨ́ tɨ́nɨ xwɨyɨ́á mɨ́kɨ́ bɨ bimɨ dánɨ seyɨ́né rarɨgɨ́ápɨ pɨ́rɨ́ mɨrakínɨpa ero éɨ́rɨxɨnɨ. 40E nero aí Gorɨxomɨ yayɨ́ umeanɨro nánɨ awí neánɨróná pí pí seyɨ́né yarɨgɨ́ápɨ nɨpɨnɨ nɨtɨwayɨroro píránɨŋɨ́ éɨ́rɨxɨnɨ.","id":"<urn:uuid:534334c7-39f1-4c9b-bfcf-be993efbb11c>","dump":"CC-MAIN-2016-44","url":"http:\/\/bibles.org\/aak-AAK\/1Cor\/14","date":"2016-10-25T12:14:52Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988720062.52\/warc\/CC-MAIN-20161020183840-00352-ip-10-171-6-4.ec2.internal.warc.gz","language":"aak","language_score":1.0000016689,"language_script":"Latn","minhash_cluster_size":34,"top_langs":"{\"aak_Latn_score\": 1.0000016689300537}","num_words":1389,"character_repetition_ratio":0.088,"word_repetition_ratio":0.009,"special_characters_ratio":0.161,"stopwords_ratio":0.174,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Romɨ 7\n\"Peŋwaénénɨŋɨ́ imónɨŋwaéne ŋwɨ́ ikaxɨ́ eánɨŋɨ́pɨ sɨnɨ ɨ́ánɨŋɨ́ mɨneaxeŋwɨrárɨnɨnɨ.\" urɨŋɨ́ nánɨrɨnɨ.\n1Gɨ́ nɨrɨxɨ́meáyɨ́né, ámá mɨpé sɨnɨ sɨŋɨ́ nɨŋwearɨ́ná ŋwɨ́ ikaxɨ́ rɨnɨŋɨ́pimɨ xɨ́dɨpɨ́rɨ́a nánɨ uxeŋwɨrárɨnɨŋɨ́pɨ nánɨ sɨnɨ majɨ́á rimónɨŋoɨ? Ŋwɨ́ ikaxɨ́ rɨnɨŋɨ́pɨ nánɨ nɨjɨ́á imónɨgɨ́áyɨ́né eŋagɨ nánɨ rarɨŋɨnɨ. 2Ewayɨ́ ikaxɨ́ rɨpɨ nánɨ dɨŋɨ́ nɨmoranéná nionɨ seararɨŋápɨ ananɨ dɨŋɨ́ mopaxɨ́rɨnɨ. Apɨxɨ́ oxɨ́ nɨmeánɨrɨ́ná ŋwɨ́ ikaxɨ́ \"Oxɨ́ nɨmeánɨrɨ́ná o tɨ́nɨ anɨŋɨ́ kumɨxɨnɨrɨ́ɨnɨ.\" rɨnɨŋɨ́pimɨ dánɨ oxo sɨnɨ ŋweaŋáná o tɨ́nɨ nawínɨ ŋweanɨ́a nánɨ ɨ́ánɨŋɨ́ xeŋwɨrárɨnɨnɨ. E nerɨ aí oxo nɨperɨ́náyɨ́, ŋwɨ́ ikaxɨ́ ímɨ xegɨ́ oxo nánɨ ɨ́ánɨŋɨ́ xeŋwɨrárɨnɨŋɨ́pimɨ rɨxa rakiowárɨnɨnɨ. 3Ayɨnánɨ íyá oxo mɨpé sɨnɨ sɨŋɨ́ ŋweaŋáná omɨ pɨ́nɨ nɨwiárɨmɨ nurɨ womɨ meánáná \"Ámá o oyá apɨxírɨnɨ.\" rɨpɨ́rɨ́árɨnɨ. E nerɨ aí íyá oxo péánáyɨ́, ŋwɨ́ ikaxɨ́ o nánɨ ɨ́ánɨŋɨ́ xeŋwɨrárɨnɨŋɨ́pimɨ rɨxa rakiowárɨnɨ́ɨ́ eŋagɨ nánɨ í nurɨ womɨ meánɨ́agɨ aí \"Ámá o oyá apɨxírɨnɨ.\" rɨpɨ́rɨ́ámanɨ.\n4Ayɨnánɨ gɨ́ nɨrɨxɨ́meáyɨ́né, ámá pegɨ́áyɨ́ pí pí ŋwɨ́ ikaxɨ́ rɨnɨŋɨ́pɨ sɨnɨ ɨ́ánɨŋɨ́ mɨxeŋwɨrárɨnɨgɨ́ápa seyɨ́né enɨ Kiraiso tɨ́nɨ nawínɨ ikárɨnɨgɨ́áyɨ́né, xɨ́o peŋɨ́pimɨ dánɨ rɨxa pegɨ́á eŋagɨ nánɨ sɨnɨ ŋwɨ́ ikaxɨ́ eánɨŋɨ́pimɨ dánɨ wé rónɨŋɨ́ oimónaneyɨnɨro xɨ́dɨpɨ́rɨ́a nánɨ ɨ́ánɨŋɨ́ mɨseaxeŋwɨrárɨnɨ. Seyɨ́né enɨ ámá wo tɨ́nɨ —O nɨpémáná ámɨ sɨŋɨ́ nerɨ wiápɨ́nɨmeaŋorɨnɨ. Seyɨ́né enɨ ámá o tɨ́nɨ nawínɨ nɨkumɨxɨnɨro Gorɨxo nánɨ neróná íkɨ́á sogwɨ́ naŋɨ́ wearɨŋɨ́na yapɨ imónɨ́ɨ́rɨxɨnɨrɨ ŋwɨ́ ikaxɨ́ nɨrɨnɨrɨ eánɨŋɨ́pɨ sɨnɨ ɨ́ánɨŋɨ́ mɨseaxeŋwɨrárɨnɨ. 5Ayɨ́ rɨpɨ nánɨrɨnɨ. Nene sɨnɨ Jisasomɨ dɨŋɨ́ mɨwɨkwɨ́ró ámá wigɨ́ dɨŋɨ́yo nɨxɨ́dɨróná yarɨgɨ́ápa neranéná ɨ́wɨ́ nánɨ ɨ́eapá neainarɨŋɨ́pɨ ŋwɨ́ ikaxɨ́ eánɨŋɨ́pimɨ dánɨ sɨwánɨŋɨ́ neaipiomeaagɨ́rɨnɨ. E yagɨ́ eŋagɨ nánɨ anɨ́nanɨ́wá nánɨ íkɨ́á sogwɨ́ sɨpí wearɨŋɨ́na yapɨ yagwárɨnɨ. 6E nerɨ aí rɨxa peŋwaénénɨŋɨ́ nimónɨrane nánɨ ŋwɨ́ ikaxɨ́ eánɨŋɨ́ xámɨ ɨ́ánɨŋɨ́ neaxeŋwɨrárɨnɨŋɨ́pimɨ dánɨ gwɨ́nɨŋɨ́ neaíkweawárɨnɨŋenerɨnɨ. Ayɨnánɨ agwɨ nene Gorɨxomɨ nuxɨ́dɨranéná xámɨ ŋwɨ́ ikaxɨ́ rɨ́wamɨŋɨ́ eagɨ́ápimɨnɨ sɨŋwɨ́ nɨwɨnaxɨ́dɨrane yagwápimɨ mé ámɨ sɨŋɨ́ bɨ, xɨ́oyá kwíyɨ́ neaíwapɨyarɨŋɨ́pimɨ nɨxɨ́dɨrɨ yarɨŋwɨnɨ.\n\"Ŋwɨ́ ikaxɨ́ nɨrɨnɨrɨ eánɨŋɨ́pɨ ɨ́wɨ́ nánɨ sɨwá neaipiomeaarɨŋɨ́rɨnɨ.\" urɨŋɨ́ nánɨrɨnɨ.\n7Ayɨnánɨ píoɨ ranɨréwɨnɨ? \"Ŋwɨ́ ikaxɨ́ eánɨŋɨ́pɨ sɨpírɨnɨ.\" ranɨréwɨnɨ? Oweoɨ, wí e rɨpaxɨ́ menɨnɨ. Niɨwanɨŋonɨ ŋwɨ́ ikaxɨ́ eánɨŋɨ́pɨ ɨ́á mɨropa nerɨ sɨŋwɨrɨyɨ́, arɨge nerɨ \"E nerɨ́ná ayɨ́ ɨ́wɨ́ rɨ́a yarɨŋɨnɨ?\" yaiwimɨnɨrɨ eŋárɨnɨ? Ŋwɨ́ ikaxɨ́ \"Amɨpí wayá sɨŋwɨ́ ɨ́wɨ́ mɨwɨnɨpa erɨ́ɨnɨ.\" rɨnɨŋɨ́pɨ meánɨpa nerɨ sɨŋwɨrɨyɨ́, nionɨ arɨge apɨ nánɨ nɨjɨ́á nimónɨrɨ \"Sɨŋwɨ́ ɨ́wɨ́ nɨwɨnɨrɨ́ná ayɨ́ ɨ́wɨ́ rɨ́a yarɨŋɨnɨ?\" yaiwimɨnɨrɨ eŋárɨnɨ? 8Ɨ́wɨ́ nánɨ ɨ́eapá ninarɨŋɨ́pɨ ŋwɨ́ ikaxɨ́ \"Sɨŋwɨ́ ɨ́wɨ́ mɨwɨnɨpa erɨ́ɨnɨ.\" rɨnɨŋɨ́pimɨ dánɨ ananɨ amɨpí xɨxegɨ́nɨ sɨŋwɨ́ ɨ́wɨ́ owɨnɨnɨrɨ nánɨ sɨwá nipiomeaŋɨ́rɨnɨ. Sɨŋwɨ́ ɨ́wɨ́ wɨnɨmɨ́a nánɨ apɨ apɨ sɨwánɨŋɨ́ nipiomeáagɨ apɨ e eŋárɨnɨ. Ŋwɨ́ ikaxɨ́ \"E mepanɨ. E mepanɨ.\" rɨnɨŋɨ́pɨ mɨrɨnɨpa nerɨ sɨŋwɨrɨyɨ́, ɨ́wɨ́ nánɨ ɨ́eapá neainarɨŋɨ́pɨ sɨwá wí mɨneaipiomeapaxɨ́ imónɨmɨnɨrɨ eŋɨ́ meŋagɨ nánɨ seararɨŋɨnɨ. 9Eŋíná nionɨ ŋwɨ́ ikaxɨ́ eánɨŋɨ́pɨ nánɨ majɨ́á nimónɨrɨ́ná \"Ananɨ naŋonɨrɨnɨ.\" nɨyaiwinɨrɨ maiwí ŋweaagárɨnɨ. Íná ɨ́wɨ́ nánɨ ɨ́eapá ninarɨŋɨ́pɨ nɨnɨmeámɨ sánɨŋɨ́ nɨmewéagɨ aiwɨ nionɨ ŋwɨ́ ikaxɨ́ eánɨŋɨ́pɨ nánɨ rɨxa nɨjɨ́á nimónɨrɨ́náyɨ́, ɨ́wɨ́ nánɨ ɨ́eapá ninarɨŋɨ́pɨ saiwiárɨ́nɨŋɨ́ niŋɨ́rɨnɨ. E níagɨ nánɨ nionɨ \"Ɨ́wɨ́ yarɨŋáonɨrɨ́anɨ?\" nɨyaiwinɨrɨ \"Gorɨxoyá sɨŋwɨ́yo dánɨ anɨ́nɨ́ɨmɨgɨnɨrɨ yarɨŋáonɨrɨ́anɨ?\" yaiwinɨŋanigɨnɨ. 10\"Ŋwɨ́ ikaxɨ́ eánɨŋɨ́pɨ nionɨ nɨxɨ́dɨrɨ́ná dɨŋɨ́ nɨyɨmɨŋɨ́ imónɨmɨ́a nánɨ imónɨŋɨ́pɨrɨ́anɨ?\" xámɨ dɨŋɨ́ e nɨyaiwirɨ aí píránɨŋɨ́ nɨjɨ́á nimónɨrɨ́ná apɨ sɨwá rénɨŋɨ́ niŋɨ́rɨnɨ, \"Joxɨ dɨŋɨ́ nɨyɨmɨŋɨ́ imónɨŋoxɨmanɨ. Nanɨ́nɨrɨ́árɨnɨ.\" Sɨwá énɨŋɨ́ niŋɨ́rɨnɨ. 11Ɨ́wɨ́ nánɨ ɨ́eapá ninarɨŋɨ́pɨ ŋwɨ́ ikaxɨ́ eánɨŋɨ́pimɨ dánɨ sɨwá nɨnipiomearɨ́ná yapɨ́ nɨníwapɨyirɨ nánɨ́nɨmɨ́a nánɨ niŋɨ́ eŋagɨ nánɨ rarɨŋɨnɨ. 12Ayɨnánɨ re nɨyaiwirane nɨjɨ́á imónɨŋwɨnɨ, \"Ŋwɨ́ ikaxɨ́ eánɨŋɨ́pɨ Gorɨxo tɨ́ámɨnɨ imónɨŋagɨ nánɨ awiaxɨ́ imónɨŋɨ́pɨrɨnɨ. Ŋwɨ́ ikaxɨ́ eánɨŋɨ́pimɨ dánɨ sekaxɨ́ rɨnɨŋɨ́yɨ́ nɨ́nɨ awiaxɨ́ imónɨnɨ. Wé rónɨŋɨ́ imónɨŋɨ́pɨ nánɨ rɨnɨrɨ naŋɨ́ imónɨŋɨ́pɨ nánɨ rɨnɨrɨ yarɨŋɨ́yɨ́rɨnɨ.\" E nɨyaiwirane nɨjɨ́á imónɨŋwɨnɨ. 13Ayɨnánɨ \"Naŋɨ́ imónɨŋɨ́ apɨ nionɨ anɨ́nɨmɨ́a nánɨ nimɨxɨŋɨ́rɨnɨ.\" rɨmɨnɨréɨnɨ? Oweoɨ, wí e rɨpaxɨ́ mimónɨnɨ. Gorɨxo nionɨ rɨpiaú yaiwíwɨnɨgɨnɨrɨ ɨ́wɨ́ nánɨ ɨ́eapá ninarɨŋɨ́pɨ xe ɨ́wɨ́ enɨ́a nánɨ wíwapɨyirɨ anɨ́nɨnɨ́a nánɨ wimɨxɨrɨ oenɨrɨ sɨŋwɨ́ nanɨŋɨnigɨnɨ, \"Ɨ́wɨ́ nánɨ ɨ́eapá ninarɨŋɨ́pɨ re eŋɨ́rɨ́anɨ? Ŋwɨ́ ikaxɨ́pimɨ dánɨ —Apɨ naŋɨ́ imónɨŋɨ́pɨrɨnɨ. Apimɨ dánɨ anɨ́nɨmɨ́a nánɨ nimɨxɨmɨnɨrɨ eŋɨ́rɨ́anɨ?\" yaiwirɨ \"Ŋwɨ́ ikaxɨ́ rɨnɨŋɨ́pimɨ dánɨ sɨwá nipiomeaarɨŋagɨ nánɨ ɨ́wɨ́ ayɨ́ aga xwɨrɨ́á ninɨpaxɨ́ imónɨŋɨ́pɨrɨ́anɨ?\" enɨ yaiwirɨ éwɨnɨgɨnɨrɨ ɨ́wɨ́ nánɨ ɨ́eapá ninarɨŋɨ́pɨ xe ɨ́wɨ́ enɨ́a nánɨ wíwapɨyirɨ anɨ́nɨnɨ́a nánɨ wimɨxɨrɨ oenɨrɨ sɨŋwɨ́ nanɨŋɨnigɨnɨ.\n\"Ɨ́wɨ́ nánɨ ɨ́eapá neainarɨŋɨ́pɨ áxeŋwarɨ́nɨŋɨ́ neaiárarɨŋɨ́rɨnɨ.\" urɨŋɨ́ nánɨrɨnɨ.\n14Nene nɨjɨ́árɨnɨ. Ŋwɨ́ ikaxɨ́ eánɨŋɨ́pimɨ dánɨ kwíyɨ́ Gorɨxoyápɨ xɨ́o wimónarɨŋɨ́pɨ nánɨ sɨwá neaiarɨŋagɨ aí ɨ́wɨ́ nánɨ áxeŋwarɨ́ ninárɨnɨŋonɨ eŋagɨ nánɨ nionɨ gɨ́ nimónarɨŋɨ́pimɨ xɨ́darɨŋárɨnɨ. 15Ayɨ́ rɨpɨ seararɨŋɨnɨ, \"Nionɨ yarɨŋápɨ nánɨ ududɨ́ ninarɨnɨ. 'Apɨ oemɨnɨ.' nimónarɨŋɨ́pɨ mé sɨpípɨ, xwɨrɨ́á ninarɨŋɨ́pɨ aí yarɨŋárɨnɨ.\" seararɨŋɨnɨ. 16Nionɨ \"Sɨpí apɨ mepa oemɨnɨ.\" nimónarɨŋɨ́pɨ nerɨ́náyɨ́, ayɨ́ \"Ŋwɨ́ ikaxɨ́ rɨnɨŋɨ́pɨ naŋɨ́ imónɨnɨ.\" rɨnɨŋɨ́pɨ tɨ́nɨ xɨxenɨ́nɨŋɨ́ nɨrɨrɨ woákɨ́kɨ́ yarɨŋɨnɨ. 17Ayɨnánɨ \"Nionɨ sɨpí apɨ oemɨnɨ.\" nimónɨ́agɨ nánɨ e yarɨŋámanɨ. Ɨ́wɨ́ ɨ́eapá ninarɨŋɨ́ gɨ́ xwioxɨ́yo nɨroŋɨ́pimɨ dánɨ nináná sɨpí e yarɨŋárɨnɨ. 18Nionɨ \"Naŋɨ́ imónɨŋɨ́pɨ oemɨnɨ.\" nɨnimónɨrɨ aiwɨ wí mepa nerɨ nánɨ dɨŋɨ́ re nɨyaiwirɨ nɨjɨ́á imónɨŋɨnɨ, \"Gɨ́ xwioxɨ́yo —Nionɨ gɨ́ dɨŋɨ́yo dánɨ nɨnimónɨrɨ xɨ́darɨŋápɨ nánɨ rarɨŋɨnɨ. Gɨ́ xwioxɨ́yo nɨpɨkwɨnɨ mimónɨŋɨ́pɨnɨ rɨ́a nínɨnɨ?\" nɨyaiwirɨ nɨjɨ́á imónɨŋɨnɨ. 19Ayɨ́ apɨrɨnɨ. \"Naŋɨ́ imónɨŋɨ́pɨ oemɨnɨ.\" nimónarɨŋɨ́pɨ mepa nerɨ sɨpí \"Mepa oemɨnɨ.\" nimónarɨŋɨ́pɨ yarɨŋárɨnɨ. 20Nionɨ \"Sɨpí mepa oemɨnɨ.\" nimónarɨŋɨ́pɨ yarɨŋá eŋagɨ nánɨ ayɨ́ niɨwanɨŋonɨ \"Sɨpí apɨ oemɨnɨ.\" nimónɨ́agɨ nánɨ e yarɨŋámanɨ. Ɨ́wɨ́ ɨ́eapá ninarɨŋɨ́ gɨ́ xwioxɨ́yo nínɨŋɨ́pimɨ dánɨ yarɨŋárɨnɨ.\n21Ayɨnánɨ nionɨ íníná yarɨŋápimɨ dánɨ sɨŋwɨ́ re anɨmeánɨ́ɨnɨ. \"Naŋɨ́ oemɨnɨ.\" nimónarɨŋonɨ sɨpí nánɨ ɨ́eapá ninarɨŋɨ́ gɨ́ xwioxɨ́yo nínɨŋɨ́pɨ pɨ́rɨ́ nɨrakiarɨŋɨ́rɨnɨ. 22Gɨ́ dɨŋɨ́ tɨ́nɨ ŋwɨ́ ikaxɨ́ Gorɨxo rɨŋɨ́pɨ nánɨ dɨŋɨ́ nɨmorɨ́ná \"Ayɨ́ naŋɨ́rɨnɨ.\" nɨyaiwirɨ yayɨ́ ninarɨŋagɨ aiwɨ 23gɨ́ xwioxɨ́yo nínɨŋɨ́pimɨ dánɨ niarɨŋɨ́pɨ xegɨ́ bɨ imónɨŋagɨ anɨmeánɨŋɨnɨ. Gɨ́ xwioxɨ́yo nɨpɨkwɨnɨ mimónɨŋɨ́ nínɨŋɨ́pɨ, ayɨ́ ŋwɨ́ ikaxɨ́ Gorɨxoyá gɨ́ dɨŋɨ́ tɨ́nɨ \"Apɨ naŋɨ́ rɨ́a rɨnɨnɨ?\" yaiwiarɨŋápɨ tɨ́nɨ apiaú mɨxɨ́nɨŋɨ́ inarɨŋiɨ. Apɨ nínɨŋɨ́pɨ ɨ́wɨ́ nánɨ ɨ́eapá ninarɨŋɨ́pɨ nánɨ gwɨ́nɨŋɨ́ nɨjárɨnarɨnɨ. 24Ai, nionɨ e imónɨŋáonɨ eŋagɨ nánɨ íkɨ́nɨŋɨ́ sɨpí nimɨxárɨnɨnɨ. Wará anɨ́nɨmɨ́a nánɨ imónɨŋɨ́rí tɨ́ŋáonɨ ɨ́wɨ́ nánɨ ɨ́eapá ninarɨŋɨ́ gwɨ́nɨŋɨ́ járɨnɨŋɨ́pɨ go níkweawárɨpaxɨ́ imónɨnɨ? 25Ai, negɨ́ Ámɨná Jisasɨ Kiraiso neaiiŋɨ́pimɨ dánɨ Gorɨxo neaíkweawárɨpaxɨ́ imónɨŋagɨ nánɨ omɨ yayɨ́ owianeyɨ. Ayɨnánɨ nionɨ nɨra úápɨ, ayɨ́ rɨpɨ seararɨŋɨnɨ, \"Nionɨ gɨ́ dɨŋɨ́ tɨ́nɨ 'Ŋwɨ́ ikaxɨ́ Gorɨxo rɨŋɨ́pɨ oxɨ́dɨmɨnɨ.' nɨnimónɨrɨ aiwɨ ɨ́wɨ́ nánɨ ɨ́eapá ninarɨŋɨ́ nánɨ gwɨ́nɨŋɨ́ járɨnɨŋɨ́pimɨ —Apɨ nɨpɨkwɨnɨ mimónɨŋɨ́ gɨ́ xwioxɨ́yo nínɨŋɨ́pɨrɨnɨ. Apimɨ xɨ́darɨŋárɨnɨ.\" seararɨŋɨnɨ.","id":"<urn:uuid:30a26d6f-fea1-4997-be5f-934e38b16c72>","dump":"CC-MAIN-2016-44","url":"http:\/\/bibles.org\/aak-AAK\/Rom\/7\/","date":"2016-10-28T15:10:03Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988722653.96\/warc\/CC-MAIN-20161020183842-00251-ip-10-171-6-4.ec2.internal.warc.gz","language":"aak","language_score":1.0000063181,"language_script":"Latn","minhash_cluster_size":23,"top_langs":"{\"aak_Latn_score\": 1.0000063180923462}","num_words":922,"character_repetition_ratio":0.115,"word_repetition_ratio":0.026,"special_characters_ratio":0.159,"stopwords_ratio":0.183,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Matɨyuo 18\n\"Go seáyɨ e imónɨnɨ́árɨnɨ?\" urɨgɨ́á nánɨrɨnɨ.\n1Íná wiepɨsarɨŋowa \"Noneyá negɨ́ wo seáyɨ e neaimónɨnɨ́o gorɨnɨ?\" nɨyaiwiro Jisaso tɨ́ŋɨ́ e aŋwɨ e nɨbɨro re urɨgɨ́awixɨnɨ, \"Joxɨ rɨxa mɨxɨ́ ináyɨ́ nimónɨrɨ neameŋweaŋáná noneyá wo go seáyɨ e neaimónɨnɨ́árɨnɨ?\" urɨ́agɨ́a 2o niaíwɨ́ onɨmiá bimɨ \"Eɨnɨ.\" nurɨrɨ áwɨnɨ e nurárɨmáná 3re urɨŋɨnigɨnɨ, \"Nionɨ nepa seararɨŋɨnɨ. Soyɨ́né dɨŋɨ́ 'Ayo seáyɨ e omúrónɨmɨnɨ.' yaiwiarɨgɨ́ápɨ dɨŋɨ́ yaíkiá mɨmopa ero niaíwɨ́ onɨmiánɨŋɨ́ mimónɨpa ero niaíwɨ́ 'Ámá wo seáyɨ e nɨnimónɨrɨ́ná ayɨ́ ananɨrɨnɨ.' yaiwiarɨgɨ́ápa axɨ́pɨ e mɨyaiwipa ero nerɨ́náyɨ́, aŋɨ́namɨ ŋweaŋoyá xwioxɨ́yo wí páwipaxɨ́ menɨnɨ. 4Ámá 'Seáyɨ e imónɨŋáonɨmanɨ. Niaíwɨ́ rɨpɨ yapɨ imónɨŋɨnɨ.' yaiwíɨ́á gɨyɨ́ gɨyɨ́ aŋɨ́namɨ ŋweaŋo xwioxɨ́yo mɨmeámɨ́ nerɨ meŋweanɨ́ápimɨ nɨpáwiro seáyɨ e imónɨpɨ́rɨ́árɨnɨ. 5Gɨyɨ́ gɨyɨ́ nionɨ nɨnɨxɨ́dɨro nánɨ ámá niaíwɨ́ rɨpiamɨ́nɨŋɨ́ nɨmimónɨrónáyɨ́ ayɨ́ nionɨ enɨ́nɨŋɨ́ nɨmimónarɨŋoɨ. 6E nerɨ aí ámá niaíwɨ́ rɨpiánɨŋɨ́ sɨnɨ dɨŋɨ́ nɨkwɨ́roanɨro yarɨgɨ́áyo mɨrɨrakɨ́ wiarɨgɨ́á gɨyɨ́ gɨyo Gorɨxo xeanɨŋɨ́ rɨ́á tɨ́ŋɨ́ wikárɨnɨ́á eŋagɨ nánɨ sɨnɨ mɨrɨrakɨ́ mɨwinɨŋáná ámá wa sɨ́ŋá tɨ́nɨ siŋwɨ́yo gwɨ́ nɨjimáná rawɨrawáyo mamówáránáyɨ́ rɨ́nɨŋɨ́ xwé nɨwinɨrɨ aiwɨ Gorɨxo wimɨnɨrɨ eŋɨ́pɨ tɨ́nɨ xɨxenɨ mimónɨŋagɨ nánɨ ayɨ́ ananɨrɨnɨ. 7Ámá wíyo óreámioápoyɨnɨrɨ wíwapɨyarɨgɨ́áyɨ́ aweyɨ! Sɨ́á wɨyi ayɨ́ majɨ́á wórɨnɨ́árɨnɨ. Gorɨxo xeanɨŋɨ́ wikárɨnɨ́á eŋagɨ nánɨ dɨŋɨ́ sɨpí wíwɨnɨgɨnɨ. Ámá wíyo óreámioápoyɨnɨrɨ wíwapɨyipɨ́rɨ́á aiwɨ ámá e wíwapɨyíɨ́áyɨ́ xeanɨŋɨ́ wímeanɨ́á eŋagɨ nánɨ aweyɨ! Sɨ́á wɨyi ayɨ́ majɨ́á wórɨnɨ́árɨnɨ. 8Dɨxɨ́ wéú tɨ́nɨranɨ, sɨkwú tɨ́nɨranɨ, ɨ́wɨ́ nánɨ nɨsimónɨrɨ́náyɨ́ 'O rɨ́á anɨŋɨ́ wearɨŋɨ́yo nikeaárɨnɨgɨnɨ.' nɨyaiwirɨ nɨwákwínɨrɨ emɨ morɨ́ɨnɨ. E ninɨrɨ́náyɨ́, rɨ́nɨŋɨ́ xwé nɨsinɨrɨ aiwɨ wé rasɨ́á sɨkwɨ́ rasɨ́á eŋoxɨ dɨŋɨ́ nɨyɨmɨŋɨ́pɨ anɨŋɨ́ ŋwearɨ́a nánɨ nɨmearɨ́náyɨ́ ayɨ́ ananɨrɨnɨ. Mɨwákwínɨpa nerɨ wé núkaúnɨ tɨ́nɨ sɨkwɨ́ núkaúnɨ tɨ́nɨ sɨnɨ eŋánáyɨ́, o rɨ́áyo nɨsikeaárɨrɨ́ná ayɨ́ naŋɨ́manɨ. 9Dɨxɨ́ sɨŋwɨ́yi enɨ 'Ɨ́wɨ́ apɨ eɨ.' rɨránáyɨ́, 'Gorɨxo rɨ́á anɨŋɨ́ wearɨŋɨ́yo nikeaárɨnɨgɨnɨ.' nɨyaiwirɨ sɨŋwɨ́yi nɨyónɨrɨ emɨ morɨ́ɨnɨ. E ninɨrɨ́náyɨ́, rɨ́nɨŋɨ́ xwé nɨsinɨrɨ aiwɨ sɨŋwɨ́ wɨ́onɨ anɨŋoxɨ dɨŋɨ́ nɨyɨmɨŋɨ́pɨ anɨŋɨ́ ŋwearɨ́a nánɨ nɨmearɨ́náyɨ́ ayɨ́ ananɨrɨnɨ. Mɨyónɨpa nerɨ sɨnɨ sɨŋwɨ́ nɨwaúnɨ tɨ́nɨ anɨŋánáyɨ́, Gorɨxo rɨ́áyo nɨsikeaárɨrɨ́ná ayɨ́ naŋɨ́manɨ.\nEwayɨ́ ikaxɨ́ sipɨsipɨ́ wo anɨ́nɨŋɨ́ nánɨrɨnɨ.\n10\"Niaíwɨ́ onɨmiá rɨpia bimɨ peayɨ́ mɨwianɨpanɨ. Ayɨ́ rɨpɨ nánɨ seararɨŋɨnɨ, 'Aŋɨ́najɨ́ apiamɨ awí mearoarɨgɨ́áyɨ́ aŋɨ́namɨ Gorɨxoyá sɨ́mɨmaŋɨ́mɨnɨ ŋweaarɨŋagɨ́a nánɨ peayɨ́ wí mɨwianɨpanɨ.' seararɨŋɨnɨ. 11Ayɨ́ rɨpɨ nánɨrɨnɨ. Ámá imónɨŋáonɨ ámá ɨ́wɨ́ néra nuro anɨŋɨ́ ikeamónanɨro yarɨgɨ́áyo nánɨ pɨ́á nerɨ yeáyɨ́ uyimɨxemeámɨnɨrɨ bɨŋáonɨrɨnɨ.\" urɨŋɨnigɨnɨ. 12O xɨxewisɨ́ ikaxɨ́ re urɨŋɨnigɨnɨ, \"Segɨ́ dɨŋɨ́ arɨrerɨnɨ? 'Ámá wo xegɨ́ sipɨsipɨ́ 100 eŋáná wo anɨ́náná bɨ́bɨ 99 eŋɨ́pɨ dɨ́wɨ́yo nɨwárɨmɨ nurɨ wɨ́o nánɨ pɨ́á mepa enɨgɨnɨ.' rɨyaiwiarɨŋoɨ? Oweoɨ pɨ́á enɨŋoɨ. 13Ámɨ rɨxa nɨmearɨ́náyɨ́ nepa seararɨŋɨnɨ. Yayɨ́ sipɨsipɨ́ 99 manɨ́nɨŋɨ́pɨ nánɨ winarɨŋɨ́pɨ́nɨŋɨ́ winɨnɨ́ámanɨ. Anɨ́nɨ́o nánɨ aga yayɨ́ seáyɨmɨ dánɨ winɨnɨ́árɨnɨ. 14Segɨ́ ápo, aŋɨ́namɨ ŋweaŋoyɨ́ enɨ 'Niaíwɨ́ onɨmiá apia yapɨ imónɨgɨ́áyɨ́ wí oanɨ́nɨ́poyɨ.' mɨyaiwinɨnɨ.\" urɨŋɨnigɨnɨ.\n\"Segɨ́ wo ɨ́wɨ́ síánáyɨ́, re éɨ́rɨxɨnɨ.\" urɨŋɨ́ nánɨrɨnɨ.\n15O re urɨŋɨnigɨnɨ, \"Ámá nionɨ nɨnɨxɨ́dɨro nánɨ rɨrɨxɨ́meá imónɨŋɨ́yɨ́ wo ɨ́wɨ́ sikáránáyɨ́, joxɨ nurɨ xegɨ́pɨ ŋweaŋagɨ nɨwɨnɨrɨ́ná joxɨ dɨxɨ́pɨ nɨwímearɨ ɨ́wɨ́ xɨ́o sikárɨ́ɨ́pɨ nánɨ yumɨ́í yarɨŋɨ́ wirɨ́ɨnɨ. O arɨ́á síánáyɨ́ joxɨ naŋɨ́ wimɨxɨ́agɨ nánɨ sɨnɨ rɨrɨxɨ́meá imónɨŋɨ́yɨ́ wónɨŋɨ́ nimónɨrɨ enɨŋoɨ. 16E nerɨ aí joxɨ arɨ́á mɨsipa yarɨŋagɨ nɨwɨnɨrɨ́náyɨ́, ŋwɨ́ ikaxɨ́ nɨrɨnɨrɨ eánɨŋɨ́pɨ tɨ́nɨ xɨxenɨ nerɨ ámá wa re rɨpɨ́rɨ nánɨ, 'None enɨ o yarɨŋɨ́ wíáná o \"Oweoɨ, nionɨmanɨ.\" rarɨŋagɨ arɨ́á wíwɨnɨ.' rɨpɨ́rɨ nánɨ ámá waúmɨranɨ, womɨranɨ, nɨwirɨmeámɨ nurɨ obaxoyɨ́né ámɨ yarɨŋɨ́ wirɨ́ɨnɨ. 17O sɨnɨ arɨ́á mɨseaipa yarɨŋagɨ sɨŋwɨ́ nɨwɨnɨrɨ́náyɨ́, ámá nionɨyá sɨyikɨ́ imónɨgɨ́áyo áwaŋɨ́ urɨrɨ́ɨnɨ. Ayo enɨ arɨ́á mɨwipa yarɨŋagɨ nɨwɨnɨrɨ́náyɨ́, re yaiwíɨ́rɨxɨnɨ, 'Sɨnɨ nɨrɨxɨ́meáo wí mimónɨnɨ. Rɨxa émáyɨ́nɨŋɨ́ imónɨrɨ ámá takisɨ́ nánɨ nɨgwɨ́ nearáparɨgɨ́áwánɨŋɨ́ imónɨrɨ nerɨ wí eŋónɨŋɨ́ imónɨnɨ.' yaiwíɨ́rɨxɨnɨ. 18Nepa seararɨŋɨnɨ. Seaiepɨsarɨŋáoyɨ́né xwɨ́áyo re dánɨ 'Ayɨ́ sɨpírɨnɨ.' ránáyɨ́, Gorɨxo aŋɨ́namɨ dánɨ enɨ soyɨ́né sɨnɨ mɨrɨpa eŋáná o xámɨ 'Ayɨ́ sɨpírɨnɨ.' rɨnɨ́árɨnɨ. Soyɨ́né re dánɨ 'Ayɨ́ ananɨrɨnɨ.' ránáyɨ́, Gorɨxo xámɨ émɨ dánɨ enɨ 'Ayɨ́ ananɨrɨnɨ.' rɨnɨ́árɨnɨ. 19Rɨpɨ enɨ seararɨŋɨnɨ. Xwɨ́á tɨ́yo dánɨ soyɨ́néyá waú amɨpí wí nánɨ dɨŋɨ́ axɨ́pɨnɨ nɨmori gɨ́ ápo, aŋɨ́namɨ ŋweaŋomɨ yarɨŋɨ́ axɨ́pɨnɨ wíáná o arɨ́á nɨwirɨ xɨxenɨ e wimɨxɨyinɨ́árɨnɨ. 20Ámá nionɨyá imónɨgɨ́áyɨ́ waúnɨranɨ, waú wonɨranɨ, nionɨ seáyɨ e nɨmeanɨro nánɨ awí eánáná nionɨ áwɨnɨ e ŋweámɨ́á eŋagɨ nánɨ wigɨ́ dɨŋɨ́ axɨ́pɨ nɨmoro yarɨŋɨ́ wiarɨgɨ́ápɨ gɨ́ ápo arɨ́á nɨwirɨ xɨxenɨ wimɨxɨyinɨ́árɨnɨ.\" urɨŋɨnigɨnɨ.\nYokwarɨmɨ́ anɨŋɨ́ minɨ́ owiípoyɨnɨrɨ urɨŋɨ́ nánɨrɨnɨ.\n21Íná Pitao nɨbɨrɨ Jisasomɨ yarɨŋɨ́ re wiŋɨnigɨnɨ, \"Ámɨnáoxɨnɨ, ámá joxɨ nɨrɨxɨ́dɨrɨ nánɨ negɨ́ nɨrɨxɨ́meá wo ɨ́wɨ́ ararɨ nikáránáyɨ́, nionɨ enɨ xɨxenɨ xɨ́o nikárɨ́ɨ́pa yokwarɨmɨ́ wiimɨ́árɨnɨ? 'Ɨ́wɨ́ wé wɨ́úmɨ dáŋɨ́ waú nikárɨ́ɨ́pɨ nánɨ yokwarɨmɨ́ nɨwiimáná eŋáná ámɨ wínɨ nikáráná yokwarɨmɨ́ wiipaxɨ́ menɨnɨ.' nimónarɨnɨ.\" urɨ́agɨ 22Jisaso re urɨŋɨnigɨnɨ, \"Joxɨ wé wɨ́úmɨ dáŋɨ́ waú apɨnɨ yokwarɨmɨ́ wiíánáyɨ́, 'Ayɨ́ Apánɨrɨnɨ.' rɨrɨmɨméɨnɨ. Joxɨ anɨŋɨ́ minɨ́ yokwarɨmɨ́ wiirɨ́a nánɨ rarɨŋɨnɨ.\" nurɨrɨ 23\"Ámá Gorɨxo xwioxɨ́yo mɨmeámɨ́ nerɨ umeŋweanɨ́áyɨ́ anɨŋɨ́ minɨ́ yokwarɨmɨ́ wiíɨ́rɨxɨnɨrɨ rɨ́a neararɨnɨ?\" oyaiwípoyɨnɨrɨ ewayɨ́ ikaxɨ́ re urɨŋɨnigɨnɨ, \"Gorɨxo, aŋɨ́namɨ meŋweaŋo, o mɨxɨ́ ináyɨ́ wo xegɨ́ omɨŋɨ́ wiiarɨgɨ́áyɨ́ wamɨ nɨgwɨ́ nɨwirɨ 'Idáná awayá niapɨ́ɨ́rɨxɨnɨ.' nɨyaiwirɨ nɨwimáná nɨŋweaŋɨsáná re eŋónɨŋɨ́ imónɨnɨ. O 'Emá ayá wí rɨxa múroŋɨ́rɨnɨ. Agwɨ awa nɨbɨro awayá oniapɨ́poyɨ.' ráná 24awa nɨbɨro xɨ́oyá urápɨgɨ́ápɨ nánɨ awayá mɨnɨ nɨwirɨ́ná wo xɨ́oyá nɨgwɨ́ xwé ayá wí K10,000,000 urápɨŋo enɨ nɨbɨrɨ aiwɨ 25xɨ́oyá xɨxenɨ e mɨwipaxɨ́ eŋagɨ nánɨ mɨxɨ́ ináyo xegɨ́ wɨ́amɨ re urɨŋɨnigɨnɨ, 'Nionɨ nɨgwɨ́ meámɨ nánɨ oyá iyɨ́á ɨ́á amɨpí nurápɨrɨ ámá wíyo bɨ́ époyɨ. O enɨ xiepí tɨ́nɨ niaíwɨ́ tɨ́nɨ ámá wayá xɨnáíwánɨŋɨ́ nimónɨro omɨŋɨ́ wiipɨ́rɨ́a nánɨ bɨ́ nero nɨgwɨ́pɨ nɨmeámɨ nɨbɨro niapɨ́poyɨ.' uráná 26K10,000,000 urápɨŋo mɨxɨ́ ináyoyá agwɨ́ rɨwámɨ dánɨ xwɨ́áyo nɨpɨ́kínɨmearɨ waunɨ́ nikárɨnɨrɨ re urɨŋɨnigɨnɨ, 'Nɨgwɨ́ niapɨŋɨ́pɨ nánɨ sɨnɨ dɨŋɨ́ nɨkwɨ́rorɨ yarɨŋɨnɨ. Rɨ́wéná nánɨ wenɨŋɨ́ nerɨ ŋweáɨrɨxɨnɨ. Nɨnímeááná joxɨ niapɨŋɨ́pa xɨxenɨ siapɨmɨ́árɨnɨ.' urɨ́agɨ 27mɨxɨ́ ináyo wá nɨwianɨrɨ nánɨ re urɨŋɨnigɨnɨ, 'Nɨgwɨ́ nionɨ siapɨŋápɨ nánɨ dɨŋɨ́ peá móɨnɨ. Joxɨ ananɨ uɨ.' urɨ́agɨ aiwɨ 28omɨŋɨ́ wiiarɨŋo nɨpeyearɨ xegɨ́ wɨ́o 'Rɨ́wéná oyá enɨ xɨxenɨ niapɨ́wɨnɨgɨnɨ.' nɨyaiwirɨ K100 wiŋomɨ sɨŋwɨ́ nɨwɨnɨrɨ ɨ́á nɨxerɨ siŋwɨ́ ɨ́á nɨyámɨxɨrɨ re urɨŋɨnigɨnɨ, 'Joxɨyánɨ rɨxa xɨxenɨ niapɨmɨnɨrɨ rɨyarɨŋɨnɨ?' urɨ́agɨ 29xegɨ́ omɨŋɨ́ nawínɨ wiiarɨgɨ́ío xwɨ́áyo nɨpɨ́kínɨmearɨ waunɨ́ rɨxɨŋɨ́ re urɨŋɨnigɨnɨ, 'Nɨgwɨ́ joxɨ niapɨŋɨ́pɨ nánɨ sɨnɨ dɨŋɨ́ nɨkwɨ́rorɨ yarɨŋɨnɨ. Rɨ́wéná nánɨ wenɨŋɨ́ nerɨ ŋweáɨrɨxɨnɨ. Nɨnímeááná joxɨ niapɨŋɨ́pa xɨxenɨ siapɨmɨ́árɨnɨ.' urɨ́agɨ aí 30wɨ́o 'Rɨ́wéná niapɨ́wɨnɨgɨnɨ.' mɨwimónɨ́agɨ ɨ́á nɨxɨrɨmɨ nurɨ gwɨ́ aŋɨ́yo nɨŋwɨrárɨrɨ porisɨ́yo re urɨŋɨnigɨnɨ, 'Nɨgwɨ́ nionɨ wiŋápa xɨxenɨ niapáná ananɨ íkweawárɨ́ɨ́rɨxɨnɨ.' urɨ́agɨ 31mɨxɨ́ ináyoyá omɨŋɨ́ wiiarɨgɨ́á wɨ́a o e yarɨŋagɨ sɨŋwɨ́ nɨwɨnɨro ayá winɨ́agɨ nuro o éɨ́pɨ nánɨ mɨxɨ́ ináyomɨ áwaŋɨ́ uráná 32mɨxɨ́ ináyo 'Omɨŋɨ́ niiarɨŋo obɨnɨ.' nurɨrɨ omɨ rɨxa nɨwirɨmeámɨ báná o re urɨŋɨnigɨnɨ, 'Joxɨ omɨŋɨ́ niiarɨŋɨ́ sɨpíoxɨnɨ, joxɨ waunɨ́ rɨxɨŋɨ́ nɨrɨ́agɨ nánɨ nɨgwɨ́ ámɨ oyá niapɨ́wɨnɨgɨnɨrɨ siapɨŋápɨ nánɨ dɨŋɨ́ peá rɨmoíagɨ aiwɨ ámɨ joxɨ omɨŋɨ́ niiarɨgɨ́í wɨ́omɨ pí wikárɨ́ɨnigɨnɨ? 33Nionɨ ayá nɨrɨrɨmɨxɨrɨ \"Dɨxɨ́ nɨgwɨ́ xe owenɨ.\" rɨrɨ́agɨ aiwɨ joxɨ pí nánɨ dɨxɨ́ wɨ́omɨ ayá murɨmɨxɨpa éɨnigɨnɨ?' nurɨrɨ 34wikɨ́ wónɨ́agɨ omɨ ɨ́á nɨxerɨ porisɨ́yo mɨnɨ nɨwirɨ re urɨŋɨnigɨnɨ, 'Nɨgwɨ́ nionɨ wiŋápa xɨxenɨ niapɨnɨ́e nánɨ iwaŋɨ́ nɨmépéa úɨ́rɨxɨnɨ.' urɨŋɨnigɨnɨ.\" Jisaso ewayɨ́ xwɨyɨ́á e nurɨmáná 35xegɨ́ wiepɨsarɨŋowamɨ re urɨŋɨnigɨnɨ, \"Ámá nionɨ nɨnɨxɨ́dɨro nánɨ segɨ́ sérɨxɨ́meá imónɨgɨ́áyɨ́ ɨ́wɨ́ seaikárɨ́ápɨ yokwarɨmɨ́ mɨwiipa nerónáyɨ́, mɨxɨ́ ináyo xegɨ́ omɨŋɨ́ wiiarɨŋɨ́ sɨpíomɨ wiŋɨ́pa Gorɨxo enɨ axɨ́pɨ e seainɨ́árɨnɨ.\" urɨŋɨnigɨnɨ.","id":"<urn:uuid:d1576504-e963-41f7-b703-6ad020bde60a>","dump":"CC-MAIN-2016-44","url":"http:\/\/bibles.org\/aak-AAK\/Matt\/18","date":"2016-10-23T08:13:14Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988719192.24\/warc\/CC-MAIN-20161020183839-00241-ip-10-171-6-4.ec2.internal.warc.gz","language":"aak","language_score":1.0000059605,"language_script":"Latn","minhash_cluster_size":43,"top_langs":"{\"aak_Latn_score\": 1.0000059604644775}","num_words":1079,"character_repetition_ratio":0.06,"word_repetition_ratio":0.015,"special_characters_ratio":0.171,"stopwords_ratio":0.171,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Romɨ 11:16\n16Bisɨ́kerɨ́á iwamɨ́ó nimɨxɨrɨ́ná xámɨ bɨ onɨmiápɨ nɨxerɨ 'Rɨpɨ, ayɨ́ Gorɨxo nánɨpɨrɨnɨ.' nɨyaiwirɨ táná nápɨ nɨpɨnɨ Gorɨxoyánɨŋɨ́ imónarɨŋɨ́pa Judayɨ́ ɨ́wiárɨ́awéwa Gorɨxoyá imónɨgɨ́á eŋagɨ nánɨ rɨ́wɨ́yo imónɨgɨ́áyɨ́ enɨ axɨ́pɨ oyá imónɨpɨ́rɨ́árɨnɨ. Íkɨ́á pɨpɨŋɨ́ wɨrí 'Gorɨxo nánɨrírɨnɨ.' nɨyaiwirɨ nɨtɨrɨ́náyɨ́, reŋɨ́ enɨ oyá imónɨŋɨ́pa Judayɨ́yá xiáwo írɨŋɨ́yɨ́ Gorɨxoyá imónɨgɨ́á eŋagɨ nánɨ rɨ́wɨ́yo imónɨgɨ́áyɨ́ enɨ axɨ́pɨ oyá imónɨpɨ́rɨ́árɨnɨ.\" seararɨŋɨnɨ.","id":"<urn:uuid:27463fb9-c238-42aa-bcf7-12413448253f>","dump":"CC-MAIN-2016-44","url":"http:\/\/bibles.org\/aak-AAK\/Rom\/11\/16","date":"2016-10-24T18:48:34Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988719677.59\/warc\/CC-MAIN-20161020183839-00045-ip-10-171-6-4.ec2.internal.warc.gz","language":"aak","language_score":1.0000064373,"language_script":"Latn","minhash_cluster_size":13,"top_langs":"{\"aak_Latn_score\": 1.0000064373016357}","num_words":55,"character_repetition_ratio":0.09,"word_repetition_ratio":0.043,"special_characters_ratio":0.156,"stopwords_ratio":0.073,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Xibɨruyɨ́ 5\n1Apaxɨ́pánɨŋɨ́ imónɨgɨ́á xwé wo wo nowanɨ ɨ́wɨ́ wigɨ́ ámá yarɨgɨ́ápɨ nánɨ Gorɨxoyá íráɨ́ onɨŋe nánɨ nɨwurɨyiro aiwá peaxɨ́ utiro rɨdɨyowá wiiro epɨ́rɨ́a nánɨ xɨ́o wigɨ́ imónɨgɨ́áyo dánɨ éɨ́nɨŋɨ́ nɨyoarɨ urɨ́peaarɨŋowarɨnɨ. 2Awa enɨ wé rónɨŋɨ́ imónɨŋɨ́pɨnɨ oyaneyɨnɨrɨ nero aí eŋɨ́ neánɨro mɨxɨmopaxɨ́ wíagɨ́a nánɨ wigɨ́ ámá majɨ́á nero xeŋwɨ́mɨnɨ kɨnɨmónɨ́áyo ananɨ awayinɨ mɨmeyówárɨ́ wipaxowarɨnɨ. 3Wé rónɨŋɨ́ imónɨŋɨ́pɨnɨ oyaneyɨnɨrɨ nero aí eŋɨ́ neánɨro mɨxɨmopaxɨ́ wíagɨ́a nánɨ wigɨ́ ámá ɨ́wɨ́ yarɨgɨ́ápɨ nánɨ rɨdɨyowá wiiarɨgɨ́ápa ɨ́wɨ́ wiwanɨŋowa yarɨgɨ́ápɨ nánɨ enɨ rɨdɨyowá minɨpaxɨ́ mimónɨgɨ́áwarɨnɨ. Awa enɨ aga ninɨpaxowarɨnɨ. 4Ámá wo xewanɨŋo wé íkwiaŋwɨ́yo nɨŋwɨrárɨnɨrɨ xɨ́o xegɨ́ dɨŋɨ́yo dánɨ rɨ́peánarɨŋɨ́manɨ. Oweoɨ, nowanɨ eŋíná Gorɨxo xɨ́o xegɨ́ dɨŋɨ́ tɨ́nɨ Erono apɨ e oimónɨrɨ wéyo ɨ́á umɨrɨŋɨ́pa axɨ́pɨ umɨráná apaxɨ́pánɨŋɨ́ imónɨŋɨ́ xwéowa imónarɨgɨ́árɨnɨ. 5Kiraiso enɨ xewanɨŋo seáyɨ e nɨmɨ́eyoánɨrɨ apaxɨ́pánɨŋɨ́ imónɨŋɨ́ xwé wonɨ oimónɨmɨnɨrɨ mɨrɨ́peánɨŋɨnigɨnɨ. Oweoɨ, Gorɨxo omɨ seáyɨ e numɨ́eyoarɨ Bɨkwɨ́yo nɨrɨnɨrɨ eánɨŋɨ́ rɨpɨ urɨŋɨnigɨnɨ, \"Joxɨ gɨ́ íwoxɨ oimónɨrɨ simɨxɨ́árɨnɨ. Agwɨ ríná joxɨ́nɨŋɨ́ semeáárɨnɨ.\" nurɨrɨ 6Bɨkwɨ́yo ámɨ wí e nɨrɨnɨrɨ eánɨŋɨ́ rɨpɨ enɨ urɨŋɨnigɨnɨ, \"Apaxɨ́pánɨŋɨ́ imónɨŋɨ́ Merikisedeko nimónɨrɨ eŋɨ́ yapɨ joxɨ enɨ axɨ́pɨ anɨŋɨ́ nánɨ e imónɨ́ɨrɨxɨnɨ.\" urɨŋɨ́ eŋagɨ nánɨ Kiraiso e imónɨŋɨ́rɨnɨ. 7Xámɨ o ámá nimónɨrɨ xwɨ́á tɨ́yo nɨŋwearɨ́ná \"Ámá nɨpɨkianɨro yarɨgɨ́ápɨ nánɨ wáyɨ́ ninɨnɨgɨnɨrɨ ápo dɨŋɨ́ sɨxɨ́ nɨmímopaxorɨ́anɨ?\" nɨyaiwirɨ arɨrá oninɨrɨ ŋwɨ́ pɨyɨ́ nɨwɨ́rɨnɨrɨ gwɨ́nɨ́ kɨ́kɨ́á tɨ́nɨ rɨxɨŋɨ́ uráná xanomɨ arɨ́á nɨwirɨ píránɨŋɨ́ yapenɨŋo eŋagɨ nánɨ omɨ xɨxenɨ arɨ́á wiŋorɨnɨ. 8O Gorɨxomɨ xewaxo aí rɨ́nɨŋɨ́ xɨ́omɨ nɨwímearɨ peŋɨ́yo dánɨ re nɨyaiwirɨ nɨjɨ́á imónɨŋɨ́rɨnɨ, \"Ápomɨ arɨ́á nɨwirɨ xɨxenɨ nerɨ́ná apɨ e xɨxenɨ rí rɨnímeaarɨnɨ?\" E nɨyaiwirɨ nɨjɨ́á nimónɨrɨ 9xano wimónɨŋɨ́ nɨpɨnɨ rɨxa sɨpearɨ́mɨ́ nɨyárɨrɨ nánɨ ámá xɨ́omɨ pɨ́rɨ́ mɨwiaíkí arɨ́á wiarɨgɨ́á gɨyɨ́ gɨyɨ́ nɨ́nɨ anɨŋɨ́ minɨ́ íníná naŋɨ́nɨ ŋweapɨ́rɨ́a nánɨ yeáyɨ́ uyimɨxemeapaxo imónɨrɨ 10Gorɨxo re rárɨŋɨ́pɨ tɨ́nɨ xɨxenɨ imónɨrɨ eŋɨ́rɨnɨ, \"Xwé apaxɨ́pánɨŋɨ́ imónɨŋɨ́ Merikisedeko imónɨŋɨ́pa axɨ́pɨ imónɨŋorɨnɨ.\" rárɨŋɨ́pɨ tɨ́nɨ xɨxenɨ imónɨrɨ eŋɨ́rɨnɨ.\nJisasomɨ rɨ́wɨ́ umóɨ́rɨxɨnɨrɨ erɨrɨ́ wiŋɨ́ nánɨrɨnɨ.\n11\"Nionɨ 'Kiraiso nánɨ nɨrɨrɨ́ná Merikisedeko nánɨ nɨrɨrɨ́nɨŋɨ́ apɨ́nɨŋɨ́ apɨ́nɨŋɨ́ imónɨnɨ.' osearɨmɨnɨ.\" nɨnimónɨrɨ aiwɨ arɨ́á iwayɨ́ pɨ́rogɨ́áyɨ́né, seyɨ́né mɨ́kɨ́pɨ nánɨ nɨjɨ́á imónɨpɨ́rɨ nánɨ arɨge searɨmɨ́ɨnɨ? 12None ayá wí searéwapɨyiŋwá eŋagwɨ nánɨ xamɨŋɨ́yɨ́né e dánɨ wíyo nuréwapɨyipaxɨ́ nimónɨrɨ́ná ayɨ́ naŋɨ́ imónɨmɨnɨrɨ eŋɨ́ aiwɨ seyɨ́né sɨnɨ majɨmajɨ́á yarɨŋagɨ́a nánɨ ámá wí ámɨ Kiraiso nánɨ sɨrɨmɨŋɨ́ imónɨŋɨ́pimɨ dánɨ nɨsearéwapɨyipaxɨ́ imónɨgɨ́áyɨ́nérɨnɨ. Seyɨ́né aiwá nɨpaxɨ́ mimónɨ́ amɨŋɨ́nɨ narɨgɨ́áyɨ́ yapɨ imónɨŋoɨ. 13Ayɨ́ rɨpɨ nánɨ seararɨŋɨnɨ. Ámá aiwá nɨpaxɨ́ mimónɨ́ sɨnɨ amɨŋɨ́ narɨgɨ́áyɨ́ nɨ́nɨ \"Apɨ nerɨ́ná wé rónɨŋɨ́pɨ yarɨŋoɨ.\" rɨnɨŋɨ́pɨ nánɨ majɨ́á nero nánɨ sɨnɨ niaíwɨ́ pɨ́opia yapɨ imónɨŋoɨ. 14E nerɨ aí aiwáyɨ́ ámá rɨxa ámɨnánɨŋɨ́ imónɨgɨ́áyɨ́ narɨgɨ́árɨnɨ. Ámá e imónɨgɨ́áyɨ́ wigɨ́ dɨŋɨ́ tɨ́nɨ píránɨŋɨ́ éwapɨ́narɨgɨ́á eŋagɨ nánɨ naŋɨ́ imónɨŋɨ́pɨranɨ, sɨpí imónɨŋɨ́pɨranɨ, ananɨ mí ómɨxarɨgɨ́áyɨ́rɨnɨ.","id":"<urn:uuid:bbf6c19f-a62d-40b0-989e-c0ae05f04f2c>","dump":"CC-MAIN-2016-44","url":"http:\/\/bibles.org\/aak-AAK\/Heb\/5","date":"2016-10-26T21:31:33Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988720973.64\/warc\/CC-MAIN-20161020183840-00170-ip-10-171-6-4.ec2.internal.warc.gz","language":"aak","language_score":1.0000081062,"language_script":"Latn","minhash_cluster_size":19,"top_langs":"{\"aak_Latn_score\": 1.0000081062316895}","num_words":410,"character_repetition_ratio":0.068,"word_repetition_ratio":0.02,"special_characters_ratio":0.151,"stopwords_ratio":0.171,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Piripai 4:10\n\"Seyɨ́né nionɨ nánɨ dɨŋɨ́ nimoarɨgɨ́ápɨ nánɨ yayɨ́ ninarɨnɨ.\" urɨŋɨ́ nánɨrɨnɨ.\n10Emá ayá wí rɨxa nɨpwémáná eŋáná seyɨ́né ámɨ nionɨ nánɨ dɨŋɨ́ nɨmoro amɨpí wí wiowárénapɨ́agɨ nánɨ \"Ámɨnáo tɨ́nɨ nawínɨ ikárɨnɨŋáonɨrɨ́anɨ?\" nɨyaiwirɨ yayɨ́ ayá wí yarɨŋɨnɨ. Xámɨ íná nionɨ nánɨ dɨŋɨ́ nɨnɨmoro aiwɨ nionɨ aŋwɨ e meŋagɨ nánɨ saŋɨ́ nɨrápɨpaxɨ́ mimónɨŋagɨ nánɨ nionɨ nɨjɨ́árɨnɨ.","id":"<urn:uuid:f0c2dc6f-9e67-4629-8634-fffd1ef13b0d>","dump":"CC-MAIN-2016-44","url":"http:\/\/bibles.org\/aak-AAK\/Phil\/4\/10","date":"2016-10-25T12:33:17Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988720062.52\/warc\/CC-MAIN-20161020183840-00394-ip-10-171-6-4.ec2.internal.warc.gz","language":"aak","language_score":1.0000081062,"language_script":"Latn","minhash_cluster_size":13,"top_langs":"{\"aak_Latn_score\": 1.0000081062316895}","num_words":54,"character_repetition_ratio":0.091,"word_repetition_ratio":0.0,"special_characters_ratio":0.18,"stopwords_ratio":0.37,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Wɨ́á wómɨxɨnɨŋɨ́pɨ 3\nAŋɨ́ Sadisɨyo sɨyikɨ́ xɨ́oyáyo nánɨ xwɨyɨ́á urɨŋɨ́ nánɨrɨnɨ.\n1\"Joxɨ sɨyikɨ́ nionɨyá Sadisɨyo ŋweagɨ́áyɨ́yá aŋɨ́najomɨ rɨ́wamɨŋɨ́ re nearɨ wiowárɨ́ɨrɨxɨnɨ, 'Kwíyɨ́ Gorɨxoyá wé wɨ́úmɨ dáŋɨ́ waú tɨ́nɨ siŋɨ́ wé wɨ́úmɨ dáŋɨ́ waú tɨ́nɨ apiaú tɨ́ŋo re rɨŋoɨ urɨ́ɨrɨxɨnɨ, \"Nionɨ joxɨ yarɨŋɨ́pɨ nánɨ nɨjɨ́á imónɨŋɨnɨ. Seyɨ́né nánɨ wa re rarɨgɨ́árɨnɨ, 'Jisasoyá sɨyikɨ́ imónɨgɨ́á ayɨ́ sɨnɨ dɨŋɨ́ nɨwɨkwɨ́roro nánɨ sɨŋɨ́nɨŋɨ́ imónɨŋoɨ.' rarɨŋagɨ́a aí seyɨ́né rɨxa peá nɨnɨmoro nánɨ dɨŋɨ́ nɨkwɨ́roarɨgɨ́ápɨ rɨxa íkwɨ́kwɨ́ yinɨ. 2Nionɨ nɨnɨxɨ́dɨro neróná gɨ́ ápo Gorɨxo 'Apɨ neróná wé rónɨŋɨ́ yarɨŋoɨ.' wimónarɨŋɨ́pɨ tɨ́nɨ xɨxenɨ mepa nero nánɨ sánɨŋɨ́ wegɨ́áyɨ́né, seyɨ́né rɨxa nɨwiápɨ́nɨmearo segɨ́ xámɨ píránɨŋɨ́ yagɨ́á samɨŋɨ́ nɨwerɨ anɨpá imónɨmɨnɨrɨ yarɨŋɨ́pɨ ámɨ dɨŋɨ́ aumaúmɨ́ ninɨro eŋɨ́ sɨxɨ́ eámɨxɨnɨ́poyɨ. 3Xámɨ nionɨ nánɨ arɨ́á nɨwirɨ́ná dɨŋɨ́ nɨkwɨ́rogɨ́ápɨ ámɨ dɨŋɨ́ oseainɨnɨ. Apimɨ nɨxɨ́dɨróná segɨ́ ɨ́wɨ́ yarɨgɨ́ápɨ rɨ́wɨ́mɨnɨ mamóɨ́rɨxɨnɨ. Sánɨŋɨ́ wegɨ́e dánɨ mɨwiápɨ́nɨmeapa éánáyɨ́, nionɨ ámá ɨ́wɨ́ meámɨnɨrɨ barɨgɨ́áyɨ́ yapɨ nɨbɨrɨ maiwí ŋweagɨ́ámɨ seaímeámɨnɨrɨ yarɨ́ná nɨjɨ́á wí re imónɨpɨ́rɨ́ámanɨ, 'O íná bɨnɨrɨ́enɨŋoɨ?' yaiwipɨ́rɨ́ámanɨ. 4E nɨsearɨrɨ aí Sadisɨyo ŋweagɨ́á wiyɨ́né nionɨ píránɨŋɨ́ nɨnɨxɨ́dɨro nánɨ ɨ́wɨ́ mé neróná segɨ́ rapɨrapɨ́ kíyɨ́nɨŋɨ́ mórɨmɨxarɨgɨ́áyɨ́nérɨnɨ. Seyɨ́né árɨ́nɨ́ wí sɨnɨ ŋweaŋoɨ. Seyɨ́né rapɨrapɨ́ apɨ́á weŋɨ́ nɨyínɨmáná nionɨ tɨ́nɨ nawínɨ aŋɨ́ yanɨ́wárɨnɨ. Seyɨ́né nionɨ píránɨŋɨ́ nɨnɨxɨ́dɨrɨŋɨ́yo dánɨ e epaxɨ́ imónɨpɨ́rɨ́á eŋagɨ nánɨ rarɨŋɨnɨ. 5Ámá nionɨ nɨnɨxɨ́dɨróná peá mɨnɨmó xopɨrárɨ́nɨŋɨ́ wíɨ́á gɨyɨ́ gɨyo nionɨ rapɨrapɨ́ apɨ́á weŋɨ́ rúnɨŋɨ́ imónɨŋɨ́yɨ́ uyírɨrɨ wigɨ́ yoɨ́ íkwɨ́ ámá dɨŋɨ́ nɨyɨmɨŋɨ́ imónɨŋɨ́ íníná ŋweapɨ́rɨ́a nánɨ yoɨ́ ŋwɨrárɨnɨŋɨ́namɨ ŋwɨrárɨnɨŋɨ́pɨ mɨkwɨ́rɨpa erɨ gɨ́ ápo tɨ́nɨ xegɨ́ aŋɨ́najowa tɨ́nɨ sɨŋwɨ́ anɨgɨ́e dánɨ 'Ayɨ́ gɨ́ ámárɨnɨ.' urɨrɨ emɨ́árɨnɨ. 6Arɨ́á tɨ́gɨ́áyɨ́né eŋánáyɨ́, xwɨyɨ́á Gorɨxoyá kwíyɨ́pɨ sɨyikɨ́ nionɨyá imónɨgɨ́áyo urarɨŋɨ́ rɨpɨ arɨ́á ókiarɨ́ umónɨ́poyɨ.\" rɨŋoɨ.' nɨrɨrɨ rɨ́wamɨŋɨ́ eáɨrɨxɨnɨ.\nAŋɨ́ Piradepiayo sɨyikɨ́ xɨ́oyáyo nánɨ xwɨyɨ́á urɨŋɨ́ nánɨrɨnɨ.\n7\"Joxɨ sɨyikɨ́ nionɨyá Piradepiayo ŋweagɨ́áyɨ́yá aŋɨ́najomɨ rɨ́wamɨŋɨ́ re nearɨ wiowárɨ́ɨrɨxɨnɨ, 'Xewɨnɨ aga xegɨ́ bɨ imónɨrɨ nepaxɨŋɨ́ imónɨrɨ eŋo —O kí mɨxɨ́ ináyɨ́ Depito eŋíná ɨ́á xɨrɨŋɨ́pa aŋɨ́ sɨŋɨ́yo ŋweapɨ́rɨ́a nánɨ ɨ́á xɨrɨŋorɨnɨ. O ɨ́kwíáná ámá wo ówaŋɨ́ yárɨpaxɨ́ menɨnɨ. O ówaŋɨ́ yáráná ámá wo ɨ́kwipaxɨ́ menɨnɨ. O re rɨŋoɨ urɨ́ɨrɨxɨnɨ, 8\"Amɨpí seyɨ́né yarɨgɨ́ápɨ nánɨ nionɨ nɨjɨ́árɨnɨ. Eŋɨ́ xwapɨ́ meánɨgɨ́áyɨ́né nimónɨro aí xwɨyɨ́á nionɨyápɨ xaíwɨ́ ɨ́á nɨxɨrɨro xeanɨŋɨ́ seaikáráná 'Jisasomɨ xɨ́darɨgɨ́áyɨ́ wienemanɨ.' murɨpa egɨ́á eŋagɨ nánɨ segɨ́ sɨ́mɨmaŋɨ́ rɨwámɨnɨ nionɨ aŋɨ́ ówaŋɨ́ ámá wo mɨyárɨpaxɨ́ imónɨŋɨ́na seaɨkwiáríárɨnɨ. 9Ámá 'Gorɨxomɨ yayɨ́ oumeanɨrane nánɨ awí eánarɨŋwɨnɨ.' nɨrɨnɨro aí surɨ́má nero Setenomɨ xɨ́darɨgɨ́áyɨ́ —Ayɨ́ nepa Judayɨ́ mimónɨpa nero aiwɨ yapɨ́ nɨrɨro 'Judayɨ́ wienerɨnɨ.' rarɨgɨ́áyɨ́rɨnɨ. Ayɨ́ nionɨyá dɨŋɨ́yo dánɨ nɨbɨro waunɨ́ nɨseaikárɨnɨro segɨ́ sɨkwɨ́ tɨ́ŋɨ́ e nɨpɨ́kínɨmearo nɨjɨ́á re imónɨpɨrɨ́árɨnɨ, 'Ámá tɨyɨ́ o dɨŋɨ́ sɨxɨ́ uyiŋɨ́yɨ́rɨnɨ.' Nɨjɨ́á e imónɨpɨ́rɨ́árɨnɨ. 10Seyɨ́né xwɨyɨ́á 'Ámá xeanɨŋɨ́ seaíɨ́ápimɨ xwámámɨ́ nɨwiro anɨŋɨ́ nɨxɨ́dɨ́ɨ́rɨxɨnɨ.' searɨŋápɨ píránɨŋɨ́ ɨ́á nɨxɨra warɨŋagɨ́a nánɨ nionɨ xeanɨŋɨ́ rɨ́á tɨ́ŋɨ́ ámá xwɨ́á rɨrí nɨrímɨnɨ ŋweagɨ́á nɨyonɨ iwamɨ́ó wíwapɨyinɨ nánɨ wímeanɨ́ápimɨ dánɨ seyɨ́né seamɨxeámɨ́árɨnɨ. 11Nionɨ sɨnɨ mé nɨbɨrɨ seaímeámɨ́á eŋagɨ nánɨ wa segɨ́ amɨnaŋwɨ́ dɨŋɨ́ nɨyɨmɨŋɨ́ íníná ŋweapɨ́rɨ́á nánɨ dɨ́kínɨpɨ́rɨ́ápɨ seapírɨpɨ́rɨxɨnɨrɨ nionɨ nɨnɨxɨ́dɨróná ɨ́á xɨrarɨgɨ́ápɨ anɨŋɨ́ minɨ́ píránɨŋɨ́ ɨ́á xɨrɨ́ɨ́rɨxɨnɨ. 12Ámá nionɨ nɨnɨxɨ́dɨróná xopɨrárɨ́ wíɨ́á gɨyɨ́ gɨyo nionɨ nɨmearɨ gɨ́ ápo Gorɨxoyá aŋɨ́ ŋwɨ́áiwámɨ íkɨ́á xwɨyɨ́ánɨŋɨ́ oraŋiáráná ámɨ iwámɨ dánɨ wí peyeapɨ́rɨ́ámanɨ. Ayo gɨ́ ápo Gorɨxoyá yoɨ́pɨ ŋwɨrárɨrɨ aŋɨ́ o ŋweaŋɨ́piyá —Aŋɨ́ apɨ Jerusaremɨ Sɨŋɨ́pɨyɨ rɨnɨŋɨ́pɨrɨnɨ. O tɨ́ŋɨ́ e aŋɨ́namɨ dánɨ wepɨ́nɨnɨ́ápɨrɨnɨ. Apiyá yoɨ́ ŋwɨrárɨrɨ emɨ́árɨnɨ. 13Arɨ́á tɨ́gɨ́áyɨ́né eŋánáyɨ́, xwɨyɨ́á Gorɨxoyá kwíyɨ́pɨ sɨyikɨ́ nionɨyá imónɨgɨ́áyo urarɨŋɨ́pɨ arɨ́á ókiarɨ́ umónɨ́poyɨ.\" rɨŋoɨ.' nɨrɨrɨ rɨ́wamɨŋɨ́ nearɨ wiowárɨ́ɨrɨxɨnɨ.\nAŋɨ́ Reodisiayo sɨyikɨ́ xɨ́oyáyo nánɨ xwɨyɨ́á urɨŋɨ́ nánɨrɨnɨ.\n14\"Joxɨ sɨyikɨ́ nionɨyá Reodisiayo ŋweagɨ́áyɨ́yá aŋɨ́najomɨ rɨ́wamɨŋɨ́ re nearɨ wiowárɨ́ɨrɨxɨnɨ, 'Nepaxɨŋɨ́ imónɨŋo —O Gorɨxo ámáyo xɨ́o imónɨŋɨ́pɨ nánɨ wíwapɨyíwɨnɨgɨnɨrɨ urowárénapɨŋɨ́pɨ nepánɨ wíwapɨyirɨ xɨxenɨ nɨpɨnɨ yárɨrɨ eŋorɨnɨ. O amɨpí nɨpɨnɨ Gorɨxo imɨxɨŋɨ́pɨ mɨ́kɨ́ ikiŋorɨnɨ. O re rɨŋoɨ urɨ́ɨrɨxɨnɨ, 15\"Amɨpí seyɨ́né yarɨgɨ́ápɨ nánɨ nionɨ nɨjɨ́árɨnɨ. Sogwɨ́ dɨŋɨ́ yinarɨŋɨ́pánɨŋɨ́ yarɨgɨ́áyɨ́né, seyɨ́né rɨ́á sínɨŋɨ́ nimónɨro nionɨ aga píránɨŋɨ́ mɨnɨxɨ́dɨpa yarɨgɨ́árɨnɨ. E nɨsearɨrɨ aí imɨŋɨ́ rárɨŋɨ́nɨŋɨ́ nimónɨro anɨŋɨ́nɨ dɨŋɨ́ peá nɨnɨmoro enɨ mɨyarɨgɨ́árɨnɨ. Sa sogwɨ́ dɨŋɨ́ yinarɨŋɨ́pánɨŋɨ́ yarɨgɨ́árɨnɨ. Seyɨ́né rɨ́á nɨsínɨrɨ sɨŋwɨrɨyɨ́, imɨŋɨ́ nɨrárɨrɨ sɨŋwɨrɨyɨ́, 'Ayɨ́ ananɨrɨnɨ.' nimónɨmɨnɨrɨ éɨ́rɨnɨ. 16Seyɨ́né rɨ́á mɨsínɨpa ero imɨŋɨ́ mɨrárɨpa ero nero sa sogwɨ́ dɨŋɨ́ yinarɨŋɨ́pánɨŋɨ́ yarɨŋagɨ́a nánɨ seyɨ́né gɨ́ maŋɨ́yo dánɨ emɨ seaúrɨmómɨ́árɨnɨ. 17Sewanɨŋɨ́yɨ́né 'Amɨpí bɨ mɨneamúroŋenerɨnɨ. Amɨpí xwé ayá tɨ́ŋwaénerɨnɨ. Amɨpí aí bɨ nánɨ mikeamónɨŋwɨnɨ.' nɨrɨnɨro aiwɨ gɨ́ sɨŋwɨ́yo dánɨ seyɨ́né imónɨgɨ́á rɨpɨ nánɨ aga majɨ́á imónɨŋoɨ. Sɨpí imónɨro ámá dɨŋɨ́ sɨpí seaipaxɨ́ imónɨro uyípeayɨ́ imónɨro sɨŋwɨ́ supárɨŋɨ́ imónɨro íkwauyɨxɨ́ imónɨro egɨ́ápɨ nánɨ sewanɨŋɨ́yɨ́né majɨ́á imónɨŋagɨ́a nánɨ 18nionɨ seyɨ́né ámɨ píránɨŋɨ́ nɨxɨ́dɨpɨ́rɨ́a nánɨ ewayɨ́ xwɨyɨ́á rɨpɨ bɨ osearɨmɨnɨ, 'Seyɨ́né amɨpí wí mɨmúrónɨgɨ́áyɨ́né imónɨpɨ́rɨ nánɨ sɨ́ŋá gorɨ́ rɨ́á yeááná sikɨ́ nɨrɨxanowimáná awiaxɨ́ imónɨŋɨ́pɨ bɨ nionɨ bɨ́ niro ámá sɨŋwɨ́ seanarɨ́ná íkwauyɨxɨ́ eŋagɨ nɨseanɨróná ayá seainɨnɨgɨnɨrɨ rapɨrapɨ́ apɨ́á weŋɨ́ yínɨpɨ́rɨ nánɨ bɨ bɨ́ niro pɨgɨ́í sɨŋwɨ́yo gɨ́niɨ́ ninɨro sɨŋwɨ́ anɨpɨ́rɨ nánɨ bɨ bɨ́ niro éɨ́rɨxɨnɨ.' osearɨmɨnɨ. 19Ámá nionɨ dɨŋɨ́ sɨxɨ́ uyiŋáyɨ́ píránɨŋɨ́ onɨxɨ́dɨ́poyɨnɨrɨ mɨxɨ́ nurɨrɨ sɨyikɨ́ weaíwapɨyarɨŋá eŋagɨ nánɨ sɨ́mɨ́ nɨxeadɨ́pénɨro segɨ́ ɨ́wɨ́ yarɨgɨ́ápɨ rɨ́wɨ́mɨnɨ nɨmamoro éɨ́rɨxɨnɨ. 20Arɨ́á époyɨ. Nionɨ segɨ́ xwioxɨ́yo ɨ́wí énɨŋɨ́ bɨ́arɨwámɨnɨ nɨrómáná ówaŋɨ́ iwaŋɨ́ eaarɨŋɨnɨ. Ámá go go maŋɨ́pá arɨ́á nɨnirɨ ówaŋɨ́ nɨnɨ́kwiirɨ́náyɨ́, o tɨ́ŋɨ́ e nánɨ nɨpáwirɨ o tɨ́nɨ yawawi aiwá nawínɨ nanɨ́wírɨnɨ. 21Ámá nionɨ nɨnɨxɨ́dɨróná xopɨrárɨ́nɨŋɨ́ wíɨ́á gɨyɨ́ gɨyɨ́ nionɨ xopɨrárɨ́ nɨwiárɨmɨ gɨ́ ápoyá siá íkwiaŋwɨ́namɨ xɨ́o tɨ́nɨ ŋweaŋápa ayɨ́ enɨ nionɨ tɨ́nɨ gɨ́ siá íkwiaŋwɨ́namɨ xe nɨŋwearo ámáyo umeŋweápoyɨnɨrɨ sɨŋwɨ́ wɨnɨmɨ́árɨnɨ. 22Arɨ́á tɨ́gɨ́áyɨ́né eŋánáyɨ́, xwɨyɨ́á Gorɨxoyá kwíyɨ́pɨ sɨyikɨ́ nionɨyá imónɨgɨ́áyo urarɨŋɨ́ rɨpɨ arɨ́á ókiarɨ́ umónɨ́poyɨ.\" rɨŋoɨ.' nɨrɨrɨ rɨ́wamɨŋɨ́ nearɨ wiowárɨ́ɨrɨxɨnɨ.\" nɨrɨŋɨnigɨnɨ.","id":"<urn:uuid:0b573e20-b3e4-42ca-94e6-f557bd61ba9d>","dump":"CC-MAIN-2016-44","url":"http:\/\/bibles.org\/aak-AAK\/Rev\/3","date":"2016-10-20T21:51:43Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988717954.1\/warc\/CC-MAIN-20161020183837-00024-ip-10-171-6-4.ec2.internal.warc.gz","language":"aak","language_score":1.0000016689,"language_script":"Latn","minhash_cluster_size":17,"top_langs":"{\"aak_Latn_score\": 1.0000016689300537}","num_words":836,"character_repetition_ratio":0.056,"word_repetition_ratio":0.024,"special_characters_ratio":0.151,"stopwords_ratio":0.17,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Matɨyuo 5\nXwɨyɨ́á Jisaso dɨ́wɨ́yo dánɨ uréwapɨyiŋɨ́pɨ nánɨrɨnɨ.\n1Jisaso ámá oxɨ́ apɨxɨ́ niaíwɨ́ obaxɨ́ o tɨ́ŋɨ́ e nánɨ bɨmiarɨŋagɨ́a nɨwɨnɨrɨ dɨ́wɨ́ mɨŋɨ́yo nánɨ nɨyoarɨ éɨ́ nɨŋwearɨ xegɨ́ wiepɨsarɨŋɨ́yɨ́ xɨ́o tɨ́ŋɨ́ e nánɨ báná 2o nuréwapɨya nurɨ re urɨŋɨnigɨnɨ, 3\"Ámá gɨyɨ́ gɨyɨ́né 'Nionɨ nɨgɨ́pɨ apánɨrɨnɨ.' mɨrɨpa éɨ́áyɨ́né, 'Ámá arɨrá oneaípoyɨ.' yaiwiarɨgɨ́áyɨ́né, Gorɨxo xwioxɨ́yo mɨmeámɨ́ nɨseairɨ píránɨŋɨ́ seameŋweanɨ́á eŋagɨ nánɨ yayɨ́ seainɨpaxɨ́yɨ́nérɨnɨ. 4Ámá gɨyɨ́ gɨyɨ́né, ŋwɨ́ eanɨrɨ yarɨgɨ́áyɨ́né, Gorɨxo mɨŋɨ́ ikɨŋwɨ́ seamɨrɨnɨ́á eŋagɨ nánɨ yayɨ́ seainɨpaxɨ́yɨ́nérɨnɨ. 5Ámá gɨyɨ́ gɨyɨ́né, ɨ́wɨ́ mé nɨrɨmaxɨnɨro sanɨŋɨ́ imónɨgɨ́áyɨ́né, Gorɨxo xwioxɨ́yo mɨmeámɨ́ nerɨ seameŋweanɨ́e dánɨ xwɨ́á nɨrínɨ segɨ́ imónɨnɨ́á eŋagɨ nánɨ yayɨ́ seainɨpaxɨ́yɨ́nérɨnɨ. 6Ámá gɨyɨ́ gɨyɨ́né, aiwá nánɨ agwɨ́ seairɨ iniɨgɨ́ nánɨ seainɨrɨ yarɨŋɨ́pa rɨ́á mɨkɨró píránɨŋɨ́ yarɨgɨ́á ayɨ́ nánɨ́nɨŋɨ́ nɨseaimónɨrɨ́ná Gorɨxo ananɨ xɨxenɨ seaiinɨ́á eŋagɨ nánɨ yayɨ́ seainɨpaxɨ́yɨ́nérɨnɨ. 7Ámá gɨyɨ́ gɨyɨ́né, ámá wíyo wá wianarɨgɨ́áyɨ́né, Gorɨxo enɨ wá seawianɨnɨ́á eŋagɨ nánɨ yayɨ́ seainɨpaxɨ́yɨ́nérɨnɨ. 8Ámá gɨyɨ́ gɨyɨ́né, ámá sɨŋwɨ́ anɨgɨ́e dánɨranɨ, segɨ́pɨ úɨ́ámɨ dánɨranɨ, dɨŋɨ́ ná bɨnɨ nɨmoro axɨ́pɨnɨ yarɨgɨ́áyɨ́né, Gorɨxo xewanɨŋo sɨwá seainɨnɨ́á eŋagɨ nánɨ yayɨ́ seainɨpaxɨ́yɨ́nérɨnɨ. 9Ámá gɨyɨ́ gɨyɨ́né, ámá mɨxɨ́ inarɨ́ná nuro pɨyɨ́á wɨ́rarɨgɨ́áyɨ́né, Gorɨxo ayɨ́ nánɨ 'Gɨ́ niaíwɨ́xɨnɨ.' rɨnɨ́á eŋagɨ nánɨ yayɨ́ seainɨpaxɨ́yɨ́nérɨnɨ. 10Ámá gɨyɨ́ gɨyɨ́né, wé rónɨŋɨ́ Gorɨxo e éɨ́rɨxɨnɨrɨ wimónarɨŋɨ́pɨ xɨ́darɨŋagɨ́a nánɨ xeanɨŋɨ́ seaikárɨ́áyɨ́né, o xwioxɨ́yo mɨmeámɨ́ nɨseairɨ píránɨŋɨ́ seameŋweanɨ́á eŋagɨ nánɨ yayɨ́ seainɨpaxɨ́yɨ́nérɨnɨ. 11Ámá gɨyɨ́ gɨyɨ́né, nionɨ nɨxɨ́darɨŋagɨ́a nánɨ ikayɨ́wɨ́ searɨro xeanɨŋɨ́ seaikárɨro pí pí xwɨyɨ́á yapɨ́ seaxekwɨ́moro seaiarɨ́náyɨ́, yayɨ́ seainɨpaxɨ́yɨ́nérɨnɨ. 12Eŋíná wɨ́á rókiamoagɨ́áwamɨ xeanɨŋɨ́ nɨwikára wagɨ́ápa axɨ́pɨ seyɨ́né enɨ nɨseaikára warɨ́náyɨ́, seyɨ́né aŋɨ́namɨ nɨpeyirɨ́ná Gorɨxo yayɨ́ nɨseaimorɨ amɨpí ayá rɨmɨxarɨŋɨ́pɨ seaiapɨnɨ́á eŋagɨ nánɨ yayɨ́ seainɨpaxɨ́yɨ́nérɨnɨ.\nSaxɨ́ tɨ́nɨ wɨ́á tɨ́nɨ nánɨ urɨŋɨ́ nánɨrɨnɨ.\n13\"Saxɨ́ aiwáyo nɨmorɨ nɨnɨrɨ́náyɨ́ awɨ́í yarɨŋɨ́pa seyɨ́né nionɨ seararɨŋáyo píránɨŋɨ́ nɨnɨxɨ́dɨróná ámá nɨyonɨ enɨ nɨwíwapɨyiro saxɨ́ awɨ́í yarɨŋɨ́pa axɨpɨ́nɨŋɨ́ wimɨxɨ́ɨ́rɨxɨnɨ. Saxɨ́ awɨ́í yarɨŋɨ́pɨ nɨpurɨ rɨxa uráwɨ́nɨŋɨ́ imónɨŋánáyɨ́ arɨre éáná ámɨ awɨ́í imónɨnɨŋoɨ? Oweoɨ, amɨpí wí imɨxɨpaxɨ́ mimónɨŋagɨ nánɨ óɨ́ e emɨ mɨwiárómóáná ámá xwɨrɨŋwɨ́ osɨxayarɨgɨ́árɨnɨ. Seyɨ́né nionɨ seararɨŋáyo nɨnɨwiaíkirɨ́náyɨ́, saxɨ́ rɨxa uráwɨ́nɨŋɨ́ imónɨŋɨ́pɨ emɨ moarɨgɨ́ápa Gorɨxo enɨ axɨ́pɨ emɨ e seamonɨ́árɨnɨ. 14Seyɨ́né ámá Gorɨxomɨ xɨ́dɨpɨ́rɨ́a nánɨ uyɨ́wɨ́ nɨmɨxároro wɨ́ánɨŋɨ́ uyamopɨ́rɨ́árɨnɨ. Aŋɨ́ dɨ́wɨ́ mɨŋɨ́yo ikwɨ́rónɨŋɨ́pɨ́nɨŋɨ́ ínɨmɨ mimónɨ́ eŋɨ́pɨ yapɨ seyɨ́né enɨ nionɨ píránɨŋɨ́ nɨnɨxɨ́dɨrónáyɨ́, ámá nɨyonɨ sɨŋánɨ e wimónɨpɨ́rɨ́árɨnɨ. 15Ámá ramɨxɨ́ nɨmɨxároro sɨxɨ́ wá nɨmearo sɨxɨ́ ikwaseaárarɨgɨ́ámanɨ. Nɨmɨxároro seáyɨ e íkwiaŋwɨ́yo ŋwɨrárárarɨgɨ́árɨnɨ. Seáyɨ e tánáyɨ́ ámá aŋɨ́yo ínɨmɨ ŋweagɨ́á nɨyonɨ wɨ́á wókiarɨŋɨ́rɨnɨ. 16Ramɨxɨ́ seáyɨ e ikwiáráráná ámá nɨyonɨ wɨ́á wókiarɨŋɨ́pánɨŋɨ́ seyɨ́né enɨ ámá sɨŋwɨ́yo dánɨ wé rónɨŋɨ́ imónɨro ámáyo arɨrá wiro nerónáyɨ́ ámá sɨŋwɨ́ nɨseanɨro 'Ayɨ́ Gorɨxomɨ nɨxɨ́dɨro nánɨ rɨ́a yarɨŋoɨ?' nɨyaiwiro omɨ seáyɨ e umepɨ́rɨ́árɨnɨ.\nŊwɨ́ ikaxɨ́ nɨrɨnɨrɨ eánɨŋɨ́pɨ nánɨ rɨŋɨ́ nánɨrɨnɨ.\n17Seyɨ́né nionɨ nánɨ 'O Gorɨxoyá ŋwɨ́ ikaxɨ́ Moseso nɨrɨrɨ eaŋɨ́pɨ tɨ́nɨ wɨ́á rókiamoagɨ́áwa nɨrɨro eagɨ́ápɨ tɨ́nɨ enɨ xwɨ́á iwenɨ nánɨ bɨŋɨ́rɨnɨ.' mɨniaiwipanɨ. Xwɨ́á iwenɨ nánɨ mɨbɨ́ amɨpí nɨrɨnɨrɨ eánɨŋɨ́pɨ sɨnɨ xɨxenɨ imónɨnɨ́a nánɨ bɨŋárɨnɨ. 18Aga nepa seararɨŋɨnɨ. Xwɨ́árí tɨ́nɨ aŋɨ́na tɨ́nɨ sɨnɨ eŋánáyɨ́ ŋwɨ́ ikaxɨ́ nɨrɨnɨrɨ eánɨŋɨ́ nɨpɨnɨ sɨnɨ xɨxenɨ mimónɨpa eŋánáyɨ́ ná bɨnɨ onɨmiápɨ rɨnɨŋɨ́ apɨ aiwɨ xwɨ́á iwenɨ́ámanɨ. 19Ámá gɨyɨ́ gɨyɨ́né ŋwɨ́ ikaxɨ́ nɨrɨnɨrɨ eánɨŋɨ́pɨ bɨ nánɨ 'Xwémanɨ. Xwɨyɨ́á nɨmearɨpaxɨ́manɨ.' nɨyaiwiro ogámɨ́ nero ámá wí enɨ axɨ́pɨ ogámɨ́ epɨ́rɨ nánɨ nɨwíwapɨyirɨ́náyɨ́, Gorɨxo xwioxɨ́yo mɨmeámɨ́ nerɨ seameŋweanɨ́íná e yarɨgɨ́áyɨ́ nánɨ 'Sɨyikwɨ́piánɨŋɨ́ imónɨgɨ́áyɨ́rɨnɨ.' rɨpɨ́rɨ́árɨnɨ. Gɨyɨ́ gɨyɨ́né ŋwɨ́ ikaxɨ́ nɨrɨnɨrɨ eánɨŋɨ́pɨ xɨxenɨ axɨ́pɨ nero ámá wí enɨ axɨ́pɨ epɨ́rɨ nánɨ nɨwíwapɨyirɨ́náyɨ́, Gorɨxo xwioxɨ́yo mɨmeámɨ́ nerɨ píránɨŋɨ́ seameŋweanɨ́íná e yarɨgɨ́áyɨ́ nánɨ 'Ámá xwé mamadɨ́rɨxánɨŋɨ́ imónɨgɨ́áyɨ́rɨnɨ.' rɨpɨ́rɨ́árɨnɨ. 20'Seyɨ́né Parisiowa tɨ́nɨ ŋwɨ́ ikaxɨ́ eánɨŋɨ́pɨ mewegɨ́áwa tɨ́nɨ \"None ŋwɨ́ ikaxɨ́ eánɨŋɨ́pimɨ nɨxɨ́dɨrane e nerɨ́náyɨ́ wé rónɨŋɨ́ yarɨŋwɨnɨ.\" yaiwinarɨgɨ́ápɨ mɨmúropa nerɨ́náyɨ́, Gorɨxo xwioxɨ́yo mɨmeámɨ́ nɨseairɨ seameŋweanɨ́e wí ŋweapɨ́rɨ́ámanɨ.' seararɨŋɨnɨ.\nWikɨ́ wónarɨgɨ́á nánɨ uréwapɨyiŋɨ́ nánɨrɨnɨ.\n21\"Eŋíná Moseso segɨ́ seárɨ́awéyo ŋwɨ́ ikaxɨ́ nurɨrɨ́ná 'Nɨwiápɨ́nɨmearɨ ámá mɨpɨkipanɨ. Ámá gɨyɨ́ e nerɨ́náyɨ́ xwɨrɨxɨ́ seamepɨ́rɨ́árɨnɨ.' urɨŋɨ́pɨ seyɨ́né rɨxa arɨ́á nɨwiro nɨjɨ́á imónɨŋoɨ. 22Ayɨ́ naŋɨ́ nerɨ aiwɨ agwɨ nionɨ ámɨ bɨ nɨpɨkwɨnɨ naŋɨ́ seáyɨ e nimɨxɨrɨ re seararɨŋɨnɨ, 'Ámá gɨyɨ́ xegɨ́ ámá imónɨgɨ́á wo nánɨ wikɨ́ nɨwónɨrɨ mɨxɨ́ nurɨrɨ́náyɨ́ aŋɨ́ e dánɨ xwɨrɨxɨ́ mepɨ́rɨ́árɨnɨ. Gɨyɨ́ xegɨ́ ámá imónɨgɨ́á womɨ \"Dɨŋɨ́ mayɨ́ roxɨnɨ.\" nurɨrɨ́náyɨ́ opisɨ́ aŋɨ́yo dánɨ xwɨrɨxɨ́ mepɨ́rɨ́árɨnɨ. Gɨyɨ́ xegɨ́ ámá imónɨgɨ́á womɨ \"Majɨmajɨ́á ikárɨnarɨŋɨ́ roxɨnɨ.\" nurɨrɨ́náyɨ́ xewanɨŋo xwɨyɨ́á nɨmeárɨnɨrɨ rɨ́á anɨŋɨ́ wearɨŋɨ́yo ikeaárɨpɨ́rɨ́árɨnɨ.' seararɨŋɨnɨ. 23Ayɨnánɨ Gorɨxo nánɨ aiwá peaxɨ́ tɨmɨnɨrɨ nerɨ́ná dɨŋɨ́ re sináná 'Gɨ́ ámá imónɨgɨ́áyɨ́ wo sɨnɨ xwɨyɨ́á nɨmearɨpaxɨ́ imónɨnɨ.' dɨŋɨ́ e sinánáyɨ́ 24aiwá peaxɨ́ tarɨgɨ́e mɨdánɨŋɨ́ e nɨtɨmɨ nurɨ omɨ xámɨ pɨyɨ́á nɨwɨ́rɨnɨmáná ámɨ rɨ́wɨ́yo dánɨ nɨbɨrɨ dɨxɨ́ aiwá peaxɨ́ tɨrɨ́ɨnɨ. 25Seyɨ́né woxɨ ámá wo tɨ́nɨ xwɨyɨ́á mearɨnɨpaxɨ́ imónɨŋánáyɨ́ xwɨrɨxɨ́yo rɨwárɨnɨnɨ nánɨ sɨnɨ óɨ́ e o tɨ́nɨ nuríná aŋɨ́nɨ pɨyɨ́á wɨ́rɨnɨrɨ́ɨnɨ. E mepa nerɨ́náyɨ́, o xwɨrɨxɨ́yo rɨwáráná gapɨmanɨ́ xwɨrɨxɨ́ mearɨŋo e dánɨ porisowa tɨ́ŋɨ́ e rɨwáráná awa gwɨ́ aŋɨ́yo rɨwárɨpɨ́rɨ́árɨnɨ. 26Aga nepa re seararɨŋɨnɨ, 'Joxɨ ɨ́wɨ́ eŋɨ́yɨ́ nánɨ nɨgwɨ́ ɨ́wɨ́ eŋɨ́pɨ tɨ́nɨ xɨxenɨ nɨroarɨ mɨwipa nerɨ́náyɨ́, anɨŋɨ́ e ŋweaŋáná wí pɨ́nɨ nɨrɨwiárɨro rɨwáramopaxɨ́ mimónɨnɨ.' seararɨŋɨnɨ.\nƗ́wɨ́ inarɨgɨ́ápɨ nánɨ uréwapɨyiŋɨ́ nánɨrɨnɨ.\n27\"Eŋíná Moseso segɨ́ seárɨ́awéyo ŋwɨ́ ikaxɨ́ nurɨrɨ́ná rɨ́wamɨŋɨ́ nearɨ 'Meánɨgɨ́ípagwí ámá wí tɨ́nɨ ɨ́wɨ́ minɨpanɨ.' nurɨrɨ eaŋɨ́pɨ seyɨ́né arɨ́á nɨwiro nɨjɨ́á imónɨŋoɨ. 28Ayɨ́ naŋɨ́ nerɨ aiwɨ agwɨ ámɨ bɨ nɨpɨkwɨnɨ naŋɨ́ seáyɨ e nimɨxɨrɨ re seararɨŋɨnɨ, 'Ámá nɨ́nɨ gɨyɨ́ gɨyɨ́ apɨxɨ́ wímɨ \"Nionɨ í tɨ́nɨ ɨ́wɨ́ inɨpaxonɨrɨnɨ.\" yaiwimɨnɨrɨ nánɨ sɨŋwɨ́ ɨ́wɨ́ nɨwɨnɨrɨ́náyɨ́, o rɨxa dɨŋɨ́ tɨ́nɨ ɨ́wɨ́ inarɨŋiɨ.' seararɨŋɨnɨ.\" urɨŋɨnigɨnɨ.\n29O ámá ayɨ́ dɨŋɨ́ oeyírónɨ́poyɨnɨrɨ re urɨŋɨnigɨnɨ, \"Segɨ́ sɨŋwɨ́ wɨyɨ́ji 'Ɨ́wɨ́ apɨ eɨ.' rɨránáyɨ́ sɨŋwɨ́ e rɨrɨ́ɨ́yi nɨyorɨ emɨ morɨ́ɨnɨ. E ninɨrónáyɨ́ rɨ́nɨŋɨ́ xwé nɨseainɨrɨŋɨ́ aiwɨ Gorɨxo rɨ́á anɨŋɨ́ wearɨŋɨ́yo seaikeaáráná rɨ́nɨŋɨ́ seainɨmɨnɨrɨ eŋɨ́pɨ́nɨŋɨ́ seainɨnɨ́ámanɨ. Sɨŋwɨ́ wɨyinɨ anɨpá nimónɨrɨ́náyɨ́ ayɨ́ naŋɨ́ meŋagɨ aiwɨ joxɨ sɨnɨ sɨŋɨ́ urɨ́á eŋagɨ nánɨ ayɨ́ ananɨrɨnɨ. 30Dɨxɨ́ wé onamɨŋú tɨ́nɨ ɨ́wɨ́ nánɨ ɨ́eapá sinánáyɨ́ 'Gorɨxo gɨ́ wará nɨrínɨ rɨ́á anɨŋɨ́ wearɨŋɨ́yo nikeaárɨnɨgɨnɨ.' nɨyaiwirɨ wéú nɨwákwínɨrɨ emɨ morɨ́ɨnɨ. E ninɨrɨ́náyɨ́ rɨ́nɨŋɨ́ xwé nɨsinɨrɨ aiwɨ rɨ́nɨŋɨ́ Gorɨxo rɨ́á anɨŋɨ́ wearɨŋɨ́yo sikeaáráná sinɨmɨnɨrɨ eŋɨ́pɨ́nɨŋɨ́ sinɨnɨ́ámanɨ. Wé wúnɨ nɨwákwínɨrɨ́náyɨ́ ayɨ́ naŋɨ́ meŋagɨ aiwɨ joxɨ sɨnɨ sɨŋɨ́ urɨ́á eŋagɨ nánɨ ayɨ́ ananɨrɨnɨ.\nApɨxɨ́ emɨ moarɨgɨ́ápɨ nánɨ uréwapɨyiŋɨ́ nánɨrɨnɨ.\n31\"Eŋíná Moseso ŋwɨ́ ikaxɨ́ nɨrɨrɨ rɨ́wamɨŋɨ́ re eaŋɨnigɨnɨ, 'Ámá go go xegɨ́ xiepímɨ \"Emɨ omómɨnɨ.\" nɨyaiwirɨ́náyɨ́ ámá nɨ́nɨ \"O apɨxímɨ rɨxa emɨ moŋoɨ.\" yaiwipɨ́rɨ nánɨ payɨ́ wɨna nimɨxɨrɨ mɨnɨ wiowárɨ́wɨnɨgɨnɨ.' Moseso rɨ́wamɨŋɨ́ naŋɨ́ e nɨrɨrɨ eaŋɨ́ aiwɨ 32agwɨ nionɨ ámɨ bɨ nɨpɨkwɨnɨ naŋɨ́ seáyɨ e nimɨxɨrɨ re seararɨŋɨnɨ, 'Go go xegɨ́ xiepí xámɨ meaŋí ámá wo tɨ́nɨ ɨ́wɨ́ bɨ minarɨ́ná emɨ nɨmorɨ́náyɨ́ í ámá womɨ nɨmeánɨrɨ aí xámɨ nɨmearɨ emɨ moŋoyá dɨŋɨ́yo dánɨ ɨ́wɨ́ inarɨŋiɨ. Go go apɨxɨ́ wa nɨmearo emɨ mogɨ́ímɨ nɨmearɨ́náyɨ́ ayɨ́ enɨ í tɨ́nɨ ɨ́wɨ́ inarɨŋiɨ.' seararɨŋɨnɨ.\nSɨ́ŋá tɨ́ŋɨ́ e dánɨ́nɨŋɨ́ rarɨgɨ́ápɨ nánɨ uréwapɨyiŋɨ́ nánɨrɨnɨ.\n33\"Eŋíná Moseso segɨ́ seárɨ́awéyo ŋwɨ́ ikaxɨ́ nurɨrɨ́ná rɨ́wamɨŋɨ́ rɨpɨ nearɨ re urɨŋɨnigɨnɨ, 'Seyɨ́né woxɨ woxɨ sɨ́ŋáyo árɨxá nɨwirɨ \"Sɨ́ŋá ro ŋweaŋe dánɨ rɨrarɨŋɨnɨ.\" nurɨrɨ́ná yapɨ́ bɨ murɨpanɨ. E nurɨrɨ́ná Gorɨxoyá sɨŋwɨ́yo dánɨ axɨ́pɨ éɨrɨxɨnɨ.' Rɨ́wamɨŋɨ́ e nurɨrɨ eaŋɨ́pɨ seyɨ́né arɨ́á nɨwiro nɨjɨ́á nimónɨrɨ aiwɨ 34-35agwɨ nionɨ ámɨ bɨ nɨpɨkwɨnɨ naŋɨ́ seáyɨ e nimɨxɨrɨ re seararɨŋɨnɨ, 'Xwɨyɨ́á bɨ nɨrɨrɨ́ná sɨ́ŋá tɨ́ŋɨ́ e dánɨ mɨrɨpa éɨ́rɨxɨnɨ. Aŋɨ́na ayɨ́ Gorɨxoyá íkwiaŋwɨ́ éɨ́ ŋweanɨ nánɨ imónɨŋagɨ nánɨ e dánɨ xwɨyɨ́á \"E rɨrarɨŋɨnɨ.\" mɨrɨpa éɨ́rɨxɨnɨ. Xwɨ́árí enɨ ayɨ́ Gorɨxoyá sɨkwɨ́ tɨ́nɨ xwɨrɨŋwɨ́ nosaxɨrɨ ŋweaŋɨ́rí eŋagɨ nánɨ xwɨ́á rɨrí eŋe dánɨ xwɨyɨ́á \"E rɨrarɨŋɨnɨ.\" mɨrɨpa éɨ́rɨxɨnɨ. Jerusaremɨ ayɨ́ aŋɨ́ mɨxɨ́ ináyɨ́ Gorɨxoyá eŋagɨ nánɨ aŋɨ́ apimɨ dánɨ enɨ murɨpa éɨ́rɨxɨnɨ. 36Dɨxɨ́ dɨŋɨ́yo dánɨ dɨ́á wɨyi pɨ́pɨ́ó oŋɨ́ werɨ apɨ́á weŋɨ́ werɨ epaxɨ́ mimónɨŋagɨ nánɨ \"Gɨ́ mɨŋɨ́ rɨyimɨ dánɨ rɨrarɨŋɨnɨ.\" wí murɨpa éɨ́rɨxɨnɨ. 37Pɨ́né nurɨrɨ́ná sa \"Oyɨ.\" urɨrɨ \"Oweoɨ.\" urɨrɨ xɨxenɨ éɨ́rɨxɨnɨ. Wínɨ nɨra nurɨ \"Sɨ́ŋá tɨ́ tɨ́ŋɨ́ e dánɨ rɨrarɨŋɨnɨ.\" nurɨrɨ́náyɨ́, rɨxa Oboyá dɨŋɨ́yo dánɨ yarɨŋoɨ.' seararɨŋɨnɨ.\nXɨxe eánarɨgɨ́ápɨ nánɨ urɨŋɨ́ nánɨrɨnɨ.\n38\"Eŋíná Moseso segɨ́ seárɨ́awéyo ŋwɨ́ ikaxɨ́ nurɨrɨ́ná rɨ́wamɨŋɨ́ nearɨ re urɨŋɨ́pɨ, 'Ámá wa seyɨ́néyá womɨ sɨŋwɨ́ pɨ́rɨ́ seauyɨkíáná seyɨ́né enɨ wayá womɨ sɨŋwɨ́ pɨ́rɨ́ uyɨkirɨ́ɨnɨ. Wa seyɨ́néyá womɨ maŋɨ́ pɨ́rɨ́ seayíreááná seyɨ́né enɨ wayá womɨ pɨ́rɨ́ uyírearɨ́ɨnɨ.' nurɨrɨ eaŋɨ́pɨ seyɨ́né arɨ́á nɨwiro nɨjɨ́á imónɨŋoɨ. 39Ayɨ́ naŋɨ́ nerɨ aiwɨ agwɨ nionɨ ámɨ bɨ nɨpɨkwɨnɨ naŋɨ́ seáyɨ e nimɨxɨrɨ re seararɨŋɨnɨ, 'Mɨxɨ́ seyɨ́né seaíáná seyɨ́né xɨxe mɨwipanɨ. Ámá wo marɨpɨŋwɨ́yo iwaŋɨ́ reááná xɨ́omɨ enɨ meá ámɨ bɨ tɨ́nɨ reámɨnɨrɨ yarɨ́ná xe oneanɨrɨ marɨpɨŋwɨ́ mɨdánɨ wimɨxɨrɨ́ɨnɨ. 40Ámá wo xwɨrɨxɨ́ nɨrɨmerɨ dɨxɨ́ sorɨ́á rɨrápɨmɨnɨrɨ yarɨ́ná xɨ́o xe onɨrápɨnɨrɨ sɨŋwɨ́ nɨwɨnɨrɨ iyɨ́á nɨpánɨ méú enɨ mɨnɨ wirɨ́ɨnɨ. 41Porisɨ́ woranɨ, gapɨmanɨ́ woranɨ, \"Nɨgwɨ́ nánɨ marɨ́á, joxɨ saŋɨ́ nɨnɨrápɨrɨ nɨgɨ́ saŋɨ́ rɨpɨ nɨmeámɨ aŋɨ́ apimɨ nánɨ nuiɨ.\" rɨráná \"Nɨgwɨ́ meámɨ imorɨ nɨmeámɨ umɨnɨréɨnɨ?\" mɨyaiwipanɨ. Aŋɨ́ xɨ́o rɨrɨ́ɨ́pimɨ nɨrémorɨ aiwɨ \"Ámɨ aŋɨ́ bimɨ nánɨ ananɨ nɨmeámɨ oruimɨnɨ.\" urɨrɨ́ɨnɨ. 42Ámá wo amɨpí nánɨ xegɨ́ dɨŋɨ́ nɨyaiwirɨ rɨxɨŋɨ́ rɨrɨ́ɨ́pɨyɨ́ sa mɨnɨ wirɨ́ɨnɨ. Ámá wo \"Amɨpí wí nionɨyá rɨ́wéná siapɨmɨ́a nánɨ joxɨyá niapeɨ.\" rɨránáyɨ́ \"Menɨnɨ.\" murɨpanɨ. Sa mɨnɨ wirɨ́ɨnɨ.' seararɨŋɨnɨ.\n\"Xeŋwɨ́ imónɨgɨ́áyɨ́ nánɨ dɨŋɨ́ sɨpí seaíwɨnɨgɨnɨ.\" uréwapɨyiŋɨ́ nánɨrɨnɨ.\n43\"Eŋíná Moseso segɨ́ seárɨ́awéyo ŋwɨ́ ikaxɨ́ nurɨrɨ́ná rɨ́wamɨŋɨ́ nearɨ re urɨŋɨ́pɨ, 'Ámá dɨxɨ́yoyɨ́ dɨŋɨ́ sɨpí síwɨnɨgɨnɨ.' nurɨrɨ eaŋɨ́pɨ seyɨ́né arɨ́á nɨwiro nɨjɨ́á imónɨŋoɨ. Xwɨyɨ́á rɨpɨ, segɨ́ ámɨnáowa rɨgɨ́ápɨ 'Xepɨxepá rónɨgɨ́áyɨ́ tɨ́nɨ wikɨ́ tɨ́nɨ inɨrɨ́ɨnɨ.' rɨgɨ́ápɨ enɨ seyɨ́né rɨxa nɨjɨ́á imónɨŋoɨ. 44Ayɨ́ e nerɨ aiwɨ nionɨ ámɨ bɨ nɨpɨkwɨnɨ naŋɨ́ seáyɨ e nimɨxɨrɨ re seararɨŋɨnɨ, 'Dɨxɨ́ xepɨxepá rónɨgɨ́áyɨ́ nánɨ dɨŋɨ́ sɨpí síwɨnɨgɨnɨ. Ámá xeanɨŋɨ́ seaikárarɨgɨ́áyo naŋɨ́ wí owímeanɨrɨ Gorɨxomɨ rɨxɨŋɨ́ urɨrɨ́ɨnɨ. 45Seyɨ́né e nerɨ́náyɨ́, nepa niaíwɨ́ segɨ́ ápo Gorɨxoyá niaíwɨ́yɨ́nénɨŋɨ́ imónɨŋoɨ.' seararɨŋɨnɨ. Ayɨ́ rɨpɨ nánɨ seararɨŋɨnɨ. Xewanɨŋoyá dɨŋɨ́ tɨ́nɨ ámá sɨpí ayo tɨ́nɨ naŋɨ́ ayo tɨ́nɨ sogwɨ́ wanarɨŋɨ́rɨnɨ. Iniá enɨ oyá dɨŋɨ́ tɨ́nɨ wé rónɨgɨ́á ayo tɨ́nɨ wé mɨrónɨgɨ́á ayo tɨ́nɨ eaarɨŋɨ́rɨnɨ. O 'Ámá sɨpí ayo aiwɨ iniá wearɨ sogwɨ́ wanɨrɨ mepa oenɨ.' yaiwiarɨŋɨ́manɨ. Seyɨ́né o xegɨ́ niaíwɨ́yɨ́né eŋagɨ nánɨ ámá segɨ́yo tɨ́nɨ xepɨxepá rónɨgɨ́áyo tɨ́nɨ aiwɨ Gorɨxo yarɨŋɨ́pa axɨ́pɨ wéyo merɨ́ɨnɨ. 46Seyɨ́né ámá dɨŋɨ́ sɨxɨ́ seayigɨ́áyonɨ dɨŋɨ́ sɨpí nɨwirónáyɨ́, 'Nene e yarɨŋagwɨ nánɨ Gorɨxo yayɨ́ nɨneairɨ amɨpí ayá tɨ́ŋɨ́ bɨ neaiapɨnɨ́árɨnɨ.' rɨyaiwiarɨŋoɨ? Oweoɨ! Ámá takisɨ́ nánɨ nɨgwɨ́ nɨnearápɨrɨ́ná xɨxenɨ mɨnearápɨ́ bɨ ɨ́wɨ́ nearáparɨgɨ́áwa axɨ́pɨ dɨŋɨ́ sɨxɨ́ uyigɨ́áyonɨ dɨŋɨ́ sɨpí nɨwiro nánɨ 'Gorɨxo amɨpí ayá tɨ́ŋɨ́ bɨ mɨnɨ winɨ́árɨnɨ.' yaiwiarɨŋwáranɨ? Oweoɨ! 47Ámá dɨxɨ́yonɨ óɨ́ e sɨŋwɨ́ nɨwɨnɨrɨ yayɨ́ nɨwirɨ́náyɨ́, 'Ámá wí yarɨgɨ́áyɨ́ tɨ́nɨ xɨxenɨ mimónɨ́ múroarɨŋwɨnɨ.' rɨyaiwinarɨŋoɨ? Oweoɨ! Ámá Gorɨxomɨ mɨxɨ́dɨpa yarɨgɨ́áyɨ́ aí axɨ́pɨ seyɨ́né yarɨgɨ́ápa enɨ e yarɨŋagɨ́a nánɨ e mɨyaiwipanɨ. 48Ayɨnánɨ segɨ́ séno, aŋɨ́namɨ ŋweaŋo wé rónɨŋɨ́ nimónɨrɨ ámá naŋɨ́ ayo tɨ́nɨ sɨpí ayo tɨ́nɨ aí dɨŋɨ́ sɨpí nɨwirɨ naŋɨ́ wiarɨŋɨ́pa seyɨ́né enɨ axɨ́pɨ e wirɨ́ɨnɨ.","id":"<urn:uuid:0fa23500-e244-40a4-8662-c533f38ce130>","dump":"CC-MAIN-2016-44","url":"http:\/\/bibles.org\/aak-AAK\/Matt\/5\/","date":"2016-10-22T00:56:35Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988718311.12\/warc\/CC-MAIN-20161020183838-00356-ip-10-171-6-4.ec2.internal.warc.gz","language":"aak","language_score":1.0000032187,"language_script":"Latn","minhash_cluster_size":19,"top_langs":"{\"aak_Latn_score\": 1.0000032186508179}","num_words":1612,"character_repetition_ratio":0.073,"word_repetition_ratio":0.039,"special_characters_ratio":0.164,"stopwords_ratio":0.187,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Xibɨruyɨ́ 11:40\n40Ayɨ́ rɨpɨ nánɨrɨnɨ. Eŋíná nene nánɨ Gorɨxo dɨŋɨ́ re neŋwɨperɨ yaiwiárɨŋɨnigɨnɨ, \"Ámá ayɨ́ nánɨ seáyɨ e imónɨŋɨ́ bɨ wiíɨmɨgɨnɨ.\" yaiwiárɨŋɨ́ eŋagɨ nánɨ apɨ ámá nionɨ nɨra weapɨ́áyo sɨnɨ mɨwímeaŋɨnigɨnɨ. Ayɨ́ wigɨ́pɨ Gorɨxo \"Gɨ́ ámá wé rónɨgɨ́á apɨ imónɨ́ɨ́rɨxɨnɨ.\" yaiwiárɨŋɨ́pɨ tɨ́nɨ xɨxenɨ imónɨpɨ́rɨ́a nánɨ marɨ́áɨ, ayɨ́ tɨ́nɨ nene tɨ́nɨ nawínɨ imónanɨ́wá nánɨ ayo xámɨ mɨwímeaŋɨnigɨnɨ.","id":"<urn:uuid:322e3097-1c5b-4839-af43-b4a0a741f1ae>","dump":"CC-MAIN-2016-44","url":"http:\/\/bibles.org\/aak-AAK\/Heb\/11\/40","date":"2016-10-26T07:37:31Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988720760.76\/warc\/CC-MAIN-20161020183840-00173-ip-10-171-6-4.ec2.internal.warc.gz","language":"aak","language_score":1.000005722,"language_script":"Latn","minhash_cluster_size":13,"top_langs":"{\"aak_Latn_score\": 1.0000057220458984}","num_words":55,"character_repetition_ratio":0.091,"word_repetition_ratio":0.0,"special_characters_ratio":0.18,"stopwords_ratio":0.309,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Matɨyuo 8:28\nÁmá imɨ́ó xɨxéroarɨgɨ́íwaúmɨ mɨxɨ́ umáɨnɨŋɨ́ nánɨrɨnɨ.\n28O tɨ́nɨ xegɨ́ wiepɨsarɨŋowa tɨ́nɨ orɨwámɨ dánɨ ámá yoɨ́ Gadarayɨ́ aŋɨ́yɨ́ tɨ́ŋɨ́ e niwiékɨ́nɨmearo ewéyo dánɨ ayoááná ámá imɨ́ó dɨŋɨ́ xɨxéroarɨŋɨ́ waú —Awaú imɨ́ó nimónɨri sayɨ́ e roŋagɨ́i nánɨ ámá óɨ́ ayimɨ mɨpwarɨgɨ́árɨnɨ. Awaú xwárɨpá ámá tayarɨgɨ́á tɨ́ŋɨ́ aŋwɨ e dánɨ nɨbɨri nawínɨ órórɨ́ ninɨro","id":"<urn:uuid:61b30904-4cd8-456d-a9f6-a27f7ec582af>","dump":"CC-MAIN-2016-44","url":"http:\/\/bibles.org\/aak-AAK\/Matt\/8\/28","date":"2016-10-22T10:22:24Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988718866.34\/warc\/CC-MAIN-20161020183838-00541-ip-10-171-6-4.ec2.internal.warc.gz","language":"aak","language_score":0.9999833107,"language_script":"Latn","minhash_cluster_size":13,"top_langs":"{\"aak_Latn_score\": 0.9999833106994629}","num_words":52,"character_repetition_ratio":0.006,"word_repetition_ratio":0.0,"special_characters_ratio":0.165,"stopwords_ratio":0.308,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Wáɨ́ wurɨmeiarɨgɨ́áwa 27:17\n17sɨpɨxomɨ ikwiáranɨrane nánɨ nɨmɨxeáa nɨyapɨrane nikwiárɨmáná sɨpɨxɨ́ xwéo orónowinɨgɨnɨrɨ sámí tɨ́nɨ xegɨ́ sɨpɨxɨ́ miwɨ́ mɨdɨmɨdánɨ nɨxemɨ nɨbɨro gwɨ́ nɨja nɨpwémáná sɨpɨxo eŋɨ́ tɨ́nɨ nɨxemɨ nurɨ xwɨ́á ipí seáyɨ e rɨwoŋáná ínɨmɨ aŋwɨ e imónɨŋɨ́pimɨ —Apɨ yoɨ́ Sairɨtasɨyɨ rɨnɨŋɨ́pɨ Apɨrika dánɨ aŋwɨ erɨnɨ. Apimɨ sɨpɨxo aŋɨ́nɨ nurɨ́ná sɨxɨ́ úronɨgɨnɨrɨ wáyɨ́ winɨ́agɨ sɨpɨxo awayinɨ ounɨrɨ ainɨxɨ́ gwɨ́ yurárɨnɨŋɨ́ ípearɨŋɨ́pɨ nɨmamówárɨro níropémɨ nuróná imɨŋɨ́ xe nɨneaxemɨ oneaunɨrɨ wɨnɨŋwanigɨnɨ.","id":"<urn:uuid:22f1e30a-2737-4513-b901-c219c20af876>","dump":"CC-MAIN-2016-44","url":"http:\/\/bibles.org\/aak-AAK\/Acts\/27\/17","date":"2016-10-23T17:59:11Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988719397.0\/warc\/CC-MAIN-20161020183839-00473-ip-10-171-6-4.ec2.internal.warc.gz","language":"aak","language_score":1.0000053644,"language_script":"Latn","minhash_cluster_size":13,"top_langs":"{\"aak_Latn_score\": 1.0000053644180298}","num_words":67,"character_repetition_ratio":0.015,"word_repetition_ratio":0.0,"special_characters_ratio":0.146,"stopwords_ratio":0.09,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"2 Timotio 1:12\n12E nɨrɨ́peaŋonɨ eŋagɨ nánɨ xeanɨŋɨ́ rɨpɨ nímeaŋɨ́rɨnɨ. E nerɨ aí apɨ nánɨ nionɨ ayá wí mɨninarɨnɨnɨ. Ayɨ́ rɨpɨ nánɨ ayá wí mɨninarɨnɨnɨ. Gorɨxo, nionɨ dɨŋɨ́ wɨkwɨ́roŋáo nánɨ nionɨ nɨjɨ́árɨnɨ. \"O xwɨyɨ́á yayɨ́ neainarɨŋɨ́ wáɨ́ rɨméwɨnɨgɨnɨrɨ nánɨ ɨ́ánɨŋɨ́ niepɨ́xɨ́niasiŋɨ́pɨ sɨ́á Jisaso weapɨnɨ́áyi imónɨ́e nánɨ ananɨ meŋweapaxorɨnɨ. Ámá ámɨ sɨŋɨ́ xegɨ́ bɨ tɨ́nɨ sayá nimɨxɨrɨ rɨpɨ́rɨxɨnɨrɨ meŋweapaxorɨnɨ.\" nimónarɨŋagɨ nánɨ ayá wí mɨninarɨnɨnɨ.","id":"<urn:uuid:df52a84f-dc19-47b4-884b-3906509c1805>","dump":"CC-MAIN-2016-44","url":"http:\/\/bibles.org\/aak-AAK\/2Tim\/1\/12","date":"2016-10-28T04:35:23Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988721555.54\/warc\/CC-MAIN-20161020183841-00161-ip-10-171-6-4.ec2.internal.warc.gz","language":"aak","language_score":1.000005126,"language_script":"Latn","minhash_cluster_size":13,"top_langs":"{\"aak_Latn_score\": 1.0000051259994507}","num_words":61,"character_repetition_ratio":0.119,"word_repetition_ratio":0.0,"special_characters_ratio":0.171,"stopwords_ratio":0.328,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"1 Pitao int\nPayɨ́ rɨna ámá Jisasomɨ dɨŋɨ́ wɨkwɨ́roarɨgɨ́á wí eŋɨ́ nimónɨro ŋweagɨ́áyɨ́ nánɨ Pitao xámɨ eaŋɨ́narɨnɨ. O Jisaso wiepɨsagowa worɨnɨ. Jisaso rɨxa aŋɨ́namɨ nɨpeyimáná xwiogwɨ́ rɨxa obaxɨ́ nɨpwémáná eŋáná Pitao Jisasoyá sɨyikɨ́ imónɨgɨ́áyo Romɨyɨ́yá gapɨmanowa xeanɨŋɨ́ rɨ́á tɨ́ŋɨ́ nɨwikára warɨŋagɨ́a nánɨ ayɨ́ eŋɨ́ neánɨro anɨŋɨ́ Jisasomɨ píránɨŋɨ́ uxɨ́dɨ́ɨ́rɨxɨnɨrɨ \"Dɨŋɨ́ sɨxɨ́ umímómɨnɨ.\" nɨyaiwirɨ payɨ́ rɨna eaŋɨnigɨnɨ. Payɨ́ rɨnamɨ yoparɨ́pɨ nearɨ́ná Romɨ, aŋɨ́ xɨ́o nɨŋweámáná payɨ́ eaarɨŋɨ́pɨ nánɨ nurɨrɨ́ná yumɨ́í urɨmɨnɨrɨ xwɨyɨ́xá nurɨrɨ Babironɨ nánɨ urɨŋɨnigɨnɨ.","id":"<urn:uuid:5be9a499-b17c-4d05-baf9-b7fca8b8443e>","dump":"CC-MAIN-2016-44","url":"http:\/\/bibles.org\/aak-AAK\/1Pet\/int","date":"2016-10-29T00:11:13Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476990033880.51\/warc\/CC-MAIN-20161020190033-00501-ip-10-142-188-19.ec2.internal.warc.gz","language":"aak","language_score":1.0000054836,"language_script":"Latn","minhash_cluster_size":22,"top_langs":"{\"aak_Latn_score\": 1.0000054836273193}","num_words":74,"character_repetition_ratio":0.01,"word_repetition_ratio":0.0,"special_characters_ratio":0.142,"stopwords_ratio":0.122,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Wáɨ́ wurɨmeiarɨgɨ́áwa 2:39\n39Ayɨ́ rɨpɨ nánɨrɨnɨ. Kwíyɨ́ eŋíná dánɨ Gorɨxo 'Ámáyo waínɨnɨ nánɨ urowárénapɨmɨ́árɨnɨ.' rárɨŋɨ́pɨ, ayɨ́ re roŋwáonenɨ nánɨ rɨŋɨ́manɨ. Seyɨ́né tɨ́nɨ segɨ́ niaíwɨ́ tɨ́nɨ ámá ná jɨ́amɨ aŋɨ́ gɨmɨ ŋweagɨ́áyo —Ámá Gorɨxo xɨ́oyá oimónɨ́poyɨnɨrɨ wéyo ɨ́á umɨrɨnɨ́á gɨyɨ́ gɨyo —Ayo nɨyonɨ nánɨ Gorɨxo e rɨŋɨ́ eŋagɨ nánɨ rarɨŋɨnɨ.\" urɨŋɨnigɨnɨ.","id":"<urn:uuid:cca3feec-3ec0-4be3-965b-818974c7505d>","dump":"CC-MAIN-2016-44","url":"http:\/\/bibles.org\/aak-AAK\/Acts\/2\/39","date":"2016-10-27T21:08:07Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988721392.72\/warc\/CC-MAIN-20161020183841-00462-ip-10-171-6-4.ec2.internal.warc.gz","language":"aak","language_score":1.0000011921,"language_script":"Latn","minhash_cluster_size":14,"top_langs":"{\"aak_Latn_score\": 1.0000011920928955}","num_words":49,"character_repetition_ratio":0.011,"word_repetition_ratio":0.0,"special_characters_ratio":0.182,"stopwords_ratio":0.286,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Romɨ 3:7\n7Ámá wo re nɨrɨnɨgɨnɨ, \"Ámá wí nionɨ Gorɨxomɨ maŋɨ́yo nɨwiaíkirɨ sɨpí yarɨŋagɨ sɨŋwɨ́ nɨnanɨro re yaiwipɨ́ráoɨ, 'Ámáyo xɨ́o xegɨ́ urarɨŋɨ́pɨ sɨ́mɨ́ e nɨtɨnɨrɨ xɨxenɨ xɨ́darɨŋo, ayɨ́ ámá wímanɨ. Sa Gorɨxorɨnɨ.' E nɨyaiwiro omɨ yayɨ́ numerɨ́náyɨ́, pí nánɨ o nionɨ ɨ́wɨ́ éápɨ nánɨ xwɨyɨ́á nɨnɨmeárɨrɨ pɨrɨ́ nɨmamopaxɨ́rɨnɨ? Sɨpí nionɨ éápimɨ dánɨ ámá Gorɨxo yarɨŋɨ́pɨ nánɨ dɨŋɨ́ naŋɨ́ nɨmoro yarɨŋagɨ́a nánɨ nionɨ arɨge pɨrɨ́ nɨmamopaxɨ́rɨnɨ?\" Ámá wo e nɨrɨnɨgɨnɨ.","id":"<urn:uuid:b948f955-24e3-40c7-8889-a71ab508437a>","dump":"CC-MAIN-2016-44","url":"http:\/\/bibles.org\/aak-AAK\/Rom\/3\/7","date":"2016-10-21T23:49:59Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988718311.12\/warc\/CC-MAIN-20161020183838-00424-ip-10-171-6-4.ec2.internal.warc.gz","language":"aak","language_score":1.0000030994,"language_script":"Latn","minhash_cluster_size":12,"top_langs":"{\"aak_Latn_score\": 1.0000030994415283}","num_words":68,"character_repetition_ratio":0.074,"word_repetition_ratio":0.0,"special_characters_ratio":0.181,"stopwords_ratio":0.338,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Wáɨ́ wurɨmeiarɨgɨ́áwa 25\nPoro Romɨyɨ́ mɨxɨ́ ináyo xwɨrɨxɨ́ píránɨŋɨ́ nimɨxɨyíwɨnɨgɨnɨrɨ urɨŋɨ́ nánɨrɨnɨ.\n1Pesɨtaso, pɨrimiá sɨŋɨ́ imónɨŋo pɨropenɨsɨ́ o meŋweanɨ́yo nɨrémómáná rɨxa sɨ́á wɨyaú wɨyi óráná aŋɨ́ Sisaria rɨnɨŋɨ́pimɨ pɨ́nɨ nɨwiárɨmɨ Jerusaremɨ nánɨ nɨyirɨ rémóáná 2apaxɨ́pánɨŋɨ́ imónɨgɨ́á xwéowa tɨ́nɨ Judayɨ́ wigɨ́ seáyɨ e wimónɨgɨ́áwa tɨ́nɨ omɨ nɨwímearo Poro nánɨ áwaŋɨ́ nurɨróná nuxekwɨ́moayiro awayinɨ rɨxɨŋɨ́ re urɨgɨ́awixɨnɨ, 3\"Poromɨ negɨ́ neaimónarɨŋɨ́pɨ wianɨ nánɨ ananɨ 'Oyɨ!' nearɨréɨnɨ? 'Poromɨ Jerusaremɨ tɨ́ŋɨ́ re nánɨ wa nɨmeámɨ yapɨ́ɨ́rɨxɨnɨ.' neaimónarɨnɨ.\" nurɨro ayɨ́ ínɨmɨ \"Óɨ́ e áyá neánɨrane pɨkíwanɨgɨnɨ.\" nɨyaiwiro e urɨ́agɨ́a aiwɨ 4Pesɨtaso re urɨŋɨnigɨnɨ, \"Poro sɨnɨ Sisaria gwɨ́ ŋweanɨ. Niɨwanɨŋonɨ e nánɨ umɨ́a nánɨ aŋwɨ e imónɨnɨ. 5Ayɨnánɨ segɨ́ Judayɨ́né seáyɨ e seaimónɨgɨ́áwa nionɨ tɨ́nɨ nawínɨ úwanɨgɨnɨ. Ámá o ɨ́wɨ́ seaikárɨŋo eŋánáyɨ́, ananɨ xwɨyɨ́á umearɨpɨ́rɨnɨ.\" urɨŋɨnigɨnɨ.\n6Pɨrimiá Pesɨtaso e nurɨ́nɨrɨ́ná sɨ́á wé wúkaúranɨ, wé wɨ́úmɨ dáŋɨ́ waú woranɨ, sɨnɨ mɨmúroŋáná Jerusaremɨ pɨ́nɨ nɨwiárɨmɨ Sisaria nánɨ nɨwerɨ e nɨrémorɨ sá weŋo wɨ́ápɨ tɨ́nɨ siá íkwiaŋwɨ́ xwɨrɨxɨ́ mearɨgɨ́ánamɨ éɨ́ nɨŋweámáná sekaxɨ́ re urowárɨŋɨnigɨnɨ, \"Poromɨ nɨwirɨmeámɨ bɨ́poyɨ.\" urowáráná 7wa nuro Poromɨ nɨmeámɨ báná Judayɨ́ Jerusaremɨ dánɨ weapɨ́áyɨ́ Poromɨ mɨdɨmɨdánɨ nɨrówapɨmáná xwɨyɨ́á mɨwákwínɨpaxɨ́ imónɨŋɨ́ ayá wí nuxekwɨ́moayiro aiwɨ Pɨrimiáo \"Neparɨnɨ.\" yaiwinɨ nánɨ mɨ́kɨ́ bɨ sɨwá wipaxɨ́ mimónɨpa egɨ́awixɨnɨ. 8E yarɨ́ná Poro xwɨyɨ́á owákwínɨmɨnɨrɨ nurɨrɨ re urɨŋɨnigɨnɨ, \"Nionɨ negɨ́ Judayɨ́ ŋwɨ́ ikaxɨ́ eánɨŋɨ́pɨ bɨ pɨ́rɨ́ mɨwiaíkí erɨ rɨdɨyowá yarɨgɨ́iwámɨ enɨ xórórɨ́ bɨ mé erɨ Romɨyɨ́ mɨxɨ́ ináyɨ́ Sisaomɨ enɨ sɨpí bɨ mɨwikárɨ́ erɨ eŋárɨnɨ.\" urɨ́agɨ ai 9pɨrimiá Pesɨtaso Judayɨ́ xɨ́o nánɨ yayɨ́ owinɨ́poyɨnɨrɨ Poromɨ re urɨŋɨnigɨnɨ, \"Nionɨ dɨxɨ́ xwɨrɨxɨ́ Jerusaremɨ dánɨ arɨ́á sirɨ xwɨyɨ́á awa rɨxekwɨ́moarɨgɨ́ápɨ eyeyírómɨ́ erɨ emɨ́a nánɨ 'E nánɨ ananɨ oumɨnɨ.' rɨsimónarɨnɨ?\" urɨ́agɨ aí 10Poro re urɨŋɨnigɨnɨ, \"Siá íkwiaŋwɨ́ xwɨrɨxɨ́ mearɨgɨ́á Sisaoyá maŋɨ́yo dánɨ imɨxárɨnɨŋɨ́ rɨnamɨ dánɨ xwɨrɨxɨ́ nɨnɨmepaxɨ́ imónɨŋe rɨxa re roŋɨnɨ. Ayɨ́ wí e dánɨ xwɨrɨxɨ́ ananɨ nɨmepaxɨ́ mimónɨnɨ. Joxɨ nɨjɨ́árɨnɨ. Nionɨ gɨ́ Judayo ɨ́wɨ́ bɨ mɨwikárɨŋanigɨnɨ. 11Ɨ́wɨ́ erɨ sɨpí imónɨŋɨ́ nɨpɨkipaxɨ́pɨ bɨ erɨ eŋáonɨ eŋánáyɨ́, 'Mɨnɨpɨkipanɨ.' rɨpaxonɨmanɨ. E nerɨ aí awa xwɨrɨxɨ́ nɨmearɨgɨ́ápɨ mɨ́kɨ́ mayɨ́ imónɨŋánáyɨ́, ámá wo awa omɨ wigɨ́ dɨŋɨ́ tɨ́nɨ owípoyɨnɨrɨ mɨnɨ nɨwipaxɨ́ mimónɨnɨ. Ayɨnánɨ yarɨŋɨ́ re osimɨnɨ, 'Mɨxɨ́ ináyɨ́ Sisao xewanɨŋo nɨgɨ́ xwɨrɨxɨ́ arɨ́á níwɨnɨgɨnɨ.' nimónarɨnɨ.\" urɨ́agɨ 12pɨrimiá Pesɨtaso xegɨ́ gapɨmanɨ́ yarɨŋɨ́ wiemeanɨ́a nánɨ ínɨmɨ wurɨ́nɨgɨ́á wa tɨ́nɨ xwɨyɨ́á nɨrɨnɨmáná re urɨŋɨnigɨnɨ, \"Joxɨ 'Sisao arɨ́á níwɨnɨgɨnɨ.' rɨ́ɨ́yɨ́ nánɨ o tɨ́ŋɨ́ e nánɨ rɨrowáranɨ́wárɨnɨ.\" urɨŋɨnigɨnɨ.\nPoro nánɨ Pesɨtaso Agɨripaomɨ áwaŋɨ́ urɨŋɨ́ nánɨrɨnɨ.\n13Rɨxa sɨ́á wí órɨ́ɨ́mɨ eŋáná Judayɨ́yá mɨxɨ́ ináyɨ́ wo —O xegɨ́ yoɨ́ Agɨripaoyɨ rɨnɨŋorɨnɨ. O tɨ́nɨ xexɨrɨ́meáí Benaisí tɨ́nɨ ípaú pɨrimiá sɨŋɨ́ Pesɨtasomɨ yayɨ́ owiaiyɨnɨrɨ Sisaria nánɨ nɨbɨri e neri 14sɨ́á obaxɨ́ e ŋweaŋáná pɨrimiá Pesɨtaso xwɨrɨxɨ́ Poroyá nánɨ mɨxɨ́ ináyɨ́ Agɨripaomɨ áwaŋɨ́ nurɨrɨ re urɨŋɨnigɨnɨ, \"Ámá wo, Piriso gwɨ́ ŋwɨrárago ŋweanɨ. 15Nionɨ Jerusaremɨyo nánɨ nurɨ urɨ́nɨŋáná apaxɨ́pánɨŋɨ́ imónɨgɨ́á xwéowa tɨ́nɨ Judayɨ́ wigɨ́ mebáowa tɨ́nɨ omɨ xwɨyɨ́á nuxekwɨ́moro re nɨrɨgɨ́awixɨnɨ, 'Joxɨ omɨ \"Nepa sɨpí ayɨkwɨ́ mɨwikárɨŋoxɨrɨnɨ.\" nurɨrɨ negɨ́ neaimónarɨŋɨ́pɨ wianɨ nánɨ neaiapeɨ.' nɨrɨ́agɨ́a aí 16nionɨ awamɨ re urɨŋanigɨnɨ, 'Romɨyene re yarɨŋwámanɨ. Ámá xɨ́omɨ uxekwɨ́moarɨgɨ́áyɨ́ tɨ́nɨ sɨnɨ nawínɨ axɨ́ e awí neánɨro omɨ xwɨyɨ́á ayɨ́ uxekwɨ́moarɨgɨ́ápɨ nánɨ wákwínɨmɨnɨrɨ sɨnɨ mɨrɨpa eŋáná amíná ámá wigɨ́ wimónarɨŋɨ́pɨ xe owípoyɨnɨrɨ wiarɨŋwámanɨ.' urɨŋanigɨnɨ. 17Ayɨnánɨ awa re nánɨ nɨweapɨro awí eánáná nionɨ sɨnɨ mé wɨ́ápɨ tɨ́nɨ xwɨrɨxɨ́ nánɨ siá íkwiaŋwɨ́namɨ éɨ́ nɨŋweámáná wamɨ re urɨŋanigɨnɨ, 'Ámá omɨ nɨwirɨmeámɨ bɨ́poyɨ.' urɨ́agɨ 18omɨ nɨmeámɨ báná uxekwɨ́moarɨgɨ́áwa éɨ́ nɨroro nuxekwɨ́moróná ɨ́wɨ́ mɨwákwínɨpaxɨ́ imónɨŋɨ́ nionɨ 'Apɨ nánɨ uxekwɨ́mopɨ́rɨréoɨ?' yaiwiŋápɨ nánɨ muxekwɨ́mó nero 19sa wigɨ́ ŋwɨ́á imónɨŋɨ́pɨ nɨmépero 'Apɨ nerɨ́ná apɨ nerɨ́ná, ayɨ́ ananɨrɨnɨ.' rɨnarɨgɨ́ápɨ nánɨ mɨxɨ́ rɨnɨro ámá pɨyɨ́ wo Jisasoyɨ rɨnɨŋo —O nánɨ Poro 'Sɨnɨ sɨŋɨ́ ŋweanɨ.' rarɨŋorɨnɨ. O nánɨ mɨxɨ́ rɨnɨro egɨ́awixɨnɨ. 20E yarɨŋagɨ́a nɨwɨnɨrɨ nionɨ re yaiwiŋanigɨnɨ, 'Xwɨrɨxɨ́ nápɨ nɨjɨ́á imónɨmɨ nánɨ arɨge nerɨ píránɨŋɨ́ yarɨŋɨ́ wiayimɨnɨréɨnɨ?' nɨyaiwirɨ dɨŋɨ́ ududɨ́ ninarɨŋagɨ nánɨ omɨ re urɨŋanigɨnɨ, 'Nionɨ dɨxɨ́ xwɨrɨxɨ́ Jerusaremɨ dánɨ arɨ́á sirɨ xwɨyɨ́á awa rɨxekwɨ́moarɨgɨ́ápɨ eyeyírómɨ́ erɨ emɨ́a nánɨ \"E nánɨ ananɨ oyimɨnɨ.\" rɨsimónarɨnɨ?' urɨ́agɨ aí 21Poro yarɨŋɨ́ re niŋɨnigɨnɨ, ' \"Mɨxɨ́ ináyɨ́ Sisao xewanɨŋo gɨ́ xwɨrɨxɨ́ arɨ́á ninɨ́a nánɨ ɨ́á nɨxɨrɨrɨ onɨmeŋweanɨ.\" nimónarɨnɨ.' nɨrɨ́agɨ porisɨ́ wamɨ sekaxɨ́ re urɨŋanigɨnɨ, 'Nionɨ Sisao tɨ́ŋɨ́ e nánɨ wiowárɨmɨ́aé nánɨ awí mearóɨ́rɨxɨnɨ.' urɨŋanigɨnɨ.\" Pɨrimiá Pesɨtaso e urɨ́agɨ 22Agɨripao re urɨŋɨnigɨnɨ, \"'Nionɨ enɨ ámá omɨ arɨ́á bɨ owimɨnɨ.' nimónarɨnɨ.\" urɨ́agɨ \"Wɨ́áríná joxɨ enɨ ananɨ arɨ́á wirɨ́árɨnɨ.\" urɨŋɨnigɨnɨ.\nAgɨripao tɨ́nɨ Benaisí tɨ́nɨ Poromɨ arɨ́á wigɨ́í nánɨrɨnɨ.\n23Sá wegɨ́á wɨ́ápɨ tɨ́nɨ Agɨripao tɨ́nɨ Benaisí tɨ́nɨ ípaú okiyɨ́á ninɨ́isáná wá nimónɨga wigɨ́ aŋɨ́ xwé awí eánarɨgɨ́iwámɨ nɨpáwiri porisɨ́yo seáyɨ e wimónɨgɨ́áwa tɨ́nɨ ámá aŋɨ́ apimɨ seáyɨ e nimónɨrɨ meŋweagɨ́áwa tɨ́nɨ enɨ nawínɨ nɨpáwiro éɨ́ ŋweaŋáná pɨrimiá Pesɨtaso wamɨ sekaxɨ́ nurɨrɨ Poromɨ rɨxa nɨwirɨmeámɨ báná 24re urɨŋɨnigɨnɨ, \"Mɨxɨ́ ináyɨ́ Agɨripaoxɨ tɨ́nɨ ámá nɨ́nɨ yawawi tɨ́nɨ re awí eánɨgɨ́áyɨ́né tɨ́nɨ xwɨyɨ́á bɨ osearɨmɨnɨ.\" nurɨrɨ re urɨŋɨnigɨnɨ, \"Ámá ro nánɨ Judayɨ́ nɨ́nɨ nionɨ aŋɨ́ rɨpimɨ ŋweaŋánáranɨ, Jerusaremɨ nánɨ úánáranɨ, gɨ́ arɨ́á eŋaé dánɨ ímɨ tɨ́nɨ ' \"Xe sɨŋɨ́ ounɨ.\" mɨneaimónarɨnɨ.' nɨrayarɨgɨ́á romɨ sɨŋwɨ́ wɨnɨ́poyɨ. 25Omɨ yarɨŋɨ́ nɨwia nurɨ aiwɨ ɨ́wɨ́ o eŋɨ́pɨ nánɨ pɨkipaxɨ́ imónɨŋɨ́ bɨ nánɨ pɨ́á megɨnárɨŋanigɨnɨ. Xewanɨŋo 'Sisao xwɨrɨxɨ́ nionɨyá arɨ́á níwɨnɨgɨnɨ.' nɨrɨ́agɨ nánɨ nionɨ omɨ Sisao tɨ́ŋɨ́ e nánɨ wiowárɨmɨ́a nánɨ rɨxa rárɨŋárɨnɨ. 26E nerɨ aí xwɨyɨ́á negɨ́ mɨxɨ́ ináyɨ́ ámɨná Sisao nánɨ 'Poro e eŋɨ́rɨnɨ. E eŋɨ́rɨnɨ.' nɨrɨrɨ payɨ́ nearɨ wiowárɨmɨ́a nánɨpɨ sɨnɨ pɨ́á nɨmegɨnɨrɨ nánɨ nionɨ omɨ ámá nɨyɨ́nénɨ yarɨŋɨ́ wiayiro mɨxɨ́ ináyɨ́ Agɨripaoxɨ aŋɨpaxɨ́ wiayirɨ mɨ́kɨ́ iperɨ epɨ́rɨ́pimɨ dánɨ o xwɨyɨ́á nionɨ ananɨ payɨ́ eapaxɨ́ bɨ searɨnɨ nánɨ omɨ seyɨ́né tɨ́ŋɨ́ re nánɨ 'Eɨnɨ.' urɨ́ɨnɨ. 27Ayɨ́ rɨpɨ nánɨrɨnɨ. 'Gwɨ́ ŋweaŋɨ́ wo xɨ́omɨ uxekwɨ́moarɨgɨ́ápɨ nánɨ rɨ́wamɨŋɨ́ meá sa nɨwiowárɨrɨ́náyɨ́, ayɨ́ xaxánɨŋɨ́ nerɨ emɨ́ɨnɨ.' nimónarɨnɨ.\" urɨŋɨnigɨnɨ.","id":"<urn:uuid:b46259f4-a273-4b2d-aec8-70ee78bb4031>","dump":"CC-MAIN-2016-44","url":"http:\/\/bibles.org\/aak-AAK\/Acts\/25","date":"2016-10-26T21:50:08Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988720973.64\/warc\/CC-MAIN-20161020183840-00271-ip-10-171-6-4.ec2.internal.warc.gz","language":"aak","language_score":1.0000041723,"language_script":"Latn","minhash_cluster_size":17,"top_langs":"{\"aak_Latn_score\": 1.0000041723251343}","num_words":870,"character_repetition_ratio":0.068,"word_repetition_ratio":0.019,"special_characters_ratio":0.17,"stopwords_ratio":0.195,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Wɨ́á wómɨxɨnɨŋɨ́pɨ 21:12-13\n12-13Aŋɨ́ apimɨ nɨpimɨnɨ sɨ́ŋá tɨ́nɨ ákɨŋá aga seáyɨ émɨ eánɨŋagɨ nɨwɨnɨrɨ ákɨŋá apimɨ ɨ́wí wé wúkaú sɨkwɨ́ waú inɨŋagɨ nɨwɨnɨrɨ ákɨŋá sogwɨ́ xemónaparɨŋɨ́mɨnɨ imɨxɨnɨŋɨ́pimɨ dánɨ ɨ́wí wɨyaú wɨyi inɨŋagɨ wɨnɨrɨ ákɨŋá sogwɨ́ wearɨŋɨ́mɨnɨ imɨxɨnɨŋɨ́pimɨ dánɨ enɨ ɨ́wí wɨyaú wɨyi inɨŋagɨ wɨnɨrɨ mɨdánɨ mɨdánɨ enɨ ɨ́wí wɨyaú wɨyi inɨŋagɨ wɨnɨrɨ nerɨ ayo bimɨ bimɨ aŋɨ́najɨ́ xɨxenɨ awí mearoŋagɨ́a nɨwɨnɨrɨ Isɨrerɨyɨ́yá xiáwo írɨŋowa wé wúkaú sɨkwɨ́ waú imónɨgɨ́áwayá yoɨ́ ɨ́wí bimɨ bimɨ nɨyonɨ wo woyá yoɨ́ eánɨŋagɨ wɨnɨŋanigɨnɨ. 14Sɨ́ŋá tɨ́nɨ ákɨŋá nearɨ́ná iwamɨ́ó nɨtɨwayɨrorɨ tɨnɨŋɨ́yo —Ayɨ́ sɨ́ŋá wé wúkaú sɨkwɨ́ waú xámɨ weŋɨ́yɨ́rɨnɨ. Ayo sipɨsipɨ́ miáoyá wáɨ́ wurɨmeiagɨ́á wé wúkaú sɨkwɨ́ waú imónɨgɨ́áwayá yoɨ́ sɨ́ŋá ayɨ́ ayimɨ xɨxenɨ eánɨŋagɨ wɨnɨŋanigɨnɨ.","id":"<urn:uuid:82413dbe-89a7-48cd-80d1-34c478337560>","dump":"CC-MAIN-2016-44","url":"http:\/\/bibles.org\/aak-AAK\/Rev\/21\/12-13","date":"2016-10-27T02:01:46Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988721027.15\/warc\/CC-MAIN-20161020183841-00161-ip-10-171-6-4.ec2.internal.warc.gz","language":"aak","language_score":1.0,"language_script":"Latn","minhash_cluster_size":12,"top_langs":"{\"aak_Latn_score\": 1.0}","num_words":110,"character_repetition_ratio":0.113,"word_repetition_ratio":0.0,"special_characters_ratio":0.163,"stopwords_ratio":0.036,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"1 Jono 2\n1Gɨ́ niaíwɨ́piayɨ́né, ɨ́wɨ́ mepa éɨ́rɨxɨnɨrɨ rɨ́wamɨŋɨ́ rɨpɨ seyɨ́né nánɨ eaarɨŋɨnɨ. E nerɨ aí wiene ɨ́wɨ́ nerɨ́náyɨ́, arɨrá neaiarɨŋo ápo Gorɨxo tɨ́ŋɨ́ e nɨrómáná yokwarɨmɨ́ owiinɨrɨ neaurɨyarɨnɨ. Wé rónɨŋɨ́ o, ayɨ́ Jisasɨ Kiraiso nánɨ rarɨŋɨnɨ. 2O xewanɨŋo nɨperɨ́ná rɨdɨyowánɨŋɨ́ ninɨrɨ xano Gorɨxomɨ nɨwiapemɨxɨrɨ nánɨ negɨ́ ɨ́wɨ́ yarɨŋwápɨ yokwarɨmɨ́ neaiinɨ́a nánɨ imónɨŋorɨnɨ. Ɨ́wɨ́ nene yarɨŋwápɨnɨ marɨ́áɨ, ɨ́wɨ́ ámá xwɨ́á rɨrí nɨrímɨnɨ amɨ gɨmɨ ŋweagɨ́áyɨ́ yarɨgɨ́ápɨ nánɨ enɨ nɨwiapemɨxɨrɨ nánɨ yokwarɨmɨ́ wiinɨ́a nánɨ imónɨŋorɨnɨ.\nÁmá Gorɨxo tɨ́nɨ ikárɨnɨgɨ́áyɨ́ epaxɨ́pɨ nánɨrɨnɨ.\n3Nene xɨ́o sekaxɨ́ nearɨŋɨ́pimɨ nɨxɨ́dɨranénáyɨ́, wonɨ wonɨ dɨŋɨ́ re yaiwinɨpaxenerɨnɨ, \"Nionɨ o nánɨ nepa nɨjɨ́á nimónɨrɨ o tɨ́nɨ nawínɨ ikárɨnɨŋáyɨ́ wonɨrɨ́anɨ?\" yaiwinɨpaxenerɨnɨ. 4Ámá wo \"Nionɨ o nánɨ nɨjɨ́á nimónɨrɨ o tɨ́nɨ nawínɨ ikárɨnɨŋáonɨrɨnɨ.\" nɨrɨnɨrɨ aí sekaxɨ́ nearɨŋɨ́pɨ xɨxenɨ mɨyarɨŋo eŋánáyɨ́, yapɨ́ rarɨŋɨ́rɨnɨ. Nepa imónɨŋɨ́ Gorɨxo nearɨŋɨ́pɨ ɨ́á xɨrarɨŋɨ́manɨ. 5E nerɨ aí xwɨyɨ́á Gorɨxo nearɨŋɨ́pɨ go go nɨxɨ́dɨrɨ́náyɨ́, omɨ úrapí nerɨ dɨŋɨ́ sɨxɨ́ muyí aga xɨxenɨ píránɨŋɨ́ dɨŋɨ́ sɨxɨ́ uyinɨ. Nene apɨ neranéná \"Gorɨxo tɨ́nɨ nawínɨ ikárɨnɨŋwaénerɨ́anɨ?\" yaiwinanɨ́wɨnɨ.\n6Ámá wo \"Nionɨ Jisaso tɨ́nɨ nawínɨ kumɨxɨnɨgwɨ́í wonɨrɨnɨ.\" nɨrɨnɨrɨ́náyɨ́, Jisaso xwɨ́á tɨ́yo nemerɨ́ná xano wimónɨŋɨ́pɨ nɨpɨnɨ yárɨŋɨ́pa axɨ́pɨ éwɨnɨgɨnɨ. 7Gɨ́ dɨŋɨ́ sɨxɨ́ seayiŋáyɨ́né, \"O sekaxɨ́ sɨŋɨ́ bɨ nɨrɨrɨ rɨ́wamɨŋɨ́ eaarɨnɨ.\" mɨyaiwipanɨ. Iwamɨ́ó imónɨŋíná dánɨ sekaxɨ́ Jisaso rɨŋɨ́ seyɨ́né nɨjɨ́á imónɨgɨ́ápɨ —Apɨ xwɨyɨ́á seyɨ́né arɨ́á wigɨ́ápɨrɨnɨ. Apɨ nánɨ nɨrɨrɨ eaarɨŋɨnɨ. 8E nɨsearɨrɨ aí sɨ́á yinɨŋɨ́pɨ rɨxa nɨdeaxa nurɨ wɨ́á ónarɨŋɨ́pa Jisaso xewanɨŋo neaíwapɨyiŋɨ́pɨ rɨxa ónarɨŋagɨ nánɨ nionɨ \"Sekaxɨ́ Jisaso rɨŋɨ́pɨ sɨŋɨ́ imónɨnɨ.\" searɨpaxɨ́rɨnɨ. Xámɨ xewanɨŋoyá sekaxɨ́pimɨ nɨxɨ́dɨrɨ yarɨŋagɨ wɨnɨrane agwɨ seyɨ́né nɨxɨ́dɨro yarɨŋagɨ́a seanɨrane nerane nánɨ \"Xwɨyɨ́á apɨ nepaxɨŋɨ́ imónɨŋɨ́pɨrɨ́anɨ?\" yaiwiarɨŋwɨnɨ.\n9Ámá wo \"Nionɨ Jisaso neaíwapɨyiŋɨ́pɨ nɨxɨ́dɨrɨ wɨ́á ókiŋe emearɨŋá wonɨrɨnɨ.\" nɨrɨnɨrɨ aí xexɨrɨ́meáyo sɨ́mɨ́ tɨ́nɨ nɨwirɨ́náyɨ́, sɨnɨ sɨ́á yinɨŋɨ́mɨ́nɨŋɨ́ ŋweanɨ. 10Ámá Jisaso neaíwapɨyiŋɨ́pɨ tɨ́nɨ xɨxenɨ nerɨ xexɨrɨ́meáyo dɨŋɨ́ sɨxɨ́ uyarɨŋɨ́ go go, ayɨ́ wɨ́á ókiŋe nɨŋwearɨ nánɨ xexɨrɨ́meáyɨ́ óreámioapaxɨ́ wí wíwapɨyarɨŋɨ́manɨ. 11E nerɨ aí xexɨrɨ́meáyo sɨ́mɨ́ tɨ́nɨ wiarɨŋɨ́ go go, ayɨ́ sɨ́á yinɨŋénɨŋɨ́ imónɨŋe ŋwearɨ aŋɨ́ emerɨ nerɨ́ná xegɨ́ sɨŋwɨ́yo sɨ́á uyinɨŋagɨ nánɨ xɨ́o gɨmɨ nánɨ warɨŋe majɨ́á imónɨŋorɨnɨ.\n\"Ayɨ́ rɨpɨ nánɨ nɨsearɨrɨ rɨ́wamɨŋɨ́ eaarɨŋɨnɨ.\" urɨŋɨ́ nánɨrɨnɨ.\n12Niaíwɨ́piayɨ́né, Jisasɨ Kiraiso neaiiŋɨ́pimɨ dánɨ segɨ́ ɨ́wɨ́ yarɨgɨ́ápɨ Gorɨxo rɨxa yokwarɨmɨ́ seaiiŋɨ́ eŋagɨ nánɨ apiayɨ́né nánɨ nɨrɨrɨ rɨ́wamɨŋɨ́ eaarɨŋɨnɨ. 13Ámɨnáoyɨ́né, soyɨ́né iwamɨ́ó imónɨŋíná eŋo tɨ́nɨ nawínɨ ikárɨnɨro nɨjɨ́á imónɨro eŋagɨ́a nánɨ soyɨ́né nánɨ nɨrɨrɨ rɨ́wamɨŋɨ́ eaarɨŋɨnɨ. Ámá sɨwarɨ́á rɨgɨ́oyɨ́né, soyɨ́né sɨpí imónɨŋomɨ —Ayɨ́ oboyɨ rɨnɨŋo nánɨ rarɨŋɨnɨ. Omɨ rɨxa xopɨrárɨ́ wíɨ́á eŋagɨ nánɨ nionɨ soyɨ́né nánɨ nɨrɨrɨ rɨ́wamɨŋɨ́ eaarɨŋɨnɨ. Niaíwɨ́yɨ́né, seyɨ́né ápo Gorɨxo tɨ́nɨ nawínɨ ikárɨnɨro nɨjɨ́á imónɨro eŋagɨ́a nánɨ seyɨ́né nánɨ nɨrɨrɨ rɨ́wamɨŋɨ́ eaarɨŋɨnɨ. 14Ámɨnáoyɨ́né, soyɨ́né iwamɨ́ó imónɨŋíná eŋo tɨ́nɨ nawínɨ ikárɨnɨro nɨjɨ́á imónɨro eŋagɨ́a nánɨ soyɨ́né nánɨ nɨrɨrɨ rɨ́wamɨŋɨ́ eaarɨŋɨnɨ. Ámá sɨwarɨ́á rɨgɨ́oyɨ́né, soyɨ́né Jisasomɨ nuxɨ́dɨróná eŋɨ́ sɨxɨ́ eánɨro xwɨyɨ́á Gorɨxoyápɨ aumaúmɨ́ inɨro sɨpí imónɨŋomɨ xopɨrárɨ́ wiro egɨ́á eŋagɨ nánɨ soyɨ́né nánɨ nɨrɨrɨ rɨ́wamɨŋɨ́ eaarɨŋɨnɨ.\n15Seyɨ́né amɨpí sɨpí xwɨ́á tɨ́yo dáŋɨ́ yarɨgɨ́ápimɨ dɨŋɨ́ sɨxɨ́ muyipa ero amɨpí nɨ́nɨ xwɨ́á tɨ́yo weŋɨ́yo dɨŋɨ́ sɨxɨ́ muyipa ero éɨ́rɨxɨnɨ. Amɨpí xwɨ́á tɨ́yo dáŋɨ́ yarɨgɨ́ápimɨ go go dɨŋɨ́ sɨxɨ́ nuyirɨ́náyɨ́, ápo Gorɨxomɨ dɨŋɨ́ sɨxɨ́ muyinɨnɨ. 16Ayɨ́ rɨpɨ nánɨ seararɨŋɨnɨ. Amɨpí xwɨ́á tɨ́yo dáŋɨ́ yarɨgɨ́ápɨ ɨ́wɨ́ nánɨ ɨ́eapá winarɨŋɨ́pɨranɨ, sɨŋwɨ́ ɨ́wɨ́ wɨnarɨgɨ́ápɨranɨ, \"Amɨpí xwé tɨ́ŋáonɨrɨ́anɨ?\" nɨyaiwinɨrɨ seáyɨ e menarɨgɨ́ápɨranɨ, apɨ nɨpɨnɨ ápo Gorɨxoyá dɨŋɨ́yo dánɨ yarɨgɨ́ámanɨ. Sɨpí xwɨ́á tɨ́yo dáŋɨ́ imónɨŋɨ́ yarɨgɨ́á eŋagɨ nánɨ seararɨŋɨnɨ. 17Amɨpí sɨpí xwɨ́á tɨ́yo dáŋɨ́ yarɨgɨ́ápɨ anɨpá nimóga urɨ ɨ́eapá nɨwinɨrɨ \"Apɨ nionɨyá eŋáná ananɨrɨnɨ.\" yaiwiarɨgɨ́ápɨ apɨ enɨ anɨpá nimóga urɨ enɨ́á eŋagɨ aiwɨ ámá Gorɨxo \"E éɨ́rɨxɨnɨ.\" yaiwiarɨŋɨ́pimɨ xɨ́darɨgɨ́áyɨ́ anɨpá wí mimónɨ́ anɨŋɨ́ íníná ŋweapɨ́rɨ́á eŋagɨ nánɨ amɨpí xwɨ́á tɨ́yo eŋɨ́pimɨ dɨŋɨ́ sɨxɨ́ muyipa éɨ́rɨxɨnɨ.\nÁmá Kiraisomɨ xopɨrárɨ́ wianɨro yarɨgɨ́áyɨ́ yapɨ́ wíwapɨyipɨ́rɨxɨnɨrɨ urɨŋɨ́ nánɨrɨnɨ.\n18Gɨ́ niaíwɨ́yɨ́né, sɨ́á yoparɨ́yɨ́ imónɨníná rɨxa rínárɨnɨ. Eŋíná dánɨ arɨ́á re wiŋwápɨ tɨ́nɨ xɨxenɨ \"Ámá Kiraisomɨ xopɨrárɨ́ wimɨnɨrɨ yarɨŋo rɨxa nɨbɨnɨ́árɨnɨ.\" arɨ́á e wiŋwápɨ tɨ́nɨ xɨxenɨ agwɨ ríná ámá Kiraisomɨ xopɨrárɨ́ wianɨro yarɨgɨ́áyɨ́ rɨxa nimónɨro ŋweaŋoɨ. Ayɨ́ rɨxa nimónɨro yarɨŋagɨ́a sɨŋwɨ́ nɨwɨnɨrane nánɨ \"Sɨ́á yoparɨ́yɨ́ imónɨníná rɨxa rínárɨ́anɨ?\" yaiwiŋwɨnɨ. 19Ámá ayɨ́ xámɨ none tɨ́nɨ nawínɨ nerɨmeánayirane aí nepa none tɨ́nɨ nawínɨ mimónɨpa nero nánɨ pɨ́nɨ nɨneawiárɨmɨ ugɨ́áyɨ́rɨnɨ. Ayɨ́ nepa none tɨ́nɨ kumɨxɨnɨŋwáyɨ́ nimónɨro sɨŋwɨrɨyɨ́, none tɨ́nɨ ananɨ ŋweaanɨro egɨ́árɨnɨ. E nerɨ aí \"Ayɨ́ negɨ́ imónɨgɨ́áyɨ́ wí menɨnɨ.\" yaiwianɨ nánɨ pɨ́nɨ nɨneawiárɨmɨ ugɨ́árɨnɨ. 20Seyɨ́né ayɨ́nɨŋɨ́ imónɨgɨ́á wiyɨ́némanɨ. Gorɨxoyá kwíyɨ́pɨ rɨxa seaaínɨŋɨ́yɨ́né eŋagɨ́a nánɨ xwɨyɨ́á nepaxɨŋɨ́ imónɨŋɨ́pɨ nánɨ seyɨ́né rɨxa nɨjɨ́árɨnɨ. 21\"Nene sɨnɨ majɨ́á imónɨŋagwɨ nánɨ rɨ́wamɨŋɨ́ rɨpɨ nearɨ mónaparɨnɨ.\" rɨseaimónarɨnɨ? Oweoɨ, seyɨ́né rɨxa nɨjɨ́á nimónɨro \"Xwɨyɨ́á nepaxɨŋɨ́ imónɨŋɨ́pɨ ɨ́á nɨxɨrɨrɨŋɨ́pimɨ dánɨ wí yapɨ́ rɨpaxɨ́ menɨnɨ.\" nɨjɨ́á e enɨ imónɨŋagɨ́a nánɨ rɨ́wamɨŋɨ́ rɨpɨ eaarɨŋɨnɨ. 22Xwɨyɨ́á yapɨ́ rarɨŋo, ayɨ́ gorɨnɨ? Amɨpí wí nánɨ rarɨŋo marɨ́áɨ, sa \"Ámá yeáyɨ́ neayimɨxemeanɨ́a nánɨ Gorɨxoyá dɨŋɨ́ tɨ́nɨ arɨ́owayá xwɨ́á piaxɨ́yo dánɨ iwiaronɨ́oyɨ rarɨŋwáo Jisasomanɨ.\" rarɨŋo, ayɨ́ orɨnɨ. Kiraisomɨ xopɨrárɨ́ wimɨnɨrɨ yarɨŋorɨnɨ. Xanomɨ tɨ́nɨ xewaxomɨ tɨ́nɨ nɨwaúmɨnɨ rɨ́wɨ́ umoŋorɨnɨ. 23Ámá gɨyɨ́ gɨyɨ́ xewaxomɨ rɨ́wɨ́ numorɨ́náyɨ́, ayɨ́ xanomɨ enɨ rɨ́wɨ́ umoarɨŋoɨ. Gɨyɨ́ gɨyɨ́ xewaxo nánɨ \"Yeáyɨ́ neayimɨxemeanɨ́a nánɨ urowárénapɨŋorɨ́anɨ?\" nɨyaiwiro numímɨnɨrɨ́náyɨ́, ayɨ́ xanomɨ enɨ umímɨnarɨŋoɨ. 24Seyɨ́né xwɨyɨ́á Jisaso nánɨ iwamɨ́ó dánɨ arɨ́á wigɨ́ápɨ pɨ́nɨ mɨwiárɨpa nero dɨŋɨ́ ɨ́á xɨrɨ́ɨ́rɨxɨnɨ. Aga xɨxenɨ e nerónáyɨ́, xewaxo tɨ́nɨ nawínɨ imónɨro xano tɨ́nɨ enɨ nawínɨ imónɨro epɨ́rɨ́árɨnɨ. 25Xewanɨŋo mimáyo dánɨ nearɨŋɨ́pɨ, ayɨ́ rɨpɨrɨnɨ, \"Seyɨ́né e nerónáyɨ́, dɨŋɨ́ nɨyɨmɨŋɨ́ tɨ́gɨ́áyɨ́né imónɨpɨ́rɨ́árɨnɨ.\" nearɨŋɨ́pɨrɨnɨ. 26Payɨ́ rɨnamɨ xámɨ eáápɨ ámá xwɨyɨ́á Jisaso nánɨ rɨnɨŋɨ́pɨ yapɨ́ seaíwapɨyanɨro yarɨgɨ́áyɨ́ nánɨ nɨrɨrɨ eáárɨnɨ. 27Seyɨ́né ayɨ́nɨŋɨ́ imónɨgɨ́á wiyɨ́némanɨ. Kwíyɨ́ Gorɨxoyá seaaínɨŋɨ́pɨ rɨ́ánɨŋɨ́ mimónɨ́ sɨnɨ aí tɨ́nɨ eŋagɨ́a nánɨ ámá wí searéwapɨyipaxɨ́yɨ́némanɨ. E nɨsearɨrɨ aí kwíyɨ́ seaaínɨŋɨ́pɨ amɨpí nɨ́nɨ Kiraiso nánɨ dɨŋɨ́ mopaxɨ́ imónɨŋɨ́pɨ nánɨ nɨseainɨrɨ́ná yapɨ́ bɨ mimónɨ́ nepaxɨŋɨ́ imónɨŋɨ́pɨnɨ seainarɨŋɨ́ eŋagɨ nánɨ agwɨ xegɨ́pɨ nɨseaiga urɨ xámɨ nɨseaiga urɨ eŋɨ́pɨ tɨ́nɨ xɨxenɨ nero Kiraisomɨ xaíwɨ́ ɨ́á uxɨrɨ́ɨ́rɨxɨnɨ.\n\"Ámá Gorɨxoyá imónɨgɨ́áyɨ́ ɨ́wɨ́ néra warɨgɨ́ámanɨ.\" urɨŋɨ́ nánɨrɨnɨ.\n28Gɨ́ niaíwɨ́piayɨ́né, o sɨŋánɨ nimónɨrɨ weapáná peayɨ́ nɨneaunɨrɨ wará sarɨ́wá mɨmárɨnɨ́ newiárɨmónɨrane éɨ́ roanɨ́wá nánɨ omɨ xaíwɨ́ ɨ́á uxɨrɨ́ɨ́rɨxɨnɨ. 29Seyɨ́né \"Gorɨxo wé rónɨŋorɨnɨ.\" nɨyaiwiro nɨjɨ́á imónɨŋagɨ́a nánɨ rɨpɨ enɨ aga nɨjɨ́á imónɨpaxɨ́yɨ́nérɨnɨ, \"Wé rónɨŋɨ́ yarɨgɨ́á gɨyɨ́ gɨyɨ́, ayɨ́ Gorɨxo o xegɨ́ emeaŋɨ́yɨ́rɨnɨ.\" Nɨjɨ́á e enɨ imónɨpaxɨ́yɨ́néxɨnɨ.","id":"<urn:uuid:e82e6505-27ec-4829-8728-c59d03a2407a>","dump":"CC-MAIN-2016-44","url":"http:\/\/bibles.org\/aak-AAK\/1John\/2","date":"2016-10-25T22:51:40Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988720468.71\/warc\/CC-MAIN-20161020183840-00102-ip-10-171-6-4.ec2.internal.warc.gz","language":"aak","language_score":1.0000058413,"language_script":"Latn","minhash_cluster_size":21,"top_langs":"{\"aak_Latn_score\": 1.000005841255188}","num_words":940,"character_repetition_ratio":0.078,"word_repetition_ratio":0.034,"special_characters_ratio":0.158,"stopwords_ratio":0.174,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Jono 21\nWiepɨsiŋɨ́ wé wɨ́úmɨ dáŋɨ́ waú ámɨ Jisasomɨ sɨŋwɨ́ wɨnɨgɨ́á nánɨrɨnɨ.\n1Jisaso e néɨsáná xegɨ́ wiepɨsiŋowamɨ ipí Taibiriasɨyɨ rɨnɨŋɨ́wá —Xegɨ́ yoɨ́ bɨ Gaririyɨ rɨnɨŋɨ́wárɨnɨ. Awá rɨwoŋe ámɨ sɨŋánɨ sɨwá nɨwinɨrɨ́ná rɨpɨ eŋɨnigɨnɨ. 2Saimonɨ Pitao tɨ́nɨ Tomaso, Didimasoyɨ rɨnɨŋo tɨ́nɨ Gariri pɨropenɨsɨ́yo aŋɨ́ yoɨ́ Kena dáŋɨ́ Nataniero tɨ́nɨ Sebediomɨ xewaxowaú tɨ́nɨ wiepɨsiŋɨ́ ámɨ waú tɨ́nɨ awa nerɨmeánɨro nawínɨ nɨŋwearóná 3Saimonɨ Pitao re urɨŋɨnigɨnɨ, \"Nionɨ ubenɨ́ ipíyo mamówárɨmɨ umɨ́ɨnɨ.\" urɨ́agɨ awa re urɨgɨ́awixɨnɨ, \"None enɨ joxɨ tɨ́nɨ wanɨ́wɨnɨ.\" nurɨro nɨpeyearo ewéyo nɨpɨxemoánɨro sɨ́á ayimɨ árɨ́wɨyimɨ peyɨ́ nánɨ néra nuro aiwɨ sɨmí egɨ́awixɨnɨ.\n4Rɨxa sogwɨ́ xemónapɨmɨnɨrɨ yarɨŋɨ́ tɨ́nɨ Jisaso nɨbɨrɨ ipí imaŋɨ́pá tɨ́nɨ roŋagɨ aiwɨ xegɨ́ wiepɨsiŋowa omɨ mí mɨwómɨxɨ́ éagɨ́a 5Jisaso re urɨŋɨnigɨnɨ, \"Niaíwɨ́yɨ́né, segɨ́ ubenɨ́ mamówárarɨgɨ́áyo peyɨ́ ɨ́á mɨmɨnɨpa reŋoɨ?\" uráná awa \"Oweoɨ.\" urɨ́agɨ́a 6o re urɨŋɨnigɨnɨ, \"Ubenɨ́ ewé námɨnɨ mamówáráná peyɨ́ bɨ mɨnɨnɨŋoɨ.\" urɨ́agɨ o rɨ́ɨ́pɨ tɨ́nɨ xɨxenɨ yarɨ́ná re eŋɨnigɨnɨ. Peyɨ́ xwé obaxɨ́ ayá wí mɨnɨ́agɨ nánɨ mɨmɨxeapaxɨ́ wimónɨŋɨnigɨnɨ. 7Mɨmɨxeapaxɨ́ wimónɨ́agɨ wiepɨsiŋɨ́ Jisaso dɨŋɨ́ sɨxɨ́ uyiŋo Pitaomɨ re urɨŋɨnigɨnɨ, \"E nearɨ́o negɨ́ Ámɨnáorɨnɨ.\" urɨ́agɨ Saimonɨ Pitao arɨ́á e nɨwirɨ Jisasomɨ xámɨ owímeámɨnɨrɨ xegɨ́ rapɨrapɨ́ seáyɨ e yínarɨŋú —Ú nɨwirárɨmáná yarɨŋúrɨnɨ. Ú nɨmearɨ nɨyínɨmáná ipíyo nɨmawirɨ xeamoŋɨnigɨnɨ. 8Ipíyo nɨmawirɨ xeamóagɨ aí wiepɨsiŋɨ́ wɨ́a ipí imaŋɨ́pá tɨ́ŋɨ́ e aŋwɨ e sa 100 mita imónɨŋagɨ nánɨ ewépámɨ peyɨ́ ubenɨ́ magwɨ́ mɨnɨŋú ú tɨ́nɨ nɨmɨxeáa nɨbɨro 9imaŋɨ́pámɨ niwiékɨ́nɨmearo wenɨŋɨ́ éɨ́áyɨ́ wɨnɨgɨ́awixɨnɨ. Rɨ́á nikeánɨmáná peyɨ́ bɨ rɨ́kwamɨŋɨ́yo werɨ bisɨ́kerɨ́á bɨ enɨ werɨ eŋagɨ wɨnarɨ́ná 10Jisaso re urɨŋɨnigɨnɨ, \"Peyɨ́ soyɨ́néyá ubenɨ́yo mɨnɨ́ɨ́pɨ bɨ nɨmeámɨ yapɨ́poyɨ.\" urɨ́agɨ 11Saimonɨ Pitao ewéyo nɨpɨxemoánɨrɨ ubenɨ́ peyɨ́ magwɨ́ mɨnɨŋú imaŋɨ́pá tɨ́e nánɨ nɨmɨxeáa bɨŋɨnigɨnɨ. Peyɨ́ xwérɨxanɨ 153 mɨnɨŋagɨ aiwɨ ubenɨ́ ú wí marɨ́kínɨŋagɨ wɨnɨŋɨnigɨnɨ.\n12Jisaso re urɨŋɨnigɨnɨ, \"Soyɨ́né aŋwɨ e nɨbɨro aiwá nɨ́poyɨ.\" urɨ́agɨ xegɨ́ wiepɨsiŋowa omɨ rɨxa mí nɨwómɨxɨro \"Negɨ́ Ámɨnáorɨnɨ.\" nɨwiaiwiro nánɨ wo yarɨŋɨ́ \"Goxɨrɨnɨ?\" wipaxɨ́ mimónɨpa yarɨ́ná 13Jisaso rɨ́á wearɨŋe aŋwɨ e nurɨ bisɨ́kerɨ́á nɨmearɨ yaŋɨ́ nɨwia nurɨ peyɨ́ enɨ axɨ́pɨ e nɨwia uŋɨnigɨnɨ. 14Jisaso xwárɨpáyo dánɨ nɨwiápɨ́nɨmeámáná wiepɨsiŋowamɨ xámɨ biaú sɨwá nɨwinɨmáná ámɨ sɨwá winɨŋɨ́ bɨ apɨrɨnɨ.\nPitaomɨ \"Nionɨyáyo píránɨŋɨ́ uméɨrɨxɨnɨ.\" urɨŋɨ́ nánɨrɨnɨ.\n15Rɨxa aiwá nɨnɨmɨ Jisaso nɨwiápɨ́nɨmearɨ Saimonɨ Pitaomɨ re urɨŋɨnigɨnɨ, \"Jonomɨ xewaxo Saimonoxɨnɨ, joxɨ dɨŋɨ́ sɨxɨ́ nɨnɨyirɨ́ná dɨŋɨ́ sɨxɨ́ ámá rowa nɨyigɨ́ápimɨ wiárɨ́ nɨmúrorɨ rɨnɨyiŋɨnɨ?\" urɨ́agɨ o re urɨŋɨnigɨnɨ, \"Oyɨ, Ámɨnáoxɨnɨ, nionɨ dɨŋɨ́ sɨxɨ́ rɨsiŋápɨ nánɨ joxɨ nɨjɨ́árɨnɨ.\" urɨ́agɨ o re urɨŋɨnigɨnɨ, \"Sipɨsipɨ́ miá nɨmerɨ́ná aiwá wiarɨgɨ́ápa joxɨ ámá nionɨ tɨ́ámɨnɨ bɨ́áyo axɨ́pɨ nerɨ píránɨŋɨ́ uréwapɨyíɨrɨxɨnɨ.\" urɨŋɨnigɨnɨ. 16Jisaso ámɨ bɨ nurɨrɨ re urɨŋɨnigɨnɨ, \"Jonomɨ xewaxo Saimonoxɨnɨ, joxɨ dɨŋɨ́ sɨxɨ́ rɨnɨyiŋɨnɨ? Mɨnɨyiŋɨ́ reŋɨnɨ?\" urɨ́agɨ o \"Oyɨ, Ámɨnáoxɨnɨ, nionɨ dɨŋɨ́ sɨxɨ́ rɨsiŋápɨ nánɨ joxɨ nɨjɨ́árɨnɨ.\" urɨ́agɨ Jisaso \"Ámá sipɨsipɨ́ awí mearoarɨgɨ́ápa joxɨ axɨ́pɨ nerɨ ámá nionɨ gɨ́ imónɨŋɨ́yo píránɨŋɨ́ uméɨrɨxɨnɨ.\" urɨŋɨnigɨnɨ. 17Jisaso ámɨ bɨ nurɨrɨ re urɨŋɨnigɨnɨ, \"Jonomɨ xewaxo Saimonoxɨnɨ, joxɨ dɨŋɨ́ sɨxɨ́ rɨnɨyiŋɨnɨ? Mɨnɨyiŋɨ́ reŋɨnɨ?\" urɨ́agɨ Pitao Jisaso rɨxa biaú bɨ \"Joxɨ dɨŋɨ́ sɨxɨ́ rɨnɨyiŋɨnɨ?\" urɨ́ɨ́pɨ nánɨ dɨŋɨ́ sɨpí nɨwinɨrɨ re urɨŋɨnigɨnɨ, \"Ámɨnáoxɨnɨ, amɨpí nɨ́nɨ nánɨ joxɨ nɨjɨ́oxɨrɨnɨ. Nionɨ dɨŋɨ́ sɨxɨ́ rɨyiŋápɨ nánɨ enɨ nɨjɨ́oxɨrɨnɨ.\" urɨ́agɨ Jisaso re urɨŋɨnigɨnɨ, \"Sipɨsipɨ́ aiwá wiarɨgɨ́ápa joxɨ enɨ ámá nionɨ nɨxɨ́darɨgɨ́áyo axɨ́pɨ nerɨ píránɨŋɨ́ uréwapɨyíɨrɨxɨnɨ. 18Aga nepa rɨrarɨŋɨnɨ. Joxɨ sɨnɨ íwɨ́ sɨkɨŋɨ́ nerɨ́ná jɨwanɨŋoxɨ arerɨxɨ́ nɨyínɨrɨ dɨxɨ́ simónɨ́ɨ́mɨnɨ wagɨ́rɨnɨ. E nerɨ aí joxɨ rɨxa xweyaŋɨ́ nerɨ́ná dɨxɨ́ wé wúkaú wimɨxáná ámá wí gwɨ́ nɨrɨjiro joxɨ 'Mupa oemɨnɨ.' yaiwiarɨŋɨ́mɨnɨ nɨmeáa rupɨrɨ́árɨnɨ.\" urɨŋɨnigɨnɨ. 19Wiepɨsiŋowa re oyaiwípoyɨnɨrɨ, \"Pitao penɨ́ápɨ nánɨ rɨ́a neararɨnɨ? O e nerɨ nɨperɨŋɨ́pimɨ dánɨ seáyɨ e Gorɨxo imónɨŋɨ́pɨ nánɨ sɨwá neainɨ́árɨ́anɨ? Oyɨ.\" oyaiwípoyɨnɨrɨ e urɨŋɨnigɨnɨ. E nurɨmáná re urɨŋɨnigɨnɨ, \"Joxɨ nɨxɨ́deɨ.\" urɨŋɨnigɨnɨ.\nJisaso wiepɨsiŋɨ́ xɨ́o dɨŋɨ́ sɨxɨ́ uyiŋo nánɨ rɨŋɨ́pɨ nánɨrɨnɨ.\n20Pitao nɨkɨnɨmónɨrɨ wiepɨsiŋɨ́ Jisaso dɨŋɨ́ sɨxɨ́ uyiŋo —O xámɨ nerɨmeánɨmáná aiwápɨ nɨnɨróná Jisaso tɨ́ámɨnɨ nɨkɨnɨmónaurɨ yarɨŋɨ́ re wiŋorɨnɨ, \"Ámɨnáoxɨnɨ, mɨyɨ́ rurɨno gorɨnɨ?\" urɨŋorɨnɨ. O awaúmɨ númɨ barɨŋagɨ nɨwɨnɨrɨ 21Jisasomɨ re urɨŋɨnigɨnɨ, \"Ámɨnáoxɨnɨ, ámá romɨ enɨ pí wipɨ́rɨ́árɨ́anɨ?\" urɨ́agɨ 22Jisaso re urɨŋɨnigɨnɨ, \"O nionɨ ámɨ aŋɨ́namɨ dánɨ weapɨmɨ́áíná nánɨ xe ŋweáwɨnɨgɨnɨrɨ nɨnimónɨrɨ́náyɨ́, ayɨ́ dɨŋɨ́ joxɨyá meŋagɨ nánɨ pí nánɨ nɨrarɨŋɨnɨ? Jɨwanɨŋoxɨnɨ sa nɨxɨ́deɨ.\" urɨŋɨnigɨnɨ.\n23Ayɨnánɨ ámá Gorɨxoyá imónɨgɨ́áyɨ́ rɨpɨ rɨnɨmegɨ́árɨnɨ, \"Wiepɨsiŋɨ́ o wí nɨpenɨ́ámanɨ.\" rɨnɨmegɨ́á aiwɨ Jisaso \"Joxɨ nɨperɨ́ámanɨ.\" wí murɨ́ rɨpɨnɨ urɨŋɨnigɨnɨ, \"O nionɨ ámɨ weapɨmɨ́áíná nánɨ xe ŋweáwɨnɨgɨnɨrɨ nɨnimónɨrɨ́náyɨ́, ayɨ́ dɨŋɨ́ joxɨyá meŋagɨ nánɨ pí nánɨ nɨrarɨŋɨnɨ?\" urɨŋɨnigɨnɨ. 24O Jisaso wiepɨsarɨŋɨ́ Pitaomɨ e urɨŋorɨnɨ. O amɨpí apɨ nánɨ áwaŋɨ́ nɨrɨrɨ rɨ́wamɨŋɨ́ eaŋorɨnɨ. Nene o nánɨ nɨjɨ́á re imónɨŋwɨnɨ, \"O áwaŋɨ́ rɨŋɨ́pɨ nepánɨ rɨnɨnɨ.\" nɨjɨ́á e imónɨŋwɨnɨ.\n25Amɨpí Jisaso eŋɨ́ ámɨ obaxɨ́ ayá wí enɨ eŋagɨ aiwɨ nionɨ re nimónarɨnɨ, \"O eŋɨ́pɨ nɨpɨnɨ nánɨ bɨkwɨ́yo rɨ́wamɨŋɨ́ píránɨŋɨ́ nearɨ́náyɨ́, xwɨ́á tɨ́yo bɨkwɨ́ apɨ déropaxɨ́rɨnɨ.\" nimónarɨnɨ.","id":"<urn:uuid:e1551f68-e258-41a3-a849-20a0b51ba293>","dump":"CC-MAIN-2016-44","url":"http:\/\/bibles.org\/aak-AAK\/John\/21","date":"2016-10-21T23:54:24Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988718311.12\/warc\/CC-MAIN-20161020183838-00488-ip-10-171-6-4.ec2.internal.warc.gz","language":"aak","language_score":1.0000027418,"language_script":"Latn","minhash_cluster_size":18,"top_langs":"{\"aak_Latn_score\": 1.0000027418136597}","num_words":714,"character_repetition_ratio":0.092,"word_repetition_ratio":0.037,"special_characters_ratio":0.173,"stopwords_ratio":0.179,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Ruko 10:29\n29ŋwɨ́ ikaxɨ́ eánɨŋɨ́pɨ meweŋo ámá nɨ́nɨ xewanɨŋo nánɨ re oyaiwípoyɨnɨrɨ \"O ŋwɨ́ ikaxɨ́ eánɨŋɨ́pɨ tɨ́nɨ xɨxenɨ ámá xɨ́o tɨ́nɨ ŋweagɨ́áyɨ́ nánɨ dɨŋɨ́ sɨpí nɨwirɨ arɨrá wiarɨŋorɨ́anɨ?\" oyaiwípoyɨnɨrɨ ámɨ yarɨŋɨ́ re wiŋɨnigɨnɨ, \"Ámá nionɨ tɨ́nɨ nawínɨ ŋweaŋwáyɨ́ gɨyɨ́rɨ́anɨ? Ámá gɨyɨ́ nánɨ niɨwanɨŋonɨ dɨŋɨ́ sɨpí inarɨŋápa dɨŋɨ́ sɨpí axɨ́pɨ e ninɨŋoɨ?\" Yarɨŋɨ́ e wíáná","id":"<urn:uuid:c9b239d3-3528-4617-bb4e-a9d1219da1bb>","dump":"CC-MAIN-2016-44","url":"http:\/\/bibles.org\/aak-AAK\/Luke\/10\/29","date":"2016-10-25T06:56:58Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988719960.60\/warc\/CC-MAIN-20161020183839-00246-ip-10-171-6-4.ec2.internal.warc.gz","language":"aak","language_score":1.0000007153,"language_script":"Latn","minhash_cluster_size":13,"top_langs":"{\"aak_Latn_score\": 1.0000007152557373}","num_words":53,"character_repetition_ratio":0.106,"word_repetition_ratio":0.0,"special_characters_ratio":0.18,"stopwords_ratio":0.358,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Mako 13:9\n9Nionɨ rɨ́wɨ́mɨnɨ nɨmamopɨ́rɨxɨnɨrɨ nionɨ seararɨŋápɨ sɨ́mɨ́mɨnɨ tɨro awínɨŋɨ́ ŋwearo éɨ́rɨxɨnɨ. Seyɨ́né nionɨ nɨxɨ́darɨŋagɨ́a nánɨ ámá wí pɨ́rɨ́ owiaíkianeyɨnɨro ɨ́á nɨseaxero negɨ́ Judayɨ́yá opisɨ́ aŋɨ́yo seawárɨro rotú aŋɨ́ neneyáyo dánɨ iwaŋɨ́ seamépero epɨ́rɨ́árɨnɨ. Mɨxɨ́ ináyɨ́ tɨ́nɨ gapɨmanɨ́ tɨ́nɨ ayɨ́yá sɨŋwɨ́yo dánɨ enɨ nɨseaurárɨmáná xwɨrɨxɨ́ seamepɨ́rɨ́á eŋagɨ aiwɨ nionɨ nánɨ sɨnɨ urɨ́ɨ́rɨxɨnɨ.","id":"<urn:uuid:a36a65c5-7faf-4f2e-baed-4a83c1a0281d>","dump":"CC-MAIN-2016-44","url":"http:\/\/bibles.org\/aak-AAK\/Mark\/13\/9","date":"2016-10-25T06:53:26Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988719960.60\/warc\/CC-MAIN-20161020183839-00272-ip-10-171-6-4.ec2.internal.warc.gz","language":"aak","language_score":0.9999985695,"language_script":"Latn","minhash_cluster_size":13,"top_langs":"{\"aak_Latn_score\": 0.9999985694885254}","num_words":51,"character_repetition_ratio":0.0,"word_repetition_ratio":0.0,"special_characters_ratio":0.141,"stopwords_ratio":0.235,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Wáɨ́ wurɨmeiarɨgɨ́áwa 22:3\n3\"Nionɨ Judayɨ́ wonɨrɨnɨ. Sirisia pɨropenɨsɨ́yo aŋɨ́ yoɨ́ Tasasɨyɨ rɨnɨŋɨ́pimɨ gɨ́ nókí nɨxɨrɨŋonɨ aí aŋɨ́ rɨpimɨ dánɨ xwé iwiaroŋáonɨrɨnɨ. Negɨ́ nearéwapɨyagɨ́ Gameriero nɨnɨréwapɨyirɨ́ná ŋwɨ́ ikaxɨ́ eánɨŋɨ́pɨ negɨ́ arɨ́owa neaiapɨgɨ́ápɨ nánɨ aga xɨxenɨ píránɨŋɨ́ nɨréwapɨyiŋɨ́ eŋagɨ nánɨ agwɨ seyɨ́né Gorɨxomɨ oxɨ́daneyɨnɨrɨ sɨ́mɨ́ nɨxeadɨ́pénɨro yarɨgɨ́ápa nionɨ enɨ axɨ́pɨ e imónɨŋáonɨrɨnɨ.","id":"<urn:uuid:60a1abc1-1488-42eb-bbcc-8e12087457e9>","dump":"CC-MAIN-2016-44","url":"http:\/\/bibles.org\/aak-AAK\/Acts\/22\/3","date":"2016-10-24T14:35:42Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988719638.55\/warc\/CC-MAIN-20161020183839-00380-ip-10-171-6-4.ec2.internal.warc.gz","language":"aak","language_score":0.9999955893,"language_script":"Latn","minhash_cluster_size":12,"top_langs":"{\"aak_Latn_score\": 0.9999955892562866}","num_words":49,"character_repetition_ratio":0.01,"word_repetition_ratio":0.0,"special_characters_ratio":0.138,"stopwords_ratio":0.122,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Romɨ 7:13\n13Ayɨnánɨ \"Naŋɨ́ imónɨŋɨ́ apɨ nionɨ anɨ́nɨmɨ́a nánɨ nimɨxɨŋɨ́rɨnɨ.\" rɨmɨnɨréɨnɨ? Oweoɨ, wí e rɨpaxɨ́ mimónɨnɨ. Gorɨxo nionɨ rɨpiaú yaiwíwɨnɨgɨnɨrɨ ɨ́wɨ́ nánɨ ɨ́eapá ninarɨŋɨ́pɨ xe ɨ́wɨ́ enɨ́a nánɨ wíwapɨyirɨ anɨ́nɨnɨ́a nánɨ wimɨxɨrɨ oenɨrɨ sɨŋwɨ́ nanɨŋɨnigɨnɨ, \"Ɨ́wɨ́ nánɨ ɨ́eapá ninarɨŋɨ́pɨ re eŋɨ́rɨ́anɨ? Ŋwɨ́ ikaxɨ́pimɨ dánɨ —Apɨ naŋɨ́ imónɨŋɨ́pɨrɨnɨ. Apimɨ dánɨ anɨ́nɨmɨ́a nánɨ nimɨxɨmɨnɨrɨ eŋɨ́rɨ́anɨ?\" yaiwirɨ \"Ŋwɨ́ ikaxɨ́ rɨnɨŋɨ́pimɨ dánɨ sɨwá nipiomeaarɨŋagɨ nánɨ ɨ́wɨ́ ayɨ́ aga xwɨrɨ́á ninɨpaxɨ́ imónɨŋɨ́pɨrɨ́anɨ?\" enɨ yaiwirɨ éwɨnɨgɨnɨrɨ ɨ́wɨ́ nánɨ ɨ́eapá ninarɨŋɨ́pɨ xe ɨ́wɨ́ enɨ́a nánɨ wíwapɨyirɨ anɨ́nɨnɨ́a nánɨ wimɨxɨrɨ oenɨrɨ sɨŋwɨ́ nanɨŋɨnigɨnɨ.","id":"<urn:uuid:487413c8-e8ec-497c-8275-fd3775a9b73c>","dump":"CC-MAIN-2016-44","url":"http:\/\/bibles.org\/aak-AAK\/Rom\/7\/13","date":"2016-10-21T22:19:57Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988718309.70\/warc\/CC-MAIN-20161020183838-00091-ip-10-171-6-4.ec2.internal.warc.gz","language":"aak","language_score":1.0000083447,"language_script":"Latn","minhash_cluster_size":13,"top_langs":"{\"aak_Latn_score\": 1.0000083446502686}","num_words":84,"character_repetition_ratio":0.103,"word_repetition_ratio":0.16,"special_characters_ratio":0.159,"stopwords_ratio":0.226,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Ruko 13\n\"Nɨsanɨro mepa nerónáyɨ́, nikeamónɨpɨ́rɨ́árɨnɨ.\" urɨŋɨ́ nánɨrɨnɨ.\n1Jisaso ámá e epɨ́royɨ́ egɨ́áyo sɨnɨ uréwapɨyarɨ́ná ámá wí nɨwiápɨ́nɨmearo áwaŋɨ́ re urɨgɨ́awixɨnɨ, \"Émáyɨ́ gapɨmanɨ́ Pairato porisɨ́ wamɨ urowáráná awa aŋɨ́ Gorɨxo nánɨ rɨdɨyowá yarɨgɨ́iwámɨ nuro ámá Gariri pɨropenɨsɨ́yo dáŋɨ́ wí rɨdɨyowá yarɨ́ná pɨpɨkímɨ́ egɨ́awixɨnɨ.\" urɨ́agɨ́a 2o re urɨŋɨnigɨnɨ, \"Seyɨ́né 'Gariri dáŋɨ́ ayɨ́ rɨkɨkɨrɨ́ó néra nuróná ámá nɨyonɨ múrónɨgɨ́á eŋagɨ nánɨ e pɨkigɨ́awixɨnɨ.' rɨyaiwiarɨŋoɨ? 3'Oweoɨ, seyɨ́né ɨ́wɨ́ yarɨgɨ́áyɨ́ rɨ́wɨ́mɨnɨ nɨmamoro mɨsanɨpa nerɨ́náyɨ́, seyɨ́né enɨ axɨ́pɨ énɨŋɨ́ anɨ́nɨpɨ́rɨ́árɨnɨ.' seararɨŋɨnɨ. 4Ámá 18 ayɨ́ aŋɨ́ rɨpɨŋwɨ́á wiwá ipí xegɨ́ yoɨ́ Siroamɨyɨ rɨnɨŋɨ́wá tɨ́ŋɨ́ e nɨpɨneamioarɨ ámá apimɨ pɨkiŋɨ́yɨ́ nánɨ seyɨ́né re rɨyaiwiarɨŋoɨ, 'Ámá ayɨ́ rɨkɨkɨrɨ́ó néra nuro ámá Jerusaremɨ ŋweagɨ́á wínɨyɨ́ nɨyonɨ seáyɨ e múrónɨgɨ́á eŋagɨ nánɨ aŋɨ́ iwá nɨpiérorɨ pɨkíɨnigɨnɨ.' rɨyaiwiarɨŋoɨ? 5Oweoɨ, seyɨ́né ɨ́wɨ́ yarɨgɨ́áyɨ́ rɨ́wɨ́mɨnɨ nɨmamoro mɨsanɨpa nerɨ́náyɨ́, seyɨ́né enɨ axɨ́pɨ énɨŋɨ́ anɨ́nɨpɨ́rɨ́árɨnɨ.\" Ámá e epɨ́royɨ́ egɨ́áyɨ́ \"Xɨxenɨ e neaímeanɨ́árɨnɨ.\" oyaiwípoyɨnɨrɨ e urɨŋɨnigɨnɨ.\nEwayɨ́ ikaxɨ́ íkɨ́á pikɨ́na nánɨrɨnɨ.\n6E nurɨrɨ́ná ewayɨ́ xwɨyɨ́á rɨpɨ urɨŋɨnigɨnɨ, \"Ámá wo xegɨ́ wainɨ́ uraxɨ́ omɨŋɨ́yo íkɨ́á pikɨ́ ɨwɨ́ nurárɨmáná rɨ́wéná sogwɨ́ dɨmɨnɨrɨ nɨbayirɨ aí pɨ́á megɨnayiŋɨnigɨnɨ. 7Pɨ́á nɨmegɨnayirɨ nánɨ xegɨ́ omɨŋɨ́ ayɨ́ wiiarɨŋomɨ re urɨŋɨnigɨnɨ, 'Íkɨ́á rɨna xwiogwɨ́ waú womɨ nionɨ sogwɨ́ nánɨ nɨbɨrɨ pɨ́á megɨnayíárɨnɨ. Ná mɨwearɨŋɨ́na íkwapiŋɨ́ meaarɨnɨ. Emɨ rómoáreɨ.' uráná 8o re urɨŋɨnigɨnɨ, 'Ámɨnáoxɨnɨ, ámɨ xwiogwɨ́ ro xe opwenɨ. Ná wenɨ nánɨ pɨpɨŋɨ́yo ará nɨyárɨmáná xwɨ́á pɨyɨ́ wiárómɨ́ɨnɨ. 9Xwiogwɨ́ wɨ́omɨ ná wéagɨ nɨwɨnɨrɨ́náyɨ́, ayɨ́ naŋɨ́rɨnɨ. Ná mɨweŋagɨ nɨwɨnɨrɨ́ná nɨrorɨ emɨ móɨrɨxɨnɨ.' urɨŋɨnigɨnɨ.\" Jisaso ámá ayɨ́ \"Nene íkɨ́á pikɨ́ anánɨŋɨ́ imónɨŋagwɨ nánɨ rɨ́a neararɨnɨ?\" oyaiwípoyɨnɨrɨ ewayɨ́ ikaxɨ́ e urɨŋɨnigɨnɨ.\nAnɨŋɨ́ rɨ́kwínɨŋímɨ naŋɨ́ imɨxɨŋɨ́ nánɨrɨnɨ.\n10Jisaso sabarɨ́á wɨyimɨ rotú aŋɨ́yo nɨŋweámáná ámáyo uréwapɨyarɨ́ná re eŋɨnigɨnɨ. 11Apɨxɨ́ wí —Í imɨ́ó dɨŋɨ́ xɨxéroarɨŋagɨ nánɨ anɨŋɨ́ sɨmɨxɨ́ nerɨ nɨrɨ́kwínɨrɨ emearɨ́ná xwiogwɨ́ wé wúkaú sɨkwɨ́ wú eŋáná ámɨ wɨ́úmɨ dáŋɨ́ waú wo múroŋírɨnɨ. Éɨ́ ropaxɨ́ wiarɨŋímanɨ. 12Í e ŋweaŋagɨ Jisaso nɨwɨnɨrɨ́ná \"Eɨnɨ.\" nurɨrɨ re urɨŋɨnigɨnɨ, \"Ineyɨ, sɨmɨxɨ́ siarɨŋɨ́pɨ rɨxa pɨ́nɨ rɨwiárɨŋoɨ.\" nurɨrɨ 13wé seáyɨ e ikwiáráná re eŋɨnigɨnɨ. Í éɨ́ píránɨŋɨ́ nɨrorɨ Gorɨxomɨ yayɨ́ seáyɨ e umeŋɨnigɨnɨ. 14E éáná rotú aŋɨ́ meŋweaŋo Jisaso Sabarɨ́áyo apɨxímɨ naŋɨ́ wimɨxɨ́agɨ nánɨ wikɨ́ dɨŋɨ́ nɨwiaiwirɨ ámá e epɨ́royɨ́ egɨ́áyo re urɨŋɨnigɨnɨ, \"Sɨ́á wé wɨ́úmɨ dáŋɨ́ wɨyi omɨŋɨ́ nánɨ imónɨnɨ. Sɨ́á ayo Jisaso naŋɨ́ seaimɨxɨnɨ́a nánɨ bɨrɨ́ɨnɨ. Sabarɨ́áyo mɨbɨpa erɨ́ɨnɨ.\" urɨ́agɨ aiwɨ 15omɨ Jisaso mɨxɨ́ nurɨrɨ re urɨŋɨnigɨnɨ, \"Naŋɨ́ erɨ sɨpí erɨ yarɨgɨ́oyɨ́né, Sabarɨ́áyo aí burɨmákaú tɨ́nɨ dogí tɨ́nɨ wigɨ́ aŋɨ́yo nɨpáwirɨ níkweámɨ iniɨgɨ́ onɨnɨrɨ iniɨgɨ́ tɨ́ŋɨ́ e nánɨ nɨméra mupa yarɨgɨ́áranɨ?\" Ayɨ́ Sabarɨ́áyo wigɨ́ burɨmákaú nánɨ dɨŋɨ́ nɨmoro aí ámá nánɨ dɨŋɨ́ mɨmoarɨŋagɨ́a nánɨ e nurɨrɨ re urɨŋɨnigɨnɨ, 16\"Apɨxɨ́ rí Ebɨrɨ́amoyá ɨ́wiárɨ́awéyɨ́ wírɨnɨ. Seteno sɨmɨxɨ́ apɨ nɨwirɨ gwɨ́nɨŋɨ́ járɨnɨŋáná xwiogwɨ́ 18 múroŋírɨnɨ. 'Ímɨ Sabarɨ́áyo gwɨ́nɨŋɨ́ nɨwíkwearɨ naŋɨ́ nɨwimɨxɨrɨ́ná nɨpɨkwɨnɨ mɨyarɨnɨnɨ.' rɨniaiwiarɨŋoɨ?\" urarɨ́ná 17omɨ wikɨ́ dɨŋɨ́ wiaiwíɨ́áwa ayá winɨŋɨnigɨnɨ. Ayá winarɨ́ná ámá oxɨ́ apɨxɨ́ e epɨ́royɨ́ egɨ́áyɨ́ amɨpí ayá rɨwamónɨpaxɨ́ Jisaso yarɨŋɨ́pɨ nánɨ yayɨ́ seáyɨmɨ dánɨ néra ugɨ́awixɨnɨ.\nEwayɨ́ ikaxɨ́ masɨté siyɨ́ nánɨrɨnɨ.\n18O ámá obaxɨ́ dɨŋɨ́ mɨwɨkwɨ́ropa yarɨŋagɨ́a nɨwɨnɨrɨ re ragɨ́rɨnɨ, \"Nionɨ ewayɨ́ xwɨyɨ́á bɨ pípɨ nɨrɨrɨ Gorɨxo xwioxɨ́yo mɨmeámɨ́ nerɨ seameŋweanɨ́ápɨ 'Rɨpɨ́nɨŋɨ́ imónɨnɨ.' rɨmɨ́ɨnɨ?\" nurɨrɨ 19re urɨŋɨnigɨnɨ, \"Apɨ masɨté siyɨ́nɨŋɨ́ —Masɨté aiwá xegɨ́ siyɨ́ aga onɨmiárɨnɨ. Apɨ masɨté siyɨ́nɨŋɨ́ imónɨnɨ. Ámá wo masɨté siyɨ́ nɨmearɨ xegɨ́ omɨŋɨ́yo moáráná nerápɨrɨ íkɨ́á nimónɨrɨ peyíáná iŋɨ́ nɨbɨrɨ ápaxɨ́yo yéwɨ́ tɨŋɨnigɨnɨ.\" urɨŋɨnigɨnɨ. Ámá \"Agwɨ Jisasomɨ ámá obaxɨ́ dɨŋɨ́ mɨwɨkwɨ́ropa yarɨŋagɨ́a aiwɨ idáná obaxɨ́ dɨŋɨ́ wɨkwɨ́ropɨ́rɨ́árɨnɨ.\" oyaiwípoyɨnɨrɨ Jisaso e uragɨ́rɨnɨ.\nEwayɨ́ ikaxɨ́ yisɨ́ nánɨrɨnɨ.\n20Ewayɨ́ xwɨyɨ́á axɨ́pɨ ámɨ bɨ re urɨŋɨnigɨnɨ, \"Arɨge nɨrɨrɨ Gorɨxo xwioxɨ́yo mɨmeámɨ́ nerɨ seameŋweanɨ́ápɨ 'Rɨpɨ́nɨŋɨ́ imónɨnɨ.' rɨmɨ́ɨnɨ?\" nurɨrɨ 21re urɨŋɨnigɨnɨ, \"Apɨ yisɨ́nɨŋɨ́ —Yisɨ́ bisɨ́kerɨ́á sɨnɨ sɨŋɨ́ eŋáná bɨ onɨmiápɨ ínɨmɨ táná yarɨŋɨ́pa nɨpɨnɨ íkwiaŋwɨ́ eapɨnarɨŋɨ́rɨnɨ. Gorɨxo xwioxɨ́yo mɨmeámɨ́ nerɨ seameŋweanɨ́ápɨ yisɨ́nɨŋɨ́ imónɨnɨ. Apɨxɨ́ wí bisɨ́kerɨ́á sɨnɨ sɨŋɨ́ dɨramɨxɨ́ xwé wámɨ sɨxɨ́ ínɨŋáná yisɨ́ bɨ nɨmearɨ ínɨmɨ táná nɨmɨnɨ íkwiaŋwɨ́ eapɨnárɨŋɨnigɨnɨ.\" uragɨ́rɨnɨ.\nEwayɨ́ ikaxɨ́ óɨ́ onɨgɨ́yɨkwɨ nánɨrɨnɨ.\n22O Jerusaremɨ nánɨ nurɨ́ná aŋɨ́ apɨ apimɨ nuréwapɨya warɨ́ná 23ámá wo re urɨŋɨnigɨnɨ, \"Ámɨnáoxɨnɨ, sɨ́á Gorɨxo ámá nɨyonɨ mí ómómɨxɨmɨ́ enɨ́áyimɨ o ámá womɨnɨ womɨnɨ nenenɨ yeáyɨ́ neayimɨxemeanɨ́áranɨ?\" urɨ́agɨ o ámá ayo re urɨŋɨnigɨnɨ, 24\"Gorɨxomɨ dɨŋɨ́ nɨwɨkwɨ́rorɨ xɨ́darɨgɨ́ápɨ óɨ́ onɨgɨ́yɨkwɨ́nɨŋɨ́ inɨnɨ. Óɨ́ ayimɨ páwipɨ́rɨ nánɨ anɨŋɨ́ minɨ́ éɨ́rɨxɨnɨ. Ámá obaxɨ́ ananɨ opáwianeyɨnɨrɨ nerɨ́ná yopa megɨnɨpɨ́rɨ́árɨnɨ.\" nurɨrɨ 25ewayɨ́ ikaxɨ́ re urɨŋɨnigɨnɨ, \"Aŋɨ́ xiáwo nɨwiápɨ́nɨmearɨ aŋɨ́ ówaŋɨ́ yáráná seyɨ́né nɨbɨro wáɨ́ bɨ́arɨwámɨnɨ nɨrómáná wakwɨ́ nórɨrɨ 'Ámɨnáoxɨnɨ, aŋɨ́ ówaŋɨ́ neaɨ́kwiénapeɨ.' uráná re searɨnɨ́árɨnɨ, 'Nionɨ majɨ́árɨnɨ. Aŋɨ́ gɨmɨ dáŋɨ́yɨ́néxɨnɨ?' searáná 26re uranɨrɨ éɨ́áyɨ́ 'Joxɨ negɨ́ aŋɨ́ wáɨ́yo nɨrémorɨ nene tɨ́nɨ nawínɨ aiwá tɨ́nɨ iniɨgɨ́ tɨ́nɨ nɨnɨrane nearéwapɨyiŋenerɨnɨ.' uranɨrɨ éɨ́áyɨ́ 27aŋɨ́ xiáwo re searɨnɨŋoɨ, 'Aŋɨ́ gɨmɨ dáŋɨ́yɨ́néxɨnɨ? Nionɨ majɨ́árɨnɨ.' searɨnɨ́árɨnɨ. 'Ɨ́wɨ́ yarɨgɨ́áyɨ́né nionɨ pɨ́nɨ nɨnɨwiárɨmɨ éɨ́ úpoyɨ.' searɨnɨ́árɨnɨ.\" nurɨrɨ Gorɨxo aŋɨ́ xiáwónɨŋɨ́ imónɨŋagɨ nánɨ e nurɨrɨ 28re urɨŋɨnigɨnɨ, \"Seyɨ́né re wɨnɨpɨ́rɨ́árɨnɨ. Segɨ́ seáwowa Ebɨrɨ́amo tɨ́nɨ Aisako tɨ́nɨ Jekopo tɨ́nɨ awa Gorɨxoyá xwɨyɨ́á wɨ́á rókiamoagɨ́áwa tɨ́nɨ xɨ́oyá xwioxɨ́yo nɨpáwiro ŋweaŋagɨ́a nɨwɨnɨro Gorɨxo 'Segɨ́pɨ bɨ́anɨrɨwámɨnɨ ŋweápoyɨ.' searɨ́agɨ nɨwɨnɨróná seyɨ́né maŋɨ́ magí nírónɨro ŋwɨ́ pɨyɨ́ wɨ́rɨnɨpɨ́rɨ́árɨnɨ. 29Émáyɨ́ oxɨ́ apɨxɨ́ sogwɨ́ weaparɨŋɨ́mɨ dáŋɨ́yɨ́ weapɨro sogwɨ́ wearɨŋɨ́mɨ dáŋɨ́yɨ́ yapɨro mɨdɨmɨdáŋɨ́yɨ́ enɨ bɨro nero Gorɨxoyá xwioxɨ́yo nɨpáwiro aiwá narɨŋagɨ́a sɨŋwɨ́ wɨnɨpɨ́rɨ́árɨnɨ.\" nurɨrɨ 30xewanɨŋo ámɨ nɨweapɨrɨ́ná nánɨ re urɨŋɨnigɨnɨ, \"Émáyɨ́ xámɨ surɨ́má imónɨgɨ́áyɨ́ xámɨ xámɨ imónɨpɨ́rɨ́árɨnɨ. Xámɨ xámɨ imónɨgɨ́áyɨ́né surɨ́má epɨ́rɨ́árɨnɨ.\" urɨŋɨnigɨnɨ.\nJerusaremɨyo imónɨnɨ́ápɨ nánɨ áwaŋɨ́ urɨŋɨ́ nánɨrɨnɨ.\n31Jisaso xwɨyɨ́á apɨ nurɨ́ɨsáná eŋáná Parisi wa re urémeagɨ́awixɨnɨ, \"Gapɨmanɨ́ Xeroto rɨpɨkinɨ nánɨ wimónarɨŋagɨ nánɨ re pɨ́nɨ nɨwiárɨmɨ uɨ.\" urɨ́agɨ́a 32o re urɨŋɨnigɨnɨ, \"Soyɨ́né nuro Xeroto, sɨ́wí sayɨ́nɨŋɨ́ ɨ́wɨ́ yarɨŋomɨ áwaŋɨ́ re urémeápoyɨ, 'Jisaso re rarɨnɨ urémeápoyɨ, \"Nionɨ sɨ́á árɨ́nɨ́ wíyo imɨ́ó dɨŋɨ́ xɨxéroarɨŋɨ́yɨ́ mɨxɨ́ umáɨnowárɨrɨ sɨmɨxɨ́yɨ́ píránɨŋɨ́ imɨmɨxɨmɨ́ erɨ nemáná omɨŋɨ́ (Omɨŋɨ́ ayɨ́ xewanɨŋo ámá nɨyonɨ nánɨ upeinɨ́á nánɨrɨnɨ.) Omɨŋɨ́ Gorɨxo o éwɨnɨgɨnɨrɨ nɨrowárénapɨŋɨ́pɨ yárɨmɨ́árɨnɨ.\" rarɨnɨ.' urémeápoyɨ.\" nurowárɨrɨ 33ámá e epɨ́royɨ́ egɨ́áyo xewanɨŋo nánɨ re urɨnɨŋɨnigɨnɨ, \"Nionɨ Xeroto nánɨ wáyɨ́ mɨninarɨŋagɨ aiwɨ nionɨ rɨxa úɨmɨgɨnɨ. Nionɨ sɨ́á árɨ́nɨ́ wíyo nurɨ Jerusaremɨ rémómɨ́árɨnɨ. Seyɨ́né 'Wɨ́á rókiamoarɨgɨ́á womɨ amɨ amɨ nɨpɨkirɨ́ná ayɨ́ naŋɨ́manɨ. Jerusaremɨ nɨpɨkirɨ́náyɨ́ ayɨ́ ananɨrɨnɨ.' yaiwiarɨŋagɨ́a nánɨ warɨŋɨnɨ.\" nurɨrɨ 34re urɨŋɨnigɨnɨ, \"Jerusaremɨ ŋweáyɨ́né, wɨ́á rókiamoarɨgɨ́áwamɨ pɨkiro ámá Gorɨxo seyɨ́né nánɨ searowárɨ́áyo sɨ́ŋá tɨ́nɨ nearo pɨkiro yarɨgɨ́áyɨ́né, karɨ́karɨ́ xegɨ́ miá negirɨ xwioxɨ́yo mɨmeámɨ́ yarɨŋɨ́pa nionɨ íníná axɨ́pɨ e seaiayimɨnɨrɨ éagɨ aí seyɨ́né mɨseaimónarɨnɨnɨ. 35Arɨ́á époyɨ. Aŋɨ́ Gorɨxo yeáyɨ́ nɨseayimɨxemearɨ́ná seyɨ́né ŋweanɨrɨ egɨ́e rɨxa anɨpá imónɨgoɨ. Nionɨ sɨŋwɨ́ mɨnanɨpa néra nuro rɨxa 'Ámɨnáo urowáráná weapɨnɨ́o oyá dɨŋɨ́ tɨ́nɨ yayɨ́ winɨpaxorɨnɨ.' nɨrɨróná ámɨ sɨŋwɨ́ nanɨpɨ́rɨ́árɨnɨ.\" urɨŋɨnigɨnɨ.","id":"<urn:uuid:ac9e6c0f-a390-4d28-8dcf-c93304a8ea79>","dump":"CC-MAIN-2016-44","url":"http:\/\/bibles.org\/aak-AAK\/Luke\/13","date":"2016-10-28T18:52:35Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988725451.13\/warc\/CC-MAIN-20161020183845-00342-ip-10-171-6-4.ec2.internal.warc.gz","language":"aak","language_score":1.0000030994,"language_script":"Latn","minhash_cluster_size":25,"top_langs":"{\"aak_Latn_score\": 1.0000030994415283}","num_words":988,"character_repetition_ratio":0.072,"word_repetition_ratio":0.018,"special_characters_ratio":0.164,"stopwords_ratio":0.165,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Wáɨ́ wurɨmeiarɨgɨ́áwa 10\nAŋɨ́najɨ́ wo Koniriasomɨ sɨŋánɨ urónapɨŋɨ́ nánɨrɨnɨ.\n1Aŋɨ́ yoɨ́ Sisariayɨ rɨnɨŋɨ́pimɨ ámá wo —O xegɨ́ yoɨ́ Koniriasoyɨ rɨnɨŋorɨnɨ. Émáyɨ́ porisɨ́ sɨmɨŋɨ́ nɨwínɨro axe gwɨ́ mónɨgɨ́á Itariyɨ rɨnɨŋɨ́yo seáyɨ e imónɨŋɨ́yɨ́ worɨnɨ. 2\"Gorɨxomɨ píránɨŋɨ́ ouxɨ́dɨmɨnɨ.\" nɨyaiwirɨ anɨŋɨ́ minɨ́ yarɨŋorɨnɨ. O tɨ́nɨ ámá xegɨ́ aŋɨ́yo ŋweagɨ́áyɨ́ tɨ́nɨ Gorɨxo nánɨ wáyɨ́ nɨwinɨro nánɨ Judayɨ́ uyípeayɨ́yo saŋɨ́ urápayirɨ nɨgwɨ́ mɨnɨ wiayirɨ yarɨŋorɨnɨ. Íníná Gorɨxomɨ xwɨyɨ́á rɨrɨmɨ́ wiayarɨŋorɨnɨ. 3O sɨ́á wɨyimɨ 3:00 p.m. imónɨŋáná orɨŋá wɨnarɨ́ná aŋɨ́najɨ́ Gorɨxoyá wo nɨwímearɨ re urɨŋɨnigɨnɨ, \"Koniriasoxɨnɨ!\" urɨ́agɨ 4o sɨŋwɨ́ agwɨ́ nɨwɨnárɨŋɨsáná sɨrɨ́ nɨpɨkínɨrɨ re urɨŋɨnigɨnɨ, \"Ámɨnáoxɨnɨ, pírɨnɨ?\" urɨ́agɨ aŋɨ́najo re urɨŋɨnigɨnɨ, \"Gorɨxo xwɨyɨ́á joxɨ rɨrɨmɨ́ wiayarɨŋɨ́pɨ arɨ́á sirɨ uyípeayɨ́yo saŋɨ́ nurápɨrɨ́ná mɨnɨ wiayarɨŋɨ́pɨ sɨŋwɨ́ ranɨrɨ nerɨ nánɨ yayɨ́ winarɨŋagɨ nánɨ nɨrowárénapɨŋoɨ. 5-6Agwɨ joxɨ ámá wo Saimonoyɨ rɨnɨŋomɨ —O xegɨ́ yoɨ́ bɨ Pitaorɨnɨ. O ámá burɨmákaú wará eŋɨ́ erɨ yeáyɨ́ imɨxɨrɨ yarɨŋɨ́ Saimonoyɨ rɨnɨŋoyá aŋɨ́ rawɨrawá imaŋɨ́pá tɨ́nɨ mɨrɨnɨŋiwámɨ ŋweanɨ. Omɨ wirɨmiaupɨ́rɨ nánɨ Jopa nánɨ ámá wamɨ urowáreɨ.\" 7Aŋɨ́najo e nurɨmɨ úáná Koniriaso xegɨ́ aŋiwámɨ omɨŋɨ́ wiiarɨgɨ́áyɨ́ waúmɨ \"Eɨnɨ.\" nurɨrɨ sɨmɨŋɨ́ wínarɨŋɨ́ xɨ́o tɨ́nɨ anɨŋɨ́ minɨ́ emearɨŋɨ́ womɨ enɨ —O \"Gorɨxomɨ píránɨŋɨ́ ouxɨ́dɨmɨnɨ.\" nɨyaiwirɨ anɨŋɨ́ minɨ́ yarɨŋorɨnɨ. Omɨ enɨ \"Eɨnɨ.\" nurɨrɨ awamɨ 8amɨpí nɨ́nɨ aŋɨ́najo urɨ́ɨ́pɨ nánɨ repɨyɨ́ nɨwimáná Jopa nánɨ urowárɨŋɨnigɨnɨ.\nPitao íkwɨ́kwɨ́ nɨyárɨrɨ wɨnɨŋɨ́pɨ nánɨrɨnɨ.\n9Sá wegɨ́áwa wɨ́ápɨ tɨ́nɨ nɨwiápɨ́nɨmeámɨ nuro nuro sɨnɨ óɨ́ e nuróná Jopa tɨ́ŋɨ́ e aŋwɨ e rémoanɨro yarɨ́ná Pitao ikwawedɨ́ imónɨŋáná Gorɨxomɨ xwɨyɨ́á rɨrɨmɨ́ wimɨnɨrɨ nánɨ aŋɨ́ xɨ́o wearɨŋiwámɨ waíwɨ́yo nɨxéga nɨpeyirɨ aŋɨ́ rɨ́wɨ́ seáyɨyo ikwɨ́rónɨŋe dánɨ e yarɨ́ná 10agwɨ́ wíagɨ \"Aiwá onɨmɨnɨ.\" nɨwimónɨrɨ aí ayɨ́ aiwá sɨnɨ rɨyamɨ́ yarɨ́ná íkwɨ́kwɨ́ nɨyárɨrɨ 11wenɨŋɨ́ yánɨ́ɨ́yɨ́ wɨnɨŋɨnigɨnɨ. Aŋɨ́namɨ dánɨ óɨ́ ninɨmáná rapɨrapɨ́ xwé wúnɨŋɨ́ imónɨŋɨ́ bɨ mɨdánɨ biaú mɨdánɨ biaú ɨ́á nɨxɨrɨmáná xwɨ́áyo nánɨ awayinɨ nɨmamówára wepɨ́nɨnarɨŋagɨ nɨwɨnɨrɨ 12rɨxa xwɨ́áyo ikwiárɨnáná wenɨŋɨ́ éɨ́yɨ́ wɨnɨŋɨnigɨnɨ. Naŋwɨ́ xwé xɨxegɨ́nɨ tɨ́nɨ amɨpí agwɨ́ tɨ́nɨ napéa warɨŋɨ́pɨ tɨ́nɨ iŋɨ́ xɨxegɨ́nɨ tɨ́nɨ iwáɨ́pimɨ weŋagɨ wɨnarɨ́ná re eŋɨnigɨnɨ. 13Xwɨyɨ́á bɨ nɨrɨnénapɨrɨ re urɨŋɨnigɨnɨ, \"Pitaoxɨnɨ, nɨwiápɨ́nɨmearɨ naŋwɨ́ apɨ nɨpɨkirɨ neɨ.\" urɨ́agɨ aí 14Pitao re urɨŋɨnigɨnɨ, \"Ámɨnáoxɨnɨ, aga oweoɨ. Naŋwɨ́ Judayene ŋwɨ́ ikaxɨ́ eánɨŋɨ́pimɨ dánɨ 'Ŋwɨ́árɨnɨ.' rɨnɨŋɨ́pɨ, ayá nɨninɨrɨ piaxɨ́ neánɨpaxɨ́ imónɨŋɨ́pɨ sɨnɨ mɨnɨ́áonɨ eŋagɨ nánɨ joxɨ nɨrɨ́ɨ́pɨ wí emɨméɨnɨ.\" urɨ́agɨ 15xwɨyɨ́á ámɨ bɨ re rɨnénapɨŋɨnigɨnɨ, \"Gorɨxonɨ rɨxa 'Ŋwɨ́á mimónɨnɨ.' rárɨ́ɨ́pɨ nánɨ sɨnɨ dɨŋɨ́ re mɨyaiwipanɨ, 'Nɨnɨrɨ́náyɨ́, sɨnɨ ayá nɨninɨrɨ piaxɨ́ neánɨpaxɨ́ imónɨŋɨ́pɨrɨ́anɨ?' mɨyaiwipanɨ.\" rɨnénapɨŋɨnigɨnɨ. 16Pitao sɨŋwɨ́ wɨnɨrɨ arɨ́á wirɨ éɨ́pɨ axɨ́pɨ biaú bɨ nɨwɨnayimáná eŋáná re eŋɨnigɨnɨ. Iwáɨ́pɨ apaxɨ́ mé nɨpeyirɨ aŋɨ́namɨ aínɨŋɨnigɨnɨ.\n17Pitao íkwɨ́kwɨ́ nɨyárɨrɨ wɨnɨ́ɨ́pɨ nánɨ \"Pí nánɨ rɨ́a wɨnɨ́ɨnɨ?\" nɨyaiwirɨ ududɨ́ ayá wí nikárɨga warɨ́ná re eŋɨnigɨnɨ. Ámá Koniriaso xɨ́o tɨ́ŋɨ́ e nánɨ wáɨ́ urowárɨ́áwa aŋɨ́ wíyo Saimonoyá aŋɨ́ nánɨ yarɨŋɨ́ nɨwiéra nɨbɨmáná rɨxa ákɨŋá ɨ́wí e nɨrónapɨro 18rɨ́aiwá re rɨgɨ́awixɨnɨ, \"Ámá Saimono ámɨ yoɨ́ bɨ Pitaoyɨ rɨnɨŋo re rɨŋweanɨ?\" rɨ́aiwá e rarɨ́ná 19Pitao íkwɨ́kwɨ́ nɨyárɨrɨ mɨ́kɨ́pɨ nánɨ \"Pí nánɨ rɨ́a wɨnɨ́ɨnɨ?\" nɨyaiwirɨ dɨŋɨ́ e pɨkínarɨ́ná Gorɨxoyá kwíyɨ́pɨ omɨ re urɨŋɨnigɨnɨ, \"Arɨ́á niɨ. Ámá waú wo joxɨ símeanɨro nánɨ pɨ́á siarɨŋoɨ. 20Wigɨ́ dɨŋɨ́yo dánɨ marɨ́áɨ, niɨwanɨŋonɨ awa joxɨ sirɨménapɨ́rɨ urowárénapɨ́á eŋagɨ nánɨ joxɨ nɨwiápɨ́nɨmeámɨ nɨwepɨ́nɨrɨ dɨŋɨ́ obɨbaxɨ́ 'Pí nánɨ rɨ́a yarɨŋɨnɨ?' mɨmó ananɨ awa tɨ́nɨ nɨkumɨxɨnɨrɨ nawínɨ úpoyɨ.\" urɨ́agɨ 21Pitao awa rogɨ́e nánɨ nɨwepɨ́nɨrɨ re urɨŋɨnigɨnɨ, \"Arɨ́á nípoyɨ. Ámá soyɨ́né pɨ́á yarɨgɨ́o, ayɨ́ nionɨ nánɨ yarɨŋoɨ. Soyɨ́né pí nánɨ bɨ́oyɨ́nérɨnɨ?\" urɨ́agɨ 22awa re urɨgɨ́awixɨnɨ, \"Koniriaso —O porisɨ́ 100 imónɨgɨ́áyo seáyɨ e wimónɨŋorɨnɨ. Ámá wé rónɨŋo nimónɨrɨ Gorɨxomɨ wáyɨ́ wiarɨŋorɨnɨ. Dɨxɨ́ Judayɨ́ nɨ́nɨ 'O ámá naŋorɨnɨ.' rarɨgɨ́orɨnɨ. Omɨ aŋɨ́najɨ́ wo re urénapɨŋɨnigɨnɨ, 'Joxɨ xwɨyɨ́á o rɨrɨnɨ́ápɨ arɨ́á wirɨ́a nánɨ omɨ wirɨmiaupɨ́rɨ nánɨ dɨxɨ́ wamɨ urowáreɨ.' urénapɨŋɨ́ nánɨ bɨ́wáonerɨnɨ.\" urɨ́agɨ́a 23Pitao \"Ananɨ nɨ́wiapɨro nionɨ tɨ́nɨ sá oweaneyɨ.\" urɨŋɨnigɨnɨ.\nPitao Koniriasoyá aŋiwámɨ nánɨ uŋɨ́ nánɨrɨnɨ.\nSá weŋo wɨ́ápɨ tɨ́nɨ nɨwiápɨ́nɨmearɨ awa tɨ́nɨ nuróná ámá Jopa dáŋɨ́ Jisasomɨ dɨŋɨ́ nɨwɨkwɨ́roro nánɨ xexɨrɨ́meá imónɨgɨ́áwa tɨ́nɨ nawínɨ nuro 24óɨ́mɨ sɨ́á wɨyi wegɨ́áwa nɨwiápɨ́nɨmeámɨ warɨ́ná Koniriaso xegɨ́ xexɨrɨ́meáyɨ́ tɨ́nɨ xegɨ́ nɨkumɨxɨnɨrɨ emearɨgɨ́áyɨ́ tɨ́nɨ awí neaárɨmáná wenɨŋɨ́ nerɨ ŋweaŋáná Pitao aŋɨ́ apimɨ Sisariayɨ rɨnɨŋɨ́pimɨ nɨrémorɨ 25aŋɨ́ Koniriasoyáiwámɨ páwimɨnɨrɨ éɨ́yɨ́ o Pitao tɨ́nɨ nerɨmeánɨrɨ́ná oyá sɨkwɨ́ tɨ́ŋɨ́ e nɨpɨ́kínɨmearɨ mɨŋɨ́ xwɨ́áyo ɨkwɨ́roŋɨnigɨnɨ. 26E éagɨ aiwɨ Pitao omɨ árɨ́wɨ́ numearɨ re urɨŋɨnigɨnɨ, \"Joxɨ nɨwiápɨ́nɨmearɨ éɨ́ roɨ. Nionɨ enɨ sa ámá wonɨrɨnɨ.\" nurɨrɨ 27o tɨ́nɨ xwɨyɨ́á nɨrɨnɨri nerɨmeánɨmɨ nɨpáwirɨ́ná ámá obaxɨ́ awí neánɨro ŋweaŋagɨ́a nɨwɨnɨrɨ 28re urɨŋɨnigɨnɨ, \"Judayene re rɨnarɨŋwápɨ nánɨ émáyɨ́né xamɨŋɨ́yɨ́né enɨ nɨjɨ́á imónɨŋoɨ, 'Nene émáyɨ́ tɨ́nɨ gwiaumɨ́ ninɨranénáranɨ, xwɨyɨ́á nɨŋwearanénáranɨ, apimɨ dánɨ negɨ́ ŋwɨ́ ikaxɨ́ rɨnarɨŋwápimɨ wiaíkiarɨŋwɨnɨ.' E rɨnarɨŋwápɨ nánɨ xamɨŋɨ́yɨ́né nɨjɨ́á imónɨŋoɨ. E nerɨ aí Gorɨxo nionɨ re oyaiwinɨrɨ orɨŋá nɨpárɨŋɨnigɨnɨ, 'Émáyɨ́ aí wo tɨ́nɨ gwiaumɨ́ minɨpaxɨ́ mimónɨnɨ.' E oyaiwinɨrɨ orɨŋá nɨpárɨŋɨ́ eŋagɨ nánɨ 'Émáyɨ́ tɨ́nɨ gwiaumɨ́ ninɨrɨ́ná piaxɨ́ eánɨpaxɨ́rɨnɨ.' wí sɨnɨ rɨpaxonɨmanɨ. 29Gorɨxo sɨwá énɨŋɨ́ níɨ́ eŋagɨ nánɨ ámá rowa nionɨ nirɨmeanɨro báná nionɨ urakímɨnɨrɨ wí murɨ́ sa arɨ́á nɨwirɨ númɨ bɨ́anigɨnɨ. Ayɨnánɨ yarɨŋɨ́ bɨ oseaimɨnɨ. Pí nánɨ nirɨmeáɨ́onɨrɨnɨ?\" urɨ́agɨ 30Koniriaso re urɨŋɨnigɨnɨ, \"Nionɨ agíná ayímɨnɨ sɨ́ápɨ tɨ́nɨ xɨxenɨ reyáíná 3:00 p.m. imónɨŋáná aŋɨ́ riwámɨ dánɨ Gorɨxomɨ xwɨyɨ́á rɨrɨmɨ́ wiarɨ́ná re eŋɨnigɨnɨ. Ámá rapɨrapɨ́ xwɨnɨ́á eaarɨŋɨ́ yínɨŋɨ́ wo nɨrónapɨrɨ 31re nɨrɨŋɨnigɨnɨ, 'Koniriasoxɨnɨ, joxɨ Gorɨxomɨ yarɨŋɨ́ wiarɨŋɨ́pɨ arɨ́á sirɨ joxɨ ámá uyípeayɨ́yo arɨrá wiayarɨŋɨ́pɨ sɨŋwɨ́ ranɨrɨ nerɨ nánɨ yayɨ́ winarɨŋagɨ nánɨ nɨrowárénapɨŋoɨ. 32Agwɨ joxɨ ámá wo Saimonoyɨ rɨnɨŋomɨ —O xegɨ́ yoɨ́ bɨ Pitaorɨnɨ. O ámá burɨmákaú wará eŋɨ́ erɨ yeáyɨ́ imɨxɨrɨ yarɨŋɨ́ Saimonoyɨ rɨnɨŋoyá aŋɨ́ rawɨrawá imaŋɨ́pá tɨ́nɨ mɨrɨnɨŋiwámɨ ŋweanɨ. Omɨ wirɨmiaupɨ́rɨ nánɨ Jopa nánɨ dɨxɨ́ wamɨ urowáreɨ.' nɨrɨ́agɨ 33nionɨ sɨnɨ mé aŋɨ́nɨ ámá wa joxɨ sirɨmeapɨ́rɨ nánɨ urowáráná joxɨ naŋɨ́ nerɨ awa tɨ́nɨ bɨ́ɨnɨ. Agwɨ nene Ámɨnáo 'Xwɨyɨ́á ayo urɨ́ɨrɨxɨnɨ.' rɨrɨŋɨ́pɨ nɨpɨnɨ arɨ́á wianɨrane nánɨ Gorɨxoyá sɨŋwɨ́ anɨŋe dánɨ awí neánárɨrane ŋweaŋwɨnɨ.\" urɨŋɨnigɨnɨ.\nPitao aŋɨ́ Koniriasoyáiwámɨ dánɨ uréwapɨyiŋɨ́ nánɨrɨnɨ.\n34Pitao maŋɨ́ nɨyoámorɨ re urɨŋɨnigɨnɨ, \"Xámɨ nionɨ Gorɨxo yarɨŋɨ́pɨ nánɨ majɨ́á nerɨ aiwɨ agwɨ rɨxa nɨjɨ́á imónɨŋɨnɨ. O wí sɨ́mɨ́ sɨ́mɨ́ e nɨmerɨ anɨmɨ́ yarɨ́ánɨŋɨ́ epaxomanɨ. 35Omɨ wáyɨ́ wiro wé rónɨŋɨ́ imónɨŋɨ́pɨ ero yarɨgɨ́á gɨyɨ́ gɨyɨ́ gwɨ́ wɨrɨ́ wɨrímɨ dáŋɨ́ imónɨgɨ́áyɨ́ aiwɨ xɨ́o tɨ́ámɨnɨ báná ananɨ yayɨ́nɨ nɨwirɨ umímɨnarɨŋɨ́rɨnɨ. 36Xwɨyɨ́á Gorɨxo Isɨrerene yaŋɨ́ neaiapɨŋɨ́ rɨpɨ nánɨ seyɨ́né rɨxa nɨjɨ́árɨnɨ. Jisasɨ Kiraisomɨ —O Ámɨnáo nimónɨrɨ ámá nɨyonɨ seáyɨ e wimónɨŋorɨnɨ. Omɨ dɨŋɨ́ wɨkwɨ́roarɨŋwápimɨ dánɨ Gorɨxo tɨ́nɨ pɨyɨ́á wɨ́rɨnɨpaxɨ́ imónɨŋwɨnɨ. 37Jono xámɨ wayɨ́ xegɨ́ umeaiŋɨ́pɨ nánɨ wáɨ́ nememáná eŋáná Gariri dánɨ iwamɨ́ó nimóga bɨrɨ Judia pɨropenɨsɨ́yo amɨ amɨ imónɨmerɨ eŋɨ́pɨ nánɨ xamɨŋɨ́yɨ́né nɨjɨ́árɨnɨ. 38Nasaretɨ dáŋɨ́ Jisaso nánɨ rarɨŋɨnɨ. Omɨ Gorɨxo nɨrɨ́pearɨ xegɨ́ kwíyɨ́pɨ wirɨ eŋɨ́ sɨxɨ́ weámɨxɨrɨ éáná o Gorɨxo dɨŋɨ́ ukɨkayoŋagɨ nánɨ nemerɨ́ná ámáyo naŋɨ́nɨ nɨwiirɨ ámá obo dɨŋɨ́ nɨxɨxérorɨ sɨpí wikárarɨŋɨ́yo nɨyonɨ naŋɨ́ imɨxɨmeŋɨ́pɨ nánɨ seyɨ́né rɨxa nɨjɨ́árɨnɨ. 39Amɨpí o negɨ́ Judayɨ́ aŋɨ́yo erɨ negɨ́ aŋɨ́ xwé Jerusaremɨpimɨ dánɨ erɨ eŋɨ́pɨ wone sɨŋwɨ́ wɨnaroŋwáone riwonerɨnɨ. Omɨ nɨpɨkiróná yoxáɨ́yo yekwɨroárɨ́agɨ́a aí 40sɨ́á wɨyaú wɨyi nórɨmáná eŋáná Gorɨxoyá dɨŋɨ́yo dánɨ nɨwiápɨ́nɨmearɨ ámá sɨŋwɨ́ anɨgɨ́e dánɨ sɨŋánɨ wimónɨŋɨnigɨnɨ. 41Gɨ́ ámá Judayɨ́ nɨ́nɨ sɨŋwɨ́ anɨgɨ́e dánɨ marɨ́áɨ, ámá Gorɨxo eŋíná dánɨ sɨŋwɨ́ wɨnaróɨ́rɨxɨnɨrɨ neaeyíroŋone —None o xwárɨpáyo dánɨ nɨwiápɨ́nɨmeámáná eŋáná o tɨ́nɨ iniɨgɨ́ nɨrane aiwá nɨrane eŋwáonerɨnɨ. Noneyá sɨŋwɨ́ anɨŋwaé dánɨ sɨŋánɨ nɨneaimónɨrɨ 42sekaxɨ́ re nearɨŋɨnigɨnɨ, 'Soyɨ́né nionɨ nánɨ ámáyo wáɨ́ urɨmero \"Ámá sɨŋɨ́ ŋweagɨ́áyo tɨ́nɨ rɨxa pegɨ́áyo tɨ́nɨ nɨyonɨ áwɨnɨ e nɨŋweámáná wigɨ́ yarɨgɨ́ápɨ eyeyírómɨ́ enɨ́a nánɨ Gorɨxo rɨ́peaŋo, ayɨ́ orɨnɨ.\" Áwaŋɨ́ e urɨmero éɨ́rɨxɨnɨ.' 43E nearɨŋo nánɨ wɨ́á nearókiamoagɨ́á nɨ́nɨ re nearagɨ́orɨnɨ, 'Ámá omɨ dɨŋɨ́ wɨkwɨ́róɨ́áyɨ́ nɨ́nɨ xɨ́o wiiŋɨ́pimɨ dánɨ Gorɨxo ananɨ yokwarɨmɨ́ wiiarɨŋɨ́rɨnɨ.' nearagɨ́orɨnɨ.\" urɨŋɨnigɨnɨ.\nÉmáyo Kwíyɨ́ Gorɨxoyápɨ waínɨŋɨ́ nánɨrɨnɨ.\n44Pitao xwɨyɨ́á apɨ sɨnɨ nura warɨ́ná re eŋɨnigɨnɨ. Ámá xwɨyɨ́á o rarɨŋɨ́pɨ arɨ́á wiarɨgɨ́áyo nɨyonɨ kwíyɨ́ Gorɨxoyápɨ waínɨŋɨnigɨnɨ. 45-46Kwíyɨ́ Gorɨxoyápɨ waínáná Judayɨ́ Jisasomɨ dɨŋɨ́ wɨkwɨ́roarɨgɨ́á Pitao tɨ́nɨ bɨ́áyɨ́ wenɨŋɨ́ éɨ́áyɨ́ wɨnɨgɨ́awixɨnɨ. Xwɨyɨ́á arɨ́á wiarɨgɨ́á tɨyɨ́ rɨxa pɨ́né xɨxegɨ́nɨ ayɨ́ majɨ́á imónɨgɨ́áyɨ́ rɨro Gorɨxomɨ seáyɨ e umero yarɨŋagɨ́a nɨwɨnɨro nánɨ re yaiwigɨ́awixɨnɨ, \"Gorɨxo xegɨ́ kwíyɨ́ émáyo sɨpɨ́í mɨwí nene xwé ayá wí neaiapɨŋɨ́pa ayo enɨ anɨ́á axɨ́pɨ rɨ́a wiarɨnɨ?\" nɨyaiwiro ududɨ́ nikárɨga warɨ́ná Pitao re urɨŋɨnigɨnɨ, 47\"'Ámá kwíyɨ́ Gorɨxoyápɨ waínɨ́ɨ́ tɨyɨ́ iniɨgɨ́ tɨ́nɨ wayɨ́ meapaxɨ́ mimónɨŋoɨ.' go rɨnɨŋoɨ? Oweoɨ, kwíyɨ́pɨ nene neaaínɨŋɨ́pa axɨ́pɨ waínɨ́ɨ́ eŋagɨ nánɨ ámá wo e rɨpaxɨ́ mimónɨnɨ.\" nurɨrɨ 48sekaxɨ́ re urɨŋɨnigɨnɨ, \"Ámá tɨ́yo Jisasɨ Kiraisomɨ dɨŋɨ́ wɨkwɨ́roarɨŋagɨ́a nánɨ wayɨ́ umeaípoyɨ.\" uráná ayɨ́ \"'Joxɨ nene tɨ́nɨ sɨ́á ámɨ wínɨ re oŋweaaneyɨ.' neaimónarɨnɨ.\" urɨgɨ́awixɨnɨ.","id":"<urn:uuid:5690f16c-e4d7-47cf-a6b7-1c16830a070f>","dump":"CC-MAIN-2016-44","url":"http:\/\/bibles.org\/aak-AAK\/Acts\/10\/","date":"2016-10-24T19:45:59Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988719677.59\/warc\/CC-MAIN-20161020183839-00315-ip-10-171-6-4.ec2.internal.warc.gz","language":"aak","language_score":1.0000042915,"language_script":"Latn","minhash_cluster_size":23,"top_langs":"{\"aak_Latn_score\": 1.0000042915344238}","num_words":1277,"character_repetition_ratio":0.056,"word_repetition_ratio":0.052,"special_characters_ratio":0.168,"stopwords_ratio":0.193,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Juto int\nPayɨ́ rɨna ámá Jisasoyá sɨyikɨ́ imónɨgɨ́áyɨ́ nánɨ Juto eaŋɨ́narɨnɨ. Xewanɨŋo nánɨ áwaŋɨ́ sɨŋánɨ mɨrɨnɨŋɨ́ eŋagɨ aí Jisasomɨ xogwáo Jutoyɨ rɨnɨŋo (Mako 6:3) \"Ayɨ́ axorɨ́anɨ?\" yaiwiarɨŋwárɨnɨ. Jisaso rɨxa aŋɨ́namɨ nɨpeyimáná xwiogwɨ́ aga obaxɨ́ nɨpwémáná eŋáná \"Mimónɨ́ uréwapɨyarɨgɨ́áyɨ́ Jisasomɨ dɨŋɨ́ wɨkwɨ́roarɨgɨ́áyo xeŋwɨ́mɨnɨ wipemɨ́oarɨŋoɨ.\" rɨnarɨŋagɨ Juto arɨ́á nɨwirɨ ayɨ́ arɨ́á nɨwiro nɨxɨ́dɨróná sɨpí imónɨpɨ́rɨxɨnɨrɨ éɨ́ uremómɨnɨrɨ nɨrɨrɨ eaŋɨnigɨnɨ.","id":"<urn:uuid:ee3bb5bd-d288-497e-ba51-647c8f6260b5>","dump":"CC-MAIN-2016-44","url":"http:\/\/bibles.org\/aak-AAK\/Jude\/int\/","date":"2016-10-22T07:40:35Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988718840.18\/warc\/CC-MAIN-20161020183838-00311-ip-10-171-6-4.ec2.internal.warc.gz","language":"aak","language_score":1.0000058413,"language_script":"Latn","minhash_cluster_size":20,"top_langs":"{\"aak_Latn_score\": 1.000005841255188}","num_words":56,"character_repetition_ratio":0.017,"word_repetition_ratio":0.0,"special_characters_ratio":0.148,"stopwords_ratio":0.071,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Juto 1:5\n5Ámɨná Gorɨxo eŋíná dánɨ maŋɨ́ pɨ́rɨ́ wiaíkigɨ́áyo pɨrɨ́ numamóa bɨŋɨ́pɨ nánɨ seyɨ́né rɨxa xɨxenɨ nɨjɨ́á imónɨŋagɨ́a aiwɨ ámɨ dɨŋɨ́ mopɨ́rɨ nánɨ dirɨrɨ́ rɨpɨ oseaimɨnɨ. O negɨ́ Isɨrerɨyo Isipɨyɨ́ aŋɨ́yo dánɨ éɨ́ numínɨrɨ nipemeámɨ nurɨ aí ámá xɨ́omɨ dɨŋɨ́ mɨwɨkwɨ́ró \"Xwɨ́á Gorɨxo neaiapɨmɨnɨrɨ yarɨŋɨ́pɨ oyá dɨŋɨ́ tɨ́nɨ aí ámá e ŋweagɨ́áyo nurápɨpaxenemanɨ.\" yaiwigɨ́áyo ámá dɨŋɨ́ meaŋe dánɨ wanɨ́nɨmɨxɨŋɨnigɨnɨ.","id":"<urn:uuid:7028c19b-f9d0-4354-8a9a-28f194d8db00>","dump":"CC-MAIN-2016-44","url":"http:\/\/bibles.org\/aak-AAK\/Jude\/1\/5","date":"2016-10-26T22:33:23Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988720973.64\/warc\/CC-MAIN-20161020183840-00445-ip-10-171-6-4.ec2.internal.warc.gz","language":"aak","language_score":0.9999930859,"language_script":"Latn","minhash_cluster_size":13,"top_langs":"{\"aak_Latn_score\": 0.999993085861206}","num_words":58,"character_repetition_ratio":0.005,"word_repetition_ratio":0.0,"special_characters_ratio":0.159,"stopwords_ratio":0.293,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Matɨyuo 23\n\"Ŋwɨ́ ikaxɨ́ eánɨŋɨ́pɨ mewegɨ́áwa yarɨgɨ́ápa mepanɨ.\" urɨŋɨ́ nánɨrɨnɨ.\n1Jisaso xwɨyɨ́á apɨ nurɨ́ɨsáná ámá oxɨ́ apɨxɨ́ e epɨ́royɨ́ egɨ́áyo tɨ́nɨ oyá wiepɨsarɨŋowamɨ tɨ́nɨ nurɨrɨ 2re urɨŋɨnigɨnɨ, \"Ŋwɨ́ ikaxɨ́ eánɨŋɨ́pɨ mewegɨ́áwa tɨ́nɨ Parisiowa tɨ́nɨ wiwanɨŋowa nánɨ re rɨnɨgɨ́árɨnɨ, 'Ŋwɨ́ ikaxɨ́ Moseso nɨnearéwapɨyirɨ rɨ́wamɨŋɨ́ eaŋɨ́pɨ newanɨŋonenɨ ámáyo uréwapɨyipaxɨ́rɨnɨ.' 3E rɨnɨgɨ́á eŋagɨ nánɨ nɨ́nɨ awa searɨ́áyɨ́ nɨxɨ́dɨro erɨ́ɨnɨ. E nerɨ aí awa naŋɨ́ nɨrɨro aiwɨ wiwanɨŋowa píránɨŋɨ́ mɨxɨ́darɨŋagɨ́a nánɨ wigɨ́ yarɨgɨ́ápa seyɨ́né enɨ mepanɨ. 4Ámáyo ŋwɨ́ ikaxɨ́ nurɨróná saŋɨ́ xwé ayá wínɨŋɨ́ gwɨ́ nɨjiro saŋwɨ́yo ikwiárarɨgɨ́árɨnɨ. E nerɨ aí wiwanɨŋowa 'Iwamɨ́ó wé reŋɨ́ ná wonɨ tɨ́nɨ omɨ́eyoámɨnɨ.' wimónarɨŋɨ́manɨ. 5Amɨpí awa yarɨgɨ́ápɨ ámá sɨŋwɨ́ oneanɨ́poyɨnɨrɨ yarɨgɨ́árɨnɨ. Awa ámá Gorɨxomɨ píránɨŋɨ́ xɨ́darɨgɨ́áyɨ́ dɨrɨ́ xwɨyɨ́á Gorɨxoyá nánɨ dɨ́kínarɨgɨ́árí mɨŋɨ́yo dɨ́kínɨro wigɨ́ iyɨ́á sírɨ́wɨ́yo dánɨ wayaxɨ́nɨŋɨ́ nɨyɨwára puŋɨ́yɨ́ yínɨro yarɨgɨ́ápa mé ámá sɨŋwɨ́ oneanɨ́poyɨnɨrɨ dɨrɨ́ xwé ɨ́á nɨwearo dɨ́kínɨro wayaxɨ́ enɨ sepiá yɨwárapɨŋɨ́ yínɨro nero emearɨgɨ́árɨnɨ. 6Awa aiwá xwé imɨxarɨgɨ́e nánɨ nurónáranɨ, rotú aŋɨ́yo nánɨ nurónáranɨ, ámá sɨŋwɨ́ oneanɨ́poyɨnɨrɨ sɨŋánɨŋɨ́mɨnɨ nɨŋweamero yarɨgɨ́áwarɨnɨ. 7Awí eánarɨgɨ́eranɨ, makerɨ́á imɨxarɨgɨ́eranɨ, 'Nearéwapɨyarɨŋoxɨnɨ.' onɨrɨ́poyɨnɨrɨ emearɨgɨ́áwarɨnɨ. 8Awa e nero aí segɨ́ searéwapɨyarɨŋo ná wonɨrɨnɨ. Seyɨ́né nɨyɨ́nénɨ nionɨ nɨnɨxɨ́dɨro nánɨ ámá axɨ́ imónɨgɨ́áyɨ́né 'Ráre, napíé rɨnɨgɨ́áyɨ́né imónɨŋagɨ nánɨ seyɨ́né awa yapɨ 'Nearéwapɨyarɨŋoxɨnɨ.' onɨrɨ́poyɨnɨrɨ e mepanɨ. 9Segɨ́ ápo aŋɨ́namɨ ŋweaŋo ná wonɨ onɨ eŋagɨ nánɨ enɨ xwɨ́á tɨ́yo dáŋɨ́ womɨ 'Ápoxɨnɨ́ murɨpanɨ. 10Nɨseaméra unɨ́o ná wonɨ Kiraiso, ámá arɨ́owayá xwɨ́á piaxɨ́yo dánɨ iwiaronɨ́oyɨ rarɨgɨ́o eŋagɨ nánɨ enɨ seyɨ́néyá wo nánɨ 'Nɨneaméra warɨŋorɨnɨ.' mɨrɨnɨpa époyɨ. 11Seyɨ́né gɨyɨ́né seáyɨ e seaimónɨŋoyɨ́ segɨ́ inókínɨŋɨ́ nimónɨrɨ omɨŋɨ́ seaiíwɨnɨgɨnɨ. 12Ámá gɨyɨ́ gɨyɨ́né sewanɨŋɨ́yɨ́né seáyɨ e menɨ́áyɨ́né, Gorɨxo xwɨ́ámɨ seaimɨxɨnɨ́árɨnɨ. Gɨyɨ́ gɨyɨ́né 'Sɨpíenerɨnɨ.' nɨyaiwinɨro ínɨmɨ imónɨ́áyɨ́né, Gorɨxo seáyɨ e seamenɨ́árɨnɨ.\nŊwɨ́ ikaxɨ́ eánɨŋɨ́pɨ mewegɨ́áwa naŋɨ́ ero sɨpí ero yarɨgɨ́á nánɨ xwɨyɨ́á umeárɨŋɨ́ nánɨrɨnɨ.\n13\"E nerɨ aí ŋwɨ́ ikaxɨ́ eánɨŋɨ́pɨ mewegɨ́oyɨ́né tɨ́nɨ Parisioyɨ́né tɨ́nɨ, naŋɨ́ ero sɨpí ero yarɨgɨ́oyɨ́né aweyɨ! Sɨ́á wɨyi soyɨ́né majɨ́á seaórɨnɨ́árɨnɨ. Soyɨ́né ámá Gorɨxomɨ dɨŋɨ́ nɨwɨkwɨ́roro oyá xwioxɨ́yo nɨpáwiro ŋweaanɨrɨ éɨ́áyo nuréwapɨyirɨ́ná pɨ́rɨpɨ́rɨ́nɨŋɨ́ wiarɨŋagɨ́a nánɨ Gorɨxo xeanɨŋɨ́ rɨ́á tɨ́ŋɨ́ seaikárɨnɨ́á eŋagɨ nánɨ dɨŋɨ́ sɨpí oseainɨ. Sewanɨŋoyɨ́né Gorɨxomɨ dɨŋɨ́ mɨwɨkwɨ́ropa ero mɨpáwipa ero nero aí ámá enɨ xe opáwípoyɨnɨrɨ sɨŋwɨ́ wɨnarɨgɨ́ámanɨ. 14[Ŋwɨ́ ikaxɨ́ eánɨŋɨ́pɨ mewegɨ́oyɨ́né tɨ́nɨ Parisioyɨ́né tɨ́nɨ aweyɨ! Sɨ́á wɨyi soyɨ́né majɨ́á seaórɨnɨ́árɨnɨ. Naŋɨ́ ero sɨpí ero yarɨgɨ́oyɨ́né, sɨ́wí yáɨ́ rɨ́kínɨŋɨ́yɨ́ yapɨ ámáyá aiwá pɨrɨ́ nɨ́nɨ ɨ́wɨ́ manarɨŋɨ́pa soyɨ́né apɨxɨ́ anɨ́ apiaŋɨ́pia nánɨ dɨŋɨ́ sɨpí mɨseaí wigɨ́ amɨpí ɨ́wɨ́ nurápɨro anɨpápia wárarɨgɨ́árɨnɨ. Soyɨ́né Gorɨxomɨ rɨxɨŋɨ́ nurɨróná ámá arɨ́á nɨneairo weyɨ́ oneamépoyɨnɨrɨ ámá sɨŋwɨ́ anɨgɨ́e dánɨ sepiá nɨra warɨgɨ́oyɨ́nérɨnɨ. Ayɨnánɨ soyɨ́né xwɨyɨ́á ámá wí meárɨnɨpɨ́rɨ́ápa axɨ́pɨ meárɨnɨpɨ́rɨ́ámanɨ. Soyɨ́né rɨ́á tɨ́ŋɨ́ meárɨnɨpɨ́rɨ́á eŋagɨ nánɨ dɨŋɨ́ sɨpí oseainɨ.] 15Ŋwɨ́ ikaxɨ́ mewegɨ́oyɨ́né tɨ́nɨ Parisioyɨ́né tɨ́nɨ aweyɨ! Sɨ́á wɨyi soyɨ́né majɨ́á seaórɨnɨ́árɨnɨ. Naŋɨ́ ero sɨpí ero yarɨgɨ́oyɨ́né, 'Ámá ná jɨ́amɨ ŋweagɨ́áyɨ́ negɨ́nɨŋɨ́ imónɨ́ɨ́rɨxɨnɨ.' nɨyaiwiro rawɨrawáyo xero xwɨ́áyo aŋɨ́ uro neróná segɨ́ yarɨgɨ́ápɨ ayo uréwapɨyarɨgɨ́oyɨ́nérɨnɨ. Ayɨ́ soyɨ́nénɨŋɨ́ nimónɨrɨ́náyɨ́ soyɨ́né rɨ́á anɨŋɨ́ wearɨŋɨ́yo ikeaárɨnɨpaxɨ́ aiwɨ soyɨ́né ayo wíwapɨyarɨŋagɨ nánɨ ayɨ́ soyɨ́né nɨseamúroro aŋɨpaxɨ́ rɨ́á anɨŋɨ́ wearɨŋɨ́yo ikeaárɨnɨpaxɨ́ imónɨŋoɨ. Ayɨnánɨ Gorɨxo xeanɨŋɨ́ seaikárɨnɨ́á eŋagɨ nánɨ dɨŋɨ́ sɨpí oseainɨ. 16Soyɨ́né sɨŋwɨ́nɨŋɨ́ supárɨgɨ́oyɨ́né aweyɨ! Sɨ́á wɨyi soyɨ́né majɨ́á seaórɨnɨ́árɨnɨ. Sɨŋwɨ́nɨŋɨ́ supárɨgɨ́oyɨ́né aiwɨ ámá wíyo óɨ́ sɨwánɨŋɨ́ wiarɨgɨ́oyɨ́né, ámá wo 'E emɨ́ɨnɨ. Aŋɨ́ Gorɨxo nánɨ rɨdɨyowá yarɨŋwá riwámɨ dánɨ rɨrarɨŋɨnɨ.' rarɨŋagɨ nɨwɨnɨrɨ́ná re rarɨgɨ́oyɨ́nérɨnɨ, 'Ananɨrɨnɨ. Xɨ́o rɨ́ɨ́pa mepa nerɨ́náyɨ́, xwɨyɨ́á meárɨnɨpaxɨ́ wí mɨrarɨnɨnɨ.' rarɨgɨ́oyɨ́nérɨnɨ. E nerɨ aí ámá wo 'E emɨ́ɨnɨ. Sɨ́ŋá gorɨ́ aŋɨ́ rɨdɨyowá yarɨŋwáiwámɨ ínɨmɨ weŋɨ́pimɨ dánɨ rɨrarɨŋɨnɨ.' rarɨŋagɨ nɨwɨnɨrɨ́ná re rarɨgɨ́oyɨ́nérɨnɨ, 'Xɨ́o rɨ́ɨ́pa mepa nerɨ́náyɨ́, xwɨyɨ́á meárɨnɨpaxɨ́ rarɨnɨ.' rarɨgɨ́oyɨ́nérɨnɨ. 17Majɨmajɨ́á ikárɨnɨro sɨŋwɨ́nɨŋɨ́ supárɨro egɨ́oyɨ́né, gɨ́mɨnɨ gɨpɨ seáyɨ e imónɨnɨ? Sɨ́ŋá gorɨ́ aŋɨ́ rɨdɨyowá yarɨgɨ́iwámɨ weŋɨ́pɨ seáyɨ e rimónɨnɨ? Aŋɨ́ rɨdɨyowá yarɨgɨ́iwá seáyɨ e rimónɨnɨ? Aŋɨ́ rɨdɨyowá yarɨgɨ́á ŋwɨ́á iwámɨ gorɨ́ sɨ́ŋápɨ sa e weŋagɨ nánɨ enɨ ŋwɨ́á imónɨŋagɨ nánɨ aŋɨ́ iwá seáyɨ e imónɨnɨ. Ayɨnánɨ ámá wo rɨdɨyowá yarɨgɨ́iwámɨ dánɨ ráná pí nánɨ 'Xwɨyɨ́á meárɨnɨpaxɨ́ bɨ mɨrarɨnɨnɨ.' rarɨgɨ́árɨnɨ? 18Soyɨ́né rɨpɨ enɨ rarɨgɨ́oyɨ́nérɨnɨ. Ámá gɨyɨ́ gɨyɨ́ aiwá peaxɨ́ tanɨro nánɨ íráɨ́ noa peyinɨŋe dánɨ rarɨŋagɨ nɨwɨnɨrɨ́ná 'Ayɨ́ ananɨrɨnɨ. Xwɨyɨ́á meárɨnɨpaxɨ́ bɨ mɨrarɨnɨnɨ.' rɨro ámá aiwá peaxɨ́ seáyɨ e ikwiárɨnɨŋɨ́pimɨ dánɨ rarɨŋagɨ nɨwɨnɨrɨ́ná 'Ayɨ́ apimɨ dánɨ rɨ́ɨ́pɨ xɨxenɨ mepa nerɨ́náyɨ́, xwɨyɨ́á meárɨnɨpaxɨ́ rarɨnɨ.' rɨro yarɨgɨ́oyɨ́nérɨnɨ. 19Sɨŋwɨ́nɨŋɨ́ supárɨgɨ́oyɨ́né arɨge nerɨ yapɨ́ e uréwapɨyarɨgɨ́árɨnɨ? Gɨ́mɨnɨ gɨ́pɨ seáyɨ e imónɨnɨ? Aiwá peaxɨ́ ikwɨkwiárɨmɨ́ yarɨgɨ́ápɨ seáyɨ e rimónɨnɨ? Íráɨ́ noa peyinɨŋɨ́pɨ seáyɨ e rimónɨnɨ? Íráɨ́ onɨŋɨ́pɨ aiwá ŋwɨ́á imɨxarɨŋagɨ nánɨ íráɨ́pɨ seáyɨ e imónɨnɨ. 20Ayɨnánɨ ámá íráɨ́ onɨŋɨ́pimɨ dánɨ nɨrɨróná aiwá seáyɨ e ikwiárɨnɨŋɨ́pimɨ dánɨ enɨ rarɨŋoɨ. 21Ámá rɨdɨyowá yarɨgɨ́iwámɨ dánɨ nɨrɨróná Gorɨxo aŋiwámɨ ínɨmɨ ŋweaŋomɨ dánɨ enɨ rarɨŋoɨ. 22Ámá 'Aŋɨ́namɨ dánɨ rɨrarɨŋɨnɨ.' nɨrɨróná Gorɨxo íkwiaŋwɨ́ éɨ́ ŋweaŋe dánɨ rɨro xewanɨŋo éɨ́ ŋweaŋomɨ dánɨ rɨro enɨ yarɨŋoɨ. Ayɨnánɨ xwɨyɨ́á soyɨ́né 'E dánɨ nɨrɨrɨ́ná ananɨrɨnɨ.' rarɨgɨ́áyɨ́ nɨpɨkwɨnɨ nɨpɨkwɨnɨ mɨrarɨgɨ́oyɨ́nérɨnɨ.\n23Ŋwɨ́ ikaxɨ́ mewegɨ́oyɨ́né tɨ́nɨ Parisioyɨ́né tɨ́nɨ aweyɨ! Sɨ́á wɨyi soyɨ́né majɨ́á seaórɨnɨ́árɨnɨ. Sɨpí ero naŋɨ́ ero yarɨgɨ́oyɨ́né dɨŋɨ́ sɨpí oseainɨ. Soyɨ́né aiwá nɨmiróná anɨŋɨ́ minɨ́ yíyɨ́ tɨ́nɨ aɨ́ tɨ́nɨ siyó amɨpí píránɨŋɨ́ ɨ́á nɨroro rɨxa wé wúkaú imónɨŋáná wo Gorɨxomɨ mɨnɨ nɨwiro aí ŋwɨ́ ikaxɨ́ xwé rɨnɨŋɨ́ tɨ́yo 'Dɨxɨ́ ámá imónɨŋɨ́yo xɨxenɨ wiiarɨŋɨ́pa ámá xeŋwɨ́yo enɨ axɨ́pɨ wiirɨ́ɨnɨ. Ámá xeŋwɨ́yo enɨ ayá urɨmɨxɨrɨ́ɨnɨ. Gorɨxomɨ dɨŋɨ́ wɨkwɨ́rorɨ́ɨnɨ.' rɨnɨŋɨ́ ayo soyɨ́né ogámɨ́ nero onɨmiápianɨ xɨ́darɨgɨ́árɨnɨ. Segɨ́ anɨŋɨ́ minɨ́ yarɨgɨ́á jɨ́apɨ pɨ́nɨ mɨwiárɨpa ero ámáyo naŋɨ́ mimɨxɨpa yarɨgɨ́ápɨ enɨ ero nero sɨŋwɨrɨyɨ́, naŋɨ́ imónɨmɨnɨrɨ eŋɨ́rɨnɨ. 24Soyɨ́né sɨŋwɨ́nɨŋɨ́ supárɨgɨ́oyɨ́né aiwɨ ámá wíyo óɨ́ sɨwánɨŋɨ́ wiarɨgɨ́oyɨ́né, inaiwá nɨnɨro sidɨrɨ́á onɨmiápia weŋagɨ nɨwɨnɨróná ananɨ emɨ nɨmamoro aí kamerɨ́ xwérɨxa weŋáná sɨŋwɨ́ mɨwɨnɨ́ o tɨ́nɨ gwɨ́nárearɨgɨ́oyɨ́nérɨnɨ.\" nurɨrɨ awa re oyaiwípoyɨnɨrɨ \"None ŋwɨ́ ikaxɨ́ xwé eánɨŋɨ́yo ogámɨ́ neranéná ayɨ́ kamerɨ́nɨŋɨ́ gwɨ́nárearɨŋwárɨ́anɨ? Ŋwɨ́ ikaxɨ́ onɨmiápia eánɨŋɨ́yo píránɨŋɨ́ nɨxɨ́dɨranéná ayɨ́ sidɨrɨ́á emɨ́nɨŋɨ́ mamoarɨŋwárɨ́anɨ?\" oyaiwípoyɨnɨrɨ e urɨŋɨnigɨnɨ.\n25Ámɨ re urɨŋɨnigɨnɨ, \"Ŋwɨ́ ikaxɨ́ mewegɨ́oyɨ́né tɨ́nɨ Parisioyɨ́né tɨ́nɨ aweyɨ! Sɨ́á wɨyi soyɨ́né majɨ́á seaórɨnɨ́árɨnɨ. Naŋɨ́ ero sɨpí ero yarɨgɨ́oyɨ́né, Gorɨxo xeanɨŋɨ́ seaikárɨnɨ́á eŋagɨ nánɨ dɨŋɨ́ sɨpí oseainɨ. Soyɨ́né kapɨxɨ́yo tɨ́nɨ xwárɨ́á sɨxɨ́yo tɨ́nɨ bɨ́arɨwámɨ dánɨ wayɨ́ nɨroro aí xwioxɨ́yómɨnɨ segɨ́ ɨ́wɨ́ meaarɨgɨ́áyɨ́ tɨ́nɨ uyɨ́niɨ́ yarɨgɨ́áyɨ́ tɨ́nɨ magwɨ́ enɨ. 26Parisi sɨŋwɨ́nɨŋɨ́ supárɨgɨ́oyɨ́né, kapɨxɨ́wámɨ tɨ́nɨ xwárɨ́á sɨxɨ́wámɨ tɨ́nɨ xámɨ xwioxɨ́yómɨnɨ wayɨ́ róáná bɨ́arɨwámɨnɨ enɨ naŋɨ́ imónɨnɨŋoɨ. 27Ŋwɨ́ ikaxɨ́ mewegɨ́oyɨ́né tɨ́nɨ Parisioyɨ́né tɨ́nɨ aweyɨ! Sɨ́á wɨyi soyɨ́né majɨ́á seaórɨnɨ́árɨnɨ. Naŋɨ́ ero sɨpí ero yarɨgɨ́oyɨ́né, Gorɨxo xeanɨŋɨ́ seaikárɨnɨ́á eŋagɨ nánɨ dɨŋɨ́ sɨpí oseainɨ. Soyɨ́né ámá xwárɨpáyo seáyɨ e mɨ́á imɨxáná sɨmajiyɨ́ naŋɨ́ rarɨŋɨ́pánɨŋɨ́ imónɨŋoɨ. Ínɨmɨnɨyɨ́ ámá eŋɨ́ nórówapɨrɨ pɨyaŋɨ́ eaarɨŋɨ́pánɨŋɨ́ eŋánáɨ. 28Ámá wí soyɨ́né sɨŋwɨ́ nɨseanɨróná 'Wé rónɨgɨ́áwarɨnɨ.' seaiaiwiarɨŋagɨ́a wí segɨ́ xwioxɨ́yómɨnɨ naŋɨ́ ero sɨpí ero yarɨgɨ́ápɨ tɨ́nɨ rɨkɨkɨrɨ́ó yarɨgɨ́ápɨ tɨ́nɨ magwɨ́ eŋagɨ sɨŋwɨ́ mɨseanarɨgɨ́árɨnɨ. 29Ŋwɨ́ ikaxɨ́ mewegɨ́oyɨ́né tɨ́nɨ Parisioyɨ́né tɨ́nɨ aweyɨ! Sɨ́á wɨyi soyɨ́né majɨ́á seaórɨnɨ́árɨnɨ. Naŋɨ́ ero sɨpí ero yarɨgɨ́oyɨ́né, Gorɨxo xeanɨŋɨ́ seaikárɨnɨ́á eŋagɨ nánɨ dɨŋɨ́ sɨpí oseainɨ. Soyɨ́né Gorɨxoyá wɨ́á rókiamoagɨ́áyɨ́yá xwárɨ́páyo maŋɨ́ e warɨpánɨŋɨ́ sɨ́ŋáyo xegɨ́ yoɨ́ nearo urárárɨro ámá wé rónɨgɨ́á eŋíná pegɨ́áwa xwɨ́á weyárɨnɨŋe enɨ mɨ́á imɨxɨro neróná 30re rarɨgɨ́árɨnɨ, 'None eŋíná arɨ́owa ŋweaagíná nɨŋwearane sɨŋwɨrɨyɨ́, awa wɨ́á rókiamoagɨ́áwamɨ pɨkiarɨ́ná none enɨ nawínɨ wí pɨkianɨrɨ eŋwámanɨ.' rarɨgɨ́árɨnɨ. 31Sewanɨŋoyɨ́né e nɨrɨróná xwɨyɨ́á nɨmeárɨnɨro rénɨŋɨ́ rɨnarɨŋoɨ, 'Negɨ́ arɨ́owa wɨ́á rókiamoagɨ́áwamɨ pɨkiagɨ́owamɨ xiáwonerɨnɨ.' áwaŋɨ́ énɨŋɨ́ rɨnarɨŋoɨ. 32Soyɨ́né segɨ́ arɨ́owa wɨ́á rókiamoagɨ́áwamɨ nɨpɨkiro yagɨ́ápɨ nɨmúroro xwɨyɨ́á wínɨ meárɨnɨpɨ́rɨ nánɨ ananɨ éɨ́rɨxɨnɨ. 33Sidɨroyɨ́ne, weaxɨ́á miáoyɨ́né Gorɨxo xwɨyɨ́á nɨseamearɨrɨ rɨ́á anɨŋɨ́ wearɨŋɨ́yo seaikeaáráná arɨge nerɨ urakínɨpɨ́rɨ́árɨnɨ? Oweoɨ, wí nurakínɨpɨ́rɨ́ámanɨ. 34Píránɨŋɨ́ arɨ́á époyɨ. Nionɨ wɨ́á rókiamoarɨgɨ́áwamɨ tɨ́nɨ ámá nɨjɨ́áwamɨ tɨ́nɨ ŋwɨ́ ikaxɨ́ eánɨŋɨ́pɨ mewegɨ́áwamɨ tɨ́nɨ soyɨ́né tɨ́ŋɨ́ e nánɨ urowárɨmɨ́á eŋagɨ aiwɨ soyɨ́né awa wamɨ pɨkiro wamɨ íkɨ́áyo yekwɨroárɨro wamɨ segɨ́ rotú aŋɨ́yo dánɨ sɨkwɨ́á ragɨ́ pɨ́rɨ́ uyɨkiro wa nuro aŋɨ́ bɨ bimɨ ŋweáɨ́e mɨxɨ́ nɨxɨ́da uro epɨ́rɨ́árɨnɨ. 35Ayɨ́ rɨpɨ nánɨ awamɨ soyɨ́né tɨ́ŋɨ́ e nánɨ urowárɨmɨ́árɨnɨ. Soyɨ́né xwɨ́á tɨ́yo xwɨyɨ́á ámá wé rónɨgɨ́á nɨyonɨ go go pɨkigɨ́á nánɨ rɨ́á meárɨnɨpɨ́rɨ awamɨ soyɨ́né tɨ́ámɨnɨ urowárɨmɨ́árɨnɨ. Iwamɨ́ó wé rónɨŋɨ́ Aiborɨ́omɨ pɨkiŋe dánɨ yoparɨ́ wɨ́á rókiamoagɨ́ Sekaraiaomɨ —O íráɨ́ rɨdɨyowá yanɨro ikwɨkwiárɨmɨ́ yarɨgɨ́e mɨdánɨ eŋáná Gorɨxoyá aŋɨ́ awawá 'Ŋwɨ́áxɨnɨ.' rɨnɨŋe mɨdánɨ eŋáná áwɨnɨmɨ e pɨkigɨ́orɨnɨ. Omɨ pɨkigɨ́e nánɨ xwɨyɨ́á meárɨnɨpɨ́rɨ ámá ayo segɨ́ tɨ́ámɨnɨ urowárɨmɨ́árɨnɨ. 36Nepa seararɨŋɨnɨ, 'Oxɨ́ apɨxɨ́ agwɨ ríná ŋweagɨ́áyɨ́né amɨpí nionɨ seararɨŋá rɨpɨ nɨseaímeanɨ́árɨnɨ.' seararɨŋɨnɨ.\nJerusaremɨ ŋweáyɨ́ nánɨ rɨŋɨ́pɨ nánɨrɨnɨ.\n37Jerusaremɨ ŋweáyɨ́né wɨ́á rókiamoarɨgɨ́áwamɨ pɨkiro ámá Gorɨxo seyɨ́né tɨ́ŋɨ́ e nánɨ urowárénapɨŋowamɨ sɨ́ŋá nearo pɨkiro yarɨgɨ́áyɨ́né, nionɨ karɨ́karɨ́ xɨnáí miá ɨwɨ́yo ínɨmɨ mɨmeámɨ́ yarɨŋɨ́pa nionɨ enɨ axɨ́pɨ seaimɨnɨrɨ yarɨ́ná seyɨ́né mɨseaimónarɨnɨ. 38Arɨ́á époyɨ. Gorɨxo yeáyɨ́ nɨseayimɨxemearɨ́ná aŋɨ́ seyɨ́né ŋweaanɨrɨ egɨ́e rɨxa anɨpá imónɨgoɨ. 39Ayɨ́ rɨpɨ nánɨ seararɨŋɨnɨ. 'Seyɨ́né nionɨ sɨŋwɨ́ mɨnanɨ́ néɨ́asáná re rɨpɨ́rɨ́íná nánɨnɨ nanɨpɨ́rɨ́árɨnɨ, \"Ámɨnáo urowárénapáná weapɨnɨ́omɨ yayɨ́ seáyɨ e oumeaneyɨ.\" rɨpɨ́rɨ́íná nánɨnɨ sɨŋwɨ́ nanɨpɨ́rɨ́árɨnɨ.' seararɨŋɨnɨ.\" urɨŋɨnigɨnɨ.","id":"<urn:uuid:f05610c4-1de0-48e8-95b5-7d751c634d42>","dump":"CC-MAIN-2016-44","url":"http:\/\/bibles.org\/aak-AAK\/Matt\/23\/","date":"2016-10-24T06:37:34Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988719468.5\/warc\/CC-MAIN-20161020183839-00303-ip-10-171-6-4.ec2.internal.warc.gz","language":"aak","language_score":0.9999991655,"language_script":"Latn","minhash_cluster_size":27,"top_langs":"{\"aak_Latn_score\": 0.9999991655349731}","num_words":1327,"character_repetition_ratio":0.077,"word_repetition_ratio":0.052,"special_characters_ratio":0.153,"stopwords_ratio":0.154,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Jono 9:13-14\n13-14ámá ayɨ́ sɨ́á Jisaso xwɨ́ápimɨ reaŋwɨ́ núrɨrɨ yiyɨ́ nɨdɨrɨ omɨ sɨŋwɨ́ naŋɨ́ wimɨxɨŋɨ́yi Sabarɨ́áyi eŋagɨ nánɨ ámá xámɨ sɨŋwɨ́ supáragomɨ Parisiowa tɨ́ŋɨ́ e nánɨ nɨméra nuro wáráná 15Parisiowa enɨ omɨ yarɨŋɨ́ re wigɨ́awixɨnɨ, \"Joxɨ arɨge nerɨ sɨŋwɨ́ oxaóɨ́rɨnɨ?\" urɨ́agɨ́a o re urɨŋɨnigɨnɨ, \"O xwɨrɨŋwɨ́ bɨ tɨ́nɨ gɨ́ sɨŋwɨ́yo xópé níáná nionɨ nurɨ wayɨ́ nɨrónɨrɨ́ná sɨŋwɨ́ oxoáɨnɨ.\" urɨ́agɨ","id":"<urn:uuid:9074f212-8260-4032-b4bf-0182b6b40e2f>","dump":"CC-MAIN-2016-44","url":"http:\/\/bibles.org\/aak-AAK\/John\/9\/13-14","date":"2016-10-22T21:41:46Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988719045.47\/warc\/CC-MAIN-20161020183839-00384-ip-10-171-6-4.ec2.internal.warc.gz","language":"aak","language_score":0.9999585152,"language_script":"Latn","minhash_cluster_size":12,"top_langs":"{\"aak_Latn_score\": 0.9999585151672363}","num_words":58,"character_repetition_ratio":0.015,"word_repetition_ratio":0.0,"special_characters_ratio":0.197,"stopwords_ratio":0.19,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Piripai 1:4-5\n4-5Nionɨ sɨ́á seyɨ́né Gorɨxomɨ dɨŋɨ́ wɨkwɨ́rogɨ́áyimɨ dánɨ agwɨ ríná nánɨ xwɨyɨ́á Jisaso nánɨ wáɨ́ wurɨmeianɨ nánɨ nawínɨ ikárɨnɨŋwáyɨ́né eŋagɨ nánɨ omɨ gínɨ gíná rɨxɨŋɨ́ nɨseaurɨyirɨ́ná dɨŋɨ́ niɨ́ánɨ ninarɨŋagɨ urarɨŋárɨnɨ. 6Nionɨ dɨŋɨ́ re yaiwiarɨŋárɨnɨ, \"Gorɨxo —O seyɨ́né xɨ́omɨ dɨŋɨ́ wɨkwɨ́róáná iwamɨ́ó píránɨŋɨ́ seaimɨxɨŋorɨnɨ. O sɨ́á Jisaso weapɨnɨ́áyi nánɨ seyɨ́né yóɨ́ ámɨ bɨ tɨ́nɨ bɨ tɨ́nɨ nimóga upɨ́rɨ́a nánɨ píránɨŋɨ́ nɨseaimɨxa unɨ́árɨnɨ.\" Dɨŋɨ́ e nɨyaiwirɨ nánɨ dɨŋɨ́ sɨ́ŋá nɨseaeánɨrɨ omɨ yayɨ́ e wiarɨŋárɨnɨ.","id":"<urn:uuid:7e69c0c9-2ca2-42c2-b2bf-ed7f3471ccf3>","dump":"CC-MAIN-2016-44","url":"http:\/\/bibles.org\/aak-AAK\/Phil\/1\/4-5","date":"2016-10-27T05:35:08Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988721141.89\/warc\/CC-MAIN-20161020183841-00208-ip-10-171-6-4.ec2.internal.warc.gz","language":"aak","language_score":0.9999986887,"language_script":"Latn","minhash_cluster_size":13,"top_langs":"{\"aak_Latn_score\": 0.9999986886978149}","num_words":72,"character_repetition_ratio":0.068,"word_repetition_ratio":0.0,"special_characters_ratio":0.165,"stopwords_ratio":0.333,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Ruko 1:5\nAŋɨ́najɨ́ wo \"Irisabetí Jonoyɨ rɨnɨŋo xɨrɨnɨ́árɨnɨ.\" urɨŋɨ́ nánɨrɨnɨ.\n5Eŋíná Judayɨ́ mɨxɨ́ ináyɨ́ Xerotoyɨ rɨnɨŋo meŋweaŋáná ámá apaxɨ́pánɨŋɨ́ imónɨgɨ́á wo, Sekaraiaoyɨ rɨnɨŋo ŋweaŋɨ́rɨnɨ. O xegɨ́ ámáyɨ́ Abaijaoyárɨnɨ. O xegɨ́ ámáyɨ́ eŋíná dánɨ Gorɨxoyá apaxɨ́pánɨŋɨ́ imónɨgɨ́áyɨ́rɨnɨ. Sekaraiao xegɨ́ apɨxí yoɨ́ Irisabetírɨnɨ. Í xegɨ́ ámáyɨ́ arɨ́o Eronoyáyɨ́rɨnɨ. Í xegɨ́ ámáyɨ́ enɨ apaxɨ́pánɨŋɨ́ imónɨgɨ́áyɨ́rɨnɨ.","id":"<urn:uuid:0f66f7ec-c7af-45a5-b8d7-e729bb628abb>","dump":"CC-MAIN-2016-44","url":"http:\/\/bibles.org\/aak-AAK\/Luke\/1\/5","date":"2016-10-23T09:44:07Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988719215.16\/warc\/CC-MAIN-20161020183839-00000-ip-10-171-6-4.ec2.internal.warc.gz","language":"aak","language_score":0.9999303818,"language_script":"Latn","minhash_cluster_size":11,"top_langs":"{\"aak_Latn_score\": 0.9999303817749023}","num_words":51,"character_repetition_ratio":0.142,"word_repetition_ratio":0.0,"special_characters_ratio":0.156,"stopwords_ratio":0.078,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Wɨ́á wómɨxɨnɨŋɨ́pɨ 4:8\n8Awaú awaú awa wonɨ wonɨ ɨwɨ́ wé wɨ́úmɨ dáŋɨ́ wo ero wará nɨpɨnɨ sɨŋwɨ́nɨ nɨrómɨxa ugɨ́áwarɨnɨ. Ikwáwɨyiranɨ, árɨ́wɨyiranɨ, bɨ pɨ́nɨ mɨwiárɨ́ anɨŋɨ́ minɨ́ re nɨra warɨgɨ́árɨnɨ, \"Ámɨná Gorɨxo, o eŋɨ́ eánɨŋɨ́ ámá woyápɨ tɨ́nɨ xɨxenɨ mimónɨŋorɨnɨ. Eŋíná dánɨ ŋwearɨ ríná sɨnɨ ŋwearɨ rɨ́wéná anɨŋɨ́ ŋwearɨ enɨ́orɨnɨ. Xewɨnɨ xegɨ́ bɨ imónɨŋorɨnɨ. Aga xegɨ́ bɨ imónɨŋorɨnɨ. Oyɨ, aga xegɨ́ bɨ imónɨŋorɨnɨ.\"","id":"<urn:uuid:7f65f42c-ad32-4273-b1b6-8dd68f58220a>","dump":"CC-MAIN-2016-44","url":"http:\/\/bibles.org\/aak-AAK\/Rev\/4\/8","date":"2016-10-25T01:32:59Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988719843.44\/warc\/CC-MAIN-20161020183839-00119-ip-10-171-6-4.ec2.internal.warc.gz","language":"aak","language_score":1.0000084639,"language_script":"Latn","minhash_cluster_size":13,"top_langs":"{\"aak_Latn_score\": 1.000008463859558}","num_words":61,"character_repetition_ratio":0.133,"word_repetition_ratio":0.0,"special_characters_ratio":0.185,"stopwords_ratio":0.098,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Romɨ 5\n\"Gorɨxo ámá xɨ́o tɨ́nɨ nawínɨ imónɨ́ɨ́rɨxɨnɨrɨ Kiraiso eŋɨ́pimɨ dánɨ pɨyɨ́á neawɨ́rɨŋɨ́rɨnɨ.\" urɨŋɨ́ nánɨrɨnɨ.\n1Ayɨnánɨ Gorɨxo nene Jisasomɨ dɨŋɨ́ wɨkwɨ́roarɨŋagwɨ sɨŋwɨ́ nɨneanɨrɨ \"Wé rónɨgɨ́áyɨ́rɨnɨ.\" rárarɨŋɨ́ eŋagɨ nánɨ re rɨpaxɨ́rɨnɨ, \"Nene negɨ́ Ámɨná Jisasɨ Kiraiso neaiiŋɨ́pimɨ dánɨ rɨxa Gorɨxo tɨ́nɨ nawínɨ pɨyɨ́á wɨ́rɨnɨŋwɨnɨ.\" rɨpaxɨ́rɨnɨ. 2Jisasomɨ dɨŋɨ́ wɨkwɨ́roarɨŋwápimɨ dánɨ Gorɨxo xɨ́o ámáyo wá nɨwianɨrɨ wiarɨŋɨ́pɨ nánɨ xe nɨjɨ́á imónɨro apɨ wímeáɨ́yɨ́ imónɨro oépoyɨnɨrɨ sɨŋwɨ́ neanɨŋenerɨnɨ. E imónɨŋwaéne seáyɨ e Gorɨxo imónɨŋɨ́pɨ sɨwá neaíwɨnɨgɨnɨrɨ dɨŋɨ́ wikwɨ́moarɨŋwápɨ nánɨ dɨŋɨ́ niɨ́á neainarɨnɨ. 3Apɨ nánɨnɨ dɨŋɨ́ niɨ́á neainarɨŋɨ́manɨ. Xeanɨŋɨ́ nene neaímearɨŋɨ́pɨ nánɨ enɨ dɨŋɨ́ niɨ́á neainarɨŋɨ́rɨnɨ. Ayɨ́ rɨpɨ nánɨrɨnɨ. Xeanɨŋɨ́ neaímeaarɨŋɨ́pɨ, ayɨ́ xaíwɨ́ neaimɨxɨnɨ nánɨ rɨ́a neaímeaarɨnɨrɨ dɨŋɨ́ niɨ́á neainarɨŋɨ́rɨnɨ. 4Nene pí pí neaímeaarɨŋɨ́pɨ xaíwɨ́ nɨneaimɨxa úáná Gorɨxoyá sɨŋwɨ́yo dánɨ mɨmɨwiáró yarɨŋwaéne imónarɨŋwárɨnɨ. Mɨmɨwiáró yarɨŋwaéne imónɨŋagwɨ nainenɨranéná \"Seáyɨ e Gorɨxo imónɨŋɨ́pɨ sɨwá neainɨnɨ́árɨ́anɨ?\" nɨyaiwirane dɨŋɨ́ ikwɨ́moarɨŋwárɨnɨ. 5Dɨŋɨ́ e nikwɨ́moranéná rɨ́paíwɨ́nɨŋɨ́ wí meaanɨ́wámanɨ. Ayɨ́ rɨpɨ nánɨrɨnɨ. Gorɨxo xegɨ́ kwíyɨ́ sɨxɨ́ neamímoŋɨ́pimɨ dánɨ xewanɨŋo sɨwá rénɨŋɨ́ neainɨŋɨ́ eŋagɨ nánɨ, \"Nionɨ seyɨ́né nánɨ aga wá nonarɨŋonɨrɨnɨ.\" Sɨwá énɨŋɨ́ neainɨŋɨ́ eŋagɨ nánɨ dɨŋɨ́ nikwɨ́moranéná wí rɨ́paíwɨ́nɨŋɨ́ meaanɨ́wámanɨ. Dɨŋɨ́ \"E neaímeanɨ́áranɨ?\" nɨyaiwirane wikwɨ́moarɨŋwápɨ xɨxenɨ neaímeanɨ́árɨnɨ.\n6Ayɨ́ rɨpɨ nánɨ \"Dɨŋɨ́ wikwɨ́moarɨŋwápɨ nánɨ rɨ́paíwɨ́nɨŋɨ́ meaanɨ́wámanɨ.\" seararɨŋɨnɨ. Xámɨ Gorɨxomɨ rɨ́wɨ́ umoagwaéne eŋɨ́ óɨ́nɨŋɨ́ nerane xewanɨŋene yeáyɨ́ yimɨxemeánanɨrane nánɨ wí mimónɨŋáná Gorɨxo xe oenɨrɨ wimónɨŋíná ámá Kiraiso yeáyɨ́ neayimɨxemeámɨ́ánɨrɨ nánɨ neapeiŋɨ́rɨnɨ. 7Ámá wé rónɨŋɨ́ wo nánɨ arɨrá wíɨmɨgɨnɨrɨ ananɨ pepaxɨ́ imónɨgɨ́áyɨ́ obaxɨ́ranɨ? Oweoɨ, aga wínɨ wíná árɨ́nɨ́ wa ámá naŋɨ́ wo nánɨ arɨrá wíɨmɨgɨnɨrɨ mɨŋɨ́ winɨpaxɨ́ imónarɨgɨ́árɨnɨ. 8E nerɨŋɨ́ aiwɨ nene rɨxa ámá wé rónɨŋɨ́ nimónɨmáná eŋáná marɨ́áɨ, nene sɨnɨ uyɨ́niɨ́ wiarɨ́ná Kiraiso neapeiŋɨ́pimɨ dánɨ Gorɨxo nene nánɨ dɨŋɨ́ sɨpí neaiŋɨ́pɨ nánɨ neaíwapɨyiŋɨ́rɨnɨ. 9Ayɨnánɨ re nɨyaiwirane aiwɨ, \"Jisaso nɨperɨ́ná xegɨ́ ragɨ́ púɨ́pɨ igɨ́ánɨŋɨ́ neaeámóáná nene nánɨ Gorɨxo 'Wé rónɨgɨ́áyɨ́rɨnɨ.' rárɨŋɨ́rɨnɨ.\" nɨyaiwirane aiwɨ rɨpɨ aŋɨpaxɨ́ yaiwiŋwɨnɨ, \"Rɨ́wéná Gorɨxo ámáyo pɨrɨ́ numamorɨ́ná Kiraiso eŋɨ́pimɨ dánɨ yeáyɨ́ neayimɨxemeanɨ́árɨnɨ.\" yaiwiŋwɨnɨ. 10Ayɨ́ rɨpɨ seararɨŋɨnɨ. Nene Gorɨxo tɨ́nɨ xepɨxepá rónɨŋáná xewanɨŋo xegɨ́ xewaxo peŋɨ́pimɨ dánɨ xɨ́o tɨ́ámɨnɨ bɨpaxɨ́ oimónɨ́poyɨnɨrɨ pɨyɨ́á neawɨ́rɨŋɨ́ eŋagɨ nánɨ rɨpɨ aŋɨ́paxɨ́ yaiwiŋwɨnɨ, \"Gorɨxo ámáyo pɨrɨ́ numamorɨ́ná rɨxa pɨyɨ́á neawɨ́rɨŋene xewaxo nɨwiápɨ́nɨmearɨ sɨŋɨ́ imónɨŋɨ́pimɨ dánɨ yeáyɨ́ neayimɨxemeanɨ́árɨnɨ.\" yaiwiŋwɨnɨ. 11Apɨ nánɨnɨ dɨŋɨ́ niɨ́á neainarɨŋɨ́manɨ. Nene negɨ́ Ámɨná Jisasɨ Kiraiso —O nene Gorɨxo tɨ́nɨ nawínɨ imónanɨ́wá nánɨ pɨyɨ́á neawɨ́rɨŋorɨnɨ. O dɨŋɨ́ sɨpí nɨneairɨ́ná neaiiŋɨ́pɨ nánɨ dɨŋɨ́ nɨmoranéná \"Xano Gorɨxo enɨ apɨ́nɨŋɨ́ imónɨŋorɨ́anɨ?\" nɨyaiwirane yayɨ́ seáyɨmɨ dánɨ yarɨŋwárɨnɨ.\n\"Adamo eŋɨ́pimɨ dánɨ ámá xwɨyɨ́á meárɨnɨgɨ́á nimónɨro aí Jisaso eŋɨ́pimɨ dánɨ wé rónɨgɨ́á imónɨgɨ́árɨnɨ.\" urɨŋɨ́ nánɨrɨnɨ.\n12Ayɨnánɨ ámá wo maŋɨ́ wiaíkiŋɨ́pimɨ dánɨ xwɨ́á tɨ́yo ŋweagɨ́áyɨ́ nɨ́nɨ ɨ́wɨ́ epɨ́rɨ́a nánɨ épeŋɨ́rɨnɨ. Ámá o ɨ́wɨ́ nerɨŋɨ́pimɨ dánɨ peŋɨ́ eŋagɨ nánɨ ámá nɨ́nɨ enɨ wigɨ́ ɨ́wɨ́ nerɨŋɨ́pimɨ dánɨ pearɨgɨ́ápɨ xɨ́meaŋɨ́rɨnɨ. 13Ŋwɨ́ ikaxɨ́ eánɨŋɨ́pɨ sɨnɨ meŋáná ámá ɨ́wɨ́ néra wagɨ́á aiwɨ ŋwɨ́ ikaxɨ́ \"Apɨ mepanɨ. Apɨ mepanɨ.\" rɨnɨŋɨ́ bɨ sɨnɨ meŋɨ́ eŋagɨ nánɨ Gorɨxo wiwanɨŋɨ́yɨ́ ayá udunɨpaxɨ́ eŋɨ́pɨ íkwɨ́ wɨnamɨ nɨŋwɨrára pweagɨ́manɨ. 14E nerɨŋɨ́ aiwɨ nene nɨjɨ́á re imónɨŋwɨnɨ. Ámá Adamo tɨ́ŋɨ́ e dánɨ nɨŋweaxa nɨbɨro Moseso tɨ́ŋɨ́ e nánɨ ŋweagɨ́áyɨ́ nɨ́nɨ nɨpéa wagɨ́árɨnɨ. Ámá nɨ́nɨ Adamo —O ámá rɨ́wɨ́yo bɨnɨ́o neaiinɨ́ápɨ nánɨ dɨŋɨ́ moanɨ nánɨ árɨxánɨŋɨ́ neaiiŋorɨnɨ. Ámá nɨ́nɨ o wiaíkiŋɨ́pa mɨwiaíkipa nero aí nɨ́nɨ nɨpéa wagɨ́árɨnɨ.\n15E nerɨ aí Gorɨxo wá nɨneawianɨrɨ anɨpá neaiiŋɨ́pimɨ dánɨ imónɨŋwápɨ, ayɨ́ Adamo eŋɨ́pimɨ dánɨ imónɨŋwápɨ tɨ́nɨ xɨxenɨ menɨnɨ. Ayɨ́ rɨpɨ nánɨ seararɨŋɨnɨ. Ámá o wiaíkiŋɨ́pimɨ dánɨ ámá obaxɨ́ pegɨ́á aiwɨ rɨpɨ nánɨ aŋɨpaxɨ́ yaiwiŋwɨnɨ, \"Gorɨxo ámáyo wá wianɨrɨ ámáo, Jisasɨ Kiraisoyɨ rɨnɨŋo ayá nurɨmɨxɨrɨ eŋɨ́pimɨ dánɨ wiirɨ eŋɨ́pɨ Adamo eŋɨ́pimɨ seáyɨ e nɨmúrorɨ ámá obaxɨ́ ayá wíyo wímeaŋɨ́rɨnɨ.\" yaiwiŋwɨnɨ. 16Rɨpɨ nánɨ enɨ dɨŋɨ́ nɨmoranéná \"Gorɨxo wá nɨneawianɨrɨ neaiiŋɨ́pimɨ dánɨ imónɨŋwápɨ, ayɨ́ Adamo eŋɨ́pimɨ dánɨ imónɨŋwápɨ tɨ́nɨ xɨxenɨ menɨnɨ.\" yaiwianɨ́wɨnɨ. Adamo wiaíkiŋɨ́ ná bimɨnɨ dánɨ ámá xwɨyɨ́á meárɨnɨgɨ́áyɨ́ imónɨgɨ́árɨnɨ. E nerɨŋɨ́ aiwɨ Gorɨxo ámá ayá wí wiaíkiarɨŋagɨ́a nɨwɨnɨmáná ayɨ́ enɨ xɨxenɨ oniípoyɨnɨrɨ mɨyaiwí wá nɨwianɨrɨ wiiŋɨ́pimɨ dánɨ ámá obaxɨ́ wé rónɨŋagɨ́áɨ rárɨnɨŋɨ́yɨ́ imónɨgɨ́árɨnɨ. 17Nionɨ searɨ́ápɨ, ayɨ́ rɨpɨ seararɨŋɨnɨ. Ámá wo Gorɨxomɨ maŋɨ́yo wiaíkiŋɨ́pimɨ dánɨ ámá nɨ́nɨ pearɨgɨ́á aiwɨ rɨpɨ imónanɨ́wápɨ aŋɨpaxɨ́ imónɨnɨ. Nene Gorɨxo wá ayá wí nɨneawianɨrɨ wínɨyɨ́ enɨ wigɨ́ oniípoyɨnɨrɨ mé anɨpá \"Wé rónɨgɨ́áyɨ́nérɨnɨ.\" nearárɨnɨŋene Jisasɨ Kiraiso neaiiŋɨ́pimɨ dánɨ dɨŋɨ́ nɨyɨmɨŋɨ́pɨ tɨ́ŋwaéne imónɨrane xɨ́o tɨ́nɨ nawínɨ seáyɨ e imónɨrane yanɨ́wárɨnɨ. 18Ayɨnánɨ nene dɨŋɨ́ rɨpɨ moanɨgɨnɨ, \"Ámá ná wonɨ wiaíkiŋɨ́pimɨ dánɨ ámá nɨ́nɨ xwɨyɨ́á meárɨnɨpaxɨ́ imónɨgɨ́áyɨ́ imónɨgɨ́ápa ámá ná wonɨ nɨperɨ wé rónɨŋɨ́ eŋɨ́pimɨ dánɨ ámá nɨ́nɨ 'Xwɨyɨ́á mayɨ́yɨ́rɨnɨ.' rɨnárɨpaxɨ́ imónɨgɨ́áyɨ́ imónɨro dɨŋɨ́ nɨyɨmɨŋɨ́pɨ tɨ́gɨ́áyɨ́ imónɨpaxɨ́ imónɨro egɨ́árɨnɨ.\" moanɨgɨnɨ. 19Ayɨ́ rɨpɨ seararɨŋɨnɨ. Ámá wo Gorɨxo \"E éɨrɨxɨnɨ.\" urɨŋɨ́pɨ wiaíkiŋɨ́pimɨ dánɨ ámá obaxɨ́ ɨ́wɨ́ yarɨgɨ́áyɨ́ imónɨgɨ́ápa ámá ná wonɨ Gorɨxo \"E éɨrɨxɨnɨ.\" urɨŋɨ́pɨ arɨ́á nɨwirɨ xɨxenɨ xɨ́dɨŋɨ́pimɨ dánɨ ámá obaxɨ́ \"Wé rónɨŋɨ́ imónɨgɨ́áyɨ́nérɨnɨ.\" urárɨnɨŋɨ́yɨ́ imónɨpɨ́rɨ́árɨnɨ.\n20Ámá re oyaiwípoyɨnɨrɨ, \"Ai, bɨ onɨmiápɨ mɨwiaíkiarɨŋwɨnɨ. Aga ayá wí wiaíkiarɨŋwɨnɨ.\" oyaiwípoyɨnɨrɨ Gorɨxo Mosesomɨ ŋwɨ́ ikaxɨ́ nɨrɨnɨrɨ eánɨŋɨ́pɨ wéyo ɨ́á umɨrɨŋɨ́rɨnɨ. E nerɨ aí xɨ́o ámá ayá wí nɨwiaíkía ugɨ́ápɨ tɨ́nɨ xɨxenɨ wá nɨwiaga mú wiárɨ́ nɨmúrorɨ nɨwiaga uŋɨ́rɨnɨ. 21Ámá nɨ́nɨ wigɨ́ ɨ́wɨ́ nerɨŋɨ́pimɨ dánɨ pearɨgɨ́ápa nɨ́nɨ enɨ Gorɨxo wá nɨwianɨrɨ \"Wé rónɨŋɨ́ imónɨgɨ́áyɨ́rɨnɨ.\" rárarɨŋɨ́pimɨ dánɨ dɨŋɨ́ nɨyɨmɨŋɨ́pɨ —Apɨ negɨ́ Ámɨná Jisasɨ Kiraiso eŋɨ́pimɨ dánɨ neaímeaarɨŋɨ́pɨrɨnɨ. Apɨ tɨ́gɨ́áyɨ́ imónɨpɨ́rɨ́a nánɨ wigɨ́ nɨwiaíkía ugɨ́ápɨ tɨ́nɨ xɨxenɨ wá nɨwiaga mú wiárɨ́ nɨmúrorɨ nɨwiaga uŋɨ́rɨnɨ.","id":"<urn:uuid:65ec7a62-4d6e-471e-8d53-6d9ce7a6b9a4>","dump":"CC-MAIN-2016-44","url":"http:\/\/bibles.org\/aak-AAK\/Rom\/5\/","date":"2016-10-26T03:24:53Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988720475.79\/warc\/CC-MAIN-20161020183840-00189-ip-10-171-6-4.ec2.internal.warc.gz","language":"aak","language_score":1.000005126,"language_script":"Latn","minhash_cluster_size":18,"top_langs":"{\"aak_Latn_score\": 1.0000051259994507}","num_words":807,"character_repetition_ratio":0.079,"word_repetition_ratio":0.01,"special_characters_ratio":0.156,"stopwords_ratio":0.232,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Matɨyuo 5:34-35\n34-35agwɨ nionɨ ámɨ bɨ nɨpɨkwɨnɨ naŋɨ́ seáyɨ e nimɨxɨrɨ re seararɨŋɨnɨ, 'Xwɨyɨ́á bɨ nɨrɨrɨ́ná sɨ́ŋá tɨ́ŋɨ́ e dánɨ mɨrɨpa éɨ́rɨxɨnɨ. Aŋɨ́na ayɨ́ Gorɨxoyá íkwiaŋwɨ́ éɨ́ ŋweanɨ nánɨ imónɨŋagɨ nánɨ e dánɨ xwɨyɨ́á \"E rɨrarɨŋɨnɨ.\" mɨrɨpa éɨ́rɨxɨnɨ. Xwɨ́árí enɨ ayɨ́ Gorɨxoyá sɨkwɨ́ tɨ́nɨ xwɨrɨŋwɨ́ nosaxɨrɨ ŋweaŋɨ́rí eŋagɨ nánɨ xwɨ́á rɨrí eŋe dánɨ xwɨyɨ́á \"E rɨrarɨŋɨnɨ.\" mɨrɨpa éɨ́rɨxɨnɨ. Jerusaremɨ ayɨ́ aŋɨ́ mɨxɨ́ ináyɨ́ Gorɨxoyá eŋagɨ nánɨ aŋɨ́ apimɨ dánɨ enɨ murɨpa éɨ́rɨxɨnɨ. 36Dɨxɨ́ dɨŋɨ́yo dánɨ dɨ́á wɨyi pɨ́pɨ́ó oŋɨ́ werɨ apɨ́á weŋɨ́ werɨ epaxɨ́ mimónɨŋagɨ nánɨ \"Gɨ́ mɨŋɨ́ rɨyimɨ dánɨ rɨrarɨŋɨnɨ.\" wí murɨpa éɨ́rɨxɨnɨ.","id":"<urn:uuid:957ed458-7f65-4aab-a020-e9e28a88a9de>","dump":"CC-MAIN-2016-44","url":"http:\/\/bibles.org\/aak-AAK\/Matt\/5\/34-35","date":"2016-10-21T15:04:08Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988718284.75\/warc\/CC-MAIN-20161020183838-00513-ip-10-171-6-4.ec2.internal.warc.gz","language":"aak","language_score":1.000005126,"language_script":"Latn","minhash_cluster_size":13,"top_langs":"{\"aak_Latn_score\": 1.0000051259994507}","num_words":93,"character_repetition_ratio":0.127,"word_repetition_ratio":0.0,"special_characters_ratio":0.193,"stopwords_ratio":0.215,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"1 Korinɨ 12\n\"Kwíyɨ́pimɨ dánɨ epaxɨ́ imónɨgɨ́ápɨ bɨ bɨ imónɨnɨ.\" urɨŋɨ́ nánɨrɨnɨ.\n1Gɨ́ nɨrɨxɨ́meáyɨ́né, seyɨ́né payɨ́ nearo Gorɨxo xegɨ́ kwíyɨ́pɨ sɨxɨ́ seamímoŋɨ́pimɨ dánɨ e e epaxɨ́ imónɨ́ɨ́rɨxɨnɨrɨ seaimɨxɨŋɨ́ seyɨ́né yarɨŋɨ́ nigɨ́ápɨ nánɨ \"Seyɨ́né xe majɨ́á nero oépoyɨ.\" mɨnimónarɨnɨ. 2Seyɨ́né sɨnɨ Gorɨxomɨ mɨxɨ́dɨpa neróná seaigɨ́ápɨ nánɨ nɨjɨ́á imónɨŋoɨ. Ámáyá mimónɨ́ ŋwɨ́á imónɨŋɨ́yo —Ayɨ́ xwɨyɨ́á bɨ rɨpaxɨ́ mimónɨŋɨ́yɨ́rɨnɨ. Ayo oxɨ́dɨ́poyɨnɨrɨ yapɨ́ pí pí seaiepɨsíáná seyɨ́né nepaxɨnɨrɨ xɨ́dagɨ́ápɨ nánɨ nɨjɨ́á imónɨŋoɨ. 3Ayɨnánɨ \"Seyɨ́né nɨjɨ́á re oimónɨ́poyɨ.\" nimónarɨnɨ. Ámá wí Gorɨxoyá kwíyɨ́pimɨ dánɨ nɨrɨrɨ́ná wí re rɨpaxɨ́ menɨnɨ, \"Jisaso xewanɨŋo roapɨkínɨŋorɨnɨ.\" rɨpaxɨ́ menɨnɨ. Ámá wí Gorɨxoyá kwíyɨ́pimɨ dánɨ mɨrɨpa nerɨ́náyɨ́, \"Jisaso negɨ́ Ámɨnáorɨnɨ.\" enɨ wí rɨpaxɨ́ menɨnɨ.\n4Kwíyɨ́pimɨ dánɨ e e epaxɨ́ imónɨ́ɨ́rɨxɨnɨrɨ sɨxɨ́ umímoarɨŋɨ́pɨ xɨxegɨ́nɨ imónɨŋagɨ aiwɨ kwíyɨ́ axɨ́pɨ ná bɨnɨ imónɨŋɨ́pimɨ dánɨnɨ yarɨgɨ́árɨnɨ. 5E nerɨŋɨ́yo dánɨ ámáyo seáyɨ́ e e wíɨ́rɨxɨnɨrɨ Ámɨnáo wimɨxarɨŋɨ́pɨ xɨxegɨ́nɨ eŋagɨ aiwɨ Ámɨnáo, ayɨ́ ná wonɨ axorɨnɨ. 6Ananɨ nepaxɨ́ imónɨgɨ́ápɨ xɨxegɨ́nɨ imónɨŋagɨ aiwɨ Gorɨxo, ayɨ́ ná wonɨ e e epaxɨ́ imónɨ́ɨ́rɨxɨnɨrɨ eŋɨ́ sɨxɨ́ weámɨxarɨŋɨ́rɨnɨ. 7E nerɨŋɨ́ aiwɨ o ámá xɨ́oyá imónɨgɨ́á nɨ́nɨ xɨxe arɨrá inɨ́ɨ́rɨxɨnɨrɨ womɨnɨ womɨnɨ xegɨ́ kwíyɨ́yo dánɨ epaxɨ́ imónɨŋɨ́pɨ bɨ bɨ yaŋɨ́ wiarɨŋɨ́rɨnɨ. 8Bɨ bɨ yaŋɨ́ nɨwirɨ́ná ámá wo kwíyɨ́pimɨ dánɨ xe dɨŋɨ́ émɨ́ saímɨ́ nɨmorɨ ámáyo píránɨŋɨ́ urɨpaxɨ́ oimónɨrɨ wirɨ wo kwíyɨ́ axɨ́pimɨ dánɨ xe nɨjɨ́á seáyɨ e nimónɨrɨ píránɨŋɨ́ uréwapɨyipaxɨ́ oimónɨrɨ wirɨ 9ámɨ wo kwíyɨ́ axɨ́pimɨ dánɨ xe dɨŋɨ́ ayá wí onɨkwɨ́ronɨrɨ wirɨ ámɨ wo kwíyɨ́ axɨ́pimɨ dánɨ xe eŋɨ́ sɨxɨ́ neánɨrɨ ámá sɨmɨxɨ́ yarɨgɨ́áyo píránɨŋɨ́ owimɨxɨnɨrɨ wirɨ 10ámɨ womɨ emɨmɨ́ epaxɨ́ oimónɨrɨ wirɨ ámɨ womɨ xɨ́oyá xwɨyɨ́á wɨ́á urókiamopaxɨ́ oimónɨrɨ wirɨ ámɨ womɨ ámá wí kwíyɨ́ bimɨ dánɨ rarɨŋagɨ́a arɨ́á nɨwirɨ́ná adadɨ́ nɨwirɨ \"Ayɨ́ kwíyɨ́ apimɨ dánɨ rɨ́a rarɨŋoɨ?\" yaiwipaxɨ́ oimónɨrɨ wirɨ ámɨ wo ámá gwɨ́ wɨrɨ́ wɨrí xwɨyɨ́á mɨ́kɨ́ apɨ apimɨ dánɨ ananɨ rɨpaxɨ́ oimónɨrɨ wirɨ ámɨ womɨ xwɨyɨ́á mɨ́kɨ́ apɨ apimɨ dánɨ arɨ́á nɨwirɨ yaŋɨ́ umeaipaxɨ́ oimónɨrɨ wirɨ yarɨŋɨ́rɨnɨ. 11Gorɨxo ámá wíyɨ́ wíyo yaŋɨ́ xɨxegɨ́nɨ e e nɨwia nurɨ aiwɨ kwíyɨ́ axɨ́ ná bimɨ dánɨnɨ e e epaxɨ́ imónɨ́ɨ́rɨxɨnɨrɨ nɨwimɨxɨrɨ́ná womɨ pípɨ owimɨnɨrɨ́ná apɨ wiarɨŋɨ́rɨnɨ. Ámɨ womɨ pípɨ owimɨnɨrɨ́ná apɨ wiarɨŋɨ́rɨnɨ.\n\"Obaxene imónɨŋagwɨ aiwɨ wará ná bɨnɨ́nɨŋɨ́ imónɨŋwɨnɨ.\" urɨŋɨ́ nánɨrɨnɨ.\n12Ámáyá wará ná bɨnɨ eŋagɨ aiwɨ nápimɨ dánɨ wé sɨkwɨ́ amɨpí xɨxegɨ́nɨ bɨ bɨ imónɨnɨ. Warápimɨ dánɨ amɨpí xɨxegɨ́nɨ bɨ bɨ imónɨŋɨ́yɨ́ nɨ́nɨ obaxɨ́ imónɨŋagɨ aiwɨ nápɨ ná bɨnɨrɨnɨ. Ámá Kiraisoyá sɨyikɨ́pɨ imónɨgɨ́áyɨ́ ámá warápɨ tɨ́nɨ rɨ́ramɨŋɨyɨ́ imónɨpaxɨ́rɨnɨ. 13Ayɨ́ rɨpɨ nánɨrɨnɨ. Nene —Wiene Judayeneranɨ, wiene Gɨrikɨyeneranɨ, wiene xɨnáíwanénɨŋɨ́ nimónɨrane omɨŋɨ́ wiiarɨŋwaéneranɨ, wiene áxeŋwarɨ́ mɨneainɨ́ negɨ́ dɨŋɨ́ tɨ́nɨ emearɨŋwaéneranɨ, —Nɨnenenɨ enɨ kwíyɨ́ axɨ́pimɨ dánɨnɨ sɨyikɨ́ ná bɨnɨ imónanɨ nánɨ wayɨ́ neameairo kwíyɨ́ axɨ́pɨnɨ neaaínɨrɨ eŋɨ́ eŋagɨ nánɨ rarɨŋɨnɨ. 14Nene nɨjɨ́á re imónɨŋwɨnɨ. Ámá warápɨ, ayɨ́ ná bɨnɨ mimónɨ́ sɨkwɨ́ranɨ, wéranɨ, mɨŋɨ́ranɨ, xɨxegɨ́nɨ bɨ bɨ imónɨnɨ. 15Sɨkwú xwɨyɨ́á rɨpaxɨ́ nimónɨrɨ re ránáyɨ́, \"Niúnɨ wéúnɨ mimónɨŋagɨ nánɨ nápiyá bɨnɨmanɨ.\" ránáyɨ́, \" 'Nápimɨ dánɨ bɨ imónɨŋɨ́pɨmanɨ.' yaiwipaxɨ́rɨnɨ.\" rɨseaimónarɨnɨ? Oweoɨ. 16Arɨ́ána enɨ re ránáyɨ́, \"Niɨnanɨ sɨŋwɨ́yínɨ meŋagɨ nánɨ nápiyá bɨnɨmanɨ.\" ránáyɨ́, \" 'Nápimɨ dánɨ bɨ imónɨŋɨ́pɨmanɨ.' yaiwipaxɨ́rɨnɨ.\" rɨseaimónarɨnɨ? Oweoɨ. 17Nápɨ nɨ́nɨ sɨŋwɨ́nɨ eŋánáyɨ́, arɨge nerɨ arɨ́á epaxɨ́rɨnɨ? Nápɨ nɨpɨnɨ arɨ́ánɨ eŋánáyɨ́, arɨge nerɨ dɨŋɨ́ weánɨpaxɨ́rɨnɨ? 18Nápɨ, ayɨ́ axɨ́pɨ ná bɨnɨ mimónɨnɨ. Sɨŋwɨ́ranɨ, arɨ́áranɨ, apɨ apɨ e nimóga úwɨnɨgɨnɨrɨ Gorɨxo xɨ́o wimónɨŋɨ́pa dɨŋɨ́ neyírorɨ nimɨxɨrɨ tɨŋɨ́rɨnɨ. 19Warápimɨ dánɨ amɨpí sɨkwɨ́ranɨ, wéranɨ, xɨxegɨ́nɨ imónɨŋɨ́pa mimónɨ́ axɨ́ ná bɨnɨ nimónɨrɨ́náyɨ́, warápɨ arɨge imónɨpaxɨ́rɨnɨ? Oweoɨ, e nerɨ́náyɨ́, wará xegɨ́ imónɨŋɨ́pa bɨ imónɨpaxɨ́ menɨnɨ. 20Negɨ́ wará imónɨŋɨ́pɨ, ayɨ́ rɨpɨrɨnɨ. Warápimɨ dánɨ amɨpí xɨxegɨ́nɨ wéranɨ, sɨkwɨ́ranɨ, imónɨŋɨ́pɨ ayɨ́ obaxɨ́ aiwɨ warápɨ, ayɨ́ ná bɨnɨrɨnɨ. 21Sɨŋwɨ́yi xwɨyɨ́á rɨpaxɨ́ nimónɨmáná wéúmɨ wí re urɨpaxɨ́ menɨnɨ, \"Ná saŋɨ́ mɨnɨráparɨŋúxɨ, pí nánɨ júxɨ tɨ́nɨ nawínɨ imónɨmɨ́ɨnɨ? Niɨyínɨ ananɨ nɨgɨ́pɨ ŋweapaxɨ́yínɨrɨnɨ.\" urɨpaxɨ́ menɨnɨ. Mɨŋɨ́yi enɨ sɨkwúmɨ wí re urɨpaxɨ́ menɨnɨ, \"Ná saŋɨ́ mɨnɨráparɨŋúxɨ, pí nánɨ júxɨ tɨ́nɨ nawínɨ ŋweámɨ́ɨnɨ? Niɨyínɨ ananɨ nɨgɨ́pɨ ŋweapaxɨ́yínɨrɨnɨ.\" urɨpaxɨ́ menɨnɨ. 22Oweoɨ, pí pí nápimɨ dánɨ imónɨŋɨ́ \"Eŋɨ́ meánɨŋɨ́pɨrɨ́anɨ?\" yaiwiarɨŋwápɨ meŋánáyɨ́, omɨŋɨ́ amɨpí nene nápimɨ dánɨ yarɨŋwápɨ nɨpɨkwɨnɨ epaxɨ́ menɨnɨ. 23Nápimɨ dánɨ imónɨŋɨ́ \"Naŋɨ́ onɨmiápɨ imónɨŋɨ́pɨrɨnɨ.\" yaiwiarɨŋwáyɨ́ nene ananɨ píránɨŋɨ́ okiyɨ́á mearɨŋwárɨnɨ. Nápimɨ dánɨ imónɨŋɨ́ sɨŋánɨ mɨmepaxɨ́ imónɨŋɨ́yɨ́ píránɨŋɨ́ rɨtɨ́ yarɨŋwárɨnɨ. 24E nerɨ aí pí pí nápimɨ dánɨ imónɨŋɨ́ \"Awiaxɨ́ imónɨŋɨ́pɨrɨ́anɨ?\" yaiwiarɨŋwápɨ, ayɨ́ rɨtɨ́ mepaxɨ́ imónɨŋagɨ nánɨ wí e yarɨŋwámanɨ. Gorɨxo ámá warápɨ nimɨxɨrɨ pí pí nápimɨ dánɨ eŋɨ́pɨ nɨŋwɨrárɨrɨ́ná \"Naŋɨ́ onɨmiápɨ imónɨnɨ.\" yaiwiarɨŋwápɨ seáyɨ e imónɨ́wɨnɨgɨnɨrɨ ŋwɨrárɨŋɨ́rɨnɨ. 25Nápimɨ dánɨ imónɨŋɨ́yɨ́ mɨdɨmɨdánɨ mɨmearónɨpa ero xɨxe píránɨŋɨ́ menɨro epɨ́rɨ́a nánɨ e ŋwɨrárɨŋɨ́rɨnɨ. 26Nápimɨ dánɨ imónɨŋɨ́ bɨ rɨ́nɨŋɨ́ wináná nápimɨ dánɨ imónɨŋɨ́ nɨpɨnɨ rɨ́nɨŋɨ́ winárarɨŋɨ́rɨnɨ. Bɨ imónɨŋɨ́pimɨ yayɨ́ uméáná nɨpɨnɨ dɨŋɨ́ niɨ́á nɨwiga warɨŋɨ́rɨnɨ.\n27Kiraisoyá sɨyikɨ́pɨ imónɨgɨ́áyɨ́né oyá warápɨ́nɨŋɨ́ imónɨro wiyɨ́nénɨ wiyɨ́nénɨ oyá nápimɨ dánɨ sɨkwɨ́nɨŋɨ́ranɨ, wénɨŋɨ́ranɨ, xɨxegɨ́nɨ imónɨro eŋoɨ. 28Gorɨxo ámá xɨ́oyá sɨyikɨ́pɨ imónɨgɨ́áyɨ́ xɨxegɨ́nɨ bɨ bɨ nimóga úɨ́rɨxɨnɨrɨ rɨ́peaŋɨ́rɨnɨ. Wí wáɨ́ wurɨmeiarɨgɨ́áyɨ́ imónɨro wí xewanɨŋoyá xwɨyɨ́ápɨ wɨ́á urókiamoarɨgɨ́áyɨ́ imónɨro wí uréwapɨyarɨgɨ́áyɨ́ imónɨro epɨ́rɨ́a nánɨ rɨ́peaŋɨ́rɨnɨ. Xɨránɨ xɨránɨ imónɨŋɨ́ apɨ apɨ nɨrɨ́peámáná ámɨ wí emɨmɨ́ epɨ́rɨ́a nánɨ imónɨro wí sɨmɨxɨ́ yarɨgɨ́áyo naŋɨ́ wimɨxɨpɨ́rɨ́a nánɨ imónɨro wí dɨ́wɨ́ ikeamónarɨgɨ́áyo arɨrá wipɨ́rɨ́a nánɨ imónɨro wí pí pí omɨŋɨ́ yarɨgɨ́áyo mepɨ́rɨ́a nánɨ imónɨro wí ámá gwɨ́ wɨrɨ́ wɨrí xwɨyɨ́á mɨ́kɨ́ apɨ apimɨ dánɨ rɨpɨ́rɨ́a nánɨ imónɨro epɨ́rɨ́a nánɨ rɨ́peaŋɨ́rɨnɨ. 29Nɨ́nɨ wáɨ́ wurɨmeiarɨgɨ́áyɨ́ rimónɨŋoɨ? Nɨ́nɨ wɨ́á rókiamoarɨgɨ́áyɨ́ rimónɨŋoɨ? Nɨ́nɨ uréwapɨyarɨgɨ́áyɨ́ rimónɨŋoɨ? Nɨ́nɨ emɨmɨ́ yarɨgɨ́áyɨ́ rimónɨŋoɨ? 30Nɨ́nɨ sɨmɨxɨ́yo naŋɨ́ imɨxɨpɨ́rɨ́a nánɨ rimónɨŋoɨ? Nɨ́nɨ gwɨ́ wɨrɨ́ wɨrí xwɨyɨ́á mɨ́kɨ́ apɨ apimɨ dánɨ rɨpɨ́rɨ́a nánɨ rimónɨŋoɨ? Nɨ́nɨ xwɨyɨ́á mɨ́kɨ́ apɨ apimɨ dánɨ rarɨgɨ́ápɨ yaŋɨ́ umeaipɨ́rɨ́a nánɨ rimónɨŋoɨ? Oweoɨ. 31E nɨsearɨrɨ aí seyɨ́né woxɨnɨ woxɨnɨ, \"Gorɨxo ámá e e epaxɨ́ imónɨ́ɨ́rɨxɨnɨrɨ kwíyɨ́pimɨ dánɨ sɨxɨ́ umímoarɨŋɨ́ apɨ apɨ eŋagɨ aí sa seáyɨ e imónɨŋɨ́pɨ oimónɨmɨnɨ.\" nɨyaiwirɨ sɨ́mɨ́ xeadɨ́pénɨ́ɨrɨxɨnɨ.","id":"<urn:uuid:e0d9c7ec-7d33-468e-8664-41a97d76d5ad>","dump":"CC-MAIN-2016-44","url":"http:\/\/bibles.org\/aak-AAK\/1Cor\/12\/","date":"2016-10-23T11:05:57Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988719215.16\/warc\/CC-MAIN-20161020183839-00041-ip-10-171-6-4.ec2.internal.warc.gz","language":"aak","language_score":1.0000067949,"language_script":"Latn","minhash_cluster_size":34,"top_langs":"{\"aak_Latn_score\": 1.0000067949295044}","num_words":872,"character_repetition_ratio":0.087,"word_repetition_ratio":0.014,"special_characters_ratio":0.165,"stopwords_ratio":0.158,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Wɨ́á wómɨxɨnɨŋɨ́pɨ 6\nSipɨsipɨ́ miáo bɨkwɨ́namɨ tamɨxɨnɨŋɨ́pɨ ararɨ́kímɨ́ eŋɨ́ nánɨrɨnɨ.\n1Nionɨ sipɨsipɨ́ miáo bɨkwɨ́namɨ tamɨxɨnɨŋɨ́ wé wɨ́úmɨ dáŋɨ́ waú eŋɨ́pɨ bɨ arɨ́kíagɨ nɨwɨnɨrɨ́ná dɨŋɨ́ tɨ́ŋɨ́ imónɨgɨ́á waú waú awa wo akɨrɨwɨ́nɨŋɨ́ nɨrɨrɨ́ná \"Eɨnɨ.\" rarɨŋagɨ arɨ́á nɨwirɨ 2wenɨŋɨ́ éáyɨ́ wɨnɨŋanigɨnɨ. Osɨ́ apɨ́á weŋɨ́ wo wɨnɨŋanigɨnɨ. Osomɨ seáyɨ e xeŋweaŋo éwaikɨ́ bá ɨ́á nɨxɨrɨrɨ ŋweaŋagɨ wɨnɨŋanigɨnɨ. Amɨnaŋwɨ́ ámá mɨxɨ́ ninɨrɨ́ná xopɨrárɨ́ wíomɨ wiarɨgɨ́áyɨ́ wɨna omɨ mɨnɨ wíáná o xopɨrárɨ́ winɨ́o yapɨ nimónɨrɨ ámáyo xopɨrárɨ́ wíamɨgɨnɨrɨ úagɨ wɨnɨŋanigɨnɨ.\n3Bɨkwɨ́namɨ tamɨxɨnɨŋɨ́ ámɨ bɨ sipɨsipɨ́ miáo arɨ́kíáná dɨŋɨ́ tɨ́ŋɨ́ imónɨgɨ́á waú waú awa ámɨ wo \"Eɨnɨ.\" rarɨŋagɨ arɨ́á nɨwirɨ́ná wɨnɨŋanigɨnɨ. 4Osɨ́ ámɨ wo, ayɨ́á rɨŋo úagɨ nɨwɨnɨrɨ Gorɨxo xe osomɨ xeŋweaŋo ámá xwɨ́árímɨ nɨwayɨrónɨro awayinɨ ŋweagɨ́áyɨ́ mɨxɨ́ níkwɨ́naroro wiwɨnɨ pɨpɨkímɨ́ inɨ́ɨ́rɨxɨnɨrɨ owíwapɨyinɨrɨ sɨŋwɨ́ wɨnarɨŋagɨ nɨwɨnɨrɨ e emɨnɨrɨ warɨ́ná kirá mɨxɨ́ nánɨ sepiá bá mɨnɨ wiowárɨ́agɨ wɨnɨŋanigɨnɨ.\n5Bɨkwɨ́namɨ tamɨxɨnɨŋɨ́ ámɨ bɨ arɨ́kíáná dɨŋɨ́ tɨ́ŋɨ́ imónɨgɨ́á waú waú awa ámɨ wo \"Eɨnɨ.\" rarɨŋagɨ arɨ́á nɨwirɨ́ná wenɨŋɨ́ éáyɨ́ wɨnɨŋanigɨnɨ. Osɨ́ úrapí pɨ́pɨ́ó oŋɨ́ wo wɨnɨŋanigɨnɨ. Osomɨ seáyɨ e xeŋweaŋo ámáyo aiwá onɨmiápia nɨwiayirɨ aí nɨgwɨ́ xwé urɨrápɨmɨ́ winɨ́a nánɨ sɨkerɨ́á bɨ ɨ́á nɨxɨrɨmáná xeŋweaŋagɨ wɨnɨŋanigɨnɨ. 6Maŋɨ́pɨ́nɨŋɨ́ imónɨŋɨ́ bɨ dɨŋɨ́ tɨ́ŋɨ́ imónɨgɨ́á waú waú awamɨ áwɨnɨmɨ dánɨ re rarɨŋagɨ arɨ́á wiŋanigɨnɨ, \"Witɨ́ aiwá sɨxɨ́ aga onɨmiáwá nánɨ xegɨ́ nɨgwɨ́ rɨpɨ roŋɨ́wárɨnɨ. Ámá sɨ́á wɨyimɨ omɨŋɨ́ rɨ́á tɨ́ŋɨ́ nerɨ́ná nɨgwɨ́ meaarɨgɨ́ápɨ tɨ́nɨ xɨxenɨ imónɨŋɨ́wárɨnɨ. Barí aiwá sɨxɨ́ aga onɨmiá wɨ́xaú wá nánɨ xegɨ́ nɨgwɨ́ axɨ́pɨ wenɨ. Joxɨ witɨ́ aiwá tɨ́nɨ barí aiwá tɨ́nɨ xwɨrɨ́á ikɨxéáná xegɨ́ nɨgwɨ́pɨ seáyɨ e imónɨnɨ́a eŋagɨ aiwɨ wainɨ́ uraxɨ́ tɨ́nɨ íkɨ́á sogwɨ́ gɨrisɨ́ imɨxarɨgɨ́ápɨ tɨ́nɨ nánɨ nɨgwɨ́ seáyɨ e ronɨgɨnɨrɨ xwɨrɨ́á mikɨxepanɨ.\" rarɨŋagɨ arɨ́á wiŋanigɨnɨ.\n7Bɨkwɨ́namɨ tamɨxɨnɨŋɨ́ ámɨ bɨ arɨ́kíáná dɨŋɨ́ tɨ́ŋɨ́ imónɨgɨ́á yoparo \"Eɨnɨ.\" rarɨŋagɨ arɨ́á nɨwirɨ́ná 8wenɨŋɨ́ éáyɨ́ wɨnɨŋanigɨnɨ. Osɨ́ siyó rɨŋɨ́ wo wɨnɨŋanigɨnɨ. Osomɨ xeŋweaŋo —O xegɨ́ yoɨ́ Pɨyoyɨ wɨ́rɨnɨŋorɨnɨ. O xeŋweaŋagɨ wɨnɨŋanigɨnɨ. Pɨyɨŋɨ́ Siwí Aŋɨ́yo Wárarɨŋoyɨ rɨnɨŋo nawínɨ rɨ́wɨ́mɨnɨ nɨxeŋweámáná warɨŋagɨ́i wɨnɨŋanigɨnɨ. Gorɨxo awaú ámá xwɨ́á rɨrí nɨrímɨnɨ biaú biaú imónɨgɨ́á bimɨ nɨpɨkiríná xe mɨxɨ́ nánɨ nɨwíwapɨyiri pɨpɨkímɨ́ eri aiwá nánɨ dɨ́wɨ́ nɨwimɨxɨri pɨpɨkímɨ́ eri sɨmiárɨ́ nɨwiri pɨpɨkímɨ́ eri sɨ́wí sayɨ́ oroanɨ́poyɨnɨrɨ nɨwimɨxɨri pɨpɨkímɨ́ eri éisixɨnɨrɨ sɨŋwɨ́ wɨnowárɨ́agɨ wɨnɨŋanigɨnɨ.\n9Bɨkwɨ́namɨ tamɨxɨnɨŋɨ́ ámɨ bɨ arɨ́kíáná nionɨ wenɨŋɨ́ éáyɨ́ wɨnɨŋanigɨnɨ. Rɨdɨyowá nánɨ íráɨ́ noa peyinɨŋɨ́yo ínɨmɨ ámá xwɨyɨ́á Gorɨxoyá wáɨ́ urɨmero Jisaso uréwapɨyiŋɨ́pɨ anɨŋɨ́ minɨ́ xɨ́dɨro yarɨŋagɨ́a nánɨ pɨkigɨ́áyɨ́yá dɨŋɨ́yɨ́ ínɨmɨ e yarɨŋagɨ́a wɨnɨŋanigɨnɨ. 10Ayɨ́ eŋɨ́ tɨ́nɨ re urarɨŋagɨ́a arɨ́á wiŋanigɨnɨ, \"Ámɨnáoxɨnɨ, aga xegɨ́ bɨ imónɨrɨ nepaxɨŋɨ́ imónɨrɨ eŋoxɨnɨ, sɨ́á araríná sɨpí neaikárɨ́á xwɨ́áyo ŋweagɨ́áyo pɨrɨ́ mumamó nerɨ nene neapɨkigɨ́á nánɨ eŋɨ́ mɨmeá nerɨ kikiɨ́á erɨ́árɨnɨ?\" urarɨŋagɨ́a arɨ́á nɨwirɨ 11nɨyonɨ womɨnɨ womɨnɨ rapɨrapɨ́ apɨ́á weŋɨ́ sepiá wú yínɨpɨ́rɨ nánɨ mɨnɨ nɨwirɨ re urarɨŋagɨ arɨ́á wiŋanigɨnɨ, \"Seyɨ́né bɨ onɨmiápɨ sɨnɨ wenɨŋɨ́ nero kikiɨ́á ŋweáɨ́rɨxɨnɨ. Seyɨ́né seapɨkíɨ́ápa ámá ápo Gorɨxoyá xɨnáíwánɨŋɨ́ imónɨro segɨ́ sérɨxɨ́meá imónɨro egɨ́á wínɨyo enɨ xe pɨkíɨ́rɨxɨnɨrɨ yaiwiŋɨ́pɨ tɨ́nɨ xɨxenɨ pɨkipɨ́rɨ́e nánɨ wenɨŋɨ́ nerɨ ŋweáɨ́rɨxɨnɨ.\" urarɨŋagɨ arɨ́á wiŋanigɨnɨ.\n12Bɨkwɨ́namɨ tamɨxɨnɨŋɨ́ ámɨ bɨ arɨ́kíáná wenɨŋɨ́ éáyɨ́ wɨnɨŋanigɨnɨ. Pobonɨ́ ayɨkwɨ́ mé erɨ sogwɨ́ manɨ́ pɨ́pɨ́ó wárɨrɨ emá xɨ́á ayɨ́á nɨrɨrɨ́ná ragɨ́ pwarɨŋɨ́pánɨŋɨ́ rɨrɨ 13siŋɨ́ aŋɨ́ pɨrɨ́yo dánɨ nɨrɨwómioarɨ́ná íkɨ́á pikɨ́ sogwɨ́ sɨnɨ yóɨ́ meŋáná rɨ́wɨpí kɨkɨdɨmɨ́ éáná piéroarɨŋɨ́pa axɨ́pɨ e piérorɨ 14aŋɨ́ pɨrɨ́ íkwɨ́ wɨnánɨŋɨ́ áwɨnɨ e naxɨnowárɨnɨmáná mɨdɨmɨdánɨ nɨxopéga urɨ dɨ́wɨ́ nɨ́nɨ tɨ́nɨ pɨrɨŋwɨ́ nɨ́nɨ tɨ́nɨ xámɨ imónɨŋe dánɨ nɨxoyɨ́píga nurɨ ámɨ wí e imónɨrɨ yarɨŋagɨ nɨwɨnɨrɨ 15xwɨ́áyo dáŋɨ́ mɨxɨ́ ináyɨ́ tɨ́nɨ ámá wíyo seáyɨ e wimónɨgɨ́áyɨ́ tɨ́nɨ porisɨ́yo seáyɨ e wimónɨgɨ́áyɨ́ tɨ́nɨ ámá amɨpí wí mɨmúrónɨgɨ́áyɨ́ tɨ́nɨ ámá xwérɨxa imónɨgɨ́áyɨ́ tɨ́nɨ ámá kodɨreakɨ́ nero xɨnáíwánɨŋɨ́ nimónɨrɨ omɨŋɨ́ wiiarɨgɨ́á nɨ́nɨyɨ́ tɨ́nɨ ámá wigɨ́ omɨŋɨ́nɨ yarɨgɨ́áyɨ́ tɨ́nɨ wiwanɨŋɨ́yɨ́ sɨ́ŋá óɨ́yo pɨ́nɨ ŋwearo dɨ́wɨ́ sɨ́ŋá tɨ́nɨ eŋe yimároŋɨ́mɨ pɨ́nɨ ŋwearo yarɨŋagɨ́a wɨnɨŋanigɨnɨ. 16E nero dɨ́wɨ́yo tɨ́nɨ sɨ́ŋáyo tɨ́nɨ re urarɨŋagɨ́a wɨnɨŋanigɨnɨ, \"Sɨ́ŋá tɨyɨ́né, dɨ́wɨ́ tɨyɨ́né, ananɨ seáyɨ e neaɨkwarɨmoɨ. Íkwiaŋwɨ́namɨ éɨ́ ŋweaŋo sɨŋwɨ́ neanɨrɨ sipɨsipɨ́ miáo wikɨ́ neaónɨŋɨ́pɨ pɨrɨ́ neamamorɨ enɨgɨnɨrɨ rɨtɨ́ neateɨ. 17Sɨ́á sɨpíyɨ́, sɨ́á awaú wikɨ́ neaónɨgɨ́í eŋagɨ nánɨ pɨrɨ́ neamamopɨsɨ́íyɨ́ rɨxa nimónɨnɨ eŋagɨ nánɨ rarɨŋwɨnɨ. Apimɨ gone múropaxɨ́ imónɨŋwɨnɨ? Oweoɨ.\" rarɨŋagɨ́a arɨ́á wiŋanigɨnɨ.","id":"<urn:uuid:fd0155bc-c115-48fa-a910-3ecca9236564>","dump":"CC-MAIN-2016-44","url":"http:\/\/bibles.org\/aak-AAK\/Rev\/6\/","date":"2016-10-26T03:38:06Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988720475.79\/warc\/CC-MAIN-20161020183840-00234-ip-10-171-6-4.ec2.internal.warc.gz","language":"aak","language_score":1.000005722,"language_script":"Latn","minhash_cluster_size":18,"top_langs":"{\"aak_Latn_score\": 1.0000057220458984}","num_words":630,"character_repetition_ratio":0.094,"word_repetition_ratio":0.013,"special_characters_ratio":0.152,"stopwords_ratio":0.124,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Wɨ́á wómɨxɨnɨŋɨ́pɨ 6:15\n15xwɨ́áyo dáŋɨ́ mɨxɨ́ ináyɨ́ tɨ́nɨ ámá wíyo seáyɨ e wimónɨgɨ́áyɨ́ tɨ́nɨ porisɨ́yo seáyɨ e wimónɨgɨ́áyɨ́ tɨ́nɨ ámá amɨpí wí mɨmúrónɨgɨ́áyɨ́ tɨ́nɨ ámá xwérɨxa imónɨgɨ́áyɨ́ tɨ́nɨ ámá kodɨreakɨ́ nero xɨnáíwánɨŋɨ́ nimónɨrɨ omɨŋɨ́ wiiarɨgɨ́á nɨ́nɨyɨ́ tɨ́nɨ ámá wigɨ́ omɨŋɨ́nɨ yarɨgɨ́áyɨ́ tɨ́nɨ wiwanɨŋɨ́yɨ́ sɨ́ŋá óɨ́yo pɨ́nɨ ŋwearo dɨ́wɨ́ sɨ́ŋá tɨ́nɨ eŋe yimároŋɨ́mɨ pɨ́nɨ ŋwearo yarɨŋagɨ́a wɨnɨŋanigɨnɨ.","id":"<urn:uuid:3886ba29-adba-4b4d-8cc9-93e0c79b363a>","dump":"CC-MAIN-2016-44","url":"http:\/\/bibles.org\/aak-AAK\/Rev\/6\/15","date":"2016-10-25T07:58:33Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988719960.60\/warc\/CC-MAIN-20161020183839-00459-ip-10-171-6-4.ec2.internal.warc.gz","language":"aak","language_score":0.9999277592,"language_script":"Latn","minhash_cluster_size":13,"top_langs":"{\"aak_Latn_score\": 0.9999277591705322}","num_words":55,"character_repetition_ratio":0.182,"word_repetition_ratio":0.0,"special_characters_ratio":0.147,"stopwords_ratio":0.291,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Matɨyuo 1:11-12\n11-12Josaiao —Babironɨ dáŋɨ́ émáyɨ́ mɨxɨ́ nɨmeáa nɨbɨro Judayo nɨpɨkiomearo ɨwɨ́ nɨmearo nɨmeámɨ úáná Judayɨ́ aŋɨ́ e xwiogwɨ́ obaxɨ́ ŋweaŋáná Josaiao e dánɨ Jekonaiaomɨ tɨ́nɨ xegɨ́ xexɨrɨ́meáowamɨ tɨ́nɨ emeaŋɨnigɨnɨ. Jekonaiao e dánɨ Siatieromɨ emeaŋɨnigɨnɨ. Siatiero e dánɨ Serababeromɨ emeaŋɨnigɨnɨ. 13Serababero e dánɨ Abiudomɨ emeaŋɨnigɨnɨ. Abiudo e dánɨ Eraiakimomɨ emeaŋɨnigɨnɨ. Eraiakimo e dánɨ Esomɨ emeaŋɨnigɨnɨ.","id":"<urn:uuid:4e900a35-839d-4969-ae3a-cd671b98464d>","dump":"CC-MAIN-2016-44","url":"http:\/\/bibles.org\/aak-AAK\/Matt\/1\/11-12","date":"2016-10-22T21:52:52Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988719045.47\/warc\/CC-MAIN-20161020183839-00527-ip-10-171-6-4.ec2.internal.warc.gz","language":"aak","language_score":0.9990376234,"language_script":"Latn","minhash_cluster_size":13,"top_langs":"{\"aak_Latn_score\": 0.9990376234054565}","num_words":54,"character_repetition_ratio":0.166,"word_repetition_ratio":0.0,"special_characters_ratio":0.172,"stopwords_ratio":0.278,"flagged_words_ratio":0.0,"lang_id_score":0.999,"perplexity_score":500.0,"cluster_detection":-1}
{"text":"Mako 12\nEwayɨ́ ikaxɨ́ wainɨ́ omɨŋɨ́ sɨŋwɨ́ uwɨniarɨgɨ́áwa nánɨrɨnɨ.\n1Jisaso ewayɨ́ xwɨyɨ́á wí ŋwɨ́ ikaxɨ́ eánɨŋɨ́pɨ mewegɨ́áwamɨ tɨ́nɨ Parisiowamɨ tɨ́nɨ nurɨrɨ re urɨŋɨnigɨnɨ, \"Ámá wo wainɨ́ uraxɨ́ ɨwɨ́á nurɨrɨ xwɨ́ná nɨrorɨ wainɨ́ xegɨ́ iniɨgɨ́ nɨpɨ́rɨ́a nánɨ wainɨ́ sogwɨ́ xoyɨkímɨ́ enɨ́a nánɨ sɨ́ŋáyo óɨ́ nɨrɨxɨrɨ wainɨ́ omɨŋɨ́yo áwɨnɨmɨ aŋɨ́ awí ŋweapɨ́rɨ́a nánɨ seáyɨ émɨ nɨmɨra nɨpeyirɨ néɨsáná ámá wí sɨŋwɨ́ uwɨnaxɨ́dipɨ́rɨ́a nánɨ re urɨŋɨnigɨnɨ, 'Wainɨ́ sogwɨ́ niáɨ́ éánáyɨ́ bɨ soyɨ́né segɨ́ mearo nionɨ gɨ́ mearɨ emɨ́a nánɨ nionɨyá omɨŋɨ́ rɨpimɨ ananɨ sɨŋwɨ́ nɨwɨnipɨ́rɨ́áranɨ?' nurɨmɨ aŋɨ́ wíyo ememɨnɨrɨ nánɨ nurɨ nɨŋweáɨsáná 2wainɨ́ rɨxa niáɨ́ eŋáná xegɨ́ omɨŋɨ́ wiiarɨgɨ́á womɨ re urowárɨŋɨnigɨnɨ, 'Joxɨ nionɨyá wainɨ́ omɨŋɨ́yo nánɨ nurɨ iniɨgɨ́ wainɨ́ awa nionɨ nánɨ nimɨxɨrɨ iwajɨ́á niáríɨ́ápɨ nurápɨyauiɨ.' urowárɨ́agɨ o nurɨ 3omɨŋɨ́yo rémóáná awa re egɨ́awixɨnɨ. Ɨ́á nɨxero wé neáɨ́asáná anɨpáomɨ urowárɨgɨ́awixɨnɨ. 4Anɨpáomɨ urowárɨ́agɨ́a nánɨ omɨŋɨ́ xiáwo ámɨ xegɨ́ omɨŋɨ́ wiiarɨgɨ́á ámɨ womɨ urowáráná awa re egɨ́awixɨnɨ. Omɨ xegɨ́ mɨŋɨ́yo mɨŋɨ́ roro sɨpí wikárɨro wíagɨ́a 5omɨŋɨ́ xiáwo ámɨ wo urowáráná omɨ nɨpɨkiro tɨ́agɨ́a o ámɨ wamɨ urowáráná wíyo iwaŋɨ́nɨ nearo wárɨro wíyo nɨpɨkiro tɨro néɨ́asáná eŋáná 6ámɨ wo xegɨ́ xewaxo dɨŋɨ́ sɨxɨ́ uyiŋo sɨnɨ eŋagɨ omɨ nurowárɨrɨ́ná re rɨŋɨnigɨnɨ, ' \"Gɨ́ íwo eŋagɨ nánɨ sɨpí wí mɨwimɨxɨpa nero arɨ́á wipɨ́ráoɨ.\" nimónarɨnɨ.' rɨ́ɨ́ aiwɨ 7xewaxo rémóáná wainɨ́ omɨŋɨ́ sɨŋwɨ́ uwɨniarɨgɨ́áwa re rɨnɨgɨ́awixɨnɨ, 'Íwɨ́ ro xanoyá dɨŋɨ́ tɨ́ŋo eŋagɨ nánɨ omɨŋɨ́ rɨpɨ nɨ́nɨ negɨ́pɨ meaanɨ́wá nánɨ opɨkianeyɨ.' nɨrɨnɨro 8omɨ ɨ́á nɨxero nɨpɨkiro omɨŋɨ́yo bɨ́anɨrɨwámɨnɨ moaigɨ́awixɨnɨ.\" Jisaso ewayɨ́ xwɨyɨ́á apɨ nurɨrɨ 9re urɨŋɨnigɨnɨ, \"Omɨŋɨ́ xiáwo omɨŋɨ́ sɨŋwɨ́ uwɨniarɨgɨ́áwamɨ pí winɨŋoɨ? O nɨbɨrɨ awamɨ xwɨrɨ́á nikɨxerɨ ámɨ sɨŋɨ́ wa sɨŋwɨ́ uwɨnipɨ́rɨ́a nánɨ wárɨnɨŋoɨ.\" nurɨrɨ 10re urɨŋɨnigɨnɨ, \"Ewayɨ́ xwɨyɨ́á Bɨkwɨ́yo eánɨŋɨ́ rɨpɨ enɨ ɨ́á mɨropa egɨ́áranɨ? 'Sɨ́ŋá aŋɨ́ mɨrarɨgɨ́áwa sɨ́ŋá awiaxɨ́ nánɨ pɨ́á nerɨ́ná wo \"Sɨpírɨnɨ.\" nɨrɨro emɨ móɨ́o nánɨ Gorɨxo \"Sɨ́ŋá o tɨ́nɨ xámɨ nɨtɨrɨ́náyɨ́ aŋɨ́ eŋɨ́ neánɨrɨ naŋɨ́ imónɨnɨŋoɨ.\" nɨrɨrɨ sɨ́ŋá o nɨmearɨ táná aŋɨ́ eŋɨ́ neánɨrɨ naŋɨ́ imónɨŋɨ́rɨnɨ. 11Gorɨxo e éɨ́ eŋagɨ nánɨ nene sɨŋwɨ́ nɨwɨnɨrɨ́ná aga naŋɨ́ imónɨŋagɨ wɨnarɨŋwárɨnɨ.' E eánɨŋɨ́pɨ soyɨ́né ɨ́á mɨropa egɨ́áranɨ?\" urɨ́agɨ 12awa \"None nánɨ dɨŋɨ́ nɨneaiaiwirɨ ewayɨ́ xwɨyɨ́á apɨ rɨ́a neararɨnɨ?\" nɨyaiwiro rɨxa ɨ́á oxɨraneyɨnɨrɨ éɨ́áyɨ́ ámá sɨpɨ́á Jisasomɨ arɨ́á wianɨro nánɨ o tɨ́ŋɨ́ e epɨ́royɨ́ egɨ́á nánɨ wáyɨ́ nero nánɨ omɨ pɨ́nɨ nɨwiárɨmɨ ugɨ́awixɨnɨ.\nNɨgwɨ́ émáyo takisɨ́ nánɨ wiarɨgɨ́á nánɨrɨnɨ.\n13Awa nuro ínɨmɨ re rɨnɨgɨ́awixɨnɨ, \"Omɨ pasánɨŋɨ́ nurɨrane yapɨ́ re uréwapɨyanɨ́wɨnɨ, 'Nɨgwɨ́ nánɨ takisɨ́ émáyɨ́ nearáparɨgɨ́ápɨ sɨnɨ mɨnɨ wianɨréwɨnɨ? Mɨnɨ mɨwipa yanɨréwɨnɨ?' uranɨ́wɨnɨ. O 'Oweoɨ, sɨnɨ mɨnɨ mɨwipa époyɨ.' ránáyɨ́, wauyowa omɨ ɨ́á nɨxero gwɨ́ yipɨ́ráoɨ. E mɨrɨpa nerɨ 'Oyɨ, seyɨ́né mɨnɨ nɨwirɨ́ná apánɨ yarɨŋoɨ.' ránáyɨ́, ámá sɨpɨ́áyɨ́ ámɨ arɨ́á bɨ mɨwí nero pɨ́nɨ wiárɨpɨ́ráoɨ.\" nɨrɨnɨro Parisi wa tɨ́nɨ mɨxɨ́ ináyɨ́ Xeroto tɨ́nɨ nɨkumɨxɨnɨro emearɨgɨ́á wa tɨ́nɨ xwɨyɨ́á apɨ tɨ́nɨ pasánɨŋɨ́ uranɨro nánɨ Jisaso tɨ́ŋɨ́ e urowáráná 14awa omɨ nɨwímearo weyɨ́ numearɨro re urɨgɨ́awixɨnɨ, \"Nearéwapɨyarɨŋoxɨnɨ, nɨnearéwapɨyirɨ́ná nepánɨ nearéwapɨyarɨŋoxɨrɨnɨ. Ámá ámɨnáowayá sɨŋwɨ́yo dánɨ aí xwɨyɨ́á ámɨ xegɨ́ bɨ mɨrɨ́ axɨ́pɨnɨ rarɨŋoxɨrɨnɨ. Sɨpí rɨrɨ naŋɨ́ rɨrɨ yarɨŋɨ́manɨ. Xwɨyɨ́á Gorɨxoyánɨ xɨxenɨ nearéwapɨyarɨŋɨ́rɨnɨ.\" nurɨrɨ yarɨŋɨ́ re wigɨ́awixɨnɨ, \"Émáyɨ́yá mɨxɨ́ ináyɨ́ Sisaoyɨ rɨnɨŋomɨ takisɨ́ nánɨ nɨgwɨ́ mɨnɨ wiarɨŋwápɨ sɨnɨ mɨnɨ wiayanɨréwɨnɨ? Pɨ́nɨ wiáranɨréwɨnɨ? 15Sɨnɨ ananɨ mɨnɨ wianɨréwɨnɨ? Mɨnɨ mɨwipa yanɨréwɨnɨ?\" urɨ́agɨ́a aiwɨ o \"Yapɨ́ nɨréwapɨyanɨro rɨnɨrarɨŋoɨ?\" nɨyaiwirɨ re urɨŋɨnigɨnɨ, \"Soyɨ́né pí nánɨ yapɨ́ pasánɨŋɨ́ níwapɨyarɨŋoɨ? Émáyɨ́yá monɨ́ bɨ sɨŋwɨ́ wɨnanɨ nɨmeámɨ bɨ́poyɨ.\" nurɨrɨ 16rɨxa nɨmeámɨ báná o re urɨŋɨnigɨnɨ, \"Nɨgwɨ́ rɨpimɨ yoɨ́ goyá tɨ́nɨ sɨ́mɨmaŋɨ́ goyá tɨ́nɨ ŋweanɨ?\" urɨ́agɨ awa re urɨgɨ́awixɨnɨ, \"Émáyɨ́yá mɨxɨ́ ináyɨ́ Sisaoyá ŋweanɨ.\" urɨ́agɨ́a 17o re urɨŋɨnigɨnɨ, \"Sisaoyá sɨ́mɨmaŋɨ́ ŋweaŋagɨ nánɨ ayɨ́ oyárɨnɨ. Ayɨnánɨ mɨnɨ wíɨ́rɨxɨnɨ.\" nurɨrɨ ámá Gorɨxo xewanɨŋónɨŋɨ́ imɨxɨŋɨ́ eŋagɨ nánɨ omɨ dɨŋɨ́ owɨkwɨ́rópoyɨnɨrɨ ámɨ re urɨŋɨnigɨnɨ, \"Amɨpí Gorɨxoyánɨŋɨ́ imónɨŋɨ́pɨ Gorɨxomɨ enɨ mɨnɨ wíɨ́rɨxɨnɨ.\" uráná awa ududɨ́ ayá wí winɨŋɨnigɨnɨ.\n\"Ámá ámɨ wiápɨ́nɨmeapɨ́rɨ́árɨnɨ.\" urɨŋɨ́ nánɨrɨnɨ.\n18Ámá Judayɨ́ wa Sajusiyɨ rɨnɨŋɨ́ wa —Sajusiowa re rarɨgɨ́áwa, \"Ámá nɨpémáná eŋánáyɨ́ wí nɨwiápɨ́nɨmeapaxɨ́manɨ.\" rarɨgɨ́áwarɨnɨ. Awa nɨbɨro Jisasomɨ nɨwímearo 19mɨŋɨ́ niroro re urɨgɨ́awixɨnɨ, \"Nearéwapɨyarɨŋoxɨnɨ, Moseso eŋíná nene nánɨ ŋwɨ́ ikaxɨ́ bɨ re nɨrɨrɨ rɨ́wamɨŋɨ́ eaŋɨ́rɨnɨ, 'Ámá wo sɨnɨ niaíwɨ́ memeá péánáyɨ́ xegɨ́ apɨxí sɨnɨ ŋweaŋánáyɨ́ péomɨ xexɨrɨ́meáowa wo niaíwɨ́ wiemeainɨ nánɨ aní meáwɨnɨgɨnɨ.' e nɨrɨrɨ eaŋɨ́rɨnɨ.\" nurɨmáná 20ewayɨ́ xwɨyɨ́á rɨpɨ urɨgɨ́awixɨnɨ, \"Xexɨrɨ́meáowa wé wɨ́úmɨ dáŋɨ́ waú eŋáná wo apɨxɨ́ wí nɨmearɨ niaíwɨ́ memeá péánáyɨ́ 21ámɨ xexɨrɨ́meáowa wo anímɨ nɨmearɨ o enɨ niaíwɨ́ memeá péánáyɨ́ 22xexɨrɨ́meáowa ámɨ wo awaú egɨ́ípa axɨ́pɨ nerɨ 23nowanɨ enɨ e néra nuro niaíwɨ́ wí memeá nɨpémáná eŋánáyɨ́ apɨxí enɨ peŋɨnigɨnɨ.\" Ewayɨ́ xwɨyɨ́á Jisasomɨ e nurɨro yarɨŋɨ́ re wigɨ́awixɨnɨ, \"Rɨ́wéná ámá pegɨ́á nɨ́nɨyɨ́ wiápɨ́nɨmeááná xexɨrɨ́meá wé wɨ́úmɨ dáŋɨ́ waú awa enɨ nɨwiápɨ́nɨmearɨ́ná apɨxɨ́ axímɨ meagɨ́áwa eŋagɨ nánɨ apɨxí go go meaŋagɨ wɨnanɨ́wárɨ́anɨ?\" yarɨŋɨ́ e wíáná 24Jisaso re urɨŋɨnigɨnɨ, \"Soyɨ́né xwɨyɨ́á Gorɨxoyá Bɨkwɨ́yo eánɨŋɨ́pɨ nánɨ nɨjɨ́á mimónɨpa ero eŋɨ́ sɨxɨ́ eánɨŋɨ́ Gorɨxoyápɨ nánɨ enɨ nɨjɨ́á mimónɨpa ero nero nánɨ xwɨyɨ́á wasɨwá rarɨŋoɨ. 25Pegɨ́áyɨ́ nɨwiápɨ́nɨmearóná ámɨ meánɨpɨ́rɨ́ámanɨ. Aŋɨ́najɨ́ aŋɨ́namɨ ŋweáwa imónɨgɨ́ápa axɨ́pɨ e ŋweapɨ́rɨ́árɨnɨ. 26E nɨrɨrɨ aiwɨ segɨ́ dɨŋɨ́ 'Pegɨ́áyɨ́ ámɨ wiápɨ́nɨmeapaxɨ́manɨ.' yaiwiarɨgɨ́áyɨ́ nánɨ xwɨyɨ́á bɨ osearɨmɨnɨ.\" nurɨrɨ re urɨŋɨnigɨnɨ, \"Pegɨ́áyɨ́ ámɨ nɨwiápɨ́nɨmeapɨ́rɨ́árɨnɨ. Xwɨyɨ́á eŋíná Moseso íkɨ́á onɨmiánáɨna rɨ́á mɨnɨ́ ápiáwɨ́ wearɨŋagɨ wɨnɨŋɨ́pɨ nánɨ Bɨkwɨ́yo nɨrɨnɨrɨ eánɨŋɨ́pɨ sɨnɨ ɨ́á mɨropa regɨ́awixɨnɨ? Moseso rɨ́á apimɨ sɨŋwɨ́ wɨnáná xegɨ́ xiáwowa Ebɨrɨ́amo tɨ́nɨ Aisako tɨ́nɨ Jekopo tɨ́nɨ awa pegɨ́ámɨ eŋáná aiwɨ omɨ Gorɨxo re urɨŋɨnigɨnɨ, 'Nionɨ dɨxɨ́ ráwowa Ebɨrɨ́amo tɨ́nɨ Aisako tɨ́nɨ Jekopo tɨ́nɨ awayá Ŋwɨ́á imónɨŋáonɨrɨnɨ.' E urɨ́agɨ nánɨ awa pegɨ́áwa aiwɨ wigɨ́ dɨŋɨ́ sɨnɨ sɨŋɨ́ imónɨŋagɨ́a nánɨ Gorɨxo 'Awayá Ŋwɨ́áonɨrɨnɨ.' rɨpaxɨ́rɨnɨ. 27O ámá xɨ́omɨ dɨŋɨ́ nɨwɨkwɨ́roro péɨ́á aí ayɨ́ sɨnɨ wigɨ́ Ŋwɨ́áorɨnɨ. Ámá xɨ́omɨ dɨŋɨ́ mɨwɨkwɨ́ró pegɨ́á tɨ́nɨ sɨnɨ sɨŋɨ́ ŋweagɨ́á tɨ́nɨ aiwɨ wigɨ́ Ŋwɨ́áomanɨ. Soyɨ́né dɨŋɨ́ aga wasɨwá moarɨŋoɨ.\" urɨŋɨnigɨnɨ.\n\"Ŋwɨ́ ikaxɨ́ gɨ́mɨnɨ gɨpɨ seáyɨ e imónɨnɨ?\" urɨgɨ́á nánɨrɨnɨ.\n28Ŋwɨ́ ikaxɨ́ eánɨŋɨ́pɨ mewegɨ́á wo nɨbɨrɨ Jisaso Sajusiowa tɨ́nɨ xwɨyɨ́á xɨmɨxɨmɨ́ ninɨro rɨnarɨŋagɨ́a nɨwɨnɨrɨ Jisaso rɨxa píránɨŋɨ́ ureŋwɨpearɨŋagɨ arɨ́á nɨwirɨ yarɨŋɨ́ re wiŋɨnigɨnɨ, \"Ŋwɨ́ ikaxɨ́ eánɨŋɨ́ nɨyonɨ gɨ́mɨnɨ gɨpɨ seáyɨ e imónɨnɨ?\" yarɨŋɨ́ e wíagɨ 29Jisaso re urɨŋɨnigɨnɨ, \"Gorɨxoyá ŋwɨ́ ikaxɨ́ eánɨŋɨ́ seáyɨ e imónɨŋɨ́pɨ rɨpɨrɨnɨ, 'Isɨrerɨyɨ́né arɨ́á époyɨ. Negɨ́ Ámɨná Gorɨxo ná wonɨ onɨrɨnɨ. 30Gorɨxomɨ dɨŋɨ́ sɨxɨ́ nuyirɨ́ná onɨmiápɨ onɨmiápɨ muyipa époyɨ. Dɨŋɨ́ sɨxɨ́ uyiro dɨŋɨ́ wɨkwɨ́roro eŋɨ́ neánɨro xɨ́dɨro éɨ́rɨxɨnɨ.' Ŋwɨ́ ikaxɨ́ seáyɨ e imónɨŋɨ́pɨ apɨrɨnɨ. 31Ámɨ axɨ́pɨ nɨrɨnɨrɨ eánɨŋɨ́ bɨ rɨpɨrɨnɨ, 'Ámá aŋɨ́ nemerɨ́ná sɨŋwɨ́ wɨnarɨŋɨ́yɨ́ nánɨ wará dɨxɨ́ nánɨ dɨŋɨ́ sɨpí siarɨŋɨ́pa axɨ́pɨ dɨŋɨ́ sɨpí wirɨ́ɨnɨ.' Ámɨ bɨ eánɨŋɨ́pɨ apɨrɨnɨ. Gorɨxoyá ŋwɨ́ ikaxɨ́ nɨrɨnɨrɨ eánɨŋɨ́yɨ́ rɨpiaúmɨ wí seáyɨ e mimónɨnɨ.\" urɨ́agɨ 32ŋwɨ́ ikaxɨ́ eánɨŋɨ́pɨ meweŋo re urɨŋɨnigɨnɨ, \"Nearéwapɨyarɨŋoxɨnɨ, neparɨnɨ. Joxɨ xɨxenɨ mɨŋɨ́ nirorɨ re rɨ́ɨnɨ, 'Gorɨxo ná wonɨ onɨrɨnɨ. Axɨ́pɨ ónɨŋɨ́ wo mimónɨnɨ. 33Gorɨxomɨ dɨŋɨ́ sɨxɨ́ nuyirɨ́ná dɨŋɨ́ sɨxɨ́ uyiro dɨŋɨ́ wɨkwɨ́roro eŋɨ́ neánɨro xɨ́dɨro erɨ́ɨnɨ. Ámá aŋɨ́ nemerɨ́ná sɨŋwɨ́ wɨnarɨŋɨ́yɨ́ nánɨ wará dɨxɨ́ nánɨ dɨŋɨ́ sɨpí siarɨŋɨ́pa axɨ́pɨ dɨŋɨ́ sɨpí wirɨ́ɨnɨ.' Joxɨ xɨxenɨ e rɨ́ɨnɨ. Ámá Gorɨxo nánɨ sipɨsipɨ́ bɨ mɨnɨ́ nonɨ rɨ́á nikeaárɨrónáranɨ, bɨ nɨnɨro rɨdɨyowá nɨyárɨrónáranɨ, nerɨ́náyɨ́ naŋɨ́ yarɨgɨ́á aiwɨ ámá Gorɨxoyá ŋwɨ́ ikaxɨ́ apiaúmɨ xɨ́darɨgɨ́áyɨ́ seáyɨ e imónɨnɨ.\" urɨ́agɨ 34Jisaso ŋwɨ́ ikaxɨ́ meweŋo dɨŋɨ́ píránɨŋɨ́ nɨmorɨ naŋɨ́ e urarɨŋagɨ arɨ́á nɨwirɨ re urɨŋɨnigɨnɨ, \"Joxɨ dɨŋɨ́ sɨnɨ e nɨmóa nurɨ́náyɨ́ nionɨ nánɨ dɨŋɨ́ nɨnɨkwɨ́rorɨ Gorɨxo xwioxɨ́yo mɨmeámɨ́ nerɨ neameŋweanɨ́e nánɨ páwipaxɨ́ imónɨrɨ́ɨnɨ.\" urɨ́agɨ ámɨ rɨ́wɨ́yo ámá nɨ́nɨ ayá urarɨŋagɨ nánɨ wí yarɨŋɨ́ ámɨ bɨ owimɨnɨrɨ mɨbɨpa egɨ́awixɨnɨ.\n\"Kiraiso niaíwɨ́ goyáorɨnɨ?\" urɨŋɨ́ nánɨrɨnɨ.\n35O sɨnɨ Judayɨ́yá aŋɨ́ sipɨsipɨ́ rɨdɨyowá yarɨgɨ́iwámɨ dánɨ nuréwapɨyirɨ́ná ámá e epɨ́royɨ́ egɨ́áyo yarɨŋɨ́ re wiŋɨnigɨnɨ, \"Ŋwɨ́ ikaxɨ́ eánɨŋɨ́pɨ mewegɨ́áwa pí nánɨ re rarɨgɨ́árɨnɨ, 'Ámá nene yeáyɨ́ neayimɨxemeanɨ́a nánɨ arɨ́owayá xwɨ́á piaxɨ́yo dánɨ niwiarorɨ́ná sa xiáwo mɨxɨ́ ináyɨ́ Depitoyáo imónɨnɨ́árɨnɨ.' pí nánɨ rarɨgɨ́árɨnɨ? 36Depito Gorɨxoyá kwíyɨ́ tɨ́nɨ nɨrɨrɨ rɨ́wamɨŋɨ́ nearɨ́ná ámá yeáyɨ́ neayimɨxemeanɨ́a nánɨ arɨ́owayá xwɨ́á piaxɨ́yo dánɨ iwiaronɨ́o nánɨ re nɨrɨrɨ eaŋɨ́rɨnɨ, 'Gorɨxo gɨ́ Ámɨnáomɨ re urɨŋɨnigɨnɨ, \"Joxɨ wé náúmɨnɨ nɨŋwearɨ sɨŋwɨ́ nanɨrɨ ŋweaŋáná mɨxɨ́ sianɨro bɨ́áyo xopɨrárɨ́ rɨwiimɨ́árɨnɨ.\" urɨŋɨnigɨnɨ.' 37Depito rɨ́wamɨŋɨ́ apɨ nɨrɨrɨ nearɨ́ná arɨ́owayá xwɨ́á piaxɨ́yo dánɨ iwiaronɨ́o nánɨ 'Gɨ́ Ámɨnáoyɨ́ rɨ́agɨ nánɨ arɨge nerɨ sa xegɨ́ xewaxo imónɨnɨ?\" urɨ́agɨ ámá e epɨ́royɨ́ egɨ́áyɨ́ xegɨ́ xwɨyɨ́á arɨ́á nɨwiróná yayɨ́ winɨŋɨnigɨnɨ.\n\"Ŋwɨ́ ikaxɨ́ mewegɨ́áwa yarɨgɨ́ápa mepanɨ.\" urɨŋɨ́ nánɨrɨnɨ.\n38O sɨnɨ nuréwapɨyirɨ́ná re nura uŋɨnigɨnɨ, \"Ŋwɨ́ ikaxɨ́ eánɨŋɨ́pɨ mewegɨ́áwa yarɨgɨ́ápɨ mepa éɨ́rɨxɨnɨ. Awa ámá weyɨ́ oneamépoyɨnɨrɨ rapɨrapɨ́ sepiá nɨyínɨmɨ aŋɨ́ emero ámá yayɨ́ 'Ámɨnáoxɨnɨ́ onearɨ́poyɨnɨrɨ awí eánarɨgɨ́e aŋɨ́ emero 39rotú aŋɨ́yo nɨpáwirɨ́náranɨ, aiwá imɨxarɨgɨ́e nɨŋwearɨ́náranɨ, sɨ́mɨ́ sɨ́mɨ́ e ŋwearo 40apɨxɨ́ aníwamɨ amɨpí nɨ́nɨ ɨ́wɨ́ urápanɨro nánɨ ero ámá arɨ́á egɨ́e dánɨ Gorɨxomɨ xwɨyɨ́á rɨrɨmɨ́ nɨwirɨ́ná anɨŋɨ́ nɨwia uro yarɨgɨ́ápɨ seyɨ́né mepa éɨ́rɨxɨnɨ. Rɨ́wéná Gorɨxo ámá nɨyonɨ mí ómómɨxɨmɨ́ nerɨ́ná awa xwɨyɨ́á xwé meárɨnɨpɨ́rɨ́árɨnɨ.\" urɨŋɨnigɨnɨ.\nApɨxɨ́ anɨ́ wí nɨgwɨ́ tɨŋɨ́pɨ nánɨrɨnɨ.\n41O sɨnɨ aŋɨ́ rɨdɨyowá yarɨgɨ́iwámɨ ínɨmɨ aŋɨ́ nemerɨ́ná nurɨ Gorɨxo nánɨ nɨgwɨ́ tayarɨgɨ́e orɨwámɨnɨ e éɨ́ nɨŋweámáná ámá obaxɨ́ nɨmúroayiróná nɨgwɨ́ tarɨŋagɨ́a nɨwɨnɨrɨ nɨgwɨ́ xwé tɨ́gɨ́áyɨ́ xwé tarɨŋagɨ́a nɨwɨnɨ́ɨsáná wɨnɨŋɨnigɨnɨ. 42Apɨxɨ́ anɨ́ uyípeayɨ́ wí omɨ nɨmúrorɨ monɨ́ rɨ́á nɨŋɨ́ biaú tɨ́agɨ nɨwɨnɨmáná 43xegɨ́ wiepɨsarɨŋowamɨ \"Eɨnɨ.\" nurɨrɨ re urɨŋɨnigɨnɨ, \"Nionɨ nepa seararɨŋɨnɨ. Apɨxɨ́ anɨ́ amɨpí mayɨ́ rí Gorɨxo nánɨ nɨgwɨ́ onɨmiá ná biaúnɨ tɨ́ɨ́ aiwɨ ámá nɨ́nɨ tɨ́áyo seáyɨ e imónɨnɨ. 44Ámá nɨgwɨ́ xwé tɨ́áyɨ́ ná sɨnɨ nɨweŋáná obaxɨ́ tarɨŋagɨ́a aiwɨ apɨxɨ́ ríyɨ́ mayí eŋagɨ aiwɨ xegɨ́ nɨgwɨ́ aiwá nánɨ bɨ́ epaxɨ́pɨ nɨ́nɨ tɨŋoɨ.\" urɨŋɨnigɨnɨ.","id":"<urn:uuid:6319b12c-8553-4f97-8a65-630d3c023045>","dump":"CC-MAIN-2016-44","url":"http:\/\/bibles.org\/aak-AAK\/Mark\/12\/","date":"2016-10-24T05:02:02Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988719465.22\/warc\/CC-MAIN-20161020183839-00035-ip-10-171-6-4.ec2.internal.warc.gz","language":"aak","language_score":1.0000058413,"language_script":"Latn","minhash_cluster_size":28,"top_langs":"{\"aak_Latn_score\": 1.000005841255188}","num_words":1429,"character_repetition_ratio":0.062,"word_repetition_ratio":0.01,"special_characters_ratio":0.167,"stopwords_ratio":0.167,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"1 Korinɨ 7:34\n34dɨŋɨ́ bɨ biaú ɨ́á xɨrarɨgɨ́árɨnɨ. Apɨxɨ́ sɨnɨ oxɨ́ mɨmeánɨgɨ́íwa tɨ́nɨ apɨyáíwa tɨ́nɨ íwa wí wí re yaiwiarɨŋɨ́rɨnɨ, \"Niínɨ gɨ́ nápɨ tɨ́nɨ dɨŋɨ́pɨ tɨ́nɨ sɨyikwɨ́ mínɨŋɨ́ Ámɨnáo gɨ́ ámá e oimónɨ́poyɨnɨrɨ wimónarɨŋɨ́pɨ tɨ́nɨ xɨxenɨ oimónɨmɨnɨ.\" nɨyaiwirɨ o nánɨ wiipaxɨ́ imónɨŋɨ́pɨ nánɨnɨ dɨŋɨ́ moarɨŋɨ́rɨnɨ. E nerɨ aí apɨxɨ́ rɨxa oxɨ́ meánɨgɨ́íwa wí wí axɨ́pɨ e yarɨŋɨ́manɨ. \"Gɨ́ oxo yayɨ́ owinɨnɨrɨ nánɨ arɨge emɨnɨréɨnɨ?\" nɨyaiwirɨ xwɨ́á tɨ́yo dánɨ imónɨŋɨ́pɨ nánɨ dɨŋɨ́ nɨmóa warɨŋɨ́rɨnɨ.","id":"<urn:uuid:cf42a18b-fdac-463c-9b09-e379b115526f>","dump":"CC-MAIN-2016-44","url":"http:\/\/bibles.org\/aak-AAK\/1Cor\/7\/34","date":"2016-10-28T13:10:12Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988722459.85\/warc\/CC-MAIN-20161020183842-00287-ip-10-171-6-4.ec2.internal.warc.gz","language":"aak","language_score":1.0000054836,"language_script":"Latn","minhash_cluster_size":13,"top_langs":"{\"aak_Latn_score\": 1.0000054836273193}","num_words":71,"character_repetition_ratio":0.087,"word_repetition_ratio":0.0,"special_characters_ratio":0.178,"stopwords_ratio":0.31,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Wɨ́á wómɨxɨnɨŋɨ́pɨ 18:12\n12Wigɨ́ saŋɨ́yɨ́, ayɨ́ tɨ́rɨnɨ. Sɨ́ŋá gorɨ́ tɨ́nɨ sɨ́ŋá sirɨpá tɨ́nɨ sɨ́ŋá awiaxɨ́ xɨxegɨ́nɨ imónɨŋɨ́ tɨ́nɨ urɨ́pó apɨ́á weŋɨ́ nɨgwɨ́ xwé roŋɨ́ tɨ́nɨ rapɨrapɨ́ awiaxɨ́ apɨ́á weŋɨ́ tɨ́nɨ rapɨrapɨ́ mipɨyɨ́ moŋɨ́ tɨ́nɨ rapɨrapɨ́ sirɨkáyɨ rɨnɨŋɨ́ tɨ́nɨ rapɨrapɨ́ ayɨ́á rɨŋɨ́ tɨ́nɨ íkɨ́á xaíwɨ́ xegɨ́ yoɨ́ sitɨronɨ́yɨ rɨnɨŋɨ́ tɨ́nɨ amɨpí bɨ naŋwɨ́ erepanɨ́yɨ rɨnɨŋɨ́yɨ́yá sɨwaŋɨ́pimɨ dánɨ imɨxɨnɨŋɨ́ tɨ́nɨ amɨpí bɨ íkɨ́á nɨgwɨ́ xwé roŋɨ́pimɨ dánɨ imɨxɨnɨŋɨ́ tɨ́nɨ amɨpí bɨ kapáyo dánɨ imɨxɨnɨŋɨ́ tɨ́nɨ amɨpí bɨ ainɨxɨ́yo dánɨ imɨxɨnɨŋɨ́ tɨ́nɨ amɨpí bɨ sɨ́ŋá wárɨ́ wárɨ́ó mónɨŋɨ́pimɨ dánɨ imɨxɨnɨŋɨ́ tɨ́nɨ","id":"<urn:uuid:5fb669fd-f818-4504-b5cf-164367de9153>","dump":"CC-MAIN-2016-44","url":"http:\/\/bibles.org\/aak-AAK\/Rev\/18\/12","date":"2016-10-25T23:37:42Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988720468.71\/warc\/CC-MAIN-20161020183840-00438-ip-10-171-6-4.ec2.internal.warc.gz","language":"aak","language_score":0.9999827147,"language_script":"Latn","minhash_cluster_size":13,"top_langs":"{\"aak_Latn_score\": 0.9999827146530151}","num_words":87,"character_repetition_ratio":0.187,"word_repetition_ratio":0.0,"special_characters_ratio":0.154,"stopwords_ratio":0.218,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Garesia 2:16\n16E imónɨgwɨ́íwawi eŋagɨ aí Gorɨxo ámá ŋwɨ́ ikaxɨ́ Moseso eaŋɨ́pɨ xɨ́darɨgɨ́ápimɨ dánɨ wí 'Wé rónɨgɨ́áyɨ́rɨnɨ.' mɨrárɨ́ ámá Kiraisɨ Jisasomɨ dɨŋɨ́ wɨkwɨ́roarɨgɨ́ápimɨ dánɨ 'Wé rónɨgɨ́áyɨ́rɨnɨ.' rárarɨŋɨ́ eŋɨ́pɨ nánɨ nɨjɨ́á nimónɨrai nánɨ yawawi Gorɨxo yegɨ́ ŋwɨ́ ikaxɨ́ eánɨŋɨ́pimɨ xɨ́darɨgwɨ́ípimɨ dánɨ marɨ́áɨ, yegɨ́ Kiraisɨ Jisasomɨ dɨŋɨ́ wɨkwɨ́roarɨgwɨ́ípimɨ dánɨ 'Wé rónɨgɨ́íwaúrɨnɨ.' rárɨnɨ́á eŋagɨ nánɨ yawawi aí Kiraisomɨ dɨŋɨ́ wɨkwɨ́rogwɨ́isixɨnɨ. O ámá wo aí ŋwɨ́ ikaxɨ́ eánɨŋɨ́pɨ xɨ́darɨŋɨ́pimɨ dánɨ 'Wé rónɨŋorɨnɨ.' wí rárɨnɨ́á meŋagɨ nánɨ Kiraisomɨ dɨŋɨ́ wɨkwɨ́rogwɨ́isixɨnɨ.","id":"<urn:uuid:53e4c166-4311-4928-8428-21da773a965c>","dump":"CC-MAIN-2016-44","url":"http:\/\/bibles.org\/aak-AAK\/Gal\/2\/16","date":"2016-10-28T16:11:31Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988722951.82\/warc\/CC-MAIN-20161020183842-00199-ip-10-171-6-4.ec2.internal.warc.gz","language":"aak","language_score":0.999997139,"language_script":"Latn","minhash_cluster_size":13,"top_langs":"{\"aak_Latn_score\": 0.9999971389770508}","num_words":74,"character_repetition_ratio":0.127,"word_repetition_ratio":0.0,"special_characters_ratio":0.158,"stopwords_ratio":0.297,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"1 Timotio 1:16\n16Nionɨ e imónɨŋáonɨ aí Jisasɨ Kiraiso ámá xɨ́o nánɨ re owiaiwípoyɨnɨrɨ, \"O apaxɨ́ mé pɨrɨ́ mumamó ámá wigɨ́ ɨ́wɨ́ yarɨgɨ́ápɨ rɨ́wɨ́mɨnɨ umamopɨ́rɨ nánɨ xwayɨ́ nɨwɨnɨrɨ kikiɨ́á ŋweaarɨŋorɨ́anɨ?\" owiaiwípoyɨnɨrɨ nionɨ ayá nɨnɨrɨmɨxɨrɨ yeáyɨ́ nɨyimɨxemeaŋɨ́rɨnɨ. Kiraiso e nerɨŋɨ́pimɨ dánɨ ámá rɨ́wɨ́yo dɨŋɨ́ nɨwɨkwɨ́rorɨ dɨŋɨ́ nɨyɨmɨŋɨ́ tɨ́gɨ́á imónɨpɨ́rɨ́áyɨ́ nánɨ nionɨ, ɨ́wɨ́ xwapɨ́ yagáonɨ sɨŋwepɨgɨ́ niŋɨ́rɨnɨ.","id":"<urn:uuid:00d1f610-016f-4ca2-835b-365efde4df70>","dump":"CC-MAIN-2016-44","url":"http:\/\/bibles.org\/aak-AAK\/1Tim\/1\/16","date":"2016-10-25T13:49:51Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988720153.61\/warc\/CC-MAIN-20161020183840-00313-ip-10-171-6-4.ec2.internal.warc.gz","language":"aak","language_score":1.0000029802,"language_script":"Latn","minhash_cluster_size":11,"top_langs":"{\"aak_Latn_score\": 1.0000029802322388}","num_words":53,"character_repetition_ratio":0.033,"word_repetition_ratio":0.0,"special_characters_ratio":0.159,"stopwords_ratio":0.302,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Matɨyuo 28:3-4\n3-4porisɨ́ awí mearoarɨgɨ́áwa aŋɨ́najo ápiaŋwɨ́ yarɨŋɨ́pa wɨ́á énɨŋɨ́ nókirɨ ŋweaŋagɨ nɨwɨnɨro xegɨ́ rapɨrapɨ́ enɨ sɨŋwɨ́ mɨmɨŋɨ́ inɨ́ɨ́ yínɨŋagɨ nɨwɨnɨro óɨ́ nikárɨnɨro pɨyɨ́nɨŋɨ́ nimónɨro xwɨ́ámɨ piérɨnowigɨ́awixɨnɨ.\n5Aŋɨ́najo sɨnɨ xwárɨpá tɨ́ŋɨ́ e ŋweaŋáná ípaú rémónapɨ́agɨ́i re urɨŋɨnigɨnɨ, \"Aípagwí wáyɨ́ mepanɨ. Nionɨ nɨjɨ́árɨnɨ. Aípagwí Jisaso, pɨyomɨ íkɨ́áyo yekwɨroárɨgɨ́omɨ sɨŋwɨ́ wɨnanɨri barɨŋiɨ.","id":"<urn:uuid:a84a41d9-3813-4f9a-abcb-0db2115f6b8a>","dump":"CC-MAIN-2016-44","url":"http:\/\/bibles.org\/aak-AAK\/Matt\/28\/3-4","date":"2016-10-24T05:37:18Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988719468.5\/warc\/CC-MAIN-20161020183839-00520-ip-10-171-6-4.ec2.internal.warc.gz","language":"aak","language_score":0.9999552965,"language_script":"Latn","minhash_cluster_size":13,"top_langs":"{\"aak_Latn_score\": 0.9999552965164185}","num_words":49,"character_repetition_ratio":0.024,"word_repetition_ratio":0.0,"special_characters_ratio":0.156,"stopwords_ratio":0.061,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Epesasɨ 2:7\n7Ayɨ́ rɨpɨ nánɨ e eŋɨ́rɨnɨ. Ámá nɨ́nɨ agwɨ ríná ŋweagɨ́áyɨ́ranɨ, ná rɨ́wɨ́yo ŋweapɨ́rɨ́áyɨ́ranɨ, nɨ́nɨ Gorɨxo ámá nánɨ dɨŋɨ́ sɨpí nɨwirɨ Kiraisɨ Jisaso urowárénapɨŋɨ́pɨ nánɨ dɨŋɨ́ nɨmoróná dɨŋɨ́ re yaiwíɨ́rɨxɨnɨrɨ nánɨ e eŋɨ́rɨnɨ, \"O dɨŋɨ́ wɨkwɨ́rogɨ́áyo wá onɨmiápɨ nɨwianɨrɨ urowárénapɨŋɨ́manɨ. Wá ámá wianarɨgɨ́ápɨ tɨ́nɨ xɨxenɨ mé seáyɨ e imónɨŋɨ́pimɨ aí wiárɨ́ nɨmúrorɨ imónɨŋɨ́pɨ nɨwianɨrɨ urowárénapɨŋɨ́rɨnɨ.\" yaiwíɨ́rɨxɨnɨrɨ nánɨ Gorɨxo e eŋɨ́rɨnɨ.","id":"<urn:uuid:5747736a-77dc-44ea-b053-70ecee0f91b6>","dump":"CC-MAIN-2016-44","url":"http:\/\/bibles.org\/aak-AAK\/Eph\/2\/7","date":"2016-10-20T20:30:19Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988717783.68\/warc\/CC-MAIN-20161020183837-00068-ip-10-171-6-4.ec2.internal.warc.gz","language":"aak","language_score":1.0000058413,"language_script":"Latn","minhash_cluster_size":13,"top_langs":"{\"aak_Latn_score\": 1.000005841255188}","num_words":60,"character_repetition_ratio":0.105,"word_repetition_ratio":0.0,"special_characters_ratio":0.156,"stopwords_ratio":0.35,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Wáɨ́ wurɨmeiarɨgɨ́áwa 11:12\n12Rémónapáná kwíyɨ́ Gorɨxoyápɨ re nɨrɨŋɨnigɨnɨ, 'Joxɨ awa tɨ́nɨ ananɨ uɨ. Awa tɨ́nɨ nawínɨ nuróná dɨŋɨ́ kɨ́kɨ́mí nimóga nurɨ \"Pí nánɨ ámá rowa tɨ́nɨ warɨŋɨnɨ?\" mɨyaiwipanɨ.' nɨrɨ́agɨ nionɨ tɨ́nɨ ámá Jisasomɨ dɨŋɨ́ nɨwɨkwɨ́roro nánɨ nɨrɨxɨ́meá imónɨgɨ́á wé wɨ́úmɨ dáŋɨ́ wo rowa tɨ́nɨ nurane ámá nionɨ nánɨ urowárénapɨ́oyá aŋiwámɨ páwíáná","id":"<urn:uuid:7e797823-6064-43bc-8251-c3293714635f>","dump":"CC-MAIN-2016-44","url":"http:\/\/bibles.org\/aak-AAK\/Acts\/11\/12","date":"2016-10-26T02:36:40Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988720475.79\/warc\/CC-MAIN-20161020183840-00449-ip-10-171-6-4.ec2.internal.warc.gz","language":"aak","language_score":1.0000010729,"language_script":"Latn","minhash_cluster_size":13,"top_langs":"{\"aak_Latn_score\": 1.000001072883606}","num_words":50,"character_repetition_ratio":0.023,"word_repetition_ratio":0.0,"special_characters_ratio":0.179,"stopwords_ratio":0.32,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"1 Korinɨ 12:28\n28Gorɨxo ámá xɨ́oyá sɨyikɨ́pɨ imónɨgɨ́áyɨ́ xɨxegɨ́nɨ bɨ bɨ nimóga úɨ́rɨxɨnɨrɨ rɨ́peaŋɨ́rɨnɨ. Wí wáɨ́ wurɨmeiarɨgɨ́áyɨ́ imónɨro wí xewanɨŋoyá xwɨyɨ́ápɨ wɨ́á urókiamoarɨgɨ́áyɨ́ imónɨro wí uréwapɨyarɨgɨ́áyɨ́ imónɨro epɨ́rɨ́a nánɨ rɨ́peaŋɨ́rɨnɨ. Xɨránɨ xɨránɨ imónɨŋɨ́ apɨ apɨ nɨrɨ́peámáná ámɨ wí emɨmɨ́ epɨ́rɨ́a nánɨ imónɨro wí sɨmɨxɨ́ yarɨgɨ́áyo naŋɨ́ wimɨxɨpɨ́rɨ́a nánɨ imónɨro wí dɨ́wɨ́ ikeamónarɨgɨ́áyo arɨrá wipɨ́rɨ́a nánɨ imónɨro wí pí pí omɨŋɨ́ yarɨgɨ́áyo mepɨ́rɨ́a nánɨ imónɨro wí ámá gwɨ́ wɨrɨ́ wɨrí xwɨyɨ́á mɨ́kɨ́ apɨ apimɨ dánɨ rɨpɨ́rɨ́a nánɨ imónɨro epɨ́rɨ́a nánɨ rɨ́peaŋɨ́rɨnɨ.","id":"<urn:uuid:8fcbe72b-9e0d-4f92-a957-68bbcadf8340>","dump":"CC-MAIN-2016-44","url":"http:\/\/bibles.org\/aak-AAK\/1Cor\/12\/28","date":"2016-10-23T09:50:27Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988719215.16\/warc\/CC-MAIN-20161020183839-00203-ip-10-171-6-4.ec2.internal.warc.gz","language":"aak","language_score":1.0000033379,"language_script":"Latn","minhash_cluster_size":13,"top_langs":"{\"aak_Latn_score\": 1.0000033378601074}","num_words":78,"character_repetition_ratio":0.177,"word_repetition_ratio":0.0,"special_characters_ratio":0.15,"stopwords_ratio":0.244,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Garesia 1:15-16\n15-16Nionɨ e yagáonɨ aiwɨ Gorɨxo —O gɨ́ inókí sɨnɨ mɨnɨxɨrɨ́ eŋáná wá nɨnɨwianɨrɨŋɨ́pimɨ dánɨ xɨ́oyáonɨ oimónɨrɨ nánɨ wéyo ɨ́á numɨrɨŋorɨnɨ. O Poro gɨ́ íwo nánɨ émáyo wáɨ́ nurɨmeíwɨnɨgɨnɨrɨ nɨwimónɨrɨ o nánɨ wɨ́á nókímɨxɨŋíná axíná nurɨ wɨ́á nókímɨxɨ́ɨ́pɨ nánɨ ámá wí tɨ́nɨ xwɨyɨ́á bɨ mɨrɨnɨŋwanigɨnɨ. 17Wáɨ́ wurɨmeipɨ́rɨ́a nánɨ xámɨ nimónɨgɨ́áwa Jerusaremɨ ŋweagɨ́e nánɨ wí muŋanigɨnɨ. Sa Arebiayɨ́yá aŋɨ́yómɨnɨ nurɨ e dánɨ ámɨ aŋɨ́ Damasɨkasɨyɨ rɨnɨŋɨ́pimɨ nánɨ uŋanigɨnɨ.","id":"<urn:uuid:480b7668-fad5-4d8c-9d42-5d7d496eb269>","dump":"CC-MAIN-2016-44","url":"http:\/\/bibles.org\/aak-AAK\/Gal\/1\/15-16","date":"2016-10-25T08:47:17Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988720000.45\/warc\/CC-MAIN-20161020183840-00130-ip-10-171-6-4.ec2.internal.warc.gz","language":"aak","language_score":1.0000061989,"language_script":"Latn","minhash_cluster_size":12,"top_langs":"{\"aak_Latn_score\": 1.0000061988830566}","num_words":67,"character_repetition_ratio":0.029,"word_repetition_ratio":0.0,"special_characters_ratio":0.176,"stopwords_ratio":0.299,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"1 Korinɨ 14:21\n21Isɨrerɨyɨ́ arɨ́á mɨwiarɨŋagɨ́a nánɨ Gorɨxo ámá wí e dáŋɨ́yɨ́ mɨxɨ́ nɨmeámɨ nɨbɨro xwɨrɨ́á wikɨxéɨ́rɨxɨnɨrɨ rɨŋɨ́pɨ nánɨ ŋwɨ́ ikaxɨ́ eánɨŋɨ́yo re nɨrɨnɨrɨ eánɨnɨ, \" 'Gorɨxonɨ ámá mɨ́kɨ́ wí e dáŋɨ́yɨ́yá xwɨyɨ́á mɨ́kɨ́ bɨ tɨ́nɨ ámá tɨ́yo urɨrɨ wí e dáŋɨ́yɨ́yá maŋɨ́pimɨ dánɨ urɨrɨ emɨ́a eŋagɨ aiwɨ nionɨ wí arɨ́á nipɨrɨ́ámanɨ.' Ámɨnáonɨ e rarɨŋɨnɨ.\" nɨrɨnɨrɨ eánɨnɨ.","id":"<urn:uuid:6785eeb4-3d81-4397-b4c0-f0e7ac878683>","dump":"CC-MAIN-2016-44","url":"http:\/\/bibles.org\/aak-AAK\/1Cor\/14\/21","date":"2016-10-27T17:12:59Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988721355.10\/warc\/CC-MAIN-20161020183841-00243-ip-10-171-6-4.ec2.internal.warc.gz","language":"aak","language_score":1.0000078678,"language_script":"Latn","minhash_cluster_size":12,"top_langs":"{\"aak_Latn_score\": 1.0000078678131104}","num_words":54,"character_repetition_ratio":0.094,"word_repetition_ratio":0.0,"special_characters_ratio":0.189,"stopwords_ratio":0.333,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Matɨyuo 11:19\n19Ámá imónɨŋáonɨ nɨbɨrɨ́ná aiwá iniɨgɨ́ amɨpí ananɨ narɨ́ná ámá wí 'Ámá royɨ́ aiwá tɨ́nɨ iniɨgɨ́ wainɨ́ tɨ́nɨ rɨwɨ́ eŋɨ́ nerɨ ayá wí narɨŋorɨnɨ. Ámá takisɨ́ nánɨ nɨgwɨ́ nearáparɨgɨ́áwa tɨ́nɨ ɨ́wɨ́ néra warɨgɨ́á wínɨyɨ́ tɨ́nɨ nɨkumɨxɨnɨrɨ emearɨgɨ́orɨnɨ.' rarɨgɨ́árɨnɨ. Agwɨ e nɨrɨro aí idáná nionɨ yarɨŋápɨ tɨ́nɨ Jono yarɨŋɨ́pɨ tɨ́nɨ aiwánɨŋɨ́ ná wéánáyɨ́ re rɨpɨ́rɨ́árɨnɨ, 'Ámá imónɨŋo tɨ́nɨ Jono tɨ́nɨ Gorɨxoyá dɨŋɨ́ tɨ́nɨ naŋɨ́ yagɨ́írɨnɨ.' rɨpɨ́rɨ́árɨnɨ.\" urɨŋɨnigɨnɨ.","id":"<urn:uuid:4ee9519d-2e83-452f-ac1f-710ba3628a1d>","dump":"CC-MAIN-2016-44","url":"http:\/\/bibles.org\/aak-AAK\/Matt\/11\/19","date":"2016-10-24T12:30:36Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988719566.74\/warc\/CC-MAIN-20161020183839-00389-ip-10-171-6-4.ec2.internal.warc.gz","language":"aak","language_score":1.0000044107,"language_script":"Latn","minhash_cluster_size":11,"top_langs":"{\"aak_Latn_score\": 1.0000044107437134}","num_words":66,"character_repetition_ratio":0.042,"word_repetition_ratio":0.0,"special_characters_ratio":0.175,"stopwords_ratio":0.318,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Wɨ́á wómɨxɨnɨŋɨ́pɨ 21:8\n8E nerɨ aí íkwɨ́kwɨ́á imónɨgɨ́áyɨ́ tɨ́nɨ nionɨ dɨŋɨ́ nɨnɨkwɨ́roro aí ámɨ peá nɨmogɨ́áyɨ́ tɨ́nɨ ámá xwɨrɨ́á wianɨpaxɨ́ imónɨŋɨ́pɨ yarɨgɨ́áyɨ́ tɨ́nɨ pɨkíxwɨrɨ́ó yarɨgɨ́áyɨ́ tɨ́nɨ ɨ́wɨ́ inarɨgɨ́áyɨ́ tɨ́nɨ ayáɨ́ yarɨgɨ́áyɨ́ tɨ́nɨ wigɨ́ ŋwɨ́ápimɨ ɨ́á nɨxɨrɨro dɨŋɨ́ nɨkwɨ́roro píránɨŋɨ́ mearɨgɨ́áyɨ́ tɨ́nɨ yapɨ́ rarɨgɨ́á nɨ́nɨyɨ́ tɨ́nɨ wigɨ́ pɨrɨ́ mamónɨpɨ́rɨ́e —E ipí rɨ́rómɨxɨŋɨ́ sɨ́ŋá sarɨpáyo dánɨ rɨ́á ápiáwɨ́ anɨŋɨ́ wearɨŋerɨnɨ. Ayɨ́ e anɨŋɨ́ wepɨ́rɨ́á eŋagɨ nánɨ rɨ́nɨŋɨ́ Ámɨ bɨ Pepɨ́rɨ́ápɨyɨ rɨnɨŋɨ́pɨ xɨxenɨ meapɨ́rɨ́árɨnɨ.\" nɨrɨŋɨnigɨnɨ.","id":"<urn:uuid:211f4fd3-a581-479a-b40f-acc26a1afefa>","dump":"CC-MAIN-2016-44","url":"http:\/\/bibles.org\/aak-AAK\/Rev\/21\/8","date":"2016-10-27T06:29:42Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988721141.89\/warc\/CC-MAIN-20161020183841-00527-ip-10-171-6-4.ec2.internal.warc.gz","language":"aak","language_score":0.9999929667,"language_script":"Latn","minhash_cluster_size":41,"top_langs":"{\"aak_Latn_score\": 0.9999929666519165}","num_words":71,"character_repetition_ratio":0.136,"word_repetition_ratio":0.0,"special_characters_ratio":0.143,"stopwords_ratio":0.239,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Ruko 19\nSakiaso eŋɨ́pɨ nánɨrɨnɨ.\n1Jisaso rɨxa Jeriko nɨrémorɨ aŋɨ́ apimɨ áwɨnɨmɨ pwarɨ́ná 2ámá wo Sakiasoyɨ rɨnɨŋo —O ámá takisɨ́ nánɨ nɨgwɨ́ uráparɨgɨ́áyo xɨráowánɨŋɨ́ imónɨgɨ́á worɨnɨ. Amɨpí wí mɨmúrónɨŋorɨnɨ. 3O \"Ámá Jisasoyɨ rɨnɨŋo gorɨ́anɨ?\" nɨyaiwirɨ sɨŋwɨ́ wɨnɨmɨnɨrɨ nerɨ aiwɨ rɨpɨ́wo eŋagɨ nánɨ oxɨ́ apɨxɨ́ uyimároarɨŋagɨ́a o yopa nɨmegɨnɨmɨ 4ayo xámɨ numearɨ aŋɨ́nɨ nurɨ \"Jisaso óɨ́ rɨyimɨ punɨŋoɨ.\" nɨyaiwirɨ omɨ sɨŋwɨ́ wɨnɨmɨnɨrɨ nánɨ íkɨ́á womɨ nɨpeyirɨ wenɨŋɨ́ nerɨ roŋáná 5Jisaso nɨbɨrɨ e nɨrónapɨmáná sɨŋwɨ́ anánɨ́ɨ́yɨ́ Sakiasomɨ nɨwɨnɨrɨ re urɨŋɨnigɨnɨ, \"Sakiase, aŋɨ́nɨ wepɨ́neɨ. Sɨ́á rɨyi joxɨ tɨ́nɨ ŋweámɨ́ɨnɨ. Dɨxɨ́ aŋɨ́ e nánɨ owaiyɨ.\" urɨ́agɨ 6o aŋɨ́nɨ nɨwepɨ́nɨrɨ yayɨ́ tɨ́nɨ nɨwirɨmeámɨ xegɨ́ aŋɨ́ e nánɨ nɨmeáa uŋɨnigɨnɨ. 7Xegɨ́ aŋɨ́ e nánɨ nɨwirɨmeámɨ úagɨ ámá nɨ́nɨ sɨŋwɨ́ e nɨwɨnɨro wikɨ́ dɨŋɨ́ nɨwiaiwiro re rɨnɨgɨ́awixɨnɨ, \"Ámá ɨ́wɨ́ yarɨŋɨ́ o tɨ́nɨ ŋweámɨnɨrɨ nánɨ pí nánɨ uŋoɨ?\" rɨnarɨ́ná 8Sakiaso éɨ́ nɨrómáná Jisasomɨ re urɨŋɨnigɨnɨ, \"Ámɨnáoxɨnɨ, nɨgɨ́ iyɨ́á ɨ́á amɨpí nɨ́nɨ bɨ biaú kɨkɨrɨ́ nepayómáná bɨ ámá uyípeayɨ́ imónɨgɨ́áyo mɨnɨ wimɨ́árɨnɨ. Ámá gɨyɨ́ gɨyo nionɨ yapɨ́ nɨwíwapɨyirɨ nɨgwɨ́ ɨ́wɨ́ urápɨŋáyo wigɨ́ ɨ́wɨ́ urápɨŋáyɨ́ tɨ́nɨ nionɨyá wí tɨ́nɨ seáyɨ e nikwiárɨrɨ mɨnɨ wimɨ́árɨnɨ.\" urɨ́agɨ 9Jisaso re urɨŋɨnigɨnɨ, \"Agwɨ ámá ro arɨ́o Ebɨrɨ́amo Gorɨxomɨ dɨŋɨ́ nɨwɨkwɨ́rorɨ yagɨ́pa axɨ́pɨ nerɨ nɨsanɨrɨ éagɨ nánɨ Gorɨxo rɨxa yokwarɨmɨ́ nɨwiirɨ yeáyɨ́ uyimɨxemeaŋoɨ. 10Ayɨ́ rɨpɨ nánɨrɨnɨ. Ámá imónɨŋáonɨ ámá ɨ́wɨ́ néra nuro anɨŋɨ́ ikeamónanɨro yarɨgɨ́áyo nánɨ pɨ́á nerɨ yeáyɨ́ uyimɨxemeámɨnɨrɨ bɨŋáonɨrɨnɨ.\" rɨŋɨnigɨnɨ.\nEwayɨ́ ikaxɨ́ omɨŋɨ́ wiiarɨgɨ́á wé wúkaú nánɨrɨnɨ.\n11Ámá ayɨ́ xwɨyɨ́á apɨ arɨ́á nɨwiro Jerusaremɨ Jisaso warɨŋe nánɨ rɨxa aŋwɨ e imónɨŋagɨ nɨwɨnɨro dɨŋɨ́ re nɨmóa ugɨ́awixɨnɨ, \"Gorɨxo nene xwioxɨ́yo mɨmeámɨ́ nerɨ neameŋweanɨ́ rɨxa nimónɨnɨŋoɨ. Jisaso Jerusaremɨ nɨrémorɨ́ná émáyo mɨxɨ́ nuxɨ́dowárɨmáná mɨxɨ́ ináyɨ́ nimónɨrɨ xwioxɨ́yo mɨmeámɨ́ nerɨ neameŋweanɨŋoɨ.\" Dɨŋɨ́ e nɨmóa warɨ́ná Jisaso \"O negɨ́ mɨxɨ́ ináyɨ́ apaxɨ́ mé nimónɨmenɨŋoɨ.\" oyaiwípoyɨnɨrɨ ewayɨ́ xwɨyɨ́á bɨ nurɨrɨ 12re urɨŋɨnigɨnɨ, \"Ámá ámɨná wo mɨxɨ́ ináyɨ́ imónaurɨ ámɨ nɨbɨrɨ xegɨ́ ámáyo meŋwearɨ emɨ́ánɨrɨ aŋɨ́ ná jɨ́amɨ imónɨŋɨ́mɨ umɨnɨrɨ nerɨ́ná 13xegɨ́ xɨnáíwánɨŋɨ́ nimónɨro omɨŋɨ́ wiarɨgɨ́á wé wúkaú awamɨ 'Eɨnɨ.' nurɨrɨ nɨgwɨ́ gorɨ́ ámá anɨŋɨ́ minɨ́ omɨŋɨ́ emá waú wo nero meaarɨgɨ́o wonɨ wonɨ nɨwia nurɨ re urɨŋɨnigɨnɨ, 'Nɨgwɨ́ nionɨ seaiaparɨŋá rɨpɨ sayá imɨxɨpɨ́rɨ́a nánɨ bisɨnisɨ́ nimɨxa warɨ́ná seaímeáɨmɨgɨnɨ.' nurɨmɨ úáná 14ámá aŋɨ́ e xɨ́o tɨ́nɨ ŋweagɨ́áyɨ́ wigɨ́ xwioxɨ́yo dánɨ wikɨ́ dɨŋɨ́ nɨwiaiwiro wigɨ́ ámá wíyo re urowárɨgɨ́awixɨnɨ, 'Mɨxɨ́ ináyɨ́ imɨmɨxɨmɨ́ yarɨŋomɨ nuro \"O nene neameŋweanɨ́a nánɨ mɨneaimónarɨnɨ.\" urɨ́poyɨ.' urowárɨ́agɨ́a awa nuro mɨxɨ́ ináyɨ́ imɨmɨxɨmɨ́ yarɨŋomɨ e urɨ́agɨ́a aiwɨ 15o ámɨná bɨ́omɨ mɨxɨ́ ináyɨ́ nimɨxɨrɨ xegɨ́ aŋɨ́ e nánɨ urowárɨŋɨnigɨnɨ. O rɨxa mɨxɨ́ ináyɨ́ nimónɨrɨ aŋɨ́ e nɨrémorɨ́ná awa bisɨnisɨ́ nimɨxɨrɨ́ná nɨgwɨ́ sayá rɨ́a imɨxɨ́awixɨnɨrɨ sɨŋwɨ́ owɨnɨmɨnɨrɨ re rɨŋɨnigɨnɨ, 'Gɨ́ omɨŋɨ́ niiarɨgɨ́á nɨgwɨ́ wiŋáwa obɨ́poyɨ.' ráná 16wo nɨbɨrɨ re urɨŋɨnigɨnɨ, 'Negɨ́ neameŋweaŋoxɨnɨ, nɨgwɨ́ gorɨ́ joxɨ niapɨŋo tɨ́nɨ bisɨnisɨ́ nimɨxa nurɨ́ná rɨxa wé wúkaú sayá imɨxɨŋárɨnɨ.' urɨ́agɨ 17o re urɨŋɨnigɨnɨ, 'Gɨ́ omɨŋɨ́ niiarɨŋɨ́ naŋoxɨnɨ, ayɨ́ awiaxɨ́rɨnɨ. Joxɨ nɨgwɨ́ nionɨ siapɨŋáo tɨ́nɨ nionɨ rɨrɨŋápa xɨxenɨ eŋɨ́ nánɨ gapɨmanɨ́ nimónɨrɨ aŋɨ́ wé biaúmɨ meŋweáɨrɨxɨnɨ.' urɨŋɨnigɨnɨ. 18Ámɨ wo nɨbɨrɨ re urɨŋɨnigɨnɨ, 'Negɨ́ neameŋweaŋoxɨnɨ, nɨgwɨ́ gorɨ́ joxɨ niapɨŋo tɨ́nɨ bisɨnisɨ́ nimɨxa nurɨ́ná rɨxa wé wú sayá imɨxɨŋárɨnɨ.' urɨ́agɨ 19mɨxɨ́ ináyo re urɨŋɨnigɨnɨ, 'Joxɨ enɨ gapɨmanɨ́ nimónɨrɨ aŋɨ́ wé bimɨ meŋweáɨrɨxɨnɨ.' urɨŋɨnigɨnɨ. 20Ámɨ wo nɨbɨrɨ re urɨŋɨnigɨnɨ, 'Negɨ́ neameŋweaŋoxɨnɨ, nɨgwɨ́ joxɨ niapɨŋo nionɨ írɨkwɨ́yo wowɨ́ nerɨ tɨŋáo sɨnɨ riworɨnɨ. 21Joxɨ xeanɨŋɨ́ rarɨŋoxɨ eŋagɨ nánɨ wáyɨ́ ninɨ́agɨ \"Nɨgwɨ́ ro xwɨrɨ́á ikɨxéánáyɨ́, iwaŋɨ́ neanɨ́árɨ́anɨ?\" nɨyaiwirɨ bisɨnisɨ́ wí mimɨxɨŋárɨnɨ. Joxɨ amɨpí ámá wa tɨ́áyɨ́ dɨxɨ́ mearɨ aiwá ámá wa ɨwɨ́á urɨ́áyɨ́ dɨxɨ́ mirɨ yarɨŋoxɨ eŋagɨ nánɨ rɨrarɨŋɨnɨ.' urɨ́agɨ 22o re urɨŋɨnigɨnɨ, 'Omɨŋɨ́ niiarɨŋɨ́ sumí roxɨnɨ, jɨwanɨŋoxɨ nɨrɨ́ɨ́yo dánɨ xwɨyɨ́á rɨmearɨmɨ́ɨnɨ. Nionɨ xeanɨŋɨ́ rarɨŋáonɨ amɨpí ámá wa tɨ́áyɨ́ nɨgɨ́ mearɨ aiwá wa ɨwɨ́á urɨ́áyɨ́ nɨgɨ́ mirɨ yarɨŋáonɨ eŋagɨ nánɨ joxɨ nɨjɨ́á imónɨŋagɨ nánɨ 23pí nánɨ nɨgwɨ́ nionɨ siapɨŋáo nɨgwɨ́ aŋɨ́yo mɨnɨtipa eŋɨ́rɨnɨ. E nɨtɨrɨ sɨŋwɨrɨyɨ́, nɨgwɨ́ o tɨ́nɨ ámɨ bɨ seáyɨ e ikwiárɨnɨŋáná meámɨnɨrɨ éárɨnɨ.' nurɨrɨ 24ámá aŋwɨ e rogɨ́áyo re urɨŋɨnigɨnɨ, 'Ámá romɨ nɨgwɨ́ ro nurápɨro nɨgwɨ́ wé wúkaú tɨ́ŋomɨ mɨnɨ wípoyɨ.' urɨ́agɨ 25awa re urɨgɨ́awixɨnɨ, 'Ai, negɨ́ neameŋweaŋoxɨnɨ, o rɨxa wé wúkaú tɨ́ŋorɨnɨ. Pí nánɨ ámɨ wo wirɨ́ɨnɨ?' urɨ́agɨ́a 26o re urɨŋɨnigɨnɨ, 'Nionɨ re seararɨŋɨnɨ, \"Ámá gɨyɨ́ gɨyɨ́ nionɨ wiŋápɨ píránɨŋɨ́ nɨmero xwé nimɨxɨrɨ́náyɨ́ ámɨ wínɨ meapɨ́rɨ́árɨnɨ. Gɨyɨ́ gɨyɨ́ nionɨ wiŋápɨ mɨmepa nerɨ kikiɨ́á nerɨ́náyɨ́ apɨ aí ámɨ nurápɨmɨ́árɨnɨ.\" seararɨŋɨnɨ. 27E nerɨ aiwɨ nionɨ tɨ́nɨ mɨxɨ́ imónarɨŋwáyɨ́ \"O negɨ́ mɨxɨ́ ináyɨ́ nimónɨrɨ neameŋweanɨ nánɨ mɨneaimónarɨnɨ.\" yaiwíɨ́áyo nɨwirɨmeámɨ nɨbɨro gɨ́ sɨŋwɨ́ anɨŋaé dánɨ pɨkípoyɨ.' urɨŋɨnigɨnɨ.\" 28Jisaso ewayɨ́ xwɨyɨ́á apɨ nurárɨmɨ Jerusaremɨ nánɨ nɨyirɨ́ná xámɨ umeaŋɨnigɨnɨ.\nJerusaremɨyo nɨrémorɨ́ná mɨxɨ́ ináyɨ́ rémoarɨgɨ́ápa rémoŋɨ́ nánɨrɨnɨ.\n29Jisaso aŋɨ́ onɨmiá biaú —Aŋɨ́ apiaú dɨ́wɨ́ Oripi rɨnɨŋɨ́pimɨ dánɨ aŋwɨ e imónɨnɨ. Apiaú yoɨ́ Betɨpasi rɨnɨŋɨ́pɨ tɨ́nɨ Betani rɨnɨŋɨ́pɨ tɨ́nɨ tɨ́ŋɨ́ e aŋwɨ e nɨrémorɨ́ná wiepɨsarɨŋɨ́yɨ́ waúmɨ re urowárɨŋɨnigɨnɨ, 30\"Awagwí aŋɨ́ jɨ́apimɨ nánɨ nuri nɨrémorɨ́ná dogí sɨpɨkɨ́ e yurárɨnɨŋagɨ wɨnɨ́ío —Sɨnɨ ámá seáyɨ e éɨ́ mɨŋweaarɨgɨ́orɨnɨ. Omɨ níkweari nɨmeámɨ bɨ́piyɨ. 31Ámá wo sɨŋwɨ́ neanɨrɨ 'Awagwí pí nánɨ íkweaarɨŋiɨ?' earánáyɨ́, re urɨ́piyɨ, 'Ámɨnáo seáyɨ e éɨ́ nɨŋwearɨ nɨmeámɨ umɨnɨrɨ nánɨ yearowárɨŋoɨ.' urɨ́piyɨ.\" urowárɨ́agɨ 32awaú nuríná xɨ́o urɨ́ɨ́pa axɨ́pɨ eŋagɨ nɨwɨnɨri 33rɨxa dogí sɨpɨko íkweaarɨ́ná xiáwowa re urɨgɨ́awixɨnɨ, \"Pí nánɨ dogíomɨ íkweaarɨŋiɨ?\" urɨ́agɨ́a 34awaú \"Yegɨ́ Ámɨnáo seáyɨ e éɨ́ nɨŋwearɨ nɨmeámɨ unɨ nánɨ íkweaarɨŋwiɨ.\" nurɨri 35Jisaso pwarɨŋe nánɨ nɨmeámɨ nuri e nurárɨmáná wigɨ́ rapɨrapɨ́ seáyɨ e yínɨgɨ́ápɨ seáyɨ e nɨwikwiáriro Jisasomɨ seáyɨ e ŋwɨráráná 36dogíomɨ éɨ́ nɨŋwearɨ nɨmeámɨ warɨ́ná oxɨ́ apɨxɨ́ xɨ́o tɨ́nɨ warɨgɨ́áyɨ́ mɨxɨ́ ináyɨ́yo yayɨ́ wianɨro yarɨgɨ́ápa wigɨ́ iyɨ́á saŋwɨ́yo rɨ́kárɨnɨgɨ́áyɨ́ nɨmearo óɨ́ e íkwiaŋwɨ́ neapára nuro 37o rɨxa Jerusaremɨ tɨ́ŋɨ́ aŋwɨ e nɨrémorɨ́ná dɨ́wɨ́ mɨŋɨ́ Oripiyɨ rɨnɨŋɨ́pimɨ ipɨ́mieaarɨ́ná xegɨ́ wiepɨsarɨŋɨ́ obaxɨ́ xɨ́o tɨ́ŋɨ́ e epɨ́royɨ́ egɨ́áyɨ́ re egɨ́awixɨnɨ. Emɨmɨ́ Jisaso yarɨŋɨ́ nɨ́nɨyɨ́ sɨŋwɨ́ wɨnayigɨ́á nánɨ yayɨ́ seáyɨmɨ dánɨ nero Gorɨxo nánɨ rɨ́aiwánɨŋɨ́ nɨrɨro yayɨ́ numero 38re nɨra ugɨ́awixɨnɨ, \"Mɨxɨ́ ináyɨ́ Ámɨnáo neaurowáriŋɨ́ ro oyá dɨŋɨ́ tɨ́nɨ seáyɨ e oimónɨnɨ. 'Aŋɨ́namɨ ŋweaŋoxɨnɨ, joxɨ nɨwayɨrónɨrɨ oŋweanɨ.' neaimónarɨnɨ. Omɨnɨ seáyɨmɨ dánɨ yayɨ́ oumeaneyɨ.\" nɨra warɨ́ná 39Parisi wa ámá epɨ́royɨ́ egɨ́áyo áwɨnɨmɨ dánɨ re urɨgɨ́awixɨnɨ, \"Nearéwapɨyarɨŋoxɨnɨ, dɨxɨ́ wiepɨsarɨŋɨ́yo mɨxɨ́ nurɨrɨ 'E mɨrɨpa époyɨ.' ureɨ.\" urɨ́agɨ́a aí 40o re urɨŋɨnigɨnɨ, \"Wí pɨ́nɨ wiárɨpɨ́rɨméoɨ. Pɨ́nɨ nɨwiárɨrɨ́náyɨ́, sɨ́ŋá tɨyɨ́ enɨ rɨ́aiwánɨŋɨ́ nɨrɨro nionɨ nánɨ Gorɨxomɨ seáyɨ e umepɨ́ráoɨ.\" urɨŋɨnigɨnɨ.\nJisaso Jerusaremɨ nánɨ ŋwɨ́ eaŋɨ́ nánɨrɨnɨ.\n41Jisaso rɨxa Jerusaremɨ tɨ́ŋɨ́ e aŋwɨ e nɨrémorɨ́ná aŋɨ́ apimɨ nɨwɨnɨrɨ́ná ŋwɨ́ nearɨ 42re rɨŋɨnigɨnɨ, \"Jerusaremɨ ŋweáyɨ́né nionɨ éɨ́ píránɨŋɨ́ seaŋwɨrárɨpaxɨ́ imónɨŋápɨ nánɨ nɨjɨ́á nimónɨro sɨŋwɨrɨyɨ́, ayɨ́ naŋɨ́ imónɨmɨnɨrɨ eŋɨ́rɨnɨ. E nerɨ aiwɨ nionɨ segɨ́ sɨŋwɨ́ anɨgɨ́e dánɨ pɨ́nɨ́nɨŋɨ́ imónɨŋagɨ nánɨ seyɨ́né majɨ́á imónɨŋoɨ. 43Rɨ́wéná ámá seyɨ́né tɨ́nɨ mɨxɨ́ inarɨgɨ́áyɨ́ awí nɨseamero segɨ́ ákɨŋápimɨ pɨxemoánanɨro nánɨ xwɨ́á waíwɨ́nɨŋɨ́ nɨta nɨpeyiro awí xapɨxapɨ́ nɨseamudɨ́mómáná 44segɨ́ aŋɨ́ pɨpɨnamɨ́ néra uro niaíwɨ́ pɨpɨkímɨ́ ero nero aŋɨ́ nɨmɨrɨrɨ́ná sɨ́ŋá nɨkɨkírónɨga peyinɨŋɨ́yɨ́ bɨ xe okɨkírónɨnɨrɨ sɨŋwɨ́ wɨnɨpɨ́rɨ́ámanɨ. Yeáyɨ́ seayimɨxemeámɨ́a nánɨ seaímeáagɨ aiwɨ seyɨ́né mí mɨnómɨxɨpa yarɨŋagɨ́a nánɨ e e seaikárɨpɨ́rɨ́árɨnɨ\" rɨŋɨnigɨnɨ.\nAŋɨ́ rɨdɨyowá yarɨgɨ́iwámɨ dánɨ mɨxɨ́ urowárapɨŋɨ́ nánɨrɨnɨ.\n45Jisaso rɨxa Jerusaremɨ nɨrémorɨ aŋɨ́ naŋwɨ́ Gorɨxo nánɨ rɨdɨyowá yarɨgɨ́iwámɨ nɨpáwirɨ ámá makerɨ́á nimɨxɨro naŋwɨ́ rɨdɨyowá nánɨ bɨ́ yarɨgɨ́áyo mɨxɨ́dámɨ́ nɨwirɨ́ná 46re urɨŋɨnigɨnɨ, \"Bɨkwɨ́ Gorɨxoyápimɨ xegɨ́ aŋɨ́ riwá nánɨ re nɨrɨnɨrɨ eánɨnɨ, 'Aŋɨ́ nionɨyáyɨ́ ámá nɨbɨro xwɨyɨ́á rɨrɨmɨ́ nipɨ́rɨ́iwárɨnɨ.' nɨrɨnɨrɨ eánɨŋagɨ aiwɨ seyɨ́né aŋɨ́ ámá yapɨ́ nɨwiepɨsiro ɨ́wɨ́ uráparɨgɨ́áyɨ́yáiwánɨŋɨ́ imɨxarɨŋoɨ.\" urɨŋɨnigɨnɨ.\n47O sɨ́á ayɨ́ ayo aŋɨ́ iwámɨ dánɨ ámáyo uréwapɨyarɨ́ná apaxɨ́pánɨŋɨ́ imónɨgɨ́á xwéowa tɨ́nɨ ŋwɨ́ ikaxɨ́ eánɨŋɨ́pɨ mewegɨ́áwa tɨ́nɨ Judayɨ́ ámɨná seáyɨ e imónɨgɨ́áwa tɨ́nɨ omɨ \"Opɨkianeyɨ.\" nɨrɨro aiwɨ 48oxɨ́ apɨxɨ́ nɨ́nɨ oyá xwɨyɨ́á arɨ́á wianɨro aga nɨwimónarɨŋagɨ nánɨ omɨ pɨkipaxɨ́ bɨ mimónɨŋagɨ nánɨ sɨŋwɨ́ wɨnaxɨ́dɨmegɨ́awixɨnɨ.","id":"<urn:uuid:ce2b350e-7d66-44e7-b6c8-70749677b337>","dump":"CC-MAIN-2016-44","url":"http:\/\/bibles.org\/aak-AAK\/Luke\/19","date":"2016-10-28T02:47:50Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988721555.36\/warc\/CC-MAIN-20161020183841-00348-ip-10-171-6-4.ec2.internal.warc.gz","language":"aak","language_score":1.0000041723,"language_script":"Latn","minhash_cluster_size":21,"top_langs":"{\"aak_Latn_score\": 1.0000041723251343}","num_words":1171,"character_repetition_ratio":0.065,"word_repetition_ratio":0.014,"special_characters_ratio":0.168,"stopwords_ratio":0.183,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Jono 7\nJisasomɨ xogwáowa xɨ́omɨ dɨŋɨ́ mɨwɨkwɨ́rogɨ́á nánɨrɨnɨ.\n1Jisaso e nɨyárɨmo néɨsáná Judayɨ́ ámɨnáowa xɨ́omɨ pɨkianɨro nánɨ mekaxɨ́ mearɨŋagɨ́a nɨjɨ́á nimónɨrɨ nánɨ \"Judia pɨropenɨsɨ́yo oememɨnɨ.\" mɨwimónɨ́ Gariri pɨropenɨsɨ́yo aŋɨ́ emearɨ́ná 2aiwá Judayɨ́ aŋɨ́ pákɨ́ pákɨ́ inɨŋɨ́yo nɨŋwearɨ́ná imɨxayarɨgɨ́ápɨ —Aiwá apɨ, ayɨ́ eŋíná ɨ́wiárɨ́awé Moseso tɨ́nɨ nemeróná senɨ́á aŋɨ́yo nɨŋweaxa wagɨ́ápɨ nánɨ dɨŋɨ́ winɨnɨ nánɨ xwiogwɨ́ ayɨ́ ayo Judayɨ́ wigɨ́ aŋɨ́yɨ́ pɨ́nɨ nɨwiárɨmɨ nuro sɨ́á wé wɨ́úmɨ dáŋɨ́ waú wo aŋɨ́ pákɨ́ pákɨ́ inɨŋɨ́yo nɨŋwearo aiwá imɨxarɨgɨ́ápɨrɨnɨ. Aiwá apɨ rɨxa aŋwɨ e imónɨŋáná 3xogwáowa re urɨgɨ́awixɨnɨ, \"Dɨxɨ́ wiepɨsarɨŋɨ́ wínɨyɨ́ enɨ emɨmɨ́ amɨpí joxɨ yarɨŋɨ́pɨ sɨŋwɨ́ wɨnɨpɨ́rɨ nánɨ aŋɨ́ re pɨ́nɨ nɨwiárɨmɨ Judia pɨropenɨsɨ́yo nánɨ uɨ. 4Ayɨ́ rɨpɨ nánɨ rɨrarɨŋwɨnɨ. Ámá wo ámá nɨ́nɨ xɨ́o nánɨ nɨjɨ́á oimónɨ́poyɨnɨrɨ nɨwimónɨrɨ́náyɨ́, xegɨ́ yarɨŋɨ́pɨ ínɨmɨ yarɨŋɨ́manɨ. Emɨmɨ́ joxɨ yarɨŋɨ́pɨ nepa nerɨ́náyɨ́, jɨwanɨŋoxɨ nurɨ ámá nɨyɨ́yá sɨŋwɨ́yo dánɨ sɨwá winɨrɨ́ɨnɨ.\" urɨgɨ́awixɨnɨ. 5Awa xegɨ́ xogwáowa aí dɨŋɨ́ mɨwɨkwɨ́ropa nero nánɨ e urɨgɨ́awixɨnɨ. 6Jisaso re urɨŋɨnigɨnɨ, \"Soyɨ́né upɨ́rɨ́íná ananɨ gínɨ gíná upɨ́rɨ́a nánɨ imónɨŋagɨ aiwɨ nionɨ umɨ́áíná sɨnɨ mimónɨnɨ. 7Ayɨ́ rɨpɨ nánɨ seararɨŋɨnɨ. Ámá xwɨ́á tɨ́yo dáŋɨ́ nɨ́nɨyɨ́ soyɨ́né tɨ́nɨ sɨ́mɨ́ tɨ́nɨ inɨpaxɨ́ mimónɨŋoɨ. E nerɨ aiwɨ nionɨ wigɨ́ yarɨgɨ́ápɨ nánɨ 'Sɨpírɨnɨ.' nurɨrɨ waropárɨ́ wiararɨŋagɨ nánɨ sɨ́mɨ́ tɨ́nɨ niarɨŋoɨ. 8Segɨ́pɨ aiwá nene xwiogwɨ́ o omɨ imɨxayarɨŋwápɨ nánɨ yoápoyɨ. Nionɨ gɨ́ umɨ́áíná sɨnɨ mimónɨŋagɨ nánɨ wí umɨméɨnɨ.\" 9nurárɨmɨ Gariri pɨropenɨsɨ́yo ŋweaŋɨnigɨnɨ.\nJisaso aiwá aŋɨ́ pákɨ́ pákɨ́ inɨŋɨ́yo nɨŋwearóná imɨxarɨgɨ́ápɨ nánɨ yoaŋɨ́ nánɨrɨnɨ.\n10Jisaso, xexɨrɨ́meáowa rɨxa aiwá apɨ nánɨ yoáɨ́ámɨ eŋáná xɨ́o enɨ ámáyá sɨŋwɨ́yo dánɨ mɨyoá yumɨ́í ínɨmɨ nɨyirɨ Jerusaremɨ nɨrémorɨ ŋweaŋáná 11Judayɨ́ aiwá imɨxarɨgɨ́e xɨ́o nánɨ pɨ́á néra nuro \"O gerɨnɨ?\" nɨrɨga nuro 12ámá e epɨ́royɨ́ egɨ́áyɨ́ ikeagɨgwɨ́ ayá wí nɨrɨga nuro wí \"Ámá naŋorɨnɨ.\" rɨro wí \"Oweoɨ, naŋomanɨ. Ámá nɨyonɨ dɨŋɨ́ nukɨnɨmɨxɨrɨ xeŋwɨ́mɨ nipemeámɨ warɨŋorɨnɨ.\" rɨro nero aiwɨ 13Judayɨ́ ámɨnáowa nánɨ wáyɨ́ nero nánɨ ámá wí o nánɨ ámá sɨ́mɨmaŋɨ́ e dánɨ mɨrɨnɨgɨ́awixɨnɨ.\n14Jisaso sɨ́á aiwá imɨxarɨgɨ́áyɨ́ rɨxa áwɨnɨ e imónɨŋáná aŋɨ́ rɨdɨyowá yarɨgɨ́iwámɨ nánɨ nurɨ nɨpáwirɨ ámáyo uréwapɨyarɨ́ná 15Judayɨ́ ámɨnáowa dɨŋɨ́ ududɨ́ nɨwinɨro re rɨgɨ́awixɨnɨ, \"Arɨre nerɨ nɨjɨ́á o rarɨŋɨ́pɨ nimónɨrɨ rɨ́a rarɨnɨ? Sɨkurɨ́á meŋoyoɨ.\" rarɨŋagɨ́a 16Jisaso re urɨŋɨnigɨnɨ, \"Xwɨyɨ́á nionɨ searéwapɨyarɨŋápɨ nionɨ gɨ́pɨmanɨ. Nionɨ nɨrowárénapɨŋoyápɨrɨnɨ. 17'O wimónarɨŋɨ́pɨ oemɨnɨ.' wimónarɨŋɨ́ gɨyɨ́ gɨyɨ́ nionɨ searéwapɨyarɨŋápɨ nánɨ nɨjɨ́á nimónɨrɨ re yaiwipaxɨ́rɨnɨ, 'Gorɨxoyá dɨŋɨ́yo dánɨ rɨ́a nearéwapɨyarɨnɨ? Xɨ́o xegɨ́ dɨŋɨ́yo dánɨ rɨ́a nearéwapɨyarɨnɨ?' nɨyaiwirɨ nɨjɨ́á imónɨpaxɨ́rɨnɨ. 18Ámá go go xɨ́o xegɨ́ dɨŋɨ́yo dánɨ nɨrɨrɨ́náyɨ́, ámá weyɨ́ onɨmépoyɨnɨrɨ yarɨŋɨ́rɨnɨ. E nerɨ aí ámá nɨ́nɨ ámá xɨ́omɨ urowárénapɨŋomɨ weyɨ́ oumépoyɨnɨrɨ yarɨŋo, o aga nepaxɨŋorɨnɨ. Yadɨmɨŋɨ́ yarɨŋorɨnɨ. 19Eŋíná Moseso ŋwɨ́ ikaxɨ́ nɨrɨnɨrɨ eánɨŋɨ́pɨ mɨseaiapɨpa reŋɨnigɨnɨ? E nerɨ aí soyɨ́néyá wo aí ŋwɨ́ ikaxɨ́ eánɨŋɨ́pɨ píránɨŋɨ́ xɨ́darɨŋɨ́manɨ. Pí nánɨ soyɨ́né nionɨ nɨpɨkianɨro yarɨŋoɨ?\" urɨ́agɨ 20ámá e epɨ́royɨ́ egɨ́áyɨ́ re urɨgɨ́awixɨnɨ, \"Imɨ́ó xɨxéroarɨŋɨ́ roxɨnɨ, ámá gɨyɨ́ rɨpɨkianɨro yarɨŋagɨ́a rarɨŋɨnɨ?\" urɨ́agɨ́a 21Jisaso re urɨŋɨnigɨnɨ, \"Nionɨ emɨmɨ́ ná bɨnɨ éagɨ seyɨ́né sɨnɨ ududɨ́ ikárɨnarɨŋoɨ. 22Moseso ŋwɨ́ ikaxɨ́ 'Segɨ́ niaíwɨ́yo nɨxɨrɨmáná sɨ́á wé wɨ́úmɨ dáŋɨ́ waú wo múróáná sɨ́á ayimɨ iyɨ́ sɨ́mɨ́ sɨ́ó wákwíɨ́rɨxɨnɨ.' rɨŋɨ́rɨnɨ. E nɨsearɨrɨ aiwɨ ayɨ́ Moseso marɨ́áɨ, negɨ́ arɨ́owa sɨwɨ́ apɨ érowiápɨ́nɨgɨ́árɨnɨ. Ayɨnánɨ seyɨ́né segɨ́ niaíwɨ́yɨ́ ŋwɨ́ ikaxɨ́ rɨnɨŋɨ́pɨ nɨxɨ́dɨrɨŋɨ́pimɨ dánɨ naŋɨ́ oimónɨ́poyɨnɨrɨ Sabarɨ́áyo aiwɨ iyɨ́ sɨ́mɨ́ sɨ́ó wákwiarɨgɨ́árɨnɨ. 23Seyɨ́né 'Naŋɨ́ nerane ŋwɨ́ ikaxɨ́ Moseso nɨrɨrɨ eaŋɨ́pɨ pɨ́rɨ́ mɨwiaíkipa oyaneyɨ.' nɨyaiwiro Sabarɨ́áyo enɨ iyɨ́ sɨ́mɨ́ sɨ́ó wákwiarɨgɨ́árɨnɨ. Seyɨ́né e yarɨgɨ́á eŋagɨ nánɨ pí nánɨ nionɨ ámá womɨ Sabarɨ́áyo naŋɨ́ wimɨxɨ́ápɨ nánɨ wikɨ́ nónarɨŋoɨ? 24Sɨŋwɨ́ tɨ́nɨnɨ nɨwɨnaxɨ́dɨro mɨrɨpa époyɨ. Xɨ́o yarɨŋagɨ́pɨ enɨ mí nómɨxɨrɨ́ná rɨ́ɨ́rɨxɨnɨ.\" urɨŋɨnigɨnɨ.\nJisaso nánɨ \"Kiraisorɨ́anɨ? Worɨ́anɨ?\" rɨnɨgɨ́á nánɨrɨnɨ.\n25Ámá Jerusaremɨ ŋweagɨ́áyɨ́ wí re nɨra ugɨ́awixɨnɨ, \"Ámá ro ámá nɨpɨkianɨro egɨ́o menɨranɨ? 26Sɨŋwɨ́ wɨnɨ́poyɨ. Ámá nɨ́nɨ arɨ́á egɨ́e sɨŋánɨ nɨrorɨ rarɨŋagɨ aí mebá neameŋweagɨ́áwa omɨ xwɨyɨ́á bɨ murarɨŋoɨ. Awa 'Ámá ro Kiraiso, ámá yeáyɨ́ neayimɨxemeanɨ́a nánɨ arɨ́owayá xwɨ́á piaxɨ́yo dánɨ iwiaronɨ́oyɨ rarɨŋwáo, ayɨ́ orɨ́anɨ?' mɨyaiwipa rɨyarɨŋoɨ? 27E nerɨ aí 'Ámá o Kiraiso, ámá arɨ́owayá xwɨ́á piaxɨ́yo dánɨ iwiaronɨ́oyɨ rarɨŋwáorɨ́anɨ?' wiaiwipaxɨ́ menɨnɨ. Ayɨ́ rɨpɨ nánɨrɨnɨ. Nene xɨnáí xɨ́omɨ xɨrɨŋe nánɨ nɨjɨ́á imónɨŋwɨnɨ. E nerɨ aiwɨ Kiraiso, ámá Gorɨxo yeáyɨ́ neayimɨxemeanɨ́a nánɨ urowárénapɨnɨ́o imónɨnɨ́ánɨyɨ́ ámá wo 'E dáŋorɨnɨ.' rɨpaxɨ́ menɨnɨ. Ayɨnánɨ 'O Kiraisorɨ́anɨ?' wiaiwipaxɨ́ mimónɨŋwɨnɨ.\" rarɨŋagɨ́a 28Jisaso aŋɨ́ rɨdɨyowá yarɨgɨ́iwámɨ dánɨ nuréwapɨyirɨ́ná eŋɨ́ tɨ́nɨ nɨrɨrɨ re urɨŋɨnigɨnɨ, \"Seyɨ́né nepa nionɨ nánɨ nɨjɨ́á ero 'O e dáŋorɨnɨ.' rɨpaxɨ́ imónɨro yarɨgɨ́áyɨ́néranɨ? Nionɨ gɨ́ dɨŋɨ́ tɨ́nɨ bɨŋámanɨ. Nepaxɨŋɨ́ imónɨŋo —O soyɨ́né majɨ́orɨnɨ. O nionɨ nɨrowárénapɨŋɨ́rɨnɨ. 29O tɨ́ŋɨ́ e dánɨ bɨŋáonɨ eŋagɨ nánɨ o nionɨ nɨjɨ́árɨnɨ. O nionɨ nɨrowárénapɨŋɨ́rɨnɨ.\" urɨ́agɨ nánɨ 30omɨ ɨ́á xɨranɨro nero aiwɨ ɨ́á xɨrɨpaxíná sɨnɨ mimónɨŋagɨ nánɨ ɨ́á bɨ mɨxɨrɨgɨ́awixɨnɨ. 31E nerɨ aí ámá e epɨ́royɨ́ egɨ́áyɨ́ obaxɨ́ wí dɨŋɨ́ nɨwɨkwɨ́roro re nɨra ugɨ́awixɨnɨ, \"Kiraiso, ámá yeáyɨ́ neayimɨxemeanɨ́a nánɨ arɨ́owayá xwɨ́á piaxɨ́yo dánɨ iwiaronɨ́oyɨ rarɨŋwáo nimónɨrɨ́ná emɨmɨ́ ámá ro yarɨŋɨ́pimɨ nɨmúrorɨ enɨ́áranɨ? Oweoɨ.\" rɨgɨ́awixɨnɨ.\nJisasomɨ ɨ́á oxɨrɨ́poyɨnɨrɨ urowárɨgɨ́á nánɨrɨnɨ.\n32Parisiowa ámá e epɨ́royɨ́ egɨ́áyɨ́ Jisaso nánɨ ikeagɨgwɨ́ e rarɨŋagɨ́a arɨ́á nɨwiro nánɨ awa tɨ́nɨ apaxɨ́pánɨŋɨ́ imónɨgɨ́á xwéowa tɨ́nɨ dɨŋɨ́ axɨ́pɨ nɨxɨrɨro Jisasomɨ ɨ́á oxɨrɨ́poyɨnɨrɨ rɨdɨyowá yarɨgɨ́iwámɨ awí mearoarɨgɨ́á wamɨ urowárɨ́agɨ́a awa nuro o uréwapɨyarɨŋe rémóagɨ́a 33Jisaso re urɨŋɨnigɨnɨ, \"Seyɨ́né tɨ́nɨ re bɨ onɨmiápɨ nɨŋweámonɨ gɨ́ nɨrowárénapɨŋo tɨ́e nánɨ umɨ́árɨnɨ. 34Rɨxa úáná seyɨ́né nionɨ nánɨ pɨ́á nɨniro aiwɨ wí sɨŋwɨ́ nanɨpɨ́rɨ́ámanɨ. Seyɨ́né nionɨ ŋweámɨ́aé upaxɨ́ wí mimónɨŋoɨ.\" urɨ́agɨ 35Judayɨ́ ámɨnáowa re rɨnɨgɨ́awixɨnɨ, \"O gɨmɨ nánɨ umɨnɨrɨ rarɨnɨ? Aga gɨmɨ nánɨ úáná nene o nánɨ pɨ́á megɨnanɨ́wárɨnɨ? Negɨ́ ámáyɨ́ Gɨrikɨyɨ́ aŋɨ́yo ŋweagɨ́ámɨ nánɨ nurɨ émáyo uréwapɨyimɨ́ánɨrɨ rɨ́a neararɨnɨ? 36Xwɨyɨ́á o re rɨ́ɨ́pɨ, 'Seyɨ́né nionɨ nánɨ pɨ́á nɨniro aiwɨ wí sɨŋwɨ́ nanɨpɨ́rɨ́ámanɨ. Seyɨ́né nionɨ ŋweámɨ́aé upaxɨ́ wí mimónɨŋoɨ.' rɨ́ɨ́pɨ pí nɨyaiwirɨ rɨ́a rɨŋoɨ?\" rɨnɨgɨ́awixɨnɨ.\nIniɨgɨ́ oyɨ́á tɨ́ŋɨ́ nánɨ urɨŋɨ́ nánɨrɨnɨ.\n37Sɨ́á aiwá apɨ imɨxarɨgɨ́áyɨ́ yoparɨ́yi —Ayi seáyɨ e imónɨŋɨ́yirɨnɨ. Sɨ́á ayi imónɨŋáná Jisaso éɨ́ nɨrorɨ eŋɨ́ tɨ́nɨ re rɨŋɨnigɨnɨ, \"Ámá iniɨgɨ́ nánɨ gwɨ́nɨ́ yeáyɨ́ wíɨ́ gɨyɨ́ gɨyɨ́ nionɨ tɨ́ámɨnɨ nɨbɨro iniɨgɨ́ onɨ́poyɨ. 38Nionɨ dɨŋɨ́ nɨkwɨ́róɨ́á gɨyɨ́ gɨyɨ́ Bɨkwɨ́yo nɨrɨnɨrɨ eánɨŋɨ́ rɨpɨ tɨ́nɨ xɨxenɨ imónɨpɨ́ráoɨ, 'Wigɨ́ xwioxɨ́yo ná ínɨmɨ dánɨ iniɨgɨ́ dɨŋɨ́ nɨyɨmɨŋɨ́ imɨxarɨŋɨ́pɨ oyɨ́á tɨ́ŋɨ́ pwenɨ́árɨnɨ.' nɨrɨnɨrɨ eánɨŋɨ́pɨ tɨ́nɨ xɨxenɨ imónɨpɨ́ráoɨ.\" urɨŋɨnigɨnɨ. 39Jisaso e nɨrɨrɨ́ná kwíyɨ́ Gorɨxoyá xɨ́omɨ dɨŋɨ́ wɨkwɨ́róɨ́áyɨ́ meapɨ́rɨ́ápɨ nánɨ e urɨŋɨnigɨnɨ. Íná Jisaso sɨnɨ aŋɨ́namɨ nɨpeyirɨ mikɨ́nɨpa éíná eŋagɨ nánɨ Gorɨxo sɨnɨ xegɨ́ kwíyɨ́pɨ ámáyo sɨxɨ́ mumímopa yagínárɨnɨ.\nJisaso nánɨ dɨŋɨ́ xɨxegɨ́nɨ tɨ́nɨ nepayoro rɨgɨ́á nánɨrɨnɨ.\n40Ámá e epɨ́royɨ́ egɨ́áyɨ́ o e rarɨŋagɨ arɨ́á nɨwiro wí re nɨra ugɨ́awixɨnɨ, \"Aga neparɨnɨ. Ámá ro wɨ́á rókiamoagɨ́ nene xwayɨ́ nanɨrɨ ŋweaŋwáorɨnɨ.\" nɨra warɨ́ná 41wí re nɨra ugɨ́awixɨnɨ, \" 'Ámá ro Gorɨxo yeáyɨ́ neayimɨxemeanɨ́a nánɨ arɨ́owayá xwɨ́á piaxɨ́yo dánɨ iwiaronɨ́oyɨ rarɨŋwáo, Kiraisorɨnɨ.' neaimónarɨnɨ.\" nɨra warɨ́ná wí re nɨra ugɨ́awixɨnɨ, \"Gariri pɨropenɨsɨ́yo dáŋɨ́ wo Kiraiso, ámá arɨ́owayá xwɨ́á piaxɨ́yo dánɨ iwiaronɨ́oyɨ rarɨŋwáo imónɨpaxɨ́ranɨ? Oweoɨ, e dáŋɨ́ wo ámá arɨ́owayá xwɨ́á piaxɨ́yo dánɨ iwiaronɨ́oyɨ rarɨŋwáo imónɨpaxɨ́ menɨnɨ. 42Bɨkwɨ́yo re mɨrɨnɨpa renɨ, 'Kiraiso, arɨ́owayá xwɨ́á piaxɨ́yo dánɨ iwiaronɨ́oyɨ rarɨŋwáo negɨ́ arɨ́o Depitoyá ɨ́wiárɨ́awé wo imónɨnɨ́árɨnɨ. Aŋɨ́ Betɨrexemɨ —Eŋíná Depito xegɨ́ ŋweaagerɨnɨ. Omɨ e dánɨ xɨrɨnɨ́árɨnɨ.' mɨrɨnɨpa renɨ?\" nɨra nuro nánɨ 43ámá e epɨ́royɨ́ egɨ́áyɨ́ o nánɨ dɨŋɨ́ xɨxegɨ́nɨ tɨ́nɨ nepayoro nɨrɨróná 44wí \"Rɨxa ɨ́á oxɨraneyɨ.\" nɨwimónɨrɨ aiwɨ omɨ ɨ́á bɨ mɨxɨrɨgɨ́awixɨnɨ.\nJudayɨ́ mebáowa Jisasomɨ dɨŋɨ́ mɨwɨkwɨ́rogɨ́á nánɨrɨnɨ.\n45Rɨdɨyowá yarɨgɨ́iwámɨ awí mearoarɨgɨ́áwa ámɨ nuro apaxɨ́pánɨŋɨ́ imónɨgɨ́á xwéowamɨ tɨ́nɨ Parisiowamɨ tɨ́nɨ wímeááná awa re urɨgɨ́awixɨnɨ, \"Pí nánɨ omɨ ɨ́á mɨxɨrɨ́ anɨpáoyɨ́né barɨŋoɨ?\" urɨ́agɨ́a 46awí mearoarɨgɨ́áwa re urɨgɨ́awixɨnɨ, \"Eŋíná aiwɨ ámá o nearéwapɨyarɨŋɨ́pa wo mɨnearéwapɨyagɨ́rɨnɨ.\" urɨ́agɨ́a 47Parisiowa ikayɨ́wɨ́ nurɨro re urɨgɨ́awixɨnɨ, \"Soyɨ́né enɨ rɨxa dɨŋɨ́ nɨseakɨnɨmɨxɨrɨ xeŋwɨ́mɨ nɨseaipemeámɨ mupa reŋoɨ?\" nurɨro 48re urɨgɨ́awixɨnɨ, \"Seameŋweaŋwáone woranɨ, Parisione woranɨ, omɨ dɨŋɨ́ bɨ wɨkwɨ́róɨ́ranɨ? Oweoɨ! 49E nerɨ aí ámá epɨ́royɨ́ egɨ́á jɨ́ayɨ́ ŋwɨ́ ikaxɨ́ nɨrɨnɨrɨ eánɨŋɨ́pɨ nánɨ píránɨŋɨ́ nɨjɨ́á mimónɨpa nero nánɨ Gorɨxoyá sɨŋwɨ́yo dánɨ anɨ́nɨpɨ́rɨ́a nánɨ ramɨxárɨnɨŋɨ́yɨ́rɨnɨ.\" urɨ́agɨ́a 50Nikodimaso —O enɨ Parisi worɨnɨ. Xámɨ árɨ́wɨyimɨ nurɨ Jisasomɨ nɨwímearɨ yarɨŋɨ́ wiŋorɨnɨ. O nɨwiápɨ́nɨmearɨ re urɨŋɨnigɨnɨ, 51\"Negɨ́ ŋwɨ́ ikaxɨ́ nɨrɨnɨrɨ eánɨŋɨ́yo bɨ rɨpɨ rɨrɨnɨnɨ, 'Ámá womɨ xɨ́o rɨnarɨŋɨ́pɨ arɨ́á mɨwipa erɨ o yarɨŋɨ́pɨ píránɨŋɨ́ nɨjɨ́á mimónɨpa erɨ nemáná ananɨ xwɨyɨ́á umeárɨpaxɨ́rɨnɨ.' rɨrɨnɨnɨ?\" urɨ́agɨ 52awa ikayɨ́wɨ́ re urɨgɨ́awixɨnɨ, \"Joxɨ enɨ Gariri dáŋɨ́ iwoxɨrɨ́anɨ? Bɨkwɨ́yo píránɨŋɨ́ ɨ́á rorɨ pɨ́á merɨ nerɨ́náyɨ́, joxɨ re nɨyaiwirɨ nɨjɨ́á imónɨrɨ́ɨnɨ, 'Wɨ́á rókiamoarɨŋɨ́ wo Gaririyo dánɨ imónarɨŋɨ́manɨ.' nɨyaiwirɨ nɨjɨ́á imónɨrɨ́ɨnɨ.\" urɨgɨ́awixɨnɨ.\nApɨxɨ́ ɨ́wɨ́ inɨŋɨ́ wímɨ xwɨrɨxɨ́ umeagɨ́á nánɨrɨnɨ.\n53Ámá nɨ́nɨ wigɨ́ aŋɨ́ xɨxegɨ́nɨyo umíagɨ́a aiwɨ","id":"<urn:uuid:fe22150c-2a19-4d93-a4f5-5a342cb87259>","dump":"CC-MAIN-2016-44","url":"http:\/\/bibles.org\/aak-AAK\/John\/7\/","date":"2016-10-25T00:37:30Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988719815.3\/warc\/CC-MAIN-20161020183839-00074-ip-10-171-6-4.ec2.internal.warc.gz","language":"aak","language_score":1.0000036955,"language_script":"Latn","minhash_cluster_size":66,"top_langs":"{\"aak_Latn_score\": 1.000003695487976}","num_words":1280,"character_repetition_ratio":0.068,"word_repetition_ratio":0.013,"special_characters_ratio":0.167,"stopwords_ratio":0.211,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Wáɨ́ wurɨmeiarɨgɨ́áwa 19:9\n9Judayɨ́ wí dɨŋɨ́ wakɨsɨ́ ninɨro Poro rarɨŋɨ́pɨ pɨ́rɨ́ nɨwiaíkiro ámá obaxɨ́ epɨ́royɨ́ egɨ́á sɨŋwɨ́ anɨgɨ́e dánɨ óɨ́ Gorɨxo tɨ́ŋɨ́ e nánɨ inɨŋɨ́yi nánɨ Jisasomɨ xɨ́darɨgɨ́áyi nánɨ ikayɨ́wɨ́ rarɨ́ná o ayo pɨ́nɨ nɨwiárɨmɨ nurɨ ámá Jisasomɨ dɨŋɨ́ nɨwɨkwɨ́roro nánɨ wiepɨsarɨŋɨ́ wínɨŋɨ́ imónɨgɨ́áyo nɨwirɨmeámɨ xɨ́o tɨ́nɨ nawínɨ nuro sɨ́á ayɨ́ ayo aŋɨ́ xwɨyɨ́á réwapɨ́narɨgɨ́á Tiranasoyáiwámɨ dánɨ nureŋwɨpéa uŋɨnigɨnɨ.","id":"<urn:uuid:d0ddc6d8-08d9-43cc-8b1e-560430a1d599>","dump":"CC-MAIN-2016-44","url":"http:\/\/bibles.org\/aak-AAK\/Acts\/19\/9","date":"2016-10-28T14:01:33Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988722653.96\/warc\/CC-MAIN-20161020183842-00002-ip-10-171-6-4.ec2.internal.warc.gz","language":"aak","language_score":0.9999889135,"language_script":"Latn","minhash_cluster_size":13,"top_langs":"{\"aak_Latn_score\": 0.9999889135360718}","num_words":58,"character_repetition_ratio":0.005,"word_repetition_ratio":0.0,"special_characters_ratio":0.145,"stopwords_ratio":0.259,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"1 Korinɨ 2:11\n11Ámá go ámá wo yumɨ́í dɨŋɨ́ moarɨŋɨ́pɨ nánɨ nɨjɨ́á imónɨnɨ? Oweoɨ, ámá o yumɨ́í dɨŋɨ́ moarɨŋɨ́pɨ xewanɨŋoyá dɨŋɨ́pɨnɨ apɨ nánɨ nɨjɨ́á imónɨnɨ. Kwíyɨ́ Gorɨxoyápɨ enɨ axɨ́pɨ imónɨnɨ. Ámá wo aí dɨŋɨ́ Gorɨxo moarɨŋɨ́pɨ nánɨ nɨjɨ́á mimónɨpaxɨ́ nerɨ aí xegɨ́ kwíyɨ́pɨnɨ nɨjɨ́á imónɨŋɨ́ eŋagɨ nánɨ Gorɨxo yumɨ́í neaipɨmoáriŋɨ́pɨ nánɨ ananɨ wɨ́á nearókiamopaxɨ́rɨnɨ.","id":"<urn:uuid:ba531e79-9704-473b-82bd-9c2c0a634c28>","dump":"CC-MAIN-2016-44","url":"http:\/\/bibles.org\/aak-AAK\/1Cor\/2\/11","date":"2016-10-25T05:09:55Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988719908.93\/warc\/CC-MAIN-20161020183839-00388-ip-10-171-6-4.ec2.internal.warc.gz","language":"aak","language_score":0.9999974966,"language_script":"Latn","minhash_cluster_size":13,"top_langs":"{\"aak_Latn_score\": 0.9999974966049194}","num_words":52,"character_repetition_ratio":0.14,"word_repetition_ratio":0.0,"special_characters_ratio":0.174,"stopwords_ratio":0.288,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Matɨyuo 13\nEwayɨ́ ikaxɨ́ witɨ́ siyɨ́ wiároŋɨ́ nánɨrɨnɨ.\n1Jisaso sɨ́á ayimɨ aŋɨ́yo pɨ́nɨ nɨwiárɨmɨ nɨpeyearɨ ipí maŋɨ́pá tɨ́nɨ éɨ́ nɨŋwearɨ 2ámá oxɨ́ apɨxɨ́ ayá wí epɨ́royɨ́ wiarɨŋagɨ́a nánɨ ewé bámɨ nɨpɨxemoánɨrɨ éɨ́ nɨŋwearɨ oxɨ́ apɨxɨ́ nɨ́nɨ sɨnɨ ipí imaŋɨ́pá tɨ́nɨ roŋáná 3ewayɨ́ xwɨyɨ́á ayá wí nura nurɨ́ná re urɨŋɨnigɨnɨ, \"Ámá wo (Nene ayé siyɨ́ nɨwiáróa nurɨ́ná yarɨŋwápa) o xegɨ́ omɨŋɨ́yo witɨ́ siyɨ́ nɨwiáróa umɨnɨrɨ nánɨ nurɨ 4rɨxa xwɨ́á yunɨ́ ikɨxeárɨnɨŋe píránɨŋɨ́ nɨwiárorɨ aí wí óɨ́ maŋɨ́pá tɨ́nɨ piéróɨ́yɨ́ iŋɨ́ nɨbɨrɨ mɨmánɨ́ eŋɨnigɨnɨ. 5Ámɨ wí sɨ́ŋá ínɨmɨ yapɨnɨŋáná xwɨ́á seáyɨ e onɨmiápɨ eŋɨ́yo piéróɨ́yɨ́ xwɨ́á akwɨnɨ́ánáɨ eŋagɨ nánɨ apaxɨ́ mé nerápɨrɨ nɨyapɨrɨ aiwɨ 6sogwɨ́ nɨwepɨ́nɨrɨ xaíwɨ́ anáná mɨ́mɨ rapiŋɨ́ mɨwárɨŋɨ́ eŋagɨ nánɨ yeáyɨ́ yɨweánárɨŋɨnigɨnɨ. 7Ámɨ wí emɨ́ pɨpɨŋɨ́ arɨ́kiárɨnɨŋe wiároŋɨ́yɨ́ emɨ́ pɨpɨŋɨ́yo dánɨ nawínɨ nerápɨmáná emɨ́ xeŋwɨrárɨŋagɨ nánɨ witɨ́ ayɨ́ ná mɨweŋɨnigɨnɨ. 8Ámɨ wí xwɨ́á naŋɨ́yo wiároŋɨ́yɨ́ nerápɨrɨ nɨyapɨrɨ ná nɨkɨkɨreánɨrɨ́ná wí aga dɨŋɨ́ nɨmorɨ ɨ́á mɨropaxɨ́ werɨ wí xwé obaxɨ́ werɨ wí xwé onɨmiápɨ werɨ eŋɨnigɨnɨ.\" Jisaso ewayɨ́ xwɨyɨ́á e nurɨrɨ 9re urɨŋɨnigɨnɨ, \"Seyɨ́né witɨ́ siyɨ́ nánɨ rɨ́á apɨ nánɨ arɨ́á ókiarɨ́ nɨmónɨ́poyɨ.\" urɨŋɨnigɨnɨ.\n\"Ayɨ́ rɨpɨ nánɨ xɨxewisɨ́ ikaxɨ́ tɨ́nɨ seararɨŋɨnɨ.\" urɨŋɨ́ nánɨrɨnɨ.\n10Wiepɨsarɨŋowa idáná Jisaso xegɨ́pɨ ŋweaŋáná nɨbɨro yarɨŋɨ́ re wigɨ́awixɨnɨ, \"Joxɨ ámáyo nuréwapɨyirɨ́ná ewayɨ́ xwɨyɨ́á tɨ́nɨ pí nánɨ urarɨŋɨ́rɨnɨ?\" urɨ́agɨ́a 11o re urɨŋɨnigɨnɨ, \"Xwɨyɨ́á eŋíná dánɨ Gorɨxo xwioxɨ́yo mɨmeámɨ́ nɨseairɨ seameŋweanɨ́ápɨ nánɨ yumɨ́í imónɨŋɨ́pɨ nionɨ soyɨ́né nɨjɨ́á imónɨpɨ́rɨ nánɨ áwaŋɨ́ nɨsearɨrɨ aiwɨ ámá wíyo áwaŋɨ́ murarɨŋɨnɨ. 12Ayɨ́ rɨpɨ nánɨrɨnɨ. Ámá nionɨ xwɨyɨ́á rarɨ́ná arɨ́á niro dɨŋɨ́ nɨkwɨ́roro nero nɨjɨ́á bɨ tɨ́ŋɨ́ imónarɨgɨ́á gɨyɨ́ gɨyɨ́ Gorɨxo ámɨ wí mɨnɨ winɨŋoɨ. Arɨ́á mɨnipa ero dɨŋɨ́ mɨnɨkwɨ́ropa ero yarɨgɨ́á gɨyɨ́ gɨyɨ́ 'Nɨjɨ́á rɨpɨ imónɨŋɨnɨ.' yaiwiarɨŋagɨ́a aí Gorɨxo apɨ aí ámɨ nurápɨnɨŋoɨ. 13Ayɨnánɨ ámáyo nuréwapɨyirɨ́ná ewayɨ́ xwɨyɨ́á tɨ́nɨ urarɨŋárɨnɨ. Ámá nionɨ dɨŋɨ́ mɨnɨkwɨ́ropa yarɨgɨ́áyɨ́ ewayɨ́ xwɨyɨ́á nionɨ rarɨŋápɨ arɨ́á nɨniro aiwɨ mɨ́kɨ́ nánɨ dɨŋɨ́ mɨmopa nero nɨjɨ́á wí imónarɨgɨ́ámanɨ. 14Ayɨ́ e yarɨ́ná xwɨyɨ́á Gorɨxo rɨŋɨ́ wɨ́á rókiamoagɨ́ Aisaiao nɨrɨrɨ rɨ́wamɨŋɨ́ eaŋɨ́ rɨpɨ rɨxa xɨxenɨ imónarɨnɨ, 'Seyɨ́né aríkwɨ́kwɨ́ nɨwiro segɨ́ arɨ́á pɨ́rónɨro sɨŋwɨ́ supárɨro nero nánɨ arɨ́á nɨwia nuro aí nɨjɨ́á imónɨpɨ́rɨ́ámanɨ. Sɨŋwɨ́ nɨwɨga nuro aí dɨŋɨ́ wí mopɨ́rɨ́ámanɨ. 15Ayɨ́ rɨpɨ nánɨrɨnɨ. Segɨ́ dɨŋɨ́ tɨ́nɨ néra warɨgɨ́áyɨ́né mɨŋɨ́ sɨ́ŋánɨŋɨ́ imoŋagɨ́a nánɨ seararɨŋɨnɨ. Wigɨ́ sɨŋwɨ́ mɨsupárɨpa ero arɨ́á mɨpɨ́rónɨpa ero nero sɨŋwɨrɨyɨ́, wigɨ́ sɨŋwɨ́ tɨ́nɨ sɨŋwɨ́ anɨro arɨ́á ero dɨŋɨ́ píránɨŋɨ́ neyíroro moro wigɨ́ ɨ́wɨ́ yarɨgɨ́áyɨ́ rɨ́wɨ́mɨnɨ mamoro éánáyɨ́ Gorɨxonɨ píránɨŋɨ́ wimɨxɨpaxɨ́rɨnɨ.' Xwɨyɨ́á apɨ xɨxenɨ imónɨnɨ nánɨ ámáyɨ́ e yarɨŋoɨ. 16E nerɨ aí gɨ́ seaiepɨsarɨŋáoyɨ́né segɨ́ sɨŋwɨ́ tɨ́nɨ sɨŋwɨ́ nanɨro arɨ́á tɨ́nɨ arɨ́á niro nero nánɨ yayɨ́ oseainɨnɨ. 17Aga nepa seararɨŋɨnɨ, 'Wɨ́á rókiamoagɨ́á obaxɨ́yɨ́ tɨ́nɨ ámá wé rónɨgɨ́á obaxɨ́yɨ́ tɨ́nɨ enɨ soyɨ́né sɨŋwɨ́ nanɨro arɨ́á niro yarɨgɨ́á rɨpɨ nánɨ \"None sɨŋwɨ́ wɨnɨ́wanɨgɨnɨ.\" nɨyaiwiro aga nɨwimónɨrɨ aí wí arɨ́á niro sɨŋwɨ́ nanɨro yagɨ́ámanɨ.' seararɨŋɨnɨ.\" urɨŋɨnigɨnɨ.\nWitɨ́ siyɨ́ wiároŋɨ́ mɨ́kɨ́ nánɨ áwaŋɨ́ urɨŋɨ́ nánɨrɨnɨ.\n18E nurɨrɨ re urɨŋɨnigɨnɨ, \"Ewayɨ́ xwɨyɨ́á ámá wo nurɨ witɨ́ siyɨ́ wiároŋɨ́pɨ mɨ́kɨ́ nánɨ áwaŋɨ́ osearɨmɨnɨ. 19Witɨ́ siyɨ́ wiároŋɨ́yɨ́ xwɨyɨ́á Gorɨxo xwioxɨ́yo mɨmeámɨ́ nerɨ seameŋweanɨ́ápɨ nánɨrɨnɨ. Ámá xwɨyɨ́á apɨ arɨ́á nero nɨjɨ́á mepa éɨ́áyɨ́ ayɨ́ witɨ́ siyɨ́ óɨ́ maŋɨ́pá tɨ́nɨ piéroŋɨ́pɨ́nɨŋɨ́ imónɨŋoɨ. Ayɨ́ arɨ́á wiarɨ́ná obo, arɨ́kí yarɨŋo nɨbɨrɨ ayɨ́ Gorɨxomɨ dɨŋɨ́ wɨkwɨ́ropɨ́rɨxɨnɨrɨ xwɨyɨ́á apɨ wigɨ́ xwioxɨ́yo mɨnɨŋɨ́yɨ́ emɨ rɨroámɨ́ yarɨŋɨ́rɨnɨ. 20Ámá xwɨyɨ́á apɨ arɨ́á nɨwirɨ́ná axíná yayɨ́ nero 'Naŋɨ́rɨnɨ.' yaiwíɨ́áyɨ́, ayɨ́ witɨ́ siyɨ́ sɨ́ŋá ínɨmɨ yapɨnɨŋáná xwɨ́á seáyɨ e akwɨnɨ́ánáɨ eŋɨ́yo piéroŋɨ́yɨ́nɨŋɨ́ imónɨŋoɨ. 21Witɨ́ siyɨ́ sɨ́ŋá ínɨmɨ yapɨnɨŋagɨ nánɨ rapiŋɨ́ ná ínɨmɨ mɨwárɨpa eŋɨ́yɨ́nɨŋɨ́ ámá ayɨ́ enɨ wigɨ́ dɨŋɨ́ rapiŋɨ́nɨŋɨ́ xwɨ́áyo mɨ́mɨ ɨ́á mumɨxɨŋagɨ nánɨ ámá wí ayɨ́ xwɨyɨ́á apɨ xɨ́darɨŋagɨ́a nánɨ xeanɨŋɨ́ wikáráná apaxɨ́ mé pɨ́nɨ wiárarɨgɨ́árɨnɨ. 22Ámá xwɨyɨ́á apɨ arɨ́á nɨwiro aiwɨ wigɨ́ yarɨgɨ́ápa sɨnɨ nɨxɨ́dɨrónáyɨ́ amɨpí xwɨ́áyo dáŋɨ́ ayá tɨ́ŋɨ́pɨ nánɨ dɨŋɨ́ obɨbaxɨ́ moro 'Amɨpí wí nionɨ mɨnɨmúropa oninɨ.' yaiwiro 'Amɨpí ayá tɨ́ŋɨ́pɨ arɨge nɨmeámɨ́árɨ́anɨ?' yaiwiro néra warɨgɨ́áyɨ́ ayɨ́ witɨ́ siyɨ́ emɨ́ pɨpɨŋɨ́ kɨkɨdɨpeárɨgɨ́e piéroŋɨ́yɨ́nɨŋɨ́ imónɨŋoɨ. Witɨ́ emɨ́ xeŋwɨrárɨŋagɨ nánɨ ná mɨwepa eŋɨ́yɨ́nɨŋɨ́ ámá ayɨ́ enɨ 'Amɨpí ayá tɨ́ŋɨ́pɨ arɨre nerɨ meámɨ́árɨ́anɨ?' yaiwiarɨgɨ́ápɨ xwɨyɨ́á Gorɨxoyápimɨ yokwarɨmɨ́ éáná omɨ anɨŋɨ́ minɨ́ xɨ́darɨgɨ́ámanɨ. 23Ámá xwɨyɨ́á apɨ arɨ́á nɨwiro nɨjɨ́á éɨ́áyɨ́ ayɨ́ witɨ́ siyɨ́ xwɨ́á naŋɨ́yo piéroŋɨ́yɨ́nɨŋɨ́ imónɨŋoɨ. Witɨ́ apɨ ná kɨkɨreánɨŋɨ́yɨ́nɨŋɨ́ ámá ayɨ́ enɨ ná nɨwerɨ́ná wí dɨŋɨ́ nɨmorɨ ɨ́á mɨropaxɨ́ werɨ wí xwé obaxɨ́ werɨ wí obaxɨ́ onɨmiápɨ werɨ yarɨgɨ́árɨnɨ.\nEwayɨ́ ikaxɨ́ rɨpɨkɨ́yɨ́ witɨ́ omɨŋɨ́yo yapɨŋɨ́ nánɨrɨnɨ.\n24O \"Agwɨ Gorɨxo ámá sɨpíyɨ́ wigɨ́ dɨŋɨ́ tɨ́nɨ xe néra úɨ́rɨxɨnɨrɨ sɨŋwɨ́ nɨwɨnɨrɨ aiwɨ rɨ́wéná rɨ́áyo ikeaárɨnɨ́árɨnɨ.\" oyaiwípoyɨnɨrɨ ewayɨ́ xwɨyɨ́á ámɨ xegɨ́ bɨ nurɨrɨ re urɨŋɨnigɨnɨ, \"Gorɨxo xegɨ́ ámáyo xwioxɨ́yo mɨmeámɨ́ nerɨ meŋweámɨnɨrɨ nánɨ yarɨ́ná imónɨŋɨ́pɨ, ayɨ́ ámá wo xegɨ́ omɨŋɨ́yo xwɨ́á yunɨ́ nikɨxémáná witɨ́ siyɨ́ wiároŋɨ́pɨ tɨ́nɨ rɨ́ramɨŋɨyɨ́ epaxɨ́rɨnɨ. 25Witɨ́ siyɨ́ nɨwiároárɨmáná xegɨ́ aŋɨ́yo nánɨ nurɨ sá weŋáná o tɨ́nɨ sɨ́mɨ́ tɨ́nɨ inarɨgɨ́ío nɨbɨrɨ re eŋɨnigɨnɨ. Rɨpɨkɨ́ siyɨ́ witɨ́ siyɨ́ wiárónɨŋe seáyɨ e nɨwiároárɨmɨ uŋɨnigɨnɨ. 26-27Nɨwiároárɨmɨ numáná eŋáná rɨxa witɨ́ nerápɨrɨ nɨyapɨrɨ rɨxa ná kɨkɨreánɨmɨnɨrɨ yarɨ́ná omɨŋɨ́ xiáwomɨ omɨŋɨ́ wiiarɨgɨ́áwa sɨŋwɨ́ wɨnɨ́áyɨ́ wɨnɨgɨ́awixɨnɨ. Rɨpɨkɨ́ aí tɨ́nɨ nawínɨ eŋagɨ nɨwɨnɨmɨ nuro bosomɨ re urɨgɨ́awixɨnɨ, 'None \"Joxɨ dɨxɨ́ omɨŋɨ́yo siyɨ́ naŋɨ́nɨ wiároŋɨ́rɨnɨ.\" neaimónarɨnɨ. Arɨre nerɨ rɨpɨkɨ́ enɨ nerápɨrɨ yapɨ́ɨ́rɨ́anɨ?' urɨ́agɨ́a 28o re urɨŋɨnigɨnɨ, 'Gɨ́ sɨ́mɨ́ tɨ́nɨ inarɨgwɨ́ío eŋɨ́rɨ́anɨ? Oyɨ, orɨnɨ!' urɨ́agɨ xegɨ́ omɨŋɨ́ wiiarɨgɨ́áwa yarɨŋɨ́ re wigɨ́awixɨnɨ, 'None nurane rɨpɨkɨ́yɨ́ yɨyoámɨ́ yanɨréwɨnɨ?' urɨ́agɨ́a aí 29o re urɨŋɨnigɨnɨ, 'Oweoɨ, soyɨ́né rɨpɨkɨ́yɨ́ yɨyoámɨ́ nerɨ́ná witɨ́ aí tɨ́nɨ yɨyoámɨ́ epɨ́rɨxɨnɨrɨ 30aiwá mipɨ́rɨ́íná nánɨ nɨ́nɨ xe oenɨrɨ sɨŋwɨ́ wɨnɨ́poyɨ. Witɨ́ rɨxa yóɨ́ eŋáná witɨ́ mɨwákwímɨ́ yarɨgɨ́áwamɨ re urɨmɨ́árɨnɨ, \"Xámɨ rɨpɨkɨ́yɨ́ mɨwákwímɨ́ nero áwɨnɨ e gwɨ́ nɨkɨrɨ́wímáná rɨ́á ikeaárɨ́ɨ́rɨxɨnɨ. E nemáná witɨ́ mɨwákwímɨ́ nero aiwá aŋɨ́ nɨtiarɨgɨ́iwámɨ nɨtíɨ́rɨxɨnɨ.\" urɨmɨ́árɨnɨ.' urɨŋɨnigɨnɨ.\" Jisaso ewayɨ́ xwɨyɨ́á e urɨŋɨnigɨnɨ.\nEwayɨ́ ikaxɨ́ masɨté siyɨ́ nánɨrɨnɨ.\n31O ámá re oyaiwípoyɨnɨrɨ \"Agwɨ ámá obaxɨ́ Jisasomɨ mɨxɨ́darɨŋagɨ́a aiwɨ rɨ́wɨ́yo Gorɨxo xegɨ́ ámáyo xwioxɨ́yo mɨmeámɨ́ nerɨ umeŋweaŋánáyɨ́ Jisasoyá ámá obaxɨ́ imónɨpɨ́rɨ́árɨnɨ.\" oyaiwípoyɨnɨrɨ ewayɨ́ xwɨyɨ́á ámɨ bɨ nurɨrɨ re urɨŋɨnigɨnɨ, \"Gorɨxo seyɨ́né xwioxɨ́yo mɨmeámɨ́ nɨseairɨ seameŋweanɨ́ápɨ, ayɨ́ masɨté aiwá siyɨ́nɨŋɨ́ imónɨnɨ. Masɨté aiwá xegɨ́ siyɨ́ aga onɨmiá imónɨnɨ. Masɨté siyɨ́ nɨmearo omɨŋɨ́yo moárarɨgɨ́áyɨ́ 32aiwá siyɨ́ nɨyonɨ masɨté siyɨ́ aga onɨmiá eŋagɨ aiwɨ rɨxa nɨyapɨrɨ xwé nɨrorɨ́ná íkɨ́ánɨŋɨ́ roŋáná iŋɨ́ nɨbɨrɨ nɨŋwearɨ yéwɨ́ tɨpaxɨ́ imónarɨŋɨ́rɨnɨ.\" urɨŋɨnigɨnɨ.\nEwayɨ́ ikaxɨ́ yisɨ́ nánɨrɨnɨ.\n33O ewayɨ́ xwɨyɨ́á ámɨ bɨ nurɨrɨ re urɨŋɨnigɨnɨ, \"Gorɨxo xwioxɨ́yo mɨmeámɨ́ nɨseairɨ seameŋweanɨ́ápɨ, ayɨ́ yisɨ́nɨŋɨ́ —Yisɨ́ bisɨ́kerɨ́á sɨnɨ sɨŋɨ́ eŋáná bɨ onɨmiápɨ ínɨmɨ táná nɨmɨnɨ íkwiaŋwɨ́ eapɨnarɨŋɨ́rɨnɨ. Gorɨxo xwioxɨ́yo mɨmeámɨ́ nɨseairɨ seameŋweanɨ́ápɨ, ayɨ́ yisɨ́nɨŋɨ́ imónɨnɨ. Apɨxɨ́ bisɨ́kerɨ́á sɨnɨ sɨŋɨ́ dɨramɨxɨ́ xwé sɨxɨ́ ínɨŋáná yisɨ́ bɨ nɨmearo ínɨmɨ táná nɨmɨnɨ íkwiaŋwɨ́ eapɨnarɨŋɨ́rɨnɨ.\" urɨŋɨnigɨnɨ.\nEwayɨ́ xwɨyɨ́á tɨ́nɨnɨ uréwapɨyiŋɨ́ nánɨrɨnɨ.\n34Jisaso oxɨ́ apɨxɨ́ e epɨ́royɨ́ egɨ́áyo xwɨyɨ́á apɨ nɨpɨnɨ nuréwapɨyirɨ́ná ewayɨ́ xwɨyɨ́ánɨ nurɨrɨ uréwapɨyayiŋɨnigɨnɨ. 35Xwɨyɨ́á Gorɨxoyá wɨ́á rókiamoagɨ́ wo nɨwurɨyirɨ rɨ́wamɨŋɨ́ eaŋɨ́ rɨpɨ, \"Nionɨ xwɨyɨ́á nɨrɨrɨ́ná ewayɨ́ xwɨyɨ́áyo dánɨ rɨrɨ xwɨyɨ́á Gorɨxo xwɨ́á imɨxɨŋíná dánɨ ínɨmɨ rɨnɨŋɨ́pɨ áwaŋɨ́ rɨrɨ emɨ́árɨnɨ.\" nɨrɨrɨ eaŋɨ́pɨ xɨxenɨ imónɨnɨ nánɨ Jisaso nuréwapɨyirɨ́ná ewayɨ́ xwɨyɨ́á tɨ́nɨnɨ nurɨrɨ uréwapɨyagɨ́rɨnɨ.\nEwayɨ́ ikaxɨ́ rɨpɨkɨ́ nánɨ urɨŋɨ́pɨ mɨ́kɨ́pɨ áwaŋɨ́ urɨŋɨ́ nánɨrɨnɨ.\n36O oxɨ́ apɨxɨ́ e epɨ́royɨ́ egɨ́áyo pɨ́nɨ nɨwiárɨmɨ nurɨ aŋɨ́yo nɨpáwirɨ ŋweaŋáná xegɨ́ wiepɨsarɨŋowa nɨbɨro re urɨgɨ́awixɨnɨ, \"Joxɨ nearéwapɨyirɨ́ná ewayɨ́ ikaxɨ́ rɨpɨkɨ́ nánɨ nearɨ́ɨ́pɨ áwaŋɨ́ nɨnearɨrɨ píránɨŋɨ́ nearéwapɨyiɨ.\" urɨ́agɨ́a 37o re urɨŋɨnigɨnɨ, \"Ámá witɨ́ siyɨ́ naŋɨ́ wiároŋoyɨ́ ámá imónɨŋáonɨ nánɨrɨnɨ. 38Omɨŋɨ́yɨ́ ayɨ́ xwɨ́á rɨrí nánɨrɨnɨ. Witɨ́ siyɨ́ naŋɨ́yɨ́, ayɨ́ ámá Gorɨxo xwioxɨ́yo mɨmeámɨ́ nerɨ umeŋweanɨ́áyɨ́ nánɨrɨnɨ. Rɨpɨkɨ́yɨ́ ayɨ́ ámá Gorɨxomɨ muxɨ́darɨgɨ́áyɨ́, ámá oboyáyɨ́ nánɨrɨnɨ. 39Sɨ́mɨ́ tɨ́nɨ inarɨgɨ́ío, rɨpɨkɨ́ siyɨ́ wiároŋo, ayɨ́ Oborɨnɨ. Aiwá yóɨ́ eŋagɨ mipɨ́rɨ́ínáyɨ́ ayɨ́ sɨ́á yoparɨ́yi nánɨrɨnɨ. Witɨ́ mɨwákwímɨ́ nero mipɨ́rɨ́áyɨ́, ayɨ́ aŋɨ́najɨ́rɨnɨ. 40Ayɨnánɨ rɨpɨkɨ́yɨ́ mɨwákwímɨ́ nero gwɨ́ nɨkɨrɨ́wímáná rɨ́á ikeaárɨgɨ́ápa imónɨŋɨ́yɨ́ sɨ́á yoparɨ́yimɨ axɨ́pɨ e imónáná 41ámá imónɨŋáonɨ ámá rɨkɨkɨrɨ́ó ero wa enɨ nene yarɨŋwápɨ oépoyɨnɨrɨ wíwapɨyiro yarɨgɨ́áyɨ́ gɨ́ ápo meŋweanɨ́e ŋweapɨ́rɨxɨnɨrɨ gɨ́ aŋɨ́najowa awí eámeámɨ́ epɨ́rɨ urowárɨmɨ́árɨnɨ. 42Urowáráná awa awí eámeámɨ́ nemáná rɨ́á ápiáwɨ́ xwé anɨŋɨ́ wearɨŋɨ́rímɨ ikeaáráná ayɨ́ e dánɨ 'Yeyɨ!' nɨrɨro magí írónɨpɨ́rɨ́árɨnɨ. 43E nerɨ aí oxɨ́ apɨxɨ́ wé rónɨgɨ́á Gorɨxoyáyɨ́ xɨ́o xwioxɨ́yo mɨmeámɨ́ nerɨ umeŋweanɨ́e dánɨ sogwɨ́ nanɨrɨ́ná yarɨŋɨ́pa xɨxɨ́eá sɨŋánɨ inɨpɨ́rɨ́árɨnɨ. Seyɨ́né arɨ́á tɨ́gɨ́áyɨ́né eŋánáyɨ́, arɨ́á ókiarɨ́ nɨmónɨ́poyɨ.\" urɨŋɨnigɨnɨ.\nEwayɨ́ ikaxɨ́ ayá tɨ́ŋɨ́ imónɨŋɨ́ wí pɨ́nɨ́ weŋɨ́pɨ nánɨrɨnɨ.\n44O ámá re oyaiwípoyɨnɨrɨ, \"Gorɨxo xwioxɨ́yo mɨmeámɨ́ nɨseairɨ seameŋweanɨ́ápɨ ayá tɨ́ŋɨ́pɨ́nɨŋɨ́ imónɨŋagɨ nánɨ Jisaso pí pí nearɨ́agɨ aí xɨxenɨ éwanɨgɨnɨ.\" oyaiwípoyɨnɨrɨ ewayɨ́ xwɨyɨ́á re urɨŋɨnigɨnɨ, \"Gorɨxo xwioxɨ́yo mɨmeámɨ́ nɨseairɨ seameŋweanɨ́ápɨ, ayɨ́ xwɨ́á bimɨ wí e ayá rɨmɨxarɨŋɨ́pɨ wí pɨ́nɨ́ tɨnɨŋɨ́pɨ́nɨŋɨ́ imónɨnɨ. Ámá wo nemerɨ́ná wenɨŋɨ́ nerɨ nɨwɨnɨmearɨ yayɨ́ nikárɨnɨrɨ nánɨ re eŋɨnigɨnɨ. Mɨ́rɨ́ nurɨ ámá wíyo áwaŋɨ́ murɨ́ xegɨ́ amɨpí nɨ́nɨ nɨgwɨ́ nánɨ bɨ́ nerɨ nɨgwɨ́ apɨ tɨ́nɨ nɨmeámɨ nurɨ xwɨ́á apɨnɨ bɨ́ eŋɨnigɨnɨ.\" urɨŋɨnigɨnɨ.\nEwayɨ́ ikaxɨ́ memiá nánɨrɨnɨ.\n45Ámɨ re urɨŋɨnigɨnɨ, \"Gorɨxo xwioxɨ́yo mɨmeámɨ́ nerɨ píránɨŋɨ́ seameŋweanɨ́ápɨ, ayɨ́ ámá amɨpí mɨmúrónɨŋɨ́ wo memiá awiaxɨ́nɨ awiaxɨ́nɨ nánɨ pɨ́á emearɨŋɨ́pánɨŋɨ́ imónɨnɨ. 46Bá nɨyonɨ múrónɨŋagɨ nɨwɨnɨmeaárɨmo aŋɨ́nɨ nurɨ xegɨ́ amɨpí nɨ́nɨ bɨ́ nemáná nɨgwɨ́ apɨ tɨ́nɨ memiápá bɨ́ eŋɨnigɨnɨ.\" nurɨrɨ, \"Gorɨxo xwioxɨ́yo mɨmeámɨ́ nɨneairɨ neameŋweanɨ́ápɨ ayá tɨ́ŋɨ́pɨ́nɨŋɨ́ imónɨŋagɨ nánɨ Jisaso pí pí nearɨ́agɨ aí xɨxenɨ éwanɨgɨnɨ.\" oyaiwípoyɨnɨrɨ ewayɨ́ xwɨyɨ́á e urɨŋɨnigɨnɨ.\nEwayɨ́ ikaxɨ́ ubenɨ́ nánɨrɨnɨ.\n47O re urɨŋɨnigɨnɨ, \"Gorɨxo ámá xɨ́o xegɨ́ xwioxɨ́yo mɨmeámɨ́ nerɨ umeŋweámɨnɨrɨ nerɨ́ná enɨ́ápɨ, ayɨ́ ubenɨ́ ipíyo nɨmamówárɨro peyɨ́ xɨxegɨ́nɨ ɨ́á mɨnarɨŋɨ́pánɨŋɨ́ imónɨnɨ. 48Rɨxa peyɨ́ magwɨ́ mɨnɨŋagɨ nɨwɨnɨro nɨmɨxearo ipí imaŋɨ́pá tɨ́ŋɨ́ e nɨtɨro éɨ́ nɨŋweámáná peyɨ́ naŋɨ́nɨ neyíroro íkwiaŋwɨ́yo mɨmeámɨ́ nɨyárɨro sɨpíyɨ́ emɨ mɨmeámɨ́ egɨ́awixɨnɨ. 49Sɨ́á yoparɨ́yimɨ axɨ́pɨ e imónáná aŋɨ́najowa nɨweapɨro wé rónɨgɨ́áyo nɨmúroro sɨpí yarɨgɨ́áyo yɨyoámɨ́ nero 50rɨ́á ápiáwɨ́ xwé anɨŋɨ́ wearɨŋɨ́rímɨ ikeaáráná ayɨ́ e dánɨ 'Yeyɨ!' nɨrɨro magí írónɨpɨ́rɨ́árɨnɨ.\" urɨŋɨnigɨnɨ.\nXwɨyɨ́á naŋɨ́ xámɨŋɨ́ tɨ́nɨ sɨŋɨ́ tɨ́nɨ nánɨrɨnɨ.\n51Wiepɨsarɨŋɨ́yo re urɨŋɨnigɨnɨ, \"Nionɨ searéwapɨyarɨŋápɨ nɨpɨnɨ mɨ́kɨ́ nánɨ rɨxa nɨjɨ́á rimónɨŋoɨ?\" urɨ́agɨ \"Oyɨ.\" urɨ́agɨ́a 52o re urɨŋɨnigɨnɨ, \"Ŋwɨ́ ikaxɨ́ eánɨŋɨ́pɨ mewegɨ́á nionɨ nɨnɨxɨ́dɨro gɨ́ wiepɨsarɨŋáyɨ́ nimónɨro yarɨgɨ́á nɨ́nɨ ayɨ́ ámá amɨpí mɨmúrónɨgɨ́áyɨ́nɨŋɨ́ imónɨŋoɨ. Ayɨ́ wigɨ́ ayá rɨmɨxarɨgɨ́ápɨ aŋɨ́yo weŋɨ́mɨ sɨŋɨ́ bɨ tɨ́nɨ xámɨŋɨ́ bɨ tɨ́nɨ nɨmearo ámáyo sɨwá wiarɨgɨ́ápa gɨ́ seaiepɨsarɨŋáoyɨ́né xwɨyɨ́á eŋíná Moseso nɨrɨrɨ rɨ́wamɨŋɨ́ eaŋɨ́pɨ tɨ́nɨ nionɨ agwɨ seararɨŋápɨ tɨ́nɨ axɨ́pɨ e epɨ́rɨ́árɨnɨ.\" urɨŋɨnigɨnɨ.\nXɨ́o xegɨ́ Nasaretɨ ŋweáyɨ́ rɨ́wɨ́ umogɨ́á nánɨrɨnɨ.\n53Jisaso ewayɨ́ xwɨyɨ́á apɨ nura núɨsáná e dánɨ pɨ́nɨ nɨwiárɨmɨ nurɨ 54aŋɨ́ xɨ́o xegɨ́ xwé iwiaroŋe nɨrémorɨ rotú aŋɨ́yo nɨpáwirɨ xwɨyɨ́á uréwapɨyarɨ́ná ayɨ́ ududɨ́ nero re rɨnɨgɨ́awixɨnɨ, \"Ámá royɨ́ nɨjɨ́á emɨmɨ́ yarɨŋɨ́ rɨpɨ gɨmɨ dánɨ nɨjɨ́á imónɨ́ɨ́rɨ́anɨ? 55O aŋɨ́ mɨrarɨŋɨ́ Josepomɨ xewaxo menɨranɨ? Xɨnáí Mariaíyɨ mɨrɨnɨŋíranɨ? Xogwáowa Jemiso tɨ́nɨ Josepo tɨ́nɨ Saimono tɨ́nɨ Judaso tɨ́nɨ rɨnɨŋowa re mɨŋweagɨ́á reŋoɨ? 56Xɨnapíwa nene tɨ́nɨ mɨŋweapa reŋoɨ? E eŋagɨ nánɨ ámá royɨ́ arɨge nɨjɨ́á apɨ imónɨ́ɨ́rɨ́anɨ?\" nɨrɨnɨro 57wikɨ́ dɨŋɨ́ nɨwóga warɨŋagɨ́a Jisaso xewanɨŋo nánɨ re urɨŋɨnigɨnɨ, \"Ámá xwɨyɨ́á Gorɨxoyá wɨ́á urókiamoarɨŋɨ́ womɨ aŋɨ́ mɨdáŋɨ́yɨ́ arɨ́á umónarɨgɨ́á aí xegɨ́ e dáŋɨ́yɨ́ tɨ́nɨ xexɨrɨ́meáyɨ́ tɨ́nɨ o nánɨ 'Sa negɨ́ ámáorɨnɨ.' nɨyaiwiro arɨ́á umónarɨgɨ́ámanɨ.\" nurɨrɨ 58ayɨ́ dɨŋɨ́ mɨwɨkwɨ́roarɨŋagɨ́a nánɨ e nɨŋwearɨ́ná emɨmɨ́ xwapɨ́ mɨwíwapɨyiŋɨnigɨnɨ.","id":"<urn:uuid:52555319-88e4-4993-bc23-844f0874a7be>","dump":"CC-MAIN-2016-44","url":"http:\/\/bibles.org\/aak-AAK\/Matt\/13\/","date":"2016-10-26T06:01:48Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988720737.84\/warc\/CC-MAIN-20161020183840-00476-ip-10-171-6-4.ec2.internal.warc.gz","language":"aak","language_score":1.0000026226,"language_script":"Latn","minhash_cluster_size":34,"top_langs":"{\"aak_Latn_score\": 1.0000026226043701}","num_words":1669,"character_repetition_ratio":0.085,"word_repetition_ratio":0.012,"special_characters_ratio":0.159,"stopwords_ratio":0.151,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Wɨ́á wómɨxɨnɨŋɨ́pɨ 2\nAŋɨ́ Epesasɨyo sɨyikɨ́ xɨ́oyáyo nánɨ xwɨyɨ́á urɨŋɨ́ nánɨrɨnɨ.\n1\"Sɨyikɨ́ nionɨyá Epesasɨyo ŋweagɨ́áyɨ́yá aŋɨ́najomɨ rɨ́wamɨŋɨ́ rɨpɨ nearɨ mɨnɨ wíɨrɨxɨnɨ, 'Siŋɨ́ wé wɨ́úmɨ dáŋɨ́ waú wé náú tɨ́nɨ árɨ́wɨ́ xɨrɨrɨ íkwiaŋwɨ́ uyɨ́wɨ́ ikwiárɨpɨ́rɨ́a nánɨ sɨ́ŋá gorɨ́ tɨ́nɨ imɨxɨnɨŋɨ́ wé wɨ́úmɨ dáŋɨ́ waú éɨ́ nurárárɨnɨga puŋɨ́yo áwɨnɨ e aŋɨ́ emerɨ yarɨŋo re rɨŋoɨ urɨ́ɨrɨxɨnɨ, 2\"Amɨpí joxɨ éɨ́pɨ nɨpɨnɨ nánɨ nionɨ nɨjɨ́á imónɨŋɨnɨ. Anɨŋɨ́ minɨ́ erɨ xwámámɨ́ wirɨ yarɨŋɨ́pɨ nánɨ nionɨ nɨjɨ́á imónɨŋɨnɨ. 'Ámá sɨpíyo ananɨ oumímɨnɨmɨnɨ.' yaiwipaxɨ́ mimónɨŋɨ́pɨ nánɨ enɨ nɨjɨ́á imónɨŋɨnɨ. Ámá wáɨ́ wurɨmeiarɨgɨ́á wa mimónɨpa nero aí 'None enɨ wáɨ́ wurɨmeiarɨŋwáonerɨnɨ.' rɨnarɨgɨ́áwamɨ joxɨ dɨŋɨ́ adadɨ́ nɨwirɨ iwamɨ́ó nɨwíwapɨyirɨŋɨ́pimɨ dánɨ yapɨ́ rɨmearɨgɨ́áwa eŋagɨ́a wɨnɨŋɨ́pɨ nánɨ enɨ nɨjɨ́á imónɨŋɨnɨ. 3Joxɨ nionɨ nɨxɨ́darɨŋagɨ nánɨ ámá wí xeanɨŋɨ́ siarɨ́ná dɨŋɨ́ sɨxɨ́ nínɨrɨ xwámámɨ́ nɨwirɨ́ná anɨŋɨ́ bɨ mɨsinɨpa eŋɨ́pɨ nánɨ enɨ nionɨ nɨjɨ́árɨnɨ. 4E nɨrɨrɨrɨ aí rɨpɨnɨ mɨxɨ́ bɨ orɨrɨmɨnɨ. Eŋíná joxɨ iwamɨ́ó dɨŋɨ́ nɨnɨkwɨ́rorɨ́ná dɨŋɨ́ sɨxɨ́ nɨyagɨ́pa agwɨ sɨnɨ axɨ́pɨ dɨŋɨ́ sɨxɨ́ mɨnɨyiŋɨnɨ. 5Xámɨ néɨsáná óreámioaŋɨ́pɨ nánɨ dɨŋɨ́ nɨsinɨrɨ sɨpí agwɨ yarɨŋɨ́pɨ rɨ́wɨ́mɨnɨ nɨmamorɨ xámɨ sɨnɨ píránɨŋɨ́ dɨŋɨ́ nɨnɨkwɨ́rorɨ́ná yagɨ́pa ámɨ axɨ́pɨ éɨrɨxɨnɨ. E mepa nerɨ́náyɨ́, nionɨ nɨbɨrɨ joxɨ nɨsímearɨ́ná joxɨyá íkwiaŋwɨ́ uyɨ́wɨ́ nánɨ éɨ́ rárárɨŋe dánɨ emɨ mɨmeámɨ́ emɨ́árɨnɨ. Joxɨ nɨkɨnɨmónɨrɨ nɨsanɨrɨ mepa éánáyɨ́, e emɨ́árɨnɨ. 6Nionɨ mɨxɨ́ e nɨrɨrɨrɨ aiwɨ joxɨ yarɨŋɨ́ rɨpɨ naŋɨ́rɨnɨ. Ámá uyɨ́niɨ́ yarɨgɨ́á Nikorasomɨ xɨ́darɨgɨ́áyɨ́ yarɨgɨ́ápɨ nánɨ joxɨ sɨ́mɨ́ rɨ́nɨŋɨ́ sinarɨŋɨ́pɨ naŋɨ́rɨnɨ. Nionɨ enɨ ninarɨŋɨ́rɨnɨ. 7Arɨ́á tɨ́ŋoxɨ eŋánáyɨ́, xwɨyɨ́á Gorɨxoyá kwíyɨ́pɨ sɨyikɨ́ nionɨyá imónɨgɨ́áyo urarɨŋɨ́ rɨpɨ arɨ́á ókiarɨ́ umóneɨ. Ámá amɨpí sɨpí xɨ́omɨ wímeámɨnɨrɨ éɨ́yɨ́ xopɨrárɨ́ wiarɨŋɨ́ go go íkɨ́á dɨŋɨ́ nɨyɨmɨŋɨ́ íníná ŋweapɨ́rɨ́a nánɨ meaarɨgɨ́ána —Ana, ayɨ́ Gorɨxoyá omɨŋɨ́yo aŋɨ́namɨ ronɨ. Ana xe odanɨnɨrɨ sɨŋwɨ́ wɨnɨmɨ́árɨnɨ.\" rɨŋoɨ.' nɨrɨrɨ rɨ́wamɨŋɨ́ eáɨrɨxɨnɨ.\nAŋɨ́ Sɨmenayo sɨyikɨ́ xɨ́oyáyo nánɨ xwɨyɨ́á urɨŋɨ́ nánɨrɨnɨ.\n8\"Sɨyikɨ́ nionɨyá Sɨmena ŋweagɨ́áyɨ́yá aŋɨ́najomɨ rɨ́wamɨŋɨ́ re nearɨ wíɨrɨxɨnɨ, 'Pɨrɨ́ tɨŋweaŋo —O pɨyɨ́ eŋo aí ámɨ sɨŋɨ́ ŋweaŋorɨnɨ. O re rɨŋoɨ urɨ́ɨrɨxɨnɨ, 9\"Xeanɨŋɨ́ rɨ́á tɨ́ŋɨ́ joxɨ símeaarɨŋɨ́pɨ nánɨ nionɨ nɨjɨ́árɨnɨ. Dɨ́wɨ́ ikeamónarɨŋɨ́pɨ nánɨ enɨ nionɨ nɨjɨ́árɨnɨ. E nɨrɨrɨrɨ aí amɨpí naŋɨ́ dɨŋɨ́ nɨkwɨ́roarɨgɨ́áyo wiimɨ́ápɨ wí mɨrɨmúroŋoxɨrɨnɨ. Ámá wí —Ayɨ́ 'Judayenerɨnɨ.' nɨrɨnɨro aiwɨ nepa xɨxenɨ Judayɨ́ imónɨgɨ́áyɨ́manɨ. 'Gorɨxomɨ yayɨ́ umeanɨrane nánɨ awí eánarɨŋwɨnɨ.' nɨrɨro aí surɨ́má nero obomɨ xɨ́darɨgɨ́áyɨ́rɨnɨ. Ayɨ́ ikayɨ́wɨ́ seameararɨgɨ́ápɨ nánɨ enɨ nionɨ nɨjɨ́á imónɨŋɨnɨ. 10Xeanɨŋɨ́ nɨsímearɨ́ná rɨ́nɨŋɨ́ sinɨnɨ́pɨ nánɨ wáyɨ́ mepa éɨrɨxɨnɨ. Arɨ́á niɨ. Seteno 'Jisasomɨ xɨ́darɨgɨ́áyɨ́ eŋɨ́ neánɨro xɨ́dɨpɨ́rɨréoɨ? Iwamɨ́ó owíwapɨyimɨnɨ.' yaiwiarɨŋagɨ nánɨ xegɨ́ ámá imónɨgɨ́áyɨ́ xɨ́oyá dɨŋɨ́ tɨ́nɨ segɨ́ wíyo ɨ́á nɨseaxero gwɨ́ aŋɨ́yo nɨseaŋwɨrárɨro sɨ́á wé wúkaú núkaúmɨnɨ xeanɨŋɨ́ nɨseaikára upɨ́rɨ́árɨnɨ. Xeanɨŋɨ́ nɨseaikára warɨ́ná wiyɨ́né mɨŋɨ́ winɨpɨ́rɨ́a aiwɨ anɨŋɨ́ dɨŋɨ́ nɨnɨkwɨ́roro nɨxɨ́dɨ́ɨ́rɨxɨnɨ. E nerónáyɨ́, amɨnaŋwɨ́ ámá dɨŋɨ́ nɨyɨmɨŋɨ́ tɨ́gɨ́á nimónɨro íníná ŋweapɨ́rɨ́a nánɨ dɨ́kínɨpɨ́rɨ́ápɨ anɨpá nɨseaiapɨmɨ́árɨnɨ. 11Ámá arɨ́á tɨ́gɨ́áyɨ́né eŋánáyɨ́, xwɨyɨ́á Gorɨxoyá kwíyɨ́pɨ nionɨyá sɨyikɨ́ imónɨgɨ́áyo urarɨŋɨ́ rɨpɨ arɨ́á ókiarɨ́ umónɨ́poyɨ. Ámá nionɨ nɨxɨ́darɨŋagɨ́a nánɨ xeanɨŋɨ́ wímeáɨ́yɨ́, ayɨ́ nionɨ pɨ́nɨ mɨnɨwiárɨ́ sɨnɨ nɨnɨxɨ́dɨrɨŋɨ́pimɨ dánɨ xeanɨŋɨ́ wiarɨgɨ́áyo xopɨrárɨ́nɨŋɨ́ wíɨ́áyɨ́ Gorɨxo ámá sɨpíyɨ́ rɨ́á xwérímɨ ikeaáráná ayɨ́ tɨ́nɨ nawínɨ rɨ́nɨŋɨ́ Ámɨ bɨ Pepɨ́rɨ́ápɨyɨ rɨnɨŋɨ́pɨ wí meapɨrɨ́ámanɨ.\" rɨŋoɨ.' nɨrɨrɨ rɨ́wamɨŋɨ́ nearɨ wíɨrɨxɨnɨ.\nAŋɨ́ Pegamamɨyo sɨyikɨ́ xɨ́oyáyo nánɨ xwɨyɨ́á urɨŋɨ́ nánɨrɨnɨ.\n12\"Joxɨ sɨyikɨ́ nionɨyá Pegamamɨ ŋweagɨ́áyɨ́yá aŋɨ́najomɨ rɨ́wamɨŋɨ́ re nearɨ wiowárɨ́ɨrɨxɨnɨ, 'Kirá mɨdɨmɨdánɨ ŋwá yinɨŋɨ́pá tɨ́ŋo re rɨŋoɨ urɨ́ɨrɨxɨnɨ, 13\"Nionɨ dɨxɨ́ ŋweaŋe nánɨ nɨjɨ́á imónɨŋɨnɨ. E ŋweagɨ́áyɨ́ obaxɨ́ Setenomɨ xɨ́darɨŋagɨ́a nánɨ aŋɨ́ o seáyɨ e wimónɨŋe, ayɨ́ joxɨ ŋweaŋerɨnɨ. Xámɨ segɨ́ wo, Adipaso —O ámáyo nionɨ eŋápɨ nánɨ wáɨ́ nurɨrɨ́ná xɨxenɨ nurɨyagorɨnɨ. O aŋɨ́ Seteno seáyɨ e wimónɨŋɨ́ apimɨ e nurɨ́ɨsáná mɨŋɨ́ winɨ́agɨ aiwɨ seyɨ́né wí dɨŋɨ́ nɨkwɨ́roarɨgɨ́ápɨ emɨ mɨmó dɨŋɨ́ sɨxɨ́ nɨnɨyiro xaíwɨ́ ɨ́á nɨxɨrɨŋoɨ. 14E nɨrɨrɨrɨ aí xwɨyɨ́á nionɨ mɨxɨ́ rɨrɨpaxɨ́ bɨ imónɨnɨ. Segɨ́ wí mimónɨ́ wɨ́á rókiamoagɨ́ Beramoyɨ rɨnɨŋo —O eŋíná Isɨrerɨyo yapɨ́ owíwapɨyimɨnɨrɨ nánɨ émáyɨ́ mɨxɨ́ ináyɨ́ Berakomɨ re uréwapɨyayiŋorɨnɨ, 'Isɨrerɨyɨ́ ɨ́wɨ́ nero naŋwɨ́ ŋwɨ́ápɨ nánɨ rɨdɨyowá yarɨgɨ́ápɨ nɨro ɨ́wɨ́ inɨro éɨ́rɨxɨnɨrɨ nánɨ e wíwapɨyiɨ. E wíwapɨyiɨ.' uréwapɨyayiŋorɨnɨ. O eŋɨ́pɨ agwɨ segɨ́ wí ɨ́á nɨxɨrɨro axɨ́pɨ e seaíwapɨyarɨŋagɨ́a nánɨ mɨxɨ́ searɨpaxɨ́ imónɨnɨ. 15Eŋíná mimónɨ́ wɨ́á rókiamoagɨ́ Beramo Isɨrerɨyo wíwapɨyíáná dɨŋɨ́ ɨ́á nɨxɨrɨro ɨ́wɨ́ yagɨ́ápa segɨ́ wí enɨ Nikoraso seaíwapɨyarɨŋɨ́pɨ dɨŋɨ́ ɨ́á nɨxɨrɨro ɨ́wɨ́ axɨ́pɨ yarɨŋoɨ. 16Ayɨnánɨ ámá e yarɨgɨ́áyɨ́né rɨ́wɨ́mɨnɨ nɨmamoro éɨ́rɨxɨnɨ. E mepa nerónáyɨ́, nionɨ sɨnɨ mé seyɨ́né tɨ́ŋɨ́ e nánɨ nɨbɨrɨ ámá apimɨ arɨ́kí xɨ́darɨgɨ́áyɨ́ kirá gɨ́ maŋɨ́yo dánɨ peyeaarɨŋɨ́pá tɨ́nɨ mɨxɨ́ wimɨ́árɨnɨ. 17Arɨ́á tɨ́gɨ́áyɨ́né eŋánáyɨ́, xwɨyɨ́á Gorɨxoyá kwíyɨ́pɨ sɨyikɨ́ nionɨyá imónɨgɨ́áyo urarɨŋɨ́ rɨpɨ arɨ́á ókiarɨ́ umónɨ́poyɨ. Ámá nionɨ nɨxɨ́darɨgɨ́áyɨ́ ámá wí ɨ́wɨ́ oépoyɨnɨrɨ wíwapɨyíagɨ́a aiwɨ arɨ́á mɨwí nionɨ anɨŋɨ́ nɨnɨxɨ́dɨrɨŋɨ́pimɨ dánɨ ayo xopɨrárɨ́nɨŋɨ́ wíɨ́á go gomɨ nionɨ aiwá aŋɨ́namɨ dáŋɨ́ agwɨ pɨ́nɨ́ weŋɨ́ bɨ mɨnɨ wirɨ sɨ́ŋá kɨrɨnasɨ́ wo —Sɨ́ŋá yoɨ́ sɨŋɨ́ ámá meáonɨ nɨjɨ́á imónɨnɨ́pɨ rɨ́wamɨŋɨ́ ŋwɨrárɨnɨŋorɨnɨ. Sɨ́ŋá o mɨnɨ wirɨ emɨ́árɨnɨ.\" rɨŋoɨ.' nɨrɨrɨ rɨ́wamɨŋɨ́ nearɨ wíɨrɨxɨnɨ.\nAŋɨ́ Taiatairayo sɨyikɨ́ xɨ́oyáyo nánɨ xwɨyɨ́á urɨŋɨ́ nánɨrɨnɨ.\n18\"Joxɨ sɨyikɨ́ nionɨyá imónɨgɨ́á Taiatairayo ŋweagɨ́áyɨ́yá aŋɨ́najomɨ rɨ́wamɨŋɨ́ re nearɨ wiowárɨ́ɨrɨxɨnɨ, 'Gorɨxomɨ xewaxo, xegɨ́ sɨŋwɨ́ rɨ́á ápiáwɨ́nɨŋɨ́ werɨ xegɨ́ sɨkwɨ́ kapá awiaxɨ́yɨ́ xɨxɨ́eá inarɨŋɨ́pa imónɨrɨ eŋo re rɨŋoɨ urɨ́ɨrɨxɨnɨ, 19\"Nionɨ joxɨ yarɨŋɨ́pɨ nánɨ nɨjɨ́á imónɨŋɨnɨ. Joxɨ dɨŋɨ́ sɨxɨ́ nɨyirɨ dɨŋɨ́ nɨkwɨ́rorɨ ámáyo arɨrá wirɨ xeanɨŋɨ́ siarɨgɨ́ápɨ xwámámɨ́ wirɨ yarɨŋɨ́pɨ nánɨ nɨjɨ́á imónɨŋɨnɨ. Sɨnɨ iwamɨ́ó dɨŋɨ́ nɨnɨkwɨ́rorɨ́ná yagɨ́pimɨ rɨxa nɨmúrorɨ seáyɨ e yarɨŋɨ́pɨ nánɨ enɨ nɨjɨ́á imónɨŋɨnɨ. 20E nɨrɨrɨrɨ aí rɨpɨ nánɨ mɨxɨ́ rɨrɨpaxɨ́ imónɨnɨ. Joxɨ apɨxɨ́ Jeseberíyɨ rɨnɨŋí —Í wí mimónɨpa nerɨ aí 'Wɨ́á rókiamoarɨŋáínɨrɨnɨ.' rɨnarɨŋírɨnɨ. Í ámá nionɨ dɨŋɨ́ nɨnɨkwɨ́roro nánɨ gɨ́ inókínɨŋɨ́ nimónɨro omɨŋɨ́ niiarɨgɨ́áyo sɨpínɨ nɨwíwapɨya nurɨ xarɨxarɨ́ nɨméra warɨŋagɨ nánɨ ayɨ́ ɨ́wɨ́ inɨro naŋwɨ́ wigɨ́ ŋwɨ́ápɨ nánɨ rɨdɨyowá inɨŋɨ́pɨ nɨro yarɨŋoɨ. Ímɨ numímɨnɨrɨ xe owíwapɨyinɨrɨ sɨŋwɨ́ wɨnarɨŋɨ́ eŋagɨ nánɨ mɨxɨ́ rɨrɨpaxɨ́ imónɨnɨ. 21Í xegɨ́ ɨ́wɨ́ yarɨŋɨ́pɨ rɨ́wɨ́mɨnɨ nɨmamorɨ kikiɨ́á éwɨnɨgɨnɨrɨ xe bɨ tɨ́nɨ oŋweanɨrɨ sɨŋwɨ́ wɨnɨŋá eŋagɨ aiwɨ xegɨ́ ɨ́wɨ́ ámá wí tɨ́nɨ inarɨŋɨ́pɨ 'Bɨ pɨ́nɨ owiárɨmɨnɨ.' mɨwimónarɨnɨnɨ. 22Arɨ́á eɨ. Nionɨyá dɨŋɨ́ tɨ́nɨ í sɨmɨxɨ́ xaíwɨ́ werɨ ámá í tɨ́nɨ ɨ́wɨ́ inarɨgɨ́áyo xeanɨŋɨ́ xwé wímearɨ enɨ́árɨnɨ. Ɨ́wɨ́ í wíwapɨyarɨŋɨ́pɨ rɨ́wɨ́mɨnɨ nɨmamoro kikiɨ́á méánáyɨ́, e wikárɨmɨ́árɨnɨ. 23Ámá ímɨ nɨxɨ́dɨro nánɨ xegɨ́ niaíwɨ́nɨŋɨ́ imónɨgɨ́áyo enɨ sɨmiárɨ́ nɨwirɨ pɨkímɨ́árɨnɨ. Nionɨ e wíáná sɨyikɨ́ nionɨyá imónɨgɨ́á nɨ́nɨyɨ́ nɨjɨ́á re imónɨpɨ́rɨ́árɨnɨ, 'Ámá xwioxɨ́yo dánɨ pí dɨŋɨ́ morɨ pí nánɨ wimónɨrɨ yarɨŋɨ́pɨ adadɨ́ wiarɨŋo, ayɨ́ orɨ́anɨ?' niaiwipɨ́rɨ́árɨnɨ. Seyɨ́né woxɨnɨ woxɨnɨ sɨpí segɨ́ egɨ́ápɨ tɨ́nɨ xɨxenɨ pɨrɨ́ seamamómɨ́árɨnɨ. 24E nɨsearɨrɨ aí apɨxɨ́ í wíwapɨyarɨŋɨ́pimɨ mɨxɨ́darɨgɨ́á Taiataira ŋweagɨ́á wiyɨ́né bɨ osearɨmɨnɨ. Seyɨ́né xwɨyɨ́á ámá wí 'Seteno nearéwapɨyarɨŋɨ́ ná ínɨmɨ imónɨŋɨ́pɨrɨnɨ.' rarɨgɨ́ápimɨ arɨ́á mɨwigɨ́áyɨ́nérɨnɨ. Seyɨ́né sekaxɨ́ xámɨ searɨŋápimɨ ámɨ bɨ nɨsearɨrɨ ɨkwɨkwarɨmɨ́ seaimɨméɨnɨ. 25Sekaxɨ́ ámɨ bɨ ɨkwɨkwarɨmɨ́ mɨseaipa emɨ́ eŋagɨ aiwɨ nionɨ nɨnɨxɨ́dɨróná ɨ́á xɨrarɨgɨ́ápɨnɨ ananɨ nionɨ weapɨmɨ́aé nánɨ anɨŋɨ́ minɨ́ nɨxɨra úɨ́rɨxɨnɨ. 26Ámá apɨxɨ́ í wíwapɨyimɨnɨrɨ yarɨŋɨ́pimɨ mɨxɨ́dɨpa nero nionɨyá urɨŋápimɨnɨ yoparɨ́ imónɨ́e nánɨ nɨxɨ́da nurɨŋɨ́pimɨ dánɨ ímɨ xopɨrárɨ́nɨŋɨ́ wíɨ́á gɨyɨ́ gɨyo seáyɨ e wimɨxɨmɨ́árɨnɨ. Émáyo —Ayɨ́ 'Gorɨxomɨ sɨmaŋwɨ́yónɨŋɨ́ ínɨmɨ wurɨ́nanɨméwɨnɨ.' rarɨgɨ́áyɨ́rɨnɨ. Ayo seáyɨ e nɨwimónɨro umeŋweapɨ́rɨ́a nánɨ seáyɨ e wimɨxɨmɨ́árɨnɨ. 27Gɨ́ ápo nionɨ seáyɨ e nimónɨrɨ ámáyo umeŋweámɨ́a nánɨ nimɨxɨŋɨ́pa nionɨ ámá xopɨrárɨ́ wíɨ́áyo enɨ axɨ́pɨ seáyɨ e wimɨxáná émáyo numeŋwearóná xwárɨ́á sɨxɨ́ xwɨ́á tɨ́nɨ imɨxɨnɨŋɨ́pɨ ainɨxɨ́ tɨ́nɨ pɨ́rɨ́ uyɨkieááná yunɨ́ ikɨxenarɨŋɨ́pa ainɨxɨ́ tɨ́nɨ nɨxɨrɨmáná umeŋweaŋáná maŋɨ́yo wí pɨ́rɨ́ wiaíkipaxɨ́ imónɨpɨ́rɨ́ámanɨ. 28Xopɨrárɨ́nɨŋɨ́ wíɨ́á gɨyɨ́ gɨyo siŋɨ́ ímiáo enɨ mɨnɨ wimɨ́árɨnɨ. 29Arɨ́á tɨ́gɨ́áyɨ́né eŋánáyɨ́, xwɨyɨ́á Gorɨxoyá kwíyɨ́pɨ sɨyikɨ́ nionɨyá imónɨgɨ́áyo urarɨŋɨ́ rɨpɨ arɨ́á ókiarɨ́ umónɨ́poyɨ.\" rɨŋoɨ.' nɨrɨrɨ rɨ́wamɨŋɨ́ nearɨ wiowárɨ́ɨrɨxɨnɨ.","id":"<urn:uuid:2d507e25-be21-4d37-90d9-cb1bc36ac43e>","dump":"CC-MAIN-2016-44","url":"http:\/\/bibles.org\/aak-AAK\/Rev\/2\/","date":"2016-10-24T11:04:32Z","file_path":"s3:\/\/commoncrawl\/crawl-data\/CC-MAIN-2016-44\/segments\/1476988719564.4\/warc\/CC-MAIN-20161020183839-00110-ip-10-171-6-4.ec2.internal.warc.gz","language":"aak","language_score":1.0000044107,"language_script":"Latn","minhash_cluster_size":22,"top_langs":"{\"aak_Latn_score\": 1.0000044107437134}","num_words":1122,"character_repetition_ratio":0.064,"word_repetition_ratio":0.013,"special_characters_ratio":0.154,"stopwords_ratio":0.175,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Luke 11\nAyí̵ Gorɨxomɨ nurɨrí̵ná rɨpaxí̵pɨ nánɨ ure'wapɨyiŋí̵ nánɨrɨnɨ.1 Jisaso wí e nurɨ rɨxa Gorɨxomɨ xwɨyí̵á rɨrɨmí̵ nɨwimáná eŋáná xegí̵ wiepɨsarɨŋí̵yí̵ wo re urɨŋɨnigɨnɨ, \"Ámɨnáoxɨnɨ, Jono wayí̵ nɨneameaia wago xegí̵ wiepɨsarɨŋowamɨ Gorɨxomɨ xwɨyí̵á rɨrɨmí̵ wipí̵rɨ nánɨ ure'wapɨyiŋí̵pa joxɨ enɨ e neare'wapɨyiɨ.\" urí̵agɨ 2 o awamɨ re urɨŋɨnigɨnɨ, \"Gorɨxomɨ xwɨyí̵á rɨrɨmí̵ nɨwirí̵ná re urí̵í̵rɨxɨnɨ, 'Ápoxɨnɨ, \"Ámá ní̵nɨ joxɨnɨ ŋwí̵áoxɨ eŋagɨ nánɨ we'yo rɨme'í̵rɨxɨnɨ.\" neaimónarɨnɨ. \"Joxɨ xwioxí̵yo mɨmeámí̵ nerɨ neameŋwearí̵ápɨ sɨŋánɨ imóní̵wɨnɨgɨnɨ.\" neaimónarɨnɨ. 3 Nene aiwá sí̵á ayí̵ ayimɨ naní̵wá nánɨ neaiayíɨrɨxɨnɨ. 4 Ámá nene í̵wí̵ neaíí̵áyo yokwarɨmí̵ wiíagwɨ nánɨ joxɨ nene í̵wí̵ yarɨŋwáyí̵ yokwarɨmí̵ neaiíɨrɨxɨnɨ. Ámá wí eŋí̵ eánɨgí̵áyí̵rí̵anɨrɨ iwamí̵ó owíwapɨyípoyɨnɨrɨ sɨŋwí̵ mɨneanɨpa e'ɨrɨxɨnɨ.' Gorɨxomɨ xwɨyí̵á rɨrɨmí̵ nɨwirí̵ná e urí̵í̵rɨxɨnɨ.\" urɨŋɨnigɨnɨ. 5 E nurɨmáná ewayí̵ xwɨyí̵á rɨpɨ urɨŋɨnigɨnɨ, \"Soyí̵ne' woxɨ dɨxí̵ ámá aŋí̵ wí e dáŋí̵ wo árɨwegí̵yo símeááná aiwá meŋagɨ nánɨ joxɨ ámá nɨkumɨxɨnɨrɨ emearɨgí̵áyí̵ womɨ nurɨ aiwá nánɨ rɨxɨŋí̵ nurɨrí̵ná re urɨrí̵ɨnɨ, 'Gí̵ ámá aŋí̵ wí e dáŋí̵ wo aŋí̵ wíyo nánɨ u'ní̵o rɨxa árɨwegí̵ ríná nímeáagɨ omɨ aiwá bɨ mɨnɨ wimɨ nánɨ meŋagɨ nánɨ joxɨ tí̵e nánɨ rɨxɨŋí̵ barɨŋɨnɨ. Aiwá biau' bɨ nɨnɨmeairɨre'ɨnɨ?' uráná aŋí̵yo ínɨmɨ dánɨ, sá weŋí̵mɨ dánɨ re rɨrɨnɨŋoɨ, 'Aiwá nánɨ ayá wí mɨnɨrɨŋweapanɨ. Aŋí̵ ówaŋí̵ nɨyárɨmáná niaíwí̵pia tí̵nɨ íkwiaŋwí̵yo rɨxa sá weŋwɨnɨ. Nionɨ wí nɨwiápí̵nɨmearɨ aiwá rɨmeaipaxí̵ menɨnɨ.' rɨrɨnɨŋoɨ. 8 Nionɨ re seararɨŋɨnɨ, 'Aŋí̵ xiáwo aiwá nánɨ rɨxɨŋí̵ bí̵o xegí̵ nɨkumɨxɨnɨrɨ emearɨŋí̵ wo aiwɨ nɨwiápí̵nɨmearɨ xí̵o rɨxɨŋí̵ urarɨŋí̵yí̵ umeaipaxí̵manɨ. E nerɨ aiwɨ arí̵kí rɨxɨŋí̵ urayarí̵ná nɨwiápí̵nɨmearɨ xí̵o wimónarɨŋí̵pɨ nɨpɨnɨ mɨnɨ winɨgɨnɨ.' seararɨŋɨnɨ. 9 Ayɨnánɨ nionɨ re seararɨŋɨnɨ, 'Soyí̵ne' Gorɨxomɨ amɨpí wí nánɨ yarɨŋí̵ wíáná o ananɨ mɨnɨ seaiapɨní̵árɨnɨ. Rɨxɨŋí̵ nurɨrí̵ná amɨpí wí o tí̵ŋí̵ e nánɨ pí̵á nerí̵nánɨŋí̵ ananɨ meapí̵rí̵árɨnɨ. Rɨxɨŋí̵ nurɨrí̵ná wáí̵ e nɨrómáná wakwí̵ óránánɨŋí̵ o ananɨ arí̵á nɨsirɨ aŋí̵ ówaŋí̵nɨŋí̵ rí̵kwiinɨgɨnɨ.' seararɨŋɨnɨ. 10 Ayí̵ rɨpɨ nánɨ seararɨŋɨnɨ. Ámá ní̵nɨ Gorɨxomɨ rɨxɨŋí̵ urayarí̵náyí̵ ayí̵ ananɨ wí meapí̵rí̵árɨnɨ. Ámá gɨyí̵ amɨpí wí nánɨ pí̵á nerí̵ná ananɨ meapí̵rí̵árɨnɨ. Gɨyí̵ wáí̵ e dánɨ wakwí̵ óráná o ananɨ aŋí̵ ówaŋí̵ wí̵kwiiní̵árɨnɨ.\" urɨŋɨnigɨnɨ.\n11 Ewayí̵ xwɨyí̵á ámɨ bɨ rɨpɨ nurɨrɨ re urɨŋɨnigɨnɨ, \"Ápoyí̵ne' woxɨ dɨxí̵ íwo nɨbɨrɨ peyí̵ nánɨ rɨxɨŋí̵ rɨránáyí̵, weaxí̵á nɨmearɨ wirɨre'ɨnɨ? Oweoɨ, wí e wirɨme'ɨnɨ. 12 Iŋí̵ kímɨŋí̵ nánɨ enɨ rɨxɨŋí̵ rɨránáyí̵, wáre' nɨmearɨ wirɨre'ɨnɨ? Oweoɨ, e enɨ nɨmearɨ wirɨme'ɨnɨ. 13 Soyí̵ne' í̵wí̵ ne'ra warɨgí̵oyí̵ne' aiwɨ segí̵ niaíwí̵ rɨxɨŋí̵ searánáyí̵, ananɨ amɨpí awiaxí̵yí̵ anɨpá mɨnɨ wiarɨgí̵oyí̵ne'rɨnɨ. E nerɨ aí segí̵ ápo aŋí̵namɨ ŋweaŋo aŋɨpaxí̵rɨnɨ. 'Omɨ gɨyí̵ gɨyí̵ rɨxɨŋí̵ uránáyí̵, kwíyí̵ oyápɨ aí ananɨ mɨnɨ winí̵árɨnɨ.' seararɨŋɨnɨ.\" urɨŋɨnigɨnɨ.\n\"O eŋí̵ eánɨŋí̵ oboyá tí̵nɨ yarɨnɨ.\" rɨgí̵á nánɨrɨnɨ.14 Jisaso, imí̵ó maŋí̵ pí̵rónɨŋí̵ womɨ —O ámá womɨ dɨŋí̵ xɨxe'roarɨŋagɨ nánɨ ámáo enɨ maŋí̵ pí̵rónɨŋorɨnɨ. Imí̵omɨ mɨxí̵ umáɨnowáráná imí̵o e'í̵ u'áná ámá maŋí̵ pí̵rónɨŋo ámɨ pí̵ne' rɨŋɨnigɨnɨ. Ámɨ pí̵ne' rarɨŋagɨ 15 ámá e epí̵royí̵ egí̵áyí̵ sɨŋwí̵ e nɨwɨnɨro ududí̵ nero aí 16 ámá wí re rɨgí̵awixɨnɨ, \"O imí̵ó mɨxí̵ numáɨnowárɨrí̵ná imí̵ó xɨráónɨŋí̵ imónɨŋo —O xegí̵ yoí̵ bɨ Bieseburoyɨ rɨnɨŋorɨnɨ. Oborɨnɨ. O eŋí̵ weámɨxowárí̵agɨ nánɨ eŋí̵ eánɨŋí̵ oyá tí̵nɨ umáɨnowárarɨŋí̵rɨnɨ.\" rarí̵ná ámá ámɨ wí \"Jisaso eŋí̵ eánɨŋorí̵anɨ? Iwamí̵ó owíwapɨyaneyɨ.\" nɨrɨnɨro nɨbɨro re urɨgí̵awixɨnɨ, \"Aŋí̵namɨ dánɨ emɨmí̵ bɨ iwamí̵ó neaíwapɨyiɨ.\" urí̵agí̵a aiwɨ 17 o wigí̵ yaiwigí̵á nánɨ adadí̵ nɨwirɨ ewayí̵ xwɨyí̵á re urɨŋɨnigɨnɨ, \"Ámá gwí̵ axí̵rí xepɨxepá nɨrónɨro mɨxí̵ ninɨrónáyí̵, ayí̵ aŋí̵ mɨwiárekɨxɨnɨpaxí̵rɨnɨ. Ámá xɨráxogwáowa enɨ xepɨxepá nɨrónɨro mɨxí̵ ninɨrí̵náyí̵, ayí̵ enɨ aŋí̵ mɨwiárekɨxɨnɨpí̵rí̵árɨnɨ. 18 Ayɨnánɨ Seteno tí̵nɨ xegí̵ imí̵ó axí̵yí̵ tí̵nɨ xepɨxepá nɨrónɨro mɨxí̵ ninɨrónáyí̵, arɨge nero eŋí̵ neánɨrɨ ropí̵ráoɨ? Oweoɨ! E nerɨ aiwɨ seyí̵ne' 'Eŋí̵ eánɨŋí̵ Bieseburoyá tí̵nɨ imí̵ó mɨxí̵ umáɨnowárarɨŋɨnɨ.' nɨrarɨŋoɨ. 19 Nionɨ nepa Bieseburoyá eŋí̵ eánɨŋí̵ tí̵nɨ imí̵ó mɨxí̵ numáɨnowárɨrɨ sɨŋwɨrɨyí̵, segí̵ ámá eŋí̵ eánɨŋí̵ goyá tí̵nɨ mɨxí̵ umáɨnowárarɨgí̵árɨnɨ? Segí̵ ámá imí̵ó mɨxí̵ umáɨnowárarɨgí̵áwa sí̵á yoparí̵yimɨ nɨwiápí̵nɨmearo yarɨŋí̵ re seaipí̵rí̵árɨnɨ, 'Nene ámá wo imí̵ó mɨxí̵ umáɨnowárarɨŋagɨ nɨwɨnɨrane \"Eŋí̵ eánɨŋí̵ Gorɨxoyá tí̵nɨ e yarɨnɨ.\" rɨnarɨŋwá eŋagɨ nánɨ seyí̵ne' pí nánɨ Jisaso axí̵pɨ yarɨŋagɨ nɨwɨnɨrí̵ná xwɨyí̵á nɨmearɨro \"Eŋí̵ eánɨŋí̵ oboyá tí̵nɨ yarɨŋɨnɨ.\" urɨgí̵awixɨnɨ?' Yarɨŋí̵ e seaipí̵rí̵árɨnɨ. 20 Nionɨ eŋí̵ eánɨŋí̵ Gorɨxoyá tí̵nɨ imí̵ó mɨxí̵ umáɨnowárarɨŋagɨ aí seyí̵ne' 'Gorɨxo xí̵o xegí̵ xwioxí̵yo mɨmeámí̵ nerɨ neameŋweaní̵ápɨ rɨxa rimónɨnɨ?' mɨyaiwiarɨŋoɨ. 'Ámá yeáyí̵ neayimɨxemeaní̵a nánɨ urowáre'napɨní̵o, arí̵owayá xwí̵á piaxí̵yo dánɨ iwiaroní̵oyɨ rarɨŋwáo rɨxa nene tí̵nɨ rimónɨŋwɨnɨ?' mɨyaiwiarɨŋoɨ.\" nurɨrɨ 21 ewayí̵ xwɨyí̵á ámɨ bɨ rɨpɨ urɨŋɨnigɨnɨ, \"Ámá eŋí̵ rɨŋí̵ wo e'waikí̵ oxá nayirɨ nɨtɨrɨ awí meŋweaŋáná ámá wo xegí̵ aŋí̵yo nɨpáwirɨ amɨpí wí í̵wí̵ meapaxí̵ menɨnɨ. 22 E nerɨ aí ámá eŋí̵ rɨŋomɨ nɨmu'rorɨ omɨ seáyɨ e imónɨŋí̵ wo nɨbɨrɨ mɨxí̵ wimɨnɨrɨ nerí̵ná xopɨrárí̵ nɨwirɨ amɨpí ní̵nɨ mɨxí̵ nánɨ maxɨrɨŋí̵yí̵ nurápɨmáná amɨpí oyá ní̵nɨ enɨ rɨxa nurápɨrɨ yaŋí̵ nɨwia warɨŋí̵rɨnɨ.\" Jisaso eŋí̵ eánɨŋí̵ xí̵oyá oboyápimɨ mu'roŋagɨ nánɨ ewayí̵ xwɨyí̵á e urɨŋɨnigɨnɨ.\n23 Ámá wí ámáyí̵ ní̵nɨ Jisasomɨ dɨŋí̵ wɨkwí̵roro xí̵dɨro epí̵rɨxɨnɨrɨ pí̵rí̵ rakiámí̵ wianɨro yarɨgí̵áyí̵ nánɨ ewayí̵ xwɨyí̵á ámɨ bɨ nurɨrɨ re urɨŋɨnigɨnɨ, \"Ámá nionɨ tí̵ámɨnɨ mimónɨgí̵áyí̵, ayí̵ nionɨ tí̵nɨ mɨxí̵ imónɨŋwáyí̵rɨnɨ. Ámá nionɨ tí̵nɨ sipɨsipí̵ awí meaárɨpa yarɨgí̵áyí̵, ayí̵ sipɨsipí̵ xí̵dí̵xí̵dowárí̵ yarɨgí̵áyí̵rɨnɨ.\" urɨŋɨnigɨnɨ.\nEwayí̵ ikaxí̵ imí̵ó xegí̵ wínɨyo wirɨmeaŋí̵ nánɨrɨnɨ.24 Ámá ayí̵ \"Nene Jono nearáná sanɨŋí̵ onɨmiápɨ nerane aiwɨ imí̵ó xɨxe'roarɨŋí̵ rónɨŋí̵ imónanɨgɨnɨ.\" oyaiwípoyɨnɨrɨ ámɨ xɨxewisí̵ ikaxí̵ bɨ nurɨrɨ re urɨŋɨnigɨnɨ, \"Imí̵ó xɨxe'roarɨŋí̵yí̵ mɨxí̵ umáɨnowáráná ámá womɨ pí̵nɨ nɨwiárɨmɨ nurí̵ná iniɨgí̵ mayí̵mɨ ge ge sá oŋweámɨnɨrɨ nemerɨ pí̵á nɨmegɨnɨme'ɨsáná re yaiwiárɨŋí̵rɨnɨ, 'Gí̵ ámɨ aŋí̵ axí̵ pí̵nɨ nɨwiárɨmɨ bɨŋae' nánɨ oumɨnɨ.' nɨyaiwimɨ 25 nurɨ aŋí̵ rɨxa síí̵ peárɨnɨrɨ píránɨŋí̵ imɨxárɨnɨrɨ yárɨnɨŋagɨ nɨwɨnɨrɨ sɨnɨ aní̵á imónɨŋagɨ nɨwɨnɨrɨ nánɨ 26 ámɨ nurɨ imí̵ó we' wí̵u'mɨ dáŋí̵ wau' í̵wí̵ neróná xí̵omɨ seáyɨ e mu'roro egí̵áyo nɨwirɨmeámɨ nuro axomɨ nɨxɨxe'roro e ŋweaarɨgí̵árɨnɨ. Xámɨ sɨpí imónago aí ínáyí̵ aga sɨpí ikeamónɨŋí̵rɨnɨ.\" urɨŋɨnigɨnɨ.\nYayí̵ winɨpaxí̵yí̵ nánɨ urɨŋí̵ nánɨrɨnɨ.27 Xwɨyí̵á apɨ urarí̵ná apɨxí̵ wí ámá e epí̵royí̵ egí̵áyo dánɨ rí̵aiwá re urɨŋɨnigɨnɨ, \"Apɨxí̵ joxɨ nɨrɨxɨrɨrɨ amɨŋí̵ siapɨŋí Gorɨxoyá dɨŋí̵ tí̵nɨ yayí̵ winɨpaxí̵rɨnɨ.\" urí̵agɨ aí 28 o re urɨŋɨnigɨnɨ, \"E wí nɨyaiwirɨ mɨrɨpanɨ. Ámá gɨyí̵ gɨyí̵ xwɨyí̵á Gorɨxoyá arí̵á wiro axí̵pɨ ero yarɨgí̵áyí̵ ámá ayí̵nɨ Gorɨxoyá dɨŋí̵ tí̵nɨ yayí̵ winɨpaxí̵rɨnɨ.\" urɨŋɨnigɨnɨ.\nEkɨyiŋí̵ bɨ nánɨ rɨxɨŋí̵ urɨgí̵á nánɨrɨnɨ.29 Ámá obaxí̵ Jisaso tí̵ŋí̵ e epí̵royí̵ eŋáná sɨnɨ wínɨ wínɨ epí̵royí̵ yarɨŋagí̵a o re urɨŋɨnigɨnɨ, \"Isɨrerɨyí̵ne', agwɨ ŋweagí̵áyí̵ne' í̵wí̵ ne'ra nuro arí̵kí yarɨgí̵áyí̵ne', emɨmí̵ nánɨ seaimónarɨŋagɨ aiwɨ nionɨ emɨmí̵ wí mɨseaíwapɨyipa nerɨ aiwɨ ná bɨnɨ Gorɨxoyá wí̵á rókiamoagí̵ Jonao yagí̵pɨnɨ seaíwapɨyimí̵árɨnɨ. 30 Eŋíná Gorɨxoyá wí̵á rókiamoagí̵ Jonaoyɨ rɨnɨŋo —O sí̵á wɨyau' wɨyi pɨyí̵nɨŋí̵ nimónɨrɨ peyí̵ agwí̵yo weagorɨnɨ. O ámá aŋí̵ yoí̵ Ninipayɨ rɨnɨŋí̵yo ŋweaagí̵áyo Gorɨxoyá sí̵mɨmají̵ónɨŋí̵ wiiŋí̵pa ámá imónɨŋáonɨ ámá agwɨ ŋweagí̵áyí̵ne' Gorɨxoyá sí̵mɨmají̵oní̵nɨŋí̵ seainɨŋɨnɨ. 31 Gorɨxo ámá nɨyonɨ mí ómómɨxɨmí̵ ení̵áyimɨ apɨxí̵ eŋíná Sibayí̵ aŋí̵yo meŋweaagí —Í mɨxí̵ ináyí̵ Soromono nɨjí̵á seáyɨ e nimónɨrɨ rɨrɨmí̵ yarí̵ná arí̵á wimɨnɨrɨ nánɨ aŋí̵ aga ná jí̵amɨ dánɨ bɨŋírɨnɨ. Í ámá wonɨ Soromonomɨ seáyɨ e imónɨŋáonɨ re e'í̵ nɨrómáná seararɨŋagɨ aiwɨ seyí̵ne' arí̵á mɨniarɨŋagí̵a nánɨ í sí̵á ayimɨ nɨwiápí̵nɨmearɨ xwɨyí̵á seameárɨní̵árɨnɨ. 32 Ámá eŋíná aŋí̵ yoí̵ Ninipayɨ rɨnɨŋí̵yo ŋweaagí̵áyí̵ —Ayí̵ Gorɨxoyá wí̵á rókiamoagí̵ Jonao Gorɨxoyá xwɨyí̵á wáí̵ urɨme'áná ayí̵ wigí̵ í̵wí̵ egí̵ápɨ rí̵wí̵mɨnɨ nɨmamoro nɨsanɨro ŋweaagí̵áyí̵rɨnɨ. Ayí̵ ámá wo Jonaomɨ seáyɨ e imónɨŋáonɨ re e'í̵ nɨrómáná seararɨŋagɨ aiwɨ seyí̵ne' arí̵á mɨniarɨŋagí̵a nánɨ ámá ayí̵ sí̵á Gorɨxo ámá nɨyonɨ mí ómómɨxɨmí̵ ení̵áyimɨ nɨwiápí̵nɨmearo xwɨyí̵á seameárɨpí̵rí̵árɨnɨ.\" urɨŋɨnigɨnɨ.\nEwayí̵ ikaxí̵ ramɨxí̵ nánɨ urɨŋí̵ nánɨrɨnɨ.33 O xwɨyí̵á Gorɨxoyá ramɨxí̵nɨŋí̵ imónɨŋagɨ nánɨ re rɨŋɨnigɨnɨ, \"Ámá wo ramɨxí̵ nɨmɨxárómáná aŋí̵ sakwímaŋí̵yo tarɨŋí̵manɨ. Sɨxí̵ wá nɨmearɨ upɨkákwiárarɨŋí̵manɨ. Nɨmɨxárómáná ámá í̵wiapí̵á gɨyí̵ gɨyí̵ wí̵á ónɨŋagɨ sɨŋwí̵ wɨnɨpí̵rɨ nánɨ íkwiaŋwí̵yo seáyɨ e ikwiárarɨŋí̵rɨnɨ.\" nurɨrɨ 34 re urɨŋɨnigɨnɨ, \"Segí̵ sɨŋwí̵ enɨ uyí̵wí̵nɨŋí̵ imónɨnɨ. Segí̵ sɨŋwí̵ tí̵nɨ píránɨŋí̵ nanɨro we' rónɨŋí̵ nerónáyí̵, dɨŋí̵ naŋí̵nɨ aumau'mí̵ ninɨro segí̵ xwioxí̵yo wí̵ánɨŋí̵ ókímɨxɨnarɨŋoɨ. E nerɨ aiwɨ segí̵ sɨŋwí̵ tí̵nɨ í̵wí̵ nánɨ nanɨróná segí̵ xwioxí̵yo sí̵ánɨŋí̵ yimɨxɨnarɨŋoɨ. 35 Dɨŋí̵ naŋí̵nɨ aumau'mí̵ ninɨro segí̵ xwioxí̵ wí̵ánɨŋí̵ seaókiarɨŋí̵pɨ supɨkínɨnɨgɨnɨrɨ dɨŋí̵ tí̵nɨ e'í̵rɨxɨnɨ. 36 Segí̵ xwioxí̵yo sí̵á wí mɨyiní̵ wí̵ánɨ nókiárɨrí̵ná uyí̵wí̵ wí̵á seaókiarɨŋí̵pánɨŋí̵ segí̵ xwioxí̵ ní̵nɨ wí̵á seaókiárɨní̵árɨnɨ.\" urɨŋɨnigɨnɨ.\nParisiowamɨ xwɨyí̵á umeárɨŋí̵ nánɨrɨnɨ.37 E nurí̵ɨsáná eŋáná Parisi wo \"Gí̵ aŋí̵yo aiwá onaiyɨ.\" nurɨrɨ nipemeámɨ u'áná Jisaso nurɨ aiwá nɨpí̵re e'í̵ ŋweaŋáná 38 Parisio Jisaso xámɨ we' piaxí̵nɨŋí̵ eaŋí̵ nánɨ wigí̵ yarɨgí̵ápa we' iniɨgí̵yo igwí̵á mɨwíró aiwá nɨpí̵re e'í̵ ŋweaŋagɨ nɨwɨnɨrɨ ududí̵ yarí̵ná 39 Jisaso re urɨŋɨnigɨnɨ, \"Parisioyí̵ne' í̵wí̵ mearo rí̵á kɨroro yanɨro moarɨgí̵ápɨ segí̵ xwioxí̵yo sɨnɨ magwí̵ eŋáná kapɨxí̵ tí̵nɨ pɨrerɨxí̵ tí̵nɨ igí̵á nearí̵nánɨŋí̵ kíyí̵ bí̵arɨwámɨ dánɨnɨ kwí̵rɨnarɨgí̵oyí̵ne'xɨnɨ. 40 Majɨmají̵á ikárɨnarɨgí̵oyí̵ne' 'Bí̵arɨwámɨnɨ imɨxarɨŋo ínɨrɨwámɨnɨ mimɨxɨŋí̵rɨnɨ.' rɨyaiwiarɨŋoɨ? 41 Amɨpí soyí̵ne' í̵á xɨrɨgí̵ápɨ ámá uyípeayí̵yo ayá nurɨmɨxɨro arɨrá nɨwiro mɨnɨ wíánáyí̵, soyí̵ne' igí̵á neánɨrónɨŋí̵ imónɨpí̵rí̵árɨnɨ. 42 Parisioyí̵ne' aweyɨ! Sí̵á wɨyi soyí̵ne' mají̵á seaórɨní̵árɨnɨ. Gorɨxo xeanɨŋí̵ rí̵á tí̵ŋí̵ seaikárɨní̵á eŋagɨ nánɨ dɨŋí̵ sɨpí oseainɨnɨ. Soyí̵ne' aiwá nɨmiróná anɨŋí̵ miní̵ yíyí̵ tí̵nɨ aí̵ tí̵nɨ siyó amɨpí píránɨŋí̵ í̵á nɨroro rɨxa we' wu'kau' imónáná wo Gorɨxomɨ mɨnɨ nɨwiro aí ámáyo we' rónɨŋí̵ wiarɨgí̵áyí̵ pí̵nɨ wiárɨro Gorɨxomɨ dɨŋí̵ sɨxí̵ muyipa ero yarɨgí̵oyí̵ne'xɨnɨ. Soyí̵ne' aiwá onɨmiápia aí segí̵ anɨŋí̵ miní̵ yarɨgí̵á jí̵apɨ pí̵nɨ mɨwiárɨpa ero ámáyo naŋí̵ mimɨxɨpa yarɨgí̵ápɨ enɨ ero nerɨ sɨŋwɨrɨyí̵, naŋí̵ imónɨmɨnɨrɨ eŋí̵rɨnɨ. 43 Parisioyí̵ne' aweyɨ! Sí̵á wɨyi soyí̵ne' mají̵á seaórɨní̵árɨnɨ. Soyí̵ne' rotu' aŋí̵yo ámá sɨŋwí̵ oneaní̵poyɨnɨrɨ sí̵mí̵ sí̵mí̵ e ŋwearo makerí̵áyo awí eánarɨgí̵e ámá yayí̵ 'Ámɨnáoxɨnɨ.' onearí̵poyɨnɨrɨ emero 'Oyaneyɨ.' seaimónarɨŋagɨ nánɨ Gorɨxo xeanɨŋí̵ seaikárɨní̵árɨnɨ.\" urɨŋɨnigɨnɨ. 44 Ámá ní̵nɨ Parisiowamɨ nɨwɨnɨrí̵ná \"Naŋowarɨnɨ.\" yaiwiarɨŋagí̵a nɨwɨnɨrɨ awa wigí̵ í̵wí̵ yarɨgí̵ápɨ ámá pɨyí̵ xwárɨpáyo ínɨmɨ weŋí̵ yapɨ imónɨŋagɨ nánɨ re urɨŋɨnigɨnɨ, \"Aweyɨ! Sí̵á wɨyi soyí̵ne' mají̵á seaórɨní̵árɨnɨ. Soyí̵ne' ámá pɨyí̵ tɨgí̵e xwí̵á emadɨrónɨŋáná ámá 'Ámá pɨyí̵ tɨgí̵erí̵anɨ?' mɨyaiwí maiwí pwarɨgí̵e'nɨŋí̵ imónɨgí̵oyí̵ne'rɨnɨ.\" uráná 45 ŋwí̵ ikaxí̵ eánɨŋí̵pɨ mewegí̵á wo nɨwiápí̵nɨmearɨ re urɨŋɨnigɨnɨ, \"Neare'wapɨyarɨŋoxɨnɨ, Parisiowamɨ e nurɨrí̵ná none enɨ ikayí̵wí̵ neameararɨŋɨnɨ.\" urí̵agɨ aí 46 Jisaso ŋwí̵ ikaxí̵ eánɨŋí̵pɨ mewegí̵áwa ámáyo anɨŋí̵ miní̵ sekaxí̵ \"E e'í̵rɨxɨnɨ. E e'í̵rɨxɨnɨ.\" nurɨro aí wiwanɨŋowa wí mɨyarɨgí̵á eŋagɨ nánɨ re urɨŋɨnigɨnɨ, \"Ŋwí̵ ikaxí̵ eánɨŋí̵pɨ mewegí̵oyí̵ne' enɨ aweyɨ! Sí̵á wɨyi soyí̵ne' mají̵á seaórɨní̵árɨnɨ. Soyí̵ne' ámáyo saŋí̵ xwe' ayá wí nɨwikwiárɨro aí sewanɨŋoyí̵ne' saŋí̵ xwe' apɨ iwamí̵ó mɨmí̵eyoarɨgí̵oyí̵ne' eŋagɨ nánɨ Gorɨxo xeanɨŋí̵ seaikárɨní̵árɨnɨ. 47 Soyí̵ne' Gorɨxoyá wí̵á rókiamoagí̵áwamɨ segí̵ arí̵owa pɨkiárɨgí̵áyo xwárɨpáyo anɨŋí̵ miní̵ mí̵á imɨxarɨgí̵oyí̵ne'xɨnɨ. 48 Soyí̵ne' e nerɨŋí̵pimɨ dánɨ ámáyo áwaŋí̵ re'nɨŋí̵ urarɨŋoɨ, 'Negí̵ arí̵owa Gorɨxoyá wí̵á rókiamoagí̵áwamɨ nɨpɨkiárɨróná apánɨ yagí̵á eŋagɨ nánɨ wigí̵ xwárɨpáyo mí̵á imɨxarɨŋwɨnɨ.' E'nɨŋí̵ urarɨŋagí̵a nánɨ Gorɨxo xeanɨŋí̵ seaikárɨní̵árɨnɨ. 49 Ayɨnánɨ Gorɨxo dɨŋí̵ neŋwɨperɨ soyí̵ne' nánɨ xɨxenɨ re rɨŋɨnigɨnɨ, 'Nionɨ wí̵á rókiamoarɨgí̵á wamɨ tí̵nɨ xwɨyí̵á wáí̵ urɨmearɨgí̵á wamɨ tí̵nɨ urowáráná ayí̵ wíyo pɨpɨkímí̵ ero wíyo mɨxí̵ xí̵dowárapɨro epí̵rí̵árɨnɨ. 50 Wí̵á rókiamoagí̵á nɨyonɨ nionɨ aŋí̵na imɨxɨrɨ xwí̵á imɨxɨrɨ eŋíná e eŋae' dánɨ nɨpɨkía bí̵agí̵a nánɨ ámá agwɨ ŋweagí̵áyí̵ne' nionɨ eŋí̵ seameámí̵árɨnɨ. 51 Aiborí̵omɨ xámɨ xɨráo Keno pɨkiŋe dánɨ nɨpɨkía nɨbí̵asáná yoparí̵ nionɨyá wí̵á rókiamoagí̵ Sekaraiaomɨ pɨkigí̵awixɨnɨ. Omɨ nionɨ nánɨ íkwiaŋwí̵ rɨdɨyowá yanɨro ikwɨkwiárɨmí̵ yarɨgí̵e mɨdánɨ eŋáná gí̵ aŋí̵ awawá \"Ŋwí̵árɨnɨ.\" rɨnɨŋe mɨdánɨ eŋáná áwɨnɨmɨ e pɨkigí̵orɨnɨ. Omɨ pɨkigí̵e nánɨ oxí̵ apɨxí̵ agwɨ ŋweagí̵á tɨyí̵ne' nionɨ eŋí̵ seameámí̵árɨnɨ.' Gorɨxo e rɨŋí̵rɨnɨ.\" urɨŋɨnigɨnɨ. 52 Ŋwí̵ ikaxí̵ eánɨŋí̵pɨ mewegí̵áwa ámáyo Gorɨxo \"Oe'poyɨ.\" wimónarɨŋí̵pɨ mɨmɨwiaíkí̵ wiarɨŋagí̵a nánɨ xɨxewisí̵ ikaxí̵ re urɨŋɨnigɨnɨ, \"Ŋwí̵ ikaxí̵ eánɨŋí̵pɨ mewegí̵oyí̵ne' aweyɨ! Soyí̵ne' amɨpí Gorɨxo 'Ámáyo owíwapɨyípoyɨ.' wimónarɨŋí̵pɨ mɨwíwapɨyipa yarɨŋagí̵a nánɨ sí̵á wɨyi soyí̵ne' mají̵á seaórɨní̵árɨnɨ. Soyí̵ne' kí aŋí̵ nɨjí̵á nánɨ mɨrɨnɨŋiwá nánɨ í̵á nɨxɨrárɨro aí sewanɨŋoyí̵ne' wí ní̵kwiro mɨpáwipa ero ámá nɨpáwianɨrɨ e'í̵áyo soyí̵ne' pí̵rí̵ mákí̵mí̵ wiro yarɨgí̵árɨnɨ.\" e nurí̵ɨsáná 53 aŋí̵ e pí̵nɨ nɨwiárɨmɨ nurɨ emearí̵ná re egí̵awixɨnɨ. Ŋwí̵ ikaxí̵ eánɨŋí̵pɨ mewegí̵áwa tí̵nɨ Parisiowa tí̵nɨ wigí̵ xwioxí̵yo dánɨ rí̵á ápiáwí̵nɨŋí̵ nɨwerɨ omɨ sí̵mí̵ tí̵nɨ urɨro amɨpí obaxí̵ wí nánɨ yarɨŋí̵ wiayiro neróná 54 \"O xwɨyí̵á sɨpí ŋwí̵ ikaxí̵ eánɨŋí̵ xɨxenɨ mimónɨŋí̵ bɨ ráná xwɨrɨxí̵ oumeaneyɨ.\" nɨrɨnɨro arí̵á wiaxí̵dɨgí̵awixɨnɨ.\nCopyright information for AAK\nWelcome to STEP Bible\nFrom Tyndale House, Cambridge UK\nUse the search box to find Bibles, commentaries, passages, search terms, etc. Here are some examples:\nESVGen 1\nThis shows how to quickly lookup a passage.\nNIVESVKJVGen 1\nLooking up a passage in three different translations is also easy.\nESVbrother\nThis asks STEP to search for the Greek word for 'brother' and show the results in the ESV.\nNIVESVlandhe.sed\nThis example runs both a 'Hebrew word search' and a 'Text' search and shows the results in both the NIV and ESV.\nESVthroneDavidIsa-Rev\nYou can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.\nKJVWHNUJohn 1\nInterlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.\n© Tyndale House, Cambridge, UK - 2018","id":"<urn:uuid:f89ddc64-5b3e-4e85-a80d-d8f1f66c415e>","dump":"CC-MAIN-2018-09","url":"https:\/\/www.stepbible.org\/?q=version=AAK%7Creference=Luk.11","date":"2018-02-19T10:05:10Z","file_path":"s3:\/\/commoncrawl\/crawl-data\/CC-MAIN-2018-09\/segments\/1518891812579.21\/warc\/CC-MAIN-20180219091902-20180219111902-00444.warc.gz","language":"aak","language_score":1.0000023842,"language_script":"Latn","minhash_cluster_size":5,"top_langs":"{\"aak_Latn_score\": 1.000002384185791}","num_words":1911,"character_repetition_ratio":0.064,"word_repetition_ratio":0.003,"special_characters_ratio":0.172,"stopwords_ratio":0.154,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Matthew 13\nEwayí̵ ikaxí̵ wití̵ siyí̵ wiároŋí̵ nánɨrɨnɨ.1 Jisaso sí̵á ayimɨ aŋí̵yo pí̵nɨ nɨwiárɨmɨ nɨpeyearɨ ipí maŋí̵pá tí̵nɨ e'í̵ nɨŋwearɨ 2 ámá oxí̵ apɨxí̵ ayá wí epí̵royí̵ wiarɨŋagí̵a nánɨ ewe' bámɨ nɨpɨxemoánɨrɨ e'í̵ nɨŋwearɨ oxí̵ apɨxí̵ ní̵nɨ sɨnɨ ipí imaŋí̵pá tí̵nɨ roŋáná 3 ewayí̵ xwɨyí̵á ayá wí nura nurí̵ná re urɨŋɨnigɨnɨ, \"Ámá wo (Nene aye' siyí̵ nɨwiáróa nurí̵ná yarɨŋwápa) o xegí̵ omɨŋí̵yo wití̵ siyí̵ nɨwiáróa umɨnɨrɨ nánɨ nurɨ 4 rɨxa xwí̵á yuní̵ ikɨxeárɨnɨŋe píránɨŋí̵ nɨwiárorɨ aí wí óí̵ maŋí̵pá tí̵nɨ pie'róí̵yí̵ iŋí̵ nɨbɨrɨ mɨmání̵ eŋɨnigɨnɨ. 5 Ámɨ wí sí̵ŋá ínɨmɨ yapɨnɨŋáná xwí̵á seáyɨ e onɨmiápɨ eŋí̵yo pie'róí̵yí̵ xwí̵á akwɨní̵ánáɨ eŋagɨ nánɨ apaxí̵ me' nerápɨrɨ nɨyapɨrɨ aiwɨ 6 sogwí̵ nɨwepí̵nɨrɨ xaíwí̵ anáná mí̵mɨ rapiŋí̵ mɨwárɨŋí̵ eŋagɨ nánɨ yeáyí̵ yɨweánárɨŋɨnigɨnɨ. 7 Ámɨ wí emí̵ pɨpɨŋí̵ arí̵kiárɨnɨŋe wiároŋí̵yí̵ emí̵ pɨpɨŋí̵yo dánɨ nawínɨ nerápɨmáná emí̵ xeŋwɨrárɨŋagɨ nánɨ wití̵ ayí̵ ná mɨweŋɨnigɨnɨ. 8 Ámɨ wí xwí̵á naŋí̵yo wiároŋí̵yí̵ nerápɨrɨ nɨyapɨrɨ ná nɨkɨkɨreánɨrí̵ná wí aga dɨŋí̵ nɨmorɨ í̵á mɨropaxí̵ werɨ wí xwe' obaxí̵ werɨ wí xwe' onɨmiápɨ werɨ eŋɨnigɨnɨ.\" Jisaso ewayí̵ xwɨyí̵á e nurɨrɨ 9 re urɨŋɨnigɨnɨ, \"Seyí̵ne' wití̵ siyí̵ nánɨ rí̵á apɨ nánɨ arí̵á ókiarí̵ nɨmóní̵poyɨ.\" urɨŋɨnigɨnɨ.\n\"Ayí̵ rɨpɨ nánɨ xɨxewisí̵ ikaxí̵ tí̵nɨ seararɨŋɨnɨ.\" urɨŋí̵ nánɨrɨnɨ.10 Wiepɨsarɨŋowa idáná Jisaso xegí̵pɨ ŋweaŋáná nɨbɨro yarɨŋí̵ re wigí̵awixɨnɨ, \"Joxɨ ámáyo nure'wapɨyirí̵ná ewayí̵ xwɨyí̵á tí̵nɨ pí nánɨ urarɨŋí̵rɨnɨ?\" urí̵agí̵a 11 o re urɨŋɨnigɨnɨ, \"Xwɨyí̵á eŋíná dánɨ Gorɨxo xwioxí̵yo mɨmeámí̵ nɨseairɨ seameŋweaní̵ápɨ nánɨ yumí̵í imónɨŋí̵pɨ nionɨ soyí̵ne' nɨjí̵á imónɨpí̵rɨ nánɨ áwaŋí̵ nɨsearɨrɨ aiwɨ ámá wíyo áwaŋí̵ murarɨŋɨnɨ. 12 Ayí̵ rɨpɨ nánɨrɨnɨ. Ámá nionɨ xwɨyí̵á rarí̵ná arí̵á niro dɨŋí̵ nɨkwí̵roro nero nɨjí̵á bɨ tí̵ŋí̵ imónarɨgí̵á gɨyí̵ gɨyí̵ Gorɨxo ámɨ wí mɨnɨ winɨŋoɨ. Arí̵á mɨnipa ero dɨŋí̵ mɨnɨkwí̵ropa ero yarɨgí̵á gɨyí̵ gɨyí̵ 'Nɨjí̵á rɨpɨ imónɨŋɨnɨ.' yaiwiarɨŋagí̵a aí Gorɨxo apɨ aí ámɨ nurápɨnɨŋoɨ. 13 Ayɨnánɨ ámáyo nure'wapɨyirí̵ná ewayí̵ xwɨyí̵á tí̵nɨ urarɨŋárɨnɨ. Ámá nionɨ dɨŋí̵ mɨnɨkwí̵ropa yarɨgí̵áyí̵ ewayí̵ xwɨyí̵á nionɨ rarɨŋápɨ arí̵á nɨniro aiwɨ mí̵kí̵ nánɨ dɨŋí̵ mɨmopa nero nɨjí̵á wí imónarɨgí̵ámanɨ. 14 Ayí̵ e yarí̵ná xwɨyí̵á Gorɨxo rɨŋí̵ wí̵á rókiamoagí̵ Aisaiao nɨrɨrɨ rí̵wamɨŋí̵ eaŋí̵ rɨpɨ rɨxa xɨxenɨ imónarɨnɨ, 'Seyí̵ne' aríkwí̵kwí̵ nɨwiro segí̵ arí̵á pí̵rónɨro sɨŋwí̵ supárɨro nero nánɨ arí̵á nɨwia nuro aí nɨjí̵á imónɨpí̵rí̵ámanɨ. Sɨŋwí̵ nɨwɨga nuro aí dɨŋí̵ wí mopí̵rí̵ámanɨ. 15 Ayí̵ rɨpɨ nánɨrɨnɨ. Segí̵ dɨŋí̵ tí̵nɨ ne'ra warɨgí̵áyí̵ne' mɨŋí̵ sí̵ŋánɨŋí̵ imoŋagí̵a nánɨ seararɨŋɨnɨ. Wigí̵ sɨŋwí̵ mɨsupárɨpa ero arí̵á mɨpí̵rónɨpa ero nero sɨŋwɨrɨyí̵, wigí̵ sɨŋwí̵ tí̵nɨ sɨŋwí̵ anɨro arí̵á ero dɨŋí̵ píránɨŋí̵ neyíroro moro wigí̵ í̵wí̵ yarɨgí̵áyí̵ rí̵wí̵mɨnɨ mamoro e'ánáyí̵ Gorɨxonɨ píránɨŋí̵ wimɨxɨpaxí̵rɨnɨ.' Xwɨyí̵á apɨ xɨxenɨ imónɨnɨ nánɨ ámáyí̵ e yarɨŋoɨ. 16 E nerɨ aí gí̵ seaiepɨsarɨŋáoyí̵ne' segí̵ sɨŋwí̵ tí̵nɨ sɨŋwí̵ nanɨro arí̵á tí̵nɨ arí̵á niro nero nánɨ yayí̵ oseainɨnɨ. 17 Aga nepa seararɨŋɨnɨ, 'Wí̵á rókiamoagí̵á obaxí̵yí̵ tí̵nɨ ámá we' rónɨgí̵á obaxí̵yí̵ tí̵nɨ enɨ soyí̵ne' sɨŋwí̵ nanɨro arí̵á niro yarɨgí̵á rɨpɨ nánɨ \"None sɨŋwí̵ wɨní̵wanɨgɨnɨ.\" nɨyaiwiro aga nɨwimónɨrɨ aí wí arí̵á niro sɨŋwí̵ nanɨro yagí̵ámanɨ.' seararɨŋɨnɨ.\" urɨŋɨnigɨnɨ.\nWití̵ siyí̵ wiároŋí̵ mí̵kí̵ nánɨ áwaŋí̵ urɨŋí̵ nánɨrɨnɨ.18 E nurɨrɨ re urɨŋɨnigɨnɨ, \"Ewayí̵ xwɨyí̵á ámá wo nurɨ wití̵ siyí̵ wiároŋí̵pɨ mí̵kí̵ nánɨ áwaŋí̵ osearɨmɨnɨ. 19 Wití̵ siyí̵ wiároŋí̵yí̵ xwɨyí̵á Gorɨxo xwioxí̵yo mɨmeámí̵ nerɨ seameŋweaní̵ápɨ nánɨrɨnɨ. Ámá xwɨyí̵á apɨ arí̵á nero nɨjí̵á mepa e'í̵áyí̵ ayí̵ wití̵ siyí̵ óí̵ maŋí̵pá tí̵nɨ pie'roŋí̵pí̵nɨŋí̵ imónɨŋoɨ. Ayí̵ arí̵á wiarí̵ná obo, arí̵kí yarɨŋo nɨbɨrɨ ayí̵ Gorɨxomɨ dɨŋí̵ wɨkwí̵ropí̵rɨxɨnɨrɨ xwɨyí̵á apɨ wigí̵ xwioxí̵yo mɨnɨŋí̵yí̵ emɨ rɨroámí̵ yarɨŋí̵rɨnɨ. 20 Ámá xwɨyí̵á apɨ arí̵á nɨwirí̵ná axíná yayí̵ nero 'Naŋí̵rɨnɨ.' yaiwíí̵áyí̵, ayí̵ wití̵ siyí̵ sí̵ŋá ínɨmɨ yapɨnɨŋáná xwí̵á seáyɨ e akwɨní̵ánáɨ eŋí̵yo pie'roŋí̵yí̵nɨŋí̵ imónɨŋoɨ. 21 Wití̵ siyí̵ sí̵ŋá ínɨmɨ yapɨnɨŋagɨ nánɨ rapiŋí̵ ná ínɨmɨ mɨwárɨpa eŋí̵yí̵nɨŋí̵ ámá ayí̵ enɨ wigí̵ dɨŋí̵ rapiŋí̵nɨŋí̵ xwí̵áyo mí̵mɨ í̵á mumɨxɨŋagɨ nánɨ ámá wí ayí̵ xwɨyí̵á apɨ xí̵darɨŋagí̵a nánɨ xeanɨŋí̵ wikáráná apaxí̵ me' pí̵nɨ wiárarɨgí̵árɨnɨ. 22 Ámá xwɨyí̵á apɨ arí̵á nɨwiro aiwɨ wigí̵ yarɨgí̵ápa sɨnɨ nɨxí̵dɨrónáyí̵ amɨpí xwí̵áyo dáŋí̵ ayá tí̵ŋí̵pɨ nánɨ dɨŋí̵ obɨbaxí̵ moro 'Amɨpí wí nionɨ mɨnɨmu'ropa oninɨ.' yaiwiro 'Amɨpí ayá tí̵ŋí̵pɨ arɨge nɨmeámí̵árí̵anɨ?' yaiwiro ne'ra warɨgí̵áyí̵ ayí̵ wití̵ siyí̵ emí̵ pɨpɨŋí̵ kɨkɨdɨpeárɨgí̵e pie'roŋí̵yí̵nɨŋí̵ imónɨŋoɨ. Wití̵ emí̵ xeŋwɨrárɨŋagɨ nánɨ ná mɨwepa eŋí̵yí̵nɨŋí̵ ámá ayí̵ enɨ 'Amɨpí ayá tí̵ŋí̵pɨ arɨre nerɨ meámí̵árí̵anɨ?' yaiwiarɨgí̵ápɨ xwɨyí̵á Gorɨxoyápimɨ yokwarɨmí̵ e'áná omɨ anɨŋí̵ miní̵ xí̵darɨgí̵ámanɨ. 23 Ámá xwɨyí̵á apɨ arí̵á nɨwiro nɨjí̵á e'í̵áyí̵ ayí̵ wití̵ siyí̵ xwí̵á naŋí̵yo pie'roŋí̵yí̵nɨŋí̵ imónɨŋoɨ. Wití̵ apɨ ná kɨkɨreánɨŋí̵yí̵nɨŋí̵ ámá ayí̵ enɨ ná nɨwerí̵ná wí dɨŋí̵ nɨmorɨ í̵á mɨropaxí̵ werɨ wí xwe' obaxí̵ werɨ wí obaxí̵ onɨmiápɨ werɨ yarɨgí̵árɨnɨ.\nEwayí̵ ikaxí̵ rɨpɨkí̵yí̵ wití̵ omɨŋí̵yo yapɨŋí̵ nánɨrɨnɨ.24 O \"Agwɨ Gorɨxo ámá sɨpíyí̵ wigí̵ dɨŋí̵ tí̵nɨ xe ne'ra u'í̵rɨxɨnɨrɨ sɨŋwí̵ nɨwɨnɨrɨ aiwɨ rí̵we'ná rí̵áyo ikeaárɨní̵árɨnɨ.\" oyaiwípoyɨnɨrɨ ewayí̵ xwɨyí̵á ámɨ xegí̵ bɨ nurɨrɨ re urɨŋɨnigɨnɨ, \"Gorɨxo xegí̵ ámáyo xwioxí̵yo mɨmeámí̵ nerɨ meŋweámɨnɨrɨ nánɨ yarí̵ná imónɨŋí̵pɨ, ayí̵ ámá wo xegí̵ omɨŋí̵yo xwí̵á yuní̵ nikɨxe'máná wití̵ siyí̵ wiároŋí̵pɨ tí̵nɨ rí̵ramɨŋɨyí̵ epaxí̵rɨnɨ. 25 Wití̵ siyí̵ nɨwiároárɨmáná xegí̵ aŋí̵yo nánɨ nurɨ sá weŋáná o tí̵nɨ sí̵mí̵ tí̵nɨ inarɨgí̵ío nɨbɨrɨ re eŋɨnigɨnɨ. Rɨpɨkí̵ siyí̵ wití̵ siyí̵ wiárónɨŋe seáyɨ e nɨwiároárɨmɨ uŋɨnigɨnɨ. 26 Nɨwiároárɨmɨ numáná eŋáná rɨxa wití̵ nerápɨrɨ nɨyapɨrɨ rɨxa ná kɨkɨreánɨmɨnɨrɨ yarí̵ná omɨŋí̵ xiáwomɨ omɨŋí̵ wiiarɨgí̵áwa sɨŋwí̵ wɨní̵áyí̵ wɨnɨgí̵awixɨnɨ. Rɨpɨkí̵ aí tí̵nɨ nawínɨ eŋagɨ nɨwɨnɨmɨ nuro bosomɨ re urɨgí̵awixɨnɨ, 'None \"Joxɨ dɨxí̵ omɨŋí̵yo siyí̵ naŋí̵nɨ wiároŋí̵rɨnɨ.\" neaimónarɨnɨ. Arɨre nerɨ rɨpɨkí̵ enɨ nerápɨrɨ yapí̵í̵rí̵anɨ?' urí̵agí̵a 28 o re urɨŋɨnigɨnɨ, 'Gí̵ sí̵mí̵ tí̵nɨ inarɨgwí̵ío eŋí̵rí̵anɨ? Oyɨ, orɨnɨ!' urí̵agɨ xegí̵ omɨŋí̵ wiiarɨgí̵áwa yarɨŋí̵ re wigí̵awixɨnɨ, 'None nurane rɨpɨkí̵yí̵ yɨyoámí̵ yanɨre'wɨnɨ?' urí̵agí̵a aí 29 o re urɨŋɨnigɨnɨ, 'Oweoɨ, soyí̵ne' rɨpɨkí̵yí̵ yɨyoámí̵ nerí̵ná wití̵ aí tí̵nɨ yɨyoámí̵ epí̵rɨxɨnɨrɨ 30 aiwá mipí̵rí̵íná nánɨ ní̵nɨ xe oenɨrɨ sɨŋwí̵ wɨní̵poyɨ. Wití̵ rɨxa yóí̵ eŋáná wití̵ mɨwákwímí̵ yarɨgí̵áwamɨ re urɨmí̵árɨnɨ, \"Xámɨ rɨpɨkí̵yí̵ mɨwákwímí̵ nero áwɨnɨ e gwí̵ nɨkɨrí̵wímáná rí̵á ikeaárí̵í̵rɨxɨnɨ. E nemáná wití̵ mɨwákwímí̵ nero aiwá aŋí̵ nɨtiarɨgí̵iwámɨ nɨtíí̵rɨxɨnɨ.\" urɨmí̵árɨnɨ.' urɨŋɨnigɨnɨ.\" Jisaso ewayí̵ xwɨyí̵á e urɨŋɨnigɨnɨ.\nEwayí̵ ikaxí̵ masɨte' siyí̵ nánɨrɨnɨ.31 O ámá re oyaiwípoyɨnɨrɨ \"Agwɨ ámá obaxí̵ Jisasomɨ mɨxí̵darɨŋagí̵a aiwɨ rí̵wí̵yo Gorɨxo xegí̵ ámáyo xwioxí̵yo mɨmeámí̵ nerɨ umeŋweaŋánáyí̵ Jisasoyá ámá obaxí̵ imónɨpí̵rí̵árɨnɨ.\" oyaiwípoyɨnɨrɨ ewayí̵ xwɨyí̵á ámɨ bɨ nurɨrɨ re urɨŋɨnigɨnɨ, \"Gorɨxo seyí̵ne' xwioxí̵yo mɨmeámí̵ nɨseairɨ seameŋweaní̵ápɨ, ayí̵ masɨte' aiwá siyí̵nɨŋí̵ imónɨnɨ. Masɨte' aiwá xegí̵ siyí̵ aga onɨmiá imónɨnɨ. Masɨte' siyí̵ nɨmearo omɨŋí̵yo moárarɨgí̵áyí̵ 32 aiwá siyí̵ nɨyonɨ masɨte' siyí̵ aga onɨmiá eŋagɨ aiwɨ rɨxa nɨyapɨrɨ xwe' nɨrorí̵ná íkí̵ánɨŋí̵ roŋáná iŋí̵ nɨbɨrɨ nɨŋwearɨ ye'wí̵ tɨpaxí̵ imónarɨŋí̵rɨnɨ.\" urɨŋɨnigɨnɨ.\nEwayí̵ ikaxí̵ yisí̵ nánɨrɨnɨ.33 O ewayí̵ xwɨyí̵á ámɨ bɨ nurɨrɨ re urɨŋɨnigɨnɨ, \"Gorɨxo xwioxí̵yo mɨmeámí̵ nɨseairɨ seameŋweaní̵ápɨ, ayí̵ yisí̵nɨŋí̵ —Yisí̵ bisí̵kerí̵á sɨnɨ sɨŋí̵ eŋáná bɨ onɨmiápɨ ínɨmɨ táná nɨmɨnɨ íkwiaŋwí̵ eapɨnarɨŋí̵rɨnɨ. Gorɨxo xwioxí̵yo mɨmeámí̵ nɨseairɨ seameŋweaní̵ápɨ, ayí̵ yisí̵nɨŋí̵ imónɨnɨ. Apɨxí̵ bisí̵kerí̵á sɨnɨ sɨŋí̵ dɨramɨxí̵ xwe' sɨxí̵ ínɨŋáná yisí̵ bɨ nɨmearo ínɨmɨ táná nɨmɨnɨ íkwiaŋwí̵ eapɨnarɨŋí̵rɨnɨ.\" urɨŋɨnigɨnɨ.\nEwayí̵ xwɨyí̵á tí̵nɨnɨ ure'wapɨyiŋí̵ nánɨrɨnɨ.34 Jisaso oxí̵ apɨxí̵ e epí̵royí̵ egí̵áyo xwɨyí̵á apɨ nɨpɨnɨ nure'wapɨyirí̵ná ewayí̵ xwɨyí̵ánɨ nurɨrɨ ure'wapɨyayiŋɨnigɨnɨ. 35 Xwɨyí̵á Gorɨxoyá wí̵á rókiamoagí̵ wo nɨwurɨyirɨ rí̵wamɨŋí̵ eaŋí̵ rɨpɨ, \"Nionɨ xwɨyí̵á nɨrɨrí̵ná ewayí̵ xwɨyí̵áyo dánɨ rɨrɨ xwɨyí̵á Gorɨxo xwí̵á imɨxɨŋíná dánɨ ínɨmɨ rɨnɨŋí̵pɨ áwaŋí̵ rɨrɨ emí̵árɨnɨ.\" nɨrɨrɨ eaŋí̵pɨ xɨxenɨ imónɨnɨ nánɨ Jisaso nure'wapɨyirí̵ná ewayí̵ xwɨyí̵á tí̵nɨnɨ nurɨrɨ ure'wapɨyagí̵rɨnɨ.\nEwayí̵ ikaxí̵ rɨpɨkí̵ nánɨ urɨŋí̵pɨ mí̵kí̵pɨ áwaŋí̵ urɨŋí̵ nánɨrɨnɨ.36 O oxí̵ apɨxí̵ e epí̵royí̵ egí̵áyo pí̵nɨ nɨwiárɨmɨ nurɨ aŋí̵yo nɨpáwirɨ ŋweaŋáná xegí̵ wiepɨsarɨŋowa nɨbɨro re urɨgí̵awixɨnɨ, \"Joxɨ neare'wapɨyirí̵ná ewayí̵ ikaxí̵ rɨpɨkí̵ nánɨ nearí̵í̵pɨ áwaŋí̵ nɨnearɨrɨ píránɨŋí̵ neare'wapɨyiɨ.\" urí̵agí̵a 37 o re urɨŋɨnigɨnɨ, \"Ámá wití̵ siyí̵ naŋí̵ wiároŋoyí̵ ámá imónɨŋáonɨ nánɨrɨnɨ. 38 Omɨŋí̵yí̵ ayí̵ xwí̵á rɨrí nánɨrɨnɨ. Wití̵ siyí̵ naŋí̵yí̵, ayí̵ ámá Gorɨxo xwioxí̵yo mɨmeámí̵ nerɨ umeŋweaní̵áyí̵ nánɨrɨnɨ. Rɨpɨkí̵yí̵ ayí̵ ámá Gorɨxomɨ muxí̵darɨgí̵áyí̵, ámá oboyáyí̵ nánɨrɨnɨ. 39 Sí̵mí̵ tí̵nɨ inarɨgí̵ío, rɨpɨkí̵ siyí̵ wiároŋo, ayí̵ Oborɨnɨ. Aiwá yóí̵ eŋagɨ mipí̵rí̵ínáyí̵ ayí̵ sí̵á yoparí̵yi nánɨrɨnɨ. Wití̵ mɨwákwímí̵ nero mipí̵rí̵áyí̵, ayí̵ aŋí̵nají̵rɨnɨ. 40 Ayɨnánɨ rɨpɨkí̵yí̵ mɨwákwímí̵ nero gwí̵ nɨkɨrí̵wímáná rí̵á ikeaárɨgí̵ápa imónɨŋí̵yí̵ sí̵á yoparí̵yimɨ axí̵pɨ e imónáná 41 ámá imónɨŋáonɨ ámá rɨkɨkɨrí̵ó ero wa enɨ nene yarɨŋwápɨ oe'poyɨnɨrɨ wíwapɨyiro yarɨgí̵áyí̵ gí̵ ápo meŋweaní̵e ŋweapí̵rɨxɨnɨrɨ gí̵ aŋí̵najowa awí eámeámí̵ epí̵rɨ urowárɨmí̵árɨnɨ. 42 Urowáráná awa awí eámeámí̵ nemáná rí̵á ápiáwí̵ xwe' anɨŋí̵ wearɨŋí̵rímɨ ikeaáráná ayí̵ e dánɨ 'Yeyɨ!' nɨrɨro magí írónɨpí̵rí̵árɨnɨ. 43 E nerɨ aí oxí̵ apɨxí̵ we' rónɨgí̵á Gorɨxoyáyí̵ xí̵o xwioxí̵yo mɨmeámí̵ nerɨ umeŋweaní̵e dánɨ sogwí̵ nanɨrí̵ná yarɨŋí̵pa xɨxí̵eá sɨŋánɨ inɨpí̵rí̵árɨnɨ. Seyí̵ne' arí̵á tí̵gí̵áyí̵ne' eŋánáyí̵, arí̵á ókiarí̵ nɨmóní̵poyɨ.\" urɨŋɨnigɨnɨ.\nEwayí̵ ikaxí̵ ayá tí̵ŋí̵ imónɨŋí̵ wí pí̵ní̵ weŋí̵pɨ nánɨrɨnɨ.44 O ámá re oyaiwípoyɨnɨrɨ, \"Gorɨxo xwioxí̵yo mɨmeámí̵ nɨseairɨ seameŋweaní̵ápɨ ayá tí̵ŋí̵pí̵nɨŋí̵ imónɨŋagɨ nánɨ Jisaso pí pí nearí̵agɨ aí xɨxenɨ e'wanɨgɨnɨ.\" oyaiwípoyɨnɨrɨ ewayí̵ xwɨyí̵á re urɨŋɨnigɨnɨ, \"Gorɨxo xwioxí̵yo mɨmeámí̵ nɨseairɨ seameŋweaní̵ápɨ, ayí̵ xwí̵á bimɨ wí e ayá rɨmɨxarɨŋí̵pɨ wí pí̵ní̵ tɨnɨŋí̵pí̵nɨŋí̵ imónɨnɨ. Ámá wo nemerí̵ná wenɨŋí̵ nerɨ nɨwɨnɨmearɨ yayí̵ nikárɨnɨrɨ nánɨ re eŋɨnigɨnɨ. Mí̵rí̵ nurɨ ámá wíyo áwaŋí̵ murí̵ xegí̵ amɨpí ní̵nɨ nɨgwí̵ nánɨ bí̵ nerɨ nɨgwí̵ apɨ tí̵nɨ nɨmeámɨ nurɨ xwí̵á apɨnɨ bí̵ eŋɨnigɨnɨ.\" urɨŋɨnigɨnɨ.\nEwayí̵ ikaxí̵ memiá nánɨrɨnɨ.45 Ámɨ re urɨŋɨnigɨnɨ, \"Gorɨxo xwioxí̵yo mɨmeámí̵ nerɨ píránɨŋí̵ seameŋweaní̵ápɨ, ayí̵ ámá amɨpí mɨmu'rónɨŋí̵ wo memiá awiaxí̵nɨ awiaxí̵nɨ nánɨ pí̵á emearɨŋí̵pánɨŋí̵ imónɨnɨ. 46 Bá nɨyonɨ mu'rónɨŋagɨ nɨwɨnɨmeaárɨmo aŋí̵nɨ nurɨ xegí̵ amɨpí ní̵nɨ bí̵ nemáná nɨgwí̵ apɨ tí̵nɨ memiápá bí̵ eŋɨnigɨnɨ.\" nurɨrɨ, \"Gorɨxo xwioxí̵yo mɨmeámí̵ nɨneairɨ neameŋweaní̵ápɨ ayá tí̵ŋí̵pí̵nɨŋí̵ imónɨŋagɨ nánɨ Jisaso pí pí nearí̵agɨ aí xɨxenɨ e'wanɨgɨnɨ.\" oyaiwípoyɨnɨrɨ ewayí̵ xwɨyí̵á e urɨŋɨnigɨnɨ.\nEwayí̵ ikaxí̵ ubení̵ nánɨrɨnɨ.47 O re urɨŋɨnigɨnɨ, \"Gorɨxo ámá xí̵o xegí̵ xwioxí̵yo mɨmeámí̵ nerɨ umeŋweámɨnɨrɨ nerí̵ná ení̵ápɨ, ayí̵ ubení̵ ipíyo nɨmamówárɨro peyí̵ xɨxegí̵nɨ í̵á mɨnarɨŋí̵pánɨŋí̵ imónɨnɨ. 48 Rɨxa peyí̵ magwí̵ mɨnɨŋagɨ nɨwɨnɨro nɨmɨxearo ipí imaŋí̵pá tí̵ŋí̵ e nɨtɨro e'í̵ nɨŋweámáná peyí̵ naŋí̵nɨ neyíroro íkwiaŋwí̵yo mɨmeámí̵ nɨyárɨro sɨpíyí̵ emɨ mɨmeámí̵ egí̵awixɨnɨ. 49 Sí̵á yoparí̵yimɨ axí̵pɨ e imónáná aŋí̵najowa nɨweapɨro we' rónɨgí̵áyo nɨmu'roro sɨpí yarɨgí̵áyo yɨyoámí̵ nero 50 rí̵á ápiáwí̵ xwe' anɨŋí̵ wearɨŋí̵rímɨ ikeaáráná ayí̵ e dánɨ 'Yeyɨ!' nɨrɨro magí írónɨpí̵rí̵árɨnɨ.\" urɨŋɨnigɨnɨ.\nXwɨyí̵á naŋí̵ xámɨŋí̵ tí̵nɨ sɨŋí̵ tí̵nɨ nánɨrɨnɨ.51 Wiepɨsarɨŋí̵yo re urɨŋɨnigɨnɨ, \"Nionɨ seare'wapɨyarɨŋápɨ nɨpɨnɨ mí̵kí̵ nánɨ rɨxa nɨjí̵á rimónɨŋoɨ?\" urí̵agɨ \"Oyɨ.\" urí̵agí̵a 52 o re urɨŋɨnigɨnɨ, \"Ŋwí̵ ikaxí̵ eánɨŋí̵pɨ mewegí̵á nionɨ nɨnɨxí̵dɨro gí̵ wiepɨsarɨŋáyí̵ nimónɨro yarɨgí̵á ní̵nɨ ayí̵ ámá amɨpí mɨmu'rónɨgí̵áyí̵nɨŋí̵ imónɨŋoɨ. Ayí̵ wigí̵ ayá rɨmɨxarɨgí̵ápɨ aŋí̵yo weŋí̵mɨ sɨŋí̵ bɨ tí̵nɨ xámɨŋí̵ bɨ tí̵nɨ nɨmearo ámáyo sɨwá wiarɨgí̵ápa gí̵ seaiepɨsarɨŋáoyí̵ne' xwɨyí̵á eŋíná Moseso nɨrɨrɨ rí̵wamɨŋí̵ eaŋí̵pɨ tí̵nɨ nionɨ agwɨ seararɨŋápɨ tí̵nɨ axí̵pɨ e epí̵rí̵árɨnɨ.\" urɨŋɨnigɨnɨ.\nXí̵o xegí̵ Nasaretɨ ŋweáyí̵ rí̵wí̵ umogí̵á nánɨrɨnɨ.53 Jisaso ewayí̵ xwɨyí̵á apɨ nura nu'ɨsáná e dánɨ pí̵nɨ nɨwiárɨmɨ nurɨ 54 aŋí̵ xí̵o xegí̵ xwe' iwiaroŋe nɨre'morɨ rotu' aŋí̵yo nɨpáwirɨ xwɨyí̵á ure'wapɨyarí̵ná ayí̵ ududí̵ nero re rɨnɨgí̵awixɨnɨ, \"Ámá royí̵ nɨjí̵á emɨmí̵ yarɨŋí̵ rɨpɨ gɨmɨ dánɨ nɨjí̵á imóní̵í̵rí̵anɨ? 55 O aŋí̵ mɨrarɨŋí̵ Josepomɨ xewaxo menɨranɨ? Xɨnáí Mariaíyɨ mɨrɨnɨŋíranɨ? Xogwáowa Jemiso tí̵nɨ Josepo tí̵nɨ Saimono tí̵nɨ Judaso tí̵nɨ rɨnɨŋowa re mɨŋweagí̵á reŋoɨ? 56 Xɨnapíwa nene tí̵nɨ mɨŋweapa reŋoɨ? E eŋagɨ nánɨ ámá royí̵ arɨge nɨjí̵á apɨ imóní̵í̵rí̵anɨ?\" nɨrɨnɨro 57 wikí̵ dɨŋí̵ nɨwóga warɨŋagí̵a Jisaso xewanɨŋo nánɨ re urɨŋɨnigɨnɨ, \"Ámá xwɨyí̵á Gorɨxoyá wí̵á urókiamoarɨŋí̵ womɨ aŋí̵ mɨdáŋí̵yí̵ arí̵á umónarɨgí̵á aí xegí̵ e dáŋí̵yí̵ tí̵nɨ xexɨrí̵meáyí̵ tí̵nɨ o nánɨ 'Sa negí̵ ámáorɨnɨ.' nɨyaiwiro arí̵á umónarɨgí̵ámanɨ.\" nurɨrɨ 58 ayí̵ dɨŋí̵ mɨwɨkwí̵roarɨŋagí̵a nánɨ e nɨŋwearí̵ná emɨmí̵ xwapí̵ mɨwíwapɨyiŋɨnigɨnɨ.\nCopyright information for AAK\nWelcome to STEP Bible\nFrom Tyndale House, Cambridge UK\nUse the search box to find Bibles, commentaries, passages, search terms, etc. Here are some examples:\nESVGen 1\nThis shows how to quickly lookup a passage.\nNIVESVKJVGen 1\nLooking up a passage in three different translations is also easy.\nESVbrother\nThis asks STEP to search for the Greek word for 'brother' and show the results in the ESV.\nNIVESVlandhe.sed\nThis example runs both a 'Hebrew word search' and a 'Text' search and shows the results in both the NIV and ESV.\nESVthroneDavidIsa-Rev\nYou can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.\nKJVWHNUJohn 1\nInterlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.\n© Tyndale House, Cambridge, UK - 2018","id":"<urn:uuid:d64ec010-8f75-4032-a185-4da3c46b4be0>","dump":"CC-MAIN-2018-09","url":"https:\/\/www.stepbible.org\/?q=version=AAK%7Creference=Mat.13","date":"2018-02-21T07:30:52Z","file_path":"s3:\/\/commoncrawl\/crawl-data\/CC-MAIN-2018-09\/segments\/1518891813571.24\/warc\/CC-MAIN-20180221063956-20180221083956-00096.warc.gz","language":"aak","language_score":1.0000038147,"language_script":"Latn","minhash_cluster_size":5,"top_langs":"{\"aak_Latn_score\": 1.0000038146972656}","num_words":1832,"character_repetition_ratio":0.08,"word_repetition_ratio":0.011,"special_characters_ratio":0.17,"stopwords_ratio":0.138,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Hebrews 51 Apaxí̵pánɨŋí̵ imónɨgí̵á xwe' wo wo nowanɨ í̵wí̵ wigí̵ ámá yarɨgí̵ápɨ nánɨ Gorɨxoyá íráí̵ onɨŋe nánɨ nɨwurɨyiro aiwá peaxí̵ utiro rɨdɨyowá wiiro epí̵rí̵a nánɨ xí̵o wigí̵ imónɨgí̵áyo dánɨ e'í̵nɨŋí̵ nɨyoarɨ urí̵peaarɨŋowarɨnɨ. 2 Awa enɨ we' rónɨŋí̵ imónɨŋí̵pɨnɨ oyaneyɨnɨrɨ nero aí eŋí̵ neánɨro mɨxɨmopaxí̵ wíagí̵a nánɨ wigí̵ ámá mají̵á nero xeŋwí̵mɨnɨ kɨnɨmóní̵áyo ananɨ awayinɨ mɨmeyówárí̵ wipaxowarɨnɨ. 3 We' rónɨŋí̵ imónɨŋí̵pɨnɨ oyaneyɨnɨrɨ nero aí eŋí̵ neánɨro mɨxɨmopaxí̵ wíagí̵a nánɨ wigí̵ ámá í̵wí̵ yarɨgí̵ápɨ nánɨ rɨdɨyowá wiiarɨgí̵ápa í̵wí̵ wiwanɨŋowa yarɨgí̵ápɨ nánɨ enɨ rɨdɨyowá minɨpaxí̵ mimónɨgí̵áwarɨnɨ. Awa enɨ aga ninɨpaxowarɨnɨ. 4 Ámá wo xewanɨŋo we' íkwiaŋwí̵yo nɨŋwɨrárɨnɨrɨ xí̵o xegí̵ dɨŋí̵yo dánɨ rí̵peánarɨŋí̵manɨ. Oweoɨ, nowanɨ eŋíná Gorɨxo xí̵o xegí̵ dɨŋí̵ tí̵nɨ Erono apɨ e oimónɨrɨ we'yo í̵á umɨrɨŋí̵pa axí̵pɨ umɨráná apaxí̵pánɨŋí̵ imónɨŋí̵ xwe'owa imónarɨgí̵árɨnɨ. 5 Kiraiso enɨ xewanɨŋo seáyɨ e nɨmí̵eyoánɨrɨ apaxí̵pánɨŋí̵ imónɨŋí̵ xwe' wonɨ oimónɨmɨnɨrɨ mɨrí̵peánɨŋɨnigɨnɨ. Oweoɨ, Gorɨxo omɨ seáyɨ e numí̵eyoarɨ Bɨkwí̵yo nɨrɨnɨrɨ eánɨŋí̵ rɨpɨ urɨŋɨnigɨnɨ, \"Joxɨ gí̵ íwoxɨ oimónɨrɨ simɨxí̵árɨnɨ. Agwɨ ríná joxí̵nɨŋí̵ semeáárɨnɨ.\" nurɨrɨ 6 Bɨkwí̵yo ámɨ wí e nɨrɨnɨrɨ eánɨŋí̵ rɨpɨ enɨ urɨŋɨnigɨnɨ, \"Apaxí̵pánɨŋí̵ imónɨŋí̵ Merikisedeko nimónɨrɨ eŋí̵ yapɨ joxɨ enɨ axí̵pɨ anɨŋí̵ nánɨ e imóní̵ɨrɨxɨnɨ.\" urɨŋí̵ eŋagɨ nánɨ Kiraiso e imónɨŋí̵rɨnɨ. 7 Xámɨ o ámá nimónɨrɨ xwí̵á tí̵yo nɨŋwearí̵ná \"Ámá nɨpɨkianɨro yarɨgí̵ápɨ nánɨ wáyí̵ ninɨnɨgɨnɨrɨ ápo dɨŋí̵ sɨxí̵ nɨmímopaxorí̵anɨ?\" nɨyaiwirɨ arɨrá oninɨrɨ ŋwí̵ pɨyí̵ nɨwí̵rɨnɨrɨ gwí̵ní̵ kí̵kí̵á tí̵nɨ rɨxɨŋí̵ uráná xanomɨ arí̵á nɨwirɨ píránɨŋí̵ yapenɨŋo eŋagɨ nánɨ omɨ xɨxenɨ arí̵á wiŋorɨnɨ. 8 O Gorɨxomɨ xewaxo aí rí̵nɨŋí̵ xí̵omɨ nɨwímearɨ peŋí̵yo dánɨ re nɨyaiwirɨ nɨjí̵á imónɨŋí̵rɨnɨ, \"Ápomɨ arí̵á nɨwirɨ xɨxenɨ nerí̵ná apɨ e xɨxenɨ rí rɨnímeaarɨnɨ?\" E nɨyaiwirɨ nɨjí̵á nimónɨrɨ 9 xano wimónɨŋí̵ nɨpɨnɨ rɨxa sɨpearí̵mí̵ nɨyárɨrɨ nánɨ ámá xí̵omɨ pí̵rí̵ mɨwiaíkí arí̵á wiarɨgí̵á gɨyí̵ gɨyí̵ ní̵nɨ anɨŋí̵ miní̵ íníná naŋí̵nɨ ŋweapí̵rí̵a nánɨ yeáyí̵ uyimɨxemeapaxo imónɨrɨ 10 Gorɨxo re rárɨŋí̵pɨ tí̵nɨ xɨxenɨ imónɨrɨ eŋí̵rɨnɨ, \"Xwe' apaxí̵pánɨŋí̵ imónɨŋí̵ Merikisedeko imónɨŋí̵pa axí̵pɨ imónɨŋorɨnɨ.\" rárɨŋí̵pɨ tí̵nɨ xɨxenɨ imónɨrɨ eŋí̵rɨnɨ.\nJisasomɨ rí̵wí̵ umóí̵rɨxɨnɨrɨ erɨrí̵ wiŋí̵ nánɨrɨnɨ.11 \"Nionɨ 'Kiraiso nánɨ nɨrɨrí̵ná Merikisedeko nánɨ nɨrɨrí̵nɨŋí̵ apí̵nɨŋí̵ apí̵nɨŋí̵ imónɨnɨ.' osearɨmɨnɨ.\" nɨnimónɨrɨ aiwɨ arí̵á iwayí̵ pí̵rogí̵áyí̵ne', seyí̵ne' mí̵kí̵pɨ nánɨ nɨjí̵á imónɨpí̵rɨ nánɨ arɨge searɨmí̵ɨnɨ? 12 None ayá wí seare'wapɨyiŋwá eŋagwɨ nánɨ xamɨŋí̵yí̵ne' e dánɨ wíyo nure'wapɨyipaxí̵ nimónɨrí̵ná ayí̵ naŋí̵ imónɨmɨnɨrɨ eŋí̵ aiwɨ seyí̵ne' sɨnɨ majɨmají̵á yarɨŋagí̵a nánɨ ámá wí ámɨ Kiraiso nánɨ sɨrɨmɨŋí̵ imónɨŋí̵pimɨ dánɨ nɨseare'wapɨyipaxí̵ imónɨgí̵áyí̵ne'rɨnɨ. Seyí̵ne' aiwá nɨpaxí̵ mimóní̵ amɨŋí̵nɨ narɨgí̵áyí̵ yapɨ imónɨŋoɨ. 13 Ayí̵ rɨpɨ nánɨ seararɨŋɨnɨ. Ámá aiwá nɨpaxí̵ mimóní̵ sɨnɨ amɨŋí̵ narɨgí̵áyí̵ ní̵nɨ \"Apɨ nerí̵ná we' rónɨŋí̵pɨ yarɨŋoɨ.\" rɨnɨŋí̵pɨ nánɨ mají̵á nero nánɨ sɨnɨ niaíwí̵ pí̵opia yapɨ imónɨŋoɨ. 14 E nerɨ aí aiwáyí̵ ámá rɨxa ámɨnánɨŋí̵ imónɨgí̵áyí̵ narɨgí̵árɨnɨ. Ámá e imónɨgí̵áyí̵ wigí̵ dɨŋí̵ tí̵nɨ píránɨŋí̵ e'wapí̵narɨgí̵á eŋagɨ nánɨ naŋí̵ imónɨŋí̵pɨranɨ, sɨpí imónɨŋí̵pɨranɨ, ananɨ mí ómɨxarɨgí̵áyí̵rɨnɨ.\nCopyright information for AAK\nWelcome to STEP Bible\nFrom Tyndale House, Cambridge UK\nUse the search box to find Bibles, commentaries, passages, search terms, etc. Here are some examples:\nESVGen 1\nThis shows how to quickly lookup a passage.\nNIVESVKJVGen 1\nLooking up a passage in three different translations is also easy.\nESVbrother\nThis asks STEP to search for the Greek word for 'brother' and show the results in the ESV.\nNIVESVlandhe.sed\nThis example runs both a 'Hebrew word search' and a 'Text' search and shows the results in both the NIV and ESV.\nESVthroneDavidIsa-Rev\nYou can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.\nKJVWHNUJohn 1\nInterlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.\n© Tyndale House, Cambridge, UK - 2018","id":"<urn:uuid:9038b6a2-3920-4f61-b497-c00a5bd15296>","dump":"CC-MAIN-2018-09","url":"https:\/\/www.stepbible.org\/?q=version=AAK%7Creference=Heb.5","date":"2018-02-24T20:16:36Z","file_path":"s3:\/\/commoncrawl\/crawl-data\/CC-MAIN-2018-09\/segments\/1518891815934.81\/warc\/CC-MAIN-20180224191934-20180224211934-00060.warc.gz","language":"aak","language_score":0.9999564886,"language_script":"Latn","minhash_cluster_size":4,"top_langs":"{\"aak_Latn_score\": 0.999956488609314}","num_words":573,"character_repetition_ratio":0.056,"word_repetition_ratio":0.014,"special_characters_ratio":0.171,"stopwords_ratio":0.122,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Luke 19\nSakiaso eŋí̵pɨ nánɨrɨnɨ.1 Jisaso rɨxa Jeriko nɨre'morɨ aŋí̵ apimɨ áwɨnɨmɨ pwarí̵ná 2 ámá wo Sakiasoyɨ rɨnɨŋo —O ámá takisí̵ nánɨ nɨgwí̵ uráparɨgí̵áyo xɨráowánɨŋí̵ imónɨgí̵á worɨnɨ. Amɨpí wí mɨmu'rónɨŋorɨnɨ. 3 O \"Ámá Jisasoyɨ rɨnɨŋo gorí̵anɨ?\" nɨyaiwirɨ sɨŋwí̵ wɨnɨmɨnɨrɨ nerɨ aiwɨ rɨpí̵wo eŋagɨ nánɨ oxí̵ apɨxí̵ uyimároarɨŋagí̵a o yopa nɨmegɨnɨmɨ 4 ayo xámɨ numearɨ aŋí̵nɨ nurɨ \"Jisaso óí̵ rɨyimɨ punɨŋoɨ.\" nɨyaiwirɨ omɨ sɨŋwí̵ wɨnɨmɨnɨrɨ nánɨ íkí̵á womɨ nɨpeyirɨ wenɨŋí̵ nerɨ roŋáná 5 Jisaso nɨbɨrɨ e nɨrónapɨmáná sɨŋwí̵ anání̵í̵yí̵ Sakiasomɨ nɨwɨnɨrɨ re urɨŋɨnigɨnɨ, \"Sakiase, aŋí̵nɨ wepí̵neɨ. Sí̵á rɨyi joxɨ tí̵nɨ ŋweámí̵ɨnɨ. Dɨxí̵ aŋí̵ e nánɨ owaiyɨ.\" urí̵agɨ 6 o aŋí̵nɨ nɨwepí̵nɨrɨ yayí̵ tí̵nɨ nɨwirɨmeámɨ xegí̵ aŋí̵ e nánɨ nɨmeáa uŋɨnigɨnɨ. 7 Xegí̵ aŋí̵ e nánɨ nɨwirɨmeámɨ u'agɨ ámá ní̵nɨ sɨŋwí̵ e nɨwɨnɨro wikí̵ dɨŋí̵ nɨwiaiwiro re rɨnɨgí̵awixɨnɨ, \"Ámá í̵wí̵ yarɨŋí̵ o tí̵nɨ ŋweámɨnɨrɨ nánɨ pí nánɨ uŋoɨ?\" rɨnarí̵ná 8 Sakiaso e'í̵ nɨrómáná Jisasomɨ re urɨŋɨnigɨnɨ, \"Ámɨnáoxɨnɨ, nɨgí̵ iyí̵á í̵á amɨpí ní̵nɨ bɨ biau' kɨkɨrí̵ nepayómáná bɨ ámá uyípeayí̵ imónɨgí̵áyo mɨnɨ wimí̵árɨnɨ. Ámá gɨyí̵ gɨyo nionɨ yapí̵ nɨwíwapɨyirɨ nɨgwí̵ í̵wí̵ urápɨŋáyo wigí̵ í̵wí̵ urápɨŋáyí̵ tí̵nɨ nionɨyá wí tí̵nɨ seáyɨ e nikwiárɨrɨ mɨnɨ wimí̵árɨnɨ.\" urí̵agɨ 9 Jisaso re urɨŋɨnigɨnɨ, \"Agwɨ ámá ro arí̵o Ebɨrí̵amo Gorɨxomɨ dɨŋí̵ nɨwɨkwí̵rorɨ yagí̵pa axí̵pɨ nerɨ nɨsanɨrɨ e'agɨ nánɨ Gorɨxo rɨxa yokwarɨmí̵ nɨwiirɨ yeáyí̵ uyimɨxemeaŋoɨ. 10 Ayí̵ rɨpɨ nánɨrɨnɨ. Ámá imónɨŋáonɨ ámá í̵wí̵ ne'ra nuro anɨŋí̵ ikeamónanɨro yarɨgí̵áyo nánɨ pí̵á nerɨ yeáyí̵ uyimɨxemeámɨnɨrɨ bɨŋáonɨrɨnɨ.\" rɨŋɨnigɨnɨ.\nEwayí̵ ikaxí̵ omɨŋí̵ wiiarɨgí̵á we' wu'kau' nánɨrɨnɨ.11 Ámá ayí̵ xwɨyí̵á apɨ arí̵á nɨwiro Jerusaremɨ Jisaso warɨŋe nánɨ rɨxa aŋwɨ e imónɨŋagɨ nɨwɨnɨro dɨŋí̵ re nɨmóa ugí̵awixɨnɨ, \"Gorɨxo nene xwioxí̵yo mɨmeámí̵ nerɨ neameŋweaní̵ rɨxa nimónɨnɨŋoɨ. Jisaso Jerusaremɨ nɨre'morí̵ná e'máyo mɨxí̵ nuxí̵dowárɨmáná mɨxí̵ ináyí̵ nimónɨrɨ xwioxí̵yo mɨmeámí̵ nerɨ neameŋweanɨŋoɨ.\" Dɨŋí̵ e nɨmóa warí̵ná Jisaso \"O negí̵ mɨxí̵ ináyí̵ apaxí̵ me' nimónɨmenɨŋoɨ.\" oyaiwípoyɨnɨrɨ ewayí̵ xwɨyí̵á bɨ nurɨrɨ 12 re urɨŋɨnigɨnɨ, \"Ámá ámɨná wo mɨxí̵ ináyí̵ imónaurɨ ámɨ nɨbɨrɨ xegí̵ ámáyo meŋwearɨ emí̵ánɨrɨ aŋí̵ ná jí̵amɨ imónɨŋí̵mɨ umɨnɨrɨ nerí̵ná 13 xegí̵ xɨnáíwánɨŋí̵ nimónɨro omɨŋí̵ wiarɨgí̵á we' wu'kau' awamɨ 'Eɨnɨ.' nurɨrɨ nɨgwí̵ gorí̵ ámá anɨŋí̵ miní̵ omɨŋí̵ emá wau' wo nero meaarɨgí̵o wonɨ wonɨ nɨwia nurɨ re urɨŋɨnigɨnɨ, 'Nɨgwí̵ nionɨ seaiaparɨŋá rɨpɨ sayá imɨxɨpí̵rí̵a nánɨ bisɨnisí̵ nimɨxa warí̵ná seaímeáɨmɨgɨnɨ.' nurɨmɨ u'áná 14 ámá aŋí̵ e xí̵o tí̵nɨ ŋweagí̵áyí̵ wigí̵ xwioxí̵yo dánɨ wikí̵ dɨŋí̵ nɨwiaiwiro wigí̵ ámá wíyo re urowárɨgí̵awixɨnɨ, 'Mɨxí̵ ináyí̵ imɨmɨxɨmí̵ yarɨŋomɨ nuro \"O nene neameŋweaní̵a nánɨ mɨneaimónarɨnɨ.\" urí̵poyɨ.' urowárí̵agí̵a awa nuro mɨxí̵ ináyí̵ imɨmɨxɨmí̵ yarɨŋomɨ e urí̵agí̵a aiwɨ 15 o ámɨná bí̵omɨ mɨxí̵ ináyí̵ nimɨxɨrɨ xegí̵ aŋí̵ e nánɨ urowárɨŋɨnigɨnɨ. O rɨxa mɨxí̵ ináyí̵ nimónɨrɨ aŋí̵ e nɨre'morí̵ná awa bisɨnisí̵ nimɨxɨrí̵ná nɨgwí̵ sayá rí̵a imɨxí̵awixɨnɨrɨ sɨŋwí̵ owɨnɨmɨnɨrɨ re rɨŋɨnigɨnɨ, 'Gí̵ omɨŋí̵ niiarɨgí̵á nɨgwí̵ wiŋáwa obí̵poyɨ.' ráná 16 wo nɨbɨrɨ re urɨŋɨnigɨnɨ, 'Negí̵ neameŋweaŋoxɨnɨ, nɨgwí̵ gorí̵ joxɨ niapɨŋo tí̵nɨ bisɨnisí̵ nimɨxa nurí̵ná rɨxa we' wu'kau' sayá imɨxɨŋárɨnɨ.' urí̵agɨ 17 o re urɨŋɨnigɨnɨ, 'Gí̵ omɨŋí̵ niiarɨŋí̵ naŋoxɨnɨ, ayí̵ awiaxí̵rɨnɨ. Joxɨ nɨgwí̵ nionɨ siapɨŋáo tí̵nɨ nionɨ rɨrɨŋápa xɨxenɨ eŋí̵ nánɨ gapɨmaní̵ nimónɨrɨ aŋí̵ we' biau'mɨ meŋweáɨrɨxɨnɨ.' urɨŋɨnigɨnɨ. 18 Ámɨ wo nɨbɨrɨ re urɨŋɨnigɨnɨ, 'Negí̵ neameŋweaŋoxɨnɨ, nɨgwí̵ gorí̵ joxɨ niapɨŋo tí̵nɨ bisɨnisí̵ nimɨxa nurí̵ná rɨxa we' wu' sayá imɨxɨŋárɨnɨ.' urí̵agɨ 19 mɨxí̵ ináyo re urɨŋɨnigɨnɨ, 'Joxɨ enɨ gapɨmaní̵ nimónɨrɨ aŋí̵ we' bimɨ meŋweáɨrɨxɨnɨ.' urɨŋɨnigɨnɨ. 20 Ámɨ wo nɨbɨrɨ re urɨŋɨnigɨnɨ, 'Negí̵ neameŋweaŋoxɨnɨ, nɨgwí̵ joxɨ niapɨŋo nionɨ írɨkwí̵yo wowí̵ nerɨ tɨŋáo sɨnɨ riworɨnɨ. 21 Joxɨ xeanɨŋí̵ rarɨŋoxɨ eŋagɨ nánɨ wáyí̵ niní̵agɨ \"Nɨgwí̵ ro xwɨrí̵á ikɨxe'ánáyí̵, iwaŋí̵ neaní̵árí̵anɨ?\" nɨyaiwirɨ bisɨnisí̵ wí mimɨxɨŋárɨnɨ. Joxɨ amɨpí ámá wa tí̵áyí̵ dɨxí̵ mearɨ aiwá ámá wa ɨwí̵á urí̵áyí̵ dɨxí̵ mirɨ yarɨŋoxɨ eŋagɨ nánɨ rɨrarɨŋɨnɨ.' urí̵agɨ 22 o re urɨŋɨnigɨnɨ, 'Omɨŋí̵ niiarɨŋí̵ sumí roxɨnɨ, jɨwanɨŋoxɨ nɨrí̵í̵yo dánɨ xwɨyí̵á rɨmearɨmí̵ɨnɨ. Nionɨ xeanɨŋí̵ rarɨŋáonɨ amɨpí ámá wa tí̵áyí̵ nɨgí̵ mearɨ aiwá wa ɨwí̵á urí̵áyí̵ nɨgí̵ mirɨ yarɨŋáonɨ eŋagɨ nánɨ joxɨ nɨjí̵á imónɨŋagɨ nánɨ 23 pí nánɨ nɨgwí̵ nionɨ siapɨŋáo nɨgwí̵ aŋí̵yo mɨnɨtipa eŋí̵rɨnɨ. E nɨtɨrɨ sɨŋwɨrɨyí̵, nɨgwí̵ o tí̵nɨ ámɨ bɨ seáyɨ e ikwiárɨnɨŋáná meámɨnɨrɨ e'árɨnɨ.' nurɨrɨ 24 ámá aŋwɨ e rogí̵áyo re urɨŋɨnigɨnɨ, 'Ámá romɨ nɨgwí̵ ro nurápɨro nɨgwí̵ we' wu'kau' tí̵ŋomɨ mɨnɨ wípoyɨ.' urí̵agɨ 25 awa re urɨgí̵awixɨnɨ, 'Ai, negí̵ neameŋweaŋoxɨnɨ, o rɨxa we' wu'kau' tí̵ŋorɨnɨ. Pí nánɨ ámɨ wo wirí̵ɨnɨ?' urí̵agí̵a 26 o re urɨŋɨnigɨnɨ, 'Nionɨ re seararɨŋɨnɨ, \"Ámá gɨyí̵ gɨyí̵ nionɨ wiŋápɨ píránɨŋí̵ nɨmero xwe' nimɨxɨrí̵náyí̵ ámɨ wínɨ meapí̵rí̵árɨnɨ. Gɨyí̵ gɨyí̵ nionɨ wiŋápɨ mɨmepa nerɨ kikií̵á nerí̵náyí̵ apɨ aí ámɨ nurápɨmí̵árɨnɨ.\" seararɨŋɨnɨ. 27 E nerɨ aiwɨ nionɨ tí̵nɨ mɨxí̵ imónarɨŋwáyí̵ \"O negí̵ mɨxí̵ ináyí̵ nimónɨrɨ neameŋweanɨ nánɨ mɨneaimónarɨnɨ.\" yaiwíí̵áyo nɨwirɨmeámɨ nɨbɨro gí̵ sɨŋwí̵ anɨŋae' dánɨ pɨkípoyɨ.' urɨŋɨnigɨnɨ.\" 28 Jisaso ewayí̵ xwɨyí̵á apɨ nurárɨmɨ Jerusaremɨ nánɨ nɨyirí̵ná xámɨ umeaŋɨnigɨnɨ.\nJerusaremɨyo nɨre'morí̵ná mɨxí̵ ináyí̵ re'moarɨgí̵ápa re'moŋí̵ nánɨrɨnɨ.29 Jisaso aŋí̵ onɨmiá biau' —Aŋí̵ apiau' dí̵wí̵ Oripi rɨnɨŋí̵pimɨ dánɨ aŋwɨ e imónɨnɨ. Apiau' yoí̵ Betɨpasi rɨnɨŋí̵pɨ tí̵nɨ Betani rɨnɨŋí̵pɨ tí̵nɨ tí̵ŋí̵ e aŋwɨ e nɨre'morí̵ná wiepɨsarɨŋí̵yí̵ wau'mɨ re urowárɨŋɨnigɨnɨ, 30 \"Awagwí aŋí̵ jí̵apimɨ nánɨ nuri nɨre'morí̵ná dogí sɨpɨkí̵ e yurárɨnɨŋagɨ wɨní̵ío —Sɨnɨ ámá seáyɨ e e'í̵ mɨŋweaarɨgí̵orɨnɨ. Omɨ níkweari nɨmeámɨ bí̵piyɨ. 31 Ámá wo sɨŋwí̵ neanɨrɨ 'Awagwí pí nánɨ íkweaarɨŋiɨ?' earánáyí̵, re urí̵piyɨ, 'Ámɨnáo seáyɨ e e'í̵ nɨŋwearɨ nɨmeámɨ umɨnɨrɨ nánɨ yearowárɨŋoɨ.' urí̵piyɨ.\" urowárí̵agɨ 32 awau' nuríná xí̵o urí̵í̵pa axí̵pɨ eŋagɨ nɨwɨnɨri 33 rɨxa dogí sɨpɨko íkweaarí̵ná xiáwowa re urɨgí̵awixɨnɨ, \"Pí nánɨ dogíomɨ íkweaarɨŋiɨ?\" urí̵agí̵a 34 awau' \"Yegí̵ Ámɨnáo seáyɨ e e'í̵ nɨŋwearɨ nɨmeámɨ unɨ nánɨ íkweaarɨŋwiɨ.\" nurɨri 35 Jisaso pwarɨŋe nánɨ nɨmeámɨ nuri e nurárɨmáná wigí̵ rapɨrapí̵ seáyɨ e yínɨgí̵ápɨ seáyɨ e nɨwikwiáriro Jisasomɨ seáyɨ e ŋwɨráráná 36 dogíomɨ e'í̵ nɨŋwearɨ nɨmeámɨ warí̵ná oxí̵ apɨxí̵ xí̵o tí̵nɨ warɨgí̵áyí̵ mɨxí̵ ináyí̵yo yayí̵ wianɨro yarɨgí̵ápa wigí̵ iyí̵á saŋwí̵yo rí̵kárɨnɨgí̵áyí̵ nɨmearo óí̵ e íkwiaŋwí̵ neapára nuro 37 o rɨxa Jerusaremɨ tí̵ŋí̵ aŋwɨ e nɨre'morí̵ná dí̵wí̵ mɨŋí̵ Oripiyɨ rɨnɨŋí̵pimɨ ipí̵mieaarí̵ná xegí̵ wiepɨsarɨŋí̵ obaxí̵ xí̵o tí̵ŋí̵ e epí̵royí̵ egí̵áyí̵ re egí̵awixɨnɨ. Emɨmí̵ Jisaso yarɨŋí̵ ní̵nɨyí̵ sɨŋwí̵ wɨnayigí̵á nánɨ yayí̵ seáyɨmɨ dánɨ nero Gorɨxo nánɨ rí̵aiwánɨŋí̵ nɨrɨro yayí̵ numero 38 re nɨra ugí̵awixɨnɨ, \"Mɨxí̵ ináyí̵ Ámɨnáo neaurowáriŋí̵ ro oyá dɨŋí̵ tí̵nɨ seáyɨ e oimónɨnɨ. 'Aŋí̵namɨ ŋweaŋoxɨnɨ, joxɨ nɨwayɨrónɨrɨ oŋweanɨ.' neaimónarɨnɨ. Omɨnɨ seáyɨmɨ dánɨ yayí̵ oumeaneyɨ.\" nɨra warí̵ná 39 Parisi wa ámá epí̵royí̵ egí̵áyo áwɨnɨmɨ dánɨ re urɨgí̵awixɨnɨ, \"Neare'wapɨyarɨŋoxɨnɨ, dɨxí̵ wiepɨsarɨŋí̵yo mɨxí̵ nurɨrɨ 'E mɨrɨpa e'poyɨ.' ureɨ.\" urí̵agí̵a aí 40 o re urɨŋɨnigɨnɨ, \"Wí pí̵nɨ wiárɨpí̵rɨme'oɨ. Pí̵nɨ nɨwiárɨrí̵náyí̵, sí̵ŋá tɨyí̵ enɨ rí̵aiwánɨŋí̵ nɨrɨro nionɨ nánɨ Gorɨxomɨ seáyɨ e umepí̵ráoɨ.\" urɨŋɨnigɨnɨ.\nJisaso Jerusaremɨ nánɨ ŋwí̵ eaŋí̵ nánɨrɨnɨ.41 Jisaso rɨxa Jerusaremɨ tí̵ŋí̵ e aŋwɨ e nɨre'morí̵ná aŋí̵ apimɨ nɨwɨnɨrí̵ná ŋwí̵ nearɨ 42 re rɨŋɨnigɨnɨ, \"Jerusaremɨ ŋweáyí̵ne' nionɨ e'í̵ píránɨŋí̵ seaŋwɨrárɨpaxí̵ imónɨŋápɨ nánɨ nɨjí̵á nimónɨro sɨŋwɨrɨyí̵, ayí̵ naŋí̵ imónɨmɨnɨrɨ eŋí̵rɨnɨ. E nerɨ aiwɨ nionɨ segí̵ sɨŋwí̵ anɨgí̵e dánɨ pí̵ní̵nɨŋí̵ imónɨŋagɨ nánɨ seyí̵ne' mají̵á imónɨŋoɨ. 43 Rí̵we'ná ámá seyí̵ne' tí̵nɨ mɨxí̵ inarɨgí̵áyí̵ awí nɨseamero segí̵ ákɨŋápimɨ pɨxemoánanɨro nánɨ xwí̵á waíwí̵nɨŋí̵ nɨta nɨpeyiro awí xapɨxapí̵ nɨseamudí̵mómáná 44 segí̵ aŋí̵ pɨpɨnamí̵ ne'ra uro niaíwí̵ pɨpɨkímí̵ ero nero aŋí̵ nɨmɨrɨrí̵ná sí̵ŋá nɨkɨkírónɨga peyinɨŋí̵yí̵ bɨ xe okɨkírónɨnɨrɨ sɨŋwí̵ wɨnɨpí̵rí̵ámanɨ. Yeáyí̵ seayimɨxemeámí̵a nánɨ seaímeáagɨ aiwɨ seyí̵ne' mí mɨnómɨxɨpa yarɨŋagí̵a nánɨ e e seaikárɨpí̵rí̵árɨnɨ\" rɨŋɨnigɨnɨ.\nAŋí̵ rɨdɨyowá yarɨgí̵iwámɨ dánɨ mɨxí̵ urowárapɨŋí̵ nánɨrɨnɨ.45 Jisaso rɨxa Jerusaremɨ nɨre'morɨ aŋí̵ naŋwí̵ Gorɨxo nánɨ rɨdɨyowá yarɨgí̵iwámɨ nɨpáwirɨ ámá makerí̵á nimɨxɨro naŋwí̵ rɨdɨyowá nánɨ bí̵ yarɨgí̵áyo mɨxí̵dámí̵ nɨwirí̵ná 46 re urɨŋɨnigɨnɨ, \"Bɨkwí̵ Gorɨxoyápimɨ xegí̵ aŋí̵ riwá nánɨ re nɨrɨnɨrɨ eánɨnɨ, 'Aŋí̵ nionɨyáyí̵ ámá nɨbɨro xwɨyí̵á rɨrɨmí̵ nipí̵rí̵iwárɨnɨ.' nɨrɨnɨrɨ eánɨŋagɨ aiwɨ seyí̵ne' aŋí̵ ámá yapí̵ nɨwiepɨsiro í̵wí̵ uráparɨgí̵áyí̵yáiwánɨŋí̵ imɨxarɨŋoɨ.\" urɨŋɨnigɨnɨ.\n47 O sí̵á ayí̵ ayo aŋí̵ iwámɨ dánɨ ámáyo ure'wapɨyarí̵ná apaxí̵pánɨŋí̵ imónɨgí̵á xwe'owa tí̵nɨ ŋwí̵ ikaxí̵ eánɨŋí̵pɨ mewegí̵áwa tí̵nɨ Judayí̵ ámɨná seáyɨ e imónɨgí̵áwa tí̵nɨ omɨ \"Opɨkianeyɨ.\" nɨrɨro aiwɨ 48 oxí̵ apɨxí̵ ní̵nɨ oyá xwɨyí̵á arí̵á wianɨro aga nɨwimónarɨŋagɨ nánɨ omɨ pɨkipaxí̵ bɨ mimónɨŋagɨ nánɨ sɨŋwí̵ wɨnaxí̵dɨmegí̵awixɨnɨ.\nCopyright information for AAK\nWelcome to STEP Bible\nFrom Tyndale House, Cambridge UK\nUse the search box to find Bibles, commentaries, passages, search terms, etc. Here are some examples:\nESVGen 1\nThis shows how to quickly lookup a passage.\nNIVESVKJVGen 1\nLooking up a passage in three different translations is also easy.\nESVbrother\nThis asks STEP to search for the Greek word for 'brother' and show the results in the ESV.\nNIVESVlandhe.sed\nThis example runs both a 'Hebrew word search' and a 'Text' search and shows the results in both the NIV and ESV.\nESVthroneDavidIsa-Rev\nYou can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.\nKJVWHNUJohn 1\nInterlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.\n© Tyndale House, Cambridge, UK - 2018","id":"<urn:uuid:2b48f7b9-2b72-475f-a054-45bde0d0ab62>","dump":"CC-MAIN-2018-09","url":"https:\/\/www.stepbible.org\/?q=version=AAK%7Creference=Luk.19","date":"2018-02-19T23:59:37Z","file_path":"s3:\/\/commoncrawl\/crawl-data\/CC-MAIN-2018-09\/segments\/1518891812855.47\/warc\/CC-MAIN-20180219231024-20180220011024-00452.warc.gz","language":"aak","language_score":0.9999952316,"language_script":"Latn","minhash_cluster_size":3,"top_langs":"{\"aak_Latn_score\": 0.999995231628418}","num_words":1334,"character_repetition_ratio":0.06,"word_repetition_ratio":0.012,"special_characters_ratio":0.182,"stopwords_ratio":0.16,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Matthew 25\nEwayí̵ ikaxí̵ apɨxí̵ apɨyá we' wu'kau' nánɨrɨnɨ.1 Jisaso ewayí̵ xwɨyí̵á re urɨŋɨnigɨnɨ, \"Ámá 'Gorɨxo xí̵o xegí̵ xwioxí̵yo mɨmeámí̵ nerɨ oneameŋweanɨ.' yaiwíí̵áyí̵ apɨxí̵ apɨyá we' wu'kau' riwánɨŋí̵ imónɨŋoɨ. Íwa 'Negí̵ ámá o xegí̵ apɨxí̵ sɨŋí̵ meanímɨ nɨwirɨmiaumɨ bɨnɨŋoɨ.' rɨní̵agɨ arí̵á nɨwiro óí̵ e oneairɨmeáronɨrɨ wigí̵ ramɨxí̵ xɨxegí̵nɨ nɨmɨxárómɨ nuro óí̵ e wenɨŋí̵ nero ŋweagí̵íwarɨnɨ. 2 Apɨxí̵ we' ná wu'nɨ íwa majɨmají̵á ikárɨnɨgí̵íwarɨnɨ. We' wí̵u'mɨ dáŋí̵ wíwa dɨŋí̵ píránɨŋí̵ mogí̵íwarɨnɨ. 3 Majɨmají̵á ikárɨní̵íwa ramɨxí̵ nɨmaxɨrí̵ná piurí̵ sɨxí̵ mɨmaxɨrɨgí̵íwarɨnɨ. 4 Dɨŋí̵ píránɨŋí̵ móí̵íwa ramɨxí̵ nɨmaxɨrí̵ná piurí̵ sɨxí̵ enɨ xɨxegí̵nɨ maxɨrɨgí̵íwarɨnɨ. 5 Íwa wenɨŋí̵ nerɨ ŋweaŋáná apɨxí̵ sɨŋí̵ meano sɨnɨ sí̵á órɨpí̵ní̵ yarí̵ná íwa sá niówárí̵ nero rɨxa sá weŋáná 6 rɨxa árɨwegí̵ imónáná rí̵aiwá re rɨnɨŋɨnigɨnɨ, 'Wenɨŋí̵ e'poyɨ. Apɨxí̵ sɨŋí̵ meáo rɨxa iwo barɨnɨ. Seyí̵ne' óí̵ e wirɨme'napí̵poyɨ.' rɨní̵agɨ arí̵á nɨwiro 7 apɨxí̵ apɨyá níwanɨ nɨwiápí̵nɨmearo ramɨxí̵ ápiáwí̵ xwe' owenɨrɨ í̵á nɨkɨnɨmɨxɨmáná 8 mají̵á ikárɨní̵íwa wigí̵ piurí̵ yeáyí̵ nerɨ ramɨxí̵ supárarɨŋagɨ nɨwɨnɨro dɨŋí̵ píránɨŋí̵ móí̵íwamɨ re urɨgí̵awixɨnɨ, 'Negí̵ ramɨxí̵ supárɨmɨnɨrɨ yarɨŋagɨ nánɨ sewayí̵ne' piurí̵ bɨ neaiapí̵poyɨ.' urí̵agí̵a aiwɨ 9 íwa re urɨgí̵awixɨnɨ, 'Oweoɨ, piurí̵ newane'yá ramɨxí̵ sewayí̵ne'yá tí̵nɨ newane'yá tí̵nɨ xɨxenɨ mimónɨnɨ. Newane'yá enɨ supárɨnɨgɨnɨ. Sewayí̵ne' nuro segí̵ enɨ sɨtɨwá aŋí̵yo ámá piurí̵ bí̵ yarɨgí̵áyo bí̵ e'poyɨ.' urí̵agí̵a 10 majɨmají̵á ikárɨní̵íwa piurí̵ bí̵ yanɨro nánɨ u'áná ámá apɨxí̵ sɨŋí̵ meáo nɨbɨrɨ apɨyá wíwa píránɨŋí̵ nimɨxɨnɨrɨ wenɨŋí̵ nero ŋweagí̵íwa o tí̵nɨ nerɨmeánɨmɨ aŋí̵ aiwá apɨxí̵ meanɨ nánɨ imɨxárí̵e nánɨ nuro aŋí̵yo páwíáná ówaŋí̵ yárɨnɨŋɨnigɨnɨ. 11 Ówaŋí̵ rɨxa nɨyárɨnɨmáná eŋáná apɨyá piurí̵ bí̵ yanɨro u'í̵íwa nɨbɨro bí̵arɨwámɨ dánɨ re urɨgí̵awixɨnɨ, 'Ámɨnáoxɨnɨ, Ámɨnáoxɨnɨ, newane' ówaŋí̵ neaí̵kwiomeaɨ.' urí̵agí̵a aí 12 o re urɨŋɨnigɨnɨ, 'Nionɨ nepa seararɨŋɨnɨ. Nionɨ sewayí̵ne' nánɨ mají̵onɨrɨnɨ.' urɨŋɨnigɨnɨ.\" Jisaso ewayí̵ xwɨyí̵á e nurɨrɨ 13 re urɨŋɨnigɨnɨ, \"Sí̵á nionɨ weapɨmí̵áyi soyí̵ne' mají̵á eŋagɨ nánɨ píránɨŋí̵ wenɨŋí̵ nero awínɨŋí̵ ŋweáí̵rɨxɨnɨ.\nEwayí̵ ikaxí̵ omɨŋí̵ wiiarɨgí̵á wau' wo nánɨrɨnɨ.14 \"Ayí̵ rɨpɨ nánɨ 'Awínɨŋí̵ ŋweáí̵rɨxɨnɨ.' seararɨŋɨnɨ. Nionɨ ámɨ nɨweapɨrí̵ná ámá nionɨ nɨxí̵darɨgí̵áyo wigí̵ niiarɨgí̵ápɨ xɨxenɨ wiimí̵á eŋagɨ nánɨ nionɨ ámá amɨpí mɨmu'rónɨŋí̵ rónɨŋí̵ imónɨŋɨnɨ. O xegí̵ aŋí̵ wíyo urí̵naumɨnɨrɨ nerí̵ná ámá xɨnáíwánɨŋí̵ nimónɨro omɨŋí̵ wiiarɨgí̵áwamɨ 'Eɨnɨ.' nurɨrɨ xegí̵ iyí̵á í̵á nɨgwí̵ amɨpí píránɨŋí̵ umeipí̵rɨ nánɨ yaŋí̵ nɨwirí̵ná 15 omɨŋí̵ xɨxenɨ epaxowa eŋagɨ nɨwɨnɨrɨ womɨ nɨgwí̵ K5,000 mɨnɨ wirɨ womɨ K2,000 mɨnɨ wirɨ womɨ K1,000 mɨnɨ wirɨ nemo aŋí̵ wíyo urí̵naumɨnɨrɨ uŋɨnigɨnɨ. 16 Nɨgwí̵ K5,000 wío apaxí̵ me' nurɨ nɨgwí̵ apɨ tí̵nɨ omɨŋí̵ nerí̵ná sayá nimɨxɨrɨ ámɨ K5,000 bɨ sayá imɨxɨŋɨnigɨnɨ. 17 Nɨgwí̵ K2,000 wío enɨ nɨgwí̵ apɨ tí̵nɨ omɨŋí̵ nerí̵ná ámɨ K2,000 bɨ sayá imɨxɨŋɨnigɨnɨ. 18 E nerɨ aí nɨgwí̵ K1,000 wío nɨgwí̵ apɨ nɨmeámɨ nurɨ mínɨŋwí̵ nɨrɨpɨmáná mɨraxwoyá nɨgwí̵ pí̵ní̵ e tɨŋɨnigɨnɨ. 19 Mɨraxwo aŋí̵ wíyo urí̵naumɨnɨrɨ wago neme'ɨsáná ámɨ nɨbɨrɨ 'Gí̵ nɨgwí̵ rɨxa sayá nimɨxa ugí̵árí̵anɨ? Sɨŋwí̵ owɨnɨmɨnɨ.' nɨyaiwirɨ 'Gí̵ omɨŋí̵ niiarɨgí̵á nɨgwí̵ wiŋáwa obí̵poyɨ.' ráná 20 ámá nɨgwí̵ K5,000 wiŋo nɨgwí̵ xí̵o wiŋí̵pɨ tí̵nɨ nɨgwí̵ K5,000 xí̵o sayá imɨxɨŋí̵pɨ tí̵nɨ nɨmeámɨ nɨbɨrɨ sɨwá nɨwirɨ re urɨŋɨnigɨnɨ, 'Mɨraxwe, joxɨ xámɨ K5,000 niapɨŋí̵pɨ ámɨ nionɨ sayá nimɨxɨrí̵ná K5,000 ámɨ bɨ imɨxɨŋá rɨpɨ sɨŋwí̵ wɨneɨ.' urí̵agɨ 21 mɨraxwo re urɨŋɨnigɨnɨ, 'Gí̵ omɨŋí̵ niiarɨŋoxɨnɨ, joxɨ omɨŋí̵ niirí̵ná anɨŋí̵ miní̵ naŋí̵ niiarɨŋoxɨnɨ, joxɨ awiaxí̵ e'í̵rɨnɨ. Omɨŋí̵ onɨmiá nionɨ siapɨŋápɨ joxɨ anɨŋí̵ miní̵ píránɨŋí̵ niiŋí̵ eŋagɨ nánɨ gí̵ amɨpí obaxí̵yo merí̵a nánɨ \"Bosɨwoxɨnɨ\" nɨrɨrɨrɨ orɨrí̵peámɨnɨ. Joxɨ ní̵wiapɨrɨ nionɨ tí̵nɨ nawínɨ nɨŋwearí̵ná yayí̵ nionɨ ninarɨŋí̵pa axí̵pɨ yayí̵ osinɨnɨ.' urɨŋɨnigɨnɨ. 22 Ámá nɨgwí̵ K2,000 wiŋo nɨbɨrɨ re urɨŋɨnigɨnɨ, 'Mɨraxwe, joxɨ K2,000 niapɨŋí̵pɨ nionɨ sayá nimɨxɨrí̵ná K2,000 ámɨ bɨ rɨpɨ xɨrɨŋá rɨpɨ sɨŋwí̵ wɨneɨ.' urí̵agɨ 23 mɨraxwo re urɨŋɨnigɨnɨ, 'Gí̵ omɨŋí̵ nɨniiarɨŋoxɨnɨ, joxɨ omɨŋí̵ niirí̵ná anɨŋí̵ miní̵ naŋí̵ niiarɨŋoxɨnɨ, joxɨ awiaxí̵ e'í̵rɨnɨ. Omɨŋí̵ onɨmiá nionɨ siapɨŋápɨ joxɨ anɨŋí̵ miní̵ píránɨŋí̵ niiŋí̵ eŋagɨ nánɨ gí̵ amɨpí obaxí̵yo merí̵a nánɨ \"Bosɨwoxɨnɨ\" nɨrɨrɨrɨ orɨrí̵peámɨnɨ. Joxɨ ní̵wiapɨrɨ nionɨ tí̵nɨ nawínɨ nɨŋwearí̵ná yayí̵ nionɨ ninarɨŋí̵pa axí̵pɨ yayí̵ osinɨnɨ.' urɨŋɨnigɨnɨ. 24 Ámá nɨgwí̵ K1,000 wiŋo nɨbɨrɨ re urɨŋɨnigɨnɨ, 'Mɨraxwe, joxɨ arí̵á rí̵á we' rarɨŋoxɨrɨnɨ. Aiwá joxɨ jɨwanɨŋoxɨ ɨwí̵á murɨŋe mirɨ ɨwí̵ mɨmó eŋe mirɨ yarɨŋoxɨ eŋagɨ nánɨ 25 nionɨ wáyí̵ nerɨ nɨgwí̵ K1,000 joxɨ niapɨŋí̵pɨ nɨmeámɨ nurɨ xwí̵á weyárɨŋárɨnɨ. Sɨŋwí̵ wɨneɨ. Dɨxí̵ nɨgwí̵pɨ ripɨrɨnɨ.' urí̵agɨ aí 26 mɨraxwo re urɨŋɨnigɨnɨ, 'Gí̵ omɨŋí̵ niiarɨŋí̵ rí̵wí̵ sɨwí̵á yiŋí̵ roxɨnɨ, joxɨ sɨpínɨ eŋí̵rɨnɨ. Joxɨ \"Xewanɨŋo ɨwí̵á murɨŋe mirɨ ɨwí̵ mɨmó eŋe mirɨ yarɨŋorɨnɨ.\" nɨniaiwirɨ nánɨ 27 nɨgwí̵ nionɨ siapɨŋápɨ pí nánɨ nɨgwí̵ aŋí̵yo mɨtɨpa eŋí̵rɨnɨ. E nɨtɨrɨ sɨŋwɨrɨyí̵, nɨgwí̵ apɨ tí̵nɨ ámɨ bɨ seáyɨ e ikwiárɨnɨŋáná meámɨnɨrɨ e'árɨnɨ.' nurɨrɨ 28 wamɨ re urɨŋɨnigɨnɨ, 'Nɨgwí̵ K1,000 xɨrɨŋomɨ nurápɨro K10,000 xɨrɨŋomɨ mɨnɨ wípoyɨ. 29 Ayí̵ rɨpɨ nánɨ seararɨŋɨnɨ. Ámá gɨyí̵ gɨyí̵ nionɨ wiŋápɨ píránɨŋí̵ mɨmepa nerɨ kikií̵á nerí̵náyí̵ apɨ aí nurápɨmí̵árɨnɨ. 30 Omɨŋí̵ niiarɨŋí̵ sɨpíomɨ í̵á nɨxero sí̵á yinɨŋí̵ bí̵arɨwámɨnɨ moaípoyɨ. Sí̵á yinɨŋeyí̵ rí̵nɨŋí̵ ayɨkwí̵ mɨwinɨpa ení̵á eŋagɨ nánɨ ámá ŋwí̵ earo magí írónɨro epí̵rí̵erɨnɨ.'\" Jisaso ewayí̵ xwɨyí̵á e urɨŋɨnigɨnɨ.\nÁmá nɨyonɨ mí ómómɨxɨmí̵ winí̵ápɨ nánɨ urɨŋí̵ nánɨrɨnɨ.31 Ámɨ re urɨŋɨnigɨnɨ, \"Ámá imónɨŋáonɨ mɨxí̵ ináyí̵ nimónɨrɨ nikí̵nɨmáná gí̵ aŋí̵najowa tí̵nɨ nawínɨ xɨxí̵eánɨŋí̵ niga nɨweapɨrane íkwiaŋwí̵ ámáyo mí ómómɨxɨmí̵ emí̵ánamɨ e'í̵ ŋweááná 32 ámá gwí̵ wɨrí̵ wɨrí ní̵nɨ gí̵ sí̵mɨmaŋí̵mɨnɨ awí eaárɨpí̵rí̵árɨnɨ. Awí eaáráná nionɨ ámá sipɨsipí̵ mearɨgí̵áwa sipɨsipí̵ tí̵nɨ meme' tí̵nɨ neyíroro sipɨsipí̵ mɨdánɨ meme' mɨdánɨ wárarɨgí̵ápa ámáyo axí̵pɨ e neyírorɨ mɨdɨmɨdánɨ nɨwárɨrí̵ná 33 sipɨsipí̵ we' náu'mɨnɨ wárɨrɨ meme' onamɨŋu'mɨnɨ wárɨrɨ emí̵árɨnɨ. 34 E nemáná mɨxí̵ ináyonɨ we' náu'mɨnɨ nɨŋweagí̵áyo re urɨmí̵árɨnɨ, 'Ámá gí̵ ápo píránɨŋí̵ seaimɨxí̵í̵yí̵ne' ní̵wiapɨro oyá xwioxí̵yo ŋweápoyɨ. Aŋí̵ o xwí̵árí imɨxɨrɨ aŋí̵na imɨxɨrɨ eŋe dánɨ seyí̵ne' nánɨ we' roárɨŋe ní̵wiapɨro ŋweápoyɨ. 35 Ayí̵ rɨpɨ nánɨ seararɨŋɨnɨ. Nionɨ agwí̵ niarí̵ná seyí̵ne' aiwá bɨ niapagí̵árɨnɨ. Iniɨgí̵ nánɨ nináná iniɨgí̵ bɨ niapagí̵árɨnɨ. Nionɨ aŋí̵ mɨdáŋonɨ eŋáná seyí̵ne' nɨnipemeámɨ wagí̵árɨnɨ. 36 Iyí̵á mayonɨ eŋáná bɨ nɨpáragí̵árɨnɨ. Sɨmɨxí̵ yarí̵ná seyí̵ne' nɨbɨro nɨmeŋweaagí̵árɨnɨ. Gwí̵ aŋí̵yo ŋweaŋáná seyí̵ne' xwɨyí̵á nɨŋwe'napagí̵árɨnɨ.' urɨmí̵árɨnɨ. 37 E uráná ámá we' rónɨgí̵áyí̵ re nɨrɨpí̵rí̵árɨnɨ, 'Ámɨnáoxɨnɨ, gíná agwí̵ nánɨ yarí̵ná sɨŋwí̵ nɨranɨrane aiwá siapagwárɨnɨ? Gíná iniɨgí̵ nánɨ sináná iniɨgí̵ siapagwárɨnɨ? 38 Gíná joxɨ aŋí̵ mɨdáŋoxí̵nɨŋí̵ imónɨŋáná nɨsipemeámɨ wagwárɨnɨ? Gíná iyí̵á mayoxɨ emearɨŋagɨ nɨranɨrane iyí̵á rɨpáragwárɨnɨ? 39 Gíná joxɨ sɨmɨxí̵ yarɨŋagɨ rɨmeŋweaagwárɨnɨ? Gíná gwí̵ aŋí̵yo ŋweaŋáná xwɨyí̵á rɨŋwe'napagwárɨnɨ?' nɨráná 40 mɨxí̵ ináyonɨ re urɨmí̵árɨnɨ, 'Nepa seararɨŋɨnɨ, \"Seyí̵ne' ámá nionɨ gí̵ imónɨgí̵á tí̵yo sɨpí apiamɨ aiwɨ arɨrá nɨwirɨ e nɨwirí̵náyí̵ ayí̵ nioní̵nɨŋí̵ niagí̵awixɨnɨ.\" seararɨŋɨnɨ.' urɨmí̵árɨnɨ. 41 E nurɨmáná we' onamɨŋu'mɨnɨ nɨŋweagí̵áyo re urɨmí̵árɨnɨ, 'Gorɨxo nánɨ ramɨxɨnɨgí̵áyí̵ne' pí̵nɨ nɨnɨwiárɨmɨ nuro rí̵á anɨŋí̵ wearɨŋí̵ xí̵o obo tí̵nɨ aŋí̵nají̵ xí̵omɨ í̵wí̵ wikárɨgí̵áwa tí̵nɨ nánɨ imɨxárɨŋí̵rímɨ nánɨ u'poyɨ. 42 Ayí̵ rɨpɨ nánɨ seararɨŋɨnɨ. Nionɨ agwí̵ nánɨ yarí̵ná seyí̵ne' aiwá bɨ mɨniapagí̵árɨnɨ. Iniɨgí̵ nánɨ nináná bɨ mɨniapagí̵árɨnɨ. 43 Aŋí̵ mɨdáŋonɨ eŋáná nɨnipemeámɨ wagí̵ámanɨ. Iyí̵á mayonɨ emearí̵ná iyí̵á bɨ mɨnɨpáragí̵árɨnɨ. Sɨmɨxí̵ weŋáná mɨnɨmeŋweaagí̵árɨnɨ. Gwí̵ aŋí̵yo ŋweaŋáná xwɨyí̵á mɨnɨŋwe'napagí̵árɨnɨ.' uráná 44 wiwanɨŋí̵yí̵ re nɨrɨpí̵rí̵árɨnɨ, 'Ámɨnáoxɨ gíná joxɨ agwí̵ nánɨ erɨ iniɨgí̵ nánɨ sinɨrɨ aŋí̵ mɨdáŋoxɨ imónɨrɨ iyí̵á mayoxɨ erɨ sɨmɨxí̵ werɨ gwí̵ aŋí̵yo ŋwearɨ yarɨŋagɨ nene sɨŋwí̵ nɨranɨrane arɨrá mɨsipa yagwárɨnɨ?' nɨráná 45 ayo re urɨmí̵árɨnɨ, 'Nepa seararɨŋɨnɨ. Seyí̵ne' ámá nionɨ gí̵ imónɨgí̵á tí̵yo sɨpí apiamɨ aiwɨ arɨrá mɨwipa nerí̵náyí̵ ayí̵ nionɨ ení̵nɨŋí̵ niagí̵awixɨnɨ.' uráná 46 ayí̵ rí̵nɨŋí̵ anɨŋí̵ winɨne nánɨ upí̵rí̵árɨnɨ. E nerɨ aí we' rónɨgí̵áyí̵ dɨŋí̵ nɨyɨmɨŋí̵pɨ tí̵gí̵áyí̵ ŋweapí̵rí̵e nánɨ upí̵rí̵árɨnɨ.\" urɨŋɨnigɨnɨ.\nCopyright information for AAK\nWelcome to STEP Bible\nFrom Tyndale House, Cambridge UK\nUse the search box to find Bibles, commentaries, passages, search terms, etc. Here are some examples:\nESVGen 1\nThis shows how to quickly lookup a passage.\nNIVESVKJVGen 1\nLooking up a passage in three different translations is also easy.\nESVbrother\nThis asks STEP to search for the Greek word for 'brother' and show the results in the ESV.\nNIVESVlandhe.sed\nThis example runs both a 'Hebrew word search' and a 'Text' search and shows the results in both the NIV and ESV.\nESVthroneDavidIsa-Rev\nYou can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.\nKJVWHNUJohn 1\nInterlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.\n© Tyndale House, Cambridge, UK - 2018","id":"<urn:uuid:dcae248c-d4fb-48f3-8199-51933a0785fc>","dump":"CC-MAIN-2018-09","url":"https:\/\/www.stepbible.org\/?q=version=AAK%7Creference=Mat.25","date":"2018-02-20T15:24:23Z","file_path":"s3:\/\/commoncrawl\/crawl-data\/CC-MAIN-2018-09\/segments\/1518891812978.31\/warc\/CC-MAIN-20180220145713-20180220165713-00129.warc.gz","language":"aak","language_score":0.9999934435,"language_script":"Latn","minhash_cluster_size":4,"top_langs":"{\"aak_Latn_score\": 0.9999934434890747}","num_words":1241,"character_repetition_ratio":0.055,"word_repetition_ratio":0.076,"special_characters_ratio":0.19,"stopwords_ratio":0.114,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Mark 14\nJisaso nánɨ mɨxí̵ megí̵á nánɨrɨnɨ.1 Rɨxa sí̵á wɨyau' óráná sí̵á eŋíná aŋí̵najo Judayo mu'roŋí̵ nánɨ bisí̵kerí̵á yisí̵ mayí̵ iwamí̵ó narɨgí̵áyi —Eŋíná sí̵á ayi Judayo Isipɨyí̵ mɨxí̵ ináyo í̵á xeŋwɨrárɨŋáná Gorɨxo niaíwí̵ xámɨŋí̵ ní̵nɨ opɨkímɨnɨrɨ aŋí̵nají̵ oyáo urowárɨŋí̵ aiwɨ Judayí̵ Gorɨxo ŋwí̵ ikaxí̵ urí̵í̵pɨ tí̵nɨ xɨxenɨ nerɨ bisí̵kerí̵á yisí̵ mayí̵ u'rapí nimɨxɨro nɨnɨro sipɨsipí̵ nɨpɨkiro ówaŋí̵yo ragí̵ xópe' yárí̵á eŋagɨ nánɨ aŋí̵najo ayo mu'roŋɨnigɨnɨ. Ayɨnánɨ xwiogwí̵ o o pwe'áná Judayí̵ Gorɨxo eŋí̵pɨ nánɨ dɨŋí̵ mɨwinɨpa enɨgɨnɨrɨ sipɨsipí̵ nɨpɨkiro bisí̵kerí̵á yisí̵ mayí̵ u'rapí nimɨxɨro narɨgí̵árɨnɨ. Rɨxa sí̵á wɨyau' óráná sí̵á aŋí̵najo Judayo mu'roŋí̵ nánɨ bisí̵kerí̵á yisí̵ mayí̵ iwamí̵ó narɨgí̵áyi imónɨní̵a eŋáná apaxí̵pánɨŋí̵ imónɨgí̵á xwe'owa tí̵nɨ ŋwí̵ ikaxí̵ eánɨŋí̵pɨ mewegí̵áwa tí̵nɨ awa Jisasomɨ arɨge ínɨmɨ í̵á nɨxɨrɨro pɨkianɨre'wɨnɨro ínɨmɨ mekaxí̵ nɨmero 2 re rɨnɨgí̵awixɨnɨ, \"Sí̵á ayimɨ ámá ní̵nɨ aiwá imɨxanɨro epí̵royí̵ egí̵áyimɨ ayí̵ mɨxí̵ e'pí̵mɨxamoanɨgɨnɨrɨ mɨpɨkipa e'wanɨgɨnɨ.\" rɨnɨgí̵awixɨnɨ.\nApɨxí̵ wí omɨ werɨxí̵ wiwayɨmoŋí̵ nánɨrɨnɨ.3 Jisaso ámɨ aŋí̵ yoí̵ Betani nánɨ nurɨ Saimono peyɨyí̵ imónagoyá aŋí̵yo nɨŋwearɨ aiwá narí̵ná apɨxí̵ wí werɨxí̵ dɨŋí̵ naŋí̵ eaarɨŋí̵ sɨxí̵ wá —Sɨxí̵ awá nɨgwí̵ aga xwe' roŋí̵wárɨnɨ. Awá nɨmeámɨ nɨbɨrɨ í̵á nóxayimɨxɨrɨ Jisasomɨ mɨŋí̵yo iwayɨmóáná 4 wa wikí̵ dɨŋí̵ nɨwiaiwiro re rɨnɨgí̵awixɨnɨ, \"Í pí nánɨ werɨxí̵ nɨgwí̵ xwe' roŋí̵pɨ xwɨrí̵á ikɨxearɨnɨ? 5 Nene werɨxí̵ apɨ nɨgwí̵ nánɨ bí̵ nerɨ sɨŋwɨrɨyí̵, nɨgwí̵ K300 seáyɨ e nɨmearane ámá uyípeayí̵yo arɨrá nɨwirane mɨnɨ wipaxí̵rɨnɨ.\" nɨrɨnɨro ímɨ mɨxí̵ urarí̵ná 6 Jisaso re urɨŋɨnigɨnɨ, \"Xe oenɨ. Pí nánɨ ayá wí urarɨŋoɨ? Í naŋí̵ niarɨnɨ. 7 Ámá uyípeayí̵ sɨnɨ seyí̵ne' tí̵nɨ anɨŋí̵ ŋweapí̵rí̵á eŋagɨ nánɨ gínɨ gíná 'Ayo arɨrá owianeyɨ?' nɨrɨrí̵ná ananɨ arɨrá wipaxí̵rɨnɨ. E nerɨ aiwɨ nionɨ seyí̵ne' tí̵nɨ nawínɨ anɨŋí̵ re ŋweámí̵ámanɨ. 8 Í 'Arɨge nerí̵ná Jisasomɨ arɨrá wimí̵árí̵anɨ?' nɨyaiwirɨ xwárɨpáyo nɨtɨpí̵rɨ eŋagɨ nánɨ anɨŋí̵nɨ xámɨ gí̵ waráyo xópe' niárarɨnɨ. 9 Nepa seararɨŋɨnɨ. Xwí̵á rɨrí nɨrímɨnɨ amɨ gɨmɨ xwɨyí̵á nionɨ nánɨ yayí̵ seainarɨŋí̵pɨ wáí̵ nemero nurɨmerí̵ná apɨxí̵ rí nionɨ werɨxí̵ dɨŋí̵ naŋí̵ eaarɨŋí̵ rɨpɨ niwayɨmóí̵pɨ nánɨ enɨ repɨyí̵ wíáná 'Jisasomɨ apɨxí̵ wí e iyí reŋɨnigɨnɨ?' yaiwipí̵rí̵árɨnɨ.\" urɨŋɨnigɨnɨ.\nJudaso mɨyí̵ urɨŋí̵ nánɨrɨnɨ.10 Jisasoyá wiepɨsarɨŋí̵ wo, Isɨkariotɨ dáŋí̵ Judasoyɨ rɨnɨŋo apaxí̵pánɨŋí̵ imónɨgí̵á xwe'owamɨ Jisaso nánɨ mɨyí̵ urɨmɨnɨrɨ nurɨ nɨwímearɨ 11 mɨyí̵ uráná awa yayí̵ nero apaxí̵ me' re urɨgí̵awixɨnɨ, \"Nɨgwí̵ siapaní̵wɨnɨ.\" urí̵agí̵a Judaso nurɨ Jisaso xegí̵pɨ ŋweáage awa ananɨ í̵á xɨrɨpí̵rí̵e sɨŋwí̵ wɨnárɨmɨnɨrɨ omɨ sɨŋwí̵ wɨnaxí̵dɨmeŋɨnigɨnɨ.\nAiwá Aŋí̵nají̵ Mu'roŋí̵yi nánɨ nɨgí̵á nánɨrɨnɨ.12 Bisí̵kerí̵á yisí̵ mayí̵ iwamí̵ó narɨgí̵íná rɨxa aŋí̵najo Judayo sí̵á ayimɨ mu'roŋí̵ nánɨ dɨŋí̵ mopí̵rɨ nánɨ sipɨsipí̵ miá pɨkiarí̵ná xegí̵ wiepɨsarɨŋowa Jisasomɨ re urɨgí̵awixɨnɨ, \"Ge nurane aiwá aŋí̵najo neamu'roŋí̵yi nánɨ rí̵á yeaarɨŋwápɨ joxɨ tí̵nɨ nawínɨ naní̵pɨ rɨyamí̵ yáraní̵wɨnɨ?\" urí̵agí̵a 13 o wiepɨsarɨŋí̵yí̵ wau'mɨ nurowárɨrɨ re urɨŋɨnigɨnɨ, \"Jerusaremɨ nánɨ nuri aŋí̵yo áwɨnɨmɨ ámá wo iniɨgí̵ sɨxí̵ nɨxɨrɨmɨ warɨŋagɨ órórí̵ ninɨrónáyí̵ nu'mɨ u'isixɨnɨ. 14 Nu'mɨ nuri aŋí̵ o páwíiwámɨ awagwí enɨ nɨpáwiri aŋí̵ xiáwomɨ yarɨŋí̵ re wíisixɨnɨ, 'Yeare'wapɨyarɨŋo re rí̵ɨnigɨnɨ, \"Gí̵ wiepɨsarɨŋowa tí̵nɨ aiwá Aŋí̵najo Neamu'roŋí̵yi nánɨ nɨnɨrí̵ná aŋí̵ awawá gɨwámɨ dánɨ nanɨre'wɨnɨ?\" rí̵ɨnigɨnɨ.' uráná 15 o aŋí̵ awawá seáyɨmɨ ikwí̵rónɨŋí̵wá íkwiaŋwí̵ ní̵nɨ rɨxa píránɨŋí̵ imɨxárɨnɨŋí̵wá sɨwá eainɨŋoɨ. E eaíáná awagwí e aiwá none nánɨ rɨyamí̵ e'isixɨnɨ.\" urí̵agɨ 16 awau' nɨpeyeari aŋí̵pimɨ nánɨ nuri Jisaso urí̵í̵pa xɨxenɨ neri aiwá Aŋí̵najo Mu'roŋí̵yi nánɨ rɨyamí̵ egí̵isixɨnɨ.\n17 Sí̵ápɨ tí̵nɨ Jisaso tí̵nɨ wiepɨsarɨŋí̵ we' wu'kau' sɨkwí̵ wau' tí̵nɨ awau' aiwá rɨyamí̵ e'í̵íe nánɨ nuro 18 aŋí̵yo nɨpáwiro nɨŋwearo aiwá nɨnɨróná Jisaso re urɨŋɨnigɨnɨ, \"Nepa seararɨŋɨnɨ. Aiwá narɨŋwá rone woxɨ nionɨ nánɨ mɨyí̵ nurɨrí̵ɨnɨ.\" urí̵agɨ 19 awa ayá sɨpí wíagɨ wo wo re urayigí̵awixɨnɨ, \"Nionɨmanɨ. Nionɨmanɨ.\" urayarí̵ná 20 o re urɨŋɨnigɨnɨ, \"We' wu'kau' sɨkwí̵ wau' egí̵oyí̵ne' woxɨrɨnɨ. Soyí̵ne' nionɨ tí̵nɨ mu'yo eagwianarɨŋwáone woxɨrɨnɨ. 21 Woxɨ xwɨyí̵á Gorɨxoyá ámá imónɨŋáonɨ nánɨ rí̵wamɨŋí̵ nɨrɨnɨrɨ eánɨŋí̵pɨ tí̵nɨ xɨxenɨ nirí̵ɨnɨ. Ámá imónɨŋáonɨ nánɨ mɨyí̵ urí̵oxɨyí̵ sí̵á wɨyi joxɨ mají̵á rórɨní̵á eŋagɨ nánɨ aweyɨ! Xɨnáí omɨ mɨxɨrɨpa nerɨ sɨŋwɨrɨyí̵, naŋí̵ imónɨmɨnɨrɨ eŋí̵rɨnɨ.\" urɨŋɨnigɨnɨ.\n\"Rɨpɨ gí̵ warárɨnɨ.\" urɨŋí̵ nánɨrɨnɨ.22 Sɨnɨ aiwá nɨnɨróná o bisí̵kerí̵á bɨ nɨmearɨ Gorɨxomɨ apɨ nánɨ yayí̵ nɨwimáná kwɨkwɨrɨmí̵ nerɨ yaŋí̵ nɨwia nurí̵ná re urɨŋɨnigɨnɨ, \" Nɨrápí̵poyɨ. Rɨpɨ gí̵ warárɨnɨ.\" nurɨmáná 23 wainí̵ iniɨgí̵ kapɨxí̵ wá nɨmearɨ Gorɨxomɨ yayí̵ nɨwirɨ awamɨ mɨnɨ wíáná nowanɨ nɨga warí̵ná 24 re urɨŋɨnigɨnɨ, \"Wainí̵ rɨpɨyí̵ gí̵ ragí̵rɨnɨ. Nionɨ ámá ní̵nɨ nánɨ nɨpɨkíáná ragí̵ nionɨyá xwí̵áyo pwarɨŋagɨ nɨwɨnɨrí̵ná soyí̵ne' re yaiwipí̵rí̵árɨnɨ, 'Xwɨyí̵á sɨŋí̵ \"Nionɨ nɨperɨŋí̵pimɨ dánɨ yeáyí̵ seayimɨxemeámí̵árɨnɨ.\" re'roárɨŋí̵yí̵ neparɨnɨ.' yaiwipí̵rí̵árɨnɨ. 25 Nepa seararɨŋɨnɨ, 'Nionɨ iniɨgí̵ wainí̵ ámɨ wí mɨní̵ ne'ra nu'ɨsáná Gorɨxo rɨxa xwioxí̵yo mɨmeámí̵ nerɨ seameŋweaní̵e ŋweaŋáná ámɨ sɨŋí̵ nɨmí̵árɨnɨ.' seararɨŋɨnɨ.\" nurɨrɨ 26 soŋí̵ bɨ nɨrɨmowa nɨpeyearo dí̵wí̵ Oripiyo nánɨ ugí̵awixɨnɨ.\n\"Pitaoxɨ rí̵wí̵ nɨmorí̵ɨnɨ.\" urɨŋí̵ nánɨrɨnɨ.27 Jisaso re urɨŋɨnigɨnɨ, \"Ewayí̵ xwɨyí̵á nɨrɨnɨrɨ eánɨŋí̵ rɨpɨ arí̵á nípoyɨ, 'Gorɨxo sipɨsipí̵ mearɨŋomɨ pɨkioreawáráná sipɨsipí̵ ní̵nɨ wɨwínɨ umiamonɨŋoɨ.' E nɨrɨnɨrɨ eánɨŋí̵pɨ tí̵nɨ xɨxenɨ soyí̵ne' wáyí̵ nero nionɨnɨ niepɨsamopí̵ráoɨ. 28 E nerɨ aiwɨ nionɨ Gorɨxoyá dɨŋí̵ tí̵nɨ nɨwiápí̵nɨmeámáná Gariri pɨropenɨsí̵yo xámɨ seameámí̵árɨnɨ.\" urí̵agɨ aiwɨ 29 Pitao re urɨŋɨnigɨnɨ, \"Ámá ní̵nɨ siepɨsamopí̵rɨ aiwɨ nionɨ wí e emɨme'ɨnɨ.\" urí̵agɨ 30 Jisaso re urɨŋɨnigɨnɨ, \"Nepa rɨrarɨŋɨnɨ. Sí̵á rɨyimɨ karí̵karí̵ sɨnɨ rí̵aiwá biau' mɨrɨpa eŋáná jɨwanɨŋoxɨ biau' bɨ re rayirí̵ɨnɨ, 'Jisaso tí̵nɨ nɨkumɨxɨnɨrɨ emearɨŋá wonɨmanɨ.' biau' bɨ rayirí̵ɨnɨ.\" urí̵agɨ aiwɨ 31 Pitao arí̵kí re urɨŋɨnigɨnɨ, \"Wa nionɨ tí̵nɨ nawínɨ nɨyeapɨkirɨ aiwɨ nionɨ wí 'Jisaso nánɨ mají̵onɨrɨnɨ.' rɨmɨme'ɨnɨ.\" urarí̵ná wiepɨsarɨŋí̵ wí̵a enɨ axí̵pɨ rɨgí̵awixɨnɨ.\nOjɨkwí̵íyo dánɨ Gorɨxomɨ rɨxɨŋí̵ urɨŋí̵ nánɨrɨnɨ.32 Awa ojɨkwí̵í yoí̵ Gesemaniyo nɨre'moro Jisaso wiepɨsarɨŋowamɨ re urɨŋɨnigɨnɨ, \"Nionɨ Gorɨxomɨ yarɨŋí̵ wimɨ nánɨ yimɨ soyí̵ne' re ŋweápoyɨ.\" nurɨrɨ 33 Pitaomɨ tí̵nɨ Jemisomɨ tí̵nɨ Jonomɨ tí̵nɨ nɨwirɨmeámɨ nurí̵ná ayá sí̵wí̵ nurorɨ dɨŋí̵ rí̵á uxearɨŋagɨ 34 re urɨŋɨnigɨnɨ, \"Dɨŋí̵ rí̵á nɨxearɨŋagɨ nánɨ rɨxa nɨpepaxí̵ niarɨnɨ. Soyí̵ne' re xwayí̵ nanɨro ŋweápoyɨ.\" nurɨmɨ 35 jí̵amɨnɨ e onɨmiápɨ nurɨ mɨŋí̵ xwí̵áyo nɨkwí̵rorɨ Gorɨxomɨ yarɨŋí̵ nɨwirí̵ná imónɨpaxí̵ eŋánáyí̵ awa mɨnɨpɨkí wiárí̵ onɨmu'rí̵poyɨnɨrɨ Gorɨxomɨ re urɨŋɨnigɨnɨ, 36 \"Gí̵ ápe, joxɨ ananɨ mepaxí̵ wí mimónɨnɨ. Nɨpɨkianɨro yarɨgí̵á iniɨgí̵ yíkí̵ yarɨŋí̵nɨŋí̵ imónɨŋí̵ rɨpɨ ananɨ emɨ nɨmamorɨre'ɨnɨ? Nionɨ yarɨŋí̵ nɨsirɨ aiwɨ gí̵ dɨŋí̵ xí̵dɨmɨme'ɨnɨ. Dɨxí̵ dɨŋí̵ pí pí yaiwíí̵yí̵ nɨrɨxí̵dɨmí̵ɨnɨ.\" Gorɨxomɨ e nurɨmɨ 37 nɨbɨrɨ wenɨŋí̵ e'í̵yí̵ wɨnɨŋɨnigɨnɨ. Awa sa weŋagí̵a nɨwɨnɨrɨ Pitaomɨ re urɨŋɨnigɨnɨ, \"Saimonoxɨ sá rɨweŋɨnɨ? Wenɨŋí̵ nero onɨmiápɨ mɨŋweapaxí̵ rɨseaimónarɨnɨ? 38 Obo nɨbɨrɨ yapí̵ seaíwapɨyinɨgɨnɨ. Sɨŋwí̵ nanɨrɨ nɨŋwearo Gorɨxomɨ rɨxɨŋí̵ urí̵poyɨ. Dɨŋí̵ tí̵nɨ ananɨ 'Jisasomɨ pí pí wímeáí̵yí̵ xí̵daní̵wɨnɨ.' nɨyaiwiro aiwɨ segí̵ wará nánɨ ayá nɨrɨmɨxɨnɨro nánɨ e'í̵ seainɨnɨŋoɨ.\" nurɨmɨ 39 nurɨ Gorɨxomɨ yarɨŋí̵ wíí̵pɨ axí̵pɨ ámɨ nɨwimáná 40 ámɨ nɨbɨrɨ awa wigí̵ sɨŋwí̵ sipí̵xɨpí̵xí̵ winarɨŋagɨ nánɨ sá órówapɨŋagí̵a nɨwɨnɨrɨ xwɨyí̵á bɨ murí̵agí̵a nɨwɨnɨrɨ ámɨ Gorɨxomɨ yarɨŋí̵ wimɨnɨrɨ nurɨ nɨŋweaŋɨsáná 41 nɨbɨrɨ re urɨŋɨnigɨnɨ, \"Sɨnɨ sá riwoyí̵ne' rɨweŋoɨ? Kikií̵á rɨyarɨŋoɨ? Rɨxarɨnɨ. Ámá imónɨŋáonɨ pasá níáná í̵wí̵ yarɨgí̵áwa í̵á nɨxepí̵rɨ rɨxa agwɨrɨnɨ. 42 Wiápí̵nɨmeápoyɨ. Rɨxa owaneyɨ. Pasá nino rɨxa iwo barɨnɨ.\" urɨŋɨnigɨnɨ.\nJisasomɨ pasá umeŋí̵ nánɨrɨnɨ.43 Sɨnɨ e urarí̵ná re eŋɨnigɨnɨ. Wiepɨsarɨŋí̵ we' wu'kau' sɨkwí̵ wau' imónɨgí̵áwa Judaso apaxí̵pánɨŋí̵ imónɨgí̵á xwe'owamɨ tí̵nɨ ŋwí̵ ikaxí̵ eánɨŋí̵pɨ mewegí̵áwamɨ tí̵nɨ Judayí̵ mebáowamɨ tí̵nɨ mɨyí̵ uráná awa wigí̵ ámá iwaŋí̵ tí̵nɨ kirá tí̵nɨ í̵á xɨrɨgí̵áwamɨ awí nearo Judaso tí̵nɨ Jisaso tí̵ŋí̵ e nánɨ wí̵re'napáná awa nɨbɨro Jisaso wiepɨsarɨŋí̵ wí̵amɨ urarí̵ná wímeagí̵awixɨnɨ. 44 Jisasomɨ nɨwímearóná Judaso óí̵ e nuróná re urí̵í̵pa, \"Nionɨ pasánɨŋí̵ numerɨ omɨ kíyí̵ nɨmiau'nɨrí̵ná sí̵mɨmají̵ónɨŋí̵ re seaiarɨŋɨnɨ, 'O Jisasorɨnɨ.' Omɨ soyí̵ne' í̵á nɨxɨrɨro nɨme'ra u'poyɨ.\" Óí̵ e nuróná e urí̵í̵pa 45 rɨxa Jisasomɨ nɨwímearí̵ná re eŋɨnigɨnɨ. Aŋwɨ e nurɨ \"Neare'wapɨyarɨŋoxɨnɨ\" nurɨrɨ kíyí̵ miau'nɨŋɨnigɨnɨ. 46 Kíyí̵ miau'náná omɨ mí̵rí̵ nuro í̵á xɨrɨgí̵awixɨnɨ. 47 Í̵á xɨrarí̵ná ámá Jisasoyá xí̵o tí̵nɨ rogí̵á wo kirá arerɨxí̵yo we'rónɨŋí̵pɨ nɨmɨxearɨ ámá Jisasomɨ í̵á xɨrarɨgí̵á womɨ —O apaxí̵pánɨŋí̵ imónɨŋí̵ seáyɨ e imónɨŋoyá xɨnáínɨŋí̵ nimónɨrɨ omɨŋí̵ wiarɨŋorɨnɨ. Omɨ mɨŋí̵ orómɨnɨrɨ e'í̵yí̵ pí̵rí̵ nɨmoyí̵kirɨ arí̵á mɨŋí̵ nɨwirí̵piearɨ mamówárɨŋɨnigɨnɨ. 48 E e'áná Jisaso mɨxí̵ bí̵áwamɨ re urɨŋɨnigɨnɨ, \"Soyí̵ne' ámá í̵wí̵ yarɨgí̵áyo í̵á xɨranɨro nánɨ mɨxí̵ nimónɨmɨ warɨgí̵ápa nionɨ enɨ í̵á nɨxɨranɨro nánɨ mɨxí̵ nimónɨmɨ rɨbarɨŋoɨ? 49 Sí̵á ayí̵ ayimɨ aŋí̵ rɨdɨyowá yarɨgí̵iwámɨ sɨŋánɨ nimónɨrɨ seare'wapɨyarí̵ná soyí̵ne' wí í̵á mɨnɨxɨrarɨgí̵awixɨnɨ. Pí nánɨ? Ayí̵ pí̵ne' Gorɨxoyá nionɨ nánɨ nɨrɨnɨrɨ eánɨŋí̵pɨ xɨxenɨ imónɨnɨ nánɨ yarɨŋoɨ.\" urarí̵ná 50 wiepɨsarɨŋí̵ nowanɨ omɨ nɨwiepɨsamoárɨmɨ ugí̵awixɨnɨ. 51 Awa nɨwiepɨsamoárɨmɨ u'áná niaíwí̵ sɨkɨŋí̵ Jisasomɨ xí̵darɨŋí̵ wo rapɨrapí̵ apí̵á weŋí̵nɨ xopɨxopí̵ nɨrónɨmɨ nɨbɨrɨ Jisaso tí̵ŋí̵ e axí̵ e rónapáná mɨxí̵ bí̵áyí̵ omɨ í̵á xɨranɨro e'í̵áyí̵ 52 rapɨrapí̵ u' nɨpírɨpeárɨmɨ aikí̵ mayo e'í̵ uŋɨnigɨnɨ.\nÁrí̵wɨyimɨ Jisasomɨ xwɨrɨxí̵ umegí̵á nánɨrɨnɨ.53 Mɨxí̵ bí̵áyí̵ Jisasomɨ nɨmeámɨ apaxí̵pánɨŋí̵ imónɨŋí̵ seáyɨ e imónɨŋo tí̵ŋí̵ e nánɨ nuro e wáráná apaxí̵pánɨŋí̵ imónɨgí̵á xwe'owa tí̵nɨ Judayí̵ mebáowa tí̵nɨ ŋwí̵ ikaxí̵ eánɨŋí̵pɨ mewegí̵áwa tí̵nɨ awí eánarí̵ná 54 Pitao Jisasomɨ mɨxí̵ bí̵áyí̵ nɨmeáa warí̵ná ná rí̵wí̵yo nu'mɨ nurɨ apaxí̵pánɨŋí̵ imónɨŋí̵ seáyɨ e imónɨŋoyá ákɨŋáyo nɨpáwirɨ porisowa tí̵nɨ nɨŋweámáná rí̵á imónarí̵ná 55 apaxí̵pánɨŋí̵ imónɨgí̵á xwe'owa tí̵nɨ xwɨrɨxí̵ mearɨgí̵á nowanɨ tí̵nɨ awa ámá sɨŋwí̵ í̵wí̵ wɨnarogí̵á wí xwɨyí̵á Jisasomɨ ananɨ nɨpɨkipaxí̵ imónɨŋí̵ bɨ orí̵poyɨnɨrɨ nero aiwɨ Jisasomɨ pɨkipaxí̵ bɨ mɨrarɨŋagí̵a nɨwɨnɨro ŋweaŋáná 56 ámá obaxí̵ omɨ nuxekwí̵moayiro aiwɨ axí̵pɨnɨ mɨrí̵ bɨ bɨ nɨra nurí̵ná 57 ámá wí e'í̵ nɨroro Jisasomɨnɨ yapí̵ nuxekwí̵moro re urɨgí̵awixɨnɨ, 58 \"Nene o re rarɨŋagɨ arí̵á wiŋwanigɨnɨ, 'Nionɨ aŋí̵ rɨdɨyowá yarɨgí̵á riwá, ámá we' tí̵nɨ mɨrɨgí̵á riwá nɨpɨneámáná sí̵á wɨyau' wɨyi óráná ámɨ wiwá, we' tí̵nɨ mɨmɨrɨpa egí̵á wiwá mɨrɨmí̵árɨnɨ.' rarɨŋagɨ wiŋwanigɨnɨ.\" urarɨŋagí̵a aiwɨ 59 xwɨyí̵á apɨ aí axí̵pɨnɨ mɨrí̵ bɨ bɨ nɨra warɨŋagí̵a nɨwɨnɨro 60 apaxí̵pánɨŋí̵ imónɨŋí̵ seáyɨ e imónɨŋo nɨwiápí̵nɨmeámɨ aŋwɨ e nɨbɨrɨ Jisasoyá sí̵mí̵ e nɨrómáná yarɨŋí̵ re wiŋɨnigɨnɨ, \"Ayí̵ xwɨyí̵á 'Joxɨrɨnɨ.' rɨxekwí̵moarɨgí̵áyo xwɨyí̵á joxɨyá wí enɨ mɨrɨpaxí̵ rɨsiarɨnɨ?\" urí̵agɨ aiwɨ 61 Jisaso xwɨyí̵á wákwipaxí̵ aiwɨ kí̵kí̵mí nimónɨrɨ xwɨyí̵á bɨ murarɨŋagɨ apaxí̵pánɨŋí̵ imónɨŋí̵ seáyɨ e imónɨŋo yarɨŋí̵ ámɨ bɨ nɨwirɨ re urɨŋɨnigɨnɨ, \"Joxɨ niaíwí̵ Gorɨxoyáoxɨ, nene yeáyí̵ neayimɨxemearí̵a nánɨ arí̵owayá xwí̵á piaxí̵yo dánɨ iwiaroŋoxɨranɨ?\" urí̵agɨ 62 Jisaso \"Nionɨrɨnɨ.\" nurɨrɨ re urɨŋɨnigɨnɨ, \"Ámá imónɨŋáonɨ Gorɨxo eŋí̵ sɨxí̵ eánɨŋoyá we' náu'mɨnɨ ŋwearɨ agwí̵ tí̵nɨ weapɨrɨ yarɨŋagɨ sɨŋwí̵ nanɨpí̵rí̵árɨnɨ.\" urí̵agɨ 63 apaxí̵pánɨŋí̵ imónɨŋí̵ seáyɨ e imónɨŋo wikí̵ nɨwónɨrɨ nɨkɨnɨmónɨrɨ xegí̵ rapɨrapí̵ naxerɨ xwɨrɨxí̵ mearɨgí̵á wí̵amɨ re urɨŋɨnigɨnɨ, \"Sɨŋwí̵ í̵wí̵ wɨnarogí̵áyí̵ rí̵ápɨ nánɨ dɨŋí̵ wí ɨkwí̵roanɨme'wɨnɨ. 64 Xewanɨŋo Gorɨxomɨ rɨperɨrí̵ umeararí̵ná soyí̵ne' rɨxa arí̵á wíoɨ. Dɨŋí̵ soyí̵ne'yá pí 'Oyaneyɨ.' yaiwiarɨŋoɨ?\" uráná awa \"Xwɨyí̵á ámɨ bɨ rɨpaxí̵ mimónɨgoɨ. Rɨxa opɨkípoyɨ.\" nɨrí̵asáná 65 wa re egí̵awixɨnɨ. Reaŋwí̵ u'rɨro írɨkwí̵ sɨŋwí̵yo rɨtí̵ nɨyárɨmáná iwaŋí̵ earo re urɨro, \"Wí̵á rókiamoarɨŋoxɨnɨ, amɨpí ínɨmɨ e'í̵ápɨ áwaŋí̵ ragoxɨ, iwaŋí̵ go reaarɨnɨ? Áwaŋí̵ neareɨ.\" urɨro ne'í̵asáná aŋí̵ rɨdɨyowá yarɨgí̵iwá awí mearoarɨgí̵áwamɨ mɨnɨ wíáná awa enɨ sí̵mɨmaŋí̵yo we' upɨkákwiayigí̵awixɨnɨ.\nPitao \"O nánɨ mají̵onɨrɨnɨ.\" urɨŋí̵ nánɨrɨnɨ.66 Pitao, awa aŋí̵yo ínɨmɨ Jisasomɨ xwɨrɨxí̵ me'pero iwaŋí̵ earo yarí̵ná, o mí̵de ákɨŋáyo ínɨmɨ ŋweaŋáná apɨxí̵ apaxí̵pánɨŋí̵ imónɨŋí̵ seáyɨ e imónɨŋoyá omɨŋí̵ wiiarɨgí̵á wí nɨbɨrɨ 67 Pitao rí̵á imónarɨŋagɨ nɨwɨnɨrɨ sɨŋwí̵ agwí̵ nɨwɨnárɨŋɨsáná re urɨŋɨnigɨnɨ, \"Joxɨ enɨ Nasaretɨ dáŋí̵ Jisaso tí̵nɨ emearɨgí̵áyí̵ woxɨrɨnɨ.\" urí̵agɨ 68 Pitao \"Oweoɨ.\" nurɨrɨ re urɨŋɨnigɨnɨ, \"Jíxɨ rarɨŋí̵pɨ nánɨ nionɨ mají̵árɨnɨ.\" nurɨmɨ nɨwerɨ í̵wíyi tí̵ŋí̵ e e'í̵ roŋáná 69 apɨxí̵ apɨyá axí enɨ nɨwerɨ o e roŋagɨ nɨwɨnɨrɨ ámá e rówapɨgí̵áyí̵ tí̵ŋí̵ e dánɨ omɨ árɨxá nɨwirɨ re urɨŋɨnigɨnɨ, \"Ámá oyí̵ Jisaso tí̵nɨ nawínɨ emearɨgí̵á worɨnɨ.\" urí̵agɨ aiwɨ 70 o \"Oweoɨ. Nionɨmanɨ.\" nurɨrɨ roŋáná ámɨ rí̵wí̵yo ámá e rówapɨgí̵áyí̵ re urɨgí̵awixɨnɨ, \"Neparɨnɨ. Joxɨ awa tí̵nɨ emearɨŋoxɨrɨnɨ. Joxɨ Gariri pɨropenɨsí̵yo dáŋoxɨ eŋagɨ nánɨ Jisaso tí̵nɨ emearɨŋoxɨrɨnɨ.\" urí̵agí̵a aiwɨ 71 Pitao sɨpí ikaxí̵ nɨrɨrɨ xwí̵á e dánɨ re urɨŋɨnigɨnɨ, \"Ámá soyí̵ne' rarɨgí̵o nánɨ mají̵onɨrɨnɨ.\" rɨxa uráná re eŋɨnigɨnɨ. 72 Karí̵karí̵ rí̵aiwá ámɨ bɨ rí̵agɨ arí̵á nɨwirɨ Jisaso \"Sí̵á rɨyimɨ karí̵karí̵ sɨnɨ rí̵aiwá biau' mɨrɨpa eŋáná joxɨ 'Jisaso nánɨ nionɨ mají̵onɨrɨnɨ.' biau' bɨ rayirí̵ɨnɨ.\" urí̵í̵pɨ nánɨ dɨŋí̵ nɨwinɨrɨ yapí̵ urí̵í̵yí̵ nánɨ ayá sɨpí wíagɨ ŋwí̵ eaŋɨnigɨnɨ.\nCopyright information for AAK\nWelcome to STEP Bible\nFrom Tyndale House, Cambridge UK\nUse the search box to find Bibles, commentaries, passages, search terms, etc. Here are some examples:\nESVGen 1\nThis shows how to quickly lookup a passage.\nNIVESVKJVGen 1\nLooking up a passage in three different translations is also easy.\nESVbrother\nThis asks STEP to search for the Greek word for 'brother' and show the results in the ESV.\nNIVESVlandhe.sed\nThis example runs both a 'Hebrew word search' and a 'Text' search and shows the results in both the NIV and ESV.\nESVthroneDavidIsa-Rev\nYou can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.\nKJVWHNUJohn 1\nInterlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.\n© Tyndale House, Cambridge, UK - 2018","id":"<urn:uuid:20699d7e-b348-4fc1-8d6a-5ba5bc58d628>","dump":"CC-MAIN-2018-09","url":"https:\/\/www.stepbible.org\/?q=version=AAK%7Creference=Mar.14","date":"2018-02-19T11:29:05Z","file_path":"s3:\/\/commoncrawl\/crawl-data\/CC-MAIN-2018-09\/segments\/1518891812584.40\/warc\/CC-MAIN-20180219111908-20180219131908-00515.warc.gz","language":"aak","language_score":0.999999404,"language_script":"Latn","minhash_cluster_size":4,"top_langs":"{\"aak_Latn_score\": 0.9999994039535522}","num_words":1892,"character_repetition_ratio":0.067,"word_repetition_ratio":0.0,"special_characters_ratio":0.179,"stopwords_ratio":0.143,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Revelation of John 2\nAŋí̵ Epesasɨyo sɨyikí̵ xí̵oyáyo nánɨ xwɨyí̵á urɨŋí̵ nánɨrɨnɨ.1 \"Sɨyikí̵ nionɨyá Epesasɨyo ŋweagí̵áyí̵yá aŋí̵najomɨ rí̵wamɨŋí̵ rɨpɨ nearɨ mɨnɨ wíɨrɨxɨnɨ, 'Siŋí̵ we' wí̵u'mɨ dáŋí̵ wau' we' náu' tí̵nɨ árí̵wí̵ xɨrɨrɨ íkwiaŋwí̵ uyí̵wí̵ ikwiárɨpí̵rí̵a nánɨ sí̵ŋá gorí̵ tí̵nɨ imɨxɨnɨŋí̵ we' wí̵u'mɨ dáŋí̵ wau' e'í̵ nurárárɨnɨga puŋí̵yo áwɨnɨ e aŋí̵ emerɨ yarɨŋo re rɨŋoɨ urí̵ɨrɨxɨnɨ, 2 \"Amɨpí joxɨ e'í̵pɨ nɨpɨnɨ nánɨ nionɨ nɨjí̵á imónɨŋɨnɨ. Anɨŋí̵ miní̵ erɨ xwámámí̵ wirɨ yarɨŋí̵pɨ nánɨ nionɨ nɨjí̵á imónɨŋɨnɨ. 'Ámá sɨpíyo ananɨ oumímɨnɨmɨnɨ.' yaiwipaxí̵ mimónɨŋí̵pɨ nánɨ enɨ nɨjí̵á imónɨŋɨnɨ. Ámá wáí̵ wurɨmeiarɨgí̵á wa mimónɨpa nero aí 'None enɨ wáí̵ wurɨmeiarɨŋwáonerɨnɨ.' rɨnarɨgí̵áwamɨ joxɨ dɨŋí̵ adadí̵ nɨwirɨ iwamí̵ó nɨwíwapɨyirɨŋí̵pimɨ dánɨ yapí̵ rɨmearɨgí̵áwa eŋagí̵a wɨnɨŋí̵pɨ nánɨ enɨ nɨjí̵á imónɨŋɨnɨ. 3 Joxɨ nionɨ nɨxí̵darɨŋagɨ nánɨ ámá wí xeanɨŋí̵ siarí̵ná dɨŋí̵ sɨxí̵ nínɨrɨ xwámámí̵ nɨwirí̵ná anɨŋí̵ bɨ mɨsinɨpa eŋí̵pɨ nánɨ enɨ nionɨ nɨjí̵árɨnɨ. 4 E nɨrɨrɨrɨ aí rɨpɨnɨ mɨxí̵ bɨ orɨrɨmɨnɨ. Eŋíná joxɨ iwamí̵ó dɨŋí̵ nɨnɨkwí̵rorí̵ná dɨŋí̵ sɨxí̵ nɨyagí̵pa agwɨ sɨnɨ axí̵pɨ dɨŋí̵ sɨxí̵ mɨnɨyiŋɨnɨ. 5 Xámɨ ne'ɨsáná óreámioaŋí̵pɨ nánɨ dɨŋí̵ nɨsinɨrɨ sɨpí agwɨ yarɨŋí̵pɨ rí̵wí̵mɨnɨ nɨmamorɨ xámɨ sɨnɨ píránɨŋí̵ dɨŋí̵ nɨnɨkwí̵rorí̵ná yagí̵pa ámɨ axí̵pɨ e'ɨrɨxɨnɨ. E mepa nerí̵náyí̵, nionɨ nɨbɨrɨ joxɨ nɨsímearí̵ná joxɨyá íkwiaŋwí̵ uyí̵wí̵ nánɨ e'í̵ rárárɨŋe dánɨ emɨ mɨmeámí̵ emí̵árɨnɨ. Joxɨ nɨkɨnɨmónɨrɨ nɨsanɨrɨ mepa e'ánáyí̵, e emí̵árɨnɨ. 6 Nionɨ mɨxí̵ e nɨrɨrɨrɨ aiwɨ joxɨ yarɨŋí̵ rɨpɨ naŋí̵rɨnɨ. Ámá uyí̵nií̵ yarɨgí̵á Nikorasomɨ xí̵darɨgí̵áyí̵ yarɨgí̵ápɨ nánɨ joxɨ sí̵mí̵ rí̵nɨŋí̵ sinarɨŋí̵pɨ naŋí̵rɨnɨ. Nionɨ enɨ ninarɨŋí̵rɨnɨ. 7 Arí̵á tí̵ŋoxɨ eŋánáyí̵, xwɨyí̵á Gorɨxoyá kwíyí̵pɨ sɨyikí̵ nionɨyá imónɨgí̵áyo urarɨŋí̵ rɨpɨ arí̵á ókiarí̵ umóneɨ. Ámá amɨpí sɨpí xí̵omɨ wímeámɨnɨrɨ e'í̵yí̵ xopɨrárí̵ wiarɨŋí̵ go go íkí̵á dɨŋí̵ nɨyɨmɨŋí̵ íníná ŋweapí̵rí̵a nánɨ meaarɨgí̵ána —Ana, ayí̵ Gorɨxoyá omɨŋí̵yo aŋí̵namɨ ronɨ. Ana xe odanɨnɨrɨ sɨŋwí̵ wɨnɨmí̵árɨnɨ.\" rɨŋoɨ.' nɨrɨrɨ rí̵wamɨŋí̵ eáɨrɨxɨnɨ.\nAŋí̵ Sɨmenayo sɨyikí̵ xí̵oyáyo nánɨ xwɨyí̵á urɨŋí̵ nánɨrɨnɨ.8 \"Sɨyikí̵ nionɨyá Sɨmena ŋweagí̵áyí̵yá aŋí̵najomɨ rí̵wamɨŋí̵ re nearɨ wíɨrɨxɨnɨ, 'Pɨrí̵ tɨŋweaŋo —O pɨyí̵ eŋo aí ámɨ sɨŋí̵ ŋweaŋorɨnɨ. O re rɨŋoɨ urí̵ɨrɨxɨnɨ, 9 \"Xeanɨŋí̵ rí̵á tí̵ŋí̵ joxɨ símeaarɨŋí̵pɨ nánɨ nionɨ nɨjí̵árɨnɨ. Dí̵wí̵ ikeamónarɨŋí̵pɨ nánɨ enɨ nionɨ nɨjí̵árɨnɨ. E nɨrɨrɨrɨ aí amɨpí naŋí̵ dɨŋí̵ nɨkwí̵roarɨgí̵áyo wiimí̵ápɨ wí mɨrɨmu'roŋoxɨrɨnɨ. Ámá wí —Ayí̵ 'Judayenerɨnɨ.' nɨrɨnɨro aiwɨ nepa xɨxenɨ Judayí̵ imónɨgí̵áyí̵manɨ. 'Gorɨxomɨ yayí̵ umeanɨrane nánɨ awí eánarɨŋwɨnɨ.' nɨrɨro aí surí̵má nero obomɨ xí̵darɨgí̵áyí̵rɨnɨ. Ayí̵ ikayí̵wí̵ seameararɨgí̵ápɨ nánɨ enɨ nionɨ nɨjí̵á imónɨŋɨnɨ. 10 Xeanɨŋí̵ nɨsímearí̵ná rí̵nɨŋí̵ sinɨní̵pɨ nánɨ wáyí̵ mepa e'ɨrɨxɨnɨ. Arí̵á niɨ. Seteno 'Jisasomɨ xí̵darɨgí̵áyí̵ eŋí̵ neánɨro xí̵dɨpí̵rɨre'oɨ? Iwamí̵ó owíwapɨyimɨnɨ.' yaiwiarɨŋagɨ nánɨ xegí̵ ámá imónɨgí̵áyí̵ xí̵oyá dɨŋí̵ tí̵nɨ segí̵ wíyo í̵á nɨseaxero gwí̵ aŋí̵yo nɨseaŋwɨrárɨro sí̵á we' wu'kau' nu'kau'mɨnɨ xeanɨŋí̵ nɨseaikára upí̵rí̵árɨnɨ. Xeanɨŋí̵ nɨseaikára warí̵ná wiyí̵ne' mɨŋí̵ winɨpí̵rí̵a aiwɨ anɨŋí̵ dɨŋí̵ nɨnɨkwí̵roro nɨxí̵dí̵í̵rɨxɨnɨ. E nerónáyí̵, amɨnaŋwí̵ ámá dɨŋí̵ nɨyɨmɨŋí̵ tí̵gí̵á nimónɨro íníná ŋweapí̵rí̵a nánɨ dí̵kínɨpí̵rí̵ápɨ anɨpá nɨseaiapɨmí̵árɨnɨ. 11 Ámá arí̵á tí̵gí̵áyí̵ne' eŋánáyí̵, xwɨyí̵á Gorɨxoyá kwíyí̵pɨ nionɨyá sɨyikí̵ imónɨgí̵áyo urarɨŋí̵ rɨpɨ arí̵á ókiarí̵ umóní̵poyɨ. Ámá nionɨ nɨxí̵darɨŋagí̵a nánɨ xeanɨŋí̵ wímeáí̵yí̵, ayí̵ nionɨ pí̵nɨ mɨnɨwiárí̵ sɨnɨ nɨnɨxí̵dɨrɨŋí̵pimɨ dánɨ xeanɨŋí̵ wiarɨgí̵áyo xopɨrárí̵nɨŋí̵ wíí̵áyí̵ Gorɨxo ámá sɨpíyí̵ rí̵á xwe'rímɨ ikeaáráná ayí̵ tí̵nɨ nawínɨ rí̵nɨŋí̵ Ámɨ bɨ Pepí̵rí̵ápɨyɨ rɨnɨŋí̵pɨ wí meapɨrí̵ámanɨ.\" rɨŋoɨ.' nɨrɨrɨ rí̵wamɨŋí̵ nearɨ wíɨrɨxɨnɨ.\nAŋí̵ Pegamamɨyo sɨyikí̵ xí̵oyáyo nánɨ xwɨyí̵á urɨŋí̵ nánɨrɨnɨ.12 \"Joxɨ sɨyikí̵ nionɨyá Pegamamɨ ŋweagí̵áyí̵yá aŋí̵najomɨ rí̵wamɨŋí̵ re nearɨ wiowárí̵ɨrɨxɨnɨ, 'Kirá mɨdɨmɨdánɨ ŋwá yinɨŋí̵pá tí̵ŋo re rɨŋoɨ urí̵ɨrɨxɨnɨ, 13 \"Nionɨ dɨxí̵ ŋweaŋe nánɨ nɨjí̵á imónɨŋɨnɨ. E ŋweagí̵áyí̵ obaxí̵ Setenomɨ xí̵darɨŋagí̵a nánɨ aŋí̵ o seáyɨ e wimónɨŋe, ayí̵ joxɨ ŋweaŋerɨnɨ. Xámɨ segí̵ wo, Adipaso —O ámáyo nionɨ eŋápɨ nánɨ wáí̵ nurɨrí̵ná xɨxenɨ nurɨyagorɨnɨ. O aŋí̵ Seteno seáyɨ e wimónɨŋí̵ apimɨ e nurí̵ɨsáná mɨŋí̵ winí̵agɨ aiwɨ seyí̵ne' wí dɨŋí̵ nɨkwí̵roarɨgí̵ápɨ emɨ mɨmó dɨŋí̵ sɨxí̵ nɨnɨyiro xaíwí̵ í̵á nɨxɨrɨŋoɨ. 14 E nɨrɨrɨrɨ aí xwɨyí̵á nionɨ mɨxí̵ rɨrɨpaxí̵ bɨ imónɨnɨ. Segí̵ wí mimóní̵ wí̵á rókiamoagí̵ Beramoyɨ rɨnɨŋo —O eŋíná Isɨrerɨyo yapí̵ owíwapɨyimɨnɨrɨ nánɨ e'máyí̵ mɨxí̵ ináyí̵ Berakomɨ re ure'wapɨyayiŋorɨnɨ, 'Isɨrerɨyí̵ í̵wí̵ nero naŋwí̵ ŋwí̵ápɨ nánɨ rɨdɨyowá yarɨgí̵ápɨ nɨro í̵wí̵ inɨro e'í̵rɨxɨnɨrɨ nánɨ e wíwapɨyiɨ. E wíwapɨyiɨ.' ure'wapɨyayiŋorɨnɨ. O eŋí̵pɨ agwɨ segí̵ wí í̵á nɨxɨrɨro axí̵pɨ e seaíwapɨyarɨŋagí̵a nánɨ mɨxí̵ searɨpaxí̵ imónɨnɨ. 15 Eŋíná mimóní̵ wí̵á rókiamoagí̵ Beramo Isɨrerɨyo wíwapɨyíáná dɨŋí̵ í̵á nɨxɨrɨro í̵wí̵ yagí̵ápa segí̵ wí enɨ Nikoraso seaíwapɨyarɨŋí̵pɨ dɨŋí̵ í̵á nɨxɨrɨro í̵wí̵ axí̵pɨ yarɨŋoɨ. 16 Ayɨnánɨ ámá e yarɨgí̵áyí̵ne' rí̵wí̵mɨnɨ nɨmamoro e'í̵rɨxɨnɨ. E mepa nerónáyí̵, nionɨ sɨnɨ me' seyí̵ne' tí̵ŋí̵ e nánɨ nɨbɨrɨ ámá apimɨ arí̵kí xí̵darɨgí̵áyí̵ kirá gí̵ maŋí̵yo dánɨ peyeaarɨŋí̵pá tí̵nɨ mɨxí̵ wimí̵árɨnɨ. 17 Arí̵á tí̵gí̵áyí̵ne' eŋánáyí̵, xwɨyí̵á Gorɨxoyá kwíyí̵pɨ sɨyikí̵ nionɨyá imónɨgí̵áyo urarɨŋí̵ rɨpɨ arí̵á ókiarí̵ umóní̵poyɨ. Ámá nionɨ nɨxí̵darɨgí̵áyí̵ ámá wí í̵wí̵ oe'poyɨnɨrɨ wíwapɨyíagí̵a aiwɨ arí̵á mɨwí nionɨ anɨŋí̵ nɨnɨxí̵dɨrɨŋí̵pimɨ dánɨ ayo xopɨrárí̵nɨŋí̵ wíí̵á go gomɨ nionɨ aiwá aŋí̵namɨ dáŋí̵ agwɨ pí̵ní̵ weŋí̵ bɨ mɨnɨ wirɨ sí̵ŋá kɨrɨnasí̵ wo —Sí̵ŋá yoí̵ sɨŋí̵ ámá meáonɨ nɨjí̵á imónɨní̵pɨ rí̵wamɨŋí̵ ŋwɨrárɨnɨŋorɨnɨ. Sí̵ŋá o mɨnɨ wirɨ emí̵árɨnɨ.\" rɨŋoɨ.' nɨrɨrɨ rí̵wamɨŋí̵ nearɨ wíɨrɨxɨnɨ.\nAŋí̵ Taiatairayo sɨyikí̵ xí̵oyáyo nánɨ xwɨyí̵á urɨŋí̵ nánɨrɨnɨ.18 \"Joxɨ sɨyikí̵ nionɨyá imónɨgí̵á Taiatairayo ŋweagí̵áyí̵yá aŋí̵najomɨ rí̵wamɨŋí̵ re nearɨ wiowárí̵ɨrɨxɨnɨ, 'Gorɨxomɨ xewaxo, xegí̵ sɨŋwí̵ rí̵á ápiáwí̵nɨŋí̵ werɨ xegí̵ sɨkwí̵ kapá awiaxí̵yí̵ xɨxí̵eá inarɨŋí̵pa imónɨrɨ eŋo re rɨŋoɨ urí̵ɨrɨxɨnɨ, 19 \"Nionɨ joxɨ yarɨŋí̵pɨ nánɨ nɨjí̵á imónɨŋɨnɨ. Joxɨ dɨŋí̵ sɨxí̵ nɨyirɨ dɨŋí̵ nɨkwí̵rorɨ ámáyo arɨrá wirɨ xeanɨŋí̵ siarɨgí̵ápɨ xwámámí̵ wirɨ yarɨŋí̵pɨ nánɨ nɨjí̵á imónɨŋɨnɨ. Sɨnɨ iwamí̵ó dɨŋí̵ nɨnɨkwí̵rorí̵ná yagí̵pimɨ rɨxa nɨmu'rorɨ seáyɨ e yarɨŋí̵pɨ nánɨ enɨ nɨjí̵á imónɨŋɨnɨ. 20 E nɨrɨrɨrɨ aí rɨpɨ nánɨ mɨxí̵ rɨrɨpaxí̵ imónɨnɨ. Joxɨ apɨxí̵ Jeseberíyɨ rɨnɨŋí —Í wí mimónɨpa nerɨ aí 'Wí̵á rókiamoarɨŋáínɨrɨnɨ.' rɨnarɨŋírɨnɨ. Í ámá nionɨ dɨŋí̵ nɨnɨkwí̵roro nánɨ gí̵ inókínɨŋí̵ nimónɨro omɨŋí̵ niiarɨgí̵áyo sɨpínɨ nɨwíwapɨya nurɨ xarɨxarí̵ nɨme'ra warɨŋagɨ nánɨ ayí̵ í̵wí̵ inɨro naŋwí̵ wigí̵ ŋwí̵ápɨ nánɨ rɨdɨyowá inɨŋí̵pɨ nɨro yarɨŋoɨ. Ímɨ numímɨnɨrɨ xe owíwapɨyinɨrɨ sɨŋwí̵ wɨnarɨŋí̵ eŋagɨ nánɨ mɨxí̵ rɨrɨpaxí̵ imónɨnɨ. 21 Í xegí̵ í̵wí̵ yarɨŋí̵pɨ rí̵wí̵mɨnɨ nɨmamorɨ kikií̵á e'wɨnɨgɨnɨrɨ xe bɨ tí̵nɨ oŋweanɨrɨ sɨŋwí̵ wɨnɨŋá eŋagɨ aiwɨ xegí̵ í̵wí̵ ámá wí tí̵nɨ inarɨŋí̵pɨ 'Bɨ pí̵nɨ owiárɨmɨnɨ.' mɨwimónarɨnɨnɨ. 22 Arí̵á eɨ. Nionɨyá dɨŋí̵ tí̵nɨ í sɨmɨxí̵ xaíwí̵ werɨ ámá í tí̵nɨ í̵wí̵ inarɨgí̵áyo xeanɨŋí̵ xwe' wímearɨ ení̵árɨnɨ. Í̵wí̵ í wíwapɨyarɨŋí̵pɨ rí̵wí̵mɨnɨ nɨmamoro kikií̵á me'ánáyí̵, e wikárɨmí̵árɨnɨ. 23 Ámá ímɨ nɨxí̵dɨro nánɨ xegí̵ niaíwí̵nɨŋí̵ imónɨgí̵áyo enɨ sɨmiárí̵ nɨwirɨ pɨkímí̵árɨnɨ. Nionɨ e wíáná sɨyikí̵ nionɨyá imónɨgí̵á ní̵nɨyí̵ nɨjí̵á re imónɨpí̵rí̵árɨnɨ, 'Ámá xwioxí̵yo dánɨ pí dɨŋí̵ morɨ pí nánɨ wimónɨrɨ yarɨŋí̵pɨ adadí̵ wiarɨŋo, ayí̵ orí̵anɨ?' niaiwipí̵rí̵árɨnɨ. Seyí̵ne' woxɨnɨ woxɨnɨ sɨpí segí̵ egí̵ápɨ tí̵nɨ xɨxenɨ pɨrí̵ seamamómí̵árɨnɨ. 24 E nɨsearɨrɨ aí apɨxí̵ í wíwapɨyarɨŋí̵pimɨ mɨxí̵darɨgí̵á Taiataira ŋweagí̵á wiyí̵ne' bɨ osearɨmɨnɨ. Seyí̵ne' xwɨyí̵á ámá wí 'Seteno neare'wapɨyarɨŋí̵ ná ínɨmɨ imónɨŋí̵pɨrɨnɨ.' rarɨgí̵ápimɨ arí̵á mɨwigí̵áyí̵ne'rɨnɨ. Seyí̵ne' sekaxí̵ xámɨ searɨŋápimɨ ámɨ bɨ nɨsearɨrɨ ɨkwɨkwarɨmí̵ seaimɨme'ɨnɨ. 25 Sekaxí̵ ámɨ bɨ ɨkwɨkwarɨmí̵ mɨseaipa emí̵ eŋagɨ aiwɨ nionɨ nɨnɨxí̵dɨróná í̵á xɨrarɨgí̵ápɨnɨ ananɨ nionɨ weapɨmí̵ae' nánɨ anɨŋí̵ miní̵ nɨxɨra u'í̵rɨxɨnɨ. 26 Ámá apɨxí̵ í wíwapɨyimɨnɨrɨ yarɨŋí̵pimɨ mɨxí̵dɨpa nero nionɨyá urɨŋápimɨnɨ yoparí̵ imóní̵e nánɨ nɨxí̵da nurɨŋí̵pimɨ dánɨ ímɨ xopɨrárí̵nɨŋí̵ wíí̵á gɨyí̵ gɨyo seáyɨ e wimɨxɨmí̵árɨnɨ. E'máyo —Ayí̵ 'Gorɨxomɨ sɨmaŋwí̵yónɨŋí̵ ínɨmɨ wurí̵nanɨme'wɨnɨ.' rarɨgí̵áyí̵rɨnɨ. Ayo seáyɨ e nɨwimónɨro umeŋweapí̵rí̵a nánɨ seáyɨ e wimɨxɨmí̵árɨnɨ. 27 Gí̵ ápo nionɨ seáyɨ e nimónɨrɨ ámáyo umeŋweámí̵a nánɨ nimɨxɨŋí̵pa nionɨ ámá xopɨrárí̵ wíí̵áyo enɨ axí̵pɨ seáyɨ e wimɨxáná e'máyo numeŋwearóná xwárí̵á sɨxí̵ xwí̵á tí̵nɨ imɨxɨnɨŋí̵pɨ ainɨxí̵ tí̵nɨ pí̵rí̵ uyɨkieááná yuní̵ ikɨxenarɨŋí̵pa ainɨxí̵ tí̵nɨ nɨxɨrɨmáná umeŋweaŋáná maŋí̵yo wí pí̵rí̵ wiaíkipaxí̵ imónɨpí̵rí̵ámanɨ. 28 Xopɨrárí̵nɨŋí̵ wíí̵á gɨyí̵ gɨyo siŋí̵ ímiáo enɨ mɨnɨ wimí̵árɨnɨ. 29 Arí̵á tí̵gí̵áyí̵ne' eŋánáyí̵, xwɨyí̵á Gorɨxoyá kwíyí̵pɨ sɨyikí̵ nionɨyá imónɨgí̵áyo urarɨŋí̵ rɨpɨ arí̵á ókiarí̵ umóní̵poyɨ.\" rɨŋoɨ.' nɨrɨrɨ rí̵wamɨŋí̵ nearɨ wiowárí̵ɨrɨxɨnɨ.\nCopyright information for AAK\nWelcome to STEP Bible\nFrom Tyndale House, Cambridge UK\nUse the search box to find Bibles, commentaries, passages, search terms, etc. Here are some examples:\nESVGen 1\nThis shows how to quickly lookup a passage.\nNIVESVKJVGen 1\nLooking up a passage in three different translations is also easy.\nESVbrother\nThis asks STEP to search for the Greek word for 'brother' and show the results in the ESV.\nNIVESVlandhe.sed\nThis example runs both a 'Hebrew word search' and a 'Text' search and shows the results in both the NIV and ESV.\nESVthroneDavidIsa-Rev\nYou can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.\nKJVWHNUJohn 1\nInterlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.\n© Tyndale House, Cambridge, UK - 2018","id":"<urn:uuid:c1bd5b28-f269-4eab-bb9a-9e23d6c77361>","dump":"CC-MAIN-2018-13","url":"https:\/\/www.stepbible.org\/?q=version=AAK%7Creference=Rev.2","date":"2018-03-19T05:22:01Z","file_path":"s3:\/\/commoncrawl\/crawl-data\/CC-MAIN-2018-13\/segments\/1521257646375.29\/warc\/CC-MAIN-20180319042634-20180319062634-00087.warc.gz","language":"aak","language_score":0.9999988079,"language_script":"Latn","minhash_cluster_size":5,"top_langs":"{\"aak_Latn_score\": 0.9999988079071045}","num_words":1286,"character_repetition_ratio":0.06,"word_repetition_ratio":0.011,"special_characters_ratio":0.167,"stopwords_ratio":0.152,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"1 Corinthians 14\nKwíyí̵pimɨ dánɨ epaxí̵ imónɨŋí̵pɨ nánɨ ámɨ bɨ urɨŋí̵ nánɨrɨnɨ.1 Seyí̵ne' \"Ámáyo dɨŋí̵ sɨpí owianeyɨ.\" nɨyaiwiro anɨŋí̵ miní̵ xí̵dí̵í̵rɨxɨnɨ. E nero aí Gorɨxo apɨ apɨ e imóní̵í̵rɨxɨnɨrɨ kwíyí̵pimɨ dánɨ seaimɨxarɨŋí̵pɨ \"Apɨ apɨ oimónaneyɨ.\" nɨyaiwiro sí̵mí̵ nɨxeadí̵pe'nɨro aiwɨ ná bɨnɨ ayí̵ oyá xwɨyí̵á ámáyo wí̵á urókiamopaxí̵ imónɨpí̵rɨ nánɨ aŋɨpaxí̵ sí̵mí̵ xeadí̵pe'ní̵í̵rɨxɨnɨ. 2 Ayí̵ rɨpɨ nánɨ seararɨŋɨnɨ. Ámá gɨyí̵ gɨyí̵ gwí̵ wɨrí̵ wɨrí xwɨyí̵á mí̵kí̵ wínɨyí̵ mají̵á imónɨgí̵ápimɨ dánɨ nɨrɨrí̵náyí̵, ayí̵ ámáyo murarɨŋoɨ. Wínɨyí̵ xwɨyí̵á mí̵kí̵ apɨ nánɨ mají̵á imónɨŋagí̵a nánɨ Gorɨxomɨnɨ nurɨrɨ kwíyí̵pimɨ dánɨ yumí̵í imónɨŋí̵pɨ rarɨŋoɨ. 3 E nerɨ aí gɨyí̵ gɨyí̵ xwɨyí̵á Gorɨxoyápɨ wí̵á nɨrókiamorónáyí̵, ayí̵ rí̵ápimɨ dánɨ ámáyo sí̵kí̵kí̵ womɨxɨro eŋí̵ rɨre'mɨxí̵ wiro dɨŋí̵ wí̵á wókímɨxɨro epaxí̵pɨ urarɨgí̵árɨnɨ. 4 Ámá xwɨyí̵á mí̵kí̵ xegí̵ wíyo dánɨ rarɨŋí̵ go go, ayí̵ xewanɨŋo sí̵kí̵kí̵ omɨxɨnarɨnɨ. Ámá Gorɨxoyá xwɨyí̵ápɨ wí̵á rókiamoarɨŋí̵ go go, ayí̵ Gorɨxo wimónarɨŋí̵pɨ urí̵í̵pimɨ dánɨ Jisasoyá sɨyikí̵pɨ imónɨgí̵áyo sí̵kí̵kí̵ womɨxarɨŋí̵rɨnɨ. 5 Nionɨ \"Seyí̵ne' nɨyí̵ne'nɨ xwɨyí̵á mí̵kí̵ bɨ bimɨ dánɨ orí̵poyɨ.\" nɨnimónɨrɨ aiwɨ aga aŋɨpaxí̵ ayá wí nimónarɨŋí̵pɨ, ayí̵ rɨpɨrɨnɨ. \"Gorɨxoyá xwɨyí̵ápɨ wí̵á orókiamópoyɨ.\" nimónarɨnɨ. Ayí̵ rɨpɨ nánɨrɨnɨ. Wí̵á rókiamoarɨŋí̵ go go Jisasoyá sɨyikí̵pɨ imónɨgí̵áyo nurɨrí̵ná xí̵o urí̵í̵pimɨ dánɨ sí̵kí̵kí̵ nɨwomɨxɨrɨ nánɨ xwɨyí̵á mí̵kí̵ xegí̵ wíyo dánɨ rarɨŋí̵ go gomɨ seáyɨ e wimónɨŋagɨ nánɨ rarɨŋɨnɨ. Xwɨyí̵á mí̵kí̵ xegí̵ wíyo dánɨ rarɨŋí̵ go go ráná ámá wo nɨwiápí̵nɨmearɨ Jisasoyá sɨyikí̵pɨ imónɨgí̵á wínɨyo o rí̵í̵pimɨ dánɨ sí̵kí̵kí̵ owomɨxɨnɨrɨ yaŋí̵ numeairí̵ná enɨ ananɨrɨnɨ. 6 Gí̵ nɨrɨxí̵meáyí̵ne', rɨpɨ nánɨ píránɨŋí̵ dɨŋí̵ mópoyɨ. Nionɨ seyí̵ne' tí̵ŋí̵ e nánɨ nɨbɨrɨ xwɨyí̵á mí̵kí̵ wíyo dánɨ nɨsearɨrí̵náyí̵, \"Apɨ wí naŋí̵ neaimɨxɨpaxí̵ imónɨnɨ.\" rɨseaimónarɨnɨ? Oweoɨ. Nionɨ xwɨyí̵á Gorɨxo wí̵á nɨnókímɨxɨrɨ nɨrɨŋí̵pɨ mɨsearɨpa nerí̵náranɨ, nɨjí̵á o nánɨ nionɨ imónɨŋá bɨ mɨsearɨpa nerí̵náranɨ, xwɨyí̵á oyápɨ bɨ wí̵á mɨsearókiamopa nerí̵náranɨ, bɨ mɨseare'wapɨyipa nerí̵náranɨ, sa xwɨyí̵á mí̵kí̵ wíyo dánɨ nɨseara nurí̵náyí̵, arɨge nerɨ naŋí̵ wí seaiimí̵árɨnɨ? Oweoɨ, wí e epaxí̵manɨ.\n7 Dɨŋí̵ mayí̵ imónɨŋí̵pɨ, pe'kákí̵ranɨ, gitáranɨ, ayí̵ axí̵pɨ imónɨnɨ. Yaiwínɨŋí̵ nɨyárɨrɨ nɨpɨkwɨnɨ irí̵ mɨre'pepa nerí̵náyí̵, ámá arɨge \"Ayí̵ apɨ rí̵a rarɨnɨ?\" yaiwipaxí̵rɨnɨ? Ámá kwíyí̵pimɨ dánɨ xwɨyí̵á mí̵kí̵ wíyo dánɨ enɨ nɨrɨrí̵náyí̵, ámá arí̵á mɨwiarɨgí̵áyí̵ arɨge nerɨ \"Ayí̵ apɨ rí̵a rarɨnɨ?\" yaiwipaxí̵ imónɨnɨ? 8 Ámá mɨxí̵ nánɨ awí roŋo xowieŋomɨ dánɨ rí̵aiwá orɨnɨrɨ pí̵rámí̵ nɨpɨkwɨnɨ mepa nerí̵náyí̵, ámá gɨyí̵ \"Mɨxí̵ nánɨ rí̵aiwá iyí̵ rɨráoɨ?\" nɨyaiwiro e'waikí̵ tí̵nɨ nikí̵nɨŋí̵ tí̵nɨ arí̵kipaxí̵rɨnɨ? Oweoɨ, pí̵rámí̵ nɨpɨkwɨnɨ mepa nerí̵náyí̵, wí e epaxí̵ menɨnɨ. 9 Seyí̵ne' enɨ ámá wíyo kwíyí̵pimɨ dánɨ xwɨyí̵á mí̵kí̵ xegí̵ wíyo dánɨ nurɨrí̵náyí̵, ámá arí̵á seaiarɨgí̵áyí̵ arɨge nero \"Apɨ nánɨ rí̵a neararɨŋoɨ?\" nɨyaiwiro nɨjí̵á imónɨpaxí̵rɨnɨ? Oweoɨ, seyí̵ne' urarɨgí̵ápɨ mɨmiaŋwí̵ upaxí̵ imónɨnɨ. 10 Ayí̵ neparɨnɨ. Xwí̵á rɨrímɨ xwɨyí̵á mí̵kí̵ xɨxegí̵nɨ tí̵ŋí̵ rarɨgí̵ápɨ obaxí̵ imónɨnɨ. Xwɨyí̵á bɨ mí̵kí̵ mayí̵ imónɨŋí̵manɨ. Ní̵nɨ mí̵kí̵ tí̵ŋí̵ imónɨnɨ. 11 E nerɨ aí ámá wo xwɨyí̵á mí̵kí̵ nionɨ mají̵á imónɨŋí̵pimɨ dánɨ rarɨŋagɨ arí̵á nɨwirí̵ná \"E'máyí̵ worí̵anɨ?\" yaiwimí̵ɨnɨ. Xí̵o enɨ nionɨ arí̵á mɨwiarɨŋagɨ nɨnanɨrí̵ná \"E'máyí̵ worí̵anɨ?\" niaiwinɨŋoɨ. 12 Seyí̵ne' Gorɨxo apɨ apɨ imóní̵í̵rɨxɨnɨrɨ kwíyí̵pimɨ dánɨ sɨxí̵ seamímoarɨŋí̵pɨ \"Oimónaneyɨ.\" nɨyaiwiro sí̵mí̵ nɨxeadí̵pe'nɨro yarɨgí̵áyí̵ne' imónɨŋagí̵a nánɨ pí pí neróná rɨpɨ e'í̵rɨxɨnɨ. Kwíyí̵pimɨ dánɨ epaxí̵ imónɨŋwápimɨ dánɨ Jisasoyá sɨyikí̵ imónɨŋwae'ne eŋí̵ sí̵kí̵kí̵ omɨxɨnɨpaxí̵ imónɨŋí̵pɨ oyaneyɨnɨro ayá wí ne'ra u'í̵rɨxɨnɨ.\n13 Ayɨnánɨ segí̵yí̵ wo kwíyí̵pimɨ dánɨ xwɨyí̵á mí̵kí̵ seyí̵ne' mají̵á imónɨgí̵ápimɨ dánɨ nɨsearɨrí̵náyí̵, arí̵á mɨwiarɨgí̵áyí̵ne' yaŋí̵ seameaimɨnɨrɨ nánɨ Gorɨxomɨ rɨxɨŋí̵ urí̵wɨnɨgɨnɨ. 14 Ayí̵ rɨpɨ nánɨ seararɨŋɨnɨ. Nionɨ gí̵ ámá arí̵á niarɨgí̵e dánɨ xwɨyí̵á mí̵kí̵ xegí̵ bimɨ dánɨ Gorɨxomɨ rɨxɨŋí̵ nurɨrí̵ná gí̵ dɨŋí̵ aí tí̵nɨ murí̵ sa maŋí̵pámɨ dánɨ nurɨrí̵náyí̵, \"Apɨ ourɨmɨnɨ.\" nɨyaiwirɨ murɨpa e'á eŋagɨ nánɨ nionɨ rí̵ápɨ bɨ naŋí̵ mɨniiarɨnɨ. 15 Ayɨnánɨ nionɨ pí emɨnɨre'ɨnɨ? Nionɨ Gorɨxomɨ rɨxɨŋí̵ nurɨrí̵náranɨ, soŋí̵ nɨrɨrɨ omɨ yayí̵ numerí̵náranɨ, xwɨyí̵á mí̵kí̵ bɨ bimɨ dánɨ maŋí̵pá tí̵nɨ nurɨrɨ aí \"Ayí̵ apɨ rí̵a urarɨŋɨnɨ?\" nɨyaiwirɨ gí̵ dɨŋí̵ tí̵nɨ enɨ nawínɨ urí̵ɨmɨgɨnɨ. 16 Seyí̵ne' e mepa nero Gorɨxomɨ yayí̵ nɨwirí̵ná dɨŋí̵ tí̵nɨ nawínɨ murí̵ xwɨyí̵á mí̵kí̵ bɨ bimɨ, seyí̵ne' mají̵ápimɨ dánɨnɨ nurɨrí̵náyí̵, ámá sɨpí̵á imónɨgí̵á seyí̵ne' tí̵nɨ nawínɨ awí eánarɨgí̵áyí̵ arɨge nero \"Ayí̵ rí̵ápɨ xɨxenɨ e imóní̵wɨnɨgɨnɨ.\" rɨpaxí̵rɨnɨ? Oweoɨ, xwɨyí̵á mí̵kí̵ seyí̵ne' rarɨgí̵ápɨ arí̵á mɨwipaxí̵ nimónɨro nánɨ wí e rɨpaxí̵ menɨnɨ. 17 Seyí̵ne' e nerí̵náyí̵, Gorɨxomɨ píránɨŋí̵ yayí̵ nɨwiro aiwɨ wínɨyo sí̵kí̵kí̵ mɨwomɨxí̵ ududí̵ iní̵ wikárarɨŋagí̵a nánɨ seararɨŋɨnɨ. 18 Seyí̵ne' kwíyí̵pimɨ dánɨ xwɨyí̵á mí̵kí̵ wíyo dánɨ ayá wí nɨrɨro aí nionɨ enɨ kwíyí̵pimɨ dánɨ xwɨyí̵á mí̵kí̵ bɨ bimɨ dánɨ seáyɨ e nɨseamu'rorɨ nánɨ Gorɨxomɨ yayí̵ wiarɨŋárɨnɨ. 19 E nimónɨrɨ aí Jisasoyá sɨyikí̵ imónɨgí̵á bɨ tí̵nɨ nerɨmeánɨrɨ wigí̵ arí̵á egí̵e dánɨ xwɨyí̵á mí̵kí̵ bɨ bimɨ dánɨ nurɨrí̵ná \"Í̵á mɨropaxí̵ imónɨŋí̵pɨ ourɨmɨnɨ.\" mɨnimónarɨnɨ. Oweoɨ, \"Poro ipɨ rɨneaíwapɨyarɨnɨ?\" oyaiwípoyɨnɨrɨ sa \"Xwɨyí̵á mí̵kí̵ nionɨ nɨjí̵á imónɨŋápimɨ dánɨ nurɨrɨ 'Ayí̵ apɨ rí̵a urarɨŋɨnɨ?' yaiwimí̵pɨ árí̵ní̵ ourɨmɨnɨ.\" nimónarɨnɨ. \"E nerí̵ná seáyɨ e imónɨŋí̵pɨ yarɨŋɨnɨ.\" nimónarɨnɨ.\n20 Gí̵ nɨrɨxí̵meáyí̵ne', seyí̵ne' niaíwí̵ onɨmiá dɨŋí̵ mɨmaxɨrɨpa e'poyɨ. E nɨsearɨrɨ aí niaíwí̵ pí̵opia í̵wí̵ oyaneyɨnɨro sɨnɨ dɨŋí̵ mɨmoarɨgí̵ápa seyí̵ne' enɨ axí̵pɨ imóní̵poyɨ. E nero dɨŋí̵ nɨmorí̵ná ámɨná yapɨ móí̵rɨxɨnɨ. 21 Isɨrerɨyí̵ arí̵á mɨwiarɨŋagí̵a nánɨ Gorɨxo ámá wí e dáŋí̵yí̵ mɨxí̵ nɨmeámɨ nɨbɨro xwɨrí̵á wikɨxe'í̵rɨxɨnɨrɨ rɨŋí̵pɨ nánɨ ŋwí̵ ikaxí̵ eánɨŋí̵yo re nɨrɨnɨrɨ eánɨnɨ, \" 'Gorɨxonɨ ámá mí̵kí̵ wí e dáŋí̵yí̵yá xwɨyí̵á mí̵kí̵ bɨ tí̵nɨ ámá tí̵yo urɨrɨ wí e dáŋí̵yí̵yá maŋí̵pimɨ dánɨ urɨrɨ emí̵a eŋagɨ aiwɨ nionɨ wí arí̵á nipɨrí̵ámanɨ.' Ámɨnáonɨ e rarɨŋɨnɨ.\" nɨrɨnɨrɨ eánɨnɨ. 22 Ayɨnánɨ nene re yaiwiŋwɨnɨ, \"Gorɨxoyá kwíyí̵pimɨ dánɨ xwɨyí̵á mí̵kí̵ nene mají̵á nimónɨrɨ aí rarɨŋwápɨ, ayí̵ ámá omɨ rɨxa dɨŋí̵ wɨkwí̵roarɨgí̵á wínɨyí̵ arí̵á nɨneairóná óí̵ nikárɨnɨro 'Ayí̵ eŋí̵ eánɨŋí̵ Gorɨxoyápimɨ dánɨ rí̵a yarɨŋoɨ?' oyaiwípoyɨnɨrɨ mimónɨnɨ. Sa omɨ dɨŋí̵ mɨwɨkwí̵roarɨgí̵áyí̵ óí̵ nikárɨnɨro 'Ayí̵ eŋí̵ eánɨŋí̵ Gorɨxoyápimɨ dánɨ rí̵a yarɨŋoɨ?' oyaiwípoyɨnɨrɨ imónɨnɨ.\" yaiwiŋwɨnɨ. E nerɨ aí oyá xwɨyí̵ápɨ, nene wí̵á urókiamoarɨŋwápɨ, ayí̵ ámá xí̵omɨ dɨŋí̵ mɨwɨkwí̵roarɨgí̵áyí̵ arí̵á nɨneairóná \"Eŋí̵ eánɨŋí̵ Gorɨxoyápimɨ dánɨ rí̵a rarɨŋoɨ?\" oyaiwípoyɨnɨrɨ mimónɨnɨ. Sa xí̵omɨ dɨŋí̵ wɨkwí̵roarɨgí̵áyí̵ e oyaiwípoyɨnɨrɨ imónɨnɨ. 23 Ayɨnánɨ ámá Jisasoyá sɨyikí̵ imónɨgí̵áyí̵ne' awí neánɨróná nɨyí̵ne'nɨ xwɨyí̵á mí̵kí̵ seyí̵ne' mají̵á bɨ bimɨ dánɨ nɨra warí̵ná ámá sɨpí̵á imónɨgí̵áyí̵ wíranɨ, ámá sɨnɨ Gorɨxomɨ dɨŋí̵ mɨwɨkwí̵rogí̵áyí̵ wíranɨ, nɨseaímearo nɨŋwearóná \"Ámá tɨyí̵ xóxwí̵ yarɨgí̵áyí̵ menɨranɨ?\" rɨpí̵rí̵árɨnɨ. 24 Seyí̵ne' wí e mepa nero nɨyí̵ne'nɨ xwɨyí̵á Gorɨxoyápɨ wí̵á nɨrókiamóa warí̵ná ámá sɨpí̵á imónɨgí̵áyí̵ wíranɨ, ámá sɨnɨ Gorɨxomɨ dɨŋí̵ mɨwɨkwí̵rogí̵áyí̵ wíranɨ, nɨseaímearo nɨŋwearóná seyí̵ne' rarɨgí̵á nɨpimɨnɨ dánɨ \"Í̵wí̵ awa rarɨgí̵ápɨ mɨyarɨŋwae'nerí̵anɨ?\" nɨyaiwiro wairɨrí̵ inɨro \"Apɨ nene nánɨ enɨ rí̵a rarɨŋoɨ?\" nɨyaiwiro ayá mɨŋɨmɨŋí̵ roro nemáná 25 sɨpí imónɨŋí̵ wigí̵pɨ yumí̵í egí̵ápɨ nánɨ waropárí̵ nero mɨŋí̵ xwí̵áyo nɨkwí̵rónɨro Gorɨxomɨ yayí̵ numero \"Neparɨnɨ. Gorɨxo seyí̵ne' dɨŋí̵ seakɨkayonɨ.\" rɨpí̵rí̵árɨnɨ.\nGorɨxomɨ yayí̵ umeanɨro nánɨ nerɨmeánɨróná epaxí̵pɨ nánɨ urɨŋí̵ nánɨrɨnɨ.26 Gí̵ nɨrɨxí̵meáyí̵ne', pí oyaneyɨnɨrɨ neararɨnɨ? Seyí̵ne' awí neánɨróná woxɨ soŋí̵ seare'wapɨyinɨ nánɨ imónɨrɨ woxɨ xwɨyí̵á bɨ seare'wapɨyinɨ nánɨ imónɨrɨ woxɨ xwɨyí̵á Gorɨxo wí̵á wókímɨxí̵í̵pɨ bɨ searɨnɨ nánɨ imónɨrɨ woxɨ xwɨyí̵á mí̵kí̵ bɨ bimɨ dánɨ bɨ searɨnɨ nánɨ imónɨrɨ woxɨ xwɨyí̵á mí̵kí̵ bɨ bimɨ dánɨ rɨní̵í̵pɨ bɨ yaŋí̵ seameainɨ nánɨ imónɨrɨ nerɨ aí nɨpɨnɨ nerí̵ná Jisasoyá sɨyikí̵ imónɨgí̵áyí̵ne' sí̵kí̵kí̵ omɨxɨnɨpí̵rɨ nánɨ e'í̵rɨxɨnɨ. 27 Segí̵yí̵ wí \"Xwɨyí̵á mí̵kí̵ bimɨ dánɨ ouraneyɨ.\" nɨwimónɨrí̵ná obaxowa xe onearí̵poyɨnɨrɨ sɨŋwí̵ mɨwɨnɨpanɨ. Wau'nɨranɨ, wau' woranɨ, ayí̵ apánɨrɨnɨ. Axíná nawínɨ orí̵poyɨnɨrɨ sɨŋwí̵ mɨwɨnɨpanɨ. Wo xámɨ nɨrɨmáná wo rí̵wí̵yo rí̵wɨnɨgɨnɨ. E yarí̵ná wo yaŋí̵ seameaíwɨnɨgɨnɨ. 28 Ámá wo xwɨyí̵á yaŋí̵ seameaipaxí̵ meŋánáyí̵, xwɨyí̵á mí̵kí̵ apɨ apimɨ dánɨ rarɨgí̵áwa Jisasoyá sɨyikí̵ imónɨgí̵áyí̵ne'yá arí̵á egí̵e dánɨ maŋí̵pá tí̵nɨ sɨŋánɨ mɨrɨpa nero wigí̵ dɨŋí̵yo dánɨ Gorɨxo tí̵nɨ nawínɨ ínɨmɨ rɨní̵í̵rɨxɨnɨ. 29 Awí neánɨróná segí̵ xwɨyí̵á Gorɨxoyápɨ wí̵á rókiamoarɨgí̵áyí̵ wau'ranɨ, wau' woranɨ, awa xe xwɨyí̵á searí̵í̵rɨxɨnɨ. Rɨxa searáná wínɨyí̵ o nepa kwíyí̵pimɨ dánɨ rí̵a rarɨnɨrɨ pí̵á nɨmero mí ómɨxí̵í̵rɨxɨnɨ. 30 E nerɨ aí segí̵yí̵ wo e'í̵ nɨŋwearɨ wí̵á rókiamoarɨŋí̵ womɨ arí̵á wiarí̵ná Gorɨxo xwɨyí̵á bɨ wí̵á wókímɨxánáyí̵, o xwɨyí̵á apɨ áwaŋí̵ searɨnɨ nánɨ dao xámɨ rarɨŋo pí̵nɨ wiárí̵wɨnɨgɨnɨ. 31 Nionɨ seararɨŋápɨ nɨxí̵dɨróná seyí̵ne' nɨyí̵ne'nɨ nɨjí̵á imónɨro eŋí̵ rɨre'mɨxí̵ inɨro epí̵rí̵a nánɨ woxɨ woxɨ ananɨ wí̵á nɨrókiamóa upaxí̵ imónɨŋoɨ. 32 Nene nɨjí̵áranɨ. Gorɨxo yaiwínɨŋí̵ yarɨŋomanɨ. \"Xwɨyí̵á nɨxeayirɨ nerɨ orí̵poyɨ.\" mɨwimóní̵ \"Nɨtɨwayɨrorɨ orí̵poyɨ.\" wimónarɨŋagɨ nánɨ wí̵á rókiamoarɨgí̵áwa kwíyí̵pimɨ dánɨ rókiamopaxí̵ imónɨŋí̵pɨ tí̵nɨ u'rapí mɨrí̵ píránɨŋí̵ dɨŋí̵ í̵á nɨxɨrɨro rí̵í̵rɨxɨnɨ.\nGorɨxoyá sɨyikí̵ imónɨgí̵á wí e wí e ŋweagí̵á ní̵nɨ yarɨgí̵ápa 34 sɨyikí̵ oyá Korinɨyo ŋweagí̵áyí̵ne' enɨ awí neánɨróná apɨxíwa xwɨyí̵á wí mɨrɨpa oe'poyɨ. Awí neánɨrane'ná apɨxíwa xe xwɨyí̵á onearí̵poyɨnɨrɨ sɨŋwí̵ mɨwɨnɨpa yarɨŋwá eŋagɨ nánɨ rarɨŋɨnɨ. Ŋwí̵ ikaxí̵ eánɨŋí̵yo dánɨ rɨnɨŋí̵pa oxoyí̵ne' sɨmaŋwí̵yónɨŋí̵ seaurí̵ní̵í̵rɨxɨnɨ. 35 Íwa Jisasoyá sɨyikí̵ imónɨgí̵áyí̵ awí eánɨgí̵e dánɨ xwɨyí̵á nɨrɨrí̵ná ayá winɨpaxí̵ yarɨŋagí̵a nánɨ wínɨ wínɨ \"Apɨ nánɨ nɨjí̵á oimónɨmɨnɨ.\" nɨwimónɨrí̵ná aŋí̵ xɨxegí̵nɨyo dánɨ oxomɨ yarɨŋí̵ wíwɨnɨgɨnɨ. 36 Seyí̵ne' seáyɨ e seáyɨ e mimónɨpanɨ. \"Xwɨyí̵á Gorɨxoyápɨ nene tí̵ámɨnɨ mí̵kí̵ imónɨŋwae'nerɨnɨ.\" rɨyaiwinarɨŋoɨ? \"Xwɨyí̵á oyápɨ Korinɨyo ŋweaŋwae'nenɨ tí̵ámɨnɨ rɨnɨŋí̵rɨnɨ.\" rɨseaimónarɨnɨ?\n37 Ámá goxɨ goxɨ \"Nionɨ Gorɨxoyá xwɨyí̵ápɨ wí̵á rókiamoarɨŋá wonɨrɨnɨ.\" nɨyaiwinɨrí̵náranɨ, \"Oyá kwíyí̵ sɨxí̵ nɨmímoŋí̵pimɨ dánɨ e epaxí̵ nimónɨrɨ yarɨŋáonɨrɨnɨ.\" nɨyaiwinɨrí̵náranɨ, xwɨyí̵á nionɨ nɨrɨrɨ eaarɨŋá rɨpɨ nánɨ dɨŋí̵ re yaiwíɨrɨxɨnɨ, \"Poro sekaxí̵ Ámɨnáo urí̵í̵pimɨ dánɨ rí̵a nɨrɨrɨ eaŋí̵rí̵anɨ?\" yaiwíɨrɨxɨnɨ. 38 Ámá go go e mɨyaiwipa yarɨŋagɨ nɨwɨnɨrí̵náyí̵, seyí̵ne' enɨ \"O nepa Gorɨxoyá wí̵á rókiamoarɨŋí̵ wo menɨnɨ.\" yaiwíí̵rɨxɨnɨ. 39 Ayɨnánɨ gí̵ nɨrɨxí̵meáyí̵ne', Gorɨxoyá xwɨyí̵á wí̵á orókiamoaneyɨnɨrɨ sí̵mí̵ xeadí̵pe'nɨro oyá kwíyí̵ tí̵nɨ xwɨyí̵á mí̵kí̵ bɨ bimɨ dánɨ seyí̵ne' rarɨgí̵ápɨ pí̵rí̵ mɨrakínɨpa ero e'í̵rɨxɨnɨ. 40 E nero aí Gorɨxomɨ yayí̵ umeanɨro nánɨ awí neánɨróná pí pí seyí̵ne' yarɨgí̵ápɨ nɨpɨnɨ nɨtɨwayɨroro píránɨŋí̵ e'í̵rɨxɨnɨ.\nCopyright information for AAK\nWelcome to STEP Bible\nFrom Tyndale House, Cambridge UK\nUse the search box to find Bibles, commentaries, passages, search terms, etc. Here are some examples:\nESVGen 1\nThis shows how to quickly lookup a passage.\nNIVESVKJVGen 1\nLooking up a passage in three different translations is also easy.\nESVbrother\nThis asks STEP to search for the Greek word for 'brother' and show the results in the ESV.\nNIVESVlandhe.sed\nThis example runs both a 'Hebrew word search' and a 'Text' search and shows the results in both the NIV and ESV.\nESVthroneDavidIsa-Rev\nYou can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.\nKJVWHNUJohn 1\nInterlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.\n© Tyndale House, Cambridge, UK - 2018","id":"<urn:uuid:9bbdebda-15fb-4611-b3b9-93fc05646a55>","dump":"CC-MAIN-2018-13","url":"https:\/\/www.stepbible.org\/?q=version=AAK%7Creference=1Cor.14","date":"2018-03-18T06:22:25Z","file_path":"s3:\/\/commoncrawl\/crawl-data\/CC-MAIN-2018-13\/segments\/1521257645538.8\/warc\/CC-MAIN-20180318052202-20180318072202-00716.warc.gz","language":"aak","language_score":0.9999976158,"language_script":"Latn","minhash_cluster_size":4,"top_langs":"{\"aak_Latn_score\": 0.999997615814209}","num_words":1552,"character_repetition_ratio":0.083,"word_repetition_ratio":0.008,"special_characters_ratio":0.173,"stopwords_ratio":0.156,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"1 Corinthians 15\nJisaso nɨpe'máná xwárɨpáyo dánɨ wiápí̵nɨmeaŋí̵pɨ nánɨrɨnɨ.1 Gí̵ nɨrɨxí̵meáyí̵ne', xwɨyí̵á yayí̵ neainarɨŋí̵ nionɨ wáí̵ searɨŋápɨ —Apɨ seyí̵ne' arí̵á nɨnirí̵ná \"Neparɨnɨ.\" nɨyaiwiro dɨŋí̵ nɨwɨkwí̵roro íkí̵á xwí̵á aí tí̵nɨ nerí̵ná sí̵kí̵kí̵ nonɨrɨ roarɨŋí̵pa seyí̵ne' enɨ axí̵pɨ xwɨyí̵á apɨ tí̵nɨ sí̵kí̵kí̵ nonɨrɨ rogí̵ápɨrɨnɨ. Apɨ nánɨ dirɨrí̵ oseaimɨnɨ. 2 Seyí̵ne' nionɨ wáí̵ searɨŋápɨ anɨŋí̵ miní̵ xaíwí̵ í̵á nɨxɨra nurónáyí̵, Gorɨxo apimɨ dánɨ yeáyí̵ seayimɨxemeaní̵árɨnɨ. Seyí̵ne' sɨnɨ xaíwí̵ í̵á rɨxɨrɨŋoɨ? E mepa nerí̵náyí̵, surí̵má wɨkwí̵ropaxí̵rɨnɨ. 3 Nionɨ wáí̵ nɨsearɨrí̵ná xwɨyí̵á xɨránɨ xɨránɨ imónɨŋí̵ searɨŋápɨ —Apɨ nionɨ enɨ eŋíná arí̵á wiŋápɨrɨnɨ. Apɨ, ayí̵ rɨpɨrɨnɨ. Kiraiso nánɨ eŋíná Bɨkwí̵yo dánɨ nɨrɨnɨrɨ eánɨŋí̵pa o nene í̵wí̵ yarɨŋwápɨ yokwarɨmí̵ neaiiní̵a nánɨ nɨperɨ 4 xwí̵á nɨweyárɨmáná eŋáná Bɨkwí̵yo dánɨ \"O nɨwiápí̵nɨmeaní̵árɨnɨ.\" nɨrɨnɨrɨ eánɨŋí̵pa sí̵á wɨyau' wɨyi nórɨmáná eŋáná Gorɨxoyá dɨŋí̵ tí̵nɨ wiápí̵nɨmeaŋɨnigɨnɨ. 5 Nɨwiápí̵nɨmeámo Pitaomɨ sɨŋánɨ nurónapɨrɨ rí̵wí̵yo xegí̵ wiepɨsiŋí̵ we' wu'kau' sɨkwí̵ wau' awamɨ sɨŋánɨ urónapɨŋɨnigɨnɨ. 6 E nemáná ámɨ rí̵wí̵yo xí̵omɨ dɨŋí̵ wɨkwí̵rogí̵áyí̵ —Ayí̵ 500 apimɨ wiárí̵ mu'rogí̵áyí̵rɨnɨ. Nionɨ payí̵ rɨpɨ eaarɨŋá ríná wínɨ wínɨ rɨxa nɨpero aiwɨ náyí̵ sɨnɨ ŋweaŋoɨ. Apimɨ ná wínánɨ axíná sɨŋánɨ urónapɨŋɨnigɨnɨ. 7 E nemáná rí̵wí̵yo xegí̵ xogwáo Jemisomɨ sɨŋánɨ nurónapɨmáná wáí̵ wurɨmeiarɨgí̵á nowamɨnɨ enɨ sɨŋánɨ urónapɨŋɨnigɨnɨ. 8 E ne'ɨsáná nionɨ —Nionɨ apɨxíwa niaíwí̵ nɨxɨrɨróná kwíyí̵ wiárɨgí̵áyí̵ woní̵nɨŋí̵ imónɨŋáonɨrɨnɨ. Nionɨ awamɨ aga rí̵wí̵ náyo yoparí̵pɨ sɨŋánɨ nimónɨŋɨnigɨnɨ. 9 Ayí̵ rɨpɨ nánɨ rarɨŋɨnɨ. Nionɨ ámá Gorɨxoyá sɨyikí̵ imónɨgí̵áyo xeanɨŋí̵ wikáragáonɨ eŋagɨ nánɨ wáí̵ wurɨmeiarɨŋwá nɨgí̵ wí̵a nɨwamɨnɨ sɨyikwí̵nɨŋí̵ imónɨŋáonɨ, ayí̵ nionɨrɨnɨ. Gorɨxoyá sɨyikí̵ imónɨgí̵áyo xeanɨŋí̵ wikáragá eŋagɨ nánɨ nepa \"Wáí̵ wurɨmeiarɨŋí̵ imónɨŋí̵ woxɨnɨ.\" nɨrɨpaxí̵ menɨnɨ. 10 E nerɨ aí Gorɨxo wá nɨnɨwianɨrɨ niiŋí̵pimɨ dánɨ agwɨ ríná nionɨ imónɨŋápɨ imónɨŋɨnɨ. O wá nɨwianɨŋí̵pɨ surí̵má nɨwianɨŋí̵manɨ. Oweoɨ, nionɨ anɨŋí̵ miní̵ nerɨ nánɨ wáí̵ wurɨmeiarɨŋwá nɨgí̵ wí̵amɨ mu'roŋárɨnɨ. E nerɨ aí niɨwanɨŋonɨ eŋí̵ eánɨŋí̵pimɨ dánɨ nerɨ mu'roŋámanɨ. Nionɨ eŋápɨ sa Gorɨxo wá nɨwianɨŋí̵pimɨ dánɨ eŋá eŋagɨ nánɨ rarɨŋɨnɨ. 11 Ayɨnánɨ seyí̵ne' awamɨ wigí̵ maŋí̵yo dánɨ arí̵á nɨwirí̵náranɨ, nionɨyáyo dánɨ arí̵á nɨnirí̵náranɨ, wáí̵ nɨnonenɨ seararɨŋwá seyí̵ne' dɨŋí̵ wɨkwí̵rogí̵ápɨ, ná bɨnɨ ayí̵ apɨrɨnɨ.\n\"Rí̵we'ná pegí̵áyí̵ ní̵nɨ wiápí̵nɨmeapí̵rí̵árɨnɨ.\" urɨŋí̵ nánɨrɨnɨ.12 None wáí̵ nɨsearɨrí̵ná \"Kiraiso Gorɨxoyá dɨŋí̵yo dánɨ wiápí̵nɨmeaŋɨnigɨnɨ.\" seararɨŋwá eŋagɨ nánɨ segí̵yí̵ wí dɨŋí̵ arɨge nɨyaiwiro \"Pegí̵áyí̵ ámɨ sɨŋí̵ nero wí wiápí̵nɨmeapí̵rí̵á menɨnɨ.\" rarɨgí̵árɨnɨ? 13 Ayí̵ rarɨgí̵ápa ámá pegí̵áyí̵ nepa mɨwiápí̵nɨmeapa nerí̵náyí̵, \"Kiraiso aí Gorɨxoyá dɨŋí̵ tí̵nɨ wiápí̵nɨmeaŋí̵manɨ.\" ranɨgɨnɨ. 14 Kiraiso Gorɨxoyá dɨŋí̵ tí̵nɨ mɨwiápí̵nɨmeapa nerɨ sɨŋwɨrɨyí̵, xwɨyí̵á none wáí̵ seararɨŋwápɨ ná mayí̵ imónɨrɨ seyí̵ne' dɨŋí̵ wɨkwí̵roarɨgí̵ápɨ ná mayí̵ imónɨrɨ epaxí̵rɨnɨ. 15 Sɨpí imónɨŋí̵ apɨ yanɨrɨ eŋwá aí ámɨ bɨ rɨpɨ ámá yapí̵ rarɨgí̵áyí̵ yapɨ imónanɨrɨ eŋwárɨnɨ. None \"Gorɨxoyá dɨŋí̵yo dánɨ Kiraiso wiápí̵nɨmeaŋí̵rɨnɨ.\" xeŋwí̵ ranɨrɨ eŋwá eŋagɨ nánɨ \"Yapí̵ rarɨgí̵áyí̵ yapɨ imónɨŋwɨnɨ.\" rɨpaxí̵rɨnɨ. Pegí̵áyí̵ nepa Gorɨxoyá dɨŋí̵yo dánɨ mɨwiápí̵nɨmeapa nerí̵náyí̵, \"Kiraiso enɨ Gorɨxoyá dɨŋí̵ tí̵nɨ wiápí̵nɨmeaŋí̵manɨ.\" rɨpaxí̵rɨnɨ. 16 Ayí̵ rɨpɨ nánɨ rarɨŋɨnɨ. Ámá pegí̵áyí̵ Gorɨxoyá dɨŋí̵ tí̵nɨ mɨwiápí̵nɨmeapa nerónáyí̵, \"Kiraiso aí wí wiápí̵nɨmeaŋí̵manɨ.\" ranɨgɨnɨ. 17 Kiraiso Gorɨxoyá dɨŋí̵ tí̵nɨ mɨwiápí̵nɨmeapa nerɨ sɨŋwɨrɨyí̵, seyí̵ne' dɨŋí̵ wɨkwí̵rogí̵ápɨ sɨwiá wɨkwí̵roro segí̵ í̵wí̵ yarɨgí̵ápɨ nánɨ sɨnɨ xwɨyí̵á meárɨnɨpaxí̵ imónɨro yanɨro egí̵árɨnɨ. 18 Ámá Kiraisomɨ dɨŋí̵ nɨwɨkwí̵roárɨmáná pegí̵áyí̵ enɨ rɨxa anɨŋí̵nɨ aní̵nanɨro egí̵árɨnɨ. 19 Nene re nɨyaiwirane, \"Nene nɨpe'máná eŋáná Kiraiso wí arɨrá neainɨní̵ámanɨ. Sa xwí̵á rɨrímɨnɨ emearí̵ná Kiraiso arɨrá neainɨní̵árɨnɨ.\" E nɨyaiwirane omɨnɨ dɨŋí̵ nikwí̵morane'náyí̵, ámá íkí̵nɨŋí̵ sɨpí wipaxí̵ imónɨŋí̵ nɨyonɨ nánɨ nene aŋɨpaxí̵ neaipaxí̵rɨnɨ. Ayí̵ Kiraiso nepa xwárɨpáyo dánɨ mɨwiápí̵nɨmeapa eŋí̵ eŋánáyí̵ nánɨ rarɨŋɨnɨ.\n20 Nionɨ e nɨsearɨrɨ aiwɨ Kiraiso nɨperɨ weŋí̵mɨ dánɨ Gorɨxoyá dɨŋí̵ tí̵nɨ wiápí̵nɨmeaŋí̵rɨnɨ. O ámá rɨxa pegí̵áyí̵ nánɨ xámɨ nɨwiápí̵nɨmearí̵ná omɨŋí̵yo aiwá nɨwákwíní̵ wí xámɨ miarɨgí̵ápánɨŋí̵ wiápí̵nɨmeaŋí̵rɨnɨ. 21 Ayí̵ rɨpɨ nánɨ seararɨŋɨnɨ. Ámá wo sɨpí yagí̵pimɨ dánɨ ámae'ne pearɨŋwárɨnɨ. E yarɨŋwápa ámá ámɨ wo eŋí̵pimɨ dánɨ enɨ wiápí̵nɨmeaní̵wárɨnɨ. 22 Nɨnenenɨ Adamo tí̵nɨ ikárɨnɨŋwae'ne imónɨŋagwɨ nánɨ pearɨŋwárɨnɨ. E yarɨŋwápa Kiraiso tí̵nɨ ikárɨnɨŋwae'ne neperane aiwɨ ámɨ sɨŋí̵ nerane wiápí̵nɨmeaní̵wá eŋagɨ nánɨ rarɨŋɨnɨ. 23 Wiápí̵nɨmeapí̵rí̵áyí̵ wigí̵ imónáná wiápí̵nɨmeapí̵rí̵árɨnɨ. Kiraiso aiwá nɨwákwíní̵ wínɨŋí̵ xámɨ wiápí̵nɨmeaŋí̵rɨnɨ. Omɨ dánɨ rí̵wí̵yo xí̵o weapáná xegí̵ imónɨgí̵áyí̵ wiápí̵nɨmeapí̵rí̵árɨnɨ. 24 O ámɨ aŋí̵namɨ dánɨ nɨweapɨrí̵ná amɨpí nene tí̵ŋí̵ ríná imónɨŋí̵pɨ yoparí̵pɨ imónɨní̵árɨnɨ. Íná aŋí̵nají̵ranɨ, ámáranɨ, omɨ maŋí̵ pí̵rí̵ wiaíkiarɨgí̵á gɨyí̵ gɨyí̵, eŋí̵ eánɨgí̵áyí̵ imónɨro ne'ní̵ tí̵gí̵áyí̵nɨŋí̵ imónɨro meŋweagí̵áyí̵ imónɨro egí̵áyo anɨpá nɨwimɨxɨmáná ámá xí̵oyá xwioxí̵yo mɨmeámí̵ nerɨ umeŋweaní̵áyí̵ xano Gorɨxomɨ sɨmaŋwí̵yónɨŋí̵ wurí̵nɨpí̵rɨ wiiní̵árɨnɨ. 25 Ayí̵ rɨpɨ nánɨ rarɨŋɨnɨ. Gorɨxo ámá Kiraiso tí̵nɨ sí̵mí̵ tí̵nɨ inarɨgí̵áyo xopɨrárí̵ nɨwirɨ íkwiaŋwí̵ xegí̵ sɨkwí̵ ikwiárɨní̵ánánɨŋí̵ wimɨxɨyiní̵e nánɨ mɨxí̵ ináyí̵ nimónɨrɨ meŋweaní̵árɨnɨ. Bɨkwí̵yo apɨ nánɨ e nɨrɨnɨrɨ eánɨŋagɨ nánɨ rarɨŋɨnɨ. 26 Sí̵mí̵ tí̵nɨ inarɨgí̵í yoparí̵ anɨpá imɨxɨní̵ápɨ, ayí̵ pɨyí̵ nene pearɨŋwápɨrɨnɨ. 27 Bɨkwí̵yo bɨ rɨpɨ xɨxenɨ nɨrɨnɨrɨ eánɨnɨ, \"Gorɨxo amɨpí ní̵nɨ omɨ sɨmaŋwí̵yónɨŋí̵ wimɨxɨyiŋí̵rɨnɨ.\" nɨrɨnɨrɨ eánɨŋagɨ aí ananɨ re yaiwipaxí̵rɨnɨ, \"Amɨpí ní̵nɨyɨ rɨnɨŋí̵pɨ, ayí̵ amɨpí ní̵nɨ Kiraisomɨ sɨmaŋwí̵yónɨŋí̵ oimónɨrɨ wimɨxɨyiŋo enɨ nánɨ mɨrɨnɨnɨ.\" yaiwipaxí̵rɨnɨ. 28 Amɨpí nɨpɨnɨ xewaxomɨ sɨmaŋwí̵yónɨŋí̵ yeáyí̵ wurí̵nɨŋáná o dɨŋí̵ re nɨmorɨ ení̵árɨnɨ, \"Gí̵ ápo Gorɨxo amɨpí nɨyonɨ ámáyoranɨ, amɨpíyoranɨ, seáyɨ e nɨwimónɨrɨ oumeŋweanɨrɨ xewanɨŋonɨ amɨpí nɨpɨnɨ sɨmaŋwí̵yónɨŋí̵ nimɨxɨyiŋomɨ sɨmaŋwí̵yónɨŋí̵ yeáyí̵ owurí̵nɨmɨnɨ.\" nɨmorɨ e ení̵árɨnɨ.\n29 \"Ámá pegí̵áyí̵ wiápí̵nɨmeapí̵rí̵árɨnɨ.\" seararɨŋwápɨ nepa mimónɨŋánáyí̵, pí nánɨ wiyí̵ne' segí̵ pegí̵á wínɨyo naŋí̵ owimɨxaneyɨnɨro ámɨ wayí̵ meaarɨgí̵árɨnɨ? \"Pegí̵áyí̵ wí wiápí̵nɨmeapí̵rí̵ámanɨ.\" rarɨgí̵ápɨ nepa imónɨŋánáyí̵, pegí̵á wínɨyo naŋí̵ rɨpɨ oimɨxaneyɨnɨro neróná pí naŋí̵pɨ owianeyɨnɨro epaxí̵rɨnɨ? Oweoɨ, sa surí̵má epaxí̵rɨnɨ. 30 \"Pegí̵áyí̵ wiápí̵nɨmeapí̵rí̵árɨnɨ.\" rarɨŋwápɨ nepa mimónɨŋánáyí̵, pí nánɨ Jisasoyá wáí̵ wurɨmeiarɨŋwáone yoí̵ mayí̵ imónanɨrɨ yarɨŋwɨnɨ? 31 Gí̵ nɨrɨxí̵meáyí̵ne', sí̵á ayí̵ ayo nemerí̵ná \"Nionɨ nɨpe'mí̵áonɨrɨnɨ.\" yaiwinarɨŋápɨ sí̵mí̵ e nɨtɨnɨmɨ emearɨŋárɨnɨ. E seararɨŋagɨ aí \"Xewanɨŋo seáyɨ e nimónɨrɨ rarɨnɨ.\" mɨniaiwipanɨ. Seyí̵ne' negí̵ Ámɨná Kiraisɨ Jisaso tí̵nɨ anɨ ikárɨnɨŋwae'ne nimónɨrane nánɨ nionɨ mɨxí̵ nɨmeakí̵nɨrɨ \" 'Nɨpe'mí̵áonɨrɨnɨ.' yaiwinarɨŋápɨ sí̵mí̵ e nɨtɨnɨmɨ emearɨŋɨnɨ.\" seararɨŋɨnɨ. 32 \"Pegí̵áyí̵ wiápí̵nɨmeapí̵rí̵árɨnɨ.\" rarɨŋwápɨ nepa mimónɨŋánáyí̵, nionɨ pí nánɨ aŋí̵ Epesasɨyɨ rɨnɨŋí̵pimɨ nɨŋwearí̵ná xwɨyí̵á Gorɨxoyápɨ arí̵kí wáí̵ urɨmemɨnɨrɨ nánɨ yoí̵ mayí̵ nimónɨrɨ ámá wí sidí̵ iŋí̵ rɨrómí̵ yarɨŋí̵pánɨŋí̵ yarɨgí̵áyí̵ tí̵nɨ nawínɨ mɨxí̵ inɨŋárɨnɨ? Pípɨ naŋí̵ oniinɨrɨ e eŋárɨnɨ? E nerɨ aí pegí̵áyí̵ nepa mɨwiápí̵nɨmeapa nerí̵náyí̵, ámá wínɨyí̵ re rarɨgí̵ápa, \"Apaxí̵ me' pearɨŋwae'ne eŋagɨ nánɨ amɨpí wí nánɨ 'Arɨge oyaneyɨ?' mɨyaiwí sa maiwí iniɨgí̵ nɨrane aiwá nɨrane oyaneyɨ.\" rarɨgí̵ápa nionɨ enɨ axí̵pɨ e rɨpaxí̵rɨnɨ. 33 E nerɨ aí ámá yapí̵ oneaiepɨsípoyɨnɨrɨ sɨŋwí̵ mɨwɨnɨpanɨ. Ámá rí̵á kɨroarɨgí̵áyí̵ tí̵nɨ nɨkumɨxɨnɨro nawínɨ nemerónáyí̵, seyí̵ne' naŋí̵ yarɨgí̵ápɨ pí̵rí̵ nɨseawiaíkiro sɨpí imónɨŋí̵pɨ yapí̵ seaiepɨsipí̵rɨxɨnɨrɨ seararɨŋɨnɨ. 34 Seyí̵ne' xaxá yarɨgí̵ápɨ pí̵nɨ nɨwiárɨmáná píránɨŋí̵ dɨŋí̵ nɨmoro segí̵ í̵wí̵ yarɨgí̵ápɨ enɨ pí̵nɨ wiárí̵í̵rɨxɨnɨ. Segí̵yí̵ wí nepa Gorɨxo nánɨ dɨŋí̵ mɨmoŋoɨ. Ayɨnánɨ ayá seainɨpaxí̵pɨ rí̵ɨnɨ.\n\"Pegí̵áyí̵ nɨwiápí̵nɨmearóná wará ámɨ xegí̵ bɨ ninɨmɨ wiápí̵nɨmeapí̵rí̵árɨnɨ.\" urɨŋí̵ nánɨrɨnɨ.35 Ámá wí yarɨŋí̵ re nipí̵ráoɨ, \"Ámá pegí̵áyí̵ ámɨ arɨge nero wiápí̵nɨmeapí̵rí̵árɨnɨ? Wará ámɨ gí̵mɨnɨ gí̵pɨ ninɨmɨ wiápí̵nɨmeapí̵rí̵árɨnɨ?\" nɨráná 36 re urí̵ɨmɨgɨnɨ, \"Majɨmají̵á ikárɨnarɨgí̵á tɨyí̵ne', 'Aiwá siyí̵ wiároarɨŋwáyí̵ urí̵ nerɨ mɨpie'ropa nerí̵náyí̵, nerápɨrɨ nɨyapɨpaxí̵rɨnɨ.' rɨseaimónarɨnɨ? Oweoɨ, xámɨ urí̵ nerɨ nɨpie'rómáná rí̵wí̵yo nerápɨrɨ yaparɨŋí̵rɨnɨ.\" urí̵ɨmɨgɨnɨ. 37 Siyí̵ seyí̵ne' wiároarɨgí̵ápɨ wití̵ siyí̵ranɨ, ámɨ xegí̵ wíranɨ, nɨwiáróa nurí̵náyí̵, rɨxa nerápɨrɨ nɨyapɨmáná imónɨŋí̵pɨ wiároarɨgí̵áranɨ? Oweoɨ, siyí̵ anɨpápɨ wiároarɨgí̵árɨnɨ. 38 Seyí̵ne' siyí̵ anɨpápɨ wiároarɨŋagí̵a aí Gorɨxo \"Apɨ nerápɨrɨ oyapɨnɨ.\" yaiwiarɨŋí̵pɨ tí̵nɨ xɨxenɨ nerápɨrɨ yaparɨŋí̵rɨnɨ. Siyí̵ apɨ apɨ xegí̵ ɨwí̵ranɨ, eŋí̵ranɨ, apɨ tí̵nɨ xɨxenɨ imónɨŋí̵pɨ xɨxegí̵nɨ apɨ yapɨ pí̵á orɨxɨnɨrɨ imɨxarɨŋí̵rɨnɨ. 39 Wará ní̵nɨ axí̵pɨ minɨnɨ. Ámá wará xegí̵ enɨ bɨ inɨnɨ. Naŋwí̵ wará xegí̵ enɨ bɨ inɨnɨ. Iŋí̵ wará xegí̵ enɨ bɨ inɨnɨ. Peyí̵ wará xegí̵ enɨ bɨ inɨnɨ. 40 Amɨpí aŋí̵namɨ dáŋí̵ pí̵á rɨxɨŋí̵yí̵ tí̵nɨ xwí̵árímɨ dáŋí̵ pí̵á rɨxɨŋí̵yí̵ tí̵nɨ nánɨ enɨ dɨŋí̵ mópoyɨ. Awiaxí̵ amɨpí aŋí̵namɨ dáŋí̵ pí̵á rɨxɨŋí̵yí̵ imónɨŋí̵pɨ xegí̵ bɨ imónɨnɨ. Awiaxí̵ amɨpí xwí̵árímɨ dáŋí̵ pí̵á rɨxɨŋí̵yí̵ xegí̵ bɨ imónɨnɨ. 41 Wí̵á ónarɨŋí̵yí̵ nánɨ enɨ dɨŋí̵ mópoyɨ. Sogwí̵ wí̵á ókiarɨŋí̵pɨ xegí̵ bɨ imónɨnɨ. Emá wí̵á ókiarɨŋí̵pɨ xegí̵ bɨ imónɨnɨ. Siŋí̵ wí̵á ókiarɨŋí̵pɨ enɨ xegí̵ bɨ imónɨnɨ. Siŋí̵ ní̵nɨyí̵ enɨ wí̵á ókiarɨŋí̵yí̵ axí̵pɨ mimónɨnɨ. Xegí̵ bɨ xegí̵ bɨ imónɨnɨ.\n42 Ámá pegí̵áyí̵ nɨwiápí̵nɨmearóná wará inɨpí̵rí̵ápɨ nionɨ nɨra warɨŋápí̵nɨŋí̵ imónɨnɨ. Wará agwɨ ríná ninɨrane ŋweaŋwápɨ —Apɨ urí̵ epaxí̵ imónɨŋí̵pɨrɨnɨ. Apɨ xwí̵á weyárarɨŋwá eŋagɨ aí urí̵ mepaxí̵ imónɨŋí̵pɨ ninɨmáná wiápí̵nɨmeaní̵wárɨnɨ. 43 Wará nene xwí̵á weyárarɨŋwápɨ, ayí̵ sɨpí imónɨŋagɨ aí sɨŋí̵ ninɨmɨ wiápí̵nɨmeaní̵wápɨ, ayí̵ aga awiaxí̵ imónɨŋí̵pɨrɨnɨ. Wará xwí̵á weyárarɨŋwápɨ eŋí̵ meánɨŋí̵pɨ imónɨŋagɨ aí sɨŋí̵ ninɨmɨ wiápí̵nɨmeaní̵wápɨ eŋí̵ eánɨŋí̵ imónɨŋí̵pɨrɨnɨ. 44 Wará nene xwí̵á weyárarɨŋwápɨ xwí̵á tí̵yo dáŋí̵ imónɨŋagɨ aí sɨŋí̵ ninɨmɨ wiápí̵nɨmeaní̵wápɨ, ayí̵ aŋí̵namɨ dáŋí̵ kwíyí̵piyá wará imónɨnɨ.\nWará xwí̵á tí̵yo dáŋí̵ imónɨŋí̵pɨ eŋagɨ nánɨ re yaiwipaxí̵rɨnɨ, \"Aŋí̵namɨ dáŋí̵ kwíyí̵piyá wará imónɨŋí̵pɨ enɨ rí̵a wenɨ?\" yaiwipaxí̵rɨnɨ. 45 Bɨkwí̵yo dánɨ apɨ tí̵nɨ xɨxenɨ imónɨŋí̵ rɨpɨ rɨnɨŋagɨ nánɨ rarɨŋɨnɨ. \"Ámá iwamí̵ó imónɨŋí̵ Adamomɨ Gorɨxo nimɨxɨrí̵ná dɨŋí̵ sɨxí̵ umímoŋí̵ eŋagɨ nánɨ o dɨŋí̵ tí̵ŋí̵ wo nimónɨmɨ sɨŋí̵ wagí̵rɨnɨ.\" rɨnɨŋagɨ aí Adamomɨ rí̵wí̵yo imónɨŋo —O Kiraisorɨnɨ. O ámáyo dɨŋí̵ nɨyɨmɨŋí̵pɨ sɨxí̵ umímoní̵a nánɨ kwíyí̵ imónɨŋorɨnɨ. 46 E nerɨ aí aŋí̵namɨ dáŋí̵ kwíyí̵piyá wará xámɨ imónarɨŋwámanɨ. Wará xwí̵á rɨrímɨ dáŋí̵pɨ nimónɨmáná rí̵wí̵yo aŋí̵namɨ dáŋí̵ imónɨŋí̵pɨ inaní̵wárɨnɨ. 47 Ámá Gorɨxo iwamí̵ó imɨxɨŋo xwí̵á tí̵nɨ imɨxɨŋí̵ eŋagɨ nánɨ xegí̵ wará xwí̵árímɨ dáŋí̵ inarɨŋwápɨ imónagí̵rɨnɨ. E nerɨ aí ámá rí̵wí̵yo imónɨŋo —O Kiraisorɨnɨ. O wará aŋí̵namɨ dáŋí̵ imónɨŋí̵pɨ imónɨŋí̵rɨnɨ. 48 Xwí̵á tí̵yo ŋwearɨgí̵á gɨyí̵ wará ámá xwí̵á tí̵nɨ imɨxɨnɨŋo inagí̵pa inarɨgí̵árɨnɨ. Aŋí̵namɨ ŋwearɨgí̵á gɨyí̵ wará ámá aŋí̵namɨ dáŋo inɨŋí̵pa axí̵pɨ inarɨgí̵árɨnɨ. 49 Ayɨnánɨ dɨŋí̵ re oyaiwianeyɨ, \"Agwɨ nene wará ámá xwí̵á tí̵nɨ imɨxɨnɨŋo inagí̵pa rɨxa ninɨrane nánɨ rí̵we'ná wará ámá aŋí̵namɨ dáŋo inɨŋí̵pa inaní̵wárɨnɨ.\" oyaiwianeyɨ.\n50 Gí̵ nɨrɨxí̵meáyí̵ne', rɨpɨ osearɨmɨnɨ. Ámá wará íkí̵á ɨwí̵ wɨnánɨŋí̵ mimóní̵ sɨnɨ gí̵wí̵ tí̵nɨ eŋí̵ tí̵nɨ nene imónɨŋwápɨ Gorɨxoyá xwioxí̵yo wí ŋweapaxí̵ menɨnɨ. Negí̵ wará urí̵ epaxí̵ imónɨŋí̵pɨ amɨpí urí̵ mepaxí̵pɨ tí̵ŋí̵ e ŋweapaxí̵ mimónɨnɨ. 51 Nionɨ rarɨŋápɨ nánɨ ududí̵ rɨseainarɨnɨ? Ai, nionɨ yumí̵í xwɨyí̵á Gorɨxoyápɨ áwaŋí̵ bɨ osearɨmɨnɨ. Gorɨxomɨ dɨŋí̵ wɨkwí̵roarɨŋwae'ne nɨnenenɨ mɨpepa nerane aí pe'kákí̵ yoparí̵pɨ ráná sɨnɨ me' ápiaŋwí̵ norí̵mɨxɨrɨ yarɨŋí̵pa nɨnenenɨ ámɨ wará xegí̵ bɨ imónaní̵wárɨnɨ. Pe'kákí̵ ráná pegí̵áyí̵ wará urí̵ mepaxí̵ imónɨŋí̵pɨ ninɨmɨ wiápí̵nɨmearo sɨnɨ sɨŋí̵ ŋweaŋwae'ne wará xegí̵ bɨ inɨrane yaní̵wárɨnɨ. 53 Ayí̵ rɨpɨ seararɨŋɨnɨ. Íná negí̵ wará urí̵ epaxí̵ imónɨŋí̵pɨ sɨnɨ anɨŋí̵ miní̵ axí̵pɨ imónɨpaxí̵manɨ. Urí̵ mepaxí̵ imónɨŋí̵pɨ íkíkí̵ inɨní̵árɨnɨ. Íná negí̵ wará nɨpepaxí̵ imónɨŋí̵pɨ sɨnɨ anɨŋí̵ miní̵ axí̵pɨ imónɨpaxí̵manɨ. Mɨpepaxí̵ imónɨŋí̵pɨ íkíkí̵ inɨní̵árɨnɨ. 54 Negí̵ wará pɨyí̵ erɨ urí̵ erɨ epaxí̵ imónɨŋí̵pɨ xegí̵ bɨ nimónɨrɨ pɨyí̵ erɨ urí̵ erɨ mepaxí̵ imónɨŋí̵pimɨ rɨxa íkíkí̵ ináná Bɨkwí̵yo dánɨ re nɨrɨnɨrɨ eánɨŋí̵pɨ tí̵nɨ xɨxenɨ imónɨní̵árɨnɨ, \"Pɨyí̵pɨyɨ rɨnɨŋí̵pɨ rɨxa anɨpá imɨxɨnɨnɨ. Rɨxa xopɨrárí̵ winɨnɨ.\" 55 Xwɨyí̵á axí̵ ámɨ wí e eánɨŋí̵ rɨpɨ enɨ xɨxenɨ imónɨní̵árɨnɨ, \"Pɨyí̵ rɨpɨxɨnɨ, 'Sɨnɨ ámáyo xopɨrárí̵ wipaxí̵pɨnɨrɨnɨ.' rɨsimónarɨnɨ? Oweoɨ, sɨnɨ e wí epaxí̵pɨxɨ menɨnɨ. Pɨyí̵ rɨpɨxɨnɨ, 'Ámáyo pɨkímɨ nánɨ sɨnɨ sidɨŋí̵ opaxí̵pɨnɨrɨnɨ.' rɨsimónarɨnɨ? Oweoɨ, sɨnɨ e wí epaxí̵pɨxɨ menɨnɨ.\" Íná nánɨ e nɨrɨnɨrɨ eánɨŋí̵pɨ tí̵nɨ enɨ xɨxenɨ imónɨní̵árɨnɨ. 56 Í̵wí̵ ámae'ne yarɨŋwápimɨ dánɨ Pɨyí̵pɨ sidɨŋí̵nɨŋí̵ norɨ neapɨkipaxí̵ imónɨnɨ. Pípimɨ dánɨ marí̵áɨ, nene Gorɨxoyá ŋwí̵ ikaxí̵ rɨnɨŋí̵pimɨ nɨwiaíkirí̵ná í̵wí̵ yarɨŋwárɨnɨ. Ayɨnánɨ \"Pɨyí̵pɨ ŋwí̵ ikaxí̵ rɨnɨŋí̵pimɨ dánɨ eŋí̵ eánɨŋí̵ nimónɨrɨ ámá pɨkipaxí̵ imónɨŋí̵pɨrɨnɨ.\" rɨpaxí̵rɨnɨ. 57 E nerɨ aí Gorɨxomɨ yayí̵ owianeyɨ. O negí̵ Ámɨná Jisasɨ Kiraiso neaiiŋí̵pimɨ dánɨ Pɨyí̵pimɨ xopɨrárí̵ wipaxí̵ neaimɨxɨŋí̵rɨnɨ. 58 Ayɨnánɨ gí̵ nɨrɨxí̵meáyí̵ne', dɨŋí̵ wɨkwí̵rogí̵ápɨ xaíwí̵ í̵á nɨxɨrɨróná bɨ e'í̵ mɨmɨxeánɨpa e'í̵rɨxɨnɨ. Ámɨnáomɨ nuxí̵dɨróná rí̵wí̵ nɨrí̵kwínɨrɨ yarɨgí̵ápɨ wí surí̵má imónɨní̵a meŋagɨ nánɨ \"Nene xí̵o 'E e'í̵rɨxɨnɨ.' rɨŋí̵pɨ bɨ onɨmiápɨ nerí̵náyí̵, ayí̵ apánɨrɨnɨ.\" mɨseaimóní̵ anɨŋí̵ miní̵ xwapí̵ ayá wí e'í̵rɨxɨnɨ.\nCopyright information for AAK\nWelcome to STEP Bible\nFrom Tyndale House, Cambridge UK\nUse the search box to find Bibles, commentaries, passages, search terms, etc. Here are some examples:\nESVGen 1\nThis shows how to quickly lookup a passage.\nNIVESVKJVGen 1\nLooking up a passage in three different translations is also easy.\nESVbrother\nThis asks STEP to search for the Greek word for 'brother' and show the results in the ESV.\nNIVESVlandhe.sed\nThis example runs both a 'Hebrew word search' and a 'Text' search and shows the results in both the NIV and ESV.\nESVthroneDavidIsa-Rev\nYou can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.\nKJVWHNUJohn 1\nInterlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.\n© Tyndale House, Cambridge, UK - 2018","id":"<urn:uuid:f9a96594-b89d-4768-90d5-31a7ae3361be>","dump":"CC-MAIN-2018-13","url":"https:\/\/www.stepbible.org\/?q=version=AAK%7Creference=1Cor.15","date":"2018-03-25T01:52:35Z","file_path":"s3:\/\/commoncrawl\/crawl-data\/CC-MAIN-2018-13\/segments\/1521257651481.98\/warc\/CC-MAIN-20180325005509-20180325025509-00717.warc.gz","language":"aak","language_score":1.0000011921,"language_script":"Latn","minhash_cluster_size":5,"top_langs":"{\"aak_Latn_score\": 1.0000011920928955}","num_words":1833,"character_repetition_ratio":0.072,"word_repetition_ratio":0.0,"special_characters_ratio":0.167,"stopwords_ratio":0.135,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Acts 25\nPoro Romɨyí̵ mɨxí̵ ináyo xwɨrɨxí̵ píránɨŋí̵ nimɨxɨyíwɨnɨgɨnɨrɨ urɨŋí̵ nánɨrɨnɨ.1 Pesɨtaso, pɨrimiá sɨŋí̵ imónɨŋo pɨropenɨsí̵ o meŋweaní̵yo nɨre'mómáná rɨxa sí̵á wɨyau' wɨyi óráná aŋí̵ Sisaria rɨnɨŋí̵pimɨ pí̵nɨ nɨwiárɨmɨ Jerusaremɨ nánɨ nɨyirɨ re'móáná 2 apaxí̵pánɨŋí̵ imónɨgí̵á xwe'owa tí̵nɨ Judayí̵ wigí̵ seáyɨ e wimónɨgí̵áwa tí̵nɨ omɨ nɨwímearo Poro nánɨ áwaŋí̵ nurɨróná nuxekwí̵moayiro awayinɨ rɨxɨŋí̵ re urɨgí̵awixɨnɨ, 3 \"Poromɨ negí̵ neaimónarɨŋí̵pɨ wianɨ nánɨ ananɨ 'Oyɨ!' nearɨre'ɨnɨ? 'Poromɨ Jerusaremɨ tí̵ŋí̵ re nánɨ wa nɨmeámɨ yapí̵í̵rɨxɨnɨ.' neaimónarɨnɨ.\" nurɨro ayí̵ ínɨmɨ \"Óí̵ e áyá neánɨrane pɨkíwanɨgɨnɨ.\" nɨyaiwiro e urí̵agí̵a aiwɨ 4 Pesɨtaso re urɨŋɨnigɨnɨ, \"Poro sɨnɨ Sisaria gwí̵ ŋweanɨ. Niɨwanɨŋonɨ e nánɨ umí̵a nánɨ aŋwɨ e imónɨnɨ. 5 Ayɨnánɨ segí̵ Judayí̵ne' seáyɨ e seaimónɨgí̵áwa nionɨ tí̵nɨ nawínɨ u'wanɨgɨnɨ. Ámá o í̵wí̵ seaikárɨŋo eŋánáyí̵, ananɨ xwɨyí̵á umearɨpí̵rɨnɨ.\" urɨŋɨnigɨnɨ.\n6 Pɨrimiá Pesɨtaso e nurí̵nɨrí̵ná sí̵á we' wu'kau'ranɨ, we' wí̵u'mɨ dáŋí̵ wau' woranɨ, sɨnɨ mɨmu'roŋáná Jerusaremɨ pí̵nɨ nɨwiárɨmɨ Sisaria nánɨ nɨwerɨ e nɨre'morɨ sá weŋo wí̵ápɨ tí̵nɨ siá íkwiaŋwí̵ xwɨrɨxí̵ mearɨgí̵ánamɨ e'í̵ nɨŋweámáná sekaxí̵ re urowárɨŋɨnigɨnɨ, \"Poromɨ nɨwirɨmeámɨ bí̵poyɨ.\" urowáráná 7 wa nuro Poromɨ nɨmeámɨ báná Judayí̵ Jerusaremɨ dánɨ weapí̵áyí̵ Poromɨ mɨdɨmɨdánɨ nɨrówapɨmáná xwɨyí̵á mɨwákwínɨpaxí̵ imónɨŋí̵ ayá wí nuxekwí̵moayiro aiwɨ Pɨrimiáo \"Neparɨnɨ.\" yaiwinɨ nánɨ mí̵kí̵ bɨ sɨwá wipaxí̵ mimónɨpa egí̵awixɨnɨ. 8 E yarí̵ná Poro xwɨyí̵á owákwínɨmɨnɨrɨ nurɨrɨ re urɨŋɨnigɨnɨ, \"Nionɨ negí̵ Judayí̵ ŋwí̵ ikaxí̵ eánɨŋí̵pɨ bɨ pí̵rí̵ mɨwiaíkí erɨ rɨdɨyowá yarɨgí̵iwámɨ enɨ xórórí̵ bɨ me' erɨ Romɨyí̵ mɨxí̵ ináyí̵ Sisaomɨ enɨ sɨpí bɨ mɨwikárí̵ erɨ eŋárɨnɨ.\" urí̵agɨ ai 9 pɨrimiá Pesɨtaso Judayí̵ xí̵o nánɨ yayí̵ owiní̵poyɨnɨrɨ Poromɨ re urɨŋɨnigɨnɨ, \"Nionɨ dɨxí̵ xwɨrɨxí̵ Jerusaremɨ dánɨ arí̵á sirɨ xwɨyí̵á awa rɨxekwí̵moarɨgí̵ápɨ eyeyírómí̵ erɨ emí̵a nánɨ 'E nánɨ ananɨ oumɨnɨ.' rɨsimónarɨnɨ?\" urí̵agɨ aí 10 Poro re urɨŋɨnigɨnɨ, \"Siá íkwiaŋwí̵ xwɨrɨxí̵ mearɨgí̵á Sisaoyá maŋí̵yo dánɨ imɨxárɨnɨŋí̵ rɨnamɨ dánɨ xwɨrɨxí̵ nɨnɨmepaxí̵ imónɨŋe rɨxa re roŋɨnɨ. Ayí̵ wí e dánɨ xwɨrɨxí̵ ananɨ nɨmepaxí̵ mimónɨnɨ. Joxɨ nɨjí̵árɨnɨ. Nionɨ gí̵ Judayo í̵wí̵ bɨ mɨwikárɨŋanigɨnɨ. 11 Í̵wí̵ erɨ sɨpí imónɨŋí̵ nɨpɨkipaxí̵pɨ bɨ erɨ eŋáonɨ eŋánáyí̵, 'Mɨnɨpɨkipanɨ.' rɨpaxonɨmanɨ. E nerɨ aí awa xwɨrɨxí̵ nɨmearɨgí̵ápɨ mí̵kí̵ mayí̵ imónɨŋánáyí̵, ámá wo awa omɨ wigí̵ dɨŋí̵ tí̵nɨ owípoyɨnɨrɨ mɨnɨ nɨwipaxí̵ mimónɨnɨ. Ayɨnánɨ yarɨŋí̵ re osimɨnɨ, 'Mɨxí̵ ináyí̵ Sisao xewanɨŋo nɨgí̵ xwɨrɨxí̵ arí̵á níwɨnɨgɨnɨ.' nimónarɨnɨ.\" urí̵agɨ 12 pɨrimiá Pesɨtaso xegí̵ gapɨmaní̵ yarɨŋí̵ wiemeaní̵a nánɨ ínɨmɨ wurí̵nɨgí̵á wa tí̵nɨ xwɨyí̵á nɨrɨnɨmáná re urɨŋɨnigɨnɨ, \"Joxɨ 'Sisao arí̵á níwɨnɨgɨnɨ.' rí̵í̵yí̵ nánɨ o tí̵ŋí̵ e nánɨ rɨrowáraní̵wárɨnɨ.\" urɨŋɨnigɨnɨ.\nPoro nánɨ Pesɨtaso Agɨripaomɨ áwaŋí̵ urɨŋí̵ nánɨrɨnɨ.13 Rɨxa sí̵á wí órí̵í̵mɨ eŋáná Judayí̵yá mɨxí̵ ináyí̵ wo —O xegí̵ yoí̵ Agɨripaoyɨ rɨnɨŋorɨnɨ. O tí̵nɨ xexɨrí̵meáí Benaisí tí̵nɨ ípau' pɨrimiá sɨŋí̵ Pesɨtasomɨ yayí̵ owiaiyɨnɨrɨ Sisaria nánɨ nɨbɨri e neri 14 sí̵á obaxí̵ e ŋweaŋáná pɨrimiá Pesɨtaso xwɨrɨxí̵ Poroyá nánɨ mɨxí̵ ináyí̵ Agɨripaomɨ áwaŋí̵ nurɨrɨ re urɨŋɨnigɨnɨ, \"Ámá wo, Piriso gwí̵ ŋwɨrárago ŋweanɨ. 15 Nionɨ Jerusaremɨyo nánɨ nurɨ urí̵nɨŋáná apaxí̵pánɨŋí̵ imónɨgí̵á xwe'owa tí̵nɨ Judayí̵ wigí̵ mebáowa tí̵nɨ omɨ xwɨyí̵á nuxekwí̵moro re nɨrɨgí̵awixɨnɨ, 'Joxɨ omɨ \"Nepa sɨpí ayɨkwí̵ mɨwikárɨŋoxɨrɨnɨ.\" nurɨrɨ negí̵ neaimónarɨŋí̵pɨ wianɨ nánɨ neaiapeɨ.' nɨrí̵agí̵a aí 16 nionɨ awamɨ re urɨŋanigɨnɨ, 'Romɨyene re yarɨŋwámanɨ. Ámá xí̵omɨ uxekwí̵moarɨgí̵áyí̵ tí̵nɨ sɨnɨ nawínɨ axí̵ e awí neánɨro omɨ xwɨyí̵á ayí̵ uxekwí̵moarɨgí̵ápɨ nánɨ wákwínɨmɨnɨrɨ sɨnɨ mɨrɨpa eŋáná amíná ámá wigí̵ wimónarɨŋí̵pɨ xe owípoyɨnɨrɨ wiarɨŋwámanɨ.' urɨŋanigɨnɨ. 17 Ayɨnánɨ awa re nánɨ nɨweapɨro awí eánáná nionɨ sɨnɨ me' wí̵ápɨ tí̵nɨ xwɨrɨxí̵ nánɨ siá íkwiaŋwí̵namɨ e'í̵ nɨŋweámáná wamɨ re urɨŋanigɨnɨ, 'Ámá omɨ nɨwirɨmeámɨ bí̵poyɨ.' urí̵agɨ 18 omɨ nɨmeámɨ báná uxekwí̵moarɨgí̵áwa e'í̵ nɨroro nuxekwí̵moróná í̵wí̵ mɨwákwínɨpaxí̵ imónɨŋí̵ nionɨ 'Apɨ nánɨ uxekwí̵mopí̵rɨre'oɨ?' yaiwiŋápɨ nánɨ muxekwí̵mó nero 19 sa wigí̵ ŋwí̵á imónɨŋí̵pɨ nɨme'pero 'Apɨ nerí̵ná apɨ nerí̵ná, ayí̵ ananɨrɨnɨ.' rɨnarɨgí̵ápɨ nánɨ mɨxí̵ rɨnɨro ámá pɨyí̵ wo Jisasoyɨ rɨnɨŋo —O nánɨ Poro 'Sɨnɨ sɨŋí̵ ŋweanɨ.' rarɨŋorɨnɨ. O nánɨ mɨxí̵ rɨnɨro egí̵awixɨnɨ. 20 E yarɨŋagí̵a nɨwɨnɨrɨ nionɨ re yaiwiŋanigɨnɨ, 'Xwɨrɨxí̵ nápɨ nɨjí̵á imónɨmɨ nánɨ arɨge nerɨ píránɨŋí̵ yarɨŋí̵ wiayimɨnɨre'ɨnɨ?' nɨyaiwirɨ dɨŋí̵ ududí̵ ninarɨŋagɨ nánɨ omɨ re urɨŋanigɨnɨ, 'Nionɨ dɨxí̵ xwɨrɨxí̵ Jerusaremɨ dánɨ arí̵á sirɨ xwɨyí̵á awa rɨxekwí̵moarɨgí̵ápɨ eyeyírómí̵ erɨ emí̵a nánɨ \"E nánɨ ananɨ oyimɨnɨ.\" rɨsimónarɨnɨ?' urí̵agɨ aí 21 Poro yarɨŋí̵ re niŋɨnigɨnɨ, ' \"Mɨxí̵ ináyí̵ Sisao xewanɨŋo gí̵ xwɨrɨxí̵ arí̵á niní̵a nánɨ í̵á nɨxɨrɨrɨ onɨmeŋweanɨ.\" nimónarɨnɨ.' nɨrí̵agɨ porisí̵ wamɨ sekaxí̵ re urɨŋanigɨnɨ, 'Nionɨ Sisao tí̵ŋí̵ e nánɨ wiowárɨmí̵ae' nánɨ awí mearóí̵rɨxɨnɨ.' urɨŋanigɨnɨ.\" Pɨrimiá Pesɨtaso e urí̵agɨ 22 Agɨripao re urɨŋɨnigɨnɨ, \"'Nionɨ enɨ ámá omɨ arí̵á bɨ owimɨnɨ.' nimónarɨnɨ.\" urí̵agɨ \"Wí̵áríná joxɨ enɨ ananɨ arí̵á wirí̵árɨnɨ.\" urɨŋɨnigɨnɨ.\nAgɨripao tí̵nɨ Benaisí tí̵nɨ Poromɨ arí̵á wigí̵í nánɨrɨnɨ.23 Sá wegí̵á wí̵ápɨ tí̵nɨ Agɨripao tí̵nɨ Benaisí tí̵nɨ ípau' okiyí̵á niní̵isáná wá nimónɨga wigí̵ aŋí̵ xwe' awí eánarɨgí̵iwámɨ nɨpáwiri porisí̵yo seáyɨ e wimónɨgí̵áwa tí̵nɨ ámá aŋí̵ apimɨ seáyɨ e nimónɨrɨ meŋweagí̵áwa tí̵nɨ enɨ nawínɨ nɨpáwiro e'í̵ ŋweaŋáná pɨrimiá Pesɨtaso wamɨ sekaxí̵ nurɨrɨ Poromɨ rɨxa nɨwirɨmeámɨ báná 24 re urɨŋɨnigɨnɨ, \"Mɨxí̵ ináyí̵ Agɨripaoxɨ tí̵nɨ ámá ní̵nɨ yawawi tí̵nɨ re awí eánɨgí̵áyí̵ne' tí̵nɨ xwɨyí̵á bɨ osearɨmɨnɨ.\" nurɨrɨ re urɨŋɨnigɨnɨ, \"Ámá ro nánɨ Judayí̵ ní̵nɨ nionɨ aŋí̵ rɨpimɨ ŋweaŋánáranɨ, Jerusaremɨ nánɨ u'ánáranɨ, gí̵ arí̵á eŋae' dánɨ ímɨ tí̵nɨ ' \"Xe sɨŋí̵ ounɨ.\" mɨneaimónarɨnɨ.' nɨrayarɨgí̵á romɨ sɨŋwí̵ wɨní̵poyɨ. 25 Omɨ yarɨŋí̵ nɨwia nurɨ aiwɨ í̵wí̵ o eŋí̵pɨ nánɨ pɨkipaxí̵ imónɨŋí̵ bɨ nánɨ pí̵á megɨnárɨŋanigɨnɨ. Xewanɨŋo 'Sisao xwɨrɨxí̵ nionɨyá arí̵á níwɨnɨgɨnɨ.' nɨrí̵agɨ nánɨ nionɨ omɨ Sisao tí̵ŋí̵ e nánɨ wiowárɨmí̵a nánɨ rɨxa rárɨŋárɨnɨ. 26 E nerɨ aí xwɨyí̵á negí̵ mɨxí̵ ináyí̵ ámɨná Sisao nánɨ 'Poro e eŋí̵rɨnɨ. E eŋí̵rɨnɨ.' nɨrɨrɨ payí̵ nearɨ wiowárɨmí̵a nánɨpɨ sɨnɨ pí̵á nɨmegɨnɨrɨ nánɨ nionɨ omɨ ámá nɨyí̵ne'nɨ yarɨŋí̵ wiayiro mɨxí̵ ináyí̵ Agɨripaoxɨ aŋɨpaxí̵ wiayirɨ mí̵kí̵ iperɨ epí̵rí̵pimɨ dánɨ o xwɨyí̵á nionɨ ananɨ payí̵ eapaxí̵ bɨ searɨnɨ nánɨ omɨ seyí̵ne' tí̵ŋí̵ re nánɨ 'Eɨnɨ.' urí̵ɨnɨ. 27 Ayí̵ rɨpɨ nánɨrɨnɨ. 'Gwí̵ ŋweaŋí̵ wo xí̵omɨ uxekwí̵moarɨgí̵ápɨ nánɨ rí̵wamɨŋí̵ meá sa nɨwiowárɨrí̵náyí̵, ayí̵ xaxánɨŋí̵ nerɨ emí̵ɨnɨ.' nimónarɨnɨ.\" urɨŋɨnigɨnɨ.\nCopyright information for AAK\nWelcome to STEP Bible\nFrom Tyndale House, Cambridge UK\nUse the search box to find Bibles, commentaries, passages, search terms, etc. Here are some examples:\nESVGen 1\nThis shows how to quickly lookup a passage.\nNIVESVKJVGen 1\nLooking up a passage in three different translations is also easy.\nESVbrother\nThis asks STEP to search for the Greek word for 'brother' and show the results in the ESV.\nNIVESVlandhe.sed\nThis example runs both a 'Hebrew word search' and a 'Text' search and shows the results in both the NIV and ESV.\nESVthroneDavidIsa-Rev\nYou can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.\nKJVWHNUJohn 1\nInterlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.\n© Tyndale House, Cambridge, UK - 2018","id":"<urn:uuid:20c7748f-3cb1-4ac2-a53a-34ccc9c42011>","dump":"CC-MAIN-2018-13","url":"https:\/\/www.stepbible.org\/?q=version=AAK%7Creference=Act.25","date":"2018-03-18T13:47:31Z","file_path":"s3:\/\/commoncrawl\/crawl-data\/CC-MAIN-2018-13\/segments\/1521257645775.16\/warc\/CC-MAIN-20180318130245-20180318150245-00559.warc.gz","language":"aak","language_score":0.9999821186,"language_script":"Latn","minhash_cluster_size":4,"top_langs":"{\"aak_Latn_score\": 0.9999821186065674}","num_words":1032,"character_repetition_ratio":0.062,"word_repetition_ratio":0.016,"special_characters_ratio":0.182,"stopwords_ratio":0.165,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Matthew 6\nArɨrá nɨwirí̵ná epaxí̵pɨ nánɨ ure'wapɨyiŋí̵ nánɨrɨnɨ.1 \"Seyí̵ne' 'Naŋí̵ owiimɨnɨ.' nɨyaiwirí̵ná ámá sɨŋwí̵ nɨseanɨro weyí̵ seamepí̵rɨ nánɨ wigí̵ sɨŋwí̵ anɨgí̵e dánɨ mɨwipanɨ. Seyí̵ne' e nerónáyí̵, se'no, aŋí̵namɨ ŋweaŋo rí̵we'ná ayá tí̵ŋí̵ wí seaiapɨní̵ámanɨ. 2 Ayɨnánɨ 'Uyípeayí̵yo arɨrá nɨwirɨ rɨpɨ mɨnɨ owimɨnɨ.' nɨyaiwirí̵náyí̵, ámá sɨpí erɨ naŋí̵ erɨ yarɨgí̵áyí̵ ámá sɨŋwí̵ nɨnanɨro weyí̵ onɨme'poyɨnɨrɨ wigí̵ ámá womɨ 'Pe'kákí̵ nɨra xámɨ nɨmeaɨ.' nurɨrɨ óí̵ eranɨ, rotu' aŋí̵yoranɨ, yarɨgí̵ápa mepa e'í̵rɨxɨnɨ. Nionɨ nepa seararɨŋɨnɨ. Ámá weyí̵ numerí̵náyí̵ ayí̵ wigí̵ wimónarɨŋí̵pɨ rɨxa meaarɨŋagí̵a nánɨ rí̵we'ná Gorɨxo ayá tí̵ŋí̵ bɨ wimɨnɨrɨ eŋí̵pɨ meapí̵rí̵ámanɨ. 3 'Uyípeayí̵yo arɨrá nɨwirɨ rɨpɨ mɨnɨ owimɨnɨ.' nɨyaiwirí̵náyí̵, we' nu'kau'nɨ tí̵nɨ mɨwipanɨ. Ná wu'nɨ tí̵nɨ ínɨmɨ ɨkwɨsóí̵rɨxɨnɨ. Ínɨmɨ e nɨwirí̵náyí̵, ápo Gorɨxo sɨŋwí̵ nɨseanɨrɨ rí̵we'ná yayí̵ nɨseairɨ amɨpí ayá tí̵ŋí̵pɨ xí̵o seaiapɨmɨnɨrɨ yarɨŋí̵pɨ ananɨ nɨseaiapɨní̵árɨnɨ.\nGorɨxomɨ rɨxɨŋí̵ nurɨrí̵ná urɨpaxí̵pɨ nánɨ ure'wapɨyiŋí̵ nánɨrɨnɨ.5 \"Seyí̵ne' rɨpɨ enɨ Gorɨxomɨ xwɨyí̵á rɨrɨmí̵ nɨwirí̵ná ámá sɨpí rɨrɨ naŋí̵ rɨrɨ yarɨgí̵áyí̵ ámá sɨŋwí̵ nɨnanɨro weyí̵ onɨme'poyɨnɨrɨ ge ge ámá obaxí̵ tí̵ŋí̵ e rotu' aŋí̵yoranɨ, óí̵ osɨsagwí̵yoranɨ, e'í̵ nɨroro Gorɨxomɨ xwɨyí̵á rɨrɨmí̵ wiarɨgí̵ápa mepa e'í̵rɨxɨnɨ. Nionɨ nepa seararɨŋɨnɨ. E yarí̵ná ámá sɨŋwí̵ nɨwɨnɨro weyí̵ numerí̵náyí̵ ayí̵ wigí̵ wimónarɨŋí̵pɨ rɨxa meaarɨŋagí̵a nánɨ rí̵we'ná Gorɨxo ayá tí̵ŋí̵ bɨ wimɨnɨrɨ eŋí̵pɨ meapí̵rí̵ámanɨ. 6 Seyí̵ne' Gorɨxomɨ xwɨyí̵á rɨrɨmí̵ nɨwirí̵ná re e'í̵rɨxɨnɨ. Dɨxí̵ aŋí̵yo ínɨmɨ nɨpáwirɨ ówaŋí̵ nɨyárɨmáná dɨxí̵ ápomɨ ínɨmɨ dánɨ rɨrɨmí̵ wirí̵ɨnɨ. Seyí̵ne' ínɨmɨ dánɨ nerí̵náyí̵, Gorɨxo sɨŋwí̵ nɨseanɨrɨ rí̵we'ná amɨpí ayá tí̵ŋí̵ xí̵o seaiapɨní̵ápɨ ananɨ nɨseaiapɨní̵árɨnɨ. 7 Gorɨxomɨ xwɨyí̵á rɨrɨmí̵ nɨwirí̵ná ámá Gorɨxo nánɨ mají̵áyí̵ omɨ xwɨyí̵á rɨrɨmí̵ nɨwirí̵ná ayá wí nɨra nuro 'Nene e nerí̵náyí̵, Gorɨxo arí̵á neainɨŋoɨ.' nɨyaiwiro yarɨgí̵ápa mepa e'í̵rɨxɨnɨ. 8 Seyí̵ne' amɨpí wí nánɨ dí̵wí̵ nikeamónɨro sɨnɨ segí̵ se'no Gorɨxomɨ yarɨŋí̵ mɨwipa eŋáná o rɨxa xámɨ nɨjí̵á imónɨŋagɨ nánɨ Gorɨxo nánɨ mají̵áyí̵ yarɨŋí̵ ayá wí nɨwia nuróná yarɨgí̵ápa mepa e'í̵rɨxɨnɨ. 9 Gorɨxomɨ xwɨyí̵á rɨrɨmí̵ nɨwirí̵ná re urí̵í̵rɨxɨnɨ, 'Negí̵ ápoxɨnɨ, aŋí̵namɨ ŋweaŋoxɨnɨ, \"Ámá ní̵nɨ joxɨnɨ ŋwí̵áoxɨ eŋagɨ nánɨ we'yo orɨme'poyɨ.\" neaimónarɨnɨ. 10 \"Joxɨ xwioxí̵yo mɨmeámí̵ nɨneairɨ neameŋwearí̵a nánɨ oimónɨnɨ.\" neaimónarɨnɨ. Aŋí̵namɨ amɨpí joxɨ \"E oe'poyɨ.\" simónarɨŋí̵pɨ nánɨ yarɨgí̵ápa nene \"Xwí̵á rɨrímɨ enɨ axí̵pɨ e oyaneyɨ.\" neaimónarɨnɨ. 11 Agwɨ sí̵á rɨyi aiwá nanɨ nánɨ neaiapeɨ. 12 Ámá nene í̵wí̵ neaíí̵áyo yokwarɨmí̵ wiiarɨŋwápa joxɨ enɨ nene yokwarɨmí̵ neaiiɨ. 13 Ámá wí eŋí̵ eánɨgí̵árí̵anɨrɨ iwamí̵ó owíwapɨyípoyɨnɨrɨ sɨŋwí̵ mɨneanɨpanɨ. Obo mɨmɨwiaíkí̵ neainɨgɨnɨrɨ awí neameŋweáɨrɨxɨnɨ. [Xwioxí̵yo mɨmeámí̵ nɨneairɨ píránɨŋí̵ neameŋweapaxoxɨ imónɨrɨ eŋí̵ sɨxí̵ eánɨpaxoxɨ imónɨrɨ ikí̵nɨpaxoxɨ imónɨrɨ eŋoxɨ, íníná ayí̵ joxɨnɨ eŋagɨ nánɨ rarɨŋɨnɨ. \"E e imóní̵wɨnɨgɨnɨ.\" neaimónarɨnɨ.] Gorɨxomɨ rɨxɨŋí̵ nurɨrí̵ná e urí̵í̵rɨxɨnɨ. 14 Seyí̵ne' ámá wí í̵wí̵ seaíí̵áyo yokwarɨmí̵ wiíánáyí̵, se'no Gorɨxo, aŋí̵namɨ ŋweaŋo seyí̵ne'yá enɨ yokwarɨmí̵ nɨseaiinɨŋoɨ. 15 E nerɨ aí í̵wí̵ seaíí̵áyo yokwarɨmí̵ mɨwipa e'ánáyí̵, segí̵ se'no enɨ seyí̵ne'yá yokwarɨmí̵ seaiinɨmenɨŋoɨ.\nAiwá ŋwí̵á nɨŋwɨrárɨnɨrí̵ná epaxí̵pɨ nánɨ ure'wapɨyiŋí̵ nánɨrɨnɨ.16 \"Seyí̵ne' aiwá ŋwí̵á nɨŋwɨrárɨnɨrí̵ná ámá sɨpí ero naŋí̵ ero yarɨgí̵áyí̵ sí̵mí̵ nɨyɨmiro yarɨgí̵ápa mepa e'í̵rɨxɨnɨ. Ayí̵ ámá sɨŋwí̵ nɨranɨro sí̵mɨmaŋí̵ siyó xeŋáná ayí̵ re yaiwipí̵rɨ 'O aiwá ŋwí̵á ŋwɨrárɨnɨŋorí̵anɨ?' oyaiwípoyɨnɨrɨ emearɨgí̵ápa mepa e'í̵rɨxɨnɨ. Nionɨ nepa re seararɨŋɨnɨ, 'Ayí̵ ámá weyí̵ onɨme'poyɨnɨrɨ e nero wigí̵ wimónarɨŋí̵pɨ rɨxa ámá weyí̵ ume'agí̵a nánɨ ayá tí̵ŋí̵ rí̵we'ná wimɨnɨrɨ eŋí̵pɨ wí meapí̵rí̵ámanɨ.' seararɨŋɨnɨ. 17 Seyí̵ne' aiwá ŋwí̵á nɨŋwɨrárɨnɨrí̵ná ámá 'O aiwá ŋwí̵á mɨŋweaŋorɨnɨ.' yaiwipí̵rɨ nánɨ dí̵á komɨxí̵ ninɨro sí̵mɨmaŋí̵yo wayí̵ nɨrónɨro e'í̵rɨxɨnɨ. Seyí̵ne' yumí̵í e nerí̵náyí̵, segí̵ se'no Gorɨxo sɨŋwí̵ nɨseanɨrɨ rí̵we'ná yayí̵ nɨseairɨ ayá tí̵ŋí̵pɨ bɨ mɨnɨ nɨseaiapɨní̵árɨnɨ.\nAmɨpí ayá tí̵ŋí̵pɨ aŋí̵namɨ otí̵poyɨnɨrɨ ure'wapɨyiŋí̵ nánɨrɨnɨ.19 \"Xwí̵á tí̵yo amɨpí ayá rɨmɨxarɨŋí̵pɨ wí ípɨkwɨyí̵ xwɨrí̵á ikɨxerɨ wí nɨgiyí̵ kirɨ wí rɨweaxwí̵ imónɨro ní̵kwirɨ nɨpáwiro í̵wí̵ mearo epaxí̵ eŋagɨ nánɨ wínɨ wínɨ nánɨ dɨŋí̵ nɨmoro nɨmeaayiro mɨtɨpa e'í̵rɨxɨnɨ. 20 Seyí̵ne' Gorɨxoyá sɨŋwí̵yo dánɨ we' rónɨŋí̵ nimónɨro yumí̵í ámáyo arɨrá nɨwirí̵náyí̵ ayí̵ seyí̵ne' amɨpí ayá tí̵ŋí̵pɨ aŋí̵namɨ awí eámeámí̵nɨŋí̵ yárarɨŋoɨ. E ípɨkwɨyí̵ wí xwɨrí̵á ikɨxerɨ nɨgiyí̵ kirɨ rɨweaxwí̵ imónɨro ní̵kwiro nɨpáwiro í̵wí̵ mearo epaxí̵ mimónɨnɨ. 21 Segí̵ amɨpí naŋí̵ ayá rɨmɨxarɨgí̵ápɨ xwí̵á tí̵yo weŋánáyí̵ ayí̵ xwí̵á tí̵yo nánɨ dɨŋí̵ mopí̵rí̵árɨnɨ. Aŋí̵namɨ weŋánáyí̵ ayí̵ e nánɨ dɨŋí̵ mopí̵rí̵árɨnɨ.\n\"Sɨŋwí̵ uyí̵wí̵nɨŋí̵ imónɨnɨ.\" ure'wapɨyiŋí̵ nánɨrɨnɨ.22 \"Segí̵ sɨŋwí̵ ayí̵ uyí̵wí̵nɨŋí̵ imónɨnɨ. Sɨŋwí̵ tí̵nɨ píránɨŋí̵ nanɨro we' rónɨŋí̵ nerónáyí̵ dɨŋí̵ naŋí̵nɨ aumau'mí̵ ninɨro segí̵ xwioxí̵yo wí̵ánɨŋí̵ seaókiarɨnɨ. 23 E nerɨ aí segí̵ sɨŋwí̵yo dánɨ í̵wí̵ nánɨ nanɨrónáyí̵ segí̵ dɨŋí̵ xwioxí̵yo sí̵ánɨŋí̵ yimɨxárɨnarɨŋoɨ. Dɨxí̵ xwioxí̵yo wí̵ánɨŋí̵ ónɨŋí̵pɨ sí̵á nɨyimɨxɨrí̵náyí̵ ayí̵ aga sí̵á xaíwí̵nɨŋí̵ yimɨxárɨnarɨŋoɨ.\nAiwá tí̵nɨ aikí̵ tí̵nɨ nánɨ ududí̵ winarɨŋí̵ nánɨ ure'wapɨyiŋí̵ nánɨrɨnɨ.24 \"Ámá wo ámá wau'yá xɨnáínɨŋí̵ nimónɨrɨ omɨŋí̵ wiipaxí̵ menɨnɨ. E nerí̵náyí̵ wí̵omɨ dɨŋí̵ sɨxí̵ nuyirɨ wí̵omɨ dɨŋí̵ peá nɨmorɨ nerɨ wí̵omɨ píránɨŋí̵ ayá tí̵nɨ nɨxí̵dɨrɨ wí̵omɨ peayí̵ nɨwianɨrɨ enɨŋoɨ. Seyí̵ne' nɨgwí̵yí̵yá omɨŋí̵ wiiarɨŋí̵nɨŋí̵ nimónɨro 'Nɨgwí̵ wí mɨnɨmu'ropa oenɨ.' nɨyaiwirí̵náyí̵, Gorɨxoyá omɨŋí̵ wiiarɨŋí̵ woxí̵nɨŋí̵ imónɨpaxí̵ menɨnɨ. 25 Nionɨ re seararɨŋɨnɨ, ' \"Arɨge píránɨŋí̵ ŋweanɨre'wɨnɨ?\" mɨrɨpa nero aiwá tí̵nɨ iniɨgí̵ tí̵nɨ nɨpí̵rɨ nánɨ ududí̵ mepa ero iyí̵á aikí̵ amɨpí waráyo yínɨpí̵rɨ nánɨ ududí̵ mepa ero e'í̵rɨxɨnɨ.' seararɨŋɨnɨ. Ayí̵ rɨpɨ nánɨ seararɨŋɨnɨ. Segí̵ dɨŋí̵ jí̵ayí̵ aiwá nánɨ moarɨgí̵áyo seáyɨ e imónɨrɨ wará jí̵ayí̵ enɨ aikí̵ yínarɨgí̵áyo seáyɨ e imónɨrɨ eŋagɨ nánɨ seararɨŋɨnɨ. 26 Seyí̵ne' iŋí̵ nánɨ dɨŋí̵ mópoyɨ. Iŋí̵ aiwá ɨwí̵á urɨrɨ aiwá mirɨ aŋí̵yo awí eámeámí̵ yárɨrɨ mepa yarɨgí̵á aiwɨ segí̵ se'no Gorɨxo, aŋí̵namɨ ŋweaŋo nɨmerɨ aiwá mɨnɨ wiarɨŋí̵rɨnɨ. Seyí̵ne' 'Iŋowa neamu'roŋoɨ.' rɨyaiwiarɨŋoɨ? Oweoɨ. 27 Seyí̵ne' woxɨ, 'Sepiá ámɨ bɨ oimónɨmɨnɨ.' nɨyaiwirɨ ududí̵ e'oxɨ sepiá ámɨ bɨ imónarɨŋí̵ranɨ? Oweoɨ. 28 Seyí̵ne' apɨ aí wí mepaxí̵ imónɨŋagí̵a nánɨ aikí̵ nánɨ pí nánɨ ududí̵ yarɨŋoɨ? Ará adowayí̵ amí̵yo eŋí̵náɨna nánɨ dɨŋí̵ mópoyɨ. Anɨŋí̵ miní̵ iyí̵á óí̵ earɨ aikí̵ yirɨ yarɨŋí̵ranɨ? Oweoɨ. 29 E nerɨ aí nionɨ re seararɨŋɨnɨ, 'Eŋíná negí̵ mɨxí̵ ináyí̵ Soromono nikí̵nɨrɨ okiyí̵á niní̵ɨsáná adowayí̵ apɨ tí̵nɨ xɨxenɨ mimónɨŋɨnigɨnɨ.' seararɨŋɨnɨ. 30 Gorɨxo adowayí̵ tí̵nɨ aráyo —Ará agwɨ eŋí̵yo ananɨ nɨyoaro sí̵á wɨyimɨ rí̵á ikeaárɨpí̵rí̵árɨnɨ.\" urɨŋɨnigɨnɨ. Wiepɨsarɨŋí̵yí̵ \"Gorɨxo ará nánɨ ayá sí̵wí̵ muroarɨnɨ.\" oyaiwípoyɨnɨrɨ Jisaso e nurɨrɨ re urɨŋɨnigɨnɨ, \"Oxí̵ apɨxí̵yí̵ne', Gorɨxomɨ dɨŋí̵ onɨmiápɨ ɨkwí̵roarɨgí̵áyí̵ne' Gorɨxo adowayí̵ tí̵nɨ aráyo okiyí̵ánɨŋí̵ yarɨŋagɨ nánɨ soyí̵ne' enɨ aŋɨpaxí̵ aikí̵ e seayírɨní̵árɨnɨ. 31 Aiwá tí̵nɨ iniɨgí̵ tí̵nɨ pí nanɨre'wɨnɨrɨ ududí̵ mepanɨ. Aikí̵ enɨ pí yínanɨre'wɨnɨrɨ ududí̵ mepanɨ. 32 E'máyí̵, ámá Gorɨxo nánɨ mají̵áyí̵ apɨ nɨpɨnɨ nánɨ anɨŋí̵ miní̵ nero meaanɨro yarɨgí̵árɨnɨ. E nerɨ aí segí̵ se'no, aŋí̵namɨ ŋweaŋo seyí̵ne' apɨ nɨpɨnɨ nánɨ seainarí̵ná o rɨxa nɨjí̵á imónɨŋagɨ nánɨ seyí̵ne' axí̵pɨ e mepa e'í̵rɨxɨnɨ. 33 Amɨpí apɨ meámɨnɨrɨ nánɨ mepa erɨ 'We' rónɨŋí̵ Gorɨxo yarɨŋí̵pɨ nionɨ oimónɨmɨnɨ.' nɨyaiwirɨ erɨ Gorɨxo xwioxí̵yo mɨmeámí̵ nɨneairɨ neameŋweaní̵e páwirɨ nánɨ amɨpí xí̵o wimónarɨŋí̵pɨ erɨ nerí̵náyí̵, Gorɨxo ananɨ apɨ nɨpɨnɨ nɨsiiní̵árɨnɨ. 34 Ayɨnánɨ 'Wí̵áríná aikí̵ pí yínɨrane aiwá pí nɨrane yaní̵wárí̵anɨ?' nɨyaiwiro ududí̵ mepanɨ. E nerí̵ná ududí̵ sí̵á wɨyimɨ epí̵rí̵áyí̵ tí̵nɨ nawínɨ axínánɨ nɨkumɨxɨro ayá wí ududí̵ yarɨŋoɨ.\nCopyright information for AAK\nWelcome to STEP Bible\nFrom Tyndale House, Cambridge UK\nUse the search box to find Bibles, commentaries, passages, search terms, etc. Here are some examples:\nESVGen 1\nThis shows how to quickly lookup a passage.\nNIVESVKJVGen 1\nLooking up a passage in three different translations is also easy.\nESVbrother\nThis asks STEP to search for the Greek word for 'brother' and show the results in the ESV.\nNIVESVlandhe.sed\nThis example runs both a 'Hebrew word search' and a 'Text' search and shows the results in both the NIV and ESV.\nESVthroneDavidIsa-Rev\nYou can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.\nKJVWHNUJohn 1\nInterlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.\n© Tyndale House, Cambridge, UK - 2018","id":"<urn:uuid:25bb8c7d-a323-487b-a720-5b794b7c6ffb>","dump":"CC-MAIN-2018-13","url":"https:\/\/www.stepbible.org\/?q=version=AAK%7Creference=Mat.6","date":"2018-03-18T04:37:58Z","file_path":"s3:\/\/commoncrawl\/crawl-data\/CC-MAIN-2018-13\/segments\/1521257645513.14\/warc\/CC-MAIN-20180318032649-20180318052649-00600.warc.gz","language":"aak","language_score":0.9999834299,"language_script":"Latn","minhash_cluster_size":4,"top_langs":"{\"aak_Latn_score\": 0.9999834299087524}","num_words":1169,"character_repetition_ratio":0.063,"word_repetition_ratio":0.012,"special_characters_ratio":0.178,"stopwords_ratio":0.143,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Matthew 5\nXwɨyí̵á Jisaso dí̵wí̵yo dánɨ ure'wapɨyiŋí̵pɨ nánɨrɨnɨ.1 Jisaso ámá oxí̵ apɨxí̵ niaíwí̵ obaxí̵ o tí̵ŋí̵ e nánɨ bɨmiarɨŋagí̵a nɨwɨnɨrɨ dí̵wí̵ mɨŋí̵yo nánɨ nɨyoarɨ e'í̵ nɨŋwearɨ xegí̵ wiepɨsarɨŋí̵yí̵ xí̵o tí̵ŋí̵ e nánɨ báná 2 o nure'wapɨya nurɨ re urɨŋɨnigɨnɨ, 3 \"Ámá gɨyí̵ gɨyí̵ne' 'Nionɨ nɨgí̵pɨ apánɨrɨnɨ.' mɨrɨpa e'í̵áyí̵ne', 'Ámá arɨrá oneaípoyɨ.' yaiwiarɨgí̵áyí̵ne', Gorɨxo xwioxí̵yo mɨmeámí̵ nɨseairɨ píránɨŋí̵ seameŋweaní̵á eŋagɨ nánɨ yayí̵ seainɨpaxí̵yí̵ne'rɨnɨ. 4 Ámá gɨyí̵ gɨyí̵ne', ŋwí̵ eanɨrɨ yarɨgí̵áyí̵ne', Gorɨxo mɨŋí̵ ikɨŋwí̵ seamɨrɨní̵á eŋagɨ nánɨ yayí̵ seainɨpaxí̵yí̵ne'rɨnɨ. 5 Ámá gɨyí̵ gɨyí̵ne', í̵wí̵ me' nɨrɨmaxɨnɨro sanɨŋí̵ imónɨgí̵áyí̵ne', Gorɨxo xwioxí̵yo mɨmeámí̵ nerɨ seameŋweaní̵e dánɨ xwí̵á nɨrínɨ segí̵ imónɨní̵á eŋagɨ nánɨ yayí̵ seainɨpaxí̵yí̵ne'rɨnɨ. 6 Ámá gɨyí̵ gɨyí̵ne', aiwá nánɨ agwí̵ seairɨ iniɨgí̵ nánɨ seainɨrɨ yarɨŋí̵pa rí̵á mɨkɨró píránɨŋí̵ yarɨgí̵á ayí̵ nání̵nɨŋí̵ nɨseaimónɨrí̵ná Gorɨxo ananɨ xɨxenɨ seaiiní̵á eŋagɨ nánɨ yayí̵ seainɨpaxí̵yí̵ne'rɨnɨ. 7 Ámá gɨyí̵ gɨyí̵ne', ámá wíyo wá wianarɨgí̵áyí̵ne', Gorɨxo enɨ wá seawianɨní̵á eŋagɨ nánɨ yayí̵ seainɨpaxí̵yí̵ne'rɨnɨ. 8 Ámá gɨyí̵ gɨyí̵ne', ámá sɨŋwí̵ anɨgí̵e dánɨranɨ, segí̵pɨ u'í̵ámɨ dánɨranɨ, dɨŋí̵ ná bɨnɨ nɨmoro axí̵pɨnɨ yarɨgí̵áyí̵ne', Gorɨxo xewanɨŋo sɨwá seainɨní̵á eŋagɨ nánɨ yayí̵ seainɨpaxí̵yí̵ne'rɨnɨ. 9 Ámá gɨyí̵ gɨyí̵ne', ámá mɨxí̵ inarí̵ná nuro pɨyí̵á wí̵rarɨgí̵áyí̵ne', Gorɨxo ayí̵ nánɨ 'Gí̵ niaíwí̵xɨnɨ.' rɨní̵á eŋagɨ nánɨ yayí̵ seainɨpaxí̵yí̵ne'rɨnɨ. 10 Ámá gɨyí̵ gɨyí̵ne', we' rónɨŋí̵ Gorɨxo e e'í̵rɨxɨnɨrɨ wimónarɨŋí̵pɨ xí̵darɨŋagí̵a nánɨ xeanɨŋí̵ seaikárí̵áyí̵ne', o xwioxí̵yo mɨmeámí̵ nɨseairɨ píránɨŋí̵ seameŋweaní̵á eŋagɨ nánɨ yayí̵ seainɨpaxí̵yí̵ne'rɨnɨ. 11 Ámá gɨyí̵ gɨyí̵ne', nionɨ nɨxí̵darɨŋagí̵a nánɨ ikayí̵wí̵ searɨro xeanɨŋí̵ seaikárɨro pí pí xwɨyí̵á yapí̵ seaxekwí̵moro seaiarí̵náyí̵, yayí̵ seainɨpaxí̵yí̵ne'rɨnɨ. 12 Eŋíná wí̵á rókiamoagí̵áwamɨ xeanɨŋí̵ nɨwikára wagí̵ápa axí̵pɨ seyí̵ne' enɨ nɨseaikára warí̵náyí̵, seyí̵ne' aŋí̵namɨ nɨpeyirí̵ná Gorɨxo yayí̵ nɨseaimorɨ amɨpí ayá rɨmɨxarɨŋí̵pɨ seaiapɨní̵á eŋagɨ nánɨ yayí̵ seainɨpaxí̵yí̵ne'rɨnɨ.\nSaxí̵ tí̵nɨ wí̵á tí̵nɨ nánɨ urɨŋí̵ nánɨrɨnɨ.13 \"Saxí̵ aiwáyo nɨmorɨ nɨnɨrí̵náyí̵ awí̵í yarɨŋí̵pa seyí̵ne' nionɨ seararɨŋáyo píránɨŋí̵ nɨnɨxí̵dɨróná ámá nɨyonɨ enɨ nɨwíwapɨyiro saxí̵ awí̵í yarɨŋí̵pa axɨpí̵nɨŋí̵ wimɨxí̵í̵rɨxɨnɨ. Saxí̵ awí̵í yarɨŋí̵pɨ nɨpurɨ rɨxa uráwí̵nɨŋí̵ imónɨŋánáyí̵ arɨre e'áná ámɨ awí̵í imónɨnɨŋoɨ? Oweoɨ, amɨpí wí imɨxɨpaxí̵ mimónɨŋagɨ nánɨ óí̵ e emɨ mɨwiárómóáná ámá xwɨrɨŋwí̵ osɨxayarɨgí̵árɨnɨ. Seyí̵ne' nionɨ seararɨŋáyo nɨnɨwiaíkirí̵náyí̵, saxí̵ rɨxa uráwí̵nɨŋí̵ imónɨŋí̵pɨ emɨ moarɨgí̵ápa Gorɨxo enɨ axí̵pɨ emɨ e seamoní̵árɨnɨ. 14 Seyí̵ne' ámá Gorɨxomɨ xí̵dɨpí̵rí̵a nánɨ uyí̵wí̵ nɨmɨxároro wí̵ánɨŋí̵ uyamopí̵rí̵árɨnɨ. Aŋí̵ dí̵wí̵ mɨŋí̵yo ikwí̵rónɨŋí̵pí̵nɨŋí̵ ínɨmɨ mimóní̵ eŋí̵pɨ yapɨ seyí̵ne' enɨ nionɨ píránɨŋí̵ nɨnɨxí̵dɨrónáyí̵, ámá nɨyonɨ sɨŋánɨ e wimónɨpí̵rí̵árɨnɨ. 15 Ámá ramɨxí̵ nɨmɨxároro sɨxí̵ wá nɨmearo sɨxí̵ ikwaseaárarɨgí̵ámanɨ. Nɨmɨxároro seáyɨ e íkwiaŋwí̵yo ŋwɨrárárarɨgí̵árɨnɨ. Seáyɨ e tánáyí̵ ámá aŋí̵yo ínɨmɨ ŋweagí̵á nɨyonɨ wí̵á wókiarɨŋí̵rɨnɨ. 16 Ramɨxí̵ seáyɨ e ikwiáráráná ámá nɨyonɨ wí̵á wókiarɨŋí̵pánɨŋí̵ seyí̵ne' enɨ ámá sɨŋwí̵yo dánɨ we' rónɨŋí̵ imónɨro ámáyo arɨrá wiro nerónáyí̵ ámá sɨŋwí̵ nɨseanɨro 'Ayí̵ Gorɨxomɨ nɨxí̵dɨro nánɨ rí̵a yarɨŋoɨ?' nɨyaiwiro omɨ seáyɨ e umepí̵rí̵árɨnɨ.\nŊwí̵ ikaxí̵ nɨrɨnɨrɨ eánɨŋí̵pɨ nánɨ rɨŋí̵ nánɨrɨnɨ.17 Seyí̵ne' nionɨ nánɨ 'O Gorɨxoyá ŋwí̵ ikaxí̵ Moseso nɨrɨrɨ eaŋí̵pɨ tí̵nɨ wí̵á rókiamoagí̵áwa nɨrɨro eagí̵ápɨ tí̵nɨ enɨ xwí̵á iwenɨ nánɨ bɨŋí̵rɨnɨ.' mɨniaiwipanɨ. Xwí̵á iwenɨ nánɨ mɨbí̵ amɨpí nɨrɨnɨrɨ eánɨŋí̵pɨ sɨnɨ xɨxenɨ imónɨní̵a nánɨ bɨŋárɨnɨ. 18 Aga nepa seararɨŋɨnɨ. Xwí̵árí tí̵nɨ aŋí̵na tí̵nɨ sɨnɨ eŋánáyí̵ ŋwí̵ ikaxí̵ nɨrɨnɨrɨ eánɨŋí̵ nɨpɨnɨ sɨnɨ xɨxenɨ mimónɨpa eŋánáyí̵ ná bɨnɨ onɨmiápɨ rɨnɨŋí̵ apɨ aiwɨ xwí̵á iwení̵ámanɨ. 19 Ámá gɨyí̵ gɨyí̵ne' ŋwí̵ ikaxí̵ nɨrɨnɨrɨ eánɨŋí̵pɨ bɨ nánɨ 'Xwe'manɨ. Xwɨyí̵á nɨmearɨpaxí̵manɨ.' nɨyaiwiro ogámí̵ nero ámá wí enɨ axí̵pɨ ogámí̵ epí̵rɨ nánɨ nɨwíwapɨyirí̵náyí̵, Gorɨxo xwioxí̵yo mɨmeámí̵ nerɨ seameŋweaní̵íná e yarɨgí̵áyí̵ nánɨ 'Sɨyikwí̵piánɨŋí̵ imónɨgí̵áyí̵rɨnɨ.' rɨpí̵rí̵árɨnɨ. Gɨyí̵ gɨyí̵ne' ŋwí̵ ikaxí̵ nɨrɨnɨrɨ eánɨŋí̵pɨ xɨxenɨ axí̵pɨ nero ámá wí enɨ axí̵pɨ epí̵rɨ nánɨ nɨwíwapɨyirí̵náyí̵, Gorɨxo xwioxí̵yo mɨmeámí̵ nerɨ píránɨŋí̵ seameŋweaní̵íná e yarɨgí̵áyí̵ nánɨ 'Ámá xwe' mamadí̵rɨxánɨŋí̵ imónɨgí̵áyí̵rɨnɨ.' rɨpí̵rí̵árɨnɨ. 20 'Seyí̵ne' Parisiowa tí̵nɨ ŋwí̵ ikaxí̵ eánɨŋí̵pɨ mewegí̵áwa tí̵nɨ \"None ŋwí̵ ikaxí̵ eánɨŋí̵pimɨ nɨxí̵dɨrane e nerí̵náyí̵ we' rónɨŋí̵ yarɨŋwɨnɨ.\" yaiwinarɨgí̵ápɨ mɨmu'ropa nerí̵náyí̵, Gorɨxo xwioxí̵yo mɨmeámí̵ nɨseairɨ seameŋweaní̵e wí ŋweapí̵rí̵ámanɨ.' seararɨŋɨnɨ.\nWikí̵ wónarɨgí̵á nánɨ ure'wapɨyiŋí̵ nánɨrɨnɨ.21 \"Eŋíná Moseso segí̵ seárí̵awe'yo ŋwí̵ ikaxí̵ nurɨrí̵ná 'Nɨwiápí̵nɨmearɨ ámá mɨpɨkipanɨ. Ámá gɨyí̵ e nerí̵náyí̵ xwɨrɨxí̵ seamepí̵rí̵árɨnɨ.' urɨŋí̵pɨ seyí̵ne' rɨxa arí̵á nɨwiro nɨjí̵á imónɨŋoɨ. 22 Ayí̵ naŋí̵ nerɨ aiwɨ agwɨ nionɨ ámɨ bɨ nɨpɨkwɨnɨ naŋí̵ seáyɨ e nimɨxɨrɨ re seararɨŋɨnɨ, 'Ámá gɨyí̵ xegí̵ ámá imónɨgí̵á wo nánɨ wikí̵ nɨwónɨrɨ mɨxí̵ nurɨrí̵náyí̵ aŋí̵ e dánɨ xwɨrɨxí̵ mepí̵rí̵árɨnɨ. Gɨyí̵ xegí̵ ámá imónɨgí̵á womɨ \"Dɨŋí̵ mayí̵ roxɨnɨ.\" nurɨrí̵náyí̵ opisí̵ aŋí̵yo dánɨ xwɨrɨxí̵ mepí̵rí̵árɨnɨ. Gɨyí̵ xegí̵ ámá imónɨgí̵á womɨ \"Majɨmají̵á ikárɨnarɨŋí̵ roxɨnɨ.\" nurɨrí̵náyí̵ xewanɨŋo xwɨyí̵á nɨmeárɨnɨrɨ rí̵á anɨŋí̵ wearɨŋí̵yo ikeaárɨpí̵rí̵árɨnɨ.' seararɨŋɨnɨ. 23 Ayɨnánɨ Gorɨxo nánɨ aiwá peaxí̵ tɨmɨnɨrɨ nerí̵ná dɨŋí̵ re sináná 'Gí̵ ámá imónɨgí̵áyí̵ wo sɨnɨ xwɨyí̵á nɨmearɨpaxí̵ imónɨnɨ.' dɨŋí̵ e sinánáyí̵ 24 aiwá peaxí̵ tarɨgí̵e mɨdánɨŋí̵ e nɨtɨmɨ nurɨ omɨ xámɨ pɨyí̵á nɨwí̵rɨnɨmáná ámɨ rí̵wí̵yo dánɨ nɨbɨrɨ dɨxí̵ aiwá peaxí̵ tɨrí̵ɨnɨ. 25 Seyí̵ne' woxɨ ámá wo tí̵nɨ xwɨyí̵á mearɨnɨpaxí̵ imónɨŋánáyí̵ xwɨrɨxí̵yo rɨwárɨnɨnɨ nánɨ sɨnɨ óí̵ e o tí̵nɨ nuríná aŋí̵nɨ pɨyí̵á wí̵rɨnɨrí̵ɨnɨ. E mepa nerí̵náyí̵, o xwɨrɨxí̵yo rɨwáráná gapɨmaní̵ xwɨrɨxí̵ mearɨŋo e dánɨ porisowa tí̵ŋí̵ e rɨwáráná awa gwí̵ aŋí̵yo rɨwárɨpí̵rí̵árɨnɨ. 26 Aga nepa re seararɨŋɨnɨ, 'Joxɨ í̵wí̵ eŋí̵yí̵ nánɨ nɨgwí̵ í̵wí̵ eŋí̵pɨ tí̵nɨ xɨxenɨ nɨroarɨ mɨwipa nerí̵náyí̵, anɨŋí̵ e ŋweaŋáná wí pí̵nɨ nɨrɨwiárɨro rɨwáramopaxí̵ mimónɨnɨ.' seararɨŋɨnɨ.\nÍ̵wí̵ inarɨgí̵ápɨ nánɨ ure'wapɨyiŋí̵ nánɨrɨnɨ.27 \"Eŋíná Moseso segí̵ seárí̵awe'yo ŋwí̵ ikaxí̵ nurɨrí̵ná rí̵wamɨŋí̵ nearɨ 'Meánɨgí̵ípagwí ámá wí tí̵nɨ í̵wí̵ minɨpanɨ.' nurɨrɨ eaŋí̵pɨ seyí̵ne' arí̵á nɨwiro nɨjí̵á imónɨŋoɨ. 28 Ayí̵ naŋí̵ nerɨ aiwɨ agwɨ ámɨ bɨ nɨpɨkwɨnɨ naŋí̵ seáyɨ e nimɨxɨrɨ re seararɨŋɨnɨ, 'Ámá ní̵nɨ gɨyí̵ gɨyí̵ apɨxí̵ wímɨ \"Nionɨ í tí̵nɨ í̵wí̵ inɨpaxonɨrɨnɨ.\" yaiwimɨnɨrɨ nánɨ sɨŋwí̵ í̵wí̵ nɨwɨnɨrí̵náyí̵, o rɨxa dɨŋí̵ tí̵nɨ í̵wí̵ inarɨŋiɨ.' seararɨŋɨnɨ.\" urɨŋɨnigɨnɨ.\n29 O ámá ayí̵ dɨŋí̵ oeyíróní̵poyɨnɨrɨ re urɨŋɨnigɨnɨ, \"Segí̵ sɨŋwí̵ wɨyí̵ji 'Í̵wí̵ apɨ eɨ.' rɨránáyí̵ sɨŋwí̵ e rɨrí̵í̵yi nɨyorɨ emɨ morí̵ɨnɨ. E ninɨrónáyí̵ rí̵nɨŋí̵ xwe' nɨseainɨrɨŋí̵ aiwɨ Gorɨxo rí̵á anɨŋí̵ wearɨŋí̵yo seaikeaáráná rí̵nɨŋí̵ seainɨmɨnɨrɨ eŋí̵pí̵nɨŋí̵ seainɨní̵ámanɨ. Sɨŋwí̵ wɨyinɨ anɨpá nimónɨrí̵náyí̵ ayí̵ naŋí̵ meŋagɨ aiwɨ joxɨ sɨnɨ sɨŋí̵ urí̵á eŋagɨ nánɨ ayí̵ ananɨrɨnɨ. 30 Dɨxí̵ we' onamɨŋu' tí̵nɨ í̵wí̵ nánɨ í̵eapá sinánáyí̵ 'Gorɨxo gí̵ wará nɨrínɨ rí̵á anɨŋí̵ wearɨŋí̵yo nikeaárɨnɨgɨnɨ.' nɨyaiwirɨ we'u' nɨwákwínɨrɨ emɨ morí̵ɨnɨ. E ninɨrí̵náyí̵ rí̵nɨŋí̵ xwe' nɨsinɨrɨ aiwɨ rí̵nɨŋí̵ Gorɨxo rí̵á anɨŋí̵ wearɨŋí̵yo sikeaáráná sinɨmɨnɨrɨ eŋí̵pí̵nɨŋí̵ sinɨní̵ámanɨ. We' wu'nɨ nɨwákwínɨrí̵náyí̵ ayí̵ naŋí̵ meŋagɨ aiwɨ joxɨ sɨnɨ sɨŋí̵ urí̵á eŋagɨ nánɨ ayí̵ ananɨrɨnɨ.\nApɨxí̵ emɨ moarɨgí̵ápɨ nánɨ ure'wapɨyiŋí̵ nánɨrɨnɨ.31 \"Eŋíná Moseso ŋwí̵ ikaxí̵ nɨrɨrɨ rí̵wamɨŋí̵ re eaŋɨnigɨnɨ, 'Ámá go go xegí̵ xiepímɨ \"Emɨ omómɨnɨ.\" nɨyaiwirí̵náyí̵ ámá ní̵nɨ \"O apɨxímɨ rɨxa emɨ moŋoɨ.\" yaiwipí̵rɨ nánɨ payí̵ wɨna nimɨxɨrɨ mɨnɨ wiowárí̵wɨnɨgɨnɨ.' Moseso rí̵wamɨŋí̵ naŋí̵ e nɨrɨrɨ eaŋí̵ aiwɨ 32 agwɨ nionɨ ámɨ bɨ nɨpɨkwɨnɨ naŋí̵ seáyɨ e nimɨxɨrɨ re seararɨŋɨnɨ, 'Go go xegí̵ xiepí xámɨ meaŋí ámá wo tí̵nɨ í̵wí̵ bɨ minarí̵ná emɨ nɨmorí̵náyí̵ í ámá womɨ nɨmeánɨrɨ aí xámɨ nɨmearɨ emɨ moŋoyá dɨŋí̵yo dánɨ í̵wí̵ inarɨŋiɨ. Go go apɨxí̵ wa nɨmearo emɨ mogí̵ímɨ nɨmearí̵náyí̵ ayí̵ enɨ í tí̵nɨ í̵wí̵ inarɨŋiɨ.' seararɨŋɨnɨ.\nSí̵ŋá tí̵ŋí̵ e dání̵nɨŋí̵ rarɨgí̵ápɨ nánɨ ure'wapɨyiŋí̵ nánɨrɨnɨ.33 \"Eŋíná Moseso segí̵ seárí̵awe'yo ŋwí̵ ikaxí̵ nurɨrí̵ná rí̵wamɨŋí̵ rɨpɨ nearɨ re urɨŋɨnigɨnɨ, 'Seyí̵ne' woxɨ woxɨ sí̵ŋáyo árɨxá nɨwirɨ \"Sí̵ŋá ro ŋweaŋe dánɨ rɨrarɨŋɨnɨ.\" nurɨrí̵ná yapí̵ bɨ murɨpanɨ. E nurɨrí̵ná Gorɨxoyá sɨŋwí̵yo dánɨ axí̵pɨ e'ɨrɨxɨnɨ.' Rí̵wamɨŋí̵ e nurɨrɨ eaŋí̵pɨ seyí̵ne' arí̵á nɨwiro nɨjí̵á nimónɨrɨ aiwɨ 34 agwɨ nionɨ ámɨ bɨ nɨpɨkwɨnɨ naŋí̵ seáyɨ e nimɨxɨrɨ re seararɨŋɨnɨ, 'Xwɨyí̵á bɨ nɨrɨrí̵ná sí̵ŋá tí̵ŋí̵ e dánɨ mɨrɨpa e'í̵rɨxɨnɨ. Aŋí̵na ayí̵ Gorɨxoyá íkwiaŋwí̵ e'í̵ ŋweanɨ nánɨ imónɨŋagɨ nánɨ e dánɨ xwɨyí̵á \"E rɨrarɨŋɨnɨ.\" mɨrɨpa e'í̵rɨxɨnɨ. Xwí̵árí enɨ ayí̵ Gorɨxoyá sɨkwí̵ tí̵nɨ xwɨrɨŋwí̵ nosaxɨrɨ ŋweaŋí̵rí eŋagɨ nánɨ xwí̵á rɨrí eŋe dánɨ xwɨyí̵á \"E rɨrarɨŋɨnɨ.\" mɨrɨpa e'í̵rɨxɨnɨ. Jerusaremɨ ayí̵ aŋí̵ mɨxí̵ ináyí̵ Gorɨxoyá eŋagɨ nánɨ aŋí̵ apimɨ dánɨ enɨ murɨpa e'í̵rɨxɨnɨ. 36 Dɨxí̵ dɨŋí̵yo dánɨ dí̵á wɨyi pí̵pí̵ó oŋí̵ werɨ apí̵á weŋí̵ werɨ epaxí̵ mimónɨŋagɨ nánɨ \"Gí̵ mɨŋí̵ rɨyimɨ dánɨ rɨrarɨŋɨnɨ.\" wí murɨpa e'í̵rɨxɨnɨ. 37 Pí̵ne' nurɨrí̵ná sa \"Oyɨ.\" urɨrɨ \"Oweoɨ.\" urɨrɨ xɨxenɨ e'í̵rɨxɨnɨ. Wínɨ nɨra nurɨ \"Sí̵ŋá tí̵ tí̵ŋí̵ e dánɨ rɨrarɨŋɨnɨ.\" nurɨrí̵náyí̵, rɨxa Oboyá dɨŋí̵yo dánɨ yarɨŋoɨ.' seararɨŋɨnɨ.\nXɨxe eánarɨgí̵ápɨ nánɨ urɨŋí̵ nánɨrɨnɨ.38 \"Eŋíná Moseso segí̵ seárí̵awe'yo ŋwí̵ ikaxí̵ nurɨrí̵ná rí̵wamɨŋí̵ nearɨ re urɨŋí̵pɨ, 'Ámá wa seyí̵ne'yá womɨ sɨŋwí̵ pí̵rí̵ seauyɨkíáná seyí̵ne' enɨ wayá womɨ sɨŋwí̵ pí̵rí̵ uyɨkirí̵ɨnɨ. Wa seyí̵ne'yá womɨ maŋí̵ pí̵rí̵ seayíreááná seyí̵ne' enɨ wayá womɨ pí̵rí̵ uyírearí̵ɨnɨ.' nurɨrɨ eaŋí̵pɨ seyí̵ne' arí̵á nɨwiro nɨjí̵á imónɨŋoɨ. 39 Ayí̵ naŋí̵ nerɨ aiwɨ agwɨ nionɨ ámɨ bɨ nɨpɨkwɨnɨ naŋí̵ seáyɨ e nimɨxɨrɨ re seararɨŋɨnɨ, 'Mɨxí̵ seyí̵ne' seaíáná seyí̵ne' xɨxe mɨwipanɨ. Ámá wo marɨpɨŋwí̵yo iwaŋí̵ reááná xí̵omɨ enɨ meá ámɨ bɨ tí̵nɨ reámɨnɨrɨ yarí̵ná xe oneanɨrɨ marɨpɨŋwí̵ mɨdánɨ wimɨxɨrí̵ɨnɨ. 40 Ámá wo xwɨrɨxí̵ nɨrɨmerɨ dɨxí̵ sorí̵á rɨrápɨmɨnɨrɨ yarí̵ná xí̵o xe onɨrápɨnɨrɨ sɨŋwí̵ nɨwɨnɨrɨ iyí̵á nɨpánɨ me'u' enɨ mɨnɨ wirí̵ɨnɨ. 41 Porisí̵ woranɨ, gapɨmaní̵ woranɨ, \"Nɨgwí̵ nánɨ marí̵á, joxɨ saŋí̵ nɨnɨrápɨrɨ nɨgí̵ saŋí̵ rɨpɨ nɨmeámɨ aŋí̵ apimɨ nánɨ nuiɨ.\" rɨráná \"Nɨgwí̵ meámɨ imorɨ nɨmeámɨ umɨnɨre'ɨnɨ?\" mɨyaiwipanɨ. Aŋí̵ xí̵o rɨrí̵í̵pimɨ nɨre'morɨ aiwɨ \"Ámɨ aŋí̵ bimɨ nánɨ ananɨ nɨmeámɨ oruimɨnɨ.\" urɨrí̵ɨnɨ. 42 Ámá wo amɨpí nánɨ xegí̵ dɨŋí̵ nɨyaiwirɨ rɨxɨŋí̵ rɨrí̵í̵pɨyí̵ sa mɨnɨ wirí̵ɨnɨ. Ámá wo \"Amɨpí wí nionɨyá rí̵we'ná siapɨmí̵a nánɨ joxɨyá niapeɨ.\" rɨránáyí̵ \"Menɨnɨ.\" murɨpanɨ. Sa mɨnɨ wirí̵ɨnɨ.' seararɨŋɨnɨ.\n\"Xeŋwí̵ imónɨgí̵áyí̵ nánɨ dɨŋí̵ sɨpí seaíwɨnɨgɨnɨ.\" ure'wapɨyiŋí̵ nánɨrɨnɨ.43 \"Eŋíná Moseso segí̵ seárí̵awe'yo ŋwí̵ ikaxí̵ nurɨrí̵ná rí̵wamɨŋí̵ nearɨ re urɨŋí̵pɨ, 'Ámá dɨxí̵yoyí̵ dɨŋí̵ sɨpí síwɨnɨgɨnɨ.' nurɨrɨ eaŋí̵pɨ seyí̵ne' arí̵á nɨwiro nɨjí̵á imónɨŋoɨ. Xwɨyí̵á rɨpɨ, segí̵ ámɨnáowa rɨgí̵ápɨ 'Xepɨxepá rónɨgí̵áyí̵ tí̵nɨ wikí̵ tí̵nɨ inɨrí̵ɨnɨ.' rɨgí̵ápɨ enɨ seyí̵ne' rɨxa nɨjí̵á imónɨŋoɨ. 44 Ayí̵ e nerɨ aiwɨ nionɨ ámɨ bɨ nɨpɨkwɨnɨ naŋí̵ seáyɨ e nimɨxɨrɨ re seararɨŋɨnɨ, 'Dɨxí̵ xepɨxepá rónɨgí̵áyí̵ nánɨ dɨŋí̵ sɨpí síwɨnɨgɨnɨ. Ámá xeanɨŋí̵ seaikárarɨgí̵áyo naŋí̵ wí owímeanɨrɨ Gorɨxomɨ rɨxɨŋí̵ urɨrí̵ɨnɨ. 45 Seyí̵ne' e nerí̵náyí̵, nepa niaíwí̵ segí̵ ápo Gorɨxoyá niaíwí̵yí̵ne'nɨŋí̵ imónɨŋoɨ.' seararɨŋɨnɨ. Ayí̵ rɨpɨ nánɨ seararɨŋɨnɨ. Xewanɨŋoyá dɨŋí̵ tí̵nɨ ámá sɨpí ayo tí̵nɨ naŋí̵ ayo tí̵nɨ sogwí̵ wanarɨŋí̵rɨnɨ. Iniá enɨ oyá dɨŋí̵ tí̵nɨ we' rónɨgí̵á ayo tí̵nɨ we' mɨrónɨgí̵á ayo tí̵nɨ eaarɨŋí̵rɨnɨ. O 'Ámá sɨpí ayo aiwɨ iniá wearɨ sogwí̵ wanɨrɨ mepa oenɨ.' yaiwiarɨŋí̵manɨ. Seyí̵ne' o xegí̵ niaíwí̵yí̵ne' eŋagɨ nánɨ ámá segí̵yo tí̵nɨ xepɨxepá rónɨgí̵áyo tí̵nɨ aiwɨ Gorɨxo yarɨŋí̵pa axí̵pɨ we'yo merí̵ɨnɨ. 46 Seyí̵ne' ámá dɨŋí̵ sɨxí̵ seayigí̵áyonɨ dɨŋí̵ sɨpí nɨwirónáyí̵, 'Nene e yarɨŋagwɨ nánɨ Gorɨxo yayí̵ nɨneairɨ amɨpí ayá tí̵ŋí̵ bɨ neaiapɨní̵árɨnɨ.' rɨyaiwiarɨŋoɨ? Oweoɨ! Ámá takisí̵ nánɨ nɨgwí̵ nɨnearápɨrí̵ná xɨxenɨ mɨnearápí̵ bɨ í̵wí̵ nearáparɨgí̵áwa axí̵pɨ dɨŋí̵ sɨxí̵ uyigí̵áyonɨ dɨŋí̵ sɨpí nɨwiro nánɨ 'Gorɨxo amɨpí ayá tí̵ŋí̵ bɨ mɨnɨ winí̵árɨnɨ.' yaiwiarɨŋwáranɨ? Oweoɨ! 47 Ámá dɨxí̵yonɨ óí̵ e sɨŋwí̵ nɨwɨnɨrɨ yayí̵ nɨwirí̵náyí̵, 'Ámá wí yarɨgí̵áyí̵ tí̵nɨ xɨxenɨ mimóní̵ mu'roarɨŋwɨnɨ.' rɨyaiwinarɨŋoɨ? Oweoɨ! Ámá Gorɨxomɨ mɨxí̵dɨpa yarɨgí̵áyí̵ aí axí̵pɨ seyí̵ne' yarɨgí̵ápa enɨ e yarɨŋagí̵a nánɨ e mɨyaiwipanɨ. 48 Ayɨnánɨ segí̵ se'no, aŋí̵namɨ ŋweaŋo we' rónɨŋí̵ nimónɨrɨ ámá naŋí̵ ayo tí̵nɨ sɨpí ayo tí̵nɨ aí dɨŋí̵ sɨpí nɨwirɨ naŋí̵ wiarɨŋí̵pa seyí̵ne' enɨ axí̵pɨ e wirí̵ɨnɨ.\nCopyright information for AAK\nWelcome to STEP Bible\nFrom Tyndale House, Cambridge UK\nUse the search box to find Bibles, commentaries, passages, search terms, etc. Here are some examples:\nESVGen 1\nThis shows how to quickly lookup a passage.\nNIVESVKJVGen 1\nLooking up a passage in three different translations is also easy.\nESVbrother\nThis asks STEP to search for the Greek word for 'brother' and show the results in the ESV.\nNIVESVlandhe.sed\nThis example runs both a 'Hebrew word search' and a 'Text' search and shows the results in both the NIV and ESV.\nESVthroneDavidIsa-Rev\nYou can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.\nKJVWHNUJohn 1\nInterlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.\n© Tyndale House, Cambridge, UK - 2018","id":"<urn:uuid:16d4e071-1454-4c75-bcf2-3f54dbaba8a2>","dump":"CC-MAIN-2018-13","url":"https:\/\/www.stepbible.org\/?q=version=AAK%7Creference=Mat.5","date":"2018-03-19T17:14:54Z","file_path":"s3:\/\/commoncrawl\/crawl-data\/CC-MAIN-2018-13\/segments\/1521257647003.0\/warc\/CC-MAIN-20180319155754-20180319175754-00599.warc.gz","language":"aak","language_score":1.0000023842,"language_script":"Latn","minhash_cluster_size":5,"top_langs":"{\"aak_Latn_score\": 1.000002384185791}","num_words":1775,"character_repetition_ratio":0.071,"word_repetition_ratio":0.035,"special_characters_ratio":0.177,"stopwords_ratio":0.17,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Luke 11 Ámá obaxí̵ amɨpí Jisaso xɨnáí xɨrɨŋe dánɨ nene tí̵ŋí̵ e imónɨŋí̵pɨ nánɨ \"Rí̵wamɨŋí̵ oeaaneyɨ.\" nɨyaiwiro ámá iwamí̵ó dánɨ Jisasomɨ sɨŋwí̵ wɨnɨro arí̵á wiro egí̵áyí̵ wáí̵ nemerí̵ná \"Jisaso e eŋí̵rɨnɨ. E eŋí̵rɨnɨ.\" nura u'í̵ápɨ rí̵wamɨŋí̵ eáagí̵a aiwɨ 3 nionɨ enɨ \" 'Gí̵ ámɨnáoxɨ Tiopirasoxɨ xɨxenɨ nɨjí̵á imónɨrɨ nánɨ rí̵wamɨŋí̵ awa xámɨ eagí̵ápɨ nionɨ í̵á nɨrorɨ sɨŋwí̵ wɨnagí̵áyo yarɨŋí̵ nɨwia nurɨ e nemáná píránɨŋí̵ dɨŋí̵ neŋwɨperɨ rí̵wamɨŋí̵ nearɨ joxɨ nánɨ wiowáre'napɨmí̵ɨnɨ.' E nerí̵ná naŋí̵rɨnɨ.\" nimónarɨnɨ. 4 Ayí̵ rɨpɨ nánɨ yarɨŋɨnɨ. Joxɨ í̵á nɨrorɨ amɨpí rɨre'wapɨyigí̵ápɨ aga xɨxenɨ nɨjí̵á imónɨrí̵a nánɨ yarɨŋɨnɨ.\nAŋí̵nají̵ wo \"Irisabetí Jonoyɨ rɨnɨŋo xɨrɨní̵árɨnɨ.\" urɨŋí̵ nánɨrɨnɨ.5 Eŋíná Judayí̵ mɨxí̵ ináyí̵ Xerotoyɨ rɨnɨŋo meŋweaŋáná ámá apaxí̵pánɨŋí̵ imónɨgí̵á wo, Sekaraiaoyɨ rɨnɨŋo ŋweaŋí̵rɨnɨ. O xegí̵ ámáyí̵ Abaijaoyárɨnɨ. O xegí̵ ámáyí̵ eŋíná dánɨ Gorɨxoyá apaxí̵pánɨŋí̵ imónɨgí̵áyí̵rɨnɨ. Sekaraiao xegí̵ apɨxí yoí̵ Irisabetírɨnɨ. Í xegí̵ ámáyí̵ arí̵o Eronoyáyí̵rɨnɨ. Í xegí̵ ámáyí̵ enɨ apaxí̵pánɨŋí̵ imónɨgí̵áyí̵rɨnɨ. 6 Ayau' Gorɨxoyá sɨŋwí̵yo dánɨ we' rónɨŋí̵ eri Gorɨxo ŋwí̵ ikaxí̵ rɨrɨ sekaxí̵ rɨrɨ eŋí̵yo mɨwiaíkí eri neri aí 7 Irisabetí rí̵paíwí̵ eŋí eŋagɨ nánɨ niaíwí̵ mayí̵yau' e ne'ra nuri rɨxa xweyaŋí̵ apiaŋí̵ imónɨgí̵írɨnɨ. 8 O xegí̵ ámáyí̵ Abaijaɨ rɨnɨgí̵áyí̵ Gorɨxo nánɨ rɨdɨyowá yarɨgí̵iwámɨ rɨdɨyowá nero wigí̵ yarɨgí̵ápa yarí̵ná xí̵o tí̵nɨ enɨ nawínɨ nero 9 wigí̵ nerí̵ná yarɨgí̵ápa \"None gí̵mɨnɨ go 'Ŋwí̵áxɨnɨ.' rɨnɨŋí̵wámɨ páwinɨrí̵enɨŋoɨ?\" nɨyaiwiro yarɨgí̵ápa e nero Sekaraiao Gorɨxo nánɨ rɨdɨyowá yarɨgí̵iwámɨ awawá Gorɨxoyá tí̵ŋí̵ e \"Ŋwí̵áxɨnɨ.\" rɨnɨŋe nɨpáwirɨ rí̵á awí̵í dɨŋí̵ eaarɨŋí̵pɨ nánɨ oikeanɨrɨ rí̵peááná 10 oxí̵ apɨxí̵ bí̵anɨrɨwámɨnɨ rówapɨgí̵áyí̵ Gorɨxomɨ rɨxɨŋí̵ urarí̵ná o awawá Gorɨxoyá tí̵ŋí̵ e nɨpáwirɨ Gorɨxo nánɨ rí̵á awí̵í dɨŋí̵ earɨŋí̵pɨ nikearí̵ná 11 wenɨŋí̵ e'í̵yí̵ wɨnɨŋɨnigɨnɨ. Aŋí̵nají̵ wo rí̵á sɨŋwɨrí̵á we' náu'mɨnɨ peyarɨŋí̵mɨ dánɨ sɨŋwí̵ nanɨrɨ yarɨŋe aí gínánɨŋí̵ nɨbɨrɨ rónapɨŋagɨ sɨŋwí̵ nɨwɨnɨrɨ 12 óí̵ nerɨ wáyí̵ ikárɨnarí̵ná 13 aŋí̵najo re urɨŋɨnigɨnɨ, \"Sekaraiaoxɨnɨ, wáyí̵ mikárɨnɨpanɨ. Dɨxí̵ niaíwí̵ nánɨ yarɨŋí̵ wíí̵pɨ Gorɨxo rɨxa arí̵á sinɨ. Dɨxí̵ apɨxí niaíwí̵ oxí̵ wo rɨxɨrɨyíáná joxɨ yoí̵ Jonoyɨ wí̵rí̵ɨrɨxɨnɨ. 14 Omɨ nɨxɨráná joxɨ seáyɨ e nimónɨrɨ yayí̵ yarí̵ná oxí̵ apɨxí̵ obaxí̵ enɨ yayí̵ epí̵rí̵árɨnɨ. 15 O Gorɨxoyá sɨŋwí̵yo dánɨ ámá ámɨná eŋí̵ eánɨŋónɨŋí̵ imónɨní̵árɨnɨ. O iniɨgí̵ wainí̵ mɨnɨpa erɨ papɨkí̵ yarɨgí̵áyí̵ mɨnɨpa erɨ ení̵árɨnɨ. O sɨnɨ xegí̵ xɨnáíyá agwí̵yo eŋáná Gorɨxoyá kwíyí̵ ukɨkayoní̵árɨnɨ. 16 O segí̵ ámá Isɨrerɨyo uráná obaxí̵ arí̵á nɨwiro í̵wí̵ yarɨgí̵ápɨ rí̵wí̵mɨnɨ nɨmamoro Gorɨxo wigí̵ Ámɨnáomɨ ámɨ xí̵dɨpí̵rí̵árɨnɨ. 17 Dɨxí̵ íwo kwíyí̵ Gorɨxoyápɨ xegí̵ wí̵á rókiamoagí̵ Iraijaomɨ ukɨkayoŋáná eŋí̵ neánɨrɨ yagí̵pí̵nɨŋí̵ Jono axí̵pí̵nɨŋí̵ e erɨ rɨrɨ ení̵árɨnɨ. Xewaxowa tí̵nɨ xanowa tí̵nɨ pɨyí̵á wí̵rɨnɨro ámá uyí̵nií̵ yarɨgí̵áyí̵ rí̵wí̵mɨnɨ nɨmamoro we' rónɨŋí̵ imónɨro e'í̵rɨxɨnɨrɨ Jono Gorɨxoyá Ámɨnáomɨ xámɨ umeaní̵árɨnɨ. Dɨxí̵ Isɨrerɨyí̵ e ero Gorɨxoyá Ámɨnáomɨ yeáyí̵ wurí̵nɨro epí̵rɨ nánɨ oimónɨrɨ xámɨ umeaní̵árɨnɨ.\" urí̵agɨ 18 Sekaraiao aŋí̵najomɨ re urɨŋɨnigɨnɨ, \"Arɨge nerɨ nionɨ nɨjí̵á imónɨmɨ nɨrarɨŋɨnɨ? Nionɨ rɨxa xweyaŋonɨrɨnɨ. Gí̵ apɨxí enɨ rɨxa apiaŋírɨnɨ.\" urí̵agɨ 19 aŋí̵najo ámɨ nurɨrɨ re urɨŋɨnigɨnɨ, \"Gí̵ yoí̵ Gebɨrieronɨrɨnɨ. Gorɨxoyá sí̵mɨmaŋí̵ e roarɨŋáonɨrɨnɨ. Gorɨxo nionɨ xwɨyí̵á yayí̵ seainɨpaxí̵ apɨ áwaŋí̵ urɨnɨrɨ nɨrowáre'napɨŋoɨ. 20 Amɨpí nionɨ xámɨ rɨrí̵áyí̵ nimónɨríná nimónɨní̵árɨnɨ. E nerɨ aiwɨ xwɨyí̵á nionɨ rɨrí̵áyí̵ joxɨ 'Neparɨnɨ.' nɨyaiwirɨ dɨŋí̵ mɨkwí̵roarɨŋagɨ nánɨ joxɨ ámɨ xwɨyí̵á bɨ mɨrɨpa imónɨrɨ maŋí̵ pí̵rónɨrɨ erɨ eɨ. Xámɨ nionɨ rɨrí̵áyí̵ nimónɨríná íná ámɨ xwɨyí̵á rɨrí̵a nánɨyɨ.\" nurɨrɨ sɨnɨ e nura warí̵ná 21 oxí̵ apɨxí̵ Sekaraiao nánɨ wenɨŋí̵ nero wáí̵ e rogí̵áyí̵ ayá wí sí̵á órɨnɨŋagɨ nánɨ ududí̵ nero \"Sekaraiao pí rí̵a yarɨnɨ?\" nɨyaiwiro 22 o nɨpeyeááná xwɨyí̵á murɨpaxí̵ imónɨŋagɨ nɨwɨnɨro \"Gorɨxoyá awawá tí̵ŋí̵ e nerí̵ná orɨŋá bɨ rí̵a wɨnɨgoɨ?\" yaiwiarí̵ná o \"Xwɨyí̵á arɨge rɨmí̵ɨnɨ?\" nɨyaiwirɨ xegí̵ maŋí̵ nɨpí̵rónɨrɨ nánɨ we' árɨxá ne'ra uŋɨnigɨnɨ. 23 Sekaraiao aŋí̵ Gorɨxo nánɨ rɨdɨyowá yarɨgí̵iwámɨ xegí̵ omɨŋí̵ yarɨŋí̵pɨ yoparí̵pɨ nemɨ xegí̵ aŋí̵ e nánɨ yoaŋɨnigɨnɨ.\n24 O aŋí̵ e nánɨ nɨyoarɨ xiepímɨ nɨwímearɨ nɨŋweagí̵isáná re eŋɨnigɨnɨ. Irisabetí niaíwí̵ agwí̵ nerɨ aŋí̵yo ínɨmɨ pí̵nɨ ŋweaŋáná emá we' wu' mu'róáná 25 í re rɨŋɨnigɨnɨ, \"Gorɨxo ayá nɨnɨrɨmɨxɨrɨ dɨŋí̵ nɨkɨkayoŋagɨ nánɨ niínɨ agwí̵ eŋárɨnɨ. Niínɨ ámáyá sɨŋwí̵yo dánɨ ayá ninarɨŋí̵pɨ Gorɨxo yokwarɨmí̵ niŋí̵rɨnɨ.\" rɨŋɨnigɨnɨ.\nMariaímɨ \"Jisasoyɨ rɨnɨŋo xɨrɨrí̵árɨnɨ.\" urɨŋí̵ nánɨrɨnɨ.26 Gorɨxo, Irisabetí niaíwí̵ agwí̵ nerɨ emá we' wí̵u'mɨ dáŋí̵ wo rɨxa eŋáná o aŋí̵nají̵ xegí̵ yoí̵ Gebɨrieromɨ apɨxí̵ wí ŋweaŋe nánɨ —Í xegí̵ yoí̵ Mariaíyɨ rɨnɨŋírɨnɨ. Gariri pɨropenɨsí̵yo aŋí̵ yoí̵ Nasaretɨyo ŋweaŋírɨnɨ. Í ŋweaŋe nánɨ urowárɨŋɨnigɨnɨ. Í apɨxí̵ apɨyáí sɨnɨ oxí̵ tí̵nɨ memearɨŋírɨnɨ. Í ámá wo xegí̵ yoí̵ Josepoyɨ rɨnɨŋo —O mɨxí̵ ináyí̵ Depitoyá í̵wiárí̵awe' worɨnɨ. O xegí̵ meámɨnɨrɨ nánɨ yarɨŋírɨnɨ. 28 Gorɨxo aŋí̵najo í tí̵ŋí̵ e nánɨ urowáráná o nurɨ ímɨ re ure'meaŋɨnigɨnɨ, \"Apɨxí̵ ríxɨ apánɨrɨnɨ. Gorɨxo dɨŋí̵ sɨxí̵ rɨyirɨ dɨŋí̵ rɨkɨkayorɨ sinɨ.\" urí̵agɨ 29 Mariaí arí̵á e nɨwirɨ ududí̵ nikárɨnɨrɨ dɨŋí̵ re nɨpɨkíga uŋɨnigɨnɨ, \"O pí nánɨ rí̵a nɨrarɨnɨ?\" yaiwiarí̵ná 30 aŋí̵najo re urɨŋɨnigɨnɨ, \" Mariae, wáyí̵ mepanɨ. Gorɨxo jíxɨ dɨŋí̵ sɨxí̵ rɨyinɨ. 31 Arí̵á eɨ. Jíxɨ niaíwí̵ agwí̵ nerɨ niaíwí̵ oxí̵ wo nɨxɨrɨrí̵náyí̵ yoí̵ Jisasoyɨ wí̵rɨrí̵árɨnɨ. 32 O Ámɨnáo nimónɨrɨ ámá nɨyonɨ seáyɨ e mu'rónɨní̵árɨnɨ. Ayí̵ o nánɨ re rɨpí̵rí̵árɨnɨ, 'Niaíwí̵ Gorɨxo aŋí̵ seáyɨ e'mɨ ŋweaŋoyáorɨnɨ.' rɨpí̵rí̵árɨnɨ. Xiáwo Depito ámá Isɨrerɨyí̵ ní̵nɨ yeáyí̵ urí̵nayagí̵ápa dɨxí̵ niaíwo enɨ Gorɨxoyá dɨŋí̵ tí̵nɨ e nimónɨrɨ í̵wiárí̵awe' Jekopoyáyo anɨŋí̵ miní̵ umeŋweaní̵árɨnɨ. O mɨxí̵ ináyo yapɨ nimónɨrɨ ámá xwioxí̵yo mɨmeámí̵ nerɨ numeŋwearí̵ná wí nɨpie'roní̵ámanɨ. Anɨŋí̵ umeŋweaní̵árɨnɨ.\" urí̵agɨ 34 Mariaí aŋí̵najomɨ re urɨŋɨnigɨnɨ, \"Niínɨ sɨnɨ oxí̵ womɨ mɨmeánɨŋáyo joxɨ nɨrí̵í̵yí̵ arɨre nerɨ emí̵árí̵anɨ?\" urí̵agɨ 35 aŋí̵najo ámɨ nurɨrɨ re urɨŋɨnigɨnɨ, \"Kwíyí̵ Gorɨxoyápɨ jíxɨ tí̵ámɨnɨ bɨrɨ eŋí̵ eánɨŋí̵ Gorɨxo seáyɨ e'mɨ ŋweaŋoyápɨ jíxɨ rɨkɨkayorɨ siní̵á eŋagɨ nánɨ niaíwí̵ jíxɨ xɨrí̵oyí̵ nánɨ 'Ŋwí̵áorɨnɨ.' rɨro 'Niaíwí̵ Gorɨxoyáorɨnɨ.' rɨro epí̵rí̵árɨnɨ.\" nurɨrɨ 36 re urɨŋɨnigɨnɨ, \"Arí̵á eɨ. Dɨxí̵ rɨrówáí Irisabetí rɨxa apiaŋí aí niaíwí̵ oxí̵ wo agwí̵ enɨ. 'Oxí̵ roŋíxɨrɨnɨ.' urarɨgí̵í aiwɨ agwɨ rɨxa agwí̵ tí̵ŋí eŋáná emá we' wí̵u'mɨ dáŋí̵ wo imónɨnɨ. 37 Amɨpí wí Gorɨxo mimɨxɨpa epaxí̵ wí menɨnɨ.\" urí̵agɨ 38 Mariaí re urɨŋɨnigɨnɨ, \"Xewanɨŋínɨ Gorɨxoyá xɨnáíní̵nɨŋí̵ imónɨŋáínɨ omɨ dɨŋí̵ nɨwɨkwí̵rorɨ yarɨŋɨnɨ. Joxɨ nɨrí̵í̵yí̵ ananɨ nimɨxɨnɨgɨnɨ.\" uráná aŋí̵najo ímɨ pí̵nɨ nɨwiárɨmɨ uŋɨnigɨnɨ.\nMariaí Gorɨxomɨ seáyɨ e umeŋí̵ nánɨrɨnɨ.39 Mariaí, aŋí̵najo e nurárɨmɨ u'áná, í nɨwiápí̵nɨmeámɨ aŋí̵nɨ nɨyirɨ dí̵wí̵nɨ eŋe Judia pɨropenɨsí̵yo aŋí̵ bimɨ nánɨ nurɨ 40 nɨre'morí̵ná Sekaraiaoyá aŋí̵yo nɨpáwirɨ xɨrówáí Irisabetímɨ yayí̵ wíáná 41 í arí̵á nɨwirí̵ná re eŋɨnigɨnɨ. Niaíwí̵ agwí̵ eŋo xɨxoyí̵mí̵ wirɨ kwíyí̵ Gorɨxoyápɨ xí̵ímɨ ukɨkayorɨ wíagɨ 42 pí̵ne' eŋí̵ tí̵nɨ nurɨrɨ re urɨŋɨnigɨnɨ, \"Apɨxí̵ nɨyonɨ nánɨ Gorɨxo jíxɨnɨ píránɨŋí̵ simɨxɨŋí̵rɨnɨ. Dɨxí̵ niaíwí̵ agwí̵ eŋomɨ enɨ píránɨŋí̵ wimɨxɨrɨ eŋí̵rɨnɨ.\" nurɨrɨ 43 yayí̵ numerɨ re urɨŋɨnigɨnɨ, \"Gí̵ Ámɨnáomɨ xɨnáíxɨ imónɨríxɨ, arɨre nerɨ niínɨ tí̵ámɨnɨ bí̵ɨnɨ?\" nurɨrɨ 44 áwaŋí̵ re urɨŋɨnigɨnɨ, \"Ai, jíxɨ yayí̵ níáná arí̵á nɨsirí̵ná gí̵ niaíwí̵ agwí̵yo ínɨŋo yayí̵ nerɨ xɨxoyí̵mí̵ níagɨ nánɨ rɨrarɨŋɨnɨ. 45 Jíxɨ xwɨyí̵á Gorɨxoyá rɨrɨŋí̵pɨ dɨŋí̵ nɨkwí̵rorɨ 'O nɨrí̵í̵yí̵ nepa nimónɨní̵árɨnɨ.' yaiwirɨ e'í̵ eŋagɨ nánɨ xewanɨŋíxɨ yayí̵ siní̵wɨnɨgɨnɨ.\" uráná 46 Mariaí re rɨŋɨnigɨnɨ, \"Gí̵ xwioxí̵yo dánɨ re yaiwiarɨŋɨnɨ, 'Ámɨnáomɨ seáyɨ e oumemɨnɨ.' yaiwiarɨŋɨnɨ. 47 Gorɨxo, niínɨ yeáyí̵ neayimɨxemeaní̵o nánɨ aga yayí̵ seáyɨmɨ dánɨ ninarɨnɨ. 48 Niínɨ o xegí̵ xɨnáíní̵nɨŋí̵ nimónɨrɨ omɨŋí̵ wiiarɨŋáínɨ aiwɨ o dɨŋí̵ nɨkɨkayoŋo eŋagɨ nánɨ niínɨ yayí̵ ninarɨnɨ. Ámá agwɨ ríná ŋweagí̵áyí̵ niínɨ seáyɨ e nɨmero rí̵wí̵yo ŋweapí̵rí̵áyí̵ enɨ seáyɨ e nɨmero nerí̵ná re rɨpí̵rí̵árɨnɨ, 'Gorɨxo ímɨ píránɨŋí̵ wimɨxɨŋí̵rɨnɨ.' rɨpí̵rí̵árɨnɨ. 49 Gorɨxo, eŋí̵ sɨxí̵ eánɨŋo saŋí̵ onɨmiá mɨnɨrápɨŋorɨnɨ. Gorɨxo ŋwí̵áo nerɨŋí̵yo dánɨ we' rónɨŋorɨnɨ. 50 Ámá gínɨ gíná ŋweagí̵áyí̵ xí̵omɨ wáyí̵ nɨwiro sɨmaŋwí̵yónɨŋí̵ ínɨmɨ wurí̵ní̵áyo wá wianarɨŋorɨnɨ. 51 O eŋí̵ neánɨrɨ wíyo arɨrá wiemerɨ wíyo xopɨrárí̵ wiemerɨ nerí̵ná ámá dɨŋí̵ í̵wí̵ nánɨ nɨkɨkayorɨ ero weyí̵ menɨro yarɨgí̵áyí̵ dowiakínɨrɨ 52 mɨxí̵ ináyí̵ seáyɨ e'mɨ imónɨgí̵áwamɨ mamówárɨrɨ ámá sɨpípiamɨ seáyɨ e wimɨxɨrɨ nerɨ 53 ámá agwí̵nɨ yarɨgí̵áyo aiwá naŋí̵ nɨnɨro agwí̵ ímɨ uyinɨ wimɨxɨyirɨ nerɨ ámá amɨpí mu'rónɨgí̵áyo anɨpá urowárapɨrɨ eŋorɨnɨ. 54 Amɨpí nɨgí̵ arí̵owayá sí̵mɨmaŋí̵yo urɨŋí̵yí̵ dɨŋí̵ yaíkiá mɨmó anɨŋí̵ dɨŋí̵ morɨ xegí̵ omɨŋí̵ wiiarɨŋwae'ne Isɨrerene arɨrá neairɨ eŋorɨnɨ. 55 O arí̵o Ebɨrí̵amo nánɨ dɨŋí̵ nɨmorɨ nánɨ omɨ tí̵nɨ xegí̵ í̵wiárí̵awe' nenenɨ tí̵nɨ ayá anɨŋí̵ nɨnearɨmɨxa uní̵árɨnɨ.\" Mariaí e nɨra uŋɨnigɨnɨ. 56 Irisabetí tí̵nɨ nɨŋweaŋɨsáná rɨxa emá wau' wo mu'róáná ámɨ xegí̵ aŋí̵ e nánɨ uŋɨnigɨnɨ.\nJonomɨ xɨrɨŋí̵ nánɨrɨnɨ.57 Irisabetí rɨxa niaíwí̵ xɨrɨmɨnɨrɨ imónɨŋáná niaíwí̵ sɨŋwí̵ nɨwanɨrɨ oxí̵ wo xɨrɨŋɨnigɨnɨ. 58 Oxí̵ wo xɨráná í xegí̵ u'rɨxí̵meá tí̵nɨ ámá aŋí̵ ayo dáŋí̵yí̵ tí̵nɨ arí̵á re wigí̵awixɨnɨ, \"Irisabetímɨ Gorɨxo ayá urɨmɨxí̵agɨ nánɨ niaíwí̵ wo xɨrɨŋoɨ.\" Arí̵á e nɨwiro í tí̵nɨ yayí̵ seáyɨmɨ dánɨ yarí̵ná 59 rɨxa sí̵á we' wí̵u'mɨ dáŋí̵ wau' wo imónáná ayí̵ niaíwí̵ iyí̵ sí̵mí̵ sí̵ó wákwianɨro nɨbɨro yoí̵ axí̵pɨ xano wí̵rɨnɨŋí̵pɨ Sekaraiaoyɨ wí̵ranɨro nánɨ yarí̵ná 60 xɨnáí \"Oweoɨ!\" nurɨrɨ re urɨŋɨnigɨnɨ, \"Nene ámɨ yoí̵ axí̵pɨ Sekaraiaoyɨ wí̵rɨpaxí̵ menɨnɨ. Jonoyɨ owí̵raneyɨ.\" urí̵agɨ 61 ayí̵ re urɨgí̵awixɨnɨ, \"Dɨxí̵ oxoyá xoayowa aí wo yoí̵ 'Jonoyí̵ rɨwí̵rɨnɨnɨ? Oweoɨ.\" nurɨro 62 xano arí̵á enɨ pí̵rónɨŋagɨ nánɨ we' árɨxá nɨwiro we' tí̵nɨ yarɨŋí̵ re wigí̵awixɨnɨ, \"Joxɨ yoí̵ gí̵pɨ 'Owí̵rɨmɨnɨ.' yaiwiarɨŋɨnɨ?\" urí̵agí̵a 63 Sekaraiao pɨraiporí̵á nánɨ árɨxá wíagɨ umeaíáná o rí̵wamɨŋí̵ re eaŋɨnigɨnɨ, \"Xegí̵ yoí̵ Jonorɨnɨ.\" e eáagɨ ayí̵ ududí̵ nero Jonoyɨ wí̵rí̵í̵yí̵ \"Pí nánɨ rí̵a wí̵rarɨnɨ?\" yaiwiarí̵ná re eŋɨnigɨnɨ. 64 Ámɨ Gorɨxoyá dɨŋí̵ tí̵nɨ maŋí̵ nexoarɨ xwɨyí̵á rɨpaxí̵ nimónɨrɨ Gorɨxomɨ seáyɨ e numerɨ yarí̵ná 65 ámá aŋí̵ ayo dáŋí̵yí̵ ududí̵ ne'ra nuro aŋí̵ nɨyonɨ Judia pɨropenɨsí̵ dí̵wí̵ mɨŋí̵yo amɨ gɨmɨ ŋweagí̵á pí̵ne' \"Irisabetí niaíwí̵ xɨráná xano Sekaraiao maŋí̵ pí̵rónɨŋo maŋí̵ exoaŋoɨ.\" rí̵agí̵a arí̵á nɨwiro 66 dɨŋí̵ aumau'mí̵ ninɨro Gorɨxo Jonomɨ dɨŋí̵ ukɨkayoŋagɨ nɨwɨnɨro re rɨnɨgí̵awixɨnɨ, \"Niaíwí̵ o rí̵we'ná pí pí ámá imónɨní̵árí̵anɨ?\" rɨnɨgí̵awixɨnɨ.\nSekaraiao wí̵á rókiamoarɨŋí̵ wo yapɨ rɨŋí̵ nánɨrɨnɨ.67 Xano Sekaraiaomɨ kwíyí̵ Gorɨxoyápɨ ukɨkayoŋáná o wí̵á rókiamorɨgí̵á wónɨŋí̵ nimónɨrɨ Jisaso nánɨ re rɨŋɨnigɨnɨ, 68 \"Isɨrereneyá Ámɨná Gorɨxomɨ seáyɨ e oumeaneyɨ. O xegí̵ ámae'ne arɨrá neairɨ yeáyí̵ neayimɨxemearɨ nɨneairí̵ná 69 nene yeáyí̵ neayimɨxemeaní̵a nánɨ eŋí̵ eánɨŋí̵ wo iwiaroŋoɨ. O xí̵oyá xɨnáínɨŋí̵ nimónɨrɨ omɨŋí̵ wiiagí̵ Depitoyá í̵wiárí̵awe' worɨnɨ. 70 Eŋíná o nánɨ Gorɨxoyá wí̵á rókiamoagí̵áwa xwɨyí̵á Gorɨxo rɨŋí̵ nɨwurɨyirí̵ná negí̵ arí̵owamɨ re urɨgí̵awixɨnɨ, 71 'Ámá nene mɨxí̵ neaiarɨgí̵áyí̵ nánɨ e'í̵ neamínɨrɨ wikí̵ tí̵nɨ neaiarɨgí̵áyí̵ nánɨ e'í̵ neamínɨrɨ ení̵árɨnɨ.' urɨgí̵awixɨnɨ. 72 Gorɨxo negí̵ arí̵owamɨ re urɨŋɨnigɨnɨ, 'Nionɨ wá nɨseawianɨrɨ xwɨyí̵á sí̵mɨmaŋí̵yo dánɨ \"Nemí̵árɨnɨ.\" nɨrɨrɨ re'roárɨŋáyí̵ sí̵mí̵ e nɨtɨnɨrɨ nɨseaiimí̵árɨnɨ.' nurɨrɨ 73 negí̵ arí̵o írɨŋo Ebɨrí̵amomɨ sí̵ŋá tí̵ŋí̵ e dánɨ re urɨŋɨnigɨnɨ, 'Mɨxí̵ seaianɨro yarɨgí̵áyo aiwɨ e'í̵ seamínɨmí̵árɨnɨ.' urɨŋɨnigɨnɨ. Mɨxí̵ neaianɨro yarɨgí̵áyí̵ emɨ neamamóáná nene ámɨ wáyí̵ wí me' amɨpí o ŋwí̵ ikaxí̵ nearɨŋí̵yí̵ nɨxí̵dɨrane nɨŋwearane 75 sɨnɨ sɨŋí̵ nɨŋwearí̵ná we' rónɨŋí̵ imónɨrane sanɨŋí̵ imónɨrane nerane píránɨŋí̵ xí̵daní̵wárɨnɨ.\" Sekaraiao e nɨrí̵ɨsáná 76 xewaxo Jono sɨnɨ pí̵omɨ re umearɨŋɨnigɨnɨ, \"Niaíwoxɨnɨ, ayí̵ re rɨrɨpí̵rí̵árɨnɨ, 'Gorɨxo seáyɨ e ŋweaŋoyá wí̵á rókiamoarɨŋoxɨrɨnɨ.' rɨrɨpí̵rí̵árɨnɨ. Joxɨ Ámɨnáomɨ óí̵ nɨwimoirɨ xámɨ umearí̵árɨnɨ. 77 Joxɨ óí̵ nɨwimoirí̵ná xegí̵ ámáyo re urayirí̵árɨnɨ, 'Seyí̵ne' í̵wí̵ yarɨgí̵áyí̵ rí̵wí̵mɨnɨ nɨmamoro e'áná Gorɨxo segí̵ í̵wí̵ yarɨgí̵áyí̵ yokwarɨmí̵ nɨseaiirɨ \"Ananɨ eɨnɨ.\" searɨní̵árɨnɨ.' urayirí̵árɨnɨ.\" Sekaraiao e nɨrɨrɨ ámɨ 78 re rɨŋɨnigɨnɨ, \"Gorɨxo wá neaomɨxɨrɨ ayá neawianɨrɨ neaiarɨŋorɨnɨ. O nene nánɨ aŋí̵namɨ dánɨ sogwí̵ wí̵á ókiarɨŋí̵nɨŋí̵ wí̵á neaókie'napɨní̵árɨnɨ. O nene sí̵á yinɨŋí̵mɨ ŋweaŋwae'ne ámá nɨpeanɨrɨ yarɨŋwae'ne óí̵ sanɨŋí̵yimɨ neawárɨní̵a nánɨ nene nɨneame'ra nɨneaurɨ wí̵á neaómɨxɨyiní̵árɨnɨ.\" Sekaraiao e rɨŋɨnigɨnɨ.\n80 Niaíwí̵ Jono xwe' nerí̵ná xegí̵ dɨŋí̵ enɨ rɨxa eŋí̵ neánɨrɨ dɨŋí̵ sɨxí̵ níga nurí̵ná ámá dɨŋí̵ meaŋí̵ e nɨŋweaŋɨsáná xegí̵ Isɨrerɨyo xewanɨŋo sɨŋánɨ wimónɨŋɨnigɨnɨ.\nCopyright information for AAK\nWelcome to STEP Bible\nFrom Tyndale House, Cambridge UK\nUse the search box to find Bibles, commentaries, passages, search terms, etc. Here are some examples:\nESVGen 1\nThis shows how to quickly lookup a passage.\nNIVESVKJVGen 1\nLooking up a passage in three different translations is also easy.\nESVbrother\nThis asks STEP to search for the Greek word for 'brother' and show the results in the ESV.\nNIVESVlandhe.sed\nThis example runs both a 'Hebrew word search' and a 'Text' search and shows the results in both the NIV and ESV.\nESVthroneDavidIsa-Rev\nYou can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.\nKJVWHNUJohn 1\nInterlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.\n© Tyndale House, Cambridge, UK - 2018","id":"<urn:uuid:0bfc1c4f-3357-4e66-9268-8d7731031c09>","dump":"CC-MAIN-2018-13","url":"https:\/\/www.stepbible.org\/?q=version=AAK%7Creference=Luk.1","date":"2018-03-18T17:59:50Z","file_path":"s3:\/\/commoncrawl\/crawl-data\/CC-MAIN-2018-13\/segments\/1521257645830.10\/warc\/CC-MAIN-20180318165408-20180318185408-00245.warc.gz","language":"aak","language_score":1.0000008345,"language_script":"Latn","minhash_cluster_size":4,"top_langs":"{\"aak_Latn_score\": 1.0000008344650269}","num_words":1817,"character_repetition_ratio":0.055,"word_repetition_ratio":0.0,"special_characters_ratio":0.18,"stopwords_ratio":0.153,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Revelation of John 14\nÁmá 144,000 imónɨgí̵ápɨ nánɨrɨnɨ.1 Nionɨ wenɨŋí̵ e'áyí̵ wɨnɨŋanigɨnɨ. Sipɨsipí̵ miáo dí̵wí̵ mɨŋí̵ Saionɨyɨ rɨnɨŋí̵pimɨ e'í̵ roŋagɨ sɨŋwí̵ nɨwɨnɨrɨ ámá 144,000 imónɨgí̵áyí̵ —Ayí̵ yoí̵ xí̵oyá tí̵nɨ xanoyá tí̵nɨ rí̵wamɨŋí̵ mimáyo eánɨgí̵áyí̵rɨnɨ. Ayí̵ o tí̵nɨ nawínɨ e'í̵ roŋagí̵a nɨwɨnɨrɨ 2 arí̵á wíáyí̵ wiŋanigɨnɨ. Aŋí̵namɨ dánɨ ikaxí̵ bɨ nɨrɨnɨrí̵ná ikaxí̵ iniɨgí̵ iyakwí̵ obaxí̵ nɨdɨrorí̵ná rarɨŋí̵pa rɨrɨ akɨrɨwí̵ eŋí̵ tí̵nɨ nɨrɨrí̵ná rarɨŋí̵pa rɨrɨ ikaxí̵ ámá kitá eaarɨgí̵áyí̵ kitá eaarí̵ná rarɨŋí̵pa rɨrɨ yarɨŋagɨ arí̵á wiŋanigɨnɨ. 3 Gorɨxoyá íkwiaŋwí̵na tí̵nɨ dɨŋí̵ tí̵ŋí̵ imónɨgí̵á wau' wau' awa tí̵nɨ ámɨná 24 e nɨŋweaxa pugí̵áwa tí̵nɨ wigí̵ sí̵mɨmaŋí̵rɨwámɨnɨ ámá 144,000 ayí̵ e'í̵ nɨrómáná soŋí̵ sɨŋí̵ bɨ rarɨŋagí̵a arí̵á wiŋanigɨnɨ. Soŋí̵ rarɨgí̵á apɨ ámá xwí̵áyo dáŋí̵ wí nɨjí̵á imónɨpaxí̵ menɨnɨ. E dáŋí̵ 144,000 imónɨgí̵á xí̵o nupeirɨŋí̵pimɨ dánɨ gwí̵nɨŋí̵ uroayíroŋí̵yí̵nɨ ananɨ nɨjí̵á nimónɨrɨ rɨpaxí̵rɨnɨ. 4 Ámá apɨxí̵ tí̵nɨ í̵wí̵ minɨpa nero piaxí̵ mɨweánarɨgí̵ápa ayí̵ enɨ ŋwí̵ápɨ sɨnɨ í̵á mɨxɨrarɨgí̵á eŋagɨ nánɨ Gorɨxoyá sɨŋwí̵yo dánɨ piaxí̵ mɨweánarɨgí̵áyí̵rɨnɨ. Sɨnɨ apɨxí̵ tí̵nɨ memegí̵áyí̵rɨnɨ. Sipɨsipí̵ miáo gɨmɨ gɨmɨ u'í̵mɨ ananɨ nu'mɨ xí̵darɨgí̵áyí̵rɨnɨ. Ámá nɨyonɨ dánɨ gwí̵nɨŋí̵ Gorɨxo roayíroŋí̵yí̵ xí̵o nánɨ tí̵nɨ sipɨsipí̵ miáo nánɨ tí̵nɨ aiwá nɨwákwíní̵nɨŋí̵ imónɨŋí̵yí̵rɨnɨ. 5 Yapí̵ nɨrɨro xwɨyí̵á óí̵ e rarɨgí̵áyí̵manɨ. Ramɨnɨgí̵áyí̵rɨnɨ. Xwɨyí̵á bɨ xí̵meapaxí̵yí̵manɨ.\nAŋí̵nají̵ wau' wo xwɨyí̵á rɨgí̵á nánɨrɨnɨ.6 Aŋí̵nají̵ ámɨ wo aŋí̵ pɨrí̵yo ayá áwɨnɨmɨ nɨpɨpɨka warɨŋagɨ wɨnɨŋanigɨnɨ. O ámá xwí̵áyo ŋweagí̵áyo gwí̵ wɨrí̵ wɨrí imónɨgí̵á nɨyonɨ tí̵nɨ pí̵ne' xɨxegí̵nɨ rarɨgí̵á nɨyonɨ tí̵nɨ wará xɨxegí̵nɨ inɨgí̵á nɨyonɨ tí̵nɨ ayo nɨyonɨ xwɨyí̵á arí̵á nɨwirí̵ná yayí̵ winɨpaxí̵pɨ —Apɨ anɨŋí̵ rɨnárɨní̵ápɨrɨnɨ. Apɨ wáí̵ urɨnɨ nánɨ tí̵ŋorɨnɨ. 7 O eŋí̵ tí̵nɨ re rɨŋɨnigɨnɨ, \"Gorɨxo, aŋí̵na imɨxɨrɨ xwí̵árí imɨxɨrɨ rawɨrawá imɨxɨrɨ iniɨgí̵ sɨmɨŋí̵yí̵ imɨxɨrɨ eŋo ámá nɨyonɨ eyeyírómí̵ eníná rɨxa ríná eŋagɨ nánɨ omɨ wáyí̵ wiro seáyɨ e umí̵eyoaro o nene nánɨ yayí̵ owinɨrɨ seáyɨ e umero e'í̵rɨxɨnɨ.\" Aŋí̵najo nɨpɨpɨka nɨpurí̵ná e rarɨŋagɨ wɨnɨŋanigɨnɨ.\n8 Aŋí̵nají̵ ámɨ wo rí̵wí̵yo aŋí̵ pɨrí̵yo áwɨnɨmɨ nɨpɨpɨka nɨpurí̵ná re nɨra puŋɨnigɨnɨ, \"Aŋí̵ xwe' Babironɨyɨ rɨnɨŋí̵pɨ rɨxa xwɨrí̵á ikɨxenárɨnɨnɨ. Oyɨ, rɨxa xwɨrí̵á ikɨxenárɨnɨnɨ. Ámá wí wíyo papɨkí̵ oe'poyɨnɨrɨ iniɨgí̵ wainí̵ mɨnɨ nɨwiro wíwapɨyarɨgí̵ápa aŋí̵ apɨ enɨ í̵wí̵ xe'bɨ inarɨŋí̵pa gwí̵ bɨ bɨ mónɨgí̵á ní̵nɨ enɨ í̵wí̵ axí̵pɨ oiní̵poyɨnɨrɨ wíwapɨyiŋí̵pɨrɨnɨ.\" nɨra pwarɨŋagɨ wɨnɨŋanigɨnɨ.\n9 Aŋí̵nají̵ awau'mɨ ámɨ rí̵wí̵yo wo nɨpurí̵ná eŋí̵ tí̵nɨ re nɨra puŋɨnigɨnɨ, \"Ámá naŋwo tí̵nɨ ónɨŋí̵ xopaikɨgí̵ imɨxɨnɨŋí̵pɨ tí̵nɨ awau' nene nánɨ yayí̵ owinɨnɨrɨ xómɨŋí̵ nɨyɨkwiro seáyɨ e umero ipɨrí̵á oyá mimáyoranɨ, we'yoranɨ, eánɨro yarɨgí̵á gɨyí̵ gɨyí̵ 10 wikí̵ Gorɨxo aga ayɨkwí̵ mɨwónɨŋí̵pɨ wí mu'ropí̵rí̵ámanɨ. Iniɨgí̵ wainí̵ mɨxí̵ yarɨŋí̵pí̵nɨŋí̵ nɨpí̵rí̵árɨnɨ. Wainí̵ oyápɨ, ayí̵ mɨxí̵ bɨ onɨmiápɨ e'wɨnɨgɨnɨrɨ aga iniɨgí̵ tí̵nɨ gwiaumí̵ nerɨ yinɨŋí̵pɨ marí̵áɨ, wainí̵ apɨ mɨxí̵ ayɨkwí̵ mepa e'wɨnɨgɨnɨrɨ iniɨgí̵ tí̵nɨ gwiaumí̵ me' wainí̵ aínɨnɨ sɨxí̵ oyá wikí̵ ónɨŋí̵nɨŋí̵ imónɨŋí̵wámɨ ínɨŋí̵pɨrɨnɨ. Ámá ayí̵ wainí̵ apɨ nɨnɨrí̵nɨŋí̵ neróná re epí̵rí̵árɨnɨ. Aŋí̵nají̵ Gorɨxoyáowa tí̵nɨ sipɨsipí̵ miáo tí̵nɨ awa sɨŋwí̵ wɨnɨŋáná rí̵nɨŋí̵ sí̵ŋá sarɨpáɨ rɨnɨŋí̵pimɨ dánɨ tí̵nɨ rí̵á ápiáwí̵ wearɨŋí̵pimɨ dánɨ tí̵nɨ xaíwí̵ nɨwinɨrɨ mɨmenɨŋwí̵ nura uní̵árɨnɨ. 11 Rí̵á mɨmenɨŋwí̵ urarɨŋí̵pimɨ dánɨ sɨŋwɨrí̵á peyarɨŋí̵pɨ aga ná rí̵wí̵yo dánɨ aí pí̵nɨ bɨ mɨwiárí̵ anɨŋí̵ miní̵ peyarí̵ná ámá ayí̵ ikwáwɨyiranɨ, árí̵wɨyiranɨ, bɨ kikií̵á ŋweapí̵rí̵á menɨnɨ. Ámá naŋwo tí̵nɨ ónɨŋí̵ xopaikɨgí̵ imɨxɨnɨŋí̵pɨ tí̵nɨ awau' nene nánɨ yayí̵ owinɨnɨrɨ xómɨŋí̵ nɨyɨkwiro seáyɨ e umero ipɨrí̵á xegí̵ yoí̵ nánɨ eánɨro yarɨgí̵áyí̵ e epí̵rí̵árɨnɨ.\" Aŋí̵najo apɨ e nɨra pwarɨŋagɨ wɨnɨŋanigɨnɨ.\n12 Ámá Gorɨxoyá imónɨgí̵á xwámámí̵ nɨwia warɨgí̵áyí̵ re epí̵rí̵árɨnɨ. Sekaxí̵ o rɨŋí̵pɨ xaíwí̵ í̵á xɨrɨro Jisasomɨ dɨŋí̵ wɨkwí̵roarɨgí̵ápɨ xaíwí̵ í̵á xɨrɨro epí̵rí̵árɨnɨ.\n13 Nionɨ aŋí̵namɨ dánɨ xwɨyí̵á bɨ re rɨne'naparɨŋagɨ arí̵á wiŋanigɨnɨ, \"Joxɨ re nɨrɨrɨ rí̵wamɨŋí̵ eaɨ, 'Ámá Gorɨxo tí̵nɨ ikárɨnɨgí̵á ríná dánɨ nɨpe'a upí̵rí̵áyí̵ oyápimɨ dánɨ yayí̵ winɨpaxí̵rɨnɨ. Kwíyí̵pɨ enɨ re rarɨnɨ, \"Oyɨ, yayí̵ owinɨnɨ. Nɨperí̵ná Jisasomɨ nɨxí̵dɨro nánɨ rí̵wí̵ nɨrí̵kwínɨrɨ nerɨŋí̵pimɨ dánɨ wará saŋí̵ wunarɨŋí̵pimɨ dánɨ gwí̵nɨŋí̵ níkweánɨrɨ kikií̵á epí̵rí̵á eŋagɨ nánɨ yayí̵ owinɨnɨ. Nɨperí̵ná we' rónɨŋí̵ imónɨŋí̵ wiwanɨŋí̵yí̵ ne'ra ugí̵á aní̵á wí mimóní̵ Gorɨxo yayí̵ wimoní̵a nánɨ sɨnɨ nimónɨní̵á eŋagɨ nánɨ ananɨ kikií̵á epaxí̵rɨnɨ.\" Kwíyí̵pɨ enɨ e rarɨnɨ.' nɨrɨrɨ rí̵wamɨŋí̵ eaɨ.\" rɨne'naparɨŋagɨ arí̵á wiŋanigɨnɨ.\nXwí̵árímɨ aiwánɨŋí̵ mipí̵rí̵íná nánɨrɨnɨ.14 Nionɨ wenɨŋí̵ e'áyí̵ wɨnɨŋanigɨnɨ. Agwí̵ apí̵á weŋí̵pimɨ sɨŋwí̵ nɨwɨnɨrɨ ámánɨŋí̵ imónɨŋí̵ wo apimɨ seáyɨ e e'í̵ xeŋweaŋagɨ nɨwɨnɨrɨ o amɨnaŋwí̵ sí̵ŋá gorí̵ tí̵nɨ imɨxɨnɨŋí̵ wɨna mɨŋí̵yo dí̵kínɨrɨ kirá wití̵ aiwá wákwiarɨgí̵á ŋwá xaíwí̵ yinɨŋí̵ bá í̵á xɨrɨrɨ nemáná ŋweaŋagɨ wɨnɨŋanigɨnɨ. 15 Ámɨ aŋí̵nají̵ wo aŋí̵ ŋwí̵áiwámɨ dánɨ ní̵wiapɨrɨ agwí̵pimɨ e'í̵ xeŋweaŋomɨ rí̵aiwá eŋí̵ tí̵nɨ re urí̵agɨ wɨnɨŋanigɨnɨ, \"Aiwá xwí̵árímɨ dáŋí̵ ní̵nɨ rɨxa yóí̵rɨnɨ. Rɨxa nɨmipaxíná ríná eŋagɨ nánɨ dɨxí̵ kirápá tí̵nɨ mɨŋí̵ nɨwákwirɨ miɨ.\" urí̵agɨ 16 agwí̵pimɨ e'í̵ xeŋweaŋo xegí̵ kirá xwí̵árímɨ seáyɨ e puwiárau'í̵yí̵ ní̵nɨ wiárí̵ wákwímoŋɨnigɨnɨ.\n17 Ámɨ aŋí̵nají̵ wo aŋí̵ ŋwí̵á aŋí̵namɨ eŋiwámɨ dánɨ í̵wiaparɨŋagɨ nɨwɨnɨrɨ o enɨ kirá ŋwá yinɨŋí̵ bá í̵á nɨmaxɨrɨmɨ í̵wiaparɨŋagɨ wɨnɨŋanigɨnɨ. 18 Ámɨ aŋí̵nají̵ wo —O rí̵á wearɨŋí̵pimɨ xiáworɨnɨ. O rɨdɨyowá yarɨgí̵á nánɨ íráí̵ onɨŋí̵pɨ tí̵ŋí̵ e dánɨ ní̵wiapɨrɨ aŋí̵nají̵ kirá ŋwá yinɨŋí̵pá í̵á xɨrɨŋomɨ rí̵aiwá eŋí̵ tí̵nɨ nurɨrɨ re urɨŋɨnigɨnɨ, \"Xwí̵árímɨ wainí̵ uraxí̵ sogwí̵ rɨxa niáí̵ eŋagɨ nánɨ dɨxí̵ kirá ŋwá yinɨŋí̵pá tí̵nɨ wɨwákwímí̵ nerɨ awí eámeámí̵ eɨ.\" urí̵agɨ 19 aŋí̵najo xegí̵ kirápá tí̵nɨ wainí̵ uraxí̵ xwí̵áyo eŋí̵yí̵ wɨwákwímí̵ nerɨ awí neaárɨmáná xoyɨkímí̵ epí̵rɨ nánɨ sí̵ŋá íkwiaŋwí̵ xwe' eapɨnárɨŋí̵namɨ —Ana, ayí̵ pɨrí̵ Gorɨxo aga wikí̵ nɨwónɨrɨ nánɨ umamoní̵ápɨ nánɨ imónɨŋí̵narɨnɨ. Anamɨ xoyɨkímí̵ epí̵rɨ nánɨ mɨmeámí̵ yáráná 20 aŋí̵pimɨ bí̵arɨwámɨnɨ sí̵ŋá íkwiaŋwí̵namɨ xoyɨkímí̵ yarí̵ná ragí̵ anamɨ dánɨ nɨpurí̵ná waxí̵nɨŋí̵ nɨwerɨ nɨróga nɨwiápí̵nɨmearɨ osí̵yí̵yá maŋí̵ tí̵nɨ xɨxenɨ rónɨrɨ ná mí̵mɨ waxí̵ nɨwerɨ 300 kiromita wiárí̵ mu'rorɨ eŋɨnigɨnɨ.\nCopyright information for AAK\nWelcome to STEP Bible\nFrom Tyndale House, Cambridge UK\nUse the search box to find Bibles, commentaries, passages, search terms, etc. Here are some examples:\nESVGen 1\nThis shows how to quickly lookup a passage.\nNIVESVKJVGen 1\nLooking up a passage in three different translations is also easy.\nESVbrother\nThis asks STEP to search for the Greek word for 'brother' and show the results in the ESV.\nNIVESVlandhe.sed\nThis example runs both a 'Hebrew word search' and a 'Text' search and shows the results in both the NIV and ESV.\nESVthroneDavidIsa-Rev\nYou can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.\nKJVWHNUJohn 1\nInterlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.\n© Tyndale House, Cambridge, UK - 2018","id":"<urn:uuid:b686aad6-ed70-405a-974c-b5cbb6005bf1>","dump":"CC-MAIN-2018-13","url":"https:\/\/www.stepbible.org\/?q=version=AAK%7Creference=Rev.14","date":"2018-03-19T03:24:10Z","file_path":"s3:\/\/commoncrawl\/crawl-data\/CC-MAIN-2018-13\/segments\/1521257646213.26\/warc\/CC-MAIN-20180319023123-20180319043123-00318.warc.gz","language":"aak","language_score":0.9999949932,"language_script":"Latn","minhash_cluster_size":5,"top_langs":"{\"aak_Latn_score\": 0.9999949932098389}","num_words":984,"character_repetition_ratio":0.055,"word_repetition_ratio":0.018,"special_characters_ratio":0.172,"stopwords_ratio":0.137,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Luke 9\nWiepɨsarɨŋí̵yo eŋí̵ sɨxí̵ weámɨxowárɨrɨ sekaxí̵ urɨrɨ eŋí̵ nánɨrɨnɨ.1 Jisaso xegí̵ wiepɨsarɨŋí̵ we' wu'kau' sɨkwí̵ wau' awamɨ \"Awí eání̵poyɨ.\" nurɨrɨ awa sɨmɨxí̵ xɨxegí̵nɨ naŋí̵ imɨxɨpí̵rɨ nánɨ ero imí̵ó ní̵nɨ mɨxí̵ umáɨnowárɨpí̵rɨ nánɨ ero epí̵rí̵a nánɨ kwíyí̵ bɨ nɨwirɨ eŋí̵ sɨxí̵ eánɨŋí̵ bɨ nɨweámɨxowárɨrɨ re urowárɨŋɨnigɨnɨ, \"Soyí̵ne' aŋí̵ ayí̵ ayo nemero Gorɨxo xwioxí̵yo mɨmeámí̵ nerɨ seameŋweaní̵a nánɨ wáí̵ urɨmero sɨmɨxí̵ yarɨgí̵áyo naŋí̵ imɨxɨmero e'í̵rɨxɨnɨ.\" nurowárɨrí̵ná 3 re urɨŋɨnigɨnɨ, \"Amɨ amɨ wagwí wagwí nuro urí̵nɨpí̵rɨ nánɨ segí̵ amɨpí bɨ nɨmeámɨ mupanɨ. Eraŋí̵ranɨ, í̵á árupiaŋí̵ranɨ, aiwáranɨ, nɨgwí̵ranɨ, iyí̵á wu'kau'ranɨ, nɨmeámɨ mupanɨ. 4 Wáí̵ nemerí̵ná aŋí̵ bimɨ nɨre'morí̵náyí̵ aŋí̵ iwamí̵ó nuro páwíí̵áyo we'í̵rɨxɨnɨ. Rɨxa ámá aŋí̵ apimɨ ŋweagí̵áyo nure'wapɨyimáná aŋí̵ axiwámɨnɨ nɨŋweagí̵isáná 'Ámɨ aŋí̵ bimɨ nánɨ owaiyɨ.' nɨyaiwirínáyí̵ aŋí̵ axiwámɨ dánɨ pí̵nɨ nɨwiárɨmɨ u'í̵isixɨnɨ. 5 Wáí̵ nurɨmerí̵náyí̵ aŋí̵ bimɨ nɨre'morí̵ná ámá e ŋweagí̵áyí̵ 'Negí̵ aŋí̵ tí̵yo í̵wiapí̵poyɨ.' mɨsearɨpa e'ánáyí̵, ámá ayí̵ dɨŋí̵ 'Newanɨŋene ikárɨnɨŋwáyí̵ nánɨ awau' nene nánɨ ámɨ mɨbɨpa epɨsi nánɨ iyí̵ rɨyárí̵iɨ?' yaiwipí̵rɨ nánɨ sɨkwí̵yo xwí̵á sikí̵ xe'nɨŋí̵pɨ pí̵rí̵ wiaíkímí̵ nɨyárɨmɨ u'í̵rɨxɨnɨ.\" Sekaxí̵ e nurí̵ɨsáná eŋáná 6 awa omɨ pí̵nɨ nɨwiárɨmɨ nuro aŋí̵ bɨ bimɨ nánɨ numiro xwɨyí̵á naŋí̵ yayí̵ winɨpaxí̵pɨ wáí̵ urɨmero sɨmɨxí̵ egí̵áyo naŋí̵ imɨxɨro ne'ra ugí̵awixɨnɨ.\nXeroto Jisaso nánɨ ayá sí̵wí̵ uroŋí̵ nánɨrɨnɨ.7 Gapɨmaní̵ Xeroto Jisasoyá wiepɨsarɨŋowa yarɨgí̵ápɨ nɨpɨnɨ nánɨ arí̵á nɨwirɨ ududí̵ nɨwinɨrɨ ŋweaŋáná ámá wí emɨmí̵ apɨ yarɨŋagí̵a nánɨ re nɨra ugí̵awixɨnɨ, \"Jono xwárɨpáyo dánɨ rɨxa nɨwiápí̵nɨmearɨ rí̵a yarɨnɨ?\" nɨra warí̵ná 8 ámá ámɨ wí re nɨra ugí̵awixɨnɨ, \"Gorɨxoyá wí̵á rókiamoagí̵ Iraijaoyɨ rɨnɨŋo, mɨpe' aŋí̵namɨ peyiŋo rɨxa sɨŋánɨ nimónɨrɨ rí̵a yarɨnɨ?\" nɨra warí̵ná ámá ámɨ wí re nɨra ugí̵awixɨnɨ, \"Eŋíná Gorɨxoyá wí̵á rókiamoagí̵á wo rɨxa nɨwiápí̵nɨmearɨ rí̵a yarɨnɨ?\" nɨra warɨŋagí̵a nánɨ 9 Xeroto ududí̵ nɨwinɨrɨ re rɨŋɨnigɨnɨ, \"Niɨwanɨŋonɨ ráná Jonomɨ siŋwí̵ mɨŋí̵ wákwigí̵awixɨnɨ. E nerɨ aiwɨ ámá nionɨ arí̵á e wiarɨŋá royí̵ gorí̵anɨ?\" nɨrɨrɨ Jisasomɨ sɨŋwí̵ owɨnɨmɨnɨrɨ yayiŋɨnigɨnɨ.\nÁmá 5,000 apimɨ aiwá mɨnɨ wiŋí̵ nánɨrɨnɨ.10 O xegí̵ wáí̵ wurɨmeiarɨgí̵áwa ámɨ xí̵o tí̵ŋí̵ e nánɨ nɨbɨro wigí̵ ne'ra ugí̵ápɨ nánɨ repɨyí̵ nɨwimáná eŋáná o awa tí̵nɨnɨ nerɨmeánɨro ámá ní̵nɨ pí̵nɨ nɨwiárɨmɨ nuro wigí̵pɨ aŋí̵ wíyo xegí̵ yoí̵ Betɨsaidayo nánɨ warí̵ná 11 oxí̵ apɨxí̵ obaxí̵ Jisaso tí̵nɨ wiepɨsarɨŋowa tí̵nɨ aŋí̵ apimɨ nánɨ pwarɨŋagí̵a nɨwɨnɨro nu'mɨ nuro omɨ wímeááná o yayí̵ nɨwirɨ xwɨyí̵á \"Gorɨxo xwioxí̵yo mɨmeámí̵ nerɨ seameŋweaní̵a nánɨ seyí̵ne' nɨsanɨro e'í̵rɨxɨnɨ.\" ure'wapɨyirɨ sɨmɨxí̵ egí̵áyo naŋí̵ imɨmɨxɨmí̵ erɨ yarí̵ná 12 wiepɨsarɨŋí̵ we' wu'kau' sɨkwí̵ wau' sogwí̵ nokepá imónáná Jisasomɨ nɨbɨro re urɨgí̵awixɨnɨ, \"Ámá oní̵ wówɨ re mɨŋweaŋagí̵a nánɨ ámá epí̵royí̵ egí̵á tɨyí̵ aiwá nɨro sá wero epí̵rɨ nánɨ omɨŋí̵ aŋí̵ amɨ amɨ mɨrɨnɨmeŋí̵yo nánɨ uro aŋí̵ apɨ apɨ ikwí̵rónɨŋí̵yo nánɨ uro oe'poyɨ.\" urí̵agí̵a aí 13 o re urɨŋɨnigɨnɨ, \"Aiwá nɨpí̵rɨ sewanɨŋoyí̵ne' mɨnɨ wípoyɨ.\" urí̵agɨ re urɨgí̵awixɨnɨ, \"Negí̵ aiwá xwe' menɨnɨ. Bisí̵kerí̵á we' wu' eŋáná peyí̵ wau'nɨrɨnɨ.\" nurɨro ámá oxí̵ 5,000 e ŋweaŋagí̵a nánɨ re urɨgí̵awixɨnɨ, \"None nurane aiwá bɨ mepa nerí̵náyí̵, arɨge mɨnɨ wianí̵wɨnɨ?\" urí̵agí̵a o re urɨŋɨnigɨnɨ, \"Ámá tí̵yo re urí̵poyɨ, 'Seyí̵ne' ámá 50 50 maxɨrɨní̵ wí e wí e nɨŋweaxa u'poyɨ.' urí̵poyɨ.\" urí̵agɨ 15 awa axí̵pɨ e uráná ámá ní̵nɨ 50 50 maxɨrɨní̵ wí e wí e nɨŋweaxa nuro ŋweaŋáná 16 Jisaso bisí̵kerí̵á we' wu' tí̵nɨ peyí̵ awau' tí̵nɨ aŋí̵namɨ wenɨŋí̵ nɨyánɨrí̵ná aiwá apɨ nánɨ Gorɨxomɨ yayí̵ nɨwirɨ kwɨkwɨrɨmí̵ nerɨ xegí̵ wiepɨsarɨŋowa yaŋí̵ nɨwiaupí̵rɨ mɨnɨ nɨwia warí̵ná 17 ámá ní̵nɨ nɨnɨro agwí̵ ímɨ uyíáná aiwá nɨnɨro e tí̵ápia wiepɨsarɨŋowa nɨmeamero soxí̵ í̵á we' wu'kau' sɨkwí̵ wau' apimɨ aumau'mí̵ yárɨgí̵awixɨnɨ.\nPitao \"Joxɨ Kiraisoxɨrɨnɨ.\" urɨŋí̵ nánɨrɨnɨ.18 Sí̵á wíyo Jisaso xegí̵pɨ nɨŋwearɨ Gorɨxomɨ xwɨyí̵á rɨrɨmí̵ nɨwirɨ xegí̵ wiepɨsarɨŋowa xí̵o tí̵nɨ ŋweaŋáná o yarɨŋí̵ re wiŋɨnigɨnɨ, \"Ámá oxí̵ apɨxí̵ ní̵nɨ nionɨ nánɨ gorɨnɨ rarɨŋoɨ?\" urí̵agɨ 19 awa re urɨgí̵awixɨnɨ, \"Wí joxɨ nánɨ 'Jono wayí̵ nɨneameaia uŋorɨnɨ.' rarɨŋoɨ. Ámɨ wí 'Gorɨxoyá wí̵á rókiamoagí̵ Iraijaorɨnɨ.' rarɨŋoɨ. Ámɨ wí 'Eŋíná Gorɨxoyá wí̵á rókiamoagí̵á wo rɨxa wiápí̵nɨmeáí̵rɨnɨ.' rarɨŋoɨ.\" urí̵agí̵a 20 o re urɨŋɨnigɨnɨ, \"Ayí̵ e nɨrɨro aiwɨ sewanɨŋoyí̵ne' nionɨ nánɨ gorɨnɨ rarɨŋoɨ?\" urí̵agɨ Pitao re urɨŋɨnigɨnɨ, \"Joxɨ Kiraisoyɨ rɨnɨŋoxɨ, ámá Isɨrerene yeáyí̵ neayimɨxemearí̵a nánɨ negí̵ arí̵owayá xwí̵á piaxí̵yo dánɨ iwiaroní̵oyɨ rɨnɨŋoxɨrɨnɨ.\" urɨŋɨnigɨnɨ.\nJisaso áwaŋí̵ \"Nɨnɨpɨkipí̵rí̵árɨnɨ.\" urɨŋí̵ nánɨrɨnɨ.21 Pitao e urí̵agɨ aí o ŋwí̵ ikaxí̵ nurɨrɨ arí̵á jɨyikí̵ norɨ re urɨŋɨnigɨnɨ, \"Aga bɨ onɨmiápɨ ámá wíyo murɨpanɨ. 22 Ámá imónɨŋáonɨ xeanɨŋí̵ obaxí̵ nikárɨpí̵rí̵árɨnɨ. Negí̵ Judayí̵ mebáowa tí̵nɨ apaxí̵pánɨŋí̵ imónɨgí̵á xwe'owa tí̵nɨ ŋwí̵ ikaxí̵ eánɨŋí̵pɨ mewegí̵áwa tí̵nɨ nionɨ rí̵wí̵ nɨmóáná wa nɨpɨkipí̵rí̵árɨnɨ. E nerɨ aiwɨ sí̵á wɨyau' wɨyi óráná ámɨ wiápí̵nɨmeámí̵árɨnɨ.\" urɨŋɨnigɨnɨ. 23 Xwɨyí̵á rɨpɨ enɨ nowamɨnɨ urayiŋɨnigɨnɨ, \"Ámá goxɨ goxɨ 'Jisasomɨ ouxí̵dɨmɨnɨ.' nɨyaiwirí̵náyí̵, re e'ɨrɨxɨnɨ. Amɨpí 'Nionɨ nɨgí̵pɨ nánɨ oemɨnɨ.' yaiwíí̵yí̵ dɨŋí̵ peá nɨmorɨ re yaiwíɨrɨxɨnɨ, 'Nionɨ Jisasomɨ xí̵darɨŋagɨ nánɨ ámá wí xeanɨŋí̵ nirɨ nɨpɨkirɨ nɨnirɨ aí ayí̵ ananɨrɨnɨ.' nɨyaiwirɨ nionɨ nɨxí̵dí̵ɨrɨxɨnɨ. 24 Ámá goxɨ goxɨ nionɨ Jisasomɨ dɨŋí̵ nɨwɨkwí̵rorɨ xí̵darɨŋagɨ nánɨ nɨpɨkipí̵rɨxɨnɨrɨ xewanɨŋoxɨ e'í̵ nɨmenɨrí̵náyí̵ dɨŋí̵ nɨyɨmɨŋí̵ imónɨŋí̵ anɨŋí̵ ŋwearí̵a nánɨ mearí̵ámanɨ. E nerɨ aiwɨ ámá goxɨ goxɨ e'í̵ mɨmenɨpa nerɨ 'Nionɨ Jisasomɨ dɨŋí̵ nɨwɨkwí̵rorɨ xí̵darɨŋagɨ nánɨ nɨnɨpɨkirónáyí̵, ayí̵ ananɨrɨnɨ.' yaiwiarɨŋí̵ goxɨ goxɨ dɨŋí̵ nɨyɨmɨŋí̵ imónɨŋí̵ anɨŋí̵ ŋwearí̵a nánɨ mearí̵árɨnɨ. 25 Ámá wo nionɨ mɨnɨxí̵dí̵ iyí̵á í̵á nɨgwí̵ amɨpí emeámɨnɨrɨ nánɨnɨ ne'ra nurɨ nɨmeáɨsáná xewanɨŋo anɨŋí̵nɨ ikeamónáná oyá amɨpí anɨŋí̵ nɨxɨrɨrɨ ŋweaní̵árí̵anɨ? Oweoɨ!\" nurɨrɨ 26 re urɨŋɨnigɨnɨ, \"Ámá nionɨ nánɨ ayá sinɨrɨ xwɨyí̵á nionɨ rarɨŋápɨ nánɨ ayá sinɨrɨ nerɨ nánɨ mɨnɨxí̵dɨpa yarɨŋí̵ goxɨ goxɨ ámá imónɨŋáonɨ ámɨ nɨweapɨrí̵ná ikí̵nɨŋáonɨ weapɨrɨ wí̵á nionɨyá tí̵nɨ gí̵ ápoyá tí̵nɨ aŋí̵najowayá tí̵nɨ nɨpɨróa weapɨrɨ emí̵áonɨ enɨ joxɨ nánɨ ayá nɨnirɨ re rɨrɨmí̵árɨnɨ, 'Oweoɨ, nionɨyáoxɨmanɨ.' rɨrɨmí̵árɨnɨ. 27 E nerɨ aiwɨ wiyí̵ne' re rogí̵á tiyí̵ne' sɨnɨ mɨpepa egí̵ámɨ eŋáná Gorɨxo xwioxí̵yo mɨmeámí̵ nerɨ seameŋweaní̵ápɨ wiyí̵ne' sɨŋwí̵ wɨnɨpí̵rí̵árɨnɨ.\" urɨŋɨnigɨnɨ.\nJisaso nikí̵nɨrɨ xegí̵ bɨ imónɨŋí̵ nánɨrɨnɨ.28 E nurí̵ɨsáná rɨxa sí̵á we' wí̵u'mɨ dáŋí̵ wau' wo óráná o Gorɨxomɨ xwɨyí̵á rɨrɨmí̵ winɨ Pitaomɨ tí̵nɨ Jonomɨ tí̵nɨ Jemisomɨ tí̵nɨ nɨwirɨmeámɨ dí̵wí̵ xwe' bimɨ nánɨ nɨyiro 29 o Gorɨxomɨ xwɨyí̵á urarí̵ná re eŋɨnigɨnɨ. Xegí̵ sí̵mɨmaŋí̵ xegí̵ bɨ írɨrɨ rapɨrapí̵ yínɨŋu' enɨ apí̵á werɨ ápiaŋwí̵nɨŋí̵ xwɨní̵á earɨ nerɨ eŋáná re eŋɨnigɨnɨ. 30 Ámá pí̵ne' o tí̵nɨ nawínɨ xwɨyí̵á rarɨgí̵íwau'yí̵ —Awau' Gorɨxoyá wí̵á rókiamoagí̵íwau' Moseso tí̵nɨ Iraijao tí̵nɨrɨnɨ. 31 Awau' ikí̵nɨgí̵íwau' e'í̵ nɨrónapɨri Jisaso tí̵nɨ o xwí̵á tí̵yo pí̵nɨ nɨwiárɨmɨ ámɨ aŋí̵namɨ nánɨ nɨpeyirí̵ná Jerusaremɨyo perɨ ámá nɨyonɨ nánɨ wiirɨ ení̵ápɨ nánɨ xwɨyí̵á rɨnarí̵ná 32 Pitao tí̵nɨ nɨkumɨxɨnɨrɨ emearɨgí̵íwau' tí̵nɨ xámɨ sá winarɨŋagɨ sá wegí̵áwa, sainí̵owa nɨwiápí̵nɨmearo wenɨŋí̵ e'í̵áyí̵ wɨnɨgí̵awixɨnɨ. Jisaso ikí̵nɨŋo roŋagɨ nɨwɨnɨro ámá nawínɨ rogí̵íwau' enɨ nɨwɨnɨro 33 awau' Jisasomɨ rɨxa pí̵nɨ nɨwiárɨmɨ wanɨri yarɨŋagí̵i nɨwɨnɨro Pitao dɨŋí̵ nɨpɨkwɨnɨ mɨmó \"Píoɨ urɨmí̵ɨnɨ?\" nɨrɨnɨrɨ Jisasomɨ u'rapí xwɨyí̵á re urɨŋɨnigɨnɨ, \"Neamemearɨŋoxɨnɨ, none re nɨŋwearí̵ná naŋí̵rɨnɨ. Aŋí̵ pɨpákí̵ wíkau' wí, joxɨ nánɨ wiwáyɨ, Moseso nánɨ wiwáyɨ, Iraijao nánɨ wiwáyɨ oseamɨrɨyaneyɨ.\" nurɨrɨ 34 sɨnɨ e urarí̵ná agwí̵ wí nɨyapɨrɨ awamɨ rɨtí̵ wimɨnɨrɨ yarɨŋagɨ nɨwɨnɨro wáyí̵ yarí̵ná 35 agwí̵ apimɨ dánɨ xwɨyí̵á bɨ re rɨnɨŋɨnigɨnɨ, \"Gí̵ niaíwí̵ royoɨ, niɨwanɨŋonɨ rí̵peaŋáomɨ arí̵á wípoyɨ.\" ráná 36 wenɨŋí̵ e'í̵áyí̵ wɨnɨgí̵awixɨnɨ. Jisaso xegí̵ xewɨnɨ roŋagɨ nɨwɨnɨro xwɨyí̵á marí̵ wiwanɨŋowa sɨŋwí̵ wɨní̵ápɨ nánɨ íná ámá wíyo áwaŋí̵ murɨpa egí̵awixɨnɨ.\nÍwí̵ imí̵ó dɨŋí̵ xɨxe'roarɨŋí̵ womɨ naŋí̵ imɨxɨŋí̵ nánɨrɨnɨ.37 Sá e wegí̵áwa wí̵ápɨ tí̵nɨ nɨwiápí̵nɨmeámɨ dí̵wí̵yo weapáná oxí̵ apɨxí̵ obaxí̵ epí̵royí̵ egí̵áyí̵ o tí̵nɨ órórí̵ ninɨro 38 ámá apɨ epí̵royí̵ egí̵ápimɨ dánɨ wo nɨwiápí̵nɨmearɨ rí̵aiwá re urɨŋɨnigɨnɨ, \"Neare'wapɨyarɨŋoxɨnɨ, gí̵ íwomɨ sɨŋwí̵ owɨnɨnɨrɨ nánɨ wauní̵ rɨxɨŋí̵ rɨrarɨŋɨnɨ. O gí̵ niaíwí̵ ná wonɨrɨnɨ. 39 Imí̵ó xɨxe'róáná o makɨrí̵wí̵ nɨmorɨ rɨxa meaŋí̵ nearɨ móáná sinapɨxwí̵ní̵ iwe'nɨrɨ meákí̵kwií̵á erɨ yarí̵ná omɨ xwɨrɨxwɨrí̵á nikɨxerɨ rɨxa ayápɨnɨ mewí̵narɨŋagɨ nɨwɨnɨrí̵ná pí̵nɨ wiárarɨŋí̵rɨnɨ. 40 Dɨxí̵ wiepɨsarɨŋowamɨ wauní̵ rɨxɨŋí̵ 'Imí̵ó gí̵ íwomɨ xɨxe'roarɨŋí̵yí̵ mɨxí̵ umáɨnowárí̵poyɨ.' urí̵á eŋagɨ aiwɨ awa wí e epaxí̵ menɨnɨ.\" urí̵agɨ 41 Jisaso re rɨŋɨnigɨnɨ, \"Ámá agwɨ tɨyí̵ne' ŋweagí̵áyí̵ne', nionɨ dɨŋí̵ mɨnɨkwí̵ropa ero xeŋwí̵nɨ moro yarɨgí̵áyí̵ne', 'Jisaso íníná renɨnɨ nene tí̵nɨ nɨŋwearane arɨrá neainí̵árɨnɨ.' rɨyaiwiarɨŋoɨ?\" nɨrɨrɨ xanomɨ re urɨŋɨnigɨnɨ, \"Dɨxí̵ íwo aŋwɨ re nɨmeámɨ beɨ.\" urí̵agɨ 42 íwomɨ sɨnɨ nɨmeámɨ barí̵ná imí̵ó meaŋí̵ eááná sɨrɨrɨŋwí̵ ne'ra pie'róagɨ aí Jisaso imí̵omɨ mɨxí̵ numáɨnowárɨmáná niaíwomɨ naŋí̵ nɨwimɨxɨrɨ ámɨ xanomɨ mɨnɨ wiŋɨnigɨnɨ. 43 Mɨnɨ wíáná ámá ní̵nɨ Gorɨxoyá eŋí̵ eánɨŋí̵ Jisaso e'í̵pɨ nánɨ ududí̵ nero \"Ayɨkwɨranɨ?\" yaiwigí̵awixɨnɨ.\nÁmɨ áwaŋí̵ \"Nɨnɨpɨkipí̵rí̵árɨnɨ.\" urɨŋí̵ nánɨrɨnɨ.Ámá ní̵nɨ Jisaso yarɨŋí̵pɨ nánɨ ududí̵ yarí̵ná o wiepɨsarɨŋowamɨ re urɨŋɨnigɨnɨ, 44 \"Píránɨŋí̵ arí̵á nípoyɨ. Nionɨ arí̵á eŋí̵yo seare'moarɨŋɨnɨ. Aŋí̵namɨ dáŋí̵ ámá imónɨŋáonɨ ámá wíyo mɨyí̵ nurɨpí̵rí̵árɨnɨ.\" urí̵agɨ aiwɨ 45 awa xwɨyí̵á apɨ Gorɨxoyá dɨŋí̵ tí̵nɨ ínɨmɨ imónɨŋagɨ nánɨ píránɨŋí̵ nɨjí̵á mimónɨpa nero mí̵kí̵pɨ nánɨ yarɨŋí̵ wianɨrɨ e'í̵áyí̵ wáyí̵ nɨwiro nánɨ masɨsí̵á wigí̵awixɨnɨ.\n\"None go go seáyɨ e imónɨrí̵enɨŋoɨ?\" rɨnɨgí̵á nánɨrɨnɨ.46 Wiepɨsarɨŋowa xɨmɨxɨmí̵ ninɨro \"None go go seáyɨ e imónɨrí̵enɨŋoɨ?\" rɨnarí̵ná 47 Jisaso wigí̵ xwioxí̵yo adadí̵ nɨwirɨ awa e yaiwiarɨŋagí̵a nɨwɨnɨrɨ nánɨ niaíwí̵ bɨ nɨmearɨ xí̵o tí̵ŋí̵ e e'í̵ nurárɨrɨ 48 awamɨ re urɨŋɨnigɨnɨ, \"Ámá woxɨ goxɨ goxɨ nionɨ nɨnɨxí̵dɨrɨ nánɨ niaíwí̵ rɨpimɨ peayí̵ mɨwianí̵ we'yo nɨmerí̵náyí̵ apimɨnɨ mɨmearɨŋɨnɨ. Nionɨ enɨ we'yo nɨmerɨ gí̵ ápo nɨrowáre'napɨŋomɨ enɨ we'yo umerɨ yarɨŋɨnɨ. Soyí̵ne' woxɨ 'Nionɨ awamɨ ínɨmɨ nɨwurí̵nɨrɨ saŋí̵ ourápɨmɨnɨ.' yaiwinarɨŋo oyí̵ seáyɨ e imónɨŋorɨnɨ.\" urɨŋɨnigɨnɨ.\n\"Ámá mɨdánɨ mɨró segí̵ tí̵ámɨnɨ imónɨgí̵áyí̵rɨnɨ.\" urɨŋí̵ nánɨrɨnɨ.49 Wiepɨsarɨŋí̵ Jono re urɨŋɨnigɨnɨ, \"Neamemearɨŋoxɨnɨ, none ámá wo yoí̵ joxɨyá nɨrɨrɨ imí̵ó mɨxí̵ umáɨnowárarɨŋagɨ sɨŋwí̵ nɨwɨnɨrí̵ná o none mɨneaxí̵dɨpa nerɨ yarɨŋagɨ nánɨ mepa oenɨ urɨŋwanigɨnɨ.\" urí̵agɨ aí 50 Jisaso re urɨŋɨnigɨnɨ, \"Ámá orí̵wámɨ dánɨ mɨró segí̵ tí̵ŋí̵mɨnɨ imónɨŋorɨnɨ. Ayɨnánɨ e mepa oenɨrɨ pí nánɨ urɨgí̵awixɨnɨ?\" urɨŋɨnigɨnɨ.\n\"Omɨ míraŋí̵ mɨwipa oyaneyɨ.\" rɨgí̵áyí̵ nánɨrɨnɨ.51 Rɨxa Gorɨxo Jisasomɨ aŋí̵namɨ nánɨ wirɨme'napɨnɨ aŋwɨ e imónɨŋáná Jisaso dɨŋí̵ \"Nionɨ Jerusaremɨyo nánɨ oumɨnɨ.\" nɨkwí̵rómɨ nurí̵ná 52 xwɨyí̵á yaŋí̵ wiowárí̵í̵ wí xí̵omɨ xámɨ umeapí̵rɨ nánɨ urowáráná awa nuro aŋí̵ ámá wigí̵ yoí̵ Samariayí̵ —Ayí̵ Isɨrerɨyí̵ tí̵nɨ xepɨxepá rónɨgí̵áyí̵rɨnɨ. Ayí̵yá aŋí̵ bimɨ nɨre'moro Jisaso rí̵wí̵yo bɨnɨ nánɨ amɨpí píránɨŋí̵ imɨxanɨro e'í̵áyí̵ 53 ámá aŋí̵ apimɨ ŋweáyí̵ Jisaso Jerusaremɨ nánɨ umɨnɨrɨ yarɨŋagɨ nɨwɨnɨro \"Míraŋí̵ bɨ owianeyɨ.\" mɨwimóní̵ yarɨŋagí̵a 54 xegí̵ wiepɨsarɨŋí̵ Jemiso tí̵nɨ Jono tí̵nɨ e nɨwɨnɨri Jisasomɨ re urɨgí̵isixɨnɨ, \"Ámɨnáoxɨnɨ, yawawi 'Gorɨxo aŋí̵namɨ dánɨ rí̵á nɨmamówáre'napɨrɨ ámá tí̵yo rí̵á nɨnɨ nánɨ ananɨ ourí̵piyɨ.' rɨsimónarɨnɨ?\" urí̵agí̵i aí 55 o nɨkɨnɨmónɨrɨ awau'mɨ mɨxí̵ \"E mɨrɨpanɨ.\" nurɨmɨ 56 aŋí̵ ámɨ bimɨ nánɨ ugí̵awixɨnɨ.\nÁmá \"Orɨxí̵dɨmɨnɨ.\" urɨgí̵á nánɨrɨnɨ.57 Óí̵yo warí̵ná ámá wo Jisasomɨ re urɨŋɨnigɨnɨ, \"Amɨ gɨmɨ joxɨ u'í̵mɨ nionɨ enɨ nu'mɨ rɨxí̵dɨmemí̵árɨnɨ.\" urí̵agɨ 58 o ámá royí̵ eŋí̵ neánɨrɨ nɨxí̵nɨrí̵enɨŋoɨnɨrɨ re urɨŋɨnigɨnɨ, \"Sí̵wí sayí̵ xegí̵ sirɨrɨkí̵ sá wení̵a nánɨ tí̵ŋí̵rɨnɨ. Iŋí̵ enɨ xegí̵ ye'wí̵ tí̵ŋí̵rɨnɨ. E nerɨ aiwɨ ámá imónɨŋáonɨyá sá we'mí̵a nánɨ aŋí̵ wí menɨnɨ.\" urɨŋɨnigɨnɨ. 59 Ámɨ womɨ re urɨŋɨnigɨnɨ, \"Joxɨ nɨxí̵deɨ.\" urí̵agɨ o re urɨŋɨnigɨnɨ, \"Xámɨ xe nurɨ gí̵ ápo pe'áná xwí̵á oweyárɨnɨrɨ sɨŋwí̵ nanɨrɨre'ɨnɨ?\" urí̵agɨ aí 60 o re urɨŋɨnigɨnɨ, \"Ámá nionɨ dɨŋí̵ mɨnɨkwí̵ropa yarɨgí̵áyí̵ ayí̵ enɨ ámá pɨyí̵nɨŋí̵ imónɨŋagí̵a nánɨ wigí̵ ámá pe'áná xwí̵á oweyárɨní̵poyɨnɨrɨ sɨŋwí̵ wɨní̵ɨrɨxɨnɨ. E nerɨ aí joxɨ xwɨyí̵á Gorɨxo xegí̵ xwioxí̵yo mɨmeámí̵ nerɨ umeŋweaní̵a nánɨpɨ amɨ amɨ wáí̵ urɨme'ɨrɨxɨnɨ.\" urɨŋɨnigɨnɨ. 61 Ámɨ ámá wo nɨbɨrɨ re urɨŋɨnigɨnɨ, \"Ámɨnáoxɨnɨ, nionɨ rɨxí̵dɨmemí̵ɨnɨ. E nerɨ aiwɨ xámɨ xegí̵ ámáyo nurɨ yayí̵ owiemenɨrɨ sɨŋwí̵ naneɨ.\" urí̵agɨ aí 62 Jisaso ewayí̵ xwɨyí̵á rɨpɨ urɨŋɨnigɨnɨ, \"Ámá omɨŋí̵ mearɨŋí̵ wo nɨkɨnɨmónɨrɨ rí̵wí̵mɨ dánɨ sɨŋwí̵ anáná xí̵o omɨŋí̵ mearɨŋí̵pɨ xɨxenɨ warɨŋí̵manɨ.\" nurɨrɨ re urɨŋɨnigɨnɨ, \"Joxɨ enɨ dɨŋí̵ nɨnɨkwí̵rorɨ nɨnɨxí̵dí̵ɨsáná ámɨ nɨkɨnɨmónɨrɨ amɨpí joxɨ pí̵nɨ wiárí̵í̵yí̵ meámɨnɨrɨ nánɨ dɨŋí̵ nɨmorɨ nerí̵náyí̵, omɨŋí̵ Gorɨxo nánɨ píránɨŋí̵ mɨwiipa erɨ oyá xwioxí̵yo páwipaxí̵ mepa erɨ imónɨŋɨnɨ.\" urɨŋɨnigɨnɨ.\nCopyright information for AAK\nWelcome to STEP Bible\nFrom Tyndale House, Cambridge UK\nUse the search box to find Bibles, commentaries, passages, search terms, etc. Here are some examples:\nESVGen 1\nThis shows how to quickly lookup a passage.\nNIVESVKJVGen 1\nLooking up a passage in three different translations is also easy.\nESVbrother\nThis asks STEP to search for the Greek word for 'brother' and show the results in the ESV.\nNIVESVlandhe.sed\nThis example runs both a 'Hebrew word search' and a 'Text' search and shows the results in both the NIV and ESV.\nESVthroneDavidIsa-Rev\nYou can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.\nKJVWHNUJohn 1\nInterlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.\n© Tyndale House, Cambridge, UK - 2018","id":"<urn:uuid:01cf3d59-3bb5-4e59-96a7-fc88f48c976b>","dump":"CC-MAIN-2018-13","url":"https:\/\/www.stepbible.org\/?q=version=AAK%7Creference=Luk.9","date":"2018-03-24T06:54:42Z","file_path":"s3:\/\/commoncrawl\/crawl-data\/CC-MAIN-2018-13\/segments\/1521257649931.17\/warc\/CC-MAIN-20180324054204-20180324074204-00253.warc.gz","language":"aak","language_score":1.0000029802,"language_script":"Latn","minhash_cluster_size":3,"top_langs":"{\"aak_Latn_score\": 1.0000029802322388}","num_words":1866,"character_repetition_ratio":0.064,"word_repetition_ratio":0.001,"special_characters_ratio":0.183,"stopwords_ratio":0.167,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"1 John 21 Gí̵ niaíwí̵piayí̵ne', í̵wí̵ mepa e'í̵rɨxɨnɨrɨ rí̵wamɨŋí̵ rɨpɨ seyí̵ne' nánɨ eaarɨŋɨnɨ. E nerɨ aí wiene í̵wí̵ nerí̵náyí̵, arɨrá neaiarɨŋo ápo Gorɨxo tí̵ŋí̵ e nɨrómáná yokwarɨmí̵ owiinɨrɨ neaurɨyarɨnɨ. We' rónɨŋí̵ o, ayí̵ Jisasɨ Kiraiso nánɨ rarɨŋɨnɨ. 2 O xewanɨŋo nɨperí̵ná rɨdɨyowánɨŋí̵ ninɨrɨ xano Gorɨxomɨ nɨwiapemɨxɨrɨ nánɨ negí̵ í̵wí̵ yarɨŋwápɨ yokwarɨmí̵ neaiiní̵a nánɨ imónɨŋorɨnɨ. Í̵wí̵ nene yarɨŋwápɨnɨ marí̵áɨ, í̵wí̵ ámá xwí̵á rɨrí nɨrímɨnɨ amɨ gɨmɨ ŋweagí̵áyí̵ yarɨgí̵ápɨ nánɨ enɨ nɨwiapemɨxɨrɨ nánɨ yokwarɨmí̵ wiiní̵a nánɨ imónɨŋorɨnɨ.\nÁmá Gorɨxo tí̵nɨ ikárɨnɨgí̵áyí̵ epaxí̵pɨ nánɨrɨnɨ.3 Nene xí̵o sekaxí̵ nearɨŋí̵pimɨ nɨxí̵dɨrane'náyí̵, wonɨ wonɨ dɨŋí̵ re yaiwinɨpaxenerɨnɨ, \"Nionɨ o nánɨ nepa nɨjí̵á nimónɨrɨ o tí̵nɨ nawínɨ ikárɨnɨŋáyí̵ wonɨrí̵anɨ?\" yaiwinɨpaxenerɨnɨ. 4 Ámá wo \"Nionɨ o nánɨ nɨjí̵á nimónɨrɨ o tí̵nɨ nawínɨ ikárɨnɨŋáonɨrɨnɨ.\" nɨrɨnɨrɨ aí sekaxí̵ nearɨŋí̵pɨ xɨxenɨ mɨyarɨŋo eŋánáyí̵, yapí̵ rarɨŋí̵rɨnɨ. Nepa imónɨŋí̵ Gorɨxo nearɨŋí̵pɨ í̵á xɨrarɨŋí̵manɨ. 5 E nerɨ aí xwɨyí̵á Gorɨxo nearɨŋí̵pɨ go go nɨxí̵dɨrí̵náyí̵, omɨ u'rapí nerɨ dɨŋí̵ sɨxí̵ muyí aga xɨxenɨ píránɨŋí̵ dɨŋí̵ sɨxí̵ uyinɨ. Nene apɨ nerane'ná \"Gorɨxo tí̵nɨ nawínɨ ikárɨnɨŋwae'nerí̵anɨ?\" yaiwinaní̵wɨnɨ.\n6 Ámá wo \"Nionɨ Jisaso tí̵nɨ nawínɨ kumɨxɨnɨgwí̵í wonɨrɨnɨ.\" nɨrɨnɨrí̵náyí̵, Jisaso xwí̵á tí̵yo nemerí̵ná xano wimónɨŋí̵pɨ nɨpɨnɨ yárɨŋí̵pa axí̵pɨ e'wɨnɨgɨnɨ. 7 Gí̵ dɨŋí̵ sɨxí̵ seayiŋáyí̵ne', \"O sekaxí̵ sɨŋí̵ bɨ nɨrɨrɨ rí̵wamɨŋí̵ eaarɨnɨ.\" mɨyaiwipanɨ. Iwamí̵ó imónɨŋíná dánɨ sekaxí̵ Jisaso rɨŋí̵ seyí̵ne' nɨjí̵á imónɨgí̵ápɨ —Apɨ xwɨyí̵á seyí̵ne' arí̵á wigí̵ápɨrɨnɨ. Apɨ nánɨ nɨrɨrɨ eaarɨŋɨnɨ. 8 E nɨsearɨrɨ aí sí̵á yinɨŋí̵pɨ rɨxa nɨdeaxa nurɨ wí̵á ónarɨŋí̵pa Jisaso xewanɨŋo neaíwapɨyiŋí̵pɨ rɨxa ónarɨŋagɨ nánɨ nionɨ \"Sekaxí̵ Jisaso rɨŋí̵pɨ sɨŋí̵ imónɨnɨ.\" searɨpaxí̵rɨnɨ. Xámɨ xewanɨŋoyá sekaxí̵pimɨ nɨxí̵dɨrɨ yarɨŋagɨ wɨnɨrane agwɨ seyí̵ne' nɨxí̵dɨro yarɨŋagí̵a seanɨrane nerane nánɨ \"Xwɨyí̵á apɨ nepaxɨŋí̵ imónɨŋí̵pɨrí̵anɨ?\" yaiwiarɨŋwɨnɨ.\n9 Ámá wo \"Nionɨ Jisaso neaíwapɨyiŋí̵pɨ nɨxí̵dɨrɨ wí̵á ókiŋe emearɨŋá wonɨrɨnɨ.\" nɨrɨnɨrɨ aí xexɨrí̵meáyo sí̵mí̵ tí̵nɨ nɨwirí̵náyí̵, sɨnɨ sí̵á yinɨŋí̵mí̵nɨŋí̵ ŋweanɨ. 10 Ámá Jisaso neaíwapɨyiŋí̵pɨ tí̵nɨ xɨxenɨ nerɨ xexɨrí̵meáyo dɨŋí̵ sɨxí̵ uyarɨŋí̵ go go, ayí̵ wí̵á ókiŋe nɨŋwearɨ nánɨ xexɨrí̵meáyí̵ óreámioapaxí̵ wí wíwapɨyarɨŋí̵manɨ. 11 E nerɨ aí xexɨrí̵meáyo sí̵mí̵ tí̵nɨ wiarɨŋí̵ go go, ayí̵ sí̵á yinɨŋe'nɨŋí̵ imónɨŋe ŋwearɨ aŋí̵ emerɨ nerí̵ná xegí̵ sɨŋwí̵yo sí̵á uyinɨŋagɨ nánɨ xí̵o gɨmɨ nánɨ warɨŋe mají̵á imónɨŋorɨnɨ.\n\"Ayí̵ rɨpɨ nánɨ nɨsearɨrɨ rí̵wamɨŋí̵ eaarɨŋɨnɨ.\" urɨŋí̵ nánɨrɨnɨ.12 Niaíwí̵piayí̵ne', Jisasɨ Kiraiso neaiiŋí̵pimɨ dánɨ segí̵ í̵wí̵ yarɨgí̵ápɨ Gorɨxo rɨxa yokwarɨmí̵ seaiiŋí̵ eŋagɨ nánɨ apiayí̵ne' nánɨ nɨrɨrɨ rí̵wamɨŋí̵ eaarɨŋɨnɨ. 13 Ámɨnáoyí̵ne', soyí̵ne' iwamí̵ó imónɨŋíná eŋo tí̵nɨ nawínɨ ikárɨnɨro nɨjí̵á imónɨro eŋagí̵a nánɨ soyí̵ne' nánɨ nɨrɨrɨ rí̵wamɨŋí̵ eaarɨŋɨnɨ. Ámá sɨwarí̵á rɨgí̵oyí̵ne', soyí̵ne' sɨpí imónɨŋomɨ —Ayí̵ oboyɨ rɨnɨŋo nánɨ rarɨŋɨnɨ. Omɨ rɨxa xopɨrárí̵ wíí̵á eŋagɨ nánɨ nionɨ soyí̵ne' nánɨ nɨrɨrɨ rí̵wamɨŋí̵ eaarɨŋɨnɨ. Niaíwí̵yí̵ne', seyí̵ne' ápo Gorɨxo tí̵nɨ nawínɨ ikárɨnɨro nɨjí̵á imónɨro eŋagí̵a nánɨ seyí̵ne' nánɨ nɨrɨrɨ rí̵wamɨŋí̵ eaarɨŋɨnɨ. 14 Ámɨnáoyí̵ne', soyí̵ne' iwamí̵ó imónɨŋíná eŋo tí̵nɨ nawínɨ ikárɨnɨro nɨjí̵á imónɨro eŋagí̵a nánɨ soyí̵ne' nánɨ nɨrɨrɨ rí̵wamɨŋí̵ eaarɨŋɨnɨ. Ámá sɨwarí̵á rɨgí̵oyí̵ne', soyí̵ne' Jisasomɨ nuxí̵dɨróná eŋí̵ sɨxí̵ eánɨro xwɨyí̵á Gorɨxoyápɨ aumau'mí̵ inɨro sɨpí imónɨŋomɨ xopɨrárí̵ wiro egí̵á eŋagɨ nánɨ soyí̵ne' nánɨ nɨrɨrɨ rí̵wamɨŋí̵ eaarɨŋɨnɨ.\n15 Seyí̵ne' amɨpí sɨpí xwí̵á tí̵yo dáŋí̵ yarɨgí̵ápimɨ dɨŋí̵ sɨxí̵ muyipa ero amɨpí ní̵nɨ xwí̵á tí̵yo weŋí̵yo dɨŋí̵ sɨxí̵ muyipa ero e'í̵rɨxɨnɨ. Amɨpí xwí̵á tí̵yo dáŋí̵ yarɨgí̵ápimɨ go go dɨŋí̵ sɨxí̵ nuyirí̵náyí̵, ápo Gorɨxomɨ dɨŋí̵ sɨxí̵ muyinɨnɨ. 16 Ayí̵ rɨpɨ nánɨ seararɨŋɨnɨ. Amɨpí xwí̵á tí̵yo dáŋí̵ yarɨgí̵ápɨ í̵wí̵ nánɨ í̵eapá winarɨŋí̵pɨranɨ, sɨŋwí̵ í̵wí̵ wɨnarɨgí̵ápɨranɨ, \"Amɨpí xwe' tí̵ŋáonɨrí̵anɨ?\" nɨyaiwinɨrɨ seáyɨ e menarɨgí̵ápɨranɨ, apɨ nɨpɨnɨ ápo Gorɨxoyá dɨŋí̵yo dánɨ yarɨgí̵ámanɨ. Sɨpí xwí̵á tí̵yo dáŋí̵ imónɨŋí̵ yarɨgí̵á eŋagɨ nánɨ seararɨŋɨnɨ. 17 Amɨpí sɨpí xwí̵á tí̵yo dáŋí̵ yarɨgí̵ápɨ anɨpá nimóga urɨ í̵eapá nɨwinɨrɨ \"Apɨ nionɨyá eŋáná ananɨrɨnɨ.\" yaiwiarɨgí̵ápɨ apɨ enɨ anɨpá nimóga urɨ ení̵á eŋagɨ aiwɨ ámá Gorɨxo \"E e'í̵rɨxɨnɨ.\" yaiwiarɨŋí̵pimɨ xí̵darɨgí̵áyí̵ anɨpá wí mimóní̵ anɨŋí̵ íníná ŋweapí̵rí̵á eŋagɨ nánɨ amɨpí xwí̵á tí̵yo eŋí̵pimɨ dɨŋí̵ sɨxí̵ muyipa e'í̵rɨxɨnɨ.\nÁmá Kiraisomɨ xopɨrárí̵ wianɨro yarɨgí̵áyí̵ yapí̵ wíwapɨyipí̵rɨxɨnɨrɨ urɨŋí̵ nánɨrɨnɨ.18 Gí̵ niaíwí̵yí̵ne', sí̵á yoparí̵yí̵ imónɨníná rɨxa rínárɨnɨ. Eŋíná dánɨ arí̵á re wiŋwápɨ tí̵nɨ xɨxenɨ \"Ámá Kiraisomɨ xopɨrárí̵ wimɨnɨrɨ yarɨŋo rɨxa nɨbɨní̵árɨnɨ.\" arí̵á e wiŋwápɨ tí̵nɨ xɨxenɨ agwɨ ríná ámá Kiraisomɨ xopɨrárí̵ wianɨro yarɨgí̵áyí̵ rɨxa nimónɨro ŋweaŋoɨ. Ayí̵ rɨxa nimónɨro yarɨŋagí̵a sɨŋwí̵ nɨwɨnɨrane nánɨ \"Sí̵á yoparí̵yí̵ imónɨníná rɨxa rínárí̵anɨ?\" yaiwiŋwɨnɨ. 19 Ámá ayí̵ xámɨ none tí̵nɨ nawínɨ nerɨmeánayirane aí nepa none tí̵nɨ nawínɨ mimónɨpa nero nánɨ pí̵nɨ nɨneawiárɨmɨ ugí̵áyí̵rɨnɨ. Ayí̵ nepa none tí̵nɨ kumɨxɨnɨŋwáyí̵ nimónɨro sɨŋwɨrɨyí̵, none tí̵nɨ ananɨ ŋweaanɨro egí̵árɨnɨ. E nerɨ aí \"Ayí̵ negí̵ imónɨgí̵áyí̵ wí menɨnɨ.\" yaiwianɨ nánɨ pí̵nɨ nɨneawiárɨmɨ ugí̵árɨnɨ. 20 Seyí̵ne' ayí̵nɨŋí̵ imónɨgí̵á wiyí̵ne'manɨ. Gorɨxoyá kwíyí̵pɨ rɨxa seaaínɨŋí̵yí̵ne' eŋagí̵a nánɨ xwɨyí̵á nepaxɨŋí̵ imónɨŋí̵pɨ nánɨ seyí̵ne' rɨxa nɨjí̵árɨnɨ. 21 \"Nene sɨnɨ mají̵á imónɨŋagwɨ nánɨ rí̵wamɨŋí̵ rɨpɨ nearɨ mónaparɨnɨ.\" rɨseaimónarɨnɨ? Oweoɨ, seyí̵ne' rɨxa nɨjí̵á nimónɨro \"Xwɨyí̵á nepaxɨŋí̵ imónɨŋí̵pɨ í̵á nɨxɨrɨrɨŋí̵pimɨ dánɨ wí yapí̵ rɨpaxí̵ menɨnɨ.\" nɨjí̵á e enɨ imónɨŋagí̵a nánɨ rí̵wamɨŋí̵ rɨpɨ eaarɨŋɨnɨ. 22 Xwɨyí̵á yapí̵ rarɨŋo, ayí̵ gorɨnɨ? Amɨpí wí nánɨ rarɨŋo marí̵áɨ, sa \"Ámá yeáyí̵ neayimɨxemeaní̵a nánɨ Gorɨxoyá dɨŋí̵ tí̵nɨ arí̵owayá xwí̵á piaxí̵yo dánɨ iwiaroní̵oyɨ rarɨŋwáo Jisasomanɨ.\" rarɨŋo, ayí̵ orɨnɨ. Kiraisomɨ xopɨrárí̵ wimɨnɨrɨ yarɨŋorɨnɨ. Xanomɨ tí̵nɨ xewaxomɨ tí̵nɨ nɨwau'mɨnɨ rí̵wí̵ umoŋorɨnɨ. 23 Ámá gɨyí̵ gɨyí̵ xewaxomɨ rí̵wí̵ numorí̵náyí̵, ayí̵ xanomɨ enɨ rí̵wí̵ umoarɨŋoɨ. Gɨyí̵ gɨyí̵ xewaxo nánɨ \"Yeáyí̵ neayimɨxemeaní̵a nánɨ urowáre'napɨŋorí̵anɨ?\" nɨyaiwiro numímɨnɨrí̵náyí̵, ayí̵ xanomɨ enɨ umímɨnarɨŋoɨ. 24 Seyí̵ne' xwɨyí̵á Jisaso nánɨ iwamí̵ó dánɨ arí̵á wigí̵ápɨ pí̵nɨ mɨwiárɨpa nero dɨŋí̵ í̵á xɨrí̵í̵rɨxɨnɨ. Aga xɨxenɨ e nerónáyí̵, xewaxo tí̵nɨ nawínɨ imónɨro xano tí̵nɨ enɨ nawínɨ imónɨro epí̵rí̵árɨnɨ. 25 Xewanɨŋo mimáyo dánɨ nearɨŋí̵pɨ, ayí̵ rɨpɨrɨnɨ, \"Seyí̵ne' e nerónáyí̵, dɨŋí̵ nɨyɨmɨŋí̵ tí̵gí̵áyí̵ne' imónɨpí̵rí̵árɨnɨ.\" nearɨŋí̵pɨrɨnɨ. 26 Payí̵ rɨnamɨ xámɨ eáápɨ ámá xwɨyí̵á Jisaso nánɨ rɨnɨŋí̵pɨ yapí̵ seaíwapɨyanɨro yarɨgí̵áyí̵ nánɨ nɨrɨrɨ eáárɨnɨ. 27 Seyí̵ne' ayí̵nɨŋí̵ imónɨgí̵á wiyí̵ne'manɨ. Kwíyí̵ Gorɨxoyá seaaínɨŋí̵pɨ rí̵ánɨŋí̵ mimóní̵ sɨnɨ aí tí̵nɨ eŋagí̵a nánɨ ámá wí seare'wapɨyipaxí̵yí̵ne'manɨ. E nɨsearɨrɨ aí kwíyí̵ seaaínɨŋí̵pɨ amɨpí ní̵nɨ Kiraiso nánɨ dɨŋí̵ mopaxí̵ imónɨŋí̵pɨ nánɨ nɨseainɨrí̵ná yapí̵ bɨ mimóní̵ nepaxɨŋí̵ imónɨŋí̵pɨnɨ seainarɨŋí̵ eŋagɨ nánɨ agwɨ xegí̵pɨ nɨseaiga urɨ xámɨ nɨseaiga urɨ eŋí̵pɨ tí̵nɨ xɨxenɨ nero Kiraisomɨ xaíwí̵ í̵á uxɨrí̵í̵rɨxɨnɨ.\n\"Ámá Gorɨxoyá imónɨgí̵áyí̵ í̵wí̵ ne'ra warɨgí̵ámanɨ.\" urɨŋí̵ nánɨrɨnɨ.28 Gí̵ niaíwí̵piayí̵ne', o sɨŋánɨ nimónɨrɨ weapáná peayí̵ nɨneaunɨrɨ wará sarí̵wá mɨmárɨní̵ newiárɨmónɨrane e'í̵ roaní̵wá nánɨ omɨ xaíwí̵ í̵á uxɨrí̵í̵rɨxɨnɨ. 29 Seyí̵ne' \"Gorɨxo we' rónɨŋorɨnɨ.\" nɨyaiwiro nɨjí̵á imónɨŋagí̵a nánɨ rɨpɨ enɨ aga nɨjí̵á imónɨpaxí̵yí̵ne'rɨnɨ, \"We' rónɨŋí̵ yarɨgí̵á gɨyí̵ gɨyí̵, ayí̵ Gorɨxo o xegí̵ emeaŋí̵yí̵rɨnɨ.\" Nɨjí̵á e enɨ imónɨpaxí̵yí̵ne'xɨnɨ.\nCopyright information for AAK\nWelcome to STEP Bible\nFrom Tyndale House, Cambridge UK\nUse the search box to find Bibles, commentaries, passages, search terms, etc. Here are some examples:\nESVGen 1\nThis shows how to quickly lookup a passage.\nNIVESVKJVGen 1\nLooking up a passage in three different translations is also easy.\nESVbrother\nThis asks STEP to search for the Greek word for 'brother' and show the results in the ESV.\nNIVESVlandhe.sed\nThis example runs both a 'Hebrew word search' and a 'Text' search and shows the results in both the NIV and ESV.\nESVthroneDavidIsa-Rev\nYou can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.\nKJVWHNUJohn 1\nInterlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.\n© Tyndale House, Cambridge, UK - 2018","id":"<urn:uuid:43112b7e-4267-4f94-97fb-77f06941c57b>","dump":"CC-MAIN-2018-13","url":"https:\/\/www.stepbible.org\/?q=version=AAK%7Creference=1Jo.2","date":"2018-03-20T17:35:00Z","file_path":"s3:\/\/commoncrawl\/crawl-data\/CC-MAIN-2018-13\/segments\/1521257647519.62\/warc\/CC-MAIN-20180320170119-20180320190119-00458.warc.gz","language":"aak","language_score":0.99999547,"language_script":"Latn","minhash_cluster_size":4,"top_langs":"{\"aak_Latn_score\": 0.9999954700469971}","num_words":1103,"character_repetition_ratio":0.072,"word_repetition_ratio":0.029,"special_characters_ratio":0.172,"stopwords_ratio":0.149,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Revelation of John 3\nAŋí̵ Sadisɨyo sɨyikí̵ xí̵oyáyo nánɨ xwɨyí̵á urɨŋí̵ nánɨrɨnɨ.1 \"Joxɨ sɨyikí̵ nionɨyá Sadisɨyo ŋweagí̵áyí̵yá aŋí̵najomɨ rí̵wamɨŋí̵ re nearɨ wiowárí̵ɨrɨxɨnɨ, 'Kwíyí̵ Gorɨxoyá we' wí̵u'mɨ dáŋí̵ wau' tí̵nɨ siŋí̵ we' wí̵u'mɨ dáŋí̵ wau' tí̵nɨ apiau' tí̵ŋo re rɨŋoɨ urí̵ɨrɨxɨnɨ, \"Nionɨ joxɨ yarɨŋí̵pɨ nánɨ nɨjí̵á imónɨŋɨnɨ. Seyí̵ne' nánɨ wa re rarɨgí̵árɨnɨ, 'Jisasoyá sɨyikí̵ imónɨgí̵á ayí̵ sɨnɨ dɨŋí̵ nɨwɨkwí̵roro nánɨ sɨŋí̵nɨŋí̵ imónɨŋoɨ.' rarɨŋagí̵a aí seyí̵ne' rɨxa peá nɨnɨmoro nánɨ dɨŋí̵ nɨkwí̵roarɨgí̵ápɨ rɨxa íkwí̵kwí̵ yinɨ. 2 Nionɨ nɨnɨxí̵dɨro neróná gí̵ ápo Gorɨxo 'Apɨ neróná we' rónɨŋí̵ yarɨŋoɨ.' wimónarɨŋí̵pɨ tí̵nɨ xɨxenɨ mepa nero nánɨ sánɨŋí̵ wegí̵áyí̵ne', seyí̵ne' rɨxa nɨwiápí̵nɨmearo segí̵ xámɨ píránɨŋí̵ yagí̵á samɨŋí̵ nɨwerɨ anɨpá imónɨmɨnɨrɨ yarɨŋí̵pɨ ámɨ dɨŋí̵ aumau'mí̵ ninɨro eŋí̵ sɨxí̵ eámɨxɨní̵poyɨ. 3 Xámɨ nionɨ nánɨ arí̵á nɨwirí̵ná dɨŋí̵ nɨkwí̵rogí̵ápɨ ámɨ dɨŋí̵ oseainɨnɨ. Apimɨ nɨxí̵dɨróná segí̵ í̵wí̵ yarɨgí̵ápɨ rí̵wí̵mɨnɨ mamóí̵rɨxɨnɨ. Sánɨŋí̵ wegí̵e dánɨ mɨwiápí̵nɨmeapa e'ánáyí̵, nionɨ ámá í̵wí̵ meámɨnɨrɨ barɨgí̵áyí̵ yapɨ nɨbɨrɨ maiwí ŋweagí̵ámɨ seaímeámɨnɨrɨ yarí̵ná nɨjí̵á wí re imónɨpí̵rí̵ámanɨ, 'O íná bɨnɨrí̵enɨŋoɨ?' yaiwipí̵rí̵ámanɨ. 4 E nɨsearɨrɨ aí Sadisɨyo ŋweagí̵á wiyí̵ne' nionɨ píránɨŋí̵ nɨnɨxí̵dɨro nánɨ í̵wí̵ me' neróná segí̵ rapɨrapí̵ kíyí̵nɨŋí̵ mórɨmɨxarɨgí̵áyí̵ne'rɨnɨ. Seyí̵ne' árí̵ní̵ wí sɨnɨ ŋweaŋoɨ. Seyí̵ne' rapɨrapí̵ apí̵á weŋí̵ nɨyínɨmáná nionɨ tí̵nɨ nawínɨ aŋí̵ yaní̵wárɨnɨ. Seyí̵ne' nionɨ píránɨŋí̵ nɨnɨxí̵dɨrɨŋí̵yo dánɨ e epaxí̵ imónɨpí̵rí̵á eŋagɨ nánɨ rarɨŋɨnɨ. 5 Ámá nionɨ nɨnɨxí̵dɨróná peá mɨnɨmó xopɨrárí̵nɨŋí̵ wíí̵á gɨyí̵ gɨyo nionɨ rapɨrapí̵ apí̵á weŋí̵ ru'nɨŋí̵ imónɨŋí̵yí̵ uyírɨrɨ wigí̵ yoí̵ íkwí̵ ámá dɨŋí̵ nɨyɨmɨŋí̵ imónɨŋí̵ íníná ŋweapí̵rí̵a nánɨ yoí̵ ŋwɨrárɨnɨŋí̵namɨ ŋwɨrárɨnɨŋí̵pɨ mɨkwí̵rɨpa erɨ gí̵ ápo tí̵nɨ xegí̵ aŋí̵najowa tí̵nɨ sɨŋwí̵ anɨgí̵e dánɨ 'Ayí̵ gí̵ ámárɨnɨ.' urɨrɨ emí̵árɨnɨ. 6 Arí̵á tí̵gí̵áyí̵ne' eŋánáyí̵, xwɨyí̵á Gorɨxoyá kwíyí̵pɨ sɨyikí̵ nionɨyá imónɨgí̵áyo urarɨŋí̵ rɨpɨ arí̵á ókiarí̵ umóní̵poyɨ.\" rɨŋoɨ.' nɨrɨrɨ rí̵wamɨŋí̵ eáɨrɨxɨnɨ.\nAŋí̵ Piradepiayo sɨyikí̵ xí̵oyáyo nánɨ xwɨyí̵á urɨŋí̵ nánɨrɨnɨ.7 \"Joxɨ sɨyikí̵ nionɨyá Piradepiayo ŋweagí̵áyí̵yá aŋí̵najomɨ rí̵wamɨŋí̵ re nearɨ wiowárí̵ɨrɨxɨnɨ, 'Xewɨnɨ aga xegí̵ bɨ imónɨrɨ nepaxɨŋí̵ imónɨrɨ eŋo —O kí mɨxí̵ ináyí̵ Depito eŋíná í̵á xɨrɨŋí̵pa aŋí̵ sɨŋí̵yo ŋweapí̵rí̵a nánɨ í̵á xɨrɨŋorɨnɨ. O í̵kwíáná ámá wo ówaŋí̵ yárɨpaxí̵ menɨnɨ. O ówaŋí̵ yáráná ámá wo í̵kwipaxí̵ menɨnɨ. O re rɨŋoɨ urí̵ɨrɨxɨnɨ, 8 \"Amɨpí seyí̵ne' yarɨgí̵ápɨ nánɨ nionɨ nɨjí̵árɨnɨ. Eŋí̵ xwapí̵ meánɨgí̵áyí̵ne' nimónɨro aí xwɨyí̵á nionɨyápɨ xaíwí̵ í̵á nɨxɨrɨro xeanɨŋí̵ seaikáráná 'Jisasomɨ xí̵darɨgí̵áyí̵ wienemanɨ.' murɨpa egí̵á eŋagɨ nánɨ segí̵ sí̵mɨmaŋí̵ rɨwámɨnɨ nionɨ aŋí̵ ówaŋí̵ ámá wo mɨyárɨpaxí̵ imónɨŋí̵na seaɨkwiáríárɨnɨ. 9 Ámá 'Gorɨxomɨ yayí̵ oumeanɨrane nánɨ awí eánarɨŋwɨnɨ.' nɨrɨnɨro aí surí̵má nero Setenomɨ xí̵darɨgí̵áyí̵ —Ayí̵ nepa Judayí̵ mimónɨpa nero aiwɨ yapí̵ nɨrɨro 'Judayí̵ wienerɨnɨ.' rarɨgí̵áyí̵rɨnɨ. Ayí̵ nionɨyá dɨŋí̵yo dánɨ nɨbɨro wauní̵ nɨseaikárɨnɨro segí̵ sɨkwí̵ tí̵ŋí̵ e nɨpí̵kínɨmearo nɨjí̵á re imónɨpɨrí̵árɨnɨ, 'Ámá tɨyí̵ o dɨŋí̵ sɨxí̵ uyiŋí̵yí̵rɨnɨ.' Nɨjí̵á e imónɨpí̵rí̵árɨnɨ. 10 Seyí̵ne' xwɨyí̵á 'Ámá xeanɨŋí̵ seaíí̵ápimɨ xwámámí̵ nɨwiro anɨŋí̵ nɨxí̵dí̵í̵rɨxɨnɨ.' searɨŋápɨ píránɨŋí̵ í̵á nɨxɨra warɨŋagí̵a nánɨ nionɨ xeanɨŋí̵ rí̵á tí̵ŋí̵ ámá xwí̵á rɨrí nɨrímɨnɨ ŋweagí̵á nɨyonɨ iwamí̵ó wíwapɨyinɨ nánɨ wímeaní̵ápimɨ dánɨ seyí̵ne' seamɨxeámí̵árɨnɨ. 11 Nionɨ sɨnɨ me' nɨbɨrɨ seaímeámí̵á eŋagɨ nánɨ wa segí̵ amɨnaŋwí̵ dɨŋí̵ nɨyɨmɨŋí̵ íníná ŋweapí̵rí̵á nánɨ dí̵kínɨpí̵rí̵ápɨ seapírɨpí̵rɨxɨnɨrɨ nionɨ nɨnɨxí̵dɨróná í̵á xɨrarɨgí̵ápɨ anɨŋí̵ miní̵ píránɨŋí̵ í̵á xɨrí̵í̵rɨxɨnɨ. 12 Ámá nionɨ nɨnɨxí̵dɨróná xopɨrárí̵ wíí̵á gɨyí̵ gɨyo nionɨ nɨmearɨ gí̵ ápo Gorɨxoyá aŋí̵ ŋwí̵áiwámɨ íkí̵á xwɨyí̵ánɨŋí̵ oraŋiáráná ámɨ iwámɨ dánɨ wí peyeapí̵rí̵ámanɨ. Ayo gí̵ ápo Gorɨxoyá yoí̵pɨ ŋwɨrárɨrɨ aŋí̵ o ŋweaŋí̵piyá —Aŋí̵ apɨ Jerusaremɨ Sɨŋí̵pɨyɨ rɨnɨŋí̵pɨrɨnɨ. O tí̵ŋí̵ e aŋí̵namɨ dánɨ wepí̵nɨní̵ápɨrɨnɨ. Apiyá yoí̵ ŋwɨrárɨrɨ emí̵árɨnɨ. 13 Arí̵á tí̵gí̵áyí̵ne' eŋánáyí̵, xwɨyí̵á Gorɨxoyá kwíyí̵pɨ sɨyikí̵ nionɨyá imónɨgí̵áyo urarɨŋí̵pɨ arí̵á ókiarí̵ umóní̵poyɨ.\" rɨŋoɨ.' nɨrɨrɨ rí̵wamɨŋí̵ nearɨ wiowárí̵ɨrɨxɨnɨ.\nAŋí̵ Reodisiayo sɨyikí̵ xí̵oyáyo nánɨ xwɨyí̵á urɨŋí̵ nánɨrɨnɨ.14 \"Joxɨ sɨyikí̵ nionɨyá Reodisiayo ŋweagí̵áyí̵yá aŋí̵najomɨ rí̵wamɨŋí̵ re nearɨ wiowárí̵ɨrɨxɨnɨ, 'Nepaxɨŋí̵ imónɨŋo —O Gorɨxo ámáyo xí̵o imónɨŋí̵pɨ nánɨ wíwapɨyíwɨnɨgɨnɨrɨ urowáre'napɨŋí̵pɨ nepánɨ wíwapɨyirɨ xɨxenɨ nɨpɨnɨ yárɨrɨ eŋorɨnɨ. O amɨpí nɨpɨnɨ Gorɨxo imɨxɨŋí̵pɨ mí̵kí̵ ikiŋorɨnɨ. O re rɨŋoɨ urí̵ɨrɨxɨnɨ, 15 \"Amɨpí seyí̵ne' yarɨgí̵ápɨ nánɨ nionɨ nɨjí̵árɨnɨ. Sogwí̵ dɨŋí̵ yinarɨŋí̵pánɨŋí̵ yarɨgí̵áyí̵ne', seyí̵ne' rí̵á sínɨŋí̵ nimónɨro nionɨ aga píránɨŋí̵ mɨnɨxí̵dɨpa yarɨgí̵árɨnɨ. E nɨsearɨrɨ aí imɨŋí̵ rárɨŋí̵nɨŋí̵ nimónɨro anɨŋí̵nɨ dɨŋí̵ peá nɨnɨmoro enɨ mɨyarɨgí̵árɨnɨ. Sa sogwí̵ dɨŋí̵ yinarɨŋí̵pánɨŋí̵ yarɨgí̵árɨnɨ. Seyí̵ne' rí̵á nɨsínɨrɨ sɨŋwɨrɨyí̵, imɨŋí̵ nɨrárɨrɨ sɨŋwɨrɨyí̵, 'Ayí̵ ananɨrɨnɨ.' nimónɨmɨnɨrɨ e'í̵rɨnɨ. 16 Seyí̵ne' rí̵á mɨsínɨpa ero imɨŋí̵ mɨrárɨpa ero nero sa sogwí̵ dɨŋí̵ yinarɨŋí̵pánɨŋí̵ yarɨŋagí̵a nánɨ seyí̵ne' gí̵ maŋí̵yo dánɨ emɨ seau'rɨmómí̵árɨnɨ. 17 Sewanɨŋí̵yí̵ne' 'Amɨpí bɨ mɨneamu'roŋenerɨnɨ. Amɨpí xwe' ayá tí̵ŋwae'nerɨnɨ. Amɨpí aí bɨ nánɨ mikeamónɨŋwɨnɨ.' nɨrɨnɨro aiwɨ gí̵ sɨŋwí̵yo dánɨ seyí̵ne' imónɨgí̵á rɨpɨ nánɨ aga mají̵á imónɨŋoɨ. Sɨpí imónɨro ámá dɨŋí̵ sɨpí seaipaxí̵ imónɨro uyípeayí̵ imónɨro sɨŋwí̵ supárɨŋí̵ imónɨro íkwauyɨxí̵ imónɨro egí̵ápɨ nánɨ sewanɨŋí̵yí̵ne' mají̵á imónɨŋagí̵a nánɨ 18 nionɨ seyí̵ne' ámɨ píránɨŋí̵ nɨxí̵dɨpí̵rí̵a nánɨ ewayí̵ xwɨyí̵á rɨpɨ bɨ osearɨmɨnɨ, 'Seyí̵ne' amɨpí wí mɨmu'rónɨgí̵áyí̵ne' imónɨpí̵rɨ nánɨ sí̵ŋá gorí̵ rí̵á yeááná sikí̵ nɨrɨxanowimáná awiaxí̵ imónɨŋí̵pɨ bɨ nionɨ bí̵ niro ámá sɨŋwí̵ seanarí̵ná íkwauyɨxí̵ eŋagɨ nɨseanɨróná ayá seainɨnɨgɨnɨrɨ rapɨrapí̵ apí̵á weŋí̵ yínɨpí̵rɨ nánɨ bɨ bí̵ niro pɨgí̵í sɨŋwí̵yo gí̵nií̵ ninɨro sɨŋwí̵ anɨpí̵rɨ nánɨ bɨ bí̵ niro e'í̵rɨxɨnɨ.' osearɨmɨnɨ. 19 Ámá nionɨ dɨŋí̵ sɨxí̵ uyiŋáyí̵ píránɨŋí̵ onɨxí̵dí̵poyɨnɨrɨ mɨxí̵ nurɨrɨ sɨyikí̵ weaíwapɨyarɨŋá eŋagɨ nánɨ sí̵mí̵ nɨxeadí̵pe'nɨro segí̵ í̵wí̵ yarɨgí̵ápɨ rí̵wí̵mɨnɨ nɨmamoro e'í̵rɨxɨnɨ. 20 Arí̵á e'poyɨ. Nionɨ segí̵ xwioxí̵yo í̵wí e'nɨŋí̵ bí̵arɨwámɨnɨ nɨrómáná ówaŋí̵ iwaŋí̵ eaarɨŋɨnɨ. Ámá go go maŋí̵pá arí̵á nɨnirɨ ówaŋí̵ nɨní̵kwiirí̵náyí̵, o tí̵ŋí̵ e nánɨ nɨpáwirɨ o tí̵nɨ yawawi aiwá nawínɨ naní̵wírɨnɨ. 21 Ámá nionɨ nɨnɨxí̵dɨróná xopɨrárí̵nɨŋí̵ wíí̵á gɨyí̵ gɨyí̵ nionɨ xopɨrárí̵ nɨwiárɨmɨ gí̵ ápoyá siá íkwiaŋwí̵namɨ xí̵o tí̵nɨ ŋweaŋápa ayí̵ enɨ nionɨ tí̵nɨ gí̵ siá íkwiaŋwí̵namɨ xe nɨŋwearo ámáyo umeŋweápoyɨnɨrɨ sɨŋwí̵ wɨnɨmí̵árɨnɨ. 22 Arí̵á tí̵gí̵áyí̵ne' eŋánáyí̵, xwɨyí̵á Gorɨxoyá kwíyí̵pɨ sɨyikí̵ nionɨyá imónɨgí̵áyo urarɨŋí̵ rɨpɨ arí̵á ókiarí̵ umóní̵poyɨ.\" rɨŋoɨ.' nɨrɨrɨ rí̵wamɨŋí̵ nearɨ wiowárí̵ɨrɨxɨnɨ.\" nɨrɨŋɨnigɨnɨ.\nCopyright information for AAK\nWelcome to STEP Bible\nFrom Tyndale House, Cambridge UK\nUse the search box to find Bibles, commentaries, passages, search terms, etc. Here are some examples:\nESVGen 1\nThis shows how to quickly lookup a passage.\nNIVESVKJVGen 1\nLooking up a passage in three different translations is also easy.\nESVbrother\nThis asks STEP to search for the Greek word for 'brother' and show the results in the ESV.\nNIVESVlandhe.sed\nThis example runs both a 'Hebrew word search' and a 'Text' search and shows the results in both the NIV and ESV.\nESVthroneDavidIsa-Rev\nYou can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.\nKJVWHNUJohn 1\nInterlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.\n© Tyndale House, Cambridge, UK - 2018","id":"<urn:uuid:efaa35bc-608e-44a1-90c0-c4c5c9a2e75a>","dump":"CC-MAIN-2018-13","url":"https:\/\/www.stepbible.org\/?q=version=AAK%7Creference=Rev.3","date":"2018-03-19T18:56:44Z","file_path":"s3:\/\/commoncrawl\/crawl-data\/CC-MAIN-2018-13\/segments\/1521257647044.86\/warc\/CC-MAIN-20180319175337-20180319195337-00088.warc.gz","language":"aak","language_score":0.999989748,"language_script":"Latn","minhash_cluster_size":4,"top_langs":"{\"aak_Latn_score\": 0.9999897480010986}","num_words":1000,"character_repetition_ratio":0.053,"word_repetition_ratio":0.02,"special_characters_ratio":0.166,"stopwords_ratio":0.142,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Revelation of John 6\nSipɨsipí̵ miáo bɨkwí̵namɨ tamɨxɨnɨŋí̵pɨ ararí̵kímí̵ eŋí̵ nánɨrɨnɨ.1 Nionɨ sipɨsipí̵ miáo bɨkwí̵namɨ tamɨxɨnɨŋí̵ we' wí̵u'mɨ dáŋí̵ wau' eŋí̵pɨ bɨ arí̵kíagɨ nɨwɨnɨrí̵ná dɨŋí̵ tí̵ŋí̵ imónɨgí̵á wau' wau' awa wo akɨrɨwí̵nɨŋí̵ nɨrɨrí̵ná \"Eɨnɨ.\" rarɨŋagɨ arí̵á nɨwirɨ 2 wenɨŋí̵ e'áyí̵ wɨnɨŋanigɨnɨ. Osí̵ apí̵á weŋí̵ wo wɨnɨŋanigɨnɨ. Osomɨ seáyɨ e xeŋweaŋo e'waikí̵ bá í̵á nɨxɨrɨrɨ ŋweaŋagɨ wɨnɨŋanigɨnɨ. Amɨnaŋwí̵ ámá mɨxí̵ ninɨrí̵ná xopɨrárí̵ wíomɨ wiarɨgí̵áyí̵ wɨna omɨ mɨnɨ wíáná o xopɨrárí̵ winí̵o yapɨ nimónɨrɨ ámáyo xopɨrárí̵ wíamɨgɨnɨrɨ u'agɨ wɨnɨŋanigɨnɨ.\n3 Bɨkwí̵namɨ tamɨxɨnɨŋí̵ ámɨ bɨ sipɨsipí̵ miáo arí̵kíáná dɨŋí̵ tí̵ŋí̵ imónɨgí̵á wau' wau' awa ámɨ wo \"Eɨnɨ.\" rarɨŋagɨ arí̵á nɨwirí̵ná wɨnɨŋanigɨnɨ. 4 Osí̵ ámɨ wo, ayí̵á rɨŋo u'agɨ nɨwɨnɨrɨ Gorɨxo xe osomɨ xeŋweaŋo ámá xwí̵árímɨ nɨwayɨrónɨro awayinɨ ŋweagí̵áyí̵ mɨxí̵ níkwí̵naroro wiwɨnɨ pɨpɨkímí̵ iní̵í̵rɨxɨnɨrɨ owíwapɨyinɨrɨ sɨŋwí̵ wɨnarɨŋagɨ nɨwɨnɨrɨ e emɨnɨrɨ warí̵ná kirá mɨxí̵ nánɨ sepiá bá mɨnɨ wiowárí̵agɨ wɨnɨŋanigɨnɨ.\n5 Bɨkwí̵namɨ tamɨxɨnɨŋí̵ ámɨ bɨ arí̵kíáná dɨŋí̵ tí̵ŋí̵ imónɨgí̵á wau' wau' awa ámɨ wo \"Eɨnɨ.\" rarɨŋagɨ arí̵á nɨwirí̵ná wenɨŋí̵ e'áyí̵ wɨnɨŋanigɨnɨ. Osí̵ u'rapí pí̵pí̵ó oŋí̵ wo wɨnɨŋanigɨnɨ. Osomɨ seáyɨ e xeŋweaŋo ámáyo aiwá onɨmiápia nɨwiayirɨ aí nɨgwí̵ xwe' urɨrápɨmí̵ winí̵a nánɨ sɨkerí̵á bɨ í̵á nɨxɨrɨmáná xeŋweaŋagɨ wɨnɨŋanigɨnɨ. 6 Maŋí̵pí̵nɨŋí̵ imónɨŋí̵ bɨ dɨŋí̵ tí̵ŋí̵ imónɨgí̵á wau' wau' awamɨ áwɨnɨmɨ dánɨ re rarɨŋagɨ arí̵á wiŋanigɨnɨ, \"Wití̵ aiwá sɨxí̵ aga onɨmiáwá nánɨ xegí̵ nɨgwí̵ rɨpɨ roŋí̵wárɨnɨ. Ámá sí̵á wɨyimɨ omɨŋí̵ rí̵á tí̵ŋí̵ nerí̵ná nɨgwí̵ meaarɨgí̵ápɨ tí̵nɨ xɨxenɨ imónɨŋí̵wárɨnɨ. Barí aiwá sɨxí̵ aga onɨmiá wí̵xau' wá nánɨ xegí̵ nɨgwí̵ axí̵pɨ wenɨ. Joxɨ wití̵ aiwá tí̵nɨ barí aiwá tí̵nɨ xwɨrí̵á ikɨxe'áná xegí̵ nɨgwí̵pɨ seáyɨ e imónɨní̵a eŋagɨ aiwɨ wainí̵ uraxí̵ tí̵nɨ íkí̵á sogwí̵ gɨrisí̵ imɨxarɨgí̵ápɨ tí̵nɨ nánɨ nɨgwí̵ seáyɨ e ronɨgɨnɨrɨ xwɨrí̵á mikɨxepanɨ.\" rarɨŋagɨ arí̵á wiŋanigɨnɨ.\n7 Bɨkwí̵namɨ tamɨxɨnɨŋí̵ ámɨ bɨ arí̵kíáná dɨŋí̵ tí̵ŋí̵ imónɨgí̵á yoparo \"Eɨnɨ.\" rarɨŋagɨ arí̵á nɨwirí̵ná 8 wenɨŋí̵ e'áyí̵ wɨnɨŋanigɨnɨ. Osí̵ siyó rɨŋí̵ wo wɨnɨŋanigɨnɨ. Osomɨ xeŋweaŋo —O xegí̵ yoí̵ Pɨyoyɨ wí̵rɨnɨŋorɨnɨ. O xeŋweaŋagɨ wɨnɨŋanigɨnɨ. Pɨyɨŋí̵ Siwí Aŋí̵yo Wárarɨŋoyɨ rɨnɨŋo nawínɨ rí̵wí̵mɨnɨ nɨxeŋweámáná warɨŋagí̵i wɨnɨŋanigɨnɨ. Gorɨxo awau' ámá xwí̵á rɨrí nɨrímɨnɨ biau' biau' imónɨgí̵á bimɨ nɨpɨkiríná xe mɨxí̵ nánɨ nɨwíwapɨyiri pɨpɨkímí̵ eri aiwá nánɨ dí̵wí̵ nɨwimɨxɨri pɨpɨkímí̵ eri sɨmiárí̵ nɨwiri pɨpɨkímí̵ eri sí̵wí sayí̵ oroaní̵poyɨnɨrɨ nɨwimɨxɨri pɨpɨkímí̵ eri e'isixɨnɨrɨ sɨŋwí̵ wɨnowárí̵agɨ wɨnɨŋanigɨnɨ.\n9 Bɨkwí̵namɨ tamɨxɨnɨŋí̵ ámɨ bɨ arí̵kíáná nionɨ wenɨŋí̵ e'áyí̵ wɨnɨŋanigɨnɨ. Rɨdɨyowá nánɨ íráí̵ noa peyinɨŋí̵yo ínɨmɨ ámá xwɨyí̵á Gorɨxoyá wáí̵ urɨmero Jisaso ure'wapɨyiŋí̵pɨ anɨŋí̵ miní̵ xí̵dɨro yarɨŋagí̵a nánɨ pɨkigí̵áyí̵yá dɨŋí̵yí̵ ínɨmɨ e yarɨŋagí̵a wɨnɨŋanigɨnɨ. 10 Ayí̵ eŋí̵ tí̵nɨ re urarɨŋagí̵a arí̵á wiŋanigɨnɨ, \"Ámɨnáoxɨnɨ, aga xegí̵ bɨ imónɨrɨ nepaxɨŋí̵ imónɨrɨ eŋoxɨnɨ, sí̵á araríná sɨpí neaikárí̵á xwí̵áyo ŋweagí̵áyo pɨrí̵ mumamó nerɨ nene neapɨkigí̵á nánɨ eŋí̵ mɨmeá nerɨ kikií̵á erí̵árɨnɨ?\" urarɨŋagí̵a arí̵á nɨwirɨ 11 nɨyonɨ womɨnɨ womɨnɨ rapɨrapí̵ apí̵á weŋí̵ sepiá wu' yínɨpí̵rɨ nánɨ mɨnɨ nɨwirɨ re urarɨŋagɨ arí̵á wiŋanigɨnɨ, \"Seyí̵ne' bɨ onɨmiápɨ sɨnɨ wenɨŋí̵ nero kikií̵á ŋweáí̵rɨxɨnɨ. Seyí̵ne' seapɨkíí̵ápa ámá ápo Gorɨxoyá xɨnáíwánɨŋí̵ imónɨro segí̵ se'rɨxí̵meá imónɨro egí̵á wínɨyo enɨ xe pɨkíí̵rɨxɨnɨrɨ yaiwiŋí̵pɨ tí̵nɨ xɨxenɨ pɨkipí̵rí̵e nánɨ wenɨŋí̵ nerɨ ŋweáí̵rɨxɨnɨ.\" urarɨŋagɨ arí̵á wiŋanigɨnɨ.\n12 Bɨkwí̵namɨ tamɨxɨnɨŋí̵ ámɨ bɨ arí̵kíáná wenɨŋí̵ e'áyí̵ wɨnɨŋanigɨnɨ. Poboní̵ ayɨkwí̵ me' erɨ sogwí̵ maní̵ pí̵pí̵ó wárɨrɨ emá xí̵á ayí̵á nɨrɨrí̵ná ragí̵ pwarɨŋí̵pánɨŋí̵ rɨrɨ 13 siŋí̵ aŋí̵ pɨrí̵yo dánɨ nɨrɨwómioarí̵ná íkí̵á pikí̵ sogwí̵ sɨnɨ yóí̵ meŋáná rí̵wɨpí kɨkɨdɨmí̵ e'áná pie'roarɨŋí̵pa axí̵pɨ e pie'rorɨ 14 aŋí̵ pɨrí̵ íkwí̵ wɨnánɨŋí̵ áwɨnɨ e naxɨnowárɨnɨmáná mɨdɨmɨdánɨ nɨxope'ga urɨ dí̵wí̵ ní̵nɨ tí̵nɨ pɨrɨŋwí̵ ní̵nɨ tí̵nɨ xámɨ imónɨŋe dánɨ nɨxoyí̵píga nurɨ ámɨ wí e imónɨrɨ yarɨŋagɨ nɨwɨnɨrɨ 15 xwí̵áyo dáŋí̵ mɨxí̵ ináyí̵ tí̵nɨ ámá wíyo seáyɨ e wimónɨgí̵áyí̵ tí̵nɨ porisí̵yo seáyɨ e wimónɨgí̵áyí̵ tí̵nɨ ámá amɨpí wí mɨmu'rónɨgí̵áyí̵ tí̵nɨ ámá xwe'rɨxa imónɨgí̵áyí̵ tí̵nɨ ámá kodɨreakí̵ nero xɨnáíwánɨŋí̵ nimónɨrɨ omɨŋí̵ wiiarɨgí̵á ní̵nɨyí̵ tí̵nɨ ámá wigí̵ omɨŋí̵nɨ yarɨgí̵áyí̵ tí̵nɨ wiwanɨŋí̵yí̵ sí̵ŋá óí̵yo pí̵nɨ ŋwearo dí̵wí̵ sí̵ŋá tí̵nɨ eŋe yimároŋí̵mɨ pí̵nɨ ŋwearo yarɨŋagí̵a wɨnɨŋanigɨnɨ. 16 E nero dí̵wí̵yo tí̵nɨ sí̵ŋáyo tí̵nɨ re urarɨŋagí̵a wɨnɨŋanigɨnɨ, \"Sí̵ŋá tɨyí̵ne', dí̵wí̵ tɨyí̵ne', ananɨ seáyɨ e neaɨkwarɨmoɨ. Íkwiaŋwí̵namɨ e'í̵ ŋweaŋo sɨŋwí̵ neanɨrɨ sipɨsipí̵ miáo wikí̵ neaónɨŋí̵pɨ pɨrí̵ neamamorɨ enɨgɨnɨrɨ rɨtí̵ neateɨ. 17 Sí̵á sɨpíyí̵, sí̵á awau' wikí̵ neaónɨgí̵í eŋagɨ nánɨ pɨrí̵ neamamopɨsí̵íyí̵ rɨxa nimónɨnɨ eŋagɨ nánɨ rarɨŋwɨnɨ. Apimɨ gone mu'ropaxí̵ imónɨŋwɨnɨ? Oweoɨ.\" rarɨŋagí̵a arí̵á wiŋanigɨnɨ.\nCopyright information for AAK\nWelcome to STEP Bible\nFrom Tyndale House, Cambridge UK\nUse the search box to find Bibles, commentaries, passages, search terms, etc. Here are some examples:\nESVGen 1\nThis shows how to quickly lookup a passage.\nNIVESVKJVGen 1\nLooking up a passage in three different translations is also easy.\nESVbrother\nThis asks STEP to search for the Greek word for 'brother' and show the results in the ESV.\nNIVESVlandhe.sed\nThis example runs both a 'Hebrew word search' and a 'Text' search and shows the results in both the NIV and ESV.\nESVthroneDavidIsa-Rev\nYou can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.\nKJVWHNUJohn 1\nInterlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.\n© Tyndale House, Cambridge, UK - 2018","id":"<urn:uuid:2744118d-d2c6-47df-8925-bc68ba69af87>","dump":"CC-MAIN-2018-13","url":"https:\/\/www.stepbible.org\/?q=version=AAK%7Creference=Rev.6","date":"2018-03-17T07:06:45Z","file_path":"s3:\/\/commoncrawl\/crawl-data\/CC-MAIN-2018-13\/segments\/1521257644701.7\/warc\/CC-MAIN-20180317055142-20180317075142-00091.warc.gz","language":"aak","language_score":0.9999785423,"language_script":"Latn","minhash_cluster_size":3,"top_langs":"{\"aak_Latn_score\": 0.9999785423278809}","num_words":794,"character_repetition_ratio":0.084,"word_repetition_ratio":0.01,"special_characters_ratio":0.171,"stopwords_ratio":0.098,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Mark 12\nEwayí̵ ikaxí̵ wainí̵ omɨŋí̵ sɨŋwí̵ uwɨniarɨgí̵áwa nánɨrɨnɨ.1 Jisaso ewayí̵ xwɨyí̵á wí ŋwí̵ ikaxí̵ eánɨŋí̵pɨ mewegí̵áwamɨ tí̵nɨ Parisiowamɨ tí̵nɨ nurɨrɨ re urɨŋɨnigɨnɨ, \"Ámá wo wainí̵ uraxí̵ ɨwí̵á nurɨrɨ xwí̵ná nɨrorɨ wainí̵ xegí̵ iniɨgí̵ nɨpí̵rí̵a nánɨ wainí̵ sogwí̵ xoyɨkímí̵ ení̵a nánɨ sí̵ŋáyo óí̵ nɨrɨxɨrɨ wainí̵ omɨŋí̵yo áwɨnɨmɨ aŋí̵ awí ŋweapí̵rí̵a nánɨ seáyɨ e'mɨ nɨmɨra nɨpeyirɨ ne'ɨsáná ámá wí sɨŋwí̵ uwɨnaxí̵dipí̵rí̵a nánɨ re urɨŋɨnigɨnɨ, 'Wainí̵ sogwí̵ niáí̵ e'ánáyí̵ bɨ soyí̵ne' segí̵ mearo nionɨ gí̵ mearɨ emí̵a nánɨ nionɨyá omɨŋí̵ rɨpimɨ ananɨ sɨŋwí̵ nɨwɨnipí̵rí̵áranɨ?' nurɨmɨ aŋí̵ wíyo ememɨnɨrɨ nánɨ nurɨ nɨŋweáɨsáná 2 wainí̵ rɨxa niáí̵ eŋáná xegí̵ omɨŋí̵ wiiarɨgí̵á womɨ re urowárɨŋɨnigɨnɨ, 'Joxɨ nionɨyá wainí̵ omɨŋí̵yo nánɨ nurɨ iniɨgí̵ wainí̵ awa nionɨ nánɨ nimɨxɨrɨ iwají̵á niáríí̵ápɨ nurápɨyauiɨ.' urowárí̵agɨ o nurɨ 3 omɨŋí̵yo re'móáná awa re egí̵awixɨnɨ. Í̵á nɨxero we' neáí̵asáná anɨpáomɨ urowárɨgí̵awixɨnɨ. 4 Anɨpáomɨ urowárí̵agí̵a nánɨ omɨŋí̵ xiáwo ámɨ xegí̵ omɨŋí̵ wiiarɨgí̵á ámɨ womɨ urowáráná awa re egí̵awixɨnɨ. Omɨ xegí̵ mɨŋí̵yo mɨŋí̵ roro sɨpí wikárɨro wíagí̵a 5 omɨŋí̵ xiáwo ámɨ wo urowáráná omɨ nɨpɨkiro tí̵agí̵a o ámɨ wamɨ urowáráná wíyo iwaŋí̵nɨ nearo wárɨro wíyo nɨpɨkiro tɨro ne'í̵asáná eŋáná 6 ámɨ wo xegí̵ xewaxo dɨŋí̵ sɨxí̵ uyiŋo sɨnɨ eŋagɨ omɨ nurowárɨrí̵ná re rɨŋɨnigɨnɨ, ' \"Gí̵ íwo eŋagɨ nánɨ sɨpí wí mɨwimɨxɨpa nero arí̵á wipí̵ráoɨ.\" nimónarɨnɨ.' rí̵í̵ aiwɨ 7 xewaxo re'móáná wainí̵ omɨŋí̵ sɨŋwí̵ uwɨniarɨgí̵áwa re rɨnɨgí̵awixɨnɨ, 'Íwí̵ ro xanoyá dɨŋí̵ tí̵ŋo eŋagɨ nánɨ omɨŋí̵ rɨpɨ ní̵nɨ negí̵pɨ meaaní̵wá nánɨ opɨkianeyɨ.' nɨrɨnɨro 8 omɨ í̵á nɨxero nɨpɨkiro omɨŋí̵yo bí̵anɨrɨwámɨnɨ moaigí̵awixɨnɨ.\" Jisaso ewayí̵ xwɨyí̵á apɨ nurɨrɨ 9 re urɨŋɨnigɨnɨ, \"Omɨŋí̵ xiáwo omɨŋí̵ sɨŋwí̵ uwɨniarɨgí̵áwamɨ pí winɨŋoɨ? O nɨbɨrɨ awamɨ xwɨrí̵á nikɨxerɨ ámɨ sɨŋí̵ wa sɨŋwí̵ uwɨnipí̵rí̵a nánɨ wárɨnɨŋoɨ.\" nurɨrɨ 10 re urɨŋɨnigɨnɨ, \"Ewayí̵ xwɨyí̵á Bɨkwí̵yo eánɨŋí̵ rɨpɨ enɨ í̵á mɨropa egí̵áranɨ? 'Sí̵ŋá aŋí̵ mɨrarɨgí̵áwa sí̵ŋá awiaxí̵ nánɨ pí̵á nerí̵ná wo \"Sɨpírɨnɨ.\" nɨrɨro emɨ móí̵o nánɨ Gorɨxo \"Sí̵ŋá o tí̵nɨ xámɨ nɨtɨrí̵náyí̵ aŋí̵ eŋí̵ neánɨrɨ naŋí̵ imónɨnɨŋoɨ.\" nɨrɨrɨ sí̵ŋá o nɨmearɨ táná aŋí̵ eŋí̵ neánɨrɨ naŋí̵ imónɨŋí̵rɨnɨ. 11 Gorɨxo e e'í̵ eŋagɨ nánɨ nene sɨŋwí̵ nɨwɨnɨrí̵ná aga naŋí̵ imónɨŋagɨ wɨnarɨŋwárɨnɨ.' E eánɨŋí̵pɨ soyí̵ne' í̵á mɨropa egí̵áranɨ?\" urí̵agɨ 12 awa \"None nánɨ dɨŋí̵ nɨneaiaiwirɨ ewayí̵ xwɨyí̵á apɨ rí̵a neararɨnɨ?\" nɨyaiwiro rɨxa í̵á oxɨraneyɨnɨrɨ e'í̵áyí̵ ámá sɨpí̵á Jisasomɨ arí̵á wianɨro nánɨ o tí̵ŋí̵ e epí̵royí̵ egí̵á nánɨ wáyí̵ nero nánɨ omɨ pí̵nɨ nɨwiárɨmɨ ugí̵awixɨnɨ.\nNɨgwí̵ e'máyo takisí̵ nánɨ wiarɨgí̵á nánɨrɨnɨ.13 Awa nuro ínɨmɨ re rɨnɨgí̵awixɨnɨ, \"Omɨ pasánɨŋí̵ nurɨrane yapí̵ re ure'wapɨyaní̵wɨnɨ, 'Nɨgwí̵ nánɨ takisí̵ e'máyí̵ nearáparɨgí̵ápɨ sɨnɨ mɨnɨ wianɨre'wɨnɨ? Mɨnɨ mɨwipa yanɨre'wɨnɨ?' uraní̵wɨnɨ. O 'Oweoɨ, sɨnɨ mɨnɨ mɨwipa e'poyɨ.' ránáyí̵, wauyowa omɨ í̵á nɨxero gwí̵ yipí̵ráoɨ. E mɨrɨpa nerɨ 'Oyɨ, seyí̵ne' mɨnɨ nɨwirí̵ná apánɨ yarɨŋoɨ.' ránáyí̵, ámá sɨpí̵áyí̵ ámɨ arí̵á bɨ mɨwí nero pí̵nɨ wiárɨpí̵ráoɨ.\" nɨrɨnɨro Parisi wa tí̵nɨ mɨxí̵ ináyí̵ Xeroto tí̵nɨ nɨkumɨxɨnɨro emearɨgí̵á wa tí̵nɨ xwɨyí̵á apɨ tí̵nɨ pasánɨŋí̵ uranɨro nánɨ Jisaso tí̵ŋí̵ e urowáráná 14 awa omɨ nɨwímearo weyí̵ numearɨro re urɨgí̵awixɨnɨ, \"Neare'wapɨyarɨŋoxɨnɨ, nɨneare'wapɨyirí̵ná nepánɨ neare'wapɨyarɨŋoxɨrɨnɨ. Ámá ámɨnáowayá sɨŋwí̵yo dánɨ aí xwɨyí̵á ámɨ xegí̵ bɨ mɨrí̵ axí̵pɨnɨ rarɨŋoxɨrɨnɨ. Sɨpí rɨrɨ naŋí̵ rɨrɨ yarɨŋí̵manɨ. Xwɨyí̵á Gorɨxoyánɨ xɨxenɨ neare'wapɨyarɨŋí̵rɨnɨ.\" nurɨrɨ yarɨŋí̵ re wigí̵awixɨnɨ, \"E'máyí̵yá mɨxí̵ ináyí̵ Sisaoyɨ rɨnɨŋomɨ takisí̵ nánɨ nɨgwí̵ mɨnɨ wiarɨŋwápɨ sɨnɨ mɨnɨ wiayanɨre'wɨnɨ? Pí̵nɨ wiáranɨre'wɨnɨ? 15 Sɨnɨ ananɨ mɨnɨ wianɨre'wɨnɨ? Mɨnɨ mɨwipa yanɨre'wɨnɨ?\" urí̵agí̵a aiwɨ o \"Yapí̵ nɨre'wapɨyanɨro rɨnɨrarɨŋoɨ?\" nɨyaiwirɨ re urɨŋɨnigɨnɨ, \"Soyí̵ne' pí nánɨ yapí̵ pasánɨŋí̵ níwapɨyarɨŋoɨ? E'máyí̵yá moní̵ bɨ sɨŋwí̵ wɨnanɨ nɨmeámɨ bí̵poyɨ.\" nurɨrɨ 16 rɨxa nɨmeámɨ báná o re urɨŋɨnigɨnɨ, \"Nɨgwí̵ rɨpimɨ yoí̵ goyá tí̵nɨ sí̵mɨmaŋí̵ goyá tí̵nɨ ŋweanɨ?\" urí̵agɨ awa re urɨgí̵awixɨnɨ, \"E'máyí̵yá mɨxí̵ ináyí̵ Sisaoyá ŋweanɨ.\" urí̵agí̵a 17 o re urɨŋɨnigɨnɨ, \"Sisaoyá sí̵mɨmaŋí̵ ŋweaŋagɨ nánɨ ayí̵ oyárɨnɨ. Ayɨnánɨ mɨnɨ wíí̵rɨxɨnɨ.\" nurɨrɨ ámá Gorɨxo xewanɨŋónɨŋí̵ imɨxɨŋí̵ eŋagɨ nánɨ omɨ dɨŋí̵ owɨkwí̵rópoyɨnɨrɨ ámɨ re urɨŋɨnigɨnɨ, \"Amɨpí Gorɨxoyánɨŋí̵ imónɨŋí̵pɨ Gorɨxomɨ enɨ mɨnɨ wíí̵rɨxɨnɨ.\" uráná awa ududí̵ ayá wí winɨŋɨnigɨnɨ.\n\"Ámá ámɨ wiápí̵nɨmeapí̵rí̵árɨnɨ.\" urɨŋí̵ nánɨrɨnɨ.18 Ámá Judayí̵ wa Sajusiyɨ rɨnɨŋí̵ wa —Sajusiowa re rarɨgí̵áwa, \"Ámá nɨpe'máná eŋánáyí̵ wí nɨwiápí̵nɨmeapaxí̵manɨ.\" rarɨgí̵áwarɨnɨ. Awa nɨbɨro Jisasomɨ nɨwímearo 19 mɨŋí̵ niroro re urɨgí̵awixɨnɨ, \"Neare'wapɨyarɨŋoxɨnɨ, Moseso eŋíná nene nánɨ ŋwí̵ ikaxí̵ bɨ re nɨrɨrɨ rí̵wamɨŋí̵ eaŋí̵rɨnɨ, 'Ámá wo sɨnɨ niaíwí̵ memeá pe'ánáyí̵ xegí̵ apɨxí sɨnɨ ŋweaŋánáyí̵ pe'omɨ xexɨrí̵meáowa wo niaíwí̵ wiemeainɨ nánɨ aní meáwɨnɨgɨnɨ.' e nɨrɨrɨ eaŋí̵rɨnɨ.\" nurɨmáná 20 ewayí̵ xwɨyí̵á rɨpɨ urɨgí̵awixɨnɨ, \"Xexɨrí̵meáowa we' wí̵u'mɨ dáŋí̵ wau' eŋáná wo apɨxí̵ wí nɨmearɨ niaíwí̵ memeá pe'ánáyí̵ 21 ámɨ xexɨrí̵meáowa wo anímɨ nɨmearɨ o enɨ niaíwí̵ memeá pe'ánáyí̵ 22 xexɨrí̵meáowa ámɨ wo awau' egí̵ípa axí̵pɨ nerɨ 23 nowanɨ enɨ e ne'ra nuro niaíwí̵ wí memeá nɨpe'máná eŋánáyí̵ apɨxí enɨ peŋɨnigɨnɨ.\" Ewayí̵ xwɨyí̵á Jisasomɨ e nurɨro yarɨŋí̵ re wigí̵awixɨnɨ, \"Rí̵we'ná ámá pegí̵á ní̵nɨyí̵ wiápí̵nɨmeááná xexɨrí̵meá we' wí̵u'mɨ dáŋí̵ wau' awa enɨ nɨwiápí̵nɨmearí̵ná apɨxí̵ axímɨ meagí̵áwa eŋagɨ nánɨ apɨxí go go meaŋagɨ wɨnaní̵wárí̵anɨ?\" yarɨŋí̵ e wíáná 24 Jisaso re urɨŋɨnigɨnɨ, \"Soyí̵ne' xwɨyí̵á Gorɨxoyá Bɨkwí̵yo eánɨŋí̵pɨ nánɨ nɨjí̵á mimónɨpa ero eŋí̵ sɨxí̵ eánɨŋí̵ Gorɨxoyápɨ nánɨ enɨ nɨjí̵á mimónɨpa ero nero nánɨ xwɨyí̵á wasɨwá rarɨŋoɨ. 25 Pegí̵áyí̵ nɨwiápí̵nɨmearóná ámɨ meánɨpí̵rí̵ámanɨ. Aŋí̵nají̵ aŋí̵namɨ ŋweáwa imónɨgí̵ápa axí̵pɨ e ŋweapí̵rí̵árɨnɨ. 26 E nɨrɨrɨ aiwɨ segí̵ dɨŋí̵ 'Pegí̵áyí̵ ámɨ wiápí̵nɨmeapaxí̵manɨ.' yaiwiarɨgí̵áyí̵ nánɨ xwɨyí̵á bɨ osearɨmɨnɨ.\" nurɨrɨ re urɨŋɨnigɨnɨ, \"Pegí̵áyí̵ ámɨ nɨwiápí̵nɨmeapí̵rí̵árɨnɨ. Xwɨyí̵á eŋíná Moseso íkí̵á onɨmiánáɨna rí̵á mɨní̵ ápiáwí̵ wearɨŋagɨ wɨnɨŋí̵pɨ nánɨ Bɨkwí̵yo nɨrɨnɨrɨ eánɨŋí̵pɨ sɨnɨ í̵á mɨropa regí̵awixɨnɨ? Moseso rí̵á apimɨ sɨŋwí̵ wɨnáná xegí̵ xiáwowa Ebɨrí̵amo tí̵nɨ Aisako tí̵nɨ Jekopo tí̵nɨ awa pegí̵ámɨ eŋáná aiwɨ omɨ Gorɨxo re urɨŋɨnigɨnɨ, 'Nionɨ dɨxí̵ ráwowa Ebɨrí̵amo tí̵nɨ Aisako tí̵nɨ Jekopo tí̵nɨ awayá Ŋwí̵á imónɨŋáonɨrɨnɨ.' E urí̵agɨ nánɨ awa pegí̵áwa aiwɨ wigí̵ dɨŋí̵ sɨnɨ sɨŋí̵ imónɨŋagí̵a nánɨ Gorɨxo 'Awayá Ŋwí̵áonɨrɨnɨ.' rɨpaxí̵rɨnɨ. 27 O ámá xí̵omɨ dɨŋí̵ nɨwɨkwí̵roro pe'í̵á aí ayí̵ sɨnɨ wigí̵ Ŋwí̵áorɨnɨ. Ámá xí̵omɨ dɨŋí̵ mɨwɨkwí̵ró pegí̵á tí̵nɨ sɨnɨ sɨŋí̵ ŋweagí̵á tí̵nɨ aiwɨ wigí̵ Ŋwí̵áomanɨ. Soyí̵ne' dɨŋí̵ aga wasɨwá moarɨŋoɨ.\" urɨŋɨnigɨnɨ.\n\"Ŋwí̵ ikaxí̵ gí̵mɨnɨ gɨpɨ seáyɨ e imónɨnɨ?\" urɨgí̵á nánɨrɨnɨ.28 Ŋwí̵ ikaxí̵ eánɨŋí̵pɨ mewegí̵á wo nɨbɨrɨ Jisaso Sajusiowa tí̵nɨ xwɨyí̵á xɨmɨxɨmí̵ ninɨro rɨnarɨŋagí̵a nɨwɨnɨrɨ Jisaso rɨxa píránɨŋí̵ ureŋwɨpearɨŋagɨ arí̵á nɨwirɨ yarɨŋí̵ re wiŋɨnigɨnɨ, \"Ŋwí̵ ikaxí̵ eánɨŋí̵ nɨyonɨ gí̵mɨnɨ gɨpɨ seáyɨ e imónɨnɨ?\" yarɨŋí̵ e wíagɨ 29 Jisaso re urɨŋɨnigɨnɨ, \"Gorɨxoyá ŋwí̵ ikaxí̵ eánɨŋí̵ seáyɨ e imónɨŋí̵pɨ rɨpɨrɨnɨ, 'Isɨrerɨyí̵ne' arí̵á e'poyɨ. Negí̵ Ámɨná Gorɨxo ná wonɨ onɨrɨnɨ. 30 Gorɨxomɨ dɨŋí̵ sɨxí̵ nuyirí̵ná onɨmiápɨ onɨmiápɨ muyipa e'poyɨ. Dɨŋí̵ sɨxí̵ uyiro dɨŋí̵ wɨkwí̵roro eŋí̵ neánɨro xí̵dɨro e'í̵rɨxɨnɨ.' Ŋwí̵ ikaxí̵ seáyɨ e imónɨŋí̵pɨ apɨrɨnɨ. 31 Ámɨ axí̵pɨ nɨrɨnɨrɨ eánɨŋí̵ bɨ rɨpɨrɨnɨ, 'Ámá aŋí̵ nemerí̵ná sɨŋwí̵ wɨnarɨŋí̵yí̵ nánɨ wará dɨxí̵ nánɨ dɨŋí̵ sɨpí siarɨŋí̵pa axí̵pɨ dɨŋí̵ sɨpí wirí̵ɨnɨ.' Ámɨ bɨ eánɨŋí̵pɨ apɨrɨnɨ. Gorɨxoyá ŋwí̵ ikaxí̵ nɨrɨnɨrɨ eánɨŋí̵yí̵ rɨpiau'mɨ wí seáyɨ e mimónɨnɨ.\" urí̵agɨ 32 ŋwí̵ ikaxí̵ eánɨŋí̵pɨ meweŋo re urɨŋɨnigɨnɨ, \"Neare'wapɨyarɨŋoxɨnɨ, neparɨnɨ. Joxɨ xɨxenɨ mɨŋí̵ nirorɨ re rí̵ɨnɨ, 'Gorɨxo ná wonɨ onɨrɨnɨ. Axí̵pɨ ónɨŋí̵ wo mimónɨnɨ. 33 Gorɨxomɨ dɨŋí̵ sɨxí̵ nuyirí̵ná dɨŋí̵ sɨxí̵ uyiro dɨŋí̵ wɨkwí̵roro eŋí̵ neánɨro xí̵dɨro erí̵ɨnɨ. Ámá aŋí̵ nemerí̵ná sɨŋwí̵ wɨnarɨŋí̵yí̵ nánɨ wará dɨxí̵ nánɨ dɨŋí̵ sɨpí siarɨŋí̵pa axí̵pɨ dɨŋí̵ sɨpí wirí̵ɨnɨ.' Joxɨ xɨxenɨ e rí̵ɨnɨ. Ámá Gorɨxo nánɨ sipɨsipí̵ bɨ mɨní̵ nonɨ rí̵á nikeaárɨrónáranɨ, bɨ nɨnɨro rɨdɨyowá nɨyárɨrónáranɨ, nerí̵náyí̵ naŋí̵ yarɨgí̵á aiwɨ ámá Gorɨxoyá ŋwí̵ ikaxí̵ apiau'mɨ xí̵darɨgí̵áyí̵ seáyɨ e imónɨnɨ.\" urí̵agɨ 34 Jisaso ŋwí̵ ikaxí̵ meweŋo dɨŋí̵ píránɨŋí̵ nɨmorɨ naŋí̵ e urarɨŋagɨ arí̵á nɨwirɨ re urɨŋɨnigɨnɨ, \"Joxɨ dɨŋí̵ sɨnɨ e nɨmóa nurí̵náyí̵ nionɨ nánɨ dɨŋí̵ nɨnɨkwí̵rorɨ Gorɨxo xwioxí̵yo mɨmeámí̵ nerɨ neameŋweaní̵e nánɨ páwipaxí̵ imónɨrí̵ɨnɨ.\" urí̵agɨ ámɨ rí̵wí̵yo ámá ní̵nɨ ayá urarɨŋagɨ nánɨ wí yarɨŋí̵ ámɨ bɨ owimɨnɨrɨ mɨbɨpa egí̵awixɨnɨ.\n\"Kiraiso niaíwí̵ goyáorɨnɨ?\" urɨŋí̵ nánɨrɨnɨ.35 O sɨnɨ Judayí̵yá aŋí̵ sipɨsipí̵ rɨdɨyowá yarɨgí̵iwámɨ dánɨ nure'wapɨyirí̵ná ámá e epí̵royí̵ egí̵áyo yarɨŋí̵ re wiŋɨnigɨnɨ, \"Ŋwí̵ ikaxí̵ eánɨŋí̵pɨ mewegí̵áwa pí nánɨ re rarɨgí̵árɨnɨ, 'Ámá nene yeáyí̵ neayimɨxemeaní̵a nánɨ arí̵owayá xwí̵á piaxí̵yo dánɨ niwiarorí̵ná sa xiáwo mɨxí̵ ináyí̵ Depitoyáo imónɨní̵árɨnɨ.' pí nánɨ rarɨgí̵árɨnɨ? 36 Depito Gorɨxoyá kwíyí̵ tí̵nɨ nɨrɨrɨ rí̵wamɨŋí̵ nearí̵ná ámá yeáyí̵ neayimɨxemeaní̵a nánɨ arí̵owayá xwí̵á piaxí̵yo dánɨ iwiaroní̵o nánɨ re nɨrɨrɨ eaŋí̵rɨnɨ, 'Gorɨxo gí̵ Ámɨnáomɨ re urɨŋɨnigɨnɨ, \"Joxɨ we' náu'mɨnɨ nɨŋwearɨ sɨŋwí̵ nanɨrɨ ŋweaŋáná mɨxí̵ sianɨro bí̵áyo xopɨrárí̵ rɨwiimí̵árɨnɨ.\" urɨŋɨnigɨnɨ.' 37 Depito rí̵wamɨŋí̵ apɨ nɨrɨrɨ nearí̵ná arí̵owayá xwí̵á piaxí̵yo dánɨ iwiaroní̵o nánɨ 'Gí̵ Ámɨnáoyí̵ rí̵agɨ nánɨ arɨge nerɨ sa xegí̵ xewaxo imónɨnɨ?\" urí̵agɨ ámá e epí̵royí̵ egí̵áyí̵ xegí̵ xwɨyí̵á arí̵á nɨwiróná yayí̵ winɨŋɨnigɨnɨ.\n\"Ŋwí̵ ikaxí̵ mewegí̵áwa yarɨgí̵ápa mepanɨ.\" urɨŋí̵ nánɨrɨnɨ.38 O sɨnɨ nure'wapɨyirí̵ná re nura uŋɨnigɨnɨ, \"Ŋwí̵ ikaxí̵ eánɨŋí̵pɨ mewegí̵áwa yarɨgí̵ápɨ mepa e'í̵rɨxɨnɨ. Awa ámá weyí̵ oneame'poyɨnɨrɨ rapɨrapí̵ sepiá nɨyínɨmɨ aŋí̵ emero ámá yayí̵ 'Ámɨnáoxɨní̵ onearí̵poyɨnɨrɨ awí eánarɨgí̵e aŋí̵ emero 39 rotu' aŋí̵yo nɨpáwirí̵náranɨ, aiwá imɨxarɨgí̵e nɨŋwearí̵náranɨ, sí̵mí̵ sí̵mí̵ e ŋwearo 40 apɨxí̵ aníwamɨ amɨpí ní̵nɨ í̵wí̵ urápanɨro nánɨ ero ámá arí̵á egí̵e dánɨ Gorɨxomɨ xwɨyí̵á rɨrɨmí̵ nɨwirí̵ná anɨŋí̵ nɨwia uro yarɨgí̵ápɨ seyí̵ne' mepa e'í̵rɨxɨnɨ. Rí̵we'ná Gorɨxo ámá nɨyonɨ mí ómómɨxɨmí̵ nerí̵ná awa xwɨyí̵á xwe' meárɨnɨpí̵rí̵árɨnɨ.\" urɨŋɨnigɨnɨ.\nApɨxí̵ aní̵ wí nɨgwí̵ tɨŋí̵pɨ nánɨrɨnɨ.41 O sɨnɨ aŋí̵ rɨdɨyowá yarɨgí̵iwámɨ ínɨmɨ aŋí̵ nemerí̵ná nurɨ Gorɨxo nánɨ nɨgwí̵ tayarɨgí̵e orɨwámɨnɨ e e'í̵ nɨŋweámáná ámá obaxí̵ nɨmu'roayiróná nɨgwí̵ tarɨŋagí̵a nɨwɨnɨrɨ nɨgwí̵ xwe' tí̵gí̵áyí̵ xwe' tarɨŋagí̵a nɨwɨní̵ɨsáná wɨnɨŋɨnigɨnɨ. 42 Apɨxí̵ aní̵ uyípeayí̵ wí omɨ nɨmu'rorɨ moní̵ rí̵á nɨŋí̵ biau' tí̵agɨ nɨwɨnɨmáná 43 xegí̵ wiepɨsarɨŋowamɨ \"Eɨnɨ.\" nurɨrɨ re urɨŋɨnigɨnɨ, \"Nionɨ nepa seararɨŋɨnɨ. Apɨxí̵ aní̵ amɨpí mayí̵ rí Gorɨxo nánɨ nɨgwí̵ onɨmiá ná biau'nɨ tí̵í̵ aiwɨ ámá ní̵nɨ tí̵áyo seáyɨ e imónɨnɨ. 44 Ámá nɨgwí̵ xwe' tí̵áyí̵ ná sɨnɨ nɨweŋáná obaxí̵ tarɨŋagí̵a aiwɨ apɨxí̵ ríyí̵ mayí eŋagɨ aiwɨ xegí̵ nɨgwí̵ aiwá nánɨ bí̵ epaxí̵pɨ ní̵nɨ tɨŋoɨ.\" urɨŋɨnigɨnɨ.\nCopyright information for AAK\nWelcome to STEP Bible\nFrom Tyndale House, Cambridge UK\nUse the search box to find Bibles, commentaries, passages, search terms, etc. Here are some examples:\nESVGen 1\nThis shows how to quickly lookup a passage.\nNIVESVKJVGen 1\nLooking up a passage in three different translations is also easy.\nESVbrother\nThis asks STEP to search for the Greek word for 'brother' and show the results in the ESV.\nNIVESVlandhe.sed\nThis example runs both a 'Hebrew word search' and a 'Text' search and shows the results in both the NIV and ESV.\nESVthroneDavidIsa-Rev\nYou can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.\nKJVWHNUJohn 1\nInterlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.\n© Tyndale House, Cambridge, UK - 2018","id":"<urn:uuid:534dfa1f-c1b6-4dd5-beb7-d48382ddcf7b>","dump":"CC-MAIN-2018-13","url":"https:\/\/www.stepbible.org\/?q=version=AAK%7Creference=Mar.12","date":"2018-03-17T22:31:17Z","file_path":"s3:\/\/commoncrawl\/crawl-data\/CC-MAIN-2018-13\/segments\/1521257645362.1\/warc\/CC-MAIN-20180317214032-20180317234032-00513.warc.gz","language":"aak","language_score":1.0000026226,"language_script":"Latn","minhash_cluster_size":5,"top_langs":"{\"aak_Latn_score\": 1.0000026226043701}","num_words":1592,"character_repetition_ratio":0.059,"word_repetition_ratio":0.009,"special_characters_ratio":0.179,"stopwords_ratio":0.15,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Revelation of John 17\nApɨxí̵ iyí̵ ede dánɨ warɨgí̵í nánɨrɨnɨ.1 Aŋí̵nají̵ we' wí̵u'mɨ dáŋí̵ wau' pɨrerɨxí̵ we' wí̵u'mɨ dáŋí̵ wau' tí̵gí̵áwa wo nɨbɨrɨ nɨnɨrɨrí̵ná re nɨrɨŋɨnigɨnɨ, \"Joxɨ beɨ. Apɨxí̵ iyí̵ ede dánɨ warɨgí̵ímɨ —Í nánɨ aŋí̵ nɨmɨnɨ í̵á earoárɨnɨŋírɨnɨ. Iniɨgí̵ wearɨŋí̵ obaxí̵yo seáyɨ e e'í̵ xeŋweaŋírɨnɨ. Mɨxí̵ ináyí̵ xwí̵árímɨ dáŋí̵yí̵ tí̵nɨ í̵wí̵ inɨgí̵írɨnɨ. Ámá xwí̵árímɨ ŋweagí̵áyí̵ í tí̵nɨ í̵wí̵ ninɨróná ayí̵ ámá iniɨgí̵ wainí̵ xwapí̵ nɨnɨróná papɨkí̵ yarɨgí̵ápánɨŋí̵ dɨŋí̵ mamó nero inɨgí̵írɨnɨ. Ímɨ Gorɨxo pɨrí̵ umamoarɨŋí̵pɨ sɨwá osimɨnɨ.\" nɨnɨrɨrɨ 3 Gorɨxoyá kwíyí̵pɨ nɨxɨxe'róáná ámá dɨŋí̵ meaŋe nánɨ nɨnɨmeámɨ u'áná wenɨŋí̵ e'áyí̵ wɨnɨŋanigɨnɨ. Apɨxí̵ wí naŋwí̵ ayí̵á rɨŋí̵ womɨ —Naŋwo nomɨnɨ yoí̵ Gorɨxomɨ ikayí̵wí̵ umeararɨgí̵ápɨ eánɨrɨ mɨŋí̵ we' wí̵u'mɨ dáŋí̵ wau' imorɨ sɨwaŋí̵ we' wu'kau' mɨŋí̵yo dánɨ re'mówapɨrɨ eŋorɨnɨ. Omɨ í seáyɨ e e'í̵ xeŋweaŋagɨ wɨnɨŋanigɨnɨ. 4 Í rapɨrapí̵ ayí̵á rɨrɨ mipɨyí̵ morɨ eŋí̵yí̵ yínɨrɨ okiyí̵á nánɨ sí̵ŋá gorí̵ tí̵nɨ imɨxɨnɨŋí̵pɨ tí̵nɨ sí̵ŋá awiaxí̵ tí̵nɨ urí̵pó apí̵á weŋí̵ nɨgwí̵ xwe' roŋí̵pɨ tí̵nɨ okiyí̵á inɨrɨ nemáná kapɨxí̵ sí̵ŋá gorí̵ tí̵nɨ imɨxɨnɨŋí̵ wá í̵á nɨxɨrɨrɨ ŋweaŋagɨ wɨnɨŋanigɨnɨ. Kapɨxí̵ awámɨ í̵wí̵ í yarɨŋí̵ xwɨrí̵á wianɨpaxí̵ imónɨŋí̵pɨ tí̵nɨ í̵wí̵ í ninɨrɨ piaxí̵ weánarɨŋí̵pɨ tí̵nɨ magwí̵ ínɨŋagɨ wɨnɨŋanigɨnɨ. 5 Yoí̵ ímɨ mimáyo eánɨŋí̵pɨ rasí̵ re nɨrɨnɨrɨ eánɨŋagɨ wɨnɨŋanigɨnɨ, \"Aŋí̵ xwe' Babironɨyɨ wí̵rɨnɨŋáínɨrɨnɨ. Apɨxí̵ iyí̵ ede dánɨ warɨgí̵á níwamɨ tí̵nɨ ámá xwí̵árímɨ ŋweagí̵á yarɨgí̵á Gorɨxo xwɨrí̵á wianarɨŋí̵ nɨyonɨ tí̵nɨ xɨnáínɨrɨnɨ.\" Rasí̵ e nɨrɨnɨrɨ eánɨŋagɨ wɨnɨŋanigɨnɨ. 6 Apɨxí̵ í ragí̵ ámá Gorɨxoyá imónɨgí̵áyí̵yá tí̵nɨ Jisaso nánɨ wáí̵ nɨrɨmeróná mɨŋí̵ winɨgí̵áyí̵yá tí̵nɨ nɨnɨmáná papɨkí̵ yarɨŋagɨ sɨŋwí̵ nɨwɨnɨrɨ \"Ámá Gorɨxomɨ dɨŋí̵ wɨkwí̵roarɨgí̵áyí̵ aga onɨmiá rí̵a pɨkiŋoɨ?\" nɨyaiwirɨ ududí̵ ikárɨnarí̵ná 7 aŋí̵najo re nɨrɨŋɨnigɨnɨ, \"Pí nánɨ joxɨ ududí̵ ikárɨnarɨŋɨnɨ? Apɨxí̵ í tí̵nɨ naŋwí̵ mɨŋí̵ we' wí̵u'mɨ dáŋí̵ wau' imorɨ sɨwaŋí̵ we' wu'kau' mɨŋí̵yo dánɨ re'mówapɨrɨ eŋo, í seáyɨ e e'í̵ xeŋweaŋo tí̵nɨ ípau' nánɨ xwɨyí̵á rasí̵ nɨrɨnɨrɨ ínɨmɨ imónɨŋí̵pɨ nionɨ píránɨŋí̵ áwaŋí̵ orɨrɨmɨnɨ.\" nɨnɨrɨrɨ 8 re nɨrɨŋɨnigɨnɨ, \"Naŋwí̵ joxɨ wɨní̵o xámɨ ŋweaago aí agwɨ mɨŋweanɨnɨ. O sirɨrɨkí̵ yoparí̵pɨ mimónɨŋí̵yimɨ dánɨ rɨxa nɨpeyearɨ sepiápɨ mɨŋweá wiárí̵ mɨdánɨ anɨŋí̵nɨ aní̵nɨní̵árɨnɨ. Ámá xwí̵árímɨ ŋweagí̵áyí̵ —Ayí̵ eŋíná Gorɨxo xwí̵árí imɨxɨŋíná dánɨ íkwí̵ dɨŋí̵ nɨyɨmɨŋí̵ meapí̵rí̵a nánɨ ŋwɨrárɨnɨŋí̵namɨ wigí̵ yoí̵ mɨŋwɨrárɨnɨpa egí̵áyí̵ nánɨ rarɨŋɨnɨ. Ayí̵ naŋwomɨ nɨwɨnɨróná ududí̵ winɨní̵árɨnɨ. O xámɨ ŋweaago agwɨ mɨŋweaŋagɨ aiwɨ rí̵we'ná ámɨ bɨní̵á eŋagɨ nánɨ ámá ayí̵ sɨŋwí̵ e nɨwɨnɨro nánɨ ududí̵ winɨní̵árɨnɨ.\" nɨnɨrɨrɨ 9 re rɨŋɨnigɨnɨ, \"Ámá dɨŋí̵ píránɨŋí̵ neŋwɨperɨ moarɨgí̵áyí̵ 'Ayí̵ apɨ nánɨ rí̵a imónɨnɨ?' yaiwipaxí̵rɨnɨ. Naŋwoyá mɨŋí̵ we' wí̵u'mɨ dáŋí̵ wau' imónɨŋí̵ apɨxí e'í̵ xeŋweaŋí̵pɨ, ayí̵ dí̵wí̵ mɨŋí̵ we' wí̵u'mɨ dáŋí̵ biau' nánɨrɨnɨ. 10 Ayí̵ mɨxí̵ ináyí̵ we' wí̵u'mɨ dáŋí̵ wau' enɨ nánɨrɨnɨ. Awa we' wu' rɨxa aní̵á nimóga ugí̵árɨnɨ. Wo sɨnɨ agwɨ ŋweanɨ. Wo sɨnɨ nɨŋweaní̵árɨnɨ. O imónáná Gorɨxo xe bɨ onɨmiápɨ nɨŋwearɨ umeŋweáwɨnɨgɨnɨrɨ sɨŋwí̵ wɨnɨní̵orɨnɨ. 11 Naŋwí̵ eŋíná ŋweaagí̵ agwɨ mɨŋweaŋo enɨ mɨxí̵ ináyí̵ ámɨ worɨnɨ. Xí̵o mɨxí̵ ináyí̵ we' wí̵u'mɨ dáŋí̵ wau' awayá wo aí awamɨ rí̵wí̵yo mɨxí̵ ináyí̵ imónɨní̵orɨnɨ. O mɨxí̵ ináyí̵ nimónɨrí̵ná sepiápɨ mɨŋweá wiárí̵ mɨdánɨ anɨŋí̵nɨ aní̵nɨní̵árɨnɨ. 12 Sɨwaŋí̵ naŋwoyá mɨŋí̵yo dánɨ we' wu'kau' re'mówapɨŋagɨ sɨŋwí̵ wɨní̵í̵yí̵, ayí̵ mɨxí̵ ináyí̵ we' wu'kau' ámáyo umeŋweapí̵rí̵a nánɨ sɨnɨ mimónɨgí̵áwa nánɨrɨnɨ. Awa eŋí̵ eánɨŋí̵ mɨxí̵ ináyí̵ imónɨpí̵rɨ nánɨ nimónɨro naŋwo tí̵nɨ ámáyo numeŋwearóná anɨŋí̵ mumeŋweá sí̵á ná wɨyiní̵nɨŋí̵ umeŋweapí̵rí̵árɨnɨ. 13 Awa dɨŋí̵ axí̵pɨnɨ tí̵gí̵áwarɨnɨ. Wigí̵ eŋí̵ eánɨgí̵á imónɨŋí̵pɨ tí̵nɨ ne'ní̵ tí̵gí̵á imónɨgí̵ápɨ tí̵nɨ enɨ nawínɨ naŋwomɨ ínɨmɨ nɨwurí̵nɨro 14 sipɨsipí̵ miáo tí̵nɨ mɨxí̵ ninɨróná sipɨsipí̵ miáo xopɨrárí̵ winí̵árɨnɨ. O ámɨná nɨyonɨ ámɨná seáyɨ e imónɨŋo wimónɨrɨ mɨxí̵ ináyí̵ nɨyonɨ mɨxí̵ ináyí̵ seáyɨ e imónɨŋo wimónɨrɨ nerɨ nánɨ ámá o tí̵nɨ nawínɨ imónɨgí̵áyí̵ —Ayí̵ xí̵o xegí̵ imónɨpí̵rí̵a nánɨ parɨrɨ we'yo í̵á umɨrɨrɨ eŋí̵yí̵rɨnɨ. O nánɨ peá mɨmó dɨŋí̵ nɨwɨkwí̵roro í̵á xɨrarɨgí̵áyí̵rɨnɨ. Ayí̵ o tí̵nɨ nawínɨ xopɨrárí̵ wipí̵rí̵árɨnɨ.\" Aŋí̵najo e nɨnɨrɨmáná 15 re nɨrɨŋɨnigɨnɨ, \"Iniɨgí̵ wearɨŋí̵ apɨxí̵ iyí̵ ede dánɨ warɨgí̵í seáyɨ e xeŋweaŋí̵ joxɨ sɨŋwí̵ wɨní̵í̵yí̵, ayí̵ ámá ní̵nɨ nánɨrɨnɨ. Ámá wará xɨxegí̵nɨ írɨgí̵áranɨ, gwí̵ wɨrí̵ wɨríranɨ, gwí̵ mónɨgí̵á bɨ bɨranɨ, pí̵ne' xɨxegí̵nɨ rarɨgí̵áranɨ, ayí̵ ní̵nɨ nánɨrɨnɨ. 16 Sɨwaŋí̵ we' wu'kau' re'mówapɨŋagɨ sɨŋwí̵ wɨní̵í̵yí̵ tí̵nɨ naŋwo tí̵nɨ awa apɨxí̵ iyí̵ ede dánɨ warɨgí̵ímɨ sí̵mí̵ tí̵nɨ nɨwiro xwɨrí̵á wikɨxero xegí̵ amɨpí urápekɨxero nero sí̵wí sayí̵ naŋwí̵ roanarɨŋí̵pánɨŋí̵ nɨwiro nímɨnɨ árí̵á yipí̵rí̵árɨnɨ. 17 Ayí̵ rɨpɨ nánɨ e epí̵rí̵árɨnɨ. Gorɨxo awa dɨŋí̵ ná bɨnɨ tí̵nɨ nero wigí̵ umeŋweagí̵áyí̵ tí̵nɨ nawínɨ naŋwomɨ ínɨmɨ nɨwurí̵nɨróná ímɨ e wíí̵rɨxɨnɨrɨ dɨŋí̵ utɨní̵á eŋagɨ nánɨ awa apɨ e nɨwikára nuróná xwɨyí̵á Gorɨxo rɨŋí̵pɨ xɨxenɨ imónɨní̵e nánɨ nɨwikára upí̵rí̵árɨnɨ.\" nɨnɨrɨrɨ 18 re nɨrɨŋɨnigɨnɨ, \"Apɨxí̵ joxɨ sɨŋwí̵ wɨní̵í, í aŋí̵ xwe' mamadí̵ ikwí̵rónɨŋí̵pɨ nánɨrɨnɨ. Apɨ mɨxí̵ ináyí̵ xwí̵á nɨrímɨnɨ ŋweagí̵áyo seáyɨ e nɨwimónɨrɨ meŋweaŋí̵pɨrɨnɨ.\" nɨrɨŋɨnigɨnɨ.\nCopyright information for AAK\nWelcome to STEP Bible\nFrom Tyndale House, Cambridge UK\nUse the search box to find Bibles, commentaries, passages, search terms, etc. Here are some examples:\nESVGen 1\nThis shows how to quickly lookup a passage.\nNIVESVKJVGen 1\nLooking up a passage in three different translations is also easy.\nESVbrother\nThis asks STEP to search for the Greek word for 'brother' and show the results in the ESV.\nNIVESVlandhe.sed\nThis example runs both a 'Hebrew word search' and a 'Text' search and shows the results in both the NIV and ESV.\nESVthroneDavidIsa-Rev\nYou can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.\nKJVWHNUJohn 1\nInterlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.\n© Tyndale House, Cambridge, UK - 2018","id":"<urn:uuid:f661a4fe-7f67-44c3-800f-4d294798f2a4>","dump":"CC-MAIN-2018-13","url":"https:\/\/www.stepbible.org\/?q=version=AAK%7Creference=Rev.17","date":"2018-03-25T02:01:56Z","file_path":"s3:\/\/commoncrawl\/crawl-data\/CC-MAIN-2018-13\/segments\/1521257651481.98\/warc\/CC-MAIN-20180325005509-20180325025509-00321.warc.gz","language":"aak","language_score":0.9999957085,"language_script":"Latn","minhash_cluster_size":4,"top_langs":"{\"aak_Latn_score\": 0.9999957084655762}","num_words":865,"character_repetition_ratio":0.071,"word_repetition_ratio":0.007,"special_characters_ratio":0.178,"stopwords_ratio":0.129,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Acts 7\nSɨtipeno xwɨrɨxí̵ umearɨgí̵áwamɨ rɨrɨmí̵ wiŋí̵ nánɨrɨnɨ.1 Apaxí̵pánɨŋí̵ imónɨgí̵áyo seáyɨ e wimónɨŋo Sɨtipenomɨ yarɨŋí̵ re wiŋɨnigɨnɨ, \"Xwɨyí̵á joxɨ rɨxekwí̵moarɨgí̵ápɨ neparanɨ?\" urí̵agɨ 2 o re urɨŋɨnigɨnɨ, \"Nɨgí̵ nɨrɨxí̵meáyí̵ne' tí̵nɨ ápoyí̵ne' tí̵nɨ xwɨyí̵á bɨ searɨmɨ nánɨ arí̵á nípoyɨ. Eŋíná negí̵ arí̵o Ebɨrí̵amo aŋí̵ yoí̵ Xaranɨyo nánɨ mu' sɨnɨ xwí̵á Mesopotemia rɨnɨŋí̵pimɨ ŋweaŋáná Ŋwí̵á aŋí̵namɨ anɨŋí̵ seáyɨ e nimónɨrɨ ŋweaŋo xí̵o tí̵ŋí̵ e nɨrónapɨrɨ 3 re urɨŋɨnigɨnɨ, 'Joxɨ xwí̵á dɨxí̵ rɨnáí rɨxɨrɨŋe tí̵nɨ dɨxí̵ rɨrɨxí̵meáyo tí̵nɨ pí̵nɨ nɨwiárɨmɨ xwí̵á nionɨ sɨwá simí̵ae' nánɨ u'ɨrɨxɨnɨ.' urí̵agɨ 4 Karɨdiayí̵ aŋí̵yo xí̵o ŋweaŋe pí̵nɨ nɨwiárɨmɨ nurɨ Xaranɨyo nɨre'morɨ nurí̵nɨrí̵ná xano e nɨpe'máná eŋáná Gorɨxoyá dɨŋí̵yo dánɨ nɨŋweaxa nɨbɨrɨ xwí̵á agwɨ seyí̵ne' ŋweagí̵ápimɨ ŋweaagí̵rɨnɨ. 5 Apimɨ ŋweaagí̵ aiwɨ Gorɨxo xwí̵á apɨ onɨmiá bɨkwɨ nánɨ aí 'Aga joxɨ dɨxí̵rɨnɨ.' nurɨrɨ mɨwiagí̵ eŋagɨ nánɨ o sɨnɨ sɨŋí̵ nɨŋwearɨ nemerí̵ná 'Xwí̵á rɨpɨ nionɨ gí̵rɨnɨ.' wí rɨpaxí̵ imónagí̵manɨ. E nerɨ aí o sɨnɨ niaíwí̵ memeá eŋáná Gorɨxo sí̵mɨmaŋí̵yo dánɨ re urɨŋɨnigɨnɨ, 'Joxɨ tí̵nɨ dɨxí̵ rárí̵awe' tí̵nɨ segí̵ imónɨní̵a nánɨ seaiapɨmí̵árɨnɨ.' nurɨrɨ aiwɨ 6 rɨpí̵nɨŋí̵ enɨ urɨŋɨnigɨnɨ, 'Dɨxí̵ rárí̵awe' nuro ámá aŋí̵ mɨdáŋí̵yí̵ nimónɨro e'máyí̵ aŋí̵ wíyo ŋweaŋáná omɨŋí̵ rí̵á tí̵ŋí̵ nɨwiro nume'pero yarí̵ná xwiogwí̵ 400 mu'roní̵árɨnɨ. 7 Dɨxí̵ rárí̵awe'yo ámá gwí̵ axí̵rímɨ omɨŋí̵ rí̵á tí̵ŋí̵ wipí̵rí̵áyo xamɨŋí̵yo nionɨ rí̵á umeáráná dɨxí̵ rárí̵awe'yí̵ e nɨŋweagí̵asáná e pí̵nɨ nɨwiárɨmɨ nɨbɨro xwí̵á rɨpimɨ dánɨ Gorɨxonɨ yayí̵ nɨnɨmero seáyɨ e nɨmepí̵rí̵árɨnɨ.' Negí̵ arí̵omɨ xwɨyí̵á e nurɨmáná 8 re urɨŋɨnigɨnɨ, 'Nionɨ \"E seaiimí̵árɨnɨ.\" re'roárí̵ápɨ nánɨ dɨŋí̵ morí̵a nánɨ sí̵mɨmají̵ó rɨpɨ e'ɨrɨxɨnɨ.' urí̵agɨ Ebɨrí̵amo xewaxo Aisakomɨ nemearí̵ná rɨxa sí̵á we' wí̵u'mɨ dáŋí̵ wau' wo nórɨmáná eŋáná iyí̵ sí̵mí̵ sí̵ó wákwiŋɨnigɨnɨ. Aisako e dánɨ Jekopomɨ nemearɨ iyí̵ sí̵mí̵ sí̵ó wákwiŋɨnigɨnɨ. Jekopo e dánɨ negí̵ arí̵o írɨŋowa we' wu'kau' sɨkwí̵ wau' awamɨ nemearí̵ná enɨ iyí̵ sí̵mí̵ sí̵ó wákwiŋɨnigɨnɨ. 9 Arí̵o írɨŋí̵ awa Josepomɨ sɨpí dɨŋí̵ nɨwiaiwiro 'Isipɨyí̵ aŋí̵yo xɨnáínɨŋí̵ nimónɨrɨ omɨŋí̵ nɨwiirí̵ná, ananɨrɨnɨ.' nɨwiaiwiro nɨgwí̵ xeanɨro nánɨ bí̵ egí̵awixɨnɨ. Omɨ e sɨpí wíagí̵a aí sɨnɨ Gorɨxo anɨŋí̵ dɨŋí̵ nukɨkayorɨ 10 Isipɨyí̵ xeanɨŋí̵ wikárɨgí̵e dánɨ e'í̵ numínɨrí̵ná oyá dɨŋí̵ tí̵nɨ Isipɨyí̵ mɨxí̵ ináyí̵ Peroyɨ rɨnɨŋoyá sɨŋwí̵ tí̵ŋí̵ e dánɨ Josepo dɨŋí̵ nií̵á winɨpaxí̵ rɨrɨ píránɨŋí̵ neŋwɨperɨ rɨrɨ yarɨŋagɨ nɨwɨnɨrɨ nánɨ gapɨmaní̵ ámɨnáo oimónɨrɨ Isipɨyí̵ aŋí̵ nɨyonɨ tí̵nɨ xí̵oyá aŋí̵ tí̵nɨ meŋweaní̵a nánɨ rí̵peaŋɨnigɨnɨ. 11 Josepo gapɨmaní̵ nimónɨrɨ meŋweaŋáná Isipɨyí̵ aŋí̵yo tí̵nɨ Kenanɨyí̵ aŋí̵yo tí̵nɨ aiwá nánɨ dí̵wí̵ nikeamónɨro sɨyikí̵ eánɨgí̵awixɨnɨ. Negí̵ arí̵owa enɨ aiwá nánɨ pí̵á neróná bɨ mɨmanɨpaxí̵ nimónɨro aiwɨ 12 arí̵o Jekopo xwɨyí̵á 'Isipɨyí̵ aŋí̵yo aiwá wenɨ.' rɨnarɨŋagɨ arí̵á nɨwirɨ nánɨ negí̵ arí̵o írɨŋowa iwamí̵ó nuro meapí̵rí̵a nánɨ urowárɨŋɨnigɨnɨ. 13 Ámɨ rí̵wí̵yo aiwá bí̵ yanɨro u'áná Josepo xewanɨŋo nánɨ áwaŋí̵ nurɨrɨ 'Segí̵ se'rɨxí̵meáonɨrɨnɨ.' urí̵agɨ Isipɨyí̵ mɨxí̵ ináyí̵ Peroyɨ rɨnɨŋo Josepomɨ xanɨmɨrówa tí̵nɨ xexɨrí̵meáyí̵ tí̵nɨ nánɨ nɨjí̵á imónɨŋɨnigɨnɨ. 14 Josepo gí̵ ápɨmɨrówa weapí̵í̵rɨxɨnɨrɨ xwɨyí̵á yaŋí̵ wiowárí̵agɨ epówa o tí̵ŋí̵ e nánɨ nɨweróná oxí̵ apɨxí̵ niaíwí̵ ní̵nɨ ayí̵ ámá 75 nɨwero 15 Bɨkwí̵yo nɨrɨnɨrɨ eánɨŋí̵pa Jekopo Isipɨyí̵ aŋí̵yo nánɨ nɨwerɨ e dánɨ nɨpe'máná eŋáná negí̵ arí̵o írɨŋowa enɨ e dánɨ pegí̵awixɨnɨ. 16 Pɨyí̵ awamɨ xwí̵á weyáranɨro nánɨ nɨmeámɨ Kenanɨyí̵ aŋí̵yo Sekemɨyɨ rɨnɨŋe nánɨ nɨmeámɨ nɨyiro sí̵ŋá óí̵ arí̵o Ebɨrí̵amo Xamomɨ í̵wiárí̵awe'yo nɨgwí̵ nɨwirɨ bí̵ eŋí̵yimɨ tɨgí̵awixɨnɨ.\n17 Rɨxa Gorɨxo arí̵o Ebɨrí̵amomɨ sí̵mɨmaŋí̵yo dánɨ 'Dɨxí̵ rárí̵awe'yo e nɨwiimí̵árɨnɨ.' urɨŋí̵pɨ parɨmoní̵áyi rɨxa aŋwɨ e imónarí̵ná negí̵ arí̵owa Isipɨyí̵ aŋí̵yo dánɨ sayá nimóga warí̵ná re eŋɨnigɨnɨ. 18 Ámá arí̵o Josepo eŋí̵pɨ nánɨ mají̵á imónɨŋí̵ wo mɨxí̵ ináyí̵ nimónɨrɨ Isipɨyí̵ aŋí̵yo nɨmeŋwearí̵ná 19 negí̵ arí̵owamɨ nepaxɨŋí̵ pákíní̵ nimónɨrɨ wíwapɨyirɨ wigí̵ niaíwí̵ sɨŋí̵ xɨrí̵áyí̵ yí̵wí̵ tɨmearɨgí̵ápimɨ dánɨ pɨyí̵ oenɨrɨ sɨpí wikárɨrɨ eŋorɨnɨ. 20 O ayo e wikárarí̵ná niaíwí̵ wo —O negí̵ arí̵o Mosesoyɨ rɨnɨŋorɨnɨ. Gorɨxoyá sɨŋwí̵yo dánɨ niaíwí̵ awiaxorɨnɨ. Omɨ xɨnáí nɨxɨrɨrɨ xanɨyau' egí̵ aŋí̵yo emá wau' wo nɨmeŋweagí̵isáná 21 Pero urarɨŋí̵pa neri pɨyí̵ oenɨrɨ nánɨ wí e xegí̵pɨ wí̵ráráná xí̵omɨ xegí̵ xemiáí íwo wí e wí̵rárɨnɨŋagɨ nɨwɨnɨrɨ nɨmearɨ píránɨŋí̵ nɨmerí̵ná xegí̵ xewaxónɨŋí̵ nɨme'ra uŋɨnigɨnɨ. 22 Ayɨnánɨ negí̵ arí̵o Moseso Isipɨyí̵ aŋí̵yo sɨkurí̵á yagí̵ápɨ xí̵o enɨ sɨkurí̵á ne'ɨsáná Isipɨyí̵yá nɨjí̵á imónagí̵ápɨ xɨxenɨ nɨpɨnɨ nɨjí̵á nimónɨrɨ xwɨyí̵á rɨrɨ omɨŋí̵ erɨ ení̵a nánɨ dɨŋí̵ sɨxí̵ níga wiápí̵nɨmeaŋɨnigɨnɨ. 23 E nerɨ aí xegí̵ xwiogwí̵ ní̵nɨ rɨxa 40 imónáná re wimónɨŋɨnigɨnɨ, 'Gí̵ nɨrɨxí̵meá Isɨrerɨyo bɨ nurɨ sɨŋwí̵ owɨnɨmɨnɨ.' nɨwimónɨrɨ nánɨ nurɨ 24 wenɨŋí̵ e'í̵yí̵ wɨnɨŋɨnigɨnɨ. Isipɨyí̵ wo xí̵o xegí̵ xexɨrí̵meáyí̵ womɨ sɨpí nɨwikárɨrɨ iwaŋí̵ me'pearɨŋagɨ nɨwɨnɨrɨ 'Gí̵ nɨrɨxí̵meáomɨ ourakiowárɨmɨnɨ.' nɨyaiwirɨ Isipɨyomɨ xí̵omɨ enɨ iwaŋí̵ bɨ oeámɨnɨrɨ e'í̵yí̵ pɨyí̵ nɨpɨkirɨ tɨŋɨnigɨnɨ. 25 Pɨyí̵ nɨpɨkirɨ nɨtɨrí̵ná gí̵ nɨrɨxí̵meáyí̵ re niaiwipí̵ráoɨnɨrɨ e'í̵yí̵, 'O yarɨŋí̵pimɨ dánɨ Gorɨxo gwí̵nɨŋí̵ ŋweaŋwae'ne neaíkweawárɨmɨnɨrɨ nánɨ rí̵a yarɨnɨ?' niaiwipí̵ráoɨnɨrɨ e'í̵yí̵ xewanɨŋo yaiwíí̵pa axí̵pɨ e mɨwiaiwigí̵awixɨnɨ. 26 Sá weŋo wí̵ápɨ tí̵nɨ xegí̵ Isɨrerɨyí̵ tí̵ŋí̵ e nánɨ nurɨ wau' mɨxí̵ inarɨŋagí̵i nɨwɨnɨrɨ pɨyí̵á owí̵rɨmɨnɨrɨ nánɨ re urɨŋɨnigɨnɨ, 'Ámá axí̵ rowagwí, pí nánɨ axowagwínɨ iwaŋí̵ xaíwí̵ eánarɨŋiɨ?' urí̵agɨ 27 wí̵omɨ xaíwí̵ nearɨ xopɨrárí̵ wimɨnɨrɨ e'o arí̵o Mosesomɨ nɨxoyí̵piowárɨrɨ re urɨŋɨnigɨnɨ, 'Go simɨxí̵agɨ joxɨ neameŋweaŋoxɨ imónɨrɨ xwɨyí̵á píránɨŋí̵ yeaimɨxɨpaxoxɨ imónɨrɨ nerɨ yarɨŋɨnɨ? 28 Joxɨ agíná Isipɨyomɨ pɨkiŋí̵pa nionɨ enɨ nɨpɨkímɨnɨrɨ rɨyarɨŋɨnɨ?' urí̵agɨ 29 arí̵o Moseso arí̵á e nɨwimo e'í̵ nurɨ aŋí̵ mɨdáŋí̵ wo nimónɨrɨ Midianɨyí̵ aŋí̵yo nɨŋwearɨ apɨxí̵ nɨmeámáná niaíwí̵ wau' nemearɨ nɨŋweaŋɨsáná 30 rɨxa xwiogwí̵ 40 mu'róáná ámá dɨŋí̵ meaŋe dí̵wí̵ Sainai tí̵ŋí̵mɨnɨ emearí̵ná re eŋɨnigɨnɨ. Íkí̵á eŋí̵ tí̵ŋí̵ wɨnáɨna rí̵á ná mɨní̵ ápiáwí̵nɨ wearɨŋe dánɨ aŋí̵nají̵ wo sɨŋánɨ wimónɨŋɨnigɨnɨ. 31 Arí̵o Moseso íkí̵á ana rí̵á ná mɨní̵ ápiáwí̵nɨ wearɨŋagɨ nɨwɨnɨrí̵ná xí̵o wɨnarɨŋí̵pɨ nánɨ ududí̵ nerɨ 'Píránɨŋí̵ sɨŋwí̵ owɨnɨmɨnɨ.' nɨyaiwirɨ aŋwɨ e warí̵ná Ámɨnáo re urɨŋɨnigɨnɨ, 32 'Nionɨ Ŋwí̵á dɨxí̵ arí̵owa Ebɨrí̵amo tí̵nɨ Aisako tí̵nɨ Jekopo tí̵nɨ awa nɨxí̵dagí̵onɨrɨnɨ.' urí̵agɨ arí̵o Moseso sɨrí̵ nɨpɨkínɨrɨ óí̵ nikárɨnɨrɨ nánɨ 'Ámɨ sɨŋwí̵ bɨ tí̵nɨ owɨnɨmɨnɨ.' mɨwimónɨpa yarɨŋagɨ aiwɨ 33 Ámɨnáo re urɨŋɨnigɨnɨ, 'Xwí̵á joxɨ roŋe ŋwí̵á imónɨŋe eŋagɨ nánɨ dɨxí̵ sɨkwí̵ su' yoáreɨ. 34 Isipɨyí̵ aŋí̵yo dánɨ gí̵ ámáyo ume'peanɨro wikárarɨgí̵ápɨ sɨŋwí̵ wɨnɨrɨ amɨpí ní̵nɨ wikárarɨgí̵ápɨ nánɨ \"Yeyɨ!\" rarɨŋagí̵a arí̵á wirɨ eŋáonɨ yeáyí̵ wimɨxí̵ɨmɨgɨnɨrɨ nánɨ weaparɨŋɨnɨ. Ayɨnánɨ joxɨ wiápí̵nɨmeaɨ. Nionɨ \"Isipɨyí̵ aŋí̵yo nánɨ orɨrowáraumɨnɨ.\" nimónarɨnɨ.' urɨŋɨnigɨnɨ.\" 35 Sɨtipeno e nurɨrɨ ámɨ re urɨŋɨnigɨnɨ, \"Ámá o —O xámɨ re urɨgí̵íorɨnɨ, 'Go simɨxí̵agɨ joxɨ neameŋweaŋoxɨ imónɨrɨ xwɨyí̵á píránɨŋí̵ yeaimɨxɨpaxoxɨ imónɨrɨ nerɨ yarɨŋɨnɨ?' urɨgí̵íorɨnɨ. O aŋí̵nají̵ íkí̵á onɨmiánáɨna tí̵ŋí̵ e dánɨ sɨŋánɨ wimónɨŋo eŋí̵ sɨxí̵ weámɨxáná arí̵owamɨ yeáyí̵ uyimɨxemearɨ umeŋwearɨ e'wɨnɨgɨnɨrɨ urowárɨŋo, ayí̵ axo negí̵ arí̵o Mosesorɨnɨ. 36 Negí̵ arí̵owamɨ Isipɨyí̵ aŋí̵yo dánɨ nipemeámɨ uŋorɨnɨ. Aŋí̵ ayo dánɨ nipemeámɨ umɨnɨrɨ nerí̵ná ayá rɨwamónɨpaxí̵ bɨ tí̵nɨ emɨmí̵ bɨ tí̵nɨ nɨwíwapɨya urɨ ipí ayí̵á rɨŋí̵ rɨwoŋí̵ tí̵ŋí̵ e dánɨ wíwapɨyirɨ ámá dɨŋí̵ meaŋe nemeróná xwiogwí̵ 40 mu'roarí̵ná wíwapɨyirɨ eŋorɨnɨ. 37 Rɨpɨ enɨ negí̵ arí̵o Isɨrerowamɨ urɨŋo axorɨnɨ, 'Segí̵yí̵ wo wí̵á rókiamoarɨŋí̵ nioní̵nɨŋí̵ imónɨní̵a nánɨ Gorɨxo rí̵peaní̵árɨnɨ.' urɨŋo, ayí̵ axorɨnɨ. 38 Negí̵ arí̵owe'yí̵ ámá dɨŋí̵ meaŋe awí neánɨro ŋweaŋáná dí̵wí̵ mɨŋí̵ Sainaiyɨ rɨnɨŋí̵pimɨ nɨyirɨ roŋáná aŋí̵nají̵ Gorɨxoyáo xwɨyí̵á uragorɨnɨ. O seyí̵ne' nɨjí̵á imónɨpí̵rí̵a nánɨ enɨ xwɨyí̵á Gorɨxoyá anɨpá mimóní̵ anɨŋí̵ íníná rɨnɨpaxí̵ imónɨŋí̵pɨ aŋí̵najo rarɨŋagɨ arí̵á nɨwirɨ rí̵wamɨŋí̵ nearɨ wiŋɨnigɨnɨ. 39 E nerɨ aí negí̵ arí̵owe'yí̵ 'Mosesomɨ awayinɨ arí̵á owianeyɨ.' mɨwimóní̵ nero rí̵wí̵ numoro amɨpí Isipɨyí̵ aŋí̵yo weŋí̵pɨ nánɨ ayá sɨpí nɨwirɨ nánɨ 'Ámɨ e nánɨ mupaxenerí̵anɨ?' nɨyaiwinɨro 40 arí̵o Mosesomɨ xogwáo Eronomɨ re urɨgí̵awixɨnɨ, 'Joxɨ ŋwí̵á bɨ nene negí̵ xí̵daní̵wá nánɨ neaimɨxeɨ. Nene re dánɨ apɨ xwaŋwí̵ níkwónɨmɨ nurane'ná apɨ xámɨ neameanɨ nánɨ neaimɨxeɨ. Ayí̵ rɨpɨ nánɨ rɨrarɨŋwɨnɨ. Ámá Moseso ro, nene Isipɨyí̵ aŋí̵yo dánɨ nɨneaipemeámɨ bɨŋo dí̵wí̵ rɨpimɨ peyíáná pí wímeáagɨ ámɨ rɨxa mɨweaparɨnɨnɨ? Nene mají̵árɨnɨ.' nurárɨmáná 41 sí̵ŋá gorí̵ bɨ awí neaárɨro apɨ tí̵nɨ burɨmákau' miá xopaikɨgí̵ nimɨxɨro naŋwí̵ bɨ burɨmákau' miápɨ nánɨ rɨdɨyowá yanɨro nánɨ nɨmeámɨ nɨbɨro wigí̵ we' tí̵nɨ imɨxí̵ápɨ nánɨ yayí̵ seáyɨmɨ dánɨ ne'ra ugí̵awixɨnɨ. 42 Ayɨnánɨ Gorɨxo rí̵wí̵ numorɨ emá tí̵nɨ sogwí̵ tí̵nɨ siŋí̵ tí̵nɨ nánɨ xe dɨŋí̵ nɨkwí̵róa u'í̵rɨxɨnɨrɨ wárɨŋɨnigɨnɨ. Wárí̵agɨ ayí̵ wí̵á rókiamoagí̵áwa Bɨkwí̵yo Gorɨxo nánɨ nɨwurɨyiro eagí̵á rɨpɨ tí̵nɨ xɨxenɨ egí̵awixɨnɨ, 'Isɨrerɨyí̵ne', ámá dɨŋí̵ meaŋe nemero xwiogwí̵ 40 mu'roarí̵ná naŋwí̵ nɨpɨkiro rɨdɨyowá wiagí̵o, ayí̵ Gorɨxonɨranɨ? Oweoɨ, nionɨmanɨ. 43 Isipɨyí̵ aŋí̵yo pí̵nɨ nɨwiárɨmɨ nuróná sení̵á aŋí̵ ŋwí̵á xegí̵ yoí̵ Morokɨyɨ rɨnɨŋí̵piyá tí̵nɨ ŋwí̵á siŋí̵nɨŋí̵ imɨxɨnɨŋí̵ Repanɨyɨ rɨnɨŋí̵pɨ tí̵nɨ —Ŋwí̵á apiau' sewanɨŋí̵yí̵ne' xí̵danɨro nánɨ imɨxɨgí̵ápiau'rɨnɨ. Apiau' nɨmeámɨ ugí̵á eŋagɨ nánɨ nionɨyá dɨŋí̵ tí̵nɨ mɨxí̵ wa nɨbɨro xwɨrí̵á nɨseaikɨxero seapɨkiomeáí̵áyo nɨwirɨmeámɨ nuro aŋí̵ xegí̵ yoí̵ Babironɨ tí̵ŋí̵ e orɨwámɨ dánɨ wárɨpí̵rí̵árɨnɨ.' Wí̵á rókiamoagí̵áwa Gorɨxo nánɨ e nɨwurɨyiro rí̵wamɨŋí̵ eagí̵ápɨ tí̵nɨ negí̵ arí̵owe'yí̵ xɨxenɨ egí̵awixɨnɨ. 44 Negí̵ arí̵owa ámá dɨŋí̵ meaŋe nemeróná sení̵á aŋí̵ —Sení̵á aŋí̵ iwá Gorɨxo Mosesomɨ 'Ámá nimɨxɨróná e e'í̵rɨxɨnɨ. E e'í̵rɨxɨnɨ.' urɨrɨ nimɨxɨróná iwá sɨŋwí̵ nɨwɨnaxí̵da u'í̵rɨxɨnɨrɨ sɨwá wirɨ e'áná imɨxagí̵iwárɨnɨ. Iwá Gorɨxo nánɨ nepaxɨŋí̵ imónɨŋí̵pɨ sɨwá wiagiwá enɨ nɨmeámɨ emeagí̵árɨnɨ. 45 Ámá dɨŋí̵ meaŋe nɨmeámɨ emeagí̵áwa pegí̵ámɨ dánɨ ámɨ wigí̵ niaíwí̵yí̵ xamɨŋí̵yí̵ Josuao tí̵nɨ sení̵á aŋiwá nɨmearo e'má gwí̵ wɨrí̵ wɨrí negí̵ xwí̵á rɨpimɨ ŋweaagí̵áyo Gorɨxo mɨxí̵ xí̵dowárɨŋe dánɨ wiwanɨŋí̵yí̵ nurápɨro sení̵á aŋí̵ Gorɨxomɨ seáyɨ e umepí̵rí̵iwá nɨmeámɨ nɨbɨro nɨpákiróná ayí̵ negí̵ mɨxí̵ ináyí̵ Depito tí̵ŋí̵ e nánɨ nɨpákía bagí̵árɨnɨ. 46 Depito nánɨ Gorɨxo yayí̵ winí̵agɨ xí̵omɨ Depito rɨxɨŋí̵ re urɨŋɨnigɨnɨ, 'Ŋwí̵á gí̵ arí̵o Jekopo rɨxí̵dagoxɨ, aŋí̵ joxɨ ŋwearí̵a nánɨ wiwá onɨmɨrɨyinɨrɨ sɨŋwí̵ naneɨ.' urɨŋí̵ aí 47 aŋí̵ iwá Depito xamɨŋo mumɨrɨyiŋɨnigɨnɨ. Umɨrɨyiŋo, ayí̵ xewaxo Soromonorɨnɨ. 48 E nerɨ aí Gorɨxo, seáyɨ e'mɨ imónɨŋo aŋí̵ ámá mɨrarɨgí̵áyo ŋweaarɨŋomanɨ. O nánɨ wí̵á rókiamoagí̵ wo xwɨyí̵á nɨrɨrɨ rí̵wamɨŋí̵ re eaŋí̵rɨnɨ, 49 'Ámɨnáo re rɨŋoɨ, \"Aŋí̵na gí̵ e'í̵ ŋweámí̵a nánɨ íkwiaŋwí̵narɨnɨ. Xwí̵árímɨ gí̵ sɨkwí̵ ikwiárɨmí̵a nánɨrɨnɨ. Nionɨ seáyɨ e seaimónɨŋáonɨ eŋagɨ nánɨ pí aŋí̵ nɨmɨrɨyipí̵ráoɨ? Wí e nionɨ sá ŋweámí̵ae' gíyí̵ erɨnɨ? 50 Re rɨniaiwiarɨŋoɨ, 'Xwí̵árí tí̵nɨ aŋí̵na tí̵nɨ xewanɨŋo mimɨxɨpa eŋí̵rɨnɨ?' rɨniaiwiarɨŋoɨ?\" Ámɨnáo e rɨŋoɨ.' Wí̵á rókiamoagí̵ wo e nɨrɨrɨ eaŋí̵rɨnɨ.\" Sɨtipeno e nurɨmáná 51 re urɨŋɨnigɨnɨ, \"Mɨŋí̵ sɨwí̵á nɨyiro ámá Gorɨxomɨ muxí̵darɨgí̵áyí̵ yarɨgí̵ápa aríkwí̵kwí̵ ne'ra uro arí̵á mɨwí ero yarɨgí̵oyí̵ne' íníná kwíyí̵ Gorɨxoyápɨ sɨwá seainɨmɨnɨrɨ yarí̵ná mɨrɨrakí̵ inarɨgí̵árɨnɨ. Segí̵ arí̵owa ne'ra bagí̵ápa axí̵pɨ e yarɨgí̵oyí̵ne'rɨnɨ. 52 Wí̵á rókiamoagí̵áyo negí̵ arí̵owa xeanɨŋí̵ mɨwikárɨgí̵á wo rimónɨnɨ? Oweoɨ. Eŋíná 'Gorɨxoyá we' rónɨŋo bɨní̵árɨnɨ.' xwɨyí̵á yaŋí̵ e nɨwiro áwaŋí̵ uragí̵áwamɨ negí̵ arí̵owa nɨpɨkía bagí̵a aiwɨ ríná soyí̵ne' awa eŋíná dánɨ ragí̵omɨ rí̵wí̵ numoro mɨyí̵ nurɨro nánɨ pɨkigí̵oyí̵ne'rɨnɨ. 53 Gorɨxoyá ŋwí̵ ikaxí̵ rɨnɨŋí̵pɨ aŋí̵najowa Mosesomɨ urɨgí̵ápimɨ dánɨ tí̵gí̵áyí̵ne' imónɨŋagí̵a aí nepa mimáyo nɨtɨnɨro mɨxí̵darɨgí̵oyí̵ne'rɨnɨ.\" Sɨtipeno e urɨŋɨnigɨnɨ.\nSɨtipenomɨ sí̵ŋá nearo pɨkigí̵á nánɨrɨnɨ.54 Xwɨrɨxí̵ umeanɨro nánɨ awí eánɨgí̵áwa Sɨtipeno e rarɨŋagɨ arí̵á nɨwiróná wikí̵ rí̵á ápiáwí̵nɨŋí̵ nɨwero nánɨ makɨrí̵wí̵ nɨmoro yarɨŋagí̵a aiwɨ 55 Sɨtipeno Gorɨxoyá kwíyí̵pɨ ayá wí sɨxí̵ umímoŋo eŋagɨ nánɨ aŋí̵namɨ sɨŋwí̵ agwí̵ anání̵í̵yí̵ wɨnɨŋɨnigɨnɨ. Wí̵á Gorɨxo tí̵ŋí̵ e dánɨ pɨrónaparɨŋagɨ sɨŋwí̵ wɨnɨrɨ Jisaso oyá we' náu'mɨnɨ e'í̵ roŋagɨ wɨnɨrɨ nerɨ 56 re urɨŋɨnigɨnɨ, \"Ai, nionɨ rɨxa aŋí̵na oxoánɨrɨ eŋagɨ wɨnɨrɨ ámá imónɨŋo Gorɨxoyá we' náu'mɨnɨ e'í̵ roŋagɨ wɨnɨrɨ eŋɨnɨ.\" uráná re egí̵awixɨnɨ. 57 Arí̵á nɨpí̵rónɨro xwamiání̵ neróná omɨ í̵á xɨranɨro nánɨ axíná mí̵rí̵ nɨpumiro 58 í̵á nɨxero xɨxoyí̵pií̵ nɨme'ra nuro rɨxa aŋí̵ apimɨ ákɨŋáyo bí̵arɨwámɨ dánɨ sí̵ŋá tí̵nɨ eaanɨro yarɨgí̵áwa wigí̵ iyí̵á nɨpírayiro ámá wo, Soroyɨ rɨnɨŋo oneameinɨro xí̵oyá sɨkwí̵ tí̵ŋí̵ e nɨtayimáná 59 Sɨtipenomɨ sí̵ŋá tí̵nɨ neáa ugí̵awixɨnɨ. Sí̵ŋá tí̵nɨ neáa warí̵ná o rí̵aiwá re rɨŋɨnigɨnɨ, \"Ámɨná Jisasoxɨnɨ, gí̵ dɨŋí̵pɨ orɨŋwɨrárɨmɨnɨ.\" nɨrɨmɨ 60 xómɨŋí̵ nɨyɨkwirɨ ámɨ eŋí̵ tí̵nɨ rí̵aiwá nɨrɨrí̵ná re rɨŋɨnigɨnɨ, \"Ámɨnáoxɨnɨ, 'Omɨ sɨpí wikárí̵ápɨ nánɨ yokwarɨmí̵ wiimí̵ámanɨ.' mɨyaiwipa eɨ.\" nurárɨmɨ peŋɨnigɨnɨ.\nCopyright information for AAK\nWelcome to STEP Bible\nFrom Tyndale House, Cambridge UK\nUse the search box to find Bibles, commentaries, passages, search terms, etc. Here are some examples:\nESVGen 1\nThis shows how to quickly lookup a passage.\nNIVESVKJVGen 1\nLooking up a passage in three different translations is also easy.\nESVbrother\nThis asks STEP to search for the Greek word for 'brother' and show the results in the ESV.\nNIVESVlandhe.sed\nThis example runs both a 'Hebrew word search' and a 'Text' search and shows the results in both the NIV and ESV.\nESVthroneDavidIsa-Rev\nYou can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.\nKJVWHNUJohn 1\nInterlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.\n© Tyndale House, Cambridge, UK - 2018","id":"<urn:uuid:f798265d-655c-4641-9aed-2e53d5f8ef46>","dump":"CC-MAIN-2018-13","url":"https:\/\/www.stepbible.org\/?q=version=AAK%7Creference=Act.7","date":"2018-03-17T11:06:51Z","file_path":"s3:\/\/commoncrawl\/crawl-data\/CC-MAIN-2018-13\/segments\/1521257644877.27\/warc\/CC-MAIN-20180317100705-20180317120705-00331.warc.gz","language":"aak","language_score":1.0000008345,"language_script":"Latn","minhash_cluster_size":3,"top_langs":"{\"aak_Latn_score\": 1.0000008344650269}","num_words":1850,"character_repetition_ratio":0.058,"word_repetition_ratio":0.002,"special_characters_ratio":0.174,"stopwords_ratio":0.152,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Luke 23\nOmɨ Pairato tí̵ŋí̵ e wárɨgí̵á nánɨrɨnɨ.1 E nɨrɨnɨro nowanɨ nɨwiápí̵nɨmearo Jisasomɨ gapɨmaní̵ Pairato tí̵ŋí̵ e nánɨ nɨme'ra nuro 2 nɨre'mómáná Jisaso nánɨ nɨxekwí̵moro Pairatomɨ re urɨgí̵awixɨnɨ, \"O yapí̵ nɨneaíwapɨya nurɨ Judayene yarɨŋwáyí̵ nɨneawiaíkirɨ 'E'máyí̵yá mɨxí̵ ináyí̵ Sisaomɨ nɨgwí̵ takisí̵ nánɨ mɨnɨ mɨwipanɨ.' nɨnearɨrɨ xewanɨŋo nánɨ re rarɨnɨ, 'Nionɨ ámá yeáyí̵ seayimɨxemeámí̵a nánɨ arí̵owayá xwí̵á piaxí̵yo dánɨ iwiaroŋáonɨ, mɨxí̵ ináyí̵ imónɨŋáonɨrɨnɨ.' rarɨŋagɨ arí̵á wíwárɨnɨ.\" urí̵agí̵a 3 Pairato Jisasomɨ yarɨŋí̵ nɨwia nurí̵ná yarɨŋí̵ re wiŋɨnigɨnɨ, \"Joxɨ Judayí̵yá mɨxí̵ ináyí̵ imónɨŋoxɨranɨ?\" urí̵agɨ o \"Joxɨ dɨxí̵ rɨxa apɨ nɨrarɨŋɨnɨ.\" urí̵agɨ 4 Pairato apaxí̵pánɨŋí̵ imónɨgí̵á xwe'owamɨ tí̵nɨ ámá e epí̵royí̵ egí̵áyo tí̵nɨ re urɨŋɨnigɨnɨ, \"Xwɨyí̵á mearɨpaxí̵ imónɨŋí̵ bɨ nánɨ pí̵á megɨnarɨŋɨnɨ.\" urí̵agɨ aiwɨ 5 awa arí̵kí re urayigí̵awixɨnɨ, \"Jisaso Judia pɨropenɨsí̵ re amɨ amɨ nemerɨ ámá ní̵nɨ re oyaiwípoyɨnɨrɨ, 'O negí̵ mɨxí̵ ináyí̵ imónáná e'máyo mɨxí̵ xí̵dowáraní̵wárɨnɨ.' oyaiwípoyɨnɨrɨ nure'wapɨya warɨŋorɨnɨ. Gariri pɨropenɨsí̵yo dánɨ ne'ra bɨŋí̵yí̵ re enɨ aí neare'wapɨyarɨnɨ.\" urí̵agí̵a 6 Pairato arí̵á e nɨwirɨ awamɨ yarɨŋí̵ re wiŋɨnigɨnɨ, \"O Gariri pɨropenɨsí̵yo dáŋoranɨ?\" urí̵agɨ 7 awa re urɨgí̵awixɨnɨ, \"Oyɨ, Jisaso pɨropenɨsí̵ gapɨmaní̵ Xeroto meŋweaŋí̵yo dáŋorɨnɨ.\" urí̵agí̵a Xeroto enɨ íná Jerusaremɨ ŋweaŋagɨ nánɨ Pairato o tí̵ŋí̵ e nánɨ wiowárɨŋɨnigɨnɨ.\nOmɨ Xeroto tí̵ŋí̵ e nánɨ wiowárɨgí̵á nánɨrɨnɨ.8 Judayowa Jisasomɨ gapɨmaní̵ Xeroto tí̵ŋí̵ e nánɨ nɨme'ra u'áná o eŋíná dánɨ amɨpí Jisaso yarɨŋí̵yí̵ nánɨ arí̵á nɨwirɨ \"Omɨ sɨŋwí̵ owɨnɨmɨnɨ.\" nɨyaiwia bagí̵ nánɨ omɨ sɨŋwí̵ nɨwɨnɨrí̵ná yayí̵ nɨwinɨrɨ \"Jisaso emɨmí̵ bɨ oníwapɨyinɨ.\" nɨyaiwirɨ 9 yarɨŋí̵ obaxí̵ nɨwiayarɨŋagɨ aiwɨ xí̵oyá bɨ murɨŋɨnigɨnɨ. Murɨpa yarí̵ná 10 apaxí̵pánɨŋí̵ imónɨgí̵á xwe'owa tí̵nɨ ŋwí̵ ikaxí̵ eánɨŋí̵pɨ mewegí̵áwa tí̵nɨ xwɨyí̵á rí̵á tí̵ŋí̵ xekwí̵móagí̵a 11 Xeroto tí̵nɨ xegí̵ porisowa tí̵nɨ uyí̵nií̵ mero ikayí̵wí̵ mearɨro nemáná rapɨrapí̵ awiaxí̵ wu' mɨxí̵ ináyowa yínarɨgí̵á imónɨŋí̵ wu' nuyírɨro ámɨ Pairato tí̵ŋí̵ e nánɨ wiowárɨŋɨnigɨnɨ. 12 Xeroto tí̵nɨ Pairato tí̵nɨ xámɨ xepɨxepá rónagí̵íwau' sí̵á ayimɨ nawínɨ imónɨgí̵isixɨnɨ.\n\"O pí e'agɨ íkí̵áyo yekwɨroárɨmí̵ɨnɨ?\" urɨŋí̵ nánɨrɨnɨ.13 Jisasomɨ ámɨ Pairato tí̵ŋí̵ e nánɨ nɨme'ra u'áná Pairato \"Apaxí̵pánɨŋí̵ imónɨgí̵á xwe'owa tí̵nɨ Judayí̵ mebáowa tí̵nɨ ámá ní̵nɨ tí̵nɨ obí̵poyɨ.\" nɨrɨrɨ 14 awa ámɨ báná re urɨŋɨnigɨnɨ, \"Soyí̵ne' xámɨ ámá ro nɨmeámɨ nɨbɨrɨ re nɨrí̵awixɨnɨ, 'O ámá ní̵nɨ \"E'máyo mɨxí̵ xí̵dowáraní̵wárɨnɨ.\" oyaiwípoyɨnɨrɨ nɨseare'wapɨya emearɨŋorɨnɨ.' nɨrí̵á aiwɨ soyí̵ne' xwɨyí̵á umeararɨgí̵ápɨ nánɨ nionɨ segí̵ sɨŋwí̵ anɨgí̵e dánɨ yarɨŋí̵ wiayíagɨ aiwɨ omɨ xwɨyí̵á mearɨpaxí̵ wí mimóní̵ɨnigɨnɨ. 15 Xeroto enɨ pí̵á nɨwirɨ aí omɨ xwɨyí̵á mearɨpaxí̵ bɨ mimónɨpa eŋagɨ nánɨ ámɨ none tí̵ŋí̵ e nánɨ seapowáre'napí̵í̵rɨnɨ. Arí̵á e'poyɨ. None omɨ pɨkianɨ nánɨ uyí̵nií̵ eŋí̵ bɨ aga mimónɨnɨ. 16 Ayɨnánɨ 'Nionɨ yarɨŋápɨ nánɨ rɨnearɨŋoɨ?' oyaiwinɨrɨ sa iwaŋí̵nɨ nɨme'perɨ wárɨmí̵ɨnɨ.\" uráná 17 Judayí̵ xwiogwí̵ ayí̵ ayo aiwá Aŋí̵najo Mu'roagí̵ nánɨ narɨgí̵áyimɨ \"E'máyí̵ gapɨmano negí̵ ámá gwí̵ ŋweaŋí̵ wo oneawárinɨ.\" nɨyaiwiro nánɨ 18 ámá e epí̵royí̵ egí̵á nawínɨ ní̵nɨ xɨxewiámí̵ re urɨgí̵awixɨnɨ, \"Jisasomɨ nɨpɨkirɨ Barabasomɨ —O Jerusaremɨ ŋweagí̵áyí̵ wa tí̵nɨ nɨwiápí̵nɨmearo 'E'máyo mɨxí̵ oxí̵dowáraneyɨ.' nɨrɨro mɨxí̵ nɨwiróná ámá pɨkíagí̵a omɨ e'máyí̵ í̵á nɨxero gwí̵ aŋí̵yo ŋwɨrárɨgí̵orɨnɨ. \"Omɨ neawáriɨ.\" uráná 20 Pairato \"Jisasomɨ owárɨmɨnɨ.\" nɨyaiwirɨ ámá ayo ámɨ bɨ urí̵agɨ aiwɨ 21 ayí̵ rí̵mɨŋí̵ tí̵nɨ re urayigí̵awixɨnɨ, \"Íkí̵áyo yekwɨroáreɨ. Íkí̵áyo yekwɨroáreɨ.\" urayarí̵ná 22 Pairato rɨxa biau' urí̵í̵ aiwɨ ámɨ bɨ re urɨŋɨnigɨnɨ, \"Pí nánɨ? O pí í̵wí̵ e'í̵ nánɨ íkí̵áyo yekwɨroárɨmí̵ɨnɨ? Xwɨyí̵á omɨ nɨmearɨrɨ pɨkipaxí̵ wí imónɨŋagɨ mɨwɨnɨmeáɨnɨ. Ayɨnánɨ iwaŋí̵nɨ nɨme'perɨ wárɨmí̵ɨnɨ.\" urí̵agɨ aí 23 ámá ayí̵ Pairato omɨ íkí̵áyo oyekwɨroárɨnɨrɨ arí̵kí ámɨ wínɨ sí̵mí̵ tí̵nɨ nurayiróná pí̵ne' Pairatoyá xórórí̵ wigí̵awixɨnɨ. 24 Pí̵ne' oyá xórórí̵ wíagí̵a nánɨ re urɨŋɨnigɨnɨ, \"Segí̵ seaimónarɨŋí̵pɨ xe oimónɨnɨ.\" nurɨrɨ 25 ámá ní̵nɨ wiwanɨŋí̵yí̵ \"Neawáriɨ.\" urí̵o —O Jerusaremɨ ŋweagí̵áyí̵ wa tí̵nɨ nɨwiápí̵nɨmearɨ \"E'máyo mɨxí̵ oxí̵dowáraneyɨ.\" nɨrɨro mɨxí̵ nɨwiróná ámá pɨkíagí̵a omɨ e'máyí̵ í̵á nɨxero gwí̵ aŋí̵yo ŋwɨrárɨgí̵orɨnɨ. O nánɨ ayí̵ \"Neawáriɨ.\" urí̵omɨ Pairato nɨwárɨrɨ Jisaso nánɨ wigí̵ dɨŋí̵ yaiwíí̵áyo nɨxí̵dɨrɨ porisowa íkí̵áyo yekwɨroárɨpí̵rɨ nánɨ mɨnɨ wiŋɨnigɨnɨ.\nJisasomɨ yekwɨroárɨgí̵á nánɨrɨnɨ.26 Mɨnɨ wíáná porisowa omɨ nɨme'ra nurí̵ná Jisasomɨ iwaŋí̵ me'peayíí̵á eŋagɨ nánɨ rɨxa eŋí̵ meánɨpa nerɨ ná neága warɨŋagɨ nɨwɨnɨro ámá wo Saimonoyɨ rɨnɨŋo —O aŋí̵ xegí̵ yoí̵ Sairini dáŋorɨnɨ. O maiwí amí̵yo dánɨ Jerusaremɨ nánɨ barɨŋomɨ óí̵ e órórí̵ ninɨro \"O íkí̵á yoxáí̵pá níkwónɨmɨ Jisasomɨ oxí̵dɨnɨ.\" nɨyaiwiro omɨ íkí̵á yoxáí̵pá saŋwí̵yo nɨwikwiárɨro nɨme'ra warí̵ná 27 ámá oxí̵ apɨxí̵ obaxí̵ ɨkwɨkwierí̵ rí̵wí̵mɨnɨ nuro apɨxí̵ obaxí̵ wíwa enɨ rí̵wí̵yo nu'mɨ nuróná ŋwape' tí̵nɨ ámɨxí̵á nɨwiaxí̵da warɨŋagí̵a 28 Jisaso nɨkɨnɨmónɨrɨ re urɨŋɨnigɨnɨ, \"Jerusaremɨ dáŋí̵ apɨxí̵ riwayí̵ne' nionɨ ŋwí̵ mɨnɨmieapa e'poyɨ. Sewanɨŋíwayí̵ne' nánɨ mieainɨro segí̵ niaíwí̵yo miearo e'í̵rɨxɨnɨ. 29 Ayí̵ rɨpɨ nánɨ seararɨŋɨnɨ. Rí̵we'ná xeanɨŋí̵ rí̵á tí̵ŋí̵ seaímeaní̵á eŋagɨ nánɨ apɨxí̵ niaíwí̵ tí̵gí̵íwa wigí̵ niaíwí̵ nánɨ aga dɨŋí̵ sɨpí winí̵á eŋagɨ nánɨ ámá re rɨpí̵rí̵árɨnɨ, 'Apɨxí̵ oxí̵ rogí̵íwa tí̵nɨ sɨnɨ apɨyá niaíwí̵ mɨxɨrɨgí̵íwa tí̵nɨ apɨxí̵ sɨnɨ niaíwí̵ amɨŋí̵ mɨnɨ mɨwipa yarɨgí̵íwa tí̵nɨ íwa yayí̵ owinɨnɨ.' rɨpí̵rí̵árɨnɨ. 30 Xeanɨŋí̵ apɨ aga xaíwí̵ seaímeaní̵á eŋagɨ nánɨ ámá dí̵wí̵ mɨŋí̵yo 'Nɨpie'rorɨ neaɨkwarɨmoɨ.' urɨro dí̵wí̵ mɨŋí̵ onɨmiápia wímɨ enɨ 'Seáyɨ e rɨtí̵ neaiɨ.' urɨro epí̵rí̵árɨnɨ. 31 We' rónɨŋáonɨ íkí̵á sɨŋí̵nɨŋí̵ imónɨŋáonɨ aí xeanɨŋí̵ nikárí̵áyí̵ nánɨ seyí̵ne' í̵wí̵ yarɨgí̵áyo dánɨ íkí̵á kɨrɨŋí̵nɨŋí̵ imónɨgí̵áyí̵ne' aŋɨpaxí̵ seaikárɨní̵árɨnɨ.\" urɨŋɨnigɨnɨ. 32 Ámá rɨkɨkɨrí̵ó yarɨgí̵íwau' enɨ Jisaso tí̵nɨ nawínɨ pɨkianɨro nánɨ nɨkumɨxɨro nɨme'ra nuro 33 rɨxa yoí̵ ámá Mɨŋí̵ Gɨxweáɨ rɨnɨŋe nɨre'moro omɨ íkí̵áyo nɨyekwɨroárɨmáná mɨdɨmɨdánɨ rɨkɨkɨrí̵ó yarɨgí̵íwau'mɨ enɨ yekwɨroárarí̵ná 34 Jisaso Gorɨxomɨ re urɨŋɨnigɨnɨ, \"Ápe, nionɨ niarɨgí̵á tɨyí̵ awa mají̵á nimónɨmáná niarɨŋagí̵a nánɨ joxɨ yokwarɨmí̵ wiiɨ.\" urarí̵ná porisowa Jisasoyá rapɨrapí̵ gonɨ gonɨ meámɨnɨre'ɨnɨrɨ sáru' nero yaŋí̵ inarɨŋagí̵a 35 ámá nu'mɨ bí̵áyí̵ e nɨrówapɨro sɨŋwí̵ nɨwɨnɨro Judayí̵ ámɨnáowa enɨ aí rɨperɨrí̵ numero re rɨgí̵awixɨnɨ, \"O ámá wíyo arɨrá wiagorɨnɨ. O nepa ámá arí̵owayá xwí̵á piaxí̵yo dánɨ iwiaroní̵oyɨ rarɨŋwáo eŋánáyí̵, Gorɨxo nɨrí̵pearɨ nene yeáyí̵ neayimɨxemeaní̵a nánɨ urowáre'napɨní̵oyɨ rarɨŋwáo eŋánáyí̵, xewanɨŋo arɨrá oinɨnɨ.\" nɨra warí̵ná 36 porisowa enɨ ikayí̵wí̵ numearɨróná iniɨgí̵ wainí̵ mɨxí̵ yarɨŋí̵pɨ mɨnɨ wianɨro nánɨ aŋwɨ e nɨbɨro 37 re urayigí̵awixɨnɨ, \"Joxɨ Judayí̵yá mɨxí̵ ináyoxɨ eŋánáyí̵, jɨwanɨŋoxɨ e'í̵ mínɨneɨ.\" urɨgí̵awixɨnɨ. 38 \"Ámá royí̵ mɨxí̵ ináyí̵ Judayí̵yáorɨnɨ.\" nɨrɨro íkí̵á wáráyo rí̵wamɨŋí̵ e neámáná oyá yoxáí̵yo xwápɨyi seáyɨ e'mɨ pí̵raugí̵awixɨnɨ.\n39 Rɨkɨkɨrí̵ó yarɨgí̵íwau', Jisasomɨ mɨdɨmɨdánɨ íkí̵áyo yekwɨroárí̵íwau' wí̵o Jisasomɨ ikayí̵wí̵ nurɨrɨ re urɨŋɨnigɨnɨ, \"Joxɨ nepa ámá yeáyí̵ neayimɨxemearí̵a nánɨ arí̵owayá xwí̵á piaxí̵yo dánɨ iwiaroní̵oyɨ rarɨŋwáoxɨranɨ? Jɨwanɨŋoxɨ e'í̵ mínɨnɨrɨ yawawi enɨ yeamínɨrɨ eɨ.\" urí̵agɨ aí 40 wí̵o \"E murɨpanɨ.\" nurɨrɨ mɨxí̵ re urɨŋɨnigɨnɨ, \"Rí̵nɨŋí̵ o meaarɨŋí̵pɨ joxɨ axí̵pɨ nɨmearɨ aiwɨ Gorɨxo nánɨ wáyí̵ mɨsinarɨnɨranɨ? 41 Yawawi yeapɨkíáná ayí̵ ananɨrɨnɨ. Í̵wí̵ yarɨgwí̵íyo dánɨ xɨxenɨ yeapɨkiarɨŋoɨ. Ámá royí̵ í̵wí̵ bɨ me'agɨ aiwɨ pɨkiarɨŋoɨ.\" nurɨrɨ 42 Jisasomɨ re urɨŋɨnigɨnɨ, \"Joxɨ rɨxa mɨxí̵ ináyí̵ nimónɨrɨ nɨmeŋwearí̵ná nionɨ nánɨ dɨŋí̵ móɨrɨxɨnɨ.\" urí̵agɨ 43 Jisaso re urɨŋɨnigɨnɨ, \"Nepa rɨrarɨŋɨnɨ. Agwɨ nionɨ tí̵nɨ aŋí̵namɨ ŋweaní̵wiɨ.\" urɨŋɨnigɨnɨ.\nJisaso peŋí̵ nánɨrɨnɨ.44 Rɨxa sogwí̵ áwɨnɨ e ŋweaŋáná re eŋɨnigɨnɨ. Sogwí̵ nɨsí̵kwirɨ aŋí̵ nɨmɨnɨ sí̵á xaíwí̵ nɨyinára nurɨ rɨxa 3:00 p.m. imónáná sogwí̵ ámɨ noxárorɨ anɨŋɨnigɨnɨ. 45 Sogwí̵ sí̵kwiárɨŋáná rapɨrapí̵ sepiá aŋí̵ sipɨsipí̵ rɨdɨyowá yarɨgí̵iwá ŋwí̵á tí̵ŋí̵mɨnɨ epaŋioárɨnɨŋu' áwɨnɨ e naxɨnowárɨrɨ wu'kau' epaŋioárɨnɨŋɨnigɨnɨ.\n46 Jisaso rí̵aiwá re rɨŋɨnigɨnɨ, \"Ápoxɨnɨ, gí̵ dɨŋí̵ orɨŋwɨrárɨmɨnɨ.\" nurɨmɨ dɨŋí̵ yánɨŋɨnigɨnɨ. 47 Jisaso dɨŋí̵ yání̵agɨ porisowamɨ seáyɨ e imónɨŋo amɨpí ayí̵ e e'agɨ sɨŋwí̵ e nɨwɨnɨrɨ Gorɨxomɨ yayí̵ numerɨ re rɨŋɨnigɨnɨ, \"Ámá ro nepa we' rónɨŋo, sɨpí wí mimɨxɨpa eŋomɨ aí pɨkíwɨnɨ.\" rɨŋɨnigɨnɨ. 48 Ámá oxí̵ apɨxí̵ ní̵nɨ Porisowa Jisasomɨ yekwɨroárarí̵ná sɨŋwí̵ wɨnanɨro bɨmíí̵áyí̵ sogwí̵ sí̵kwiárɨrɨ ámɨ oxárorɨ nerɨ Jisaso perɨ e'agɨ nɨwɨnɨro ayá í̵á nɨxɨrɨnɨmɨ wigí̵ aŋí̵ e nánɨ umigí̵awixɨnɨ. 49 Ámá Jisasoyá xegí̵ imónɨŋí̵yí̵ tí̵nɨ apɨxí̵ Gariri pɨropenɨsí̵yo dáŋí̵ o tí̵nɨ nawínɨ bɨgí̵íwa tí̵nɨ ná jí̵amɨ onɨmiápɨ nɨrómáná omɨ pɨkiarí̵ná amɨpí apɨ e e'agɨ sɨŋwí̵ wɨnɨgí̵awixɨnɨ.\nJisasomɨ xwí̵á weyárɨgí̵á nánɨrɨnɨ.50 Ámá wo xegí̵ yoí̵ Josepoyɨ rɨnɨŋo —O Judia pɨropenɨsí̵yo aŋí̵ xegí̵ yoí̵ Arimatia dáŋorɨnɨ. O Judayí̵yá xwɨrɨxí̵ mearɨgí̵á mebáyí̵ worɨnɨ. O we' rónɨŋo eŋagɨ nánɨ xegí̵ wí̵a Jisasomɨ pɨkianɨro nánɨ mekaxí̵ nɨmero yarɨgí̵ápɨ nánɨ \"Apánɨrɨnɨ.\" mɨwimónɨŋorɨnɨ. \"Gorɨxo xwioxí̵yo mɨmeámí̵ nerɨ neameŋweaní̵ápɨ gínɨ gíná imónɨní̵árí̵anɨ?\" nɨyaiwiro wenɨŋí̵ nerɨ ŋweaŋorɨnɨ. 52 O e'máyí̵ gapɨmaní̵ Pairato tí̵ŋí̵ e nánɨ nurɨ Jisaso pɨyomɨ xwí̵á weyárɨmɨnɨrɨ nánɨ yarɨŋí̵ nɨwirɨ Pairato \"Oyɨ.\" urí̵agɨ nurɨ 53 Jisaso pɨkíí̵omɨ nɨmeámɨ nɨwepí̵nɨrɨ xwí̵á e dánɨ rapɨrapí̵ apí̵á weŋí̵pɨ tí̵nɨ xopɨxopí̵ nɨrorɨ sí̵ŋáyo ámá óí̵ rɨxɨgí̵áyimɨ —Ayi ámá sɨnɨ mɨtagí̵áyirɨnɨ. Ayimɨ tɨmɨnɨrɨ nánɨ nɨmeámɨ nurɨ ínɨmɨ tɨŋɨnigɨnɨ. 54 Sabarí̵á nánɨ amɨpí píránɨŋí̵ nimɨxɨro tarɨgí̵áyimɨ nɨtɨrɨ aiwɨ Sabarí̵á náyi rɨxa aŋwɨ e eŋáná tɨŋɨnigɨnɨ. 55 Apɨxí̵ Gariri pɨropenɨsí̵yo dánɨ nu'mɨ bí̵íwa \"Jisasomɨ arɨge rí̵a tarɨnɨ?\" nɨyaiwiro sɨŋwí̵ wɨnanɨro nu'mɨ nuro sí̵ŋá óí̵yimɨ sɨŋwí̵ nɨwɨnɨróná xí̵omɨ tarí̵ná enɨ sɨŋwí̵ nɨwɨnɨmɨ 56 wigí̵ aŋí̵ e nánɨ nuro Sade'yo Jisasoyá wará xópe' e'wanɨgɨnɨrɨ íkí̵á dí̵á dɨŋí̵ naŋí̵ eaarɨŋí̵ bɨ tí̵nɨ gí̵nií̵ bɨ tí̵nɨ píránɨŋí̵ nimɨxɨro nɨtɨro sá wegí̵íwa Sabarí̵áyo ŋwí̵ ikaxí̵ eánɨŋí̵pɨ rarɨŋí̵pa kikií̵á ŋweagí̵awixɨnɨ.\nCopyright information for AAK\nWelcome to STEP Bible\nFrom Tyndale House, Cambridge UK\nUse the search box to find Bibles, commentaries, passages, search terms, etc. Here are some examples:\nESVGen 1\nThis shows how to quickly lookup a passage.\nNIVESVKJVGen 1\nLooking up a passage in three different translations is also easy.\nESVbrother\nThis asks STEP to search for the Greek word for 'brother' and show the results in the ESV.\nNIVESVlandhe.sed\nThis example runs both a 'Hebrew word search' and a 'Text' search and shows the results in both the NIV and ESV.\nESVthroneDavidIsa-Rev\nYou can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.\nKJVWHNUJohn 1\nInterlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.\n© Tyndale House, Cambridge, UK - 2018","id":"<urn:uuid:380ccedb-728a-4d46-b73e-fa611ac2a416>","dump":"CC-MAIN-2018-13","url":"https:\/\/www.stepbible.org\/?q=version=AAK%7Creference=Luk.23","date":"2018-03-22T16:04:57Z","file_path":"s3:\/\/commoncrawl\/crawl-data\/CC-MAIN-2018-13\/segments\/1521257647892.89\/warc\/CC-MAIN-20180322151300-20180322171300-00477.warc.gz","language":"aak","language_score":0.9999901056,"language_script":"Latn","minhash_cluster_size":3,"top_langs":"{\"aak_Latn_score\": 0.9999901056289673}","num_words":1452,"character_repetition_ratio":0.058,"word_repetition_ratio":0.008,"special_characters_ratio":0.179,"stopwords_ratio":0.152,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Matthew 12\n\"'Sabarí̵áyo ŋwí̵árɨnɨ.' rɨnɨŋí̵yo pí nánɨ xórórí̵ yarɨŋoɨ?\" urɨgí̵á nánɨrɨnɨ.1 Íná Sabarí̵á wɨyimɨ Jisaso tí̵nɨ wiepɨsarɨŋowa tí̵nɨ óí̵ wití̵ omɨŋí̵ áwɨnɨmɨ inɨŋí̵yo nuróná wiepɨsarɨŋowa agwí̵ wíagɨ wití̵ siyí̵ sɨŋí̵ yɨyírɨní̵ yarɨŋagí̵a 2 Parisiowa sɨŋwí̵ e nɨwɨnɨro omɨ re urɨgí̵awixɨnɨ, \"Dɨxí̵ wiepɨsarɨŋowa 'Sabarí̵áyo ŋwí̵árɨnɨ.' rɨnɨŋí̵yo aiwá pí nánɨ miarɨŋoɨ?\" urí̵agí̵a aí 3 Jisaso re urɨŋɨnigɨnɨ, \"Eŋíná negí̵ mɨxí̵ ináyí̵ Depito tí̵nɨ xegí̵ nɨkumɨxɨnɨrɨ emearɨgí̵áwa tí̵nɨ agwí̵ wíáná egí̵ápɨ Gorɨxoyá Bɨkwí̵yo rí̵wamɨŋí̵ nɨrɨnɨrɨ eánɨŋí̵pɨ sɨnɨ í̵á mɨroarɨŋí̵ reŋoɨ? Oweoɨ, soyí̵ne' í̵á nɨroro aiwɨ dɨŋí̵ nɨpɨkwɨnɨ mɨmoarɨŋoɨ. 4 Depito sení̵á aŋí̵ Gorɨxo nánɨ aiwá peaxí̵ tarɨgí̵iwámɨ nɨpáwirɨ bisí̵kerí̵á Gorɨxo nánɨ peaxí̵ tarɨgí̵ápɨ o tí̵nɨ xegí̵ ámá tí̵nɨ nánɨ 'Ŋwí̵árɨnɨ.' rɨnɨŋí̵pɨ —Apɨ 'Sa apaxí̵pánɨŋí̵ imónɨgí̵áwanɨ ananɨ nɨpaxí̵rɨnɨ.' rɨnɨŋí̵pɨrɨnɨ. Bisí̵kerí̵á apɨ apaxí̵pánɨŋí̵ imónɨŋí̵ xwe'o umeaíáná Depito nurápɨrɨ ní̵agɨ aiwɨ Gorɨxo mɨxí̵ bɨ murɨŋɨnigɨnɨ. 5 Ŋwí̵ ikaxí̵ eánɨŋí̵yo dánɨ re rɨnɨŋí̵pɨ enɨ sɨnɨ í̵á mɨroarɨŋí̵ reŋoɨ, 'Sabarí̵áyo apaxí̵pánɨŋí̵ imónɨgí̵áwa aŋí̵ Gorɨxo nánɨ rɨdɨyowá yarɨgí̵iwámɨ nɨpáwiro rɨdɨyowá neróná sí̵á \"Omɨŋí̵ ní̵nɨ ŋwí̵áxɨnɨ.\" rɨnɨŋí̵yi xórórí̵ nero aiwɨ xwɨyí̵á meárɨnarɨgí̵ámanɨ.' nɨrɨnɨrɨ eánɨŋí̵pɨ í̵á mɨroarɨŋí̵ reŋoɨ? Soyí̵ne' í̵á nɨroro aiwɨ sɨnɨ nɨpɨkwɨnɨ dɨŋí̵ mɨmoarɨŋoɨ. 6 Apaxí̵pánɨŋí̵ imónɨgí̵áwa Sabarí̵á ayimɨ xórórí̵ nero aiwɨ aŋí̵ Gorɨxo nánɨ rɨdɨyowá yarɨgí̵iwámɨ dánɨ nero nánɨ xwɨyí̵á mɨmeárɨnɨpa yarɨgí̵árɨnɨ. E nerɨ aiwɨ ámá wo re roŋí̵ royí̵ aŋí̵ rɨdɨyowá yarɨgí̵iwámɨ seáyɨ e mu'ronɨ.\" xewanɨŋo nánɨ e nurɨrɨ 7 ámɨ re urɨŋɨnigɨnɨ, \"Soyí̵ne' xwɨyí̵á Gorɨxo rɨŋí̵, Bɨkwí̵yo eánɨŋí̵ rɨpɨ 'Nionɨ ámá wí wíyo wá nɨwianɨrɨ arɨrá owípoyɨnɨrɨ nánɨ nimónarɨnɨ. Nionɨ nánɨ rɨdɨyowánɨ onípoyɨnɨrɨ nánɨ mɨnimónarɨnɨnɨ.' rí̵wamɨŋí̵ e nɨrɨnɨrɨ eánɨŋí̵ apɨ nánɨ soyí̵ne' dɨŋí̵ nɨmoro í̵á nɨxɨrɨro sɨŋwɨrɨyí̵, ámá nionɨyá rowamɨ, wiwanɨŋowa xwɨyí̵á meárɨnɨpaxí̵ mimónɨgí̵á rowamɨ xwɨyí̵á uxekwí̵moanɨro e'í̵ámanɨ. 8 Ámá imónɨŋáonɨ Sabarí̵á xiáwonɨ eŋagɨ nánɨ 'Sabarí̵áyo ayí̵ ananɨrɨnɨ.' rɨpaxí̵ imónɨŋáonɨrɨnɨ.\" urɨŋɨnigɨnɨ.\nWe' kɨrɨŋí̵ eŋí̵ womɨ naŋí̵ imɨxɨŋí̵ nánɨrɨnɨ.9 O e dánɨ pí̵nɨ nɨwiárɨmɨ nurɨ wigí̵ rotu' aŋí̵ wiwámɨ nɨpáwirɨ ŋweaŋáná re eŋɨnigɨnɨ. 10 Ámá we' kɨrɨŋí̵ eŋí̵ wo e ŋweaŋagɨ Parisiowa Jisasomɨ xwɨyí̵á meárɨpí̵rɨ nánɨ yarɨŋí̵ re wigí̵awixɨnɨ, \"'Negí̵ \"Sabarí̵áyo ŋwí̵áxɨnɨ.\" rɨnɨŋí̵yo ámá sɨmɨxí̵yo naŋí̵ nimɨxɨrí̵ná xórórí̵ mepaxí̵rɨnɨ.' rɨsimónarɨnɨ?\" urí̵agí̵a 11 o xɨxewisí̵ ikaxí̵ re urɨŋɨnigɨnɨ, \"Soyí̵ne' woxɨ, sipɨsipí̵ wo tí̵ŋoxɨ Sabarí̵áyo sipɨsipo xwárɨŋwí̵yo pie'róánáyí̵, sipɨsipomɨ mɨmɨxeaarɨŋí̵ranɨ? Oweoɨ, apaxí̵ me' mɨxeaarɨŋí̵rɨnɨ. 12 Ámá sipɨsipí̵ tí̵nɨ xɨxenɨ mimónɨŋagɨ nánɨ Sabarí̵áyo aí ámáyo naŋí̵ nɨwimɨxɨrí̵náyí̵, ayí̵ ananɨrɨnɨ.\" nurɨrɨ 13 we' kɨrɨŋí̵ eŋomɨ re urɨŋɨnigɨnɨ, \"Dɨxí̵ we' iru' pí̵mɨxeɨ.\" urí̵agɨ ámáo we' iru' pí̵mɨxáná we' naŋí̵ wí̵u'nɨŋí̵ axí̵pɨ imónɨŋɨnigɨnɨ. 14 Naŋí̵ wí̵u'nɨŋí̵ axí̵pɨ imóní̵agɨ Parisiowa nɨwiápí̵nɨmeámɨ nɨpeyearo wáí̵ e dánɨ omɨ pɨkianɨro nánɨ mekaxí̵ megí̵awixɨnɨ.\nGorɨxo Rí̵peaŋo nánɨrɨnɨ.15 Jisaso Parisiowa xí̵o nánɨ mekaxí̵ mearɨŋagí̵a nánɨ nɨjí̵á nimónɨrɨ nánɨ e pí̵nɨ nɨwiárɨmɨ nurɨ oxí̵ apɨxí̵ obaxí̵ nu'mɨ xí̵darɨŋagí̵a sɨmɨxí̵ egí̵á nɨyonɨ naŋí̵ imɨmɨxɨmí̵ nerí̵ná 16 ámáyo áwaŋí̵ urɨpí̵rɨxɨnɨrɨ \"Nionɨ siíápɨ nánɨ áwaŋí̵ murɨmepa e'poyɨ.\" urayiŋɨnigɨnɨ. 17 Xwɨyí̵á Gorɨxo rɨŋí̵ wí̵á rókiamoagí̵ Aisaiao nɨrɨrɨ rí̵wamɨŋí̵ eaŋí̵ rɨpɨ xɨxenɨ imónɨní̵a nánɨ Jisaso e eŋɨnigɨnɨ, 18 \"Arí̵á e'poyɨ. Ámá ro gí̵ omɨŋí̵ niiarɨŋónɨŋí̵ imónɨní̵a nánɨ rí̵peaŋáorɨnɨ. Gí̵ dɨŋí̵ sɨxí̵ uyiŋáorɨnɨ. Gí̵ kwíyí̵ enɨ omɨ wíáná e'máyí̵ 'E nerí̵ná we' rónɨŋí̵ Gorɨxo wimónarɨŋí̵pɨ imónaní̵wárí̵anɨ?' yaiwipí̵rɨ nánɨ wáí̵ urepeárɨní̵árɨnɨ. 19 O nɨpeniorɨnɨ. Ámá wí tí̵nɨ xɨxewiámí̵ nɨrɨnɨrɨ wíyo xwamiání̵ nɨwirɨ ení̵ámanɨ. Sí̵mí̵ óí̵yo dánɨ xwamiání̵ yarɨŋagɨ wɨnɨpí̵rí̵ámanɨ. 20 O ámá eŋí̵ samɨŋí̵ nɨwe'mɨ emearɨŋagɨ nɨwɨnɨrí̵ná sɨxí̵ mɨŋí̵ eaaroarɨŋí̵wánɨŋí̵ imónɨŋagɨ nɨwɨnɨrí̵ná wíyo í̵á wekɨmɨxɨní̵ámanɨ. O ámá wí ramɨxí̵ gwí̵ ápiáwí̵ wearɨŋí̵rí rɨxa nɨyupárɨmɨnɨrɨ yarɨŋí̵nɨŋí̵ imónɨŋagɨ nɨwɨnɨrí̵ná í̵á supɨmɨxɨní̵ámanɨ. Xegí̵ e ení̵ápa arí̵kí ne'ra nu'ɨsáná we' rónɨŋí̵ xí̵o yarɨŋí̵pɨ seáyɨ e imónɨní̵árɨnɨ. 21 E'máyí̵ 'O arɨrá neaíwɨnɨgɨnɨ.' nɨyaiwiro omɨ dɨŋí̵ ukɨkayopí̵rí̵árɨnɨ.\" Xwɨyí̵á Gorɨxo e rɨŋí̵pɨ xɨxenɨ imónɨní̵a nánɨ Jisaso nemerí̵ná axí̵pɨ e eŋɨnigɨnɨ.\n\"Oboyá dɨŋí̵yo dánɨ yarɨnɨ.\" rɨgí̵á nánɨrɨnɨ.22 Ámá womɨ imí̵ó dɨŋí̵ xɨxe'roŋáná maŋí̵ pí̵rónɨrɨ sɨŋwí̵ supárɨrɨ eŋomɨ Jisaso tí̵ŋí̵ e nánɨ nɨme'ra nɨbɨro wáráná Jisaso imí̵ó mɨxí̵ numáɨnowárɨrɨ píránɨŋí̵ wimɨxáná o xwɨyí̵á rɨrɨ sɨŋwí̵ anɨrɨ eŋɨnigɨnɨ. 23 E e'áná oxí̵ apɨxí̵ obaxí̵ e epí̵royí̵ egí̵áyí̵ ududí̵ niga nuro re rɨnɨgí̵awixɨnɨ, \"'Ámá royí̵ ámá yeáyí̵ neayimɨxemeaní̵a nánɨ arí̵owayá xwí̵á piaxí̵yo dánɨ iwiaroní̵oyɨ rarɨŋwáo, negí̵ mɨxí̵ ináyí̵ Depitoyá xiáworɨnɨ.' rɨyaiwiarɨŋwɨnɨ? Oweoɨ, omanɨ.\" rɨnarɨŋagí̵a 24 Parisiowa arí̵á e nɨwiro re rɨgí̵awixɨnɨ, \"O imí̵ó xɨráónɨŋí̵ imónɨŋo —O xegí̵ yoí̵ bɨ Bieseburoyɨ rɨnɨŋorɨnɨ. Oyá dɨŋí̵yo dánɨ Jisaso imí̵ó mɨxí̵ umáɨnarɨŋorɨnɨ.\" rarí̵ná 25 Jisaso awa e rɨnarɨŋagí̵a dɨŋí̵ adadí̵ nɨwirɨ nɨjí̵á nimónɨrɨ xɨxewisí̵ ikaxí̵ re urɨŋɨnigɨnɨ, \"Ámá gwí̵ axí̵rí xepɨxepá nɨrónɨro mɨxí̵ ninɨrónáyí̵ ayí̵ aŋí̵ mɨwiárekɨxɨnɨpaxí̵rɨnɨ. Ámá aŋí̵ bimɨ ŋweáyí̵ranɨ, aŋí̵ wiwámɨ ŋweagí̵áyí̵ranɨ, enɨ xepɨxepá nɨrónɨro mɨxí̵ ninɨrónáyí̵, axí̵pɨ aŋí̵ mɨwiárekɨxɨnɨpaxí̵rɨnɨ. 26 Nionɨ Obo —Oyá yoí̵ bɨ Setenoyɨ rɨnɨŋorɨnɨ. Nionɨ oyá dɨŋí̵yo dánɨ xegí̵ imí̵óyo mɨxí̵ numáɨnowárɨrí̵náyí̵, axí̵yí̵ rɨxa xepɨxepá nɨrónɨro nánɨ arɨge nero eŋí̵ neánɨro ropí̵ráoɨ? Oweoɨ. E nero aiwɨ soyí̵ne' nionɨ nánɨ re rarɨŋoɨ, 'Setenoyá eŋí̵ eánɨŋí̵yo dánɨ imí̵ó mɨxí̵ umáɨnowárarɨnɨ.' rarɨŋoɨ. 27 Nionɨ imí̵ó xɨráónɨŋí̵ imónɨŋo, Bieseburoyá dɨŋí̵yo dánɨ imí̵ó mɨxí̵ numáɨnowárɨrí̵náyí̵, segí̵ wiepɨsarɨgí̵áyí̵ dɨŋí̵ goyáyo dánɨ mɨxí̵ umáɨnowárarɨgí̵árɨnɨ? Ayí̵ awa re rarɨgí̵árɨnɨ, 'Gorɨxoyá dɨŋí̵yo dánɨ mɨxí̵ umáɨnowárarɨŋwárɨnɨ.' rarɨgí̵áyí̵ nánɨ awa xwɨyí̵á seamearɨpí̵rí̵árɨnɨ. Nionɨ segí̵ wa yarɨgí̵ápa yarɨŋagɨ aiwɨ soyí̵ne' pí nánɨ nɨxekwí̵moarɨŋoɨ? 28 E nerɨ aí nionɨ kwíyí̵ Gorɨxoyápɨ tí̵nɨ imí̵ó mɨxí̵ umáɨnánáyí̵, dɨŋí̵ re yaiwirí̵ɨnɨ, 'Gorɨxo xwioxí̵yo mɨmeámí̵ nerɨ neameŋweanɨ rɨxa írí̵anɨ?' yaiwirí̵ɨnɨ.\" nurɨrɨ 29 \"Obo eŋí̵ eánɨŋo aiwɨ Jisaso seáyɨ e imónɨŋorɨnɨ.\" oyaiwípoyɨnɨrɨ ámɨ xɨxewisí̵ ikaxí̵ re urɨŋɨnigɨnɨ, \"Ámá wo eŋí̵ eánɨŋí̵ woyá amɨpí í̵wí̵ meámɨnɨrí̵ná xámɨ xí̵omɨ í̵á nɨxɨrɨrɨ gwí̵ nɨjárɨmáná ananɨ nɨpáwirɨ xegí̵ amɨpí meanɨgɨnɨ.\" nurɨrɨ 30 ámá ní̵nɨ Jisasomɨ dɨŋí̵ wɨkwí̵roro xí̵dɨro epí̵rɨxɨnɨrɨ pí̵rí̵ rakiámí̵ wianɨro yarɨgí̵áyí̵ nánɨ ewayí̵ xwɨyí̵á rɨpɨ urɨŋɨnigɨnɨ, \"Ámá nionɨ tí̵ámɨnɨ mimónɨgí̵áyí̵, ayí̵ nionɨ tí̵nɨ mɨxí̵ imónɨŋwáyí̵rɨnɨ. Ámá nionɨ tí̵nɨ sipɨsipí̵ awí meaárɨpa yarɨgí̵áyí̵ sipɨsipí̵ xí̵dí̵xí̵dowárí̵ yarɨgí̵áyí̵rɨnɨ.\" nurɨrɨ 31 re urɨŋɨnigɨnɨ, \"Ayɨnánɨ nionɨ re seararɨŋɨnɨ, 'Pí pí í̵wí̵ yarɨgí̵á tí̵nɨ ámá wíyo pí pí rɨperɨrí̵ umeararɨgí̵á tí̵nɨ Gorɨxo ananɨ yokwarɨmí̵ nɨwiirɨ aiwɨ ámá gɨyí̵ ámá wo Gorɨxoyá kwíyí̵ tí̵nɨ yarɨŋagɨ nɨwɨnɨrí̵ná rɨperɨrí̵ numerɨ \"Ayí̵ kwíyí̵ Gorɨxoyápɨ tí̵nɨ mɨyarɨnɨnɨ.\" umearí̵áyo Gorɨxo yokwarɨmí̵ wiipaxí̵ menɨnɨ. 32 Ámá gɨyí̵ gɨyí̵ ámá imónɨŋáonɨ pí̵ne' sɨpí nɨnɨrɨrɨ aiwɨ Gorɨxo ananɨ yokwarɨmí̵ wiiní̵árɨnɨ. E nerɨ aiwɨ gɨyí̵ gɨyí̵ Gorɨxoyá kwíyí̵ nánɨ pí̵ne' sɨpí rí̵áyí̵ agwɨ rínáranɨ, ná rí̵wí̵yoranɨ, Gorɨxo yokwarɨmí̵ wiiní̵á menɨnɨ.' seararɨŋɨnɨ.\" urɨŋɨnigɨnɨ.\n\"Íkí̵á sogwí̵ naŋí̵ wearɨŋí̵nánɨŋí̵ imónɨŋɨnɨ.\" urɨnɨŋí̵ nánɨrɨnɨ.33 Awa \"Jisaso naŋí̵nɨ yarɨŋagɨ nánɨ 'Oboyá dɨŋí̵yo dánɨ yarɨnɨ.' rɨpaxí̵ mimónɨnɨ.\" oyaiwípoyɨnɨrɨ ámɨ xewanɨŋo nánɨ ewayí̵ ikaxí̵ rɨpɨ nurɨrɨ re urɨŋɨnigɨnɨ, \"Soyí̵ne' íkí̵á wɨna sogwí̵ naŋí̵ weŋagɨ nɨwɨnɨrí̵ná 'Íkí̵á naŋí̵narɨnɨ.' rɨrí̵ɨnɨ. Íkí̵á wɨna sogwí̵ sɨpí weŋagɨ nɨwɨnɨrí̵ná 'Íkí̵á rɨna sɨpínarɨnɨ.' rɨrí̵ɨnɨ.\" nurɨrɨ 34 mɨxí̵ re urɨŋɨnigɨnɨ, \"Weaxí̵á miáoyí̵ne', rɨxa sɨpínɨ imónɨŋagí̵a nánɨ arɨge nero pí̵ne' naŋí̵ rɨpí̵ráoɨ? Oweoɨ, ámá pí pí dɨŋí̵ aumau'mí̵ inɨgí̵áyí̵ e dánɨ rarɨgí̵á eŋagɨ nánɨ soyí̵ne' pí̵ne' naŋí̵ wí rɨpaxí̵ menɨnɨ. 35 Ámá naŋí̵yí̵ wigí̵ ayá tí̵ŋí̵pɨ mearɨgí̵ápa dɨŋí̵ naŋí̵nɨ aumau'mí̵ ninɨro nánɨ xwɨyí̵á nɨrɨrí̵ná naŋí̵nɨ rarɨgí̵árɨnɨ. Ámá sɨpíyí̵ sɨpí nánɨnɨ dɨŋí̵ nɨmoro aumau'mí̵ ninɨro nánɨ xwɨyí̵á nɨrɨrí̵ná sɨpínɨ rarɨgí̵árɨnɨ. 36 Nionɨ re seararɨŋɨnɨ, 'Gorɨxo ámá nɨyonɨ mí ómómɨxɨmí̵ nerɨ xwɨrɨxí̵ nɨmerí̵ná sɨpí ikaxí̵ amɨpí u'rapí rarɨgí̵á ní̵nɨ nánɨ yarɨŋí̵ imɨmí̵ wiarí̵ná e dánɨ urɨpí̵rí̵árɨnɨ. 37 Gorɨxo sewanɨŋoyí̵ne' rarɨgí̵áyo dánɨ xwɨrɨxí̵ nɨseamerɨ re searɨní̵árɨnɨ, \"Xwɨyí̵á tí̵ŋoxɨrɨnɨ. Xwɨyí̵á mayoxɨrɨnɨ.\" searɨní̵árɨnɨ.\" urɨŋɨnigɨnɨ.\nEkɨyiŋí̵ nánɨ rɨxɨŋí̵ urɨgí̵á nánɨrɨnɨ.38 E urí̵agɨ ŋwí̵ ikaxí̵ eánɨŋí̵pɨ mewegí̵á wa tí̵nɨ Parisi wa tí̵nɨ re urɨgí̵awixɨnɨ, \"'None \"Gorɨxo rɨrowáre'napɨŋoxɨrí̵anɨ?\" yaiwianɨ nánɨ aŋí̵namɨ dáŋí̵ ekɨyiŋí̵ bɨ neaíwapɨyiɨ.' neaimónarɨnɨ.\" urí̵agí̵a aí 39 o re urɨŋɨnigɨnɨ, \"Seyí̵ne' agwɨ ríná ŋweagí̵áyí̵ne', Gorɨxomɨ rí̵wí̵mɨnɨ nɨmamoro segí̵ ŋwí̵áɨ rɨnɨŋí̵pɨ tí̵nɨ í̵wí̵nɨŋí̵ niga uro niga bɨro yarɨgí̵áyí̵ne' ekɨyiŋí̵ nánɨ reaxí̵ nɨseainɨrɨ seaimónarɨŋagɨ aiwɨ ekɨyiŋí̵ wí̵á rókiamoagí̵ Jonao eŋí̵pɨnɨ seaíwapɨyimɨgɨnɨ. 40 O peyí̵ xwe' womɨ agwí̵yo ínɨmɨ ínɨŋáná sí̵á wɨyau' wɨyi órɨŋí̵pa ámá imónɨŋáonɨ xwí̵áyo ínɨmɨ weŋáná sí̵á wɨyau' wɨyi nórɨní̵árɨnɨ. 41 Ámá eŋíná aŋí̵ yoí̵ Ninipayɨ rɨnɨŋí̵yo ŋweagí̵áyí̵ —Ayí̵ Gorɨxoyá wí̵á rókiamoagí̵ Jonao Gorɨxoyá xwɨyí̵á wáí̵ urɨme'áná ayí̵ wigí̵ í̵wí̵ egí̵ápɨ rí̵wí̵mɨnɨ nɨmamoro nɨsanɨro ŋweagí̵áyí̵rɨnɨ. Ayí̵ ámá wonɨ Jonaomɨ seáyɨ e imónɨŋáonɨ re e'í̵ nɨrómáná seararɨŋagɨ aiwɨ seyí̵ne' arí̵á mɨniarɨŋagí̵a nánɨ ámá Ninipayɨ ŋweaagí̵áyí̵ sí̵á Gorɨxo ámá nɨyonɨ mí ómómɨxɨmí̵ ení̵áyimɨ nɨwiápí̵nɨmearo xwɨyí̵á seameárɨpí̵rí̵árɨnɨ. 42 Gorɨxo ámá nɨyonɨ mí ómómɨxɨmí̵ ení̵áyimɨ apɨxí̵ eŋíná Sibayí̵ aŋí̵yo meŋweaŋí —Í mɨxí̵ ináyí̵ Soromono nɨjí̵á seáyɨ e nimónɨrɨ rɨrɨmí̵ yarí̵ná arí̵á wimɨnɨrɨ nánɨ aŋí̵ aga ná jí̵amɨ dánɨ bɨŋírɨnɨ. Í ámá wonɨ Soromonomɨ seáyɨ e imónɨŋáonɨ re e'í̵ nɨrómáná seararɨŋagɨ aiwɨ seyí̵ne' arí̵á mɨniarɨŋagí̵a nánɨ í sí̵á ayimɨ nɨwiápí̵nɨmearɨ xwɨyí̵á seameárɨní̵árɨnɨ.\" urɨŋɨnigɨnɨ.\nImí̵ó xegí̵ wínɨyo wirɨmeaŋí̵ nánɨrɨnɨ.43 Ámá ayí̵ \"Nene Jono nearáná sanɨŋí̵ onɨmiápɨ nerane aiwɨ imí̵ó xɨxe'roarɨŋí̵ rónɨŋí̵ imónanɨgɨnɨ.\" oyaiwípoyɨnɨrɨ ámɨ xɨxewisí̵ ikaxí̵ bɨ nurɨrɨ re urɨŋɨnigɨnɨ, \"Imí̵ó xɨxe'roarɨŋí̵yí̵ mɨxí̵ umáɨnowáráná ámá womɨ pí̵nɨ nɨwiárɨmɨ nurí̵ná iniɨgí̵ mayí̵mɨ 'Ge ge sá oŋweámɨnɨ?' nɨyaiwia nemerɨ pí̵á nɨmegɨnɨme'ɨsáná 44 re yaiwiarɨŋí̵rɨnɨ, 'Gí̵ ámɨ aŋí̵ axí̵ pí̵nɨ nɨwiárɨmɨ bɨŋae' nánɨ oumɨnɨ.' nɨyaiwimɨ nurɨ aŋí̵ rɨxa síí̵ peárɨnɨrɨ píránɨŋí̵ imɨxárɨnɨrɨ yárɨnɨŋagɨ nɨwɨnɨrɨ sɨnɨ aní̵á imónɨŋagɨ nɨwɨnɨrɨ nánɨ 45 ámɨ nurɨ imí̵ó we' wí̵u'mɨ dáŋí̵ wau' í̵wí̵ neróná xí̵omɨ seáyɨ e mu'roro egí̵áyo nɨwirɨmeámɨ nuro axomɨ nɨxɨxe'roro e ŋweaarɨgí̵árɨnɨ. Xámɨ sɨpí imónago aí ínáyí̵ aga sɨpí ikeamónɨŋí̵rɨnɨ.\" urɨŋɨnigɨnɨ.\nJisasomɨ xɨnáí tí̵nɨ xogwáowa tí̵nɨ nánɨrɨnɨ.46 Jisaso sɨnɨ ámá xí̵o tí̵ŋí̵ e epí̵royí̵ egí̵áyo xwɨyí̵á urarí̵ná re eŋɨnigɨnɨ. Xɨnáí tí̵nɨ xogwáowa tí̵nɨ nɨbɨro \"Omɨ ge dánɨ xwɨyí̵á uranɨre'wɨnɨ?\" nɨyaiwiro bí̵anɨrɨwámɨnɨ roŋáná 47 ámá wo re urɨŋɨnigɨnɨ, \"Ai, dɨxí̵ rɨnáí tí̵nɨ rɨgwáowa tí̵nɨ joxɨ xwɨyí̵á rɨranɨro nánɨ wáí̵ e bɨraiyí̵ roŋoɨ.\" urí̵agɨ aiwɨ 48 o re urɨŋɨnigɨnɨ, \"Ayí̵ neparɨnɨ. Gí̵ inókí tí̵nɨ gwí̵áowa tí̵nɨ wáí̵ e nɨroro aiwɨ ámá aga gí̵ inókíwa gwí̵áowa imónɨgí̵áyí̵ ayí̵ gɨyí̵rɨnɨ?\" nurɨrɨ 49 xegí̵ wiepɨsarɨŋí̵yo we' árɨxá nɨwirɨ ámá omɨ re urɨŋɨnigɨnɨ, \"Gí̵ inókíwa gwí̵áowánɨŋí̵ imónɨgí̵áyí̵ ámá tí̵ ŋweagí̵áyí̵rɨnɨ. 50 Ayí̵ rɨpɨ nánɨrɨnɨ. Ámá gɨyí̵ gɨyí̵ gí̵ ápo aŋí̵namɨ ŋweaŋo wimónarɨŋí̵pɨ yarɨgí̵áyí̵ ayí̵ gí̵ gwí̵áowa napíwa inókíwánɨŋí̵ imónɨgí̵áyí̵rɨnɨ.\" urɨŋɨnigɨnɨ.\nCopyright information for AAK\nWelcome to STEP Bible\nFrom Tyndale House, Cambridge UK\nUse the search box to find Bibles, commentaries, passages, search terms, etc. Here are some examples:\nESVGen 1\nThis shows how to quickly lookup a passage.\nNIVESVKJVGen 1\nLooking up a passage in three different translations is also easy.\nESVbrother\nThis asks STEP to search for the Greek word for 'brother' and show the results in the ESV.\nNIVESVlandhe.sed\nThis example runs both a 'Hebrew word search' and a 'Text' search and shows the results in both the NIV and ESV.\nESVthroneDavidIsa-Rev\nYou can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.\nKJVWHNUJohn 1\nInterlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.\n© Tyndale House, Cambridge, UK - 2018","id":"<urn:uuid:c4772c65-34e8-4126-b69f-f7ba631646a5>","dump":"CC-MAIN-2018-13","url":"https:\/\/www.stepbible.org\/?q=version=AAK%7Creference=Mat.12","date":"2018-03-21T17:06:57Z","file_path":"s3:\/\/commoncrawl\/crawl-data\/CC-MAIN-2018-13\/segments\/1521257647671.73\/warc\/CC-MAIN-20180321160816-20180321180816-00095.warc.gz","language":"aak","language_score":1.0000004768,"language_script":"Latn","minhash_cluster_size":3,"top_langs":"{\"aak_Latn_score\": 1.0000004768371582}","num_words":1639,"character_repetition_ratio":0.055,"word_repetition_ratio":0.004,"special_characters_ratio":0.175,"stopwords_ratio":0.165,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"1 Corinthians 12\n\"Kwíyí̵pimɨ dánɨ epaxí̵ imónɨgí̵ápɨ bɨ bɨ imónɨnɨ.\" urɨŋí̵ nánɨrɨnɨ.1 Gí̵ nɨrɨxí̵meáyí̵ne', seyí̵ne' payí̵ nearo Gorɨxo xegí̵ kwíyí̵pɨ sɨxí̵ seamímoŋí̵pimɨ dánɨ e e epaxí̵ imóní̵í̵rɨxɨnɨrɨ seaimɨxɨŋí̵ seyí̵ne' yarɨŋí̵ nigí̵ápɨ nánɨ \"Seyí̵ne' xe mají̵á nero oe'poyɨ.\" mɨnimónarɨnɨ. 2 Seyí̵ne' sɨnɨ Gorɨxomɨ mɨxí̵dɨpa neróná seaigí̵ápɨ nánɨ nɨjí̵á imónɨŋoɨ. Ámáyá mimóní̵ ŋwí̵á imónɨŋí̵yo —Ayí̵ xwɨyí̵á bɨ rɨpaxí̵ mimónɨŋí̵yí̵rɨnɨ. Ayo oxí̵dí̵poyɨnɨrɨ yapí̵ pí pí seaiepɨsíáná seyí̵ne' nepaxɨnɨrɨ xí̵dagí̵ápɨ nánɨ nɨjí̵á imónɨŋoɨ. 3 Ayɨnánɨ \"Seyí̵ne' nɨjí̵á re oimóní̵poyɨ.\" nimónarɨnɨ. Ámá wí Gorɨxoyá kwíyí̵pimɨ dánɨ nɨrɨrí̵ná wí re rɨpaxí̵ menɨnɨ, \"Jisaso xewanɨŋo roapɨkínɨŋorɨnɨ.\" rɨpaxí̵ menɨnɨ. Ámá wí Gorɨxoyá kwíyí̵pimɨ dánɨ mɨrɨpa nerí̵náyí̵, \"Jisaso negí̵ Ámɨnáorɨnɨ.\" enɨ wí rɨpaxí̵ menɨnɨ.\n4 Kwíyí̵pimɨ dánɨ e e epaxí̵ imóní̵í̵rɨxɨnɨrɨ sɨxí̵ umímoarɨŋí̵pɨ xɨxegí̵nɨ imónɨŋagɨ aiwɨ kwíyí̵ axí̵pɨ ná bɨnɨ imónɨŋí̵pimɨ dánɨnɨ yarɨgí̵árɨnɨ. 5 E nerɨŋí̵yo dánɨ ámáyo seáyí̵ e e wíí̵rɨxɨnɨrɨ Ámɨnáo wimɨxarɨŋí̵pɨ xɨxegí̵nɨ eŋagɨ aiwɨ Ámɨnáo, ayí̵ ná wonɨ axorɨnɨ. 6 Ananɨ nepaxí̵ imónɨgí̵ápɨ xɨxegí̵nɨ imónɨŋagɨ aiwɨ Gorɨxo, ayí̵ ná wonɨ e e epaxí̵ imóní̵í̵rɨxɨnɨrɨ eŋí̵ sɨxí̵ weámɨxarɨŋí̵rɨnɨ. 7 E nerɨŋí̵ aiwɨ o ámá xí̵oyá imónɨgí̵á ní̵nɨ xɨxe arɨrá iní̵í̵rɨxɨnɨrɨ womɨnɨ womɨnɨ xegí̵ kwíyí̵yo dánɨ epaxí̵ imónɨŋí̵pɨ bɨ bɨ yaŋí̵ wiarɨŋí̵rɨnɨ. 8 Bɨ bɨ yaŋí̵ nɨwirí̵ná ámá wo kwíyí̵pimɨ dánɨ xe dɨŋí̵ e'mí̵ saímí̵ nɨmorɨ ámáyo píránɨŋí̵ urɨpaxí̵ oimónɨrɨ wirɨ wo kwíyí̵ axí̵pimɨ dánɨ xe nɨjí̵á seáyɨ e nimónɨrɨ píránɨŋí̵ ure'wapɨyipaxí̵ oimónɨrɨ wirɨ 9 ámɨ wo kwíyí̵ axí̵pimɨ dánɨ xe dɨŋí̵ ayá wí onɨkwí̵ronɨrɨ wirɨ ámɨ wo kwíyí̵ axí̵pimɨ dánɨ xe eŋí̵ sɨxí̵ neánɨrɨ ámá sɨmɨxí̵ yarɨgí̵áyo píránɨŋí̵ owimɨxɨnɨrɨ wirɨ 10 ámɨ womɨ emɨmí̵ epaxí̵ oimónɨrɨ wirɨ ámɨ womɨ xí̵oyá xwɨyí̵á wí̵á urókiamopaxí̵ oimónɨrɨ wirɨ ámɨ womɨ ámá wí kwíyí̵ bimɨ dánɨ rarɨŋagí̵a arí̵á nɨwirí̵ná adadí̵ nɨwirɨ \"Ayí̵ kwíyí̵ apimɨ dánɨ rí̵a rarɨŋoɨ?\" yaiwipaxí̵ oimónɨrɨ wirɨ ámɨ wo ámá gwí̵ wɨrí̵ wɨrí xwɨyí̵á mí̵kí̵ apɨ apimɨ dánɨ ananɨ rɨpaxí̵ oimónɨrɨ wirɨ ámɨ womɨ xwɨyí̵á mí̵kí̵ apɨ apimɨ dánɨ arí̵á nɨwirɨ yaŋí̵ umeaipaxí̵ oimónɨrɨ wirɨ yarɨŋí̵rɨnɨ. 11 Gorɨxo ámá wíyí̵ wíyo yaŋí̵ xɨxegí̵nɨ e e nɨwia nurɨ aiwɨ kwíyí̵ axí̵ ná bimɨ dánɨnɨ e e epaxí̵ imóní̵í̵rɨxɨnɨrɨ nɨwimɨxɨrí̵ná womɨ pípɨ owimɨnɨrí̵ná apɨ wiarɨŋí̵rɨnɨ. Ámɨ womɨ pípɨ owimɨnɨrí̵ná apɨ wiarɨŋí̵rɨnɨ.\n\"Obaxene imónɨŋagwɨ aiwɨ wará ná bɨní̵nɨŋí̵ imónɨŋwɨnɨ.\" urɨŋí̵ nánɨrɨnɨ.12 Ámáyá wará ná bɨnɨ eŋagɨ aiwɨ nápimɨ dánɨ we' sɨkwí̵ amɨpí xɨxegí̵nɨ bɨ bɨ imónɨnɨ. Warápimɨ dánɨ amɨpí xɨxegí̵nɨ bɨ bɨ imónɨŋí̵yí̵ ní̵nɨ obaxí̵ imónɨŋagɨ aiwɨ nápɨ ná bɨnɨrɨnɨ. Ámá Kiraisoyá sɨyikí̵pɨ imónɨgí̵áyí̵ ámá warápɨ tí̵nɨ rí̵ramɨŋɨyí̵ imónɨpaxí̵rɨnɨ. 13 Ayí̵ rɨpɨ nánɨrɨnɨ. Nene —Wiene Judayeneranɨ, wiene Gɨrikɨyeneranɨ, wiene xɨnáíwane'nɨŋí̵ nimónɨrane omɨŋí̵ wiiarɨŋwae'neranɨ, wiene áxeŋwarí̵ mɨneainí̵ negí̵ dɨŋí̵ tí̵nɨ emearɨŋwae'neranɨ, —Nɨnenenɨ enɨ kwíyí̵ axí̵pimɨ dánɨnɨ sɨyikí̵ ná bɨnɨ imónanɨ nánɨ wayí̵ neameairo kwíyí̵ axí̵pɨnɨ neaaínɨrɨ eŋí̵ eŋagɨ nánɨ rarɨŋɨnɨ. 14 Nene nɨjí̵á re imónɨŋwɨnɨ. Ámá warápɨ, ayí̵ ná bɨnɨ mimóní̵ sɨkwí̵ranɨ, we'ranɨ, mɨŋí̵ranɨ, xɨxegí̵nɨ bɨ bɨ imónɨnɨ. 15 Sɨkwu' xwɨyí̵á rɨpaxí̵ nimónɨrɨ re ránáyí̵, \"Niu'nɨ we'u'nɨ mimónɨŋagɨ nánɨ nápiyá bɨnɨmanɨ.\" ránáyí̵, \" 'Nápimɨ dánɨ bɨ imónɨŋí̵pɨmanɨ.' yaiwipaxí̵rɨnɨ.\" rɨseaimónarɨnɨ? Oweoɨ. 16 Arí̵ána enɨ re ránáyí̵, \"Niɨnanɨ sɨŋwí̵yínɨ meŋagɨ nánɨ nápiyá bɨnɨmanɨ.\" ránáyí̵, \" 'Nápimɨ dánɨ bɨ imónɨŋí̵pɨmanɨ.' yaiwipaxí̵rɨnɨ.\" rɨseaimónarɨnɨ? Oweoɨ. 17 Nápɨ ní̵nɨ sɨŋwí̵nɨ eŋánáyí̵, arɨge nerɨ arí̵á epaxí̵rɨnɨ? Nápɨ nɨpɨnɨ arí̵ánɨ eŋánáyí̵, arɨge nerɨ dɨŋí̵ weánɨpaxí̵rɨnɨ? 18 Nápɨ, ayí̵ axí̵pɨ ná bɨnɨ mimónɨnɨ. Sɨŋwí̵ranɨ, arí̵áranɨ, apɨ apɨ e nimóga u'wɨnɨgɨnɨrɨ Gorɨxo xí̵o wimónɨŋí̵pa dɨŋí̵ neyírorɨ nimɨxɨrɨ tɨŋí̵rɨnɨ. 19 Warápimɨ dánɨ amɨpí sɨkwí̵ranɨ, we'ranɨ, xɨxegí̵nɨ imónɨŋí̵pa mimóní̵ axí̵ ná bɨnɨ nimónɨrí̵náyí̵, warápɨ arɨge imónɨpaxí̵rɨnɨ? Oweoɨ, e nerí̵náyí̵, wará xegí̵ imónɨŋí̵pa bɨ imónɨpaxí̵ menɨnɨ. 20 Negí̵ wará imónɨŋí̵pɨ, ayí̵ rɨpɨrɨnɨ. Warápimɨ dánɨ amɨpí xɨxegí̵nɨ we'ranɨ, sɨkwí̵ranɨ, imónɨŋí̵pɨ ayí̵ obaxí̵ aiwɨ warápɨ, ayí̵ ná bɨnɨrɨnɨ. 21 Sɨŋwí̵yi xwɨyí̵á rɨpaxí̵ nimónɨmáná we'u'mɨ wí re urɨpaxí̵ menɨnɨ, \"Ná saŋí̵ mɨnɨráparɨŋu'xɨ, pí nánɨ ju'xɨ tí̵nɨ nawínɨ imónɨmí̵ɨnɨ? Niɨyínɨ ananɨ nɨgí̵pɨ ŋweapaxí̵yínɨrɨnɨ.\" urɨpaxí̵ menɨnɨ. Mɨŋí̵yi enɨ sɨkwu'mɨ wí re urɨpaxí̵ menɨnɨ, \"Ná saŋí̵ mɨnɨráparɨŋu'xɨ, pí nánɨ ju'xɨ tí̵nɨ nawínɨ ŋweámí̵ɨnɨ? Niɨyínɨ ananɨ nɨgí̵pɨ ŋweapaxí̵yínɨrɨnɨ.\" urɨpaxí̵ menɨnɨ. 22 Oweoɨ, pí pí nápimɨ dánɨ imónɨŋí̵ \"Eŋí̵ meánɨŋí̵pɨrí̵anɨ?\" yaiwiarɨŋwápɨ meŋánáyí̵, omɨŋí̵ amɨpí nene nápimɨ dánɨ yarɨŋwápɨ nɨpɨkwɨnɨ epaxí̵ menɨnɨ. 23 Nápimɨ dánɨ imónɨŋí̵ \"Naŋí̵ onɨmiápɨ imónɨŋí̵pɨrɨnɨ.\" yaiwiarɨŋwáyí̵ nene ananɨ píránɨŋí̵ okiyí̵á mearɨŋwárɨnɨ. Nápimɨ dánɨ imónɨŋí̵ sɨŋánɨ mɨmepaxí̵ imónɨŋí̵yí̵ píránɨŋí̵ rɨtí̵ yarɨŋwárɨnɨ. 24 E nerɨ aí pí pí nápimɨ dánɨ imónɨŋí̵ \"Awiaxí̵ imónɨŋí̵pɨrí̵anɨ?\" yaiwiarɨŋwápɨ, ayí̵ rɨtí̵ mepaxí̵ imónɨŋagɨ nánɨ wí e yarɨŋwámanɨ. Gorɨxo ámá warápɨ nimɨxɨrɨ pí pí nápimɨ dánɨ eŋí̵pɨ nɨŋwɨrárɨrí̵ná \"Naŋí̵ onɨmiápɨ imónɨnɨ.\" yaiwiarɨŋwápɨ seáyɨ e imóní̵wɨnɨgɨnɨrɨ ŋwɨrárɨŋí̵rɨnɨ. 25 Nápimɨ dánɨ imónɨŋí̵yí̵ mɨdɨmɨdánɨ mɨmearónɨpa ero xɨxe píránɨŋí̵ menɨro epí̵rí̵a nánɨ e ŋwɨrárɨŋí̵rɨnɨ. 26 Nápimɨ dánɨ imónɨŋí̵ bɨ rí̵nɨŋí̵ wináná nápimɨ dánɨ imónɨŋí̵ nɨpɨnɨ rí̵nɨŋí̵ winárarɨŋí̵rɨnɨ. Bɨ imónɨŋí̵pimɨ yayí̵ ume'áná nɨpɨnɨ dɨŋí̵ nií̵á nɨwiga warɨŋí̵rɨnɨ.\n27 Kiraisoyá sɨyikí̵pɨ imónɨgí̵áyí̵ne' oyá warápí̵nɨŋí̵ imónɨro wiyí̵ne'nɨ wiyí̵ne'nɨ oyá nápimɨ dánɨ sɨkwí̵nɨŋí̵ranɨ, we'nɨŋí̵ranɨ, xɨxegí̵nɨ imónɨro eŋoɨ. 28 Gorɨxo ámá xí̵oyá sɨyikí̵pɨ imónɨgí̵áyí̵ xɨxegí̵nɨ bɨ bɨ nimóga u'í̵rɨxɨnɨrɨ rí̵peaŋí̵rɨnɨ. Wí wáí̵ wurɨmeiarɨgí̵áyí̵ imónɨro wí xewanɨŋoyá xwɨyí̵ápɨ wí̵á urókiamoarɨgí̵áyí̵ imónɨro wí ure'wapɨyarɨgí̵áyí̵ imónɨro epí̵rí̵a nánɨ rí̵peaŋí̵rɨnɨ. Xɨránɨ xɨránɨ imónɨŋí̵ apɨ apɨ nɨrí̵peámáná ámɨ wí emɨmí̵ epí̵rí̵a nánɨ imónɨro wí sɨmɨxí̵ yarɨgí̵áyo naŋí̵ wimɨxɨpí̵rí̵a nánɨ imónɨro wí dí̵wí̵ ikeamónarɨgí̵áyo arɨrá wipí̵rí̵a nánɨ imónɨro wí pí pí omɨŋí̵ yarɨgí̵áyo mepí̵rí̵a nánɨ imónɨro wí ámá gwí̵ wɨrí̵ wɨrí xwɨyí̵á mí̵kí̵ apɨ apimɨ dánɨ rɨpí̵rí̵a nánɨ imónɨro epí̵rí̵a nánɨ rí̵peaŋí̵rɨnɨ. 29 Ní̵nɨ wáí̵ wurɨmeiarɨgí̵áyí̵ rimónɨŋoɨ? Ní̵nɨ wí̵á rókiamoarɨgí̵áyí̵ rimónɨŋoɨ? Ní̵nɨ ure'wapɨyarɨgí̵áyí̵ rimónɨŋoɨ? Ní̵nɨ emɨmí̵ yarɨgí̵áyí̵ rimónɨŋoɨ? 30 Ní̵nɨ sɨmɨxí̵yo naŋí̵ imɨxɨpí̵rí̵a nánɨ rimónɨŋoɨ? Ní̵nɨ gwí̵ wɨrí̵ wɨrí xwɨyí̵á mí̵kí̵ apɨ apimɨ dánɨ rɨpí̵rí̵a nánɨ rimónɨŋoɨ? Ní̵nɨ xwɨyí̵á mí̵kí̵ apɨ apimɨ dánɨ rarɨgí̵ápɨ yaŋí̵ umeaipí̵rí̵a nánɨ rimónɨŋoɨ? Oweoɨ. 31 E nɨsearɨrɨ aí seyí̵ne' woxɨnɨ woxɨnɨ, \"Gorɨxo ámá e e epaxí̵ imóní̵í̵rɨxɨnɨrɨ kwíyí̵pimɨ dánɨ sɨxí̵ umímoarɨŋí̵ apɨ apɨ eŋagɨ aí sa seáyɨ e imónɨŋí̵pɨ oimónɨmɨnɨ.\" nɨyaiwirɨ sí̵mí̵ xeadí̵pe'ní̵ɨrɨxɨnɨ.\nCopyright information for AAK\nWelcome to STEP Bible\nFrom Tyndale House, Cambridge UK\nUse the search box to find Bibles, commentaries, passages, search terms, etc. Here are some examples:\nESVGen 1\nThis shows how to quickly lookup a passage.\nNIVESVKJVGen 1\nLooking up a passage in three different translations is also easy.\nESVbrother\nThis asks STEP to search for the Greek word for 'brother' and show the results in the ESV.\nNIVESVlandhe.sed\nThis example runs both a 'Hebrew word search' and a 'Text' search and shows the results in both the NIV and ESV.\nESVthroneDavidIsa-Rev\nYou can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.\nKJVWHNUJohn 1\nInterlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.\n© Tyndale House, Cambridge, UK - 2018","id":"<urn:uuid:316dbcd1-acae-4dde-96e5-258c6ca3c939>","dump":"CC-MAIN-2018-13","url":"https:\/\/www.stepbible.org\/?q=version=AAK%7Creference=1Cor.12","date":"2018-03-19T03:19:31Z","file_path":"s3:\/\/commoncrawl\/crawl-data\/CC-MAIN-2018-13\/segments\/1521257646213.26\/warc\/CC-MAIN-20180319023123-20180319043123-00714.warc.gz","language":"aak","language_score":0.9999955893,"language_script":"Latn","minhash_cluster_size":3,"top_langs":"{\"aak_Latn_score\": 0.9999955892562866}","num_words":1035,"character_repetition_ratio":0.079,"word_repetition_ratio":0.012,"special_characters_ratio":0.178,"stopwords_ratio":0.133,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Acts 10\nAŋí̵nají̵ wo Koniriasomɨ sɨŋánɨ urónapɨŋí̵ nánɨrɨnɨ.1 Aŋí̵ yoí̵ Sisariayɨ rɨnɨŋí̵pimɨ ámá wo —O xegí̵ yoí̵ Koniriasoyɨ rɨnɨŋorɨnɨ. E'máyí̵ porisí̵ sɨmɨŋí̵ nɨwínɨro axe gwí̵ mónɨgí̵á Itariyɨ rɨnɨŋí̵yo seáyɨ e imónɨŋí̵yí̵ worɨnɨ. 2 \"Gorɨxomɨ píránɨŋí̵ ouxí̵dɨmɨnɨ.\" nɨyaiwirɨ anɨŋí̵ miní̵ yarɨŋorɨnɨ. O tí̵nɨ ámá xegí̵ aŋí̵yo ŋweagí̵áyí̵ tí̵nɨ Gorɨxo nánɨ wáyí̵ nɨwinɨro nánɨ Judayí̵ uyípeayí̵yo saŋí̵ urápayirɨ nɨgwí̵ mɨnɨ wiayirɨ yarɨŋorɨnɨ. Íníná Gorɨxomɨ xwɨyí̵á rɨrɨmí̵ wiayarɨŋorɨnɨ. 3 O sí̵á wɨyimɨ 3:00 p.m. imónɨŋáná orɨŋá wɨnarí̵ná aŋí̵nají̵ Gorɨxoyá wo nɨwímearɨ re urɨŋɨnigɨnɨ, \"Koniriasoxɨnɨ!\" urí̵agɨ 4 o sɨŋwí̵ agwí̵ nɨwɨnárɨŋɨsáná sɨrí̵ nɨpɨkínɨrɨ re urɨŋɨnigɨnɨ, \"Ámɨnáoxɨnɨ, pírɨnɨ?\" urí̵agɨ aŋí̵najo re urɨŋɨnigɨnɨ, \"Gorɨxo xwɨyí̵á joxɨ rɨrɨmí̵ wiayarɨŋí̵pɨ arí̵á sirɨ uyípeayí̵yo saŋí̵ nurápɨrí̵ná mɨnɨ wiayarɨŋí̵pɨ sɨŋwí̵ ranɨrɨ nerɨ nánɨ yayí̵ winarɨŋagɨ nánɨ nɨrowáre'napɨŋoɨ. 5 Agwɨ joxɨ ámá wo Saimonoyɨ rɨnɨŋomɨ —O xegí̵ yoí̵ bɨ Pitaorɨnɨ. O ámá burɨmákau' wará eŋí̵ erɨ yeáyí̵ imɨxɨrɨ yarɨŋí̵ Saimonoyɨ rɨnɨŋoyá aŋí̵ rawɨrawá imaŋí̵pá tí̵nɨ mɨrɨnɨŋiwámɨ ŋweanɨ. Omɨ wirɨmiaupí̵rɨ nánɨ Jopa nánɨ ámá wamɨ urowáreɨ.\" 7 Aŋí̵najo e nurɨmɨ u'áná Koniriaso xegí̵ aŋiwámɨ omɨŋí̵ wiiarɨgí̵áyí̵ wau'mɨ \"Eɨnɨ.\" nurɨrɨ sɨmɨŋí̵ wínarɨŋí̵ xí̵o tí̵nɨ anɨŋí̵ miní̵ emearɨŋí̵ womɨ enɨ —O \"Gorɨxomɨ píránɨŋí̵ ouxí̵dɨmɨnɨ.\" nɨyaiwirɨ anɨŋí̵ miní̵ yarɨŋorɨnɨ. Omɨ enɨ \"Eɨnɨ.\" nurɨrɨ awamɨ 8 amɨpí ní̵nɨ aŋí̵najo urí̵í̵pɨ nánɨ repɨyí̵ nɨwimáná Jopa nánɨ urowárɨŋɨnigɨnɨ.\nPitao íkwí̵kwí̵ nɨyárɨrɨ wɨnɨŋí̵pɨ nánɨrɨnɨ.9 Sá wegí̵áwa wí̵ápɨ tí̵nɨ nɨwiápí̵nɨmeámɨ nuro nuro sɨnɨ óí̵ e nuróná Jopa tí̵ŋí̵ e aŋwɨ e re'moanɨro yarí̵ná Pitao ikwawedí̵ imónɨŋáná Gorɨxomɨ xwɨyí̵á rɨrɨmí̵ wimɨnɨrɨ nánɨ aŋí̵ xí̵o wearɨŋiwámɨ waíwí̵yo nɨxe'ga nɨpeyirɨ aŋí̵ rí̵wí̵ seáyɨyo ikwí̵rónɨŋe dánɨ e yarí̵ná 10 agwí̵ wíagɨ \"Aiwá onɨmɨnɨ.\" nɨwimónɨrɨ aí ayí̵ aiwá sɨnɨ rɨyamí̵ yarí̵ná íkwí̵kwí̵ nɨyárɨrɨ 11 wenɨŋí̵ yání̵í̵yí̵ wɨnɨŋɨnigɨnɨ. Aŋí̵namɨ dánɨ óí̵ ninɨmáná rapɨrapí̵ xwe' wu'nɨŋí̵ imónɨŋí̵ bɨ mɨdánɨ biau' mɨdánɨ biau' í̵á nɨxɨrɨmáná xwí̵áyo nánɨ awayinɨ nɨmamówára wepí̵nɨnarɨŋagɨ nɨwɨnɨrɨ 12 rɨxa xwí̵áyo ikwiárɨnáná wenɨŋí̵ e'í̵yí̵ wɨnɨŋɨnigɨnɨ. Naŋwí̵ xwe' xɨxegí̵nɨ tí̵nɨ amɨpí agwí̵ tí̵nɨ nape'a warɨŋí̵pɨ tí̵nɨ iŋí̵ xɨxegí̵nɨ tí̵nɨ iwáí̵pimɨ weŋagɨ wɨnarí̵ná re eŋɨnigɨnɨ. 13 Xwɨyí̵á bɨ nɨrɨne'napɨrɨ re urɨŋɨnigɨnɨ, \"Pitaoxɨnɨ, nɨwiápí̵nɨmearɨ naŋwí̵ apɨ nɨpɨkirɨ neɨ.\" urí̵agɨ aí 14 Pitao re urɨŋɨnigɨnɨ, \"Ámɨnáoxɨnɨ, aga oweoɨ. Naŋwí̵ Judayene ŋwí̵ ikaxí̵ eánɨŋí̵pimɨ dánɨ 'Ŋwí̵árɨnɨ.' rɨnɨŋí̵pɨ, ayá nɨninɨrɨ piaxí̵ neánɨpaxí̵ imónɨŋí̵pɨ sɨnɨ mɨní̵áonɨ eŋagɨ nánɨ joxɨ nɨrí̵í̵pɨ wí emɨme'ɨnɨ.\" urí̵agɨ 15 xwɨyí̵á ámɨ bɨ re rɨne'napɨŋɨnigɨnɨ, \"Gorɨxonɨ rɨxa 'Ŋwí̵á mimónɨnɨ.' rárí̵í̵pɨ nánɨ sɨnɨ dɨŋí̵ re mɨyaiwipanɨ, 'Nɨnɨrí̵náyí̵, sɨnɨ ayá nɨninɨrɨ piaxí̵ neánɨpaxí̵ imónɨŋí̵pɨrí̵anɨ?' mɨyaiwipanɨ.\" rɨne'napɨŋɨnigɨnɨ. 16 Pitao sɨŋwí̵ wɨnɨrɨ arí̵á wirɨ e'í̵pɨ axí̵pɨ biau' bɨ nɨwɨnayimáná eŋáná re eŋɨnigɨnɨ. Iwáí̵pɨ apaxí̵ me' nɨpeyirɨ aŋí̵namɨ aínɨŋɨnigɨnɨ.\n17 Pitao íkwí̵kwí̵ nɨyárɨrɨ wɨní̵í̵pɨ nánɨ \"Pí nánɨ rí̵a wɨní̵ɨnɨ?\" nɨyaiwirɨ ududí̵ ayá wí nikárɨga warí̵ná re eŋɨnigɨnɨ. Ámá Koniriaso xí̵o tí̵ŋí̵ e nánɨ wáí̵ urowárí̵áwa aŋí̵ wíyo Saimonoyá aŋí̵ nánɨ yarɨŋí̵ nɨwie'ra nɨbɨmáná rɨxa ákɨŋá í̵wí e nɨrónapɨro 18 rí̵aiwá re rɨgí̵awixɨnɨ, \"Ámá Saimono ámɨ yoí̵ bɨ Pitaoyɨ rɨnɨŋo re rɨŋweanɨ?\" rí̵aiwá e rarí̵ná 19 Pitao íkwí̵kwí̵ nɨyárɨrɨ mí̵kí̵pɨ nánɨ \"Pí nánɨ rí̵a wɨní̵ɨnɨ?\" nɨyaiwirɨ dɨŋí̵ e pɨkínarí̵ná Gorɨxoyá kwíyí̵pɨ omɨ re urɨŋɨnigɨnɨ, \"Arí̵á niɨ. Ámá wau' wo joxɨ símeanɨro nánɨ pí̵á siarɨŋoɨ. 20 Wigí̵ dɨŋí̵yo dánɨ marí̵áɨ, niɨwanɨŋonɨ awa joxɨ sirɨme'napí̵rɨ urowáre'napí̵á eŋagɨ nánɨ joxɨ nɨwiápí̵nɨmeámɨ nɨwepí̵nɨrɨ dɨŋí̵ obɨbaxí̵ 'Pí nánɨ rí̵a yarɨŋɨnɨ?' mɨmó ananɨ awa tí̵nɨ nɨkumɨxɨnɨrɨ nawínɨ u'poyɨ.\" urí̵agɨ 21 Pitao awa rogí̵e nánɨ nɨwepí̵nɨrɨ re urɨŋɨnigɨnɨ, \"Arí̵á nípoyɨ. Ámá soyí̵ne' pí̵á yarɨgí̵o, ayí̵ nionɨ nánɨ yarɨŋoɨ. Soyí̵ne' pí nánɨ bí̵oyí̵ne'rɨnɨ?\" urí̵agɨ 22 awa re urɨgí̵awixɨnɨ, \"Koniriaso —O porisí̵ 100 imónɨgí̵áyo seáyɨ e wimónɨŋorɨnɨ. Ámá we' rónɨŋo nimónɨrɨ Gorɨxomɨ wáyí̵ wiarɨŋorɨnɨ. Dɨxí̵ Judayí̵ ní̵nɨ 'O ámá naŋorɨnɨ.' rarɨgí̵orɨnɨ. Omɨ aŋí̵nají̵ wo re ure'napɨŋɨnigɨnɨ, 'Joxɨ xwɨyí̵á o rɨrɨní̵ápɨ arí̵á wirí̵a nánɨ omɨ wirɨmiaupí̵rɨ nánɨ dɨxí̵ wamɨ urowáreɨ.' ure'napɨŋí̵ nánɨ bí̵wáonerɨnɨ.\" urí̵agí̵a 23 Pitao \"Ananɨ ní̵wiapɨro nionɨ tí̵nɨ sá oweaneyɨ.\" urɨŋɨnigɨnɨ.\nPitao Koniriasoyá aŋiwámɨ nánɨ uŋí̵ nánɨrɨnɨ.Sá weŋo wí̵ápɨ tí̵nɨ nɨwiápí̵nɨmearɨ awa tí̵nɨ nuróná ámá Jopa dáŋí̵ Jisasomɨ dɨŋí̵ nɨwɨkwí̵roro nánɨ xexɨrí̵meá imónɨgí̵áwa tí̵nɨ nawínɨ nuro 24 óí̵mɨ sí̵á wɨyi wegí̵áwa nɨwiápí̵nɨmeámɨ warí̵ná Koniriaso xegí̵ xexɨrí̵meáyí̵ tí̵nɨ xegí̵ nɨkumɨxɨnɨrɨ emearɨgí̵áyí̵ tí̵nɨ awí neaárɨmáná wenɨŋí̵ nerɨ ŋweaŋáná Pitao aŋí̵ apimɨ Sisariayɨ rɨnɨŋí̵pimɨ nɨre'morɨ 25 aŋí̵ Koniriasoyáiwámɨ páwimɨnɨrɨ e'í̵yí̵ o Pitao tí̵nɨ nerɨmeánɨrí̵ná oyá sɨkwí̵ tí̵ŋí̵ e nɨpí̵kínɨmearɨ mɨŋí̵ xwí̵áyo ɨkwí̵roŋɨnigɨnɨ. 26 E e'agɨ aiwɨ Pitao omɨ árí̵wí̵ numearɨ re urɨŋɨnigɨnɨ, \"Joxɨ nɨwiápí̵nɨmearɨ e'í̵ roɨ. Nionɨ enɨ sa ámá wonɨrɨnɨ.\" nurɨrɨ 27 o tí̵nɨ xwɨyí̵á nɨrɨnɨri nerɨmeánɨmɨ nɨpáwirí̵ná ámá obaxí̵ awí neánɨro ŋweaŋagí̵a nɨwɨnɨrɨ 28 re urɨŋɨnigɨnɨ, \"Judayene re rɨnarɨŋwápɨ nánɨ e'máyí̵ne' xamɨŋí̵yí̵ne' enɨ nɨjí̵á imónɨŋoɨ, 'Nene e'máyí̵ tí̵nɨ gwiaumí̵ ninɨrane'náranɨ, xwɨyí̵á nɨŋwearane'náranɨ, apimɨ dánɨ negí̵ ŋwí̵ ikaxí̵ rɨnarɨŋwápimɨ wiaíkiarɨŋwɨnɨ.' E rɨnarɨŋwápɨ nánɨ xamɨŋí̵yí̵ne' nɨjí̵á imónɨŋoɨ. E nerɨ aí Gorɨxo nionɨ re oyaiwinɨrɨ orɨŋá nɨpárɨŋɨnigɨnɨ, 'E'máyí̵ aí wo tí̵nɨ gwiaumí̵ minɨpaxí̵ mimónɨnɨ.' E oyaiwinɨrɨ orɨŋá nɨpárɨŋí̵ eŋagɨ nánɨ 'E'máyí̵ tí̵nɨ gwiaumí̵ ninɨrí̵ná piaxí̵ eánɨpaxí̵rɨnɨ.' wí sɨnɨ rɨpaxonɨmanɨ. 29 Gorɨxo sɨwá e'nɨŋí̵ níí̵ eŋagɨ nánɨ ámá rowa nionɨ nirɨmeanɨro báná nionɨ urakímɨnɨrɨ wí murí̵ sa arí̵á nɨwirɨ nu'mɨ bí̵anigɨnɨ. Ayɨnánɨ yarɨŋí̵ bɨ oseaimɨnɨ. Pí nánɨ nirɨmeáí̵onɨrɨnɨ?\" urí̵agɨ 30 Koniriaso re urɨŋɨnigɨnɨ, \"Nionɨ agíná ayímɨnɨ sí̵ápɨ tí̵nɨ xɨxenɨ reyáíná 3:00 p.m. imónɨŋáná aŋí̵ riwámɨ dánɨ Gorɨxomɨ xwɨyí̵á rɨrɨmí̵ wiarí̵ná re eŋɨnigɨnɨ. Ámá rapɨrapí̵ xwɨní̵á eaarɨŋí̵ yínɨŋí̵ wo nɨrónapɨrɨ 31 re nɨrɨŋɨnigɨnɨ, 'Koniriasoxɨnɨ, joxɨ Gorɨxomɨ yarɨŋí̵ wiarɨŋí̵pɨ arí̵á sirɨ joxɨ ámá uyípeayí̵yo arɨrá wiayarɨŋí̵pɨ sɨŋwí̵ ranɨrɨ nerɨ nánɨ yayí̵ winarɨŋagɨ nánɨ nɨrowáre'napɨŋoɨ. 32 Agwɨ joxɨ ámá wo Saimonoyɨ rɨnɨŋomɨ —O xegí̵ yoí̵ bɨ Pitaorɨnɨ. O ámá burɨmákau' wará eŋí̵ erɨ yeáyí̵ imɨxɨrɨ yarɨŋí̵ Saimonoyɨ rɨnɨŋoyá aŋí̵ rawɨrawá imaŋí̵pá tí̵nɨ mɨrɨnɨŋiwámɨ ŋweanɨ. Omɨ wirɨmiaupí̵rɨ nánɨ Jopa nánɨ dɨxí̵ wamɨ urowáreɨ.' nɨrí̵agɨ 33 nionɨ sɨnɨ me' aŋí̵nɨ ámá wa joxɨ sirɨmeapí̵rɨ nánɨ urowáráná joxɨ naŋí̵ nerɨ awa tí̵nɨ bí̵ɨnɨ. Agwɨ nene Ámɨnáo 'Xwɨyí̵á ayo urí̵ɨrɨxɨnɨ.' rɨrɨŋí̵pɨ nɨpɨnɨ arí̵á wianɨrane nánɨ Gorɨxoyá sɨŋwí̵ anɨŋe dánɨ awí neánárɨrane ŋweaŋwɨnɨ.\" urɨŋɨnigɨnɨ.\nPitao aŋí̵ Koniriasoyáiwámɨ dánɨ ure'wapɨyiŋí̵ nánɨrɨnɨ.34 Pitao maŋí̵ nɨyoámorɨ re urɨŋɨnigɨnɨ, \"Xámɨ nionɨ Gorɨxo yarɨŋí̵pɨ nánɨ mají̵á nerɨ aiwɨ agwɨ rɨxa nɨjí̵á imónɨŋɨnɨ. O wí sí̵mí̵ sí̵mí̵ e nɨmerɨ anɨmí̵ yarí̵ánɨŋí̵ epaxomanɨ. 35 Omɨ wáyí̵ wiro we' rónɨŋí̵ imónɨŋí̵pɨ ero yarɨgí̵á gɨyí̵ gɨyí̵ gwí̵ wɨrí̵ wɨrímɨ dáŋí̵ imónɨgí̵áyí̵ aiwɨ xí̵o tí̵ámɨnɨ báná ananɨ yayí̵nɨ nɨwirɨ umímɨnarɨŋí̵rɨnɨ. 36 Xwɨyí̵á Gorɨxo Isɨrerene yaŋí̵ neaiapɨŋí̵ rɨpɨ nánɨ seyí̵ne' rɨxa nɨjí̵árɨnɨ. Jisasɨ Kiraisomɨ —O Ámɨnáo nimónɨrɨ ámá nɨyonɨ seáyɨ e wimónɨŋorɨnɨ. Omɨ dɨŋí̵ wɨkwí̵roarɨŋwápimɨ dánɨ Gorɨxo tí̵nɨ pɨyí̵á wí̵rɨnɨpaxí̵ imónɨŋwɨnɨ. 37 Jono xámɨ wayí̵ xegí̵ umeaiŋí̵pɨ nánɨ wáí̵ nememáná eŋáná Gariri dánɨ iwamí̵ó nimóga bɨrɨ Judia pɨropenɨsí̵yo amɨ amɨ imónɨmerɨ eŋí̵pɨ nánɨ xamɨŋí̵yí̵ne' nɨjí̵árɨnɨ. 38 Nasaretɨ dáŋí̵ Jisaso nánɨ rarɨŋɨnɨ. Omɨ Gorɨxo nɨrí̵pearɨ xegí̵ kwíyí̵pɨ wirɨ eŋí̵ sɨxí̵ weámɨxɨrɨ e'áná o Gorɨxo dɨŋí̵ ukɨkayoŋagɨ nánɨ nemerí̵ná ámáyo naŋí̵nɨ nɨwiirɨ ámá obo dɨŋí̵ nɨxɨxe'rorɨ sɨpí wikárarɨŋí̵yo nɨyonɨ naŋí̵ imɨxɨmeŋí̵pɨ nánɨ seyí̵ne' rɨxa nɨjí̵árɨnɨ. 39 Amɨpí o negí̵ Judayí̵ aŋí̵yo erɨ negí̵ aŋí̵ xwe' Jerusaremɨpimɨ dánɨ erɨ eŋí̵pɨ wone sɨŋwí̵ wɨnaroŋwáone riwonerɨnɨ. Omɨ nɨpɨkiróná yoxáí̵yo yekwɨroárí̵agí̵a aí 40 sí̵á wɨyau' wɨyi nórɨmáná eŋáná Gorɨxoyá dɨŋí̵yo dánɨ nɨwiápí̵nɨmearɨ ámá sɨŋwí̵ anɨgí̵e dánɨ sɨŋánɨ wimónɨŋɨnigɨnɨ. 41 Gí̵ ámá Judayí̵ ní̵nɨ sɨŋwí̵ anɨgí̵e dánɨ marí̵áɨ, ámá Gorɨxo eŋíná dánɨ sɨŋwí̵ wɨnaróí̵rɨxɨnɨrɨ neaeyíroŋone —None o xwárɨpáyo dánɨ nɨwiápí̵nɨmeámáná eŋáná o tí̵nɨ iniɨgí̵ nɨrane aiwá nɨrane eŋwáonerɨnɨ. Noneyá sɨŋwí̵ anɨŋwae' dánɨ sɨŋánɨ nɨneaimónɨrɨ 42 sekaxí̵ re nearɨŋɨnigɨnɨ, 'Soyí̵ne' nionɨ nánɨ ámáyo wáí̵ urɨmero \"Ámá sɨŋí̵ ŋweagí̵áyo tí̵nɨ rɨxa pegí̵áyo tí̵nɨ nɨyonɨ áwɨnɨ e nɨŋweámáná wigí̵ yarɨgí̵ápɨ eyeyírómí̵ ení̵a nánɨ Gorɨxo rí̵peaŋo, ayí̵ orɨnɨ.\" Áwaŋí̵ e urɨmero e'í̵rɨxɨnɨ.' 43 E nearɨŋo nánɨ wí̵á nearókiamoagí̵á ní̵nɨ re nearagí̵orɨnɨ, 'Ámá omɨ dɨŋí̵ wɨkwí̵róí̵áyí̵ ní̵nɨ xí̵o wiiŋí̵pimɨ dánɨ Gorɨxo ananɨ yokwarɨmí̵ wiiarɨŋí̵rɨnɨ.' nearagí̵orɨnɨ.\" urɨŋɨnigɨnɨ.\nE'máyo Kwíyí̵ Gorɨxoyápɨ waínɨŋí̵ nánɨrɨnɨ.44 Pitao xwɨyí̵á apɨ sɨnɨ nura warí̵ná re eŋɨnigɨnɨ. Ámá xwɨyí̵á o rarɨŋí̵pɨ arí̵á wiarɨgí̵áyo nɨyonɨ kwíyí̵ Gorɨxoyápɨ waínɨŋɨnigɨnɨ. 45 Kwíyí̵ Gorɨxoyápɨ waínáná Judayí̵ Jisasomɨ dɨŋí̵ wɨkwí̵roarɨgí̵á Pitao tí̵nɨ bí̵áyí̵ wenɨŋí̵ e'í̵áyí̵ wɨnɨgí̵awixɨnɨ. Xwɨyí̵á arí̵á wiarɨgí̵á tɨyí̵ rɨxa pí̵ne' xɨxegí̵nɨ ayí̵ mají̵á imónɨgí̵áyí̵ rɨro Gorɨxomɨ seáyɨ e umero yarɨŋagí̵a nɨwɨnɨro nánɨ re yaiwigí̵awixɨnɨ, \"Gorɨxo xegí̵ kwíyí̵ e'máyo sɨpí̵í mɨwí nene xwe' ayá wí neaiapɨŋí̵pa ayo enɨ aní̵á axí̵pɨ rí̵a wiarɨnɨ?\" nɨyaiwiro ududí̵ nikárɨga warí̵ná Pitao re urɨŋɨnigɨnɨ, 47 \"'Ámá kwíyí̵ Gorɨxoyápɨ waíní̵í̵ tɨyí̵ iniɨgí̵ tí̵nɨ wayí̵ meapaxí̵ mimónɨŋoɨ.' go rɨnɨŋoɨ? Oweoɨ, kwíyí̵pɨ nene neaaínɨŋí̵pa axí̵pɨ waíní̵í̵ eŋagɨ nánɨ ámá wo e rɨpaxí̵ mimónɨnɨ.\" nurɨrɨ 48 sekaxí̵ re urɨŋɨnigɨnɨ, \"Ámá tí̵yo Jisasɨ Kiraisomɨ dɨŋí̵ wɨkwí̵roarɨŋagí̵a nánɨ wayí̵ umeaípoyɨ.\" uráná ayí̵ \"'Joxɨ nene tí̵nɨ sí̵á ámɨ wínɨ re oŋweaaneyɨ.' neaimónarɨnɨ.\" urɨgí̵awixɨnɨ.\nCopyright information for AAK\nWelcome to STEP Bible\nFrom Tyndale House, Cambridge UK\nUse the search box to find Bibles, commentaries, passages, search terms, etc. Here are some examples:\nESVGen 1\nThis shows how to quickly lookup a passage.\nNIVESVKJVGen 1\nLooking up a passage in three different translations is also easy.\nESVbrother\nThis asks STEP to search for the Greek word for 'brother' and show the results in the ESV.\nNIVESVlandhe.sed\nThis example runs both a 'Hebrew word search' and a 'Text' search and shows the results in both the NIV and ESV.\nESVthroneDavidIsa-Rev\nYou can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.\nKJVWHNUJohn 1\nInterlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.\n© Tyndale House, Cambridge, UK - 2018","id":"<urn:uuid:f228d1ad-5f74-491e-a21c-0539688e7adb>","dump":"CC-MAIN-2018-13","url":"https:\/\/www.stepbible.org\/?q=version=AAK%7Creference=Act.10","date":"2018-03-25T01:46:09Z","file_path":"s3:\/\/commoncrawl\/crawl-data\/CC-MAIN-2018-13\/segments\/1521257651481.98\/warc\/CC-MAIN-20180325005509-20180325025509-00523.warc.gz","language":"aak","language_score":0.9999961853,"language_script":"Latn","minhash_cluster_size":3,"top_langs":"{\"aak_Latn_score\": 0.9999961853027344}","num_words":1438,"character_repetition_ratio":0.052,"word_repetition_ratio":0.046,"special_characters_ratio":0.18,"stopwords_ratio":0.172,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Luke 14\nSɨkwí̵ mɨnekwɨdoŋomɨ naŋí̵ imɨxɨŋí̵ nánɨrɨnɨ.1 Sabarí̵á wɨyimɨ Parisiowa wigí̵ ámɨná wo Jisasomɨ \"Yawawi nurai nionɨyá aŋí̵yo aiwá onaiyɨ.\" urí̵agɨ Jisaso nɨpáwirɨ ŋweaŋáná awa omɨ sɨŋwí̵ wɨnaxí̵dɨŋáná 2 ámá wo —O xegí̵ sɨkwí̵ anɨŋí̵ mɨnekwɨdoárɨŋorɨnɨ. O Jisasoyá sí̵mɨmaŋí̵ tí̵ŋí̵mɨnɨ ŋweaŋagɨ Jisaso e nɨwɨnɨrɨ 3 ŋwí̵ ikaxí̵ eánɨŋí̵pɨ mewegí̵áwamɨ tí̵nɨ Parisiowamɨ tí̵nɨ xwɨyí̵á bɨ nurɨrí̵ná yarɨŋí̵ re wiŋɨnigɨnɨ, \"Sabarí̵áyo soyí̵ne' ámá sɨmɨxí̵ egí̵áyí̵ naŋí̵ nimɨxɨrí̵náyí̵, 'Ayí̵ ananɨrɨnɨ.' rɨyaiwiarɨŋoɨ? 'Ŋwí̵áxɨnɨ.' rɨyaiwiarɨŋoɨ?\" urí̵agɨ aí 4 awa pí̵ne' marí̵ wimónɨŋagí̵a Jisaso sɨkwí̵ mɨnekwɨdoŋomɨ we' seáyɨ e nɨwikwiárɨrɨ í̵á nɨxɨrɨrɨ naŋí̵ nɨwimɨxɨrɨ xegí̵ aŋí̵ e nánɨ nurowárɨmáná 5 awamɨ re urɨŋɨnigɨnɨ, \"Soyí̵ne' woxɨ dɨxí̵ íworanɨ, burɨmákau'ranɨ, Sabarí̵á ayo aiwɨ mínɨŋwí̵ iniɨgí̵ rɨwoŋí̵yo pie'róáná apaxí̵ me' mɨmɨxeaarɨŋí̵ranɨ?\" urí̵agɨ 6 Gorɨxoyá ŋwí̵ ikaxí̵ eánɨŋí̵pimɨ Sabarí̵áyo ámáyo arɨrá nɨwirí̵ná nánɨ rí̵wamɨŋí̵ meánɨŋagɨ nánɨ awa xwɨyí̵á bɨ murɨpaxí̵ wimónɨŋɨnigɨnɨ.\n\"Sí̵mí̵ sí̵mí̵ e ŋweanɨro mimónɨpa e'í̵rɨxɨnɨ.\" urɨŋí̵ nánɨrɨnɨ.7 Jisaso awa tí̵nɨ aiwá nɨnɨrɨ nɨŋwearí̵ná ámá aiwá nánɨ urepeárí̵áyí̵ xámɨ sí̵mí̵ sí̵mí̵ e oŋweaaneyɨnɨrɨ ní̵wiapɨro wenɨŋí̵ e'agí̵a Jisaso sɨŋwí̵ e nɨwɨnɨrɨ rɨxa ní̵nɨ ní̵wiapɨro aiwá narí̵ná o ewayí̵ xwɨyí̵á rɨpɨ urɨŋɨnigɨnɨ, 8 \"Woxɨ woxɨ apɨxí̵ meánɨnɨ nánɨ aiwá imɨxí̵ápɨ nánɨ rɨrepeáráná joxɨ nurɨ sí̵mí̵ sí̵mí̵ imónɨŋe mɨŋweapa e'ɨrɨxɨnɨ. Ámá urepeárí̵á wo joxɨ seáyɨ e rɨmu'roŋo enɨ nɨbɨrí̵náyí̵, 9 ámá aiwá apɨ nánɨ earepeárí̵o joxɨ ŋweaŋe nɨbɨrɨ re rɨnɨŋoɨ, 'Joxɨ ŋweaŋí̵ re o ŋweanɨŋoɨ.' rɨráná joxɨ ayá ne'ra nurɨ iwɨyí̵á jí̵amɨ ŋwearí̵árɨnɨ. 'Iwɨyí̵á jí̵amɨ ŋweaɨ.' rɨrɨpí̵rɨxɨnɨrɨ sí̵mí̵ sí̵mí̵ imónɨŋe mɨŋweapa e'ɨrɨxɨnɨ. 10 Rɨrepeáráná joxɨ nurɨ iwɨyí̵á jí̵e ŋwearí̵ɨnɨ. Rɨrepeárí̵o joxɨ iwɨmɨ ŋweaŋagɨ nɨranɨrɨ re rɨrɨnɨgɨnɨ, 'Gí̵ nɨkumɨxɨnɨrɨ emearɨgwí̵íoxɨnɨ, joxɨ nurɨ áwɨnɨ dae ŋweaɨ.' rɨráná ámá oxí̵ apɨxí̵ awí neánɨro joxɨ tí̵nɨ aiwá narɨgí̵áyí̵yá sɨŋwí̵yo dánɨ joxɨ ámɨnáoxí̵nɨŋí̵ imónɨrí̵ɨnɨ.\" Ewayí̵ xwɨyí̵á apɨ nurɨrɨ 11 re urɨŋɨnigɨnɨ, \"Ámá go go xewanɨŋo weyí̵ mení̵o rí̵we'ná Gorɨxo wimɨxáná ayá nerɨ xwɨrí̵á nimóga uní̵árɨnɨ. Go go weyí̵ mɨmení̵ wauní̵ ikárɨní̵o omɨ Gorɨxo weyí̵ umení̵árɨnɨ.\" urɨŋɨnigɨnɨ.\n\"Aiwá nánɨ nurepeárɨrí̵ná re e'í̵rɨxɨnɨ.\" urɨŋí̵ nánɨrɨnɨ.12 Ámɨ xwɨyí̵á rɨpɨ aiwá apɨ nánɨ urepeárí̵omɨ re urɨŋɨnigɨnɨ, \"Ámá nánɨ aiwá rɨyamí̵ nerí̵náyí̵ dɨxí̵ nɨkumɨxɨnɨrɨ emearɨgí̵áyí̵ranɨ, rɨrɨxí̵meáowaranɨ, dɨxí̵ ámá axí̵ joxɨyáyí̵ranɨ, ámá aŋí̵ axí̵ e dáŋí̵ amɨpí mɨmu'rónɨgí̵áyí̵ranɨ, ayí̵ rí̵we'ná joxɨ enɨ aiwá nánɨ rɨrepeáráná ayí̵yá enɨ joxɨyá nɨgí̵ápa axí̵pɨ nɨmɨgɨnɨrɨ ayo murepeárɨpa e'ɨrɨxɨnɨ. Aiwá rɨyamí̵ nerí̵ná ámá uyípeayí̵yo tí̵nɨ ámá wará minɨŋí̵yo tí̵nɨ sɨkwí̵ ikí̵ egí̵áyo tí̵nɨ sɨŋwí̵ supárɨgí̵áyo tí̵nɨ nurepeárɨrí̵náyí̵, ámá e imónɨgí̵áyí̵ joxɨ wí rɨyamí̵ nerɨ siapɨpaxí̵ meŋagɨ nánɨ rí̵we'ná ámá we' rónɨgí̵á wiápí̵nɨmeááná Gorɨxo mí ómómɨxɨmí̵ nerí̵ná xewanɨŋo joxɨyá nánɨ siapɨní̵á eŋagɨ nánɨ yayí̵ seáyɨmɨ dánɨ osinɨnɨ.\" urɨŋɨnigɨnɨ.\nEwayí̵ ikaxí̵ aiwá apɨxí̵ meanɨ urepeárɨŋí̵pɨ nánɨrɨnɨ.15 Ámá wo awa tí̵nɨ nɨŋwearo aiwá narɨgí̵o Jisaso e urarɨŋagɨ arí̵á nɨwirɨ nɨwiápí̵nɨmearɨ omɨ re urɨŋɨnigɨnɨ, \"Ámá Gorɨxoyá xwioxí̵yo nɨpáwirɨ nɨŋwearɨ aiwá nɨpí̵rí̵á gɨyí̵ gɨyí̵ ananɨ oyá dɨŋí̵ tí̵nɨ yayí̵ winɨpaxí̵yí̵rɨnɨ.\" urí̵agɨ aí 16 o ewayí̵ ikaxí̵ re urɨŋɨnigɨnɨ, \"Ámá wo ámá obaxí̵ nurepeárɨmáná aiwá xwe' rɨyamí̵ nerɨ 17 rɨxa rɨyamí̵ nɨyárí̵ɨsáná ámá xegí̵ xɨnáínɨŋí̵ nimónɨrɨ omɨŋí̵ wiiarɨŋomɨ 'Ámá nionɨ urepeárɨmeŋáyo \"Bí̵poyɨ. Aiwá rɨxa rɨyamí̵ inárɨnɨ.\" urɨmeɨ.' wáí̵ urowárí̵agɨ aí 18 ámá ní̵nɨ áxeŋwarí̵nɨŋí̵ niga nuro 'Aiwá apɨ nánɨ banɨme'wɨnɨ. Banɨme'wɨnɨ.' nurɨróná ámá xámɨ nurɨ wáí̵ wímeáo re urɨŋɨnigɨnɨ, 'Gí̵ xwí̵á bɨ bí̵ e'áonɨ nurɨ sɨŋwí̵ wɨnɨmɨ eŋagɨ nánɨ aiwá nánɨ bɨpaxí̵ menɨnɨ. Xe xegí̵ kikií̵á ounɨrɨ sɨŋwí̵ naneɨ.' uráná 19 omɨŋí̵ wiiarɨŋo nurɨ ámá ámɨ womɨ wáí̵ wímeááná o enɨ re urɨŋɨnigɨnɨ, 'Burɨmákau' omɨŋí̵ ení̵a nánɨ we' wu'kau' bí̵ e'áonɨ nurɨ wau' wau' maxɨrɨní̵ nɨkumɨxára nurɨ iwamí̵ó emɨ eŋagɨ nánɨ aiwá nánɨ bɨpaxí̵ menɨnɨ. Xe xegí̵ kikií̵á ounɨrɨ sɨŋwí̵ naneɨ.' uráná 20 o ámá ámɨ womɨ wáí̵ wímeááná o enɨ re urɨŋɨnigɨnɨ, 'Apɨxí̵ sɨŋí̵ meááonɨ eŋagɨ nánɨ bɨpaxí̵manɨ.' uráná 21 omɨŋí̵ wiiarɨŋo nurɨ xegí̵ boso, aiwá rɨyamí̵ nɨyárɨrɨ ŋweaŋomɨ áwaŋí̵ ure'meááná wikí̵ nónɨrɨ xegí̵ omɨŋí̵ wiiarɨŋomɨ re urɨŋɨnigɨnɨ, 'Aŋí̵nɨ nurɨ aŋí̵ rɨpɨ rɨpimɨ óí̵yo nemerɨ ámá uyípeayí̵yo tí̵nɨ wará minɨŋí̵yo tí̵nɨ sɨkwí̵ ikí̵ egí̵áyo tí̵nɨ sɨŋwí̵ supárɨgí̵áyo tí̵nɨ nionɨyá aŋí̵ re nánɨ nɨwirɨmeaamemɨ beɨ.' urowárí̵agɨ 22 o nurɨ xí̵o urí̵í̵pa nememɨ nɨbɨrɨ re urɨŋɨnigɨnɨ, 'Bosoxɨnɨ, nionɨ joxɨ nɨrí̵í̵pa ne'agɨ aiwɨ íkwiaŋwí̵ wí sɨnɨ anɨpá imónɨnɨ.' urí̵agɨ 23 boso re urɨŋɨnigɨnɨ, 'Aiwá rɨpɨ nánɨ gí̵ aŋí̵ magwí̵ epí̵rɨ nurɨ omɨŋí̵ óí̵ amɨ amɨ inɨŋí̵yo nemerɨ ámá omɨŋí̵ yarɨgí̵áyo mɨxeaameɨ.' urowárí̵agɨ 24 o nurɨ xɨxenɨ e'áná boso ámá aiwá nánɨ awí eánɨgí̵áyo re urɨŋɨnigɨnɨ, 'Nionɨ \"Ámá xámɨ aiwá nánɨ urepeárɨmeŋáyí̵ aiwá wí aíwí̵ mepí̵rɨme'oɨ.\" seararɨŋɨnɨ.' urɨŋɨnigɨnɨ.\" Jisaso Judayí̵ \"Nene ámá xámɨ aiwá nánɨ urepeárɨme'í̵yí̵nɨŋí̵ imónɨŋagwɨ nánɨ rí̵a neararɨnɨ.\" oyaiwípoyɨnɨrɨ ewayí̵ xwɨyí̵á apɨ urɨŋɨnigɨnɨ.\n\"Wiepɨsarɨŋí̵ oyáonɨ oimónɨmɨnɨ.\" moarí̵ná urɨŋí̵ nánɨrɨnɨ.25 Ámá oxí̵ apɨxí̵ epí̵royí̵ egí̵áyí̵ o tí̵nɨ óí̵yo nuróná o nɨkɨnɨmónɨrɨ re urɨŋɨnigɨnɨ, 26 \"Ámá go go nionɨ tí̵ámɨnɨ nɨbɨrɨ 'Wiepɨsarɨŋí̵ oyáonɨ oimónɨmɨnɨ.' nɨwimónɨrí̵náyí̵, Jisasonɨ dɨŋí̵ sɨxí̵ nɨyiŋí̵pɨ o xegí̵ xanomɨ uyiŋí̵pɨranɨ, xɨnáímɨ uyiŋí̵pɨranɨ, xiepímɨ uyiŋí̵pɨranɨ, xegí̵ niaíwí̵yo uyiŋí̵pɨranɨ, xexɨrí̵meáyo uyiŋí̵pɨranɨ, seáyɨ e mɨmu'ropa nerí̵náyí̵ o gí̵ wiepɨsarɨŋáyí̵ wo imónɨpaxí̵ menɨnɨ. Go go Jisasonɨ nánɨ dɨŋí̵ sɨpí wiarɨŋí̵pɨ xewanɨŋo dɨŋí̵ sɨpí yaiwinarɨŋí̵pimɨ seáyɨ e mɨmu'ropa nerí̵náyí̵ o gí̵ wiepɨsarɨŋáyí̵ wo imónɨpaxí̵ menɨnɨ. 27 Ámá go go nionɨ nɨnɨxí̵dɨrí̵ná 'Nionɨ Jisasomɨ xí̵darɨŋagɨ nánɨ ámá wí xeanɨŋí̵ nikárɨrɨ aiwɨ anɨŋí̵ xí̵dɨmí̵árɨnɨ.' mɨyaiwipa nerí̵náyí̵ o gí̵ wiepɨsarɨŋáyí̵ wo imónɨpaxí̵manɨ.\" nurɨrɨ 28 ewayí̵ ikaxí̵ re urɨŋɨnigɨnɨ, \"Seyí̵ne' woxɨ aŋí̵ sepiá wiwá nɨmɨra opeyimɨnɨrí̵ná xámɨ e'í̵ nɨŋweámáná aŋí̵ iwá mɨrɨrɨ nánɨ dɨŋí̵ neŋwɨperɨ 'Nɨgwí̵ ararɨrí̵anɨ?' nɨyaiwirɨ 'Nɨgwí̵ nionɨyá ananɨ aŋiwá tí̵nɨ xɨxenɨrí̵anɨ?' yaiwinarɨŋí̵rɨnɨ. 29 'Nɨgwí̵ ararɨrí̵anɨ?' nɨrɨrɨ meyíropa nerɨ rɨxa sí̵ŋá nɨkɨkíróa nɨpeyirí̵ná nɨgwí̵ anɨpá imónɨŋagɨ nánɨ aŋí̵ mɨramí̵xwí̵ní̵ nɨyárɨmɨ u'áná ámá aŋí̵ iwámɨ nɨwɨnɨrí̵ná joxɨ nánɨ rɨperɨrí̵ nɨyayiro 30 re rɨpí̵rí̵árɨnɨ, 'Ámá ro aŋí̵ iwá mɨrɨmɨnɨrɨ e'í̵ aiwɨ niwánɨ mɨrɨpaxí̵ mɨwimóní̵agɨ nɨmɨramí̵xwí̵nárɨmɨ uŋí̵rɨnɨ.' rɨpí̵rí̵árɨnɨ.\" nurɨrɨ Jisaso ámá nionɨ nɨxí̵darɨgí̵áyí̵ aŋí̵ mɨramí̵xwí̵ní̵ nerónɨŋí̵ nionɨ pí̵nɨ nɨnɨwiárɨmɨ upí̵rɨxɨnɨrɨ e urɨŋɨnigɨnɨ. 31 Ewayí̵ xwɨyí̵á axí̵pɨ ámɨ bɨ re urɨŋɨnigɨnɨ, \"Mɨxí̵ ináyí̵ wo xegí̵ sɨmɨŋí̵ wínarɨgí̵áyí̵ ámá ní̵nɨ 10,000 imónɨŋáná mɨxí̵ ináyí̵ jí̵amɨ dáŋoyá sɨmɨŋí̵ wínarɨgí̵áyí̵ ámá 20,000 imónɨŋagɨ nánɨ o xámɨ e'í̵ nɨŋwearɨ dɨŋí̵ nɨyaikirorɨ 'Mɨxí̵ ninɨróná ananɨ xopɨrárí̵ wimɨnɨre'ɨnɨ? Eŋí̵ mɨwínɨpa emɨnɨre'ɨnɨ?' yaiwinɨŋoɨ. 32 Rɨxa 'Mɨxí̵ ináyo xopɨrárí̵ ninɨŋoɨ.' nɨyaiwirí̵náyí̵ wí̵o sɨnɨ ná jí̵amɨ ŋweaŋáná xegí̵ ámá wíyo re urowárɨnɨŋoɨ, 'Nuro omɨ re ure'meápoyɨ, \"Negí̵ mɨxí̵ ináyo re rarɨnɨ ure'meápoyɨ, 'None soyí̵ne' tí̵nɨ mɨxí̵ xɨxe seaipaxí̵ menɨnɨ. Pí pí nearí̵í̵yí̵ nɨyaní̵wárɨnɨ rarɨnɨ.'\" ure'meápoyɨ.' urowárɨnɨŋoɨ.\" Jisaso ewayí̵ xwɨyí̵á e nurɨrɨ 33 \"Seyí̵ne' woxɨ dɨxí̵ iyí̵á í̵á amɨpí nánɨ dɨŋí̵ yaíkiá mɨmopa nerí̵náyí̵ ayí̵ gí̵ siepɨsarɨŋáoxɨ imónɨrɨme'ɨnɨ.\" nurɨrɨ 34 re urɨŋɨnigɨnɨ, \"Ayɨnánɨ saxí̵ awí̵í yarɨŋí̵ aiwɨ awí̵í yarɨŋí̵pɨ anɨpá nerɨ aiwánɨŋí̵ imónɨŋáná ámɨ arɨge e'áná awí̵í enɨŋoɨ? Oweoɨ. 35 Sikí̵ amɨpí omɨŋí̵yo aiwá xwe' oenɨrɨ wiároarɨgí̵a aiwɨ saxí̵ awí̵í anɨpá imónáná aiwá urí̵ enɨgɨnɨrɨ omɨŋí̵yo wiáropaxí̵ menɨnɨ. Anɨŋí̵nɨ emɨ moarɨgí̵árɨnɨ. Ámá gɨyí̵ne' arí̵á tí̵gí̵áyí̵ne' arí̵á ókiarí̵ nɨmóní̵poyɨ.\" Jisaso xegí̵ wiepɨsarɨŋí̵yí̵ saxí̵nɨŋí̵ imónɨŋagɨ nánɨ e urɨŋɨnigɨnɨ.\nCopyright information for AAK\nWelcome to STEP Bible\nFrom Tyndale House, Cambridge UK\nUse the search box to find Bibles, commentaries, passages, search terms, etc. Here are some examples:\nESVGen 1\nThis shows how to quickly lookup a passage.\nNIVESVKJVGen 1\nLooking up a passage in three different translations is also easy.\nESVbrother\nThis asks STEP to search for the Greek word for 'brother' and show the results in the ESV.\nNIVESVlandhe.sed\nThis example runs both a 'Hebrew word search' and a 'Text' search and shows the results in both the NIV and ESV.\nESVthroneDavidIsa-Rev\nYou can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.\nKJVWHNUJohn 1\nInterlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.\n© Tyndale House, Cambridge, UK - 2018","id":"<urn:uuid:0d631740-7522-4e7c-9d7c-12f90a39e195>","dump":"CC-MAIN-2018-13","url":"https:\/\/www.stepbible.org\/?q=version=AAK%7Creference=Luk.14","date":"2018-03-18T13:59:30Z","file_path":"s3:\/\/commoncrawl\/crawl-data\/CC-MAIN-2018-13\/segments\/1521257645775.16\/warc\/CC-MAIN-20180318130245-20180318150245-00447.warc.gz","language":"aak","language_score":0.9999988079,"language_script":"Latn","minhash_cluster_size":6,"top_langs":"{\"aak_Latn_score\": 0.9999988079071045}","num_words":1193,"character_repetition_ratio":0.059,"word_repetition_ratio":0.01,"special_characters_ratio":0.182,"stopwords_ratio":0.146,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Matthew 1\nJisasomɨ xiáwo írɨŋowa nánɨrɨnɨ.1Xwɨyí̵á rɨpɨ í̵wiárí̵awe' Jisasɨ Kiraisoyá nánɨrɨnɨ. Oyá í̵wiárí̵awe' nimóga nurɨ áwɨnɨ e mɨxí̵ ináyí̵ Depitorɨnɨ. Depitoyá í̵wiárí̵awe' nimóga nurɨ wigí̵ xiáwo írɨŋo Ebɨrí̵amorɨnɨ. 2Ebɨrí̵amo Aisakomɨ emeaŋɨnigɨnɨ. E dánɨ Aisako Jekopomɨ emeaŋɨnigɨnɨ. E dánɨ Jekopo Judaomɨ tí̵nɨ xegí̵ xexɨrí̵meáowamɨ tí̵nɨ emeaŋɨnigɨnɨ. 3E dánɨ Judáo xií̵áí Temaí tí̵nɨ í̵wí̵ ninɨri Pereso tí̵nɨ Serao tí̵nɨ emeaŋɨnigɨnɨ. E dánɨ Pereso Xesɨronomɨ emeaŋɨnigɨnɨ. E dánɨ Xesɨrono Ramomɨ emeaŋɨnigɨnɨ. 4E dánɨ Ramo Aminadapomɨ emeaŋɨnigɨnɨ. E dánɨ Aminadapo Nasonomɨ emeaŋɨnigɨnɨ. Nasono e dánɨ Sarɨmonomɨ emeaŋɨnigɨnɨ. 5E dánɨ Sarɨmono e'máyí̵ apɨxí Rexapí nɨmearɨ Bowasomɨ emeaŋɨnigɨnɨ. E dánɨ Bowaso Rutímɨ nɨmearɨ Obetomɨ emeaŋɨnigɨnɨ. Obeto e dánɨ Jesiomɨ emeaŋɨnigɨnɨ. 6Jesio e dánɨ mɨxí̵ ináyí̵ Depitomɨ emeaŋɨnigɨnɨ. Depito e dánɨ apɨxí̵ Yuraiaoyáí nurápɨrɨ Soromonomɨ emeaŋɨnigɨnɨ. 7Soromono e dánɨ Riabowamomɨ emeaŋɨnigɨnɨ. Riabowamo e dánɨ Abaisaomɨ emeaŋɨnigɨnɨ. Abaisao e dánɨ Esaomɨ emeaŋɨnigɨnɨ. 8Esao e dánɨ Jexosapetomɨ emeaŋɨnigɨnɨ. Jexosapeto e dánɨ Joramomɨ emeaŋɨnigɨnɨ. Joramo e dánɨ Asaiaomɨ emeaŋɨnigɨnɨ. 9Asaiao e dánɨ Jotanomɨ emeaŋɨnigɨnɨ. Jotano e dánɨ Exaso emeaŋɨnigɨnɨ. Exaso e dánɨ Xesekaiaomɨ emeaŋɨnigɨnɨ. 10Xesekaiao e dánɨ Manasaomɨ emeaŋɨnigɨnɨ. Manasao e dánɨ Emosomɨ emeaŋɨnigɨnɨ. Emoso e dánɨ Josaiaomɨ emeaŋɨnigɨnɨ. 11Josaiao —Babironɨ dáŋí̵ e'máyí̵ mɨxí̵ nɨmeáa nɨbɨro Judayo nɨpɨkiomearo ɨwí̵ nɨmearo nɨmeámɨ u'áná Judayí̵ aŋí̵ e xwiogwí̵ obaxí̵ ŋweaŋáná Josaiao e dánɨ Jekonaiaomɨ tí̵nɨ xegí̵ xexɨrí̵meáowamɨ tí̵nɨ emeaŋɨnigɨnɨ. Jekonaiao e dánɨ Siatieromɨ emeaŋɨnigɨnɨ. Siatiero e dánɨ Serababeromɨ emeaŋɨnigɨnɨ. 13Serababero e dánɨ Abiudomɨ emeaŋɨnigɨnɨ. Abiudo e dánɨ Eraiakimomɨ emeaŋɨnigɨnɨ. Eraiakimo e dánɨ Esomɨ emeaŋɨnigɨnɨ. 14Eso e dánɨ Sedokomɨ emeaŋɨnigɨnɨ. Sedoko e dánɨ Ekimomɨ emeaŋɨnigɨnɨ. Ekimo e dánɨ Eraiatomɨ emeaŋɨnigɨnɨ. 15Eraiato e dánɨ Ereasaomɨ emeaŋɨnigɨnɨ. Ereasao e dánɨ Matanomɨ emeaŋɨnigɨnɨ. Matano e dánɨ Jekopomɨ emeaŋɨnigɨnɨ. 16Jekopo e dánɨ Josepo, Mariaímɨ xiagwomɨ emeaŋɨnigɨnɨ. Í Jisasomɨ xɨrɨŋɨnigɨnɨ. O yeáyí̵ neayimɨxemeaní̵a nánɨ Gorɨxoyá dɨŋí̵ tí̵nɨ xegí̵ xiáwowayá xwí̵á piaxí̵yo dánɨ iwiaroŋo eŋagɨ nánɨ xegí̵ yoí̵ bɨ Kiraisoyɨ rɨgí̵orɨnɨ. 17Ayɨnánɨ xiáwo írɨŋo Ebɨrí̵amo nemeága nɨbɨro mɨxí̵ ináyí̵ Depito emeaŋe nánɨ xiáwowa we' wu'kau' sɨkwí̵ wau' wau' imónɨŋí̵rɨnɨ. Xiáwo Depito ŋweaŋe dánɨ nemeága nɨbɨro Babironɨ kɨrapusí̵ omɨŋí̵ wigí̵e nánɨ xiáwowa we' wu'kau' sɨkwí̵ wau' wau' enɨ imónɨŋí̵rɨnɨ. Omɨŋí̵ wigí̵e dánɨ Jisaso re'moŋe nánɨ ámɨ xiáwowa we' wu'kau' sɨkwí̵ wau' wau' imónɨŋí̵rɨnɨ.\nJisasomɨ xɨnáí xɨrɨŋe nánɨrɨnɨ.18Xwɨyí̵á Jisasɨ Kiraiso xɨrɨŋe nánɨ rɨpɨrɨnɨ. Omɨ xɨnáí Mariaí Josepo meáwɨnɨgɨnɨrɨ ikɨyiŋí̵ nɨyárɨmáná eŋáná ayau' sɨnɨ nɨmeánɨmɨ meme' eŋáná í rɨxa Gorɨxoyá kwíyí̵ tí̵nɨ niaíwí̵ agwí̵ eŋɨnigɨnɨ. Í niaíwí̵ agwí̵ eŋagɨ nɨwɨnɨro 19Josepo, ímɨ meaní̵o ámá sanɨŋo eŋagɨ nánɨ \"Xwɨyí̵á ímɨ ayá winɨpaxí̵ wí murɨpa oemɨnɨ.\" nɨyaiwirɨ \"Ímɨ yumí̵í emɨ omómɨnɨ.\" nɨyaiwirɨ 20sɨnɨ dɨŋí̵ e nɨmóa warí̵ná re eŋɨnigɨnɨ. Orɨŋá wɨnarí̵ná Gorɨxoyá aŋí̵nají̵ wo sɨŋánɨ nɨwimónɨrɨ re urɨŋɨnigɨnɨ, \"Josepoxɨ, mɨxí̵ ináyí̵ Depitoyá xiáwoxɨnɨ, dɨxí̵ apɨxí̵ Mariaímɨ e'í̵ nɨwirɨ emɨ mɨmopanɨ. Niaíwo ímɨ kwíyí̵ Gorɨxoyápimɨ dánɨ eweáo eŋagɨ nánɨ ananɨ meaɨ. 21Í niaíwí̵ oxí̵ wo xɨrɨní̵árɨnɨ. Ámá xegí̵ imónɨgí̵áyo í̵wí̵ yarɨgí̵ápɨ nánɨ xwɨyí̵á meárɨnɨpí̵rɨxɨnɨrɨ yokwarɨmí̵ nɨwiirɨ yeáyí̵ uyimɨxemeaní̵á eŋagɨ nánɨ xegí̵ yoí̵ Jisasoyɨ wí̵rí̵ɨrɨxɨnɨ.\" urɨŋɨnigɨnɨ. 22Ayí̵ eŋíná wí̵á rókiamoagí̵á wo áwaŋí̵ nɨrɨrɨ rí̵wamɨŋí̵ eaárɨŋí̵ rɨpɨ \"Re ení̵árɨnɨ. Apɨxí̵ oxí̵ mɨmeánɨŋí̵ wí niaíwí̵ agwí̵ nerɨ oxí̵ wo xɨránáyí̵, yoí̵ Emaniueroyɨ —Yoí̵ mí̵kí̵ ayí̵ Gorɨxo nene tí̵nɨ nawínɨ ŋweaní̵a nánɨrɨnɨ. Yoí̵ e wí̵rɨpí̵rí̵árɨnɨ.\" Rí̵wamɨŋí̵ e nɨrɨrɨ eaárɨŋí̵ apɨ xɨxenɨ imónɨní̵a nánɨ e imónɨŋɨnigɨnɨ. 24Aŋí̵nají̵ Gorɨxoyáo e urí̵agɨ Josepo sá weŋe dánɨ nɨwiápí̵nɨmearɨ aŋí̵najo sekaxí̵ urí̵í̵pa nerɨ xegí̵ apɨxí̵ Mariaímɨ meaŋɨnigɨnɨ. 25Ímɨ nɨmearɨ aí sɨnɨ niaíwo mɨxɨrɨpa nerí̵ná í tí̵nɨ sá bɨ mɨwe' ne'ra nu'ɨsáná í rɨxa niaíwo xɨráná xegí̵ yoí̵ Jisasoyɨ wí̵rɨŋɨnigɨnɨ.\nCopyright information for `AAK\nWelcome to STEP Bible\nFrom Tyndale House, Cambridge UK\nUse the search box to find Bibles, commentaries, passages, search terms, etc. Here are some examples:\nExamples to use the search box to find Bibles, passages, search terms, etc.-\nESVGen 1\nThis shows how to quickly lookup a passage.NIVESVKJVGen 1\nLooking up a passage in three different translations is also easy.ESVbrother\nThis asks STEP to search for the Greek word for 'brother' and show the results in the ESV.NIVESVlandhe.sed\nThis example runs both a 'Hebrew word search' and a 'Text' search and shows the results in both the NIV and ESV.ESVthroneDavidIsa-Rev\nYou can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.KJVTHGNTJohn 1\nInterlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.\nExamples of some Bible study tools +\nKJVCol 3 Color code grammar\nHighlight all the imperative verbs with red underlinesKJVCol 1 Color code grammar\nHighlight main verbs (green underlines) and supporting verbs (purple)KJVMat 1 Color code grammar\nHighlight the number (plural in bold) and gender (male in blue, feminine in red, neuter in black) of wordsESV1Jo 1 Quick tryout links\nHighlight frequent words in the chapter or book\nExamples to enable color code grammar +\nKJVEph 1 Color code grammar\nLook at KJV New Testament with color highlighted verbsSBLGRom 12 Color code grammar\nLook at Greek New Testament with color code grammar, Greek root word and English vocabularyCUnCol 1 Color code grammar\nLook at Chinese Union New Testament with color highlighted verbsSBLGKJVCUNEph 5 Color code grammar\nLook at Greek, English and Chinese New Testament with color code grammar\n© Tyndale House, Cambridge, UK - 2019","id":"<urn:uuid:86ba957d-c5c3-4b94-ada3-e06411b1628a>","dump":"CC-MAIN-2019-35","url":"https:\/\/www.stepbible.org\/?q=version=AAK%7Creference=Matt.1","date":"2019-08-21T05:34:40Z","file_path":"s3:\/\/commoncrawl\/crawl-data\/CC-MAIN-2019-35\/segments\/1566027315809.69\/warc\/CC-MAIN-20190821043107-20190821065107-00311.warc.gz","language":"aak","language_score":0.9984188676,"language_script":"Latn","minhash_cluster_size":1,"top_langs":"{\"aak_Latn_score\": 0.9984188675880432}","num_words":843,"character_repetition_ratio":0.115,"word_repetition_ratio":0.0,"special_characters_ratio":0.179,"stopwords_ratio":0.144,"flagged_words_ratio":0.0,"lang_id_score":0.998,"perplexity_score":500.0,"cluster_detection":-1}
{"text":"Galatians 6\n\"Xɨxegí̵nɨ bɨ bɨ arɨrá iní̵í̵rɨxɨnɨ.\" urɨŋí̵ nánɨrɨnɨ.1Gí̵ nɨrɨxí̵meáyí̵ne', segí̵yí̵ wo uyí̵nií̵ e'agɨ nɨwɨnɨmearí̵náyí̵, kwíyí̵pɨ nipemeámɨ seawarɨŋí̵yí̵ne' sɨpí e'omɨ awayinɨ saŋioŋwɨrárí̵í̵rɨxɨnɨ. E neróná seáyɨ e nimónɨro \"Sɨpí xí̵o e'í̵pa nene wí epaxenemanɨ.\" mɨyaiwipa e'í̵rɨxɨnɨ. Seyí̵ne' enɨ í̵wí̵ axí̵pɨ epí̵rɨxɨnɨrɨ seararɨŋɨnɨ. 2Segí̵ wínɨyí̵ dɨŋí̵ ududí̵ winarɨŋí̵ imónɨŋí̵pɨ wí wímeáagɨ nɨwɨnɨrí̵náyí̵, arɨrá wíí̵rɨxɨnɨ. Xɨxe e iní̵í̵rɨxɨnɨ. Seyí̵ne' e nerónáyí̵, ŋwí̵ ikaxí̵ Kiraiso rɨŋí̵pɨ xɨxenɨ tí̵nɨ yarɨŋoɨ. 3Ámá wo \"Nionɨ seáyɨ e imónɨŋáonɨrɨnɨ.\" nɨyaiwinarɨŋagɨ aí o nepa seáyɨ e mimónɨŋánáyí̵, ayí̵ xewanɨŋo yapí̵ e'wapí̵narɨnɨ. 4Woxɨnɨ woxɨnɨ dɨxí̵ yarɨŋí̵pɨ píránɨŋí̵ sɨŋwí̵ anaxí̵dɨneɨ. E nerí̵ná xewanɨŋoxɨ \"Apánɨ yarɨŋɨnɨ.\" nɨsimónɨrí̵ná ayí̵ mɨxí̵ meakí̵nɨnɨpaxí̵rɨnɨ. E nerɨ aí ámá wí tí̵nɨ rí̵ramɨŋɨyí̵ ninɨrɨ \"Nionɨ yarɨŋápɨ wí yarɨgí̵ápɨ tí̵nɨ xɨxenɨ mimónɨnɨ.\" nɨyaiwinɨrɨ mɨxí̵ mɨmeakí̵nɨnɨpanɨ. 5Nɨyí̵ne'nɨ xɨxegí̵nɨ segí̵ yarɨgí̵ápimɨ dánɨ seaímeaní̵á eŋagɨ nánɨ rarɨŋɨnɨ.\n6Ámá xwɨyí̵á Gorɨxoyápɨ ure'wapɨyarɨŋí̵yí̵ wigí̵ amɨpí naŋí̵ imónɨŋí̵yí̵ bɨ nɨmearo wigí̵ ure'wapɨyarɨŋomɨ bɨ mɨnɨ wíí̵rɨxɨnɨ. 7Yapí̵ re me'wapí̵nɨpa e'í̵rɨxɨnɨ. Ámá wí Gorɨxomɨ majɨmají̵á nɨwikárɨmáná rɨperɨrí̵ umepaxí̵rɨnɨ. Ámá pí pí aiwá ɨwí̵á nura nu'í̵asáná xɨxenɨ apɨ miarɨgí̵á eŋagɨ nánɨ rarɨŋɨnɨ. 8Ámá í̵eapá winarɨŋí̵pɨnɨ yarɨgí̵áyí̵, ayí̵ ámá omɨŋí̵yo aiwá ɨwí̵á urarɨgí̵áyí̵ yapɨ imónɨŋoɨ. Aiwá yóí̵ e'í̵pɨ miarɨgí̵ápa wigí̵ egí̵ápimɨ dánɨ nɨmirí̵nɨŋí̵ nerí̵ná naní̵nɨpí̵rí̵árɨnɨ. E epí̵rí̵a aí ámá kwíyí̵pɨ nipemeámɨ warɨŋí̵pimɨ xí̵darɨgí̵áyí̵ wigí̵ egí̵ápimɨ dánɨ nɨmirí̵nɨŋí̵ nerí̵ná dɨŋí̵ nɨyɨmɨŋí̵ tí̵gí̵áyí̵ imónɨpí̵rí̵árɨnɨ. 9Ámáyo naŋí̵ nɨwiia nurane'náyí̵, anɨŋí̵ neainí̵agɨ aí naŋí̵ wiiarɨŋwápɨ pí̵nɨ mɨwiárɨpa e'wanɨgɨnɨ. Eŋí̵ samɨŋí̵ mɨneawepa nerɨ pí̵nɨ mɨwiárɨpa nerí̵náyí̵, aiwá míwáíná naŋí̵nɨ mianí̵wá eŋagɨ nánɨ seararɨŋɨnɨ. 10Ayɨnánɨ sɨnɨ epaxí̵ nimónɨrí̵ná ámá nɨyonɨ naŋí̵nɨ wiíwanɨgɨnɨ. Negí̵ Ámɨnáomɨ dɨŋí̵ wɨkwí̵rogí̵á nawínɨ imónɨgí̵áyo ayí̵ aŋɨpaxí̵ wiianí̵wáyí̵rɨnɨ.\n\"Kiraiso yoxáí̵pámɨ dánɨ neaiiŋí̵pɨ nánɨnɨ mɨxí̵ meakí̵nɨpaxí̵rɨnɨ.\" urɨŋí̵ nánɨrɨnɨ.11Rí̵wamɨŋí̵ nionɨ gí̵ we' tí̵nɨ nearí̵ná xwe'nɨ xwe'nɨ neáa warɨŋá rɨpɨ seyí̵ne' mí ómɨxí̵poyɨ. 12Ámá iyí̵ sí̵mí̵ sí̵ó owákwíní̵poyɨnɨrɨ xɨxoyí̵pií̵ seamearɨgí̵áyí̵, ayí̵ wigí̵ wínɨyí̵ \"Apánɨ e imónɨgí̵áyí̵ rí̵a yarɨŋoɨ?\" oneaiaiwípoyɨnɨrɨ sí̵ó seawákwianɨro yarɨgí̵áyí̵rɨnɨ. Ayí̵ Judayí̵ nene Jisaso yoxáí̵pámɨ neaiiŋí̵pimɨnɨ dɨŋí̵ wɨkwí̵roarɨŋagwɨ nɨneanɨróná xeanɨŋí̵ neaikárɨpí̵rɨxɨnɨrɨ e yarɨgí̵áyí̵rɨnɨ. 13Ayí̵ wí ŋwí̵ ikaxí̵ rɨnɨŋí̵ nɨpɨnɨ xɨxenɨ yarɨgí̵áyí̵ mimónɨŋagí̵a aiwɨ seyí̵ne' sí̵ó seawákwíí̵ápɨ nánɨ wárɨxa imónanɨro nánɨ seyí̵ne' iyí̵ sí̵mí̵ sí̵ó owákwianeyɨnɨro wimónarɨŋí̵rɨnɨ. 14Ayí̵ e yarɨŋagí̵a aí nionɨ pípɨ nánɨ seáyɨ e nɨmerɨ rɨmɨme'ɨnɨ. Ámɨná Jisasɨ Kiraiso yoxáí̵pámɨ nɨperí̵ná neaiiŋí̵pɨ nánɨnɨ nɨrɨrɨ yayí̵ emí̵ɨnɨ. Ayí̵ rɨpɨ nánɨrɨnɨ. Kiraiso yoxáí̵pámɨ neapeiŋí̵pimɨ dánɨ ámá Gorɨxomɨ mɨxí̵darɨgí̵áyí̵ yarɨgí̵ápɨ sɨnɨ emí̵a nánɨ pɨyí̵nɨŋí̵ imónɨrɨ gí̵ sɨŋwí̵ wɨnɨŋae' dánɨ \"Wigí̵ yarɨgí̵ápɨ enɨ pɨyí̵nɨŋí̵ rí̵a imónɨnɨ?\" yaiwirɨ eŋɨnɨ. 15Sí̵ó nɨwákwínɨrí̵ná ayí̵ ananɨrɨnɨ. Mɨwákwínɨpa nerí̵ná ayí̵ enɨ ananɨrɨnɨ. Gorɨxo ámɨ xegí̵ kwíyí̵pimɨ dánɨ sɨŋí̵ wí oimóní̵poyɨnɨrɨ neaimɨxí̵í̵pɨ, ayí̵ aŋɨpaxí̵ imónɨŋí̵ eŋagɨ nánɨ seararɨŋɨnɨ. 16Ámá nionɨ seararɨŋá apɨ í̵á nɨxɨrɨro xí̵darɨgí̵áyo Gorɨxo wá wianɨrɨ nɨwayɨrónɨro ŋweapí̵rɨ nánɨ wiirɨ e'wɨnɨgɨnɨ. Isɨrerɨ xí̵oyá imónɨgí̵áyo enɨ e e'wɨnɨgɨnɨ.\n17Nionɨ Jisasomɨ xí̵darɨŋagɨ nánɨ iwaŋí̵ nɨme'peayigí̵ápɨ igí rɨxa nɨweŋagɨ nánɨ wiyí̵ne' nionɨ dɨŋí̵ rí̵á nɨxepaxí̵ ámɨ bɨ mepa e'í̵rɨxɨnɨ. 18Gí̵ nɨrɨxí̵meáyí̵ne', Ámɨná Jisasɨ Kiraiso wá seawianarɨŋí̵pimɨ dánɨ dɨŋí̵ sɨxí̵ oseamímonɨ. \"E oenɨ.\" nimónarɨnɨ.\nCopyright information for `AAK\nWelcome to STEP Bible\nFrom Tyndale House, Cambridge UK\nUse the search box to find Bibles, commentaries, passages, search terms, etc. Here are some examples:\nExamples to use the search box to find Bibles, passages, search terms, etc.-\nESVGen 1\nThis shows how to quickly lookup a passage.NIVESVKJVGen 1\nLooking up a passage in three different translations is also easy.ESVbrother\nThis asks STEP to search for the Greek word for 'brother' and show the results in the ESV.NIVESVlandhe.sed\nThis example runs both a 'Hebrew word search' and a 'Text' search and shows the results in both the NIV and ESV.ESVthroneDavidIsa-Rev\nYou can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.KJVTHGNTJohn 1\nInterlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.\nExamples of some Bible study tools +\nKJVCol 3 Color code grammar\nHighlight all the imperative verbs with red underlinesKJVCol 1 Color code grammar\nHighlight main verbs (green underlines) and supporting verbs (purple)KJVMat 1 Color code grammar\nHighlight the number (plural in bold) and gender (male in blue, feminine in red, neuter in black) of wordsESV1Jo 1 Quick tryout links\nHighlight frequent words in the chapter or book\nExamples to enable color code grammar +\nKJVEph 1 Color code grammar\nLook at KJV New Testament with color highlighted verbsSBLGRom 12 Color code grammar\nLook at Greek New Testament with color code grammar, Greek root word and English vocabularyCUnCol 1 Color code grammar\nLook at Chinese Union New Testament with color highlighted verbsSBLGKJVCUNEph 5 Color code grammar\nLook at Greek, English and Chinese New Testament with color code grammar\n© Tyndale House, Cambridge, UK - 2019","id":"<urn:uuid:7a5d21b9-b441-4088-9f23-366f52305682>","dump":"CC-MAIN-2019-35","url":"https:\/\/www.stepbible.org\/?q=version=AAK%7Creference=Gal.6","date":"2019-08-17T14:46:03Z","file_path":"s3:\/\/commoncrawl\/crawl-data\/CC-MAIN-2019-35\/segments\/1566027313428.28\/warc\/CC-MAIN-20190817143039-20190817165039-00186.warc.gz","language":"aak","language_score":0.9993200302,"language_script":"Latn","minhash_cluster_size":1,"top_langs":"{\"aak_Latn_score\": 0.9993200302124023}","num_words":748,"character_repetition_ratio":0.06,"word_repetition_ratio":0.0,"special_characters_ratio":0.172,"stopwords_ratio":0.099,"flagged_words_ratio":0.0,"lang_id_score":0.999,"perplexity_score":500.0,"cluster_detection":-1}
{"text":"Luke 22\nJisaso nánɨ mekaxí̵ megí̵á nánɨrɨnɨ.1Sí̵á Judayí̵ bisí̵kerí̵á yisí̵ mayí̵ u'rapí nimɨxɨro narɨgí̵áyi, sí̵á Aŋí̵najo Wiárí̵ Neamu'roagoɨ rɨnɨŋí̵yi —Eŋíná sí̵á ayi Judayo Isipɨyí̵ mɨxí̵ ináyo í̵á xeŋwɨrárɨŋáná Gorɨxo niaíwí̵ oxí̵ xámɨŋí̵ ní̵nɨ opɨkímɨnɨrɨ aŋí̵nají̵ oyáo urowárɨŋí̵ aiwɨ Judayí̵ Gorɨxo ŋwí̵ ikaxí̵ urɨŋí̵pɨ bisí̵kerí̵á yisí̵ mayí̵ u'rapí nimɨxɨro nɨnɨro sipɨsipí̵ nɨpɨkiro ówaŋí̵yo ragí̵ xópe' yárí̵á eŋagɨ nánɨ aŋí̵najo ayo mu'roŋɨnigɨnɨ. Ayɨnánɨ xwiogwí̵ o o pwe'áná sí̵á ayi nánɨ dɨŋí̵ mopí̵rɨ nánɨ sipɨsipí̵ nɨpɨkiro bisí̵kerí̵á yisí̵ mayí̵ u'rapí nimɨxɨro narɨgí̵árɨnɨ. Rɨxa sí̵á ayi aŋwɨ e imónáná 2apaxí̵pánɨŋí̵ imónɨgí̵á xwe'owa tí̵nɨ ŋwí̵ ikaxí̵ eánɨŋí̵pɨ mewegí̵áwa tí̵nɨ oxí̵ apɨxí̵ ní̵nɨ nánɨ wáyí̵ nero nánɨ \"Jisasomɨ arɨre yumí̵í ínɨmɨ pɨkianí̵wɨnɨ?\" nɨra warí̵ná 3Isɨkariotɨ dáŋí̵ Judaso —O Jisasoyá wiepɨsarɨŋí̵ we' wu'kau' sɨkwí̵ wau' imónɨgí̵áyí̵ worɨnɨ. Omɨ Seteno rí̵wí̵mɨnɨ nɨrorɨ dɨŋí̵ uxɨxe'róáná 4o nurɨ apaxí̵pánɨŋí̵ imónɨgí̵á xwe'owa tí̵nɨ Judayí̵yá porisowa tí̵nɨ xwɨyí̵á nɨrɨnárɨro Judaso re urɨŋɨnigɨnɨ, \"Soyí̵ne' omɨ í̵á xɨrɨpí̵rɨ nánɨ nionɨ arɨre nerɨ pasánɨŋí̵ umemí̵árɨnɨ?\" uráná 5awa yayí̵ nɨwinɨro re urɨgí̵awixɨnɨ, \"Joxɨ e neaiíáná nɨgwí̵ siapaní̵wárɨnɨ.\" urí̵agí̵a 6Judaso \"Ananɨrɨnɨ.\" nurɨmɨ nurɨ ámá oxí̵ apɨxí̵ epí̵royí̵ mɨwipa eŋáná omɨ pasá umemɨnɨrɨ nánɨ wenɨŋí̵ wiaxí̵dɨŋɨnigɨnɨ.\nAiwá Aŋí̵najo Mu'roagí̵ nánɨ imɨxɨgí̵í nánɨrɨnɨ.7Jisaso, sí̵á bisí̵kerí̵á yisí̵ mayí̵ u'rapí nimɨxɨro iwamí̵ó nɨgí̵áyi —Ayí̵ sí̵á Aŋí̵najo mɨpɨkí Wiárí̵ Mu'roŋí̵ nánɨ sipɨsipí̵ miá nɨpɨkiro narɨgí̵áyirɨnɨ. Sí̵á ayi imónáná 8o Pitaomɨ tí̵nɨ Jonomɨ tí̵nɨ re urɨŋɨnigɨnɨ, \"Awagwí none aiwá aŋí̵najo eŋíná neamu'roagí̵ nánɨ nanɨ nánɨ nuri neaimɨxí̵piyɨ.\" urí̵agɨ 9awau' re urɨgí̵isixɨnɨ, \"Joxɨ 'Awau' ge nuri píránɨŋí̵ oimɨxí̵piyɨ.' simónarɨnɨ?\" urí̵agí̵i 10o re urɨŋɨnigɨnɨ, \"Awagwí aŋí̵ e nɨre'morí̵ná iniɨgí̵ sɨxí̵ maxɨrɨŋí̵ wo tí̵nɨ órórí̵ ninɨrí̵ná nu'mɨ nuri aŋí̵ o páwíiwámɨ awagwí enɨ nɨpáwiri 11aŋiwámɨ xiáwomɨ re urí̵isixɨnɨ, 'Yeare'wapɨyarɨŋo re rɨŋoɨ, \"Nionɨ gí̵ seaiepɨsarɨŋáoyí̵ne' tí̵nɨ aiwá Aŋí̵nají̵ Wiárí̵ Neamu'roagí̵yi nánɨ aŋí̵ awawá ikwí̵rónɨŋí̵ gɨwámɨ dánɨ naní̵wɨnɨ?\" Jisaso e rɨŋoɨ.' nurɨri 12o aŋí̵ awawá seáyɨ e'mɨ ikwí̵rónɨŋí̵ xwe' wámɨ aiwá narɨgí̵áyí̵ aiwá yeaanɨpí̵rɨ mɨmiaurí̵wí̵ yárɨnɨŋí̵wámɨ sɨwá eaíáná e aiwá rí̵á neayeáisixɨnɨ.\" urowáráná 13awau' nuri Jisaso urí̵í̵pɨ xɨxenɨ nɨwɨga nuri aiwá Aŋí̵najo Wiárí̵ Mu'roagí̵yi nánɨ imɨxɨgí̵isixɨnɨ.\n\"Rɨpɨ gí̵ warárɨnɨ.\" urɨŋí̵ nánɨrɨnɨ.14Rɨxa aiwá nɨpí̵rɨ bí̵íná Jisaso tí̵nɨ wáí̵ wurɨmeiarɨgí̵áwa tí̵nɨ aiwá nanɨro nánɨ nawínɨ nɨŋwearo 15o re urɨŋɨnigɨnɨ, \"Nionɨ sɨnɨ rí̵nɨŋí̵ mɨnímeapa nerí̵ná 'Gí̵ seaiepɨsarɨŋoyí̵ne' tí̵nɨ xámɨ aiwá Aŋí̵nají̵ Neamu'roagí̵ nánɨ rɨpɨ onɨmɨnɨ.' aga nɨnimóní̵agɨ bí̵árɨnɨ. 16Ayí̵ rɨpɨ nánɨ seararɨŋɨnɨ. 'Aiwá rɨpɨ ámɨ bɨ bɨ nionɨ tí̵nɨ xwí̵á tí̵yo dánɨ naní̵wámanɨ. Gorɨxo xwioxí̵yo mɨmeámí̵ nerɨ seameŋweaní̵e dánɨ aiwá rɨpɨ nánɨ mí̵kí̵pɨ xɨxenɨ imónɨní̵árɨnɨ. Íná dánɨ nionɨ ámɨ nɨweapɨrɨ nionɨ tí̵nɨ nawínɨ naní̵wárɨnɨ.' seararɨŋɨnɨ.\" nurɨrɨ 17kapɨxí̵ wá nɨmearɨ Gorɨxomɨ yayí̵ nɨwimáná re urɨŋɨnigɨnɨ, \"Kapɨxí̵ rɨwá yaŋí̵ ninɨro nɨga u'poyɨ. 18'Iniɨgí̵ wainí̵ ámɨ bɨ xwí̵á tí̵yo dánɨ nɨmí̵ámanɨ. Rɨxa Gorɨxo soyí̵ne' xwioxí̵yo mɨmeámí̵ nerɨ píránɨŋí̵ seameŋweaní̵e dánɨ iniɨgí̵ wainí̵ ámɨ íná nɨmí̵árɨnɨ.' seararɨŋɨnɨ.\" nurɨrɨ 19bisí̵kerí̵á bɨ nɨmearɨ Gorɨxomɨ yayí̵ nɨwimáná nɨkwɨrɨrɨ yaŋí̵ nɨwia nurɨ re urɨŋɨnigɨnɨ, \"Nionɨyá wará tɨyí̵ soyí̵ne' arɨrá seaimí̵a nánɨ rɨdɨyowá nerí̵nɨŋí̵ imónɨnɨ. Rí̵we'ná nionɨ nánɨ dɨŋí̵ seainɨní̵a nánɨ nionɨ e'ápa bisí̵kerí̵á kwɨrɨrɨ seaiapɨrɨ e'ápa axí̵pɨ e'í̵rɨxɨnɨ.\" nurɨmáná 20awa rɨxa aiwá nɨnɨmáná eŋáná bisí̵kerí̵á nɨmearí̵ná e'í̵pa kapɨxí̵ iniɨgí̵ wainí̵ rɨwoŋí̵ wá nɨmearɨ re urɨŋɨnigɨnɨ, \"Gorɨxo xwɨyí̵á sɨŋí̵ bɨ re'roárɨŋí̵pɨ nánɨ nionɨ nɨperí̵ná gí̵ ragí̵ pu'í̵yí̵ iniɨgí̵ wainí̵ sɨxí̵ rɨwánɨŋí̵ imónɨnɨ. 21E nerɨ aiwɨ arí̵á nípoyɨ. Ámá nionɨ nánɨ mɨyí̵ nurɨno nionɨ tí̵nɨ nɨŋwearane aiwá narɨŋwɨnɨ. 22Ámá imónɨŋáonɨ Gorɨxo rɨŋí̵ jí̵ayo axí̵pɨ nɨnɨpɨkiro aiwɨ ámá nionɨ nánɨ mɨxí̵yo mɨyí̵ nurɨnomɨ Gorɨxo xeanɨŋí̵ xwe' winí̵á eŋagɨ nánɨ aweyɨ!\" urí̵agɨ 23wiepɨsarɨŋowa yarɨŋí̵ re niga ugí̵awixɨnɨ, \"None go go e winɨ nánɨ rí̵a rarɨnɨ?\" nɨra ugí̵awixɨnɨ.\n\"None gí̵mɨnɨ go seáyɨ e imónɨrí̵enɨŋoɨ?\" rɨnɨgí̵á nánɨrɨnɨ.24Wiepɨsarɨŋowa xwɨyí̵á rɨpɨ enɨ nɨrɨro sí̵mí̵ tí̵nɨ re rɨnɨgí̵awixɨnɨ, \"None wo go go seáyɨ e neaimónɨrɨ eŋáná wone sɨmaŋwí̵yónɨŋí̵ wurí̵naní̵wárí̵anɨ?\" nɨrɨga warí̵ná 25Jisaso re urɨŋɨnigɨnɨ, \"E'máyí̵yá mɨxí̵ ináyí̵yí̵ ámáyí̵yá sɨŋwí̵ e dánɨ seáyɨ e nimónɨro wá enɨ bɨ me' sekaxí̵nɨ nurɨro aiwɨ wiwanɨŋowa nánɨ re rɨnarɨgí̵árɨnɨ, 'Sí̵wí niaíwí̵ ní̵nɨ nionɨ tí̵ámɨnɨ imónɨgí̵áyí̵ arɨrá wiarɨŋáonɨrɨnɨ.' rɨnarɨgí̵árɨnɨ. 26Soyí̵ne' enɨ awa yarɨgí̵ápa axí̵pɨ e mepanɨ. Segí̵ rárónɨŋí̵ imóní̵oyí̵ se'gwáónɨŋí̵ imóní̵wɨnɨgɨnɨ. Segí̵ bosónɨŋí̵ imóní̵oyí̵ se'náínɨŋí̵ omɨŋí̵ seaiiarɨŋónɨŋí̵ imóní̵wɨnɨgɨnɨ. 27Dɨŋí̵ píránɨŋí̵ mópoyɨ. Nene píoɨ rarɨŋwárɨnɨ? Ámá kikií̵á nɨŋweámáná aiwá narɨŋo seáyɨ e imónɨŋorí̵anɨ? Aiwá rí̵á nuyeairɨ yaŋí̵ wiarɨŋo seáyɨ e imónɨŋorí̵anɨ? 'Ayí̵ kikií̵á nɨŋweámáná aiwá narɨŋo seáyɨ e imónɨŋorɨnɨ.' rarɨŋwárɨnɨ. Nionɨ e imónɨŋáonɨ aiwɨ soyí̵ne' tí̵nɨ nɨŋwearí̵ná ananɨ segí̵ ókíní̵nɨŋí̵ nimónɨrɨ arɨrá seaiarɨŋáonɨrɨnɨ. 28Soyí̵ne' wa iwamí̵ó níwapɨyanɨro yarí̵ná nionɨ tí̵nɨ e'í̵ nɨroro pí̵nɨ nɨnɨwiárɨmɨ u'í̵ámanɨ. 29Ayɨnánɨ gí̵ ápo 'Joxɨ mɨxí̵ ináyí̵ nimónɨrɨ ámá ayo meŋweáɨrɨxɨnɨ.' nɨrɨŋí̵pa 30nionɨ enɨ re seararɨŋɨnɨ, 'Nionɨ rɨxa mɨxí̵ ináyí̵ nimónɨrɨ meŋweaŋáná soyí̵ne' nionɨ tí̵nɨ nawínɨ aiwá nɨmí̵ae' aiwá nɨro iniɨgí̵ nɨro nero negí̵ Isɨrerɨyí̵ gwí̵ wɨrí̵ wɨrí we' wu'kau' sɨkwí̵ wau' eŋí̵yo xɨráowayí̵ne'nɨŋí̵ nimónɨro meŋweapí̵rí̵árɨnɨ.' seararɨŋɨnɨ.\" urɨŋɨnigɨnɨ.\n\"Pitaoxɨ rí̵wí̵ nɨmorí̵ɨnɨ.\" urɨŋí̵ nánɨrɨnɨ.31O re urɨŋɨnigɨnɨ, \"Saimonoxɨnɨ, Saimonoxɨnɨ, Seteno soyí̵ne' nánɨ Gorɨxomɨ sí̵mí̵ tí̵nɨ re urarɨnɨ, 'Ámá wití̵ aiwá sikí̵ tí̵ŋí̵yí̵ neyírorí̵ná yarɨgí̵ápa nionɨ Jisaso wiepɨsarɨŋí̵ awa eŋí̵ rí̵a eánɨŋoɨnɨrɨ iwamí̵ó owíwapɨyimɨnɨ.' Obo Gorɨxomɨ e urarɨnɨ. 32E nerɨ aiwɨ dɨŋí̵ soyí̵ne'yá nɨkwí̵roarɨgí̵ápɨ samɨŋí̵ mepa oenɨrɨ Gorɨxomɨ rɨxɨŋí̵ seaurɨyíanigɨnɨ. Saimonoxɨnɨ, rí̵we'ná joxɨ ámɨ dɨŋí̵ nɨmorɨ nɨkɨnɨmónɨrɨ nionɨ tí̵ámɨnɨ nɨbɨrí̵ná ámá nionɨ nɨxí̵darɨŋagí̵a nánɨ dɨxí̵ rɨrɨxí̵meáowa simónarɨgí̵áyo eŋí̵ sɨxí̵ eámɨxí̵ɨrɨxɨnɨ.\" urí̵agɨ 33Pitao re urɨŋɨnigɨnɨ, \"Ámɨnáoxɨnɨ, gwí̵ rɨyíí̵eranɨ, rɨpɨkíí̵eranɨ, nɨwawinɨ yeaipí̵rí̵árɨnɨ.\" urí̵agɨ 34o re urɨŋɨnigɨnɨ, \"Pitaoxɨnɨ, sí̵á rɨyimɨ karí̵karí̵ sɨnɨ rí̵aiwá mɨrɨpa eŋáná xwɨyí̵á biau' bɨ nionɨ nánɨ re urayirí̵ɨnɨ, ' Jisaso nánɨ nionɨ mají̵árɨnɨ.' urayirí̵ɨnɨ.\" urɨŋɨnigɨnɨ.\nNɨgwí̵ tí̵nɨ í̵á tí̵nɨ kirá tí̵nɨ nánɨrɨnɨ.35O awamɨ re urɨŋɨnigɨnɨ, \"Nionɨ xámɨ 'Xwɨyí̵á wáí̵ eme'poyɨ.' nɨsearowárɨrí̵ná 'Nɨgwí̵ wowí̵ tí̵nɨ árupiaŋí̵ wu' tí̵nɨ sɨkwí̵ su' ámɨ bɨ tí̵nɨ nɨmaxɨrɨmɨ memepa e'poyɨ.' searowárí̵agɨ aiwɨ soyí̵ne' amɨpí wí nánɨ dí̵wí̵ nikeamónɨro remegí̵awixɨnɨ?\" urí̵agɨ awa \"Oweoɨ, amɨpí wí nánɨ dí̵wí̵ mikeamónɨŋwanigɨnɨ.\" urí̵agí̵a 36o re urɨŋɨnigɨnɨ, \"E nerɨ aiwɨ agwɨ soyí̵ne' goxɨ goxɨ nɨgwí̵ wowí̵ tí̵ŋoxɨ nɨmaxɨrɨmɨ uɨ. Árupiaŋí̵ eŋánáyí̵ enɨ nɨmaxɨrɨmɨ uɨ. Goxɨ goxɨ kirá mɨxí̵ nánɨ eŋí̵yí̵ mayoxɨ eŋánáyí̵ dɨxí̵ iyí̵á nɨpírɨrɨ bí̵ e'ɨrɨxɨnɨ. 37Ayí̵ rɨpɨ nánɨ seararɨŋɨnɨ. Bɨkwí̵yo nionɨ nánɨ re nɨrɨnɨrɨ eánɨnɨ, 'Rí̵á kɨroarɨgí̵áyo me'pearɨgí̵ápa omɨ enɨ nɨkumɨxɨro axí̵pɨ me'pepí̵rí̵árɨnɨ.' nɨrɨnɨrɨ eánɨnɨ. Amɨpí nionɨ nánɨ nɨrɨrɨ eánɨŋí̵pɨ xɨxenɨ nimónɨnɨŋoɨ.\" urí̵agɨ 38awa re urɨgí̵awixɨnɨ, \"Ámɨnáoxɨnɨ, none mɨxí̵ nánɨ mɨŋí̵ bí̵xau' rɨxa ripí̵xau'rɨnɨ.\" urí̵agí̵a o \"Xwɨyí̵á rɨxa apánɨrɨnɨ.\" urɨŋɨnigɨnɨ.\nDí̵wí̵ Oripiyo dánɨ Gorɨxomɨ xwɨyí̵á rɨrɨmí̵ wiŋí̵ nánɨrɨnɨ.39E nɨrɨnɨmɨ aŋí̵yo nɨpeyearɨ xegí̵ yarɨŋí̵pa dí̵wí̵ mɨŋí̵ Oripiyɨ rɨnɨŋí̵pimɨ nánɨ yarí̵ná xegí̵ wiepɨsarɨŋowa enɨ nu'mɨ nɨyiro 40rɨxa nɨre'morí̵ná awamɨ re urɨŋɨnigɨnɨ, \"Seteno iwamí̵ó mɨseaíwapɨyipa oenɨrɨ nánɨ Gorɨxomɨ rɨxɨŋí̵ urí̵poyɨ.\" nurɨmɨ 41ámá sí̵ŋá ananɨ iwaŋí̵ mopaxí̵ imónɨŋe numáná xwí̵áyo xómɨŋí̵ nɨyɨkwímáná Gorɨxomɨ xwɨyí̵á rɨrɨmí̵ nɨwirɨ 42re urɨŋɨnigɨnɨ, \"Ápe, joxɨ nɨsimónɨrí̵náyí̵ xeanɨŋí̵ nionɨ nímeaní̵pɨ kapɨxí̵ nionɨ nɨmí̵nɨŋí̵ imónɨŋí̵wá ananɨ emɨ mɨwiárɨmopaxí̵rɨnɨ. E nerɨ aiwɨ nionɨ nimónarɨŋí̵pɨ me' dɨxí̵ dɨŋí̵ tí̵nɨ xɨxenɨ ananɨ imóní̵wɨnɨgɨnɨ.\" urarí̵ná 43aŋí̵nají̵ wo sɨŋánɨ nɨwimónɨrɨ eŋí̵ sɨxí̵ weámɨxɨŋɨnigɨnɨ. 44E e'áná Jisaso rí̵nɨŋí̵ agwí̵ esɨŋwí̵nɨŋí̵ wímeáagɨ Gorɨxomɨ xwɨyí̵á eŋí̵ tí̵nɨ nurɨrí̵ná xegí̵ okɨŋí̵ nɨpwerí̵ná ragí̵nɨŋí̵ nɨpurɨ xwí̵áyo nɨyóɨsáná 45Gorɨxomɨ xwɨyí̵á rɨrɨmí̵ wiarɨŋe dánɨ e'í̵ niwiearómɨ nurɨ xegí̵ wiepɨsarɨŋowa tí̵ŋí̵ e wenɨŋí̵ e'í̵yí̵ wɨnɨŋɨnigɨnɨ. Dɨŋí̵ sɨpí wiarɨŋagɨ nánɨ eŋí̵ samɨŋí̵ nɨwóróa nuro sá órówapɨŋagí̵a nɨwɨnɨrɨ 46re urɨŋɨnigɨnɨ, \"Pí nánɨ soyí̵ne' sá weŋoɨ? Seteno iwamí̵ó mɨseaíwapɨyipa oenɨrɨ nánɨ nɨwiápí̵nɨmearo Gorɨxomɨ rɨxɨŋí̵ urí̵poyɨ.\" urɨŋɨnigɨnɨ.\nJisasomɨ í̵á xegí̵á nánɨrɨnɨ.47Sɨnɨ e urarí̵ná re eŋɨnigɨnɨ. Ámá wí ɨkwɨkwierí̵ bɨmiarí̵ná ámá Judasoyɨ rɨnɨŋo —O wiepɨsarɨŋí̵ we' wu'kau' sɨkwí̵ wau' imónɨgí̵á worɨnɨ. O ámáyo nipemeámɨ nɨyapɨrɨ Jisasomɨ kíyí̵ miau'nɨmɨnɨrɨ nánɨ aŋwɨ e báná 48Jisaso re urɨŋɨnigɨnɨ, \"Judase, ámá imónɨŋáonɨ pasá nɨnɨmerɨ kíyí̵ nɨmiau'nɨmɨnɨrɨ rɨbarɨŋɨnɨ?\" uráná 49Jisaso tí̵nɨ rogí̵áwa omɨ rɨxa í̵á xɨranɨro yarɨŋagí̵a nɨwɨnɨro re urɨgí̵awixɨnɨ, \"Ámɨnáoxɨnɨ, 'Awamɨ mɨŋí̵ orópoyɨ.' rɨsimónarɨnɨ?\" nurɨro 50wo re eŋɨnigɨnɨ. Apaxí̵pánɨŋí̵ imónɨŋí̵ seáyɨ e imónɨŋoyá xɨnáínɨŋí̵ nimónɨrɨ omɨŋí̵ wiiarɨŋomɨ mɨŋí̵ rómɨnɨrɨ e'í̵yí̵ pí̵rí̵ nɨmoyí̵kirɨ arí̵á we' náu'mɨ dáŋo mɨŋí̵ wirí̵pieaŋɨnigɨnɨ. 51Arí̵á mɨŋí̵ wirí̵pieáagɨ Jisaso \"Pí̵nɨ wiárí̵poyɨ. E mepanɨ.\" nurɨrɨ ámá arí̵á mɨŋí̵ wirí̵pieáomɨ we' seáyɨ e nikwiárɨrɨ naŋí̵ imɨxɨŋɨnigɨnɨ. 52Omɨ naŋí̵ nimɨxɨmáná apaxí̵pánɨŋí̵ imónɨgí̵á xwe'owa tí̵nɨ porisí̵ aŋí̵ rɨdɨyowá yarɨgí̵iwámɨ awí mearoarɨgí̵áwa tí̵nɨ Judayí̵ mebáowa tí̵nɨ awa xí̵omɨ í̵á xɨranɨro bí̵áyo re urɨŋɨnigɨnɨ, \"Soyí̵ne' mɨŋí̵ tí̵nɨ iwaŋí̵ tí̵nɨ í̵á maxɨrɨgí̵áyí̵ ámá í̵wí̵ xauráparɨgí̵áyo í̵á xɨranɨro yarɨgí̵ápa nianɨro rɨbarɨŋoɨ? 53Nionɨ sí̵á ayí̵ ayo aŋí̵ sipɨsipí̵ rɨdɨyowá yarɨgí̵iwámɨ ŋweaŋáná soyí̵ne' í̵á wí mɨnɨxɨrarɨgí̵awixɨnɨ. E nerɨ aiwɨ árí̵wɨyíná obo emearí̵ná soyí̵ne' í̵á nɨxɨranɨro nánɨ rɨseaimónɨgoɨ?\" urɨŋɨnigɨnɨ.\nPitao \"O nánɨ mají̵onɨrɨnɨ.\" urɨŋí̵ nánɨrɨnɨ.54Jisaso e urí̵agɨ aí awa omɨ í̵á nɨxero nɨme'ra nuro apaxí̵pánɨŋí̵ imónɨŋí̵ seáyɨ e imónɨŋoyá aŋí̵ e meare'móáná Pitao awamɨ rí̵wí̵yo yaxí̵dí̵ ne'ra nurɨ 55ámá wí ákɨŋáyo aŋí̵rɨwámɨ dánɨ rí̵á nikearo ŋweaŋagí̵a nɨwɨnɨrɨ o enɨ nɨpáwirɨ nɨwímearɨ e e'í̵ ŋweaŋáná 56apɨxí̵ omɨŋí̵ wiiarɨŋí̵ wí rí̵á wí̵á ónɨŋáná Pitaomɨ sí̵mɨmaŋí̵ sɨŋwí̵ nɨwɨnɨrɨ sɨŋwí̵ agwí̵ nɨwɨga nɨpeyirɨ ámá e ŋwɨxapɨgí̵áyo re urɨŋɨnigɨnɨ, \"Ámá ro enɨ Jisaso tí̵nɨ emearɨŋí̵ worɨnɨ.\" urí̵agɨ aí 57Pitao \"Oweoɨ.\" nurɨrɨ re urɨŋɨnigɨnɨ, \"Ine, jíxɨ rarɨŋo nánɨ nionɨ mají̵árɨnɨ.\" nurɨrɨ 58nɨŋweámáná eŋáná ámɨ wo omɨ sɨŋwí̵ nɨwɨnɨrɨ re urɨŋɨnigɨnɨ, \"Joxɨ enɨ ámá Jisasoyáowa woxí̵nɨŋí̵ imónarɨnɨ.\" urí̵agɨ aí Pitao \"Royɨ, nionɨ xeŋwonɨrɨnɨ.\" nurɨrɨ 59nɨŋweaŋɨsáná eŋáná ámá ámɨ wo ámáyo arí̵kí \"Ámá ro enɨ Gariri pɨropenɨsí̵yo dáŋo eŋagɨ nánɨ nepa Jisaso tí̵nɨ emearɨŋorɨnɨ.\" urayarí̵ná 60Pitao re urɨŋɨnigɨnɨ, \"Royɨ, joxɨ rarɨŋí̵yí̵ nionɨ mají̵árɨnɨ.\" sɨnɨ e urarí̵ná re eŋɨnigɨnɨ. Karí̵karí̵ wo rɨxa rí̵aiwá rɨŋɨnigɨnɨ. 61Karí̵karí̵ rí̵aiwá ráná Jisaso nɨkɨnɨmónɨrɨ Pitaomɨ sɨŋwí̵ wɨnáná o Jisaso pí̵ne' xámɨ re urí̵í̵pɨ \"Karí̵karí̵ sɨnɨ rí̵aiwá mɨrí̵ eŋáná joxɨ biau' bɨ ayo 'Jisaso nánɨ nionɨ mají̵árɨnɨ.' urayirí̵ɨnɨ.\" urí̵í̵pɨ nánɨ dɨŋí̵ winí̵agɨ 62nɨpeyearɨ ákɨŋá bí̵arɨwámɨ dánɨ ŋwí̵ pɨyí̵ wí̵rɨnɨŋɨnigɨnɨ.\nIwaŋí̵ me'pero xwɨrɨxí̵ me'pero egí̵á nánɨrɨnɨ.63Ámá Jisasomɨ í̵á xɨrárɨgí̵áyí̵ ikayí̵wí̵ numearɨro iwaŋí̵ nɨme'perí̵ná 64xegí̵ sɨŋwí̵yo wí̵á nɨtárɨmáná iwaŋí̵ nearo re nura ugí̵awixɨnɨ, \"Wí̵á nearókiamoarɨŋoxɨnɨ, iwaŋí̵ go rí̵a reaarɨnɨ? Joxɨ wí̵á rókiamoarɨŋoxɨ eŋagɨ nánɨ rɨxa áwaŋí̵ neareɨ.\" nurɨro 65ikayí̵wí̵ numearɨróná ayá wí nurí̵asáná 66rɨxa wí̵á ónáná Judayí̵ mebáowa xwɨrɨxí̵ imɨxarɨgí̵áyí̵, ayí̵ apaxí̵pánɨŋí̵ imónɨgí̵á xwe'owa tí̵nɨ ŋwí̵ ikaxí̵ eánɨŋí̵pɨ mewegí̵áwa tí̵nɨ awí eánáná Jisasomɨ awa tí̵ámɨnɨ nɨme'ra nɨbɨro wárí̵agí̵a 67awa re urɨgí̵awixɨnɨ, \"Joxɨ yeáyí̵ neayimɨxemeaní̵a nánɨ arí̵owayá xwí̵á piaxí̵yo dánɨ iwiaroní̵oyɨ rarɨŋwáoxɨ eŋánáyí̵, áwaŋí̵ neareɨ.\" urí̵agí̵a aiwɨ o re urɨŋɨnigɨnɨ, \"Nionɨ nɨsearí̵agɨ aiwɨ soyí̵ne' 'Neparɨnɨ.' nɨyaiwiro arí̵á nipí̵rɨme'oɨ. 68Nionɨ enɨ yarɨŋí̵ bɨ seaíánáyí̵, soyí̵ne' áwaŋí̵ wí nɨrɨpí̵rɨme'oɨ. 69E nerɨ aiwɨ re seararɨŋɨnɨ, 'Ámá imónɨŋáonɨ Gorɨxo, eŋí̵ sɨxí̵ eánɨŋoyá we' náu'mɨnɨ ŋweámɨ nánɨ aŋwɨ ayorɨnɨ. Íníná o tí̵nɨ nɨŋwearɨ ónɨŋí̵ imónɨmí̵árɨnɨ.' seararɨŋɨnɨ.\" urí̵agɨ 70nowanɨ re urɨgí̵awixɨnɨ, \"Joxɨ niaíwí̵ Gorɨxoyáoxɨranɨ?\" urí̵agí̵a o \"Soyí̵ne' apɨ nɨrarɨŋoɨ.\" urí̵agɨ 71awa re rɨnɨgí̵awixɨnɨ, \"None xewanɨŋo xwɨyí̵á meárɨnɨpaxí̵pɨ rarɨŋagɨ arí̵á wíwáyí̵ nánɨ sɨŋwí̵ wɨnarogí̵á ámɨ wí nɨbɨro xwɨyí̵á mearɨpaxí̵ mimónɨnɨ.\" rɨnɨgí̵awixɨnɨ.\nCopyright information for `AAK\nWelcome to STEP Bible\nFrom Tyndale House, Cambridge UK\nUse the search box to find Bibles, commentaries, passages, search terms, etc. Here are some examples:\nExamples to use the search box to find Bibles, passages, search terms, etc.-\nESVGen 1\nThis shows how to quickly lookup a passage.NIVESVKJVGen 1\nLooking up a passage in three different translations is also easy.ESVbrother\nThis asks STEP to search for the Greek word for 'brother' and show the results in the ESV.NIVESVlandhe.sed\nThis example runs both a 'Hebrew word search' and a 'Text' search and shows the results in both the NIV and ESV.ESVthroneDavidIsa-Rev\nYou can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.KJVTHGNTJohn 1\nInterlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.\nExamples of some Bible study tools +\nKJVCol 3 Color code grammar\nHighlight all the imperative verbs with red underlinesKJVCol 1 Color code grammar\nHighlight main verbs (green underlines) and supporting verbs (purple)KJVMat 1 Color code grammar\nHighlight the number (plural in bold) and gender (male in blue, feminine in red, neuter in black) of wordsESV1Jo 1 Quick tryout links\nHighlight frequent words in the chapter or book\nExamples to enable color code grammar +\nKJVEph 1 Color code grammar\nLook at KJV New Testament with color highlighted verbsSBLGRom 12 Color code grammar\nLook at Greek New Testament with color code grammar, Greek root word and English vocabularyCUnCol 1 Color code grammar\nLook at Chinese Union New Testament with color highlighted verbsSBLGKJVCUNEph 5 Color code grammar\nLook at Greek, English and Chinese New Testament with color code grammar\n© Tyndale House, Cambridge, UK - 2019","id":"<urn:uuid:25ad2516-666b-4241-8922-0dc3ae7003f8>","dump":"CC-MAIN-2019-35","url":"https:\/\/www.stepbible.org\/?q=version=AAK%7Creference=Luke.22","date":"2019-08-24T00:37:58Z","file_path":"s3:\/\/commoncrawl\/crawl-data\/CC-MAIN-2019-35\/segments\/1566027319155.91\/warc\/CC-MAIN-20190823235136-20190824021136-00139.warc.gz","language":"aak","language_score":0.9999790192,"language_script":"Latn","minhash_cluster_size":3,"top_langs":"{\"aak_Latn_score\": 0.9999790191650391}","num_words":1931,"character_repetition_ratio":0.063,"word_repetition_ratio":0.0,"special_characters_ratio":0.179,"stopwords_ratio":0.149,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Mark 16\nJisaso ámɨ wiápí̵nɨmeaŋí̵ nánɨrɨnɨ.1Sá wegí̵ípau' Sabarí̵á ayi rɨxa pwe'áná sí̵ápɨ tí̵nɨ Saromí tí̵nɨ awí neánɨro wí̵ápɨ tí̵nɨ pɨyomɨ waráyo xópe' wiau'wanɨgɨnɨrɨ íwa werɨxí̵ dɨŋí̵ naŋí̵ eaarɨŋí̵ bɨ bí̵ nero nɨtɨro 2sá wegí̵íwa Sade'yo wí̵á mónɨŋómɨ nɨwiápí̵nɨmeámɨ Jisaso xwí̵á weyárɨnɨŋe nánɨ nuro rɨxa sogwí̵ xemónaparɨŋagɨ nɨre'morí̵ná 3wiwanɨŋíwa re rɨnɨgí̵awixɨnɨ, \"Ámá gowa sí̵ŋá óí̵ maŋí̵wámɨ pí̵roŋo mɨmegwɨnárí̵ neaiipí̵rɨre'oɨ?\" nɨrɨnɨrí̵ná 4wenɨŋí̵ e'í̵áyí̵ wɨnɨgí̵awixɨnɨ. Sí̵ŋá aga xwe'o aí rɨxa mɨmegwɨnárí̵ ninɨrɨ óí̵yi sɨŋánɨ inɨŋagɨ nɨwɨnɨro 5aŋwɨ e nɨbɨro óí̵yimɨ nɨpáwiro wenɨŋí̵ e'í̵áyí̵ wɨnɨgí̵awixɨnɨ. Aŋí̵nají̵ wo rapɨrapí̵ apí̵á weŋí̵ sepiá wu' nɨyínɨmáná daiwo e'í̵ ŋweaŋagɨ nɨwɨnɨro ududí̵ wíagí̵a 6o re urɨŋɨnigɨnɨ, \"Ududí̵ mepanɨ. Nionɨ nɨjí̵árɨnɨ. Sewayí̵ne' Nasaretɨ dáŋí̵ Jisaso, íkí̵áyo yekwɨroárɨgí̵omɨ sɨŋwí̵ wɨnanɨro barɨŋoɨ. Sɨnɨ re mɨwenɨnɨ. Rɨxa wiápí̵nɨmeáɨnigɨnɨ. Omɨ tɨgí̵e aní̵á rí imónɨŋagɨ wɨní̵poyɨ. 7Rɨxa nuro wiepɨsiŋowamɨ tí̵nɨ Pitaomɨ tí̵nɨ enɨ áwaŋí̵ re ure'meápoyɨ, 'Jisaso Gariri pɨropenɨsí̵yo nánɨ xámɨ seameaní̵árɨnɨ. Xewanɨŋo searɨŋí̵pa xí̵omɨ e sɨŋwí̵ wɨnɨpí̵rí̵árɨnɨ.' ure'meápoyɨ.\" uráná 8íwa nɨpeyearo xwárɨpáyo pí̵nɨ nɨwiárɨmɨ e'í̵ nuróná eŋí̵ óí̵ ero sɨrí̵ pɨkínɨro nero wáyí̵ nikárɨnɨro nánɨ ámá wíyo áwaŋí̵ murí̵ e'í̵ ugí̵awixɨnɨ.\nJisaso Mariaímɨ sɨŋánɨ wimónɨŋí̵ nánɨrɨnɨ.9Jisaso Sade'yo wí̵á mónɨŋí̵mɨ rɨxa nɨwiápí̵nɨmeámáná nurɨ Magɨdara dáŋí̵ Mariaímɨ —Apɨxí̵ í Jisaso xámɨ imí̵ó ímɨ dɨŋí̵ xɨxe'roarɨgí̵á we' wí̵u'mɨ dáŋí̵ wau' mɨxí̵ umáɨnowárɨŋírɨnɨ. Ímɨ xámɨ sɨŋánɨ sɨwá winí̵agɨ 10í nurɨ ámá Jisaso tí̵nɨ emeagí̵áwa o nánɨ dɨŋí̵ sɨpí nɨwirɨ nánɨ ámɨxí̵á yarɨŋagí̵a nɨwímearɨ Jisaso wiápí̵nɨmeáí̵ nánɨ áwaŋí̵ nurɨrɨ 11re urɨŋɨnigɨnɨ, \"O rɨxa sɨŋí̵ eŋagɨ sɨŋwí̵ wɨní̵ɨnɨ.\" urí̵agɨ awa arí̵á nɨwiro aí dɨŋí̵ nɨwɨkwí̵roro \"Nepa neararɨnɨ.\" mɨyaiwigí̵awixɨnɨ.\nJisaso wiepɨsiŋí̵ wau'mɨ wímeaŋí̵pɨ nánɨrɨnɨ.12E nemáná eŋáná xegí̵ wiepɨsiŋí̵ wau' Jerusaremɨ pí̵nɨ nɨwiárɨmɨ aŋí̵ wíyo nánɨ warí̵ná Jisaso xegí̵ wónɨŋí̵ nimónɨrɨ wímeáagɨ 13awau' enɨ nuri wiepɨsiŋí̵ wí̵amɨ \"Jisasomɨ sɨŋwí̵ wɨní̵wiɨ.\" urí̵agí̵i aiwɨ dɨŋí̵ nɨwɨkwí̵roro \"Nepa neararɨŋiɨ.\" mɨyaiwigí̵awixɨnɨ.\nJisaso wiepɨsiŋí̵ we' wu'kau' sɨkwí̵ womɨ wímeaŋí̵ nánɨrɨnɨ.14E nemáná eŋáná xegí̵ wiepɨsiŋowa we' wu'kau' sɨkwí̵ wo awí neánɨro aiwá narí̵ná Jisaso sɨŋánɨ sɨwá nɨwinɨrɨ awa sɨnɨ dɨŋí̵ mɨwɨkwí̵ró ero dɨŋí̵ kí̵kí̵mí imónɨro yarɨŋagí̵a nánɨ mɨxí̵ nurɨrɨ re urɨŋɨnigɨnɨ, \"Ámá nionɨ nɨwiápí̵nɨmearɨ ámɨ sɨŋí̵ eŋagɨ sɨŋwí̵ nɨnanɨmɨ nɨbɨro áwaŋí̵ searí̵áyo arí̵á nɨwiro dɨŋí̵ mɨwɨkwí̵ropa pí nánɨ yarɨŋoɨ?\" nurɨrɨ 15re urɨŋɨnigɨnɨ, \"Xwí̵á rɨrí nɨrímɨnɨ amɨ amɨ nemero xwɨyí̵á nionɨ nánɨ yayí̵ seainarɨŋí̵pɨ ámá nɨyonɨ áwaŋí̵ urɨme'í̵rɨxɨnɨ. 16Ámá gɨyí̵ arí̵á nɨseairo nionɨ nánɨ dɨŋí̵ nɨnɨkwí̵roro wayí̵ meáí̵áyo Gorɨxo yeáyí̵ uyimɨxemeaní̵árɨnɨ. E nerɨ aiwɨ ámá gɨyí̵ nionɨ nánɨ dɨŋí̵ mɨnɨkwí̵róí̵áyí̵ xwɨyí̵á meárɨnɨpí̵rí̵árɨnɨ. 17Ámá nionɨ nánɨ dɨŋí̵ nɨkwí̵róí̵áyí̵ wáí̵ nurɨmerí̵ná Gorɨxoyá dɨŋí̵yo dánɨ emɨmí̵ rɨpɨ epí̵rí̵árɨnɨ. Gí̵ yoí̵yo dánɨ ámá imí̵ó dɨŋí̵ xɨxe'roarɨŋí̵yo mɨxí̵ umáɨnowárɨro pí̵ne' ámá wíyá mají̵á aiwɨ Gorɨxoyá dɨŋí̵yo dánɨ wigí̵ pí̵ne'yo dánɨ urɨro 18sidɨrí̵yo í̵á nɨtamɨxɨnɨrí̵ná sidɨŋí̵ nɨworɨ aiwɨ mɨpe' ero iniɨgí̵ ayáí̵ inɨŋí̵pɨ nɨnɨrɨ aiwɨ mɨpe' ero ámá sɨmɨxí̵yo we' seáyɨ e nikwiárɨro naŋí̵ imɨxɨro epí̵rí̵árɨnɨ.\" urɨŋɨnigɨnɨ.\nJisaso aŋí̵namɨ nánɨ peyiŋí̵ nánɨrɨnɨ.19E nurɨmɨ Jisaso Gorɨxoyá dɨŋí̵ tí̵nɨ aŋí̵namɨ nánɨ nɨpeyirí̵ná ámɨ o tí̵nɨ xɨxenɨ nimónɨrɨ nánɨ we' náu'mɨnɨ e'í̵ ŋweaŋɨnigɨnɨ. E'í̵ ŋweaŋáná 20awa nuro Jisasoyá xwɨyí̵á amɨ amɨ nurɨmeróná ámá \"Nepa neararɨŋoɨ.\" yaiwipí̵rɨ nánɨ emɨmí̵ enɨ Ámɨná Gorɨxoyá dɨŋí̵ tí̵nɨ nɨwíwapɨya wagí̵árɨnɨ.\nCopyright information for `AAK\nWelcome to STEP Bible\nFrom Tyndale House, Cambridge UK\nUse the search box to find Bibles, commentaries, passages, search terms, etc. Here are some examples:\nExamples to use the search box to find Bibles, passages, search terms, etc.-\nESVGen 1\nThis shows how to quickly lookup a passage.NIVESVKJVGen 1\nLooking up a passage in three different translations is also easy.ESVbrother\nThis asks STEP to search for the Greek word for 'brother' and show the results in the ESV.NIVESVlandhe.sed\nThis example runs both a 'Hebrew word search' and a 'Text' search and shows the results in both the NIV and ESV.ESVthroneDavidIsa-Rev\nYou can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.KJVTHGNTJohn 1\nInterlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.\nExamples of some Bible study tools +\nKJVCol 3 Color code grammar\nHighlight all the imperative verbs with red underlinesKJVCol 1 Color code grammar\nHighlight main verbs (green underlines) and supporting verbs (purple)KJVMat 1 Color code grammar\nHighlight the number (plural in bold) and gender (male in blue, feminine in red, neuter in black) of wordsESV1Jo 1 Quick tryout links\nHighlight frequent words in the chapter or book\nExamples to enable color code grammar +\nKJVEph 1 Color code grammar\nLook at KJV New Testament with color highlighted verbsSBLGRom 12 Color code grammar\nLook at Greek New Testament with color code grammar, Greek root word and English vocabularyCUnCol 1 Color code grammar\nLook at Chinese Union New Testament with color highlighted verbsSBLGKJVCUNEph 5 Color code grammar\nLook at Greek, English and Chinese New Testament with color code grammar\n© Tyndale House, Cambridge, UK - 2019","id":"<urn:uuid:0da6cae8-ca58-4a38-a536-1e9b319d816a>","dump":"CC-MAIN-2019-35","url":"https:\/\/www.stepbible.org\/?q=version=AAK%7Creference=Mark.16","date":"2019-08-21T09:28:25Z","file_path":"s3:\/\/commoncrawl\/crawl-data\/CC-MAIN-2019-35\/segments\/1566027315865.44\/warc\/CC-MAIN-20190821085942-20190821111942-00406.warc.gz","language":"aak","language_score":0.9992544651,"language_script":"Latn","minhash_cluster_size":2,"top_langs":"{\"aak_Latn_score\": 0.9992544651031494}","num_words":776,"character_repetition_ratio":0.062,"word_repetition_ratio":0.0,"special_characters_ratio":0.18,"stopwords_ratio":0.101,"flagged_words_ratio":0.0,"lang_id_score":0.999,"perplexity_score":500.0,"cluster_detection":-1}
{"text":"Payí̵ Jono áwɨnɨmɨ eaŋí̵narɨnɨ.Payí̵ rɨna Jono áwɨnɨ e eaŋí̵narɨnɨ. O xewanɨŋoyá yoí̵ mɨrɨní̵ Jisasoyá sɨyikí̵ imónɨgí̵áyo wipeŋweaŋáonɨyɨ nɨrɨnɨrɨ ŋwɨrárɨŋɨnigɨnɨ. Ámá Jono nurɨrɨ payí̵ eaŋí̵yí̵ nánɨ enɨ nɨrɨrí̵ná sɨŋánɨ yoí̵ mɨrí̵ apɨxí̵ wí tí̵nɨ xegí̵ niaíwí̵ tí̵nɨ nánɨ nɨrɨrɨ eaŋɨnigɨnɨ. E nerɨ aí \"Jisasoyá sɨyikí̵ imónɨŋí̵ bɨ nánɨ xwɨyí̵xá nɨrɨrɨ eaŋí̵rí̵anɨ?\" yaiwiarɨŋwárɨnɨ. Jisaso rɨxa aŋí̵namɨ nɨpeyimáná xwiogwí̵ aga obaxí̵ nɨpwe'máná eŋáná Jono nɨŋweaŋɨsáná rɨxa xweyaŋí̵ nerɨ aŋí̵ yoí̵ Epesasɨyo nɨŋweámáná payí̵ rɨna eaŋɨnigɨnɨ.\n2 John1Jisasoyá sɨyikí̵ imónɨgí̵áyo wipeŋweaarɨŋáonɨ apɨxíxɨ nánɨ —Jíxɨ Gorɨxo xegí̵ imónɨrí̵a nánɨ í̵á rɨyamɨxɨŋíxɨrɨnɨ. Jíxɨ nánɨ tí̵nɨ dɨxí̵ niaíwí̵yí̵ nánɨ tí̵nɨ payí̵ rɨna eaarɨŋɨnɨ. Nionɨ gí̵ xwioxí̵yo dánɨ nepa dɨŋí̵ sɨxí̵ seayiŋɨnɨ. Nionɨnɨ marí̵áɨ, ámá xwɨyí̵á nepaxɨŋí̵ imónɨŋí̵pɨ nánɨ nɨjí̵á nimónɨro dɨŋí̵ wɨkwí̵roarɨgí̵áyí̵ ní̵nɨ enɨ dɨŋí̵ sɨxí̵ seayiŋoɨ. 2Xwɨyí̵á nepaxɨŋí̵ imónɨŋí̵pɨ agwɨ ríná mimáyo tɨnɨrane ná rí̵wí̵yo aí sɨnɨ tɨnɨrane yaní̵wá eŋagɨ nánɨ seyí̵ne' dɨŋí̵ sɨxí̵ seayiŋwɨnɨ. 3Ápo Gorɨxo tí̵nɨ xewaxo Jisasɨ Kiraiso tí̵nɨ awau' nepa dɨŋí̵ sɨxí̵ nɨneayiríná nene píránɨŋí̵ nɨwayɨrónɨrane ŋweaaní̵wá nánɨ neaiiri wá nɨneawianɨri ayá nearɨmɨxɨri epɨsí̵írɨnɨ.\n\"Sekaxí̵ o nearɨŋí̵pɨ axí̵pɨnɨ xí̵dí̵í̵rɨxɨnɨ.\" urɨŋí̵ nánɨrɨnɨ.4Nionɨ \"Íyá niaíwí̵ xwɨyí̵á nepaxɨŋí̵ imónɨŋí̵pɨ xɨxenɨ xí̵darɨŋoɨ.\" rarɨŋagí̵a arí̵á nɨwirɨ nánɨ \"Ápo sekaxí̵ nɨnearɨrí̵ná apɨ xí̵dí̵í̵rɨxɨnɨrɨ nearɨŋí̵pɨ tí̵nɨ xɨxenɨ rí̵a yarɨŋoɨ?\" nɨyaiwirɨ dɨŋí̵ nií̵á ninarɨnɨ. 5Apɨxíxɨnɨ, jíxɨ íníná erí̵ápɨ nánɨ bɨ orɨrɨmɨnɨ. Sekaxí̵ sɨŋí̵ bɨ nɨrɨrɨ rí̵wamɨŋí̵ meaarɨŋɨnɨ. Eŋíná dánɨ nene arí̵á wiŋwápɨ —Ayí̵ \"Negí̵ nɨrɨxí̵meáyo dɨŋí̵ sɨxí̵ uyíwanɨgɨnɨ.\" rɨnɨŋí̵pɨ jíxɨ e'ɨrɨxɨnɨrɨ nánɨ nɨrɨrɨ eaarɨŋɨnɨ. 6\"Ámáyo dɨŋí̵ sɨxí̵ nuyirí̵ná epaxí̵pɨ pípɨrí̵anɨ?\" mɨyaiwipanɨ. Nene negí̵ nɨrɨxí̵meáyo dɨŋí̵ sɨxí̵ nuyirane'náyí̵, o sekaxí̵ nearɨŋí̵pɨ xɨxenɨ píránɨŋí̵ xí̵darɨŋwárɨnɨ. Sekaxí̵ o nearɨŋí̵pɨ —Apɨ seyí̵ne' eŋíná dánɨ arí̵á wigí̵ápɨrɨnɨ. \"Segí̵ se'rɨxí̵meáyo dɨŋí̵ sɨxí̵ uyíí̵rɨxɨnɨ.\" nearɨŋí̵pɨrɨnɨ. Apɨ tí̵nɨ xɨxenɨ axí̵pɨ e e'í̵rɨxɨnɨ.\n\"Kiraiso neare'wapɨyiŋí̵pɨnɨ xaíwí̵í̵á xɨrí̵wanɨgɨnɨ.\" urɨŋí̵ nánɨrɨnɨ.7Ámá obaxí̵ rɨxa \"Ámáyo yapí̵ owíwapɨyaneyɨ.\" nɨyaiwiro xwí̵á rɨrímɨ emearɨŋagí̵a nánɨ seararɨŋɨnɨ. Yapí̵ ranɨro nánɨ \"Jisasɨ Kiraiso nepa ámá nimónɨrɨ xwí̵á tí̵yo nene tí̵ámɨnɨ mɨbɨŋɨnigɨnɨ.\" rarɨgí̵áyí̵rɨnɨ. E yarɨgí̵áyí̵ ámáyo yapí̵ wíwapɨyirɨ Kiraisomɨ xopɨrárí̵ wimɨnɨrɨ erɨ yarɨŋo tí̵nɨ nawínɨ imónɨŋoɨ. 8Ayɨnánɨ seyí̵ne' Jisasomɨ nɨxí̵dɨróná nɨgwí̵nɨŋí̵ wayí̵á meáwanɨgɨnɨrɨ anɨŋí̵ miní̵ rí̵á tí̵ŋí̵ egí̵ápɨ surí̵má mimóní̵ apɨ nɨpɨnɨ tí̵nɨ xɨxenɨ mearo yayí̵ seaimorɨ ení̵a nánɨ píránɨŋí̵ sɨŋwí̵ tí̵nɨ e'í̵rɨxɨnɨ. 9Ámá Kiraiso neare'wapɨyiŋí̵pɨ sɨnɨ anɨŋí̵ xaíwí̵ í̵á mɨxɨrí̵ ámɨ wigí̵ dɨŋí̵ tí̵nɨ gí̵wí̵ nímɨxɨrɨ rarɨgí̵á gɨyí̵ gɨyí̵, ayí̵ Gorɨxo tí̵nɨ nawínɨ imónɨgí̵áyí̵ wímanɨ. E nerɨ aí Kiraiso rɨŋí̵pɨnɨ xɨxenɨ í̵á nɨxɨrɨrɨ axí̵pɨnɨ rarɨgí̵á gɨyí̵ gɨyí̵, ayí̵ xaníwí̵mɨrau' tí̵nɨ nawínɨ imónɨgí̵áyí̵ wírɨnɨ. 10Ámá \"Jisasomɨ xí̵darɨŋwae'nerɨnɨ.\" rɨnarɨgí̵á wí seyí̵ne' tí̵ámɨnɨ nɨbɨro Kiraiso neare'wapɨyiŋí̵pɨ axí̵pɨ mɨrɨpa yarɨŋagí̵a nɨwɨnɨrí̵náyí̵, yayí̵ nɨwiemearo segí̵ aŋí̵yo nánɨ nipemeámɨ mɨpáwipa e'í̵rɨxɨnɨ. 11Ayí̵ rɨpɨ nánɨ rarɨŋɨnɨ. Ámá e yarɨgí̵áyo gɨyí̵ gɨyí̵ yayí̵ nɨwiemearí̵náyí̵, í̵wí̵ ayí̵ yarɨgí̵ápɨ axí̵pɨ ayo enɨ uxí̵meaní̵á eŋagɨ nánɨ rarɨŋɨnɨ.\n12Xwɨyí̵á xwapí̵ ayá wí tí̵nɨ seyí̵ne' nánɨ rí̵wamɨŋí̵ eapaxí̵ aiwɨ \"Payí̵ rɨnamɨ meapa oemɨnɨ.\" nimónarɨnɨ. \"Nionɨ seyí̵ne' dɨŋí̵ nií̵á aga seáyɨ e dánɨ seainɨní̵a nánɨ nɨbɨrɨ nɨseaímeámáná xwɨyí̵á axí̵ e dánɨ rɨnaní̵wárɨnɨ.\" nɨyaiwirɨ dɨŋí̵ ikwí̵moŋɨnɨ. 13Dɨxí̵ rɨrɨxí̵meáí —Í enɨ Gorɨxo xegí̵ imóní̵wɨnɨgɨnɨrɨ í̵á uyamɨxɨŋírɨnɨ. Íyá niaíwí̵yí̵ payí̵ rɨnamɨ dánɨ yayí̵ seaiwáre'naparɨŋoɨ.\nCopyright information for `AAK\nWelcome to STEP Bible\nFrom Tyndale House, Cambridge UK\nUse the search box to find Bibles, commentaries, passages, search terms, etc. Here are some examples:\nExamples to use the search box to find Bibles, passages, search terms, etc.-\nESVGen 1\nThis shows how to quickly lookup a passage.NIVESVKJVGen 1\nLooking up a passage in three different translations is also easy.ESVbrother\nThis asks STEP to search for the Greek word for 'brother' and show the results in the ESV.NIVESVlandhe.sed\nThis example runs both a 'Hebrew word search' and a 'Text' search and shows the results in both the NIV and ESV.ESVthroneDavidIsa-Rev\nYou can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.KJVTHGNTJohn 1\nInterlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.\nExamples of some Bible study tools +\nKJVCol 3 Color code grammar\nHighlight all the imperative verbs with red underlinesKJVCol 1 Color code grammar\nHighlight main verbs (green underlines) and supporting verbs (purple)KJVMat 1 Color code grammar\nHighlight the number (plural in bold) and gender (male in blue, feminine in red, neuter in black) of wordsESV1Jo 1 Quick tryout links\nHighlight frequent words in the chapter or book\nExamples to enable color code grammar +\nKJVEph 1 Color code grammar\nLook at KJV New Testament with color highlighted verbsSBLGRom 12 Color code grammar\nLook at Greek New Testament with color code grammar, Greek root word and English vocabularyCUnCol 1 Color code grammar\nLook at Chinese Union New Testament with color highlighted verbsSBLGKJVCUNEph 5 Color code grammar\nLook at Greek, English and Chinese New Testament with color code grammar\n© Tyndale House, Cambridge, UK - 2019","id":"<urn:uuid:dd458546-25eb-488b-b224-d26b821d114f>","dump":"CC-MAIN-2019-35","url":"https:\/\/www.stepbible.org\/?q=version=AAK%7Creference=2John","date":"2019-08-21T03:27:01Z","file_path":"s3:\/\/commoncrawl\/crawl-data\/CC-MAIN-2019-35\/segments\/1566027315750.62\/warc\/CC-MAIN-20190821022901-20190821044901-00109.warc.gz","language":"aak","language_score":0.9993579984,"language_script":"Latn","minhash_cluster_size":1,"top_langs":"{\"aak_Latn_score\": 0.9993579983711243}","num_words":768,"character_repetition_ratio":0.062,"word_repetition_ratio":0.0,"special_characters_ratio":0.173,"stopwords_ratio":0.107,"flagged_words_ratio":0.0,"lang_id_score":0.999,"perplexity_score":500.0,"cluster_detection":-1}
{"text":"Luke 11Ámá obaxí̵ amɨpí Jisaso xɨnáí xɨrɨŋe dánɨ nene tí̵ŋí̵ e imónɨŋí̵pɨ nánɨ \"Rí̵wamɨŋí̵ oeaaneyɨ.\" nɨyaiwiro ámá iwamí̵ó dánɨ Jisasomɨ sɨŋwí̵ wɨnɨro arí̵á wiro egí̵áyí̵ wáí̵ nemerí̵ná \"Jisaso e eŋí̵rɨnɨ. E eŋí̵rɨnɨ.\" nura u'í̵ápɨ rí̵wamɨŋí̵ eáagí̵a aiwɨ 3nionɨ enɨ \" 'Gí̵ ámɨnáoxɨ Tiopirasoxɨ xɨxenɨ nɨjí̵á imónɨrɨ nánɨ rí̵wamɨŋí̵ awa xámɨ eagí̵ápɨ nionɨ í̵á nɨrorɨ sɨŋwí̵ wɨnagí̵áyo yarɨŋí̵ nɨwia nurɨ e nemáná píránɨŋí̵ dɨŋí̵ neŋwɨperɨ rí̵wamɨŋí̵ nearɨ joxɨ nánɨ wiowáre'napɨmí̵ɨnɨ.' E nerí̵ná naŋí̵rɨnɨ.\" nimónarɨnɨ. 4Ayí̵ rɨpɨ nánɨ yarɨŋɨnɨ. Joxɨ í̵á nɨrorɨ amɨpí rɨre'wapɨyigí̵ápɨ aga xɨxenɨ nɨjí̵á imónɨrí̵a nánɨ yarɨŋɨnɨ.\nAŋí̵nají̵ wo \"Irisabetí Jonoyɨ rɨnɨŋo xɨrɨní̵árɨnɨ.\" urɨŋí̵ nánɨrɨnɨ.5Eŋíná Judayí̵ mɨxí̵ ináyí̵ Xerotoyɨ rɨnɨŋo meŋweaŋáná ámá apaxí̵pánɨŋí̵ imónɨgí̵á wo, Sekaraiaoyɨ rɨnɨŋo ŋweaŋí̵rɨnɨ. O xegí̵ ámáyí̵ Abaijaoyárɨnɨ. O xegí̵ ámáyí̵ eŋíná dánɨ Gorɨxoyá apaxí̵pánɨŋí̵ imónɨgí̵áyí̵rɨnɨ. Sekaraiao xegí̵ apɨxí yoí̵ Irisabetírɨnɨ. Í xegí̵ ámáyí̵ arí̵o Eronoyáyí̵rɨnɨ. Í xegí̵ ámáyí̵ enɨ apaxí̵pánɨŋí̵ imónɨgí̵áyí̵rɨnɨ. 6Ayau' Gorɨxoyá sɨŋwí̵yo dánɨ we' rónɨŋí̵ eri Gorɨxo ŋwí̵ ikaxí̵ rɨrɨ sekaxí̵ rɨrɨ eŋí̵yo mɨwiaíkí eri neri aí 7Irisabetí rí̵paíwí̵ eŋí eŋagɨ nánɨ niaíwí̵ mayí̵yau' e ne'ra nuri rɨxa xweyaŋí̵ apiaŋí̵ imónɨgí̵írɨnɨ. 8O xegí̵ ámáyí̵ Abaijaɨ rɨnɨgí̵áyí̵ Gorɨxo nánɨ rɨdɨyowá yarɨgí̵iwámɨ rɨdɨyowá nero wigí̵ yarɨgí̵ápa yarí̵ná xí̵o tí̵nɨ enɨ nawínɨ nero 9wigí̵ nerí̵ná yarɨgí̵ápa \"None gí̵mɨnɨ go 'Ŋwí̵áxɨnɨ.' rɨnɨŋí̵wámɨ páwinɨrí̵enɨŋoɨ?\" nɨyaiwiro yarɨgí̵ápa e nero Sekaraiao Gorɨxo nánɨ rɨdɨyowá yarɨgí̵iwámɨ awawá Gorɨxoyá tí̵ŋí̵ e \"Ŋwí̵áxɨnɨ.\" rɨnɨŋe nɨpáwirɨ rí̵á awí̵í dɨŋí̵ eaarɨŋí̵pɨ nánɨ oikeanɨrɨ rí̵peááná 10oxí̵ apɨxí̵ bí̵anɨrɨwámɨnɨ rówapɨgí̵áyí̵ Gorɨxomɨ rɨxɨŋí̵ urarí̵ná o awawá Gorɨxoyá tí̵ŋí̵ e nɨpáwirɨ Gorɨxo nánɨ rí̵á awí̵í dɨŋí̵ earɨŋí̵pɨ nikearí̵ná 11wenɨŋí̵ e'í̵yí̵ wɨnɨŋɨnigɨnɨ. Aŋí̵nají̵ wo rí̵á sɨŋwɨrí̵á we' náu'mɨnɨ peyarɨŋí̵mɨ dánɨ sɨŋwí̵ nanɨrɨ yarɨŋe aí gínánɨŋí̵ nɨbɨrɨ rónapɨŋagɨ sɨŋwí̵ nɨwɨnɨrɨ 12óí̵ nerɨ wáyí̵ ikárɨnarí̵ná 13aŋí̵najo re urɨŋɨnigɨnɨ, \"Sekaraiaoxɨnɨ, wáyí̵ mikárɨnɨpanɨ. Dɨxí̵ niaíwí̵ nánɨ yarɨŋí̵ wíí̵pɨ Gorɨxo rɨxa arí̵á sinɨ. Dɨxí̵ apɨxí niaíwí̵ oxí̵ wo rɨxɨrɨyíáná joxɨ yoí̵ Jonoyɨ wí̵rí̵ɨrɨxɨnɨ. 14Omɨ nɨxɨráná joxɨ seáyɨ e nimónɨrɨ yayí̵ yarí̵ná oxí̵ apɨxí̵ obaxí̵ enɨ yayí̵ epí̵rí̵árɨnɨ. 15O Gorɨxoyá sɨŋwí̵yo dánɨ ámá ámɨná eŋí̵ eánɨŋónɨŋí̵ imónɨní̵árɨnɨ. O iniɨgí̵ wainí̵ mɨnɨpa erɨ papɨkí̵ yarɨgí̵áyí̵ mɨnɨpa erɨ ení̵árɨnɨ. O sɨnɨ xegí̵ xɨnáíyá agwí̵yo eŋáná Gorɨxoyá kwíyí̵ ukɨkayoní̵árɨnɨ. 16O segí̵ ámá Isɨrerɨyo uráná obaxí̵ arí̵á nɨwiro í̵wí̵ yarɨgí̵ápɨ rí̵wí̵mɨnɨ nɨmamoro Gorɨxo wigí̵ Ámɨnáomɨ ámɨ xí̵dɨpí̵rí̵árɨnɨ. 17Dɨxí̵ íwo kwíyí̵ Gorɨxoyápɨ xegí̵ wí̵á rókiamoagí̵ Iraijaomɨ ukɨkayoŋáná eŋí̵ neánɨrɨ yagí̵pí̵nɨŋí̵ Jono axí̵pí̵nɨŋí̵ e erɨ rɨrɨ ení̵árɨnɨ. Xewaxowa tí̵nɨ xanowa tí̵nɨ pɨyí̵á wí̵rɨnɨro ámá uyí̵nií̵ yarɨgí̵áyí̵ rí̵wí̵mɨnɨ nɨmamoro we' rónɨŋí̵ imónɨro e'í̵rɨxɨnɨrɨ Jono Gorɨxoyá Ámɨnáomɨ xámɨ umeaní̵árɨnɨ. Dɨxí̵ Isɨrerɨyí̵ e ero Gorɨxoyá Ámɨnáomɨ yeáyí̵ wurí̵nɨro epí̵rɨ nánɨ oimónɨrɨ xámɨ umeaní̵árɨnɨ.\" urí̵agɨ 18Sekaraiao aŋí̵najomɨ re urɨŋɨnigɨnɨ, \"Arɨge nerɨ nionɨ nɨjí̵á imónɨmɨ nɨrarɨŋɨnɨ? Nionɨ rɨxa xweyaŋonɨrɨnɨ. Gí̵ apɨxí enɨ rɨxa apiaŋírɨnɨ.\" urí̵agɨ 19aŋí̵najo ámɨ nurɨrɨ re urɨŋɨnigɨnɨ, \"Gí̵ yoí̵ Gebɨrieronɨrɨnɨ. Gorɨxoyá sí̵mɨmaŋí̵ e roarɨŋáonɨrɨnɨ. Gorɨxo nionɨ xwɨyí̵á yayí̵ seainɨpaxí̵ apɨ áwaŋí̵ urɨnɨrɨ nɨrowáre'napɨŋoɨ. 20Amɨpí nionɨ xámɨ rɨrí̵áyí̵ nimónɨríná nimónɨní̵árɨnɨ. E nerɨ aiwɨ xwɨyí̵á nionɨ rɨrí̵áyí̵ joxɨ 'Neparɨnɨ.' nɨyaiwirɨ dɨŋí̵ mɨkwí̵roarɨŋagɨ nánɨ joxɨ ámɨ xwɨyí̵á bɨ mɨrɨpa imónɨrɨ maŋí̵ pí̵rónɨrɨ erɨ eɨ. Xámɨ nionɨ rɨrí̵áyí̵ nimónɨríná íná ámɨ xwɨyí̵á rɨrí̵a nánɨyɨ.\" nurɨrɨ sɨnɨ e nura warí̵ná 21oxí̵ apɨxí̵ Sekaraiao nánɨ wenɨŋí̵ nero wáí̵ e rogí̵áyí̵ ayá wí sí̵á órɨnɨŋagɨ nánɨ ududí̵ nero \"Sekaraiao pí rí̵a yarɨnɨ?\" nɨyaiwiro 22o nɨpeyeááná xwɨyí̵á murɨpaxí̵ imónɨŋagɨ nɨwɨnɨro \"Gorɨxoyá awawá tí̵ŋí̵ e nerí̵ná orɨŋá bɨ rí̵a wɨnɨgoɨ?\" yaiwiarí̵ná o \"Xwɨyí̵á arɨge rɨmí̵ɨnɨ?\" nɨyaiwirɨ xegí̵ maŋí̵ nɨpí̵rónɨrɨ nánɨ we' árɨxá ne'ra uŋɨnigɨnɨ. 23Sekaraiao aŋí̵ Gorɨxo nánɨ rɨdɨyowá yarɨgí̵iwámɨ xegí̵ omɨŋí̵ yarɨŋí̵pɨ yoparí̵pɨ nemɨ xegí̵ aŋí̵ e nánɨ yoaŋɨnigɨnɨ.\n24O aŋí̵ e nánɨ nɨyoarɨ xiepímɨ nɨwímearɨ nɨŋweagí̵isáná re eŋɨnigɨnɨ. Irisabetí niaíwí̵ agwí̵ nerɨ aŋí̵yo ínɨmɨ pí̵nɨ ŋweaŋáná emá we' wu' mu'róáná 25í re rɨŋɨnigɨnɨ, \"Gorɨxo ayá nɨnɨrɨmɨxɨrɨ dɨŋí̵ nɨkɨkayoŋagɨ nánɨ niínɨ agwí̵ eŋárɨnɨ. Niínɨ ámáyá sɨŋwí̵yo dánɨ ayá ninarɨŋí̵pɨ Gorɨxo yokwarɨmí̵ niŋí̵rɨnɨ.\" rɨŋɨnigɨnɨ.\nMariaímɨ \"Jisasoyɨ rɨnɨŋo xɨrɨrí̵árɨnɨ.\" urɨŋí̵ nánɨrɨnɨ.26Gorɨxo, Irisabetí niaíwí̵ agwí̵ nerɨ emá we' wí̵u'mɨ dáŋí̵ wo rɨxa eŋáná o aŋí̵nají̵ xegí̵ yoí̵ Gebɨrieromɨ apɨxí̵ wí ŋweaŋe nánɨ —Í xegí̵ yoí̵ Mariaíyɨ rɨnɨŋírɨnɨ. Gariri pɨropenɨsí̵yo aŋí̵ yoí̵ Nasaretɨyo ŋweaŋírɨnɨ. Í ŋweaŋe nánɨ urowárɨŋɨnigɨnɨ. Í apɨxí̵ apɨyáí sɨnɨ oxí̵ tí̵nɨ memearɨŋírɨnɨ. Í ámá wo xegí̵ yoí̵ Josepoyɨ rɨnɨŋo —O mɨxí̵ ináyí̵ Depitoyá í̵wiárí̵awe' worɨnɨ. O xegí̵ meámɨnɨrɨ nánɨ yarɨŋírɨnɨ. 28Gorɨxo aŋí̵najo í tí̵ŋí̵ e nánɨ urowáráná o nurɨ ímɨ re ure'meaŋɨnigɨnɨ, \"Apɨxí̵ ríxɨ apánɨrɨnɨ. Gorɨxo dɨŋí̵ sɨxí̵ rɨyirɨ dɨŋí̵ rɨkɨkayorɨ sinɨ.\" urí̵agɨ 29Mariaí arí̵á e nɨwirɨ ududí̵ nikárɨnɨrɨ dɨŋí̵ re nɨpɨkíga uŋɨnigɨnɨ, \"O pí nánɨ rí̵a nɨrarɨnɨ?\" yaiwiarí̵ná 30aŋí̵najo re urɨŋɨnigɨnɨ, \" Mariae, wáyí̵ mepanɨ. Gorɨxo jíxɨ dɨŋí̵ sɨxí̵ rɨyinɨ. 31Arí̵á eɨ. Jíxɨ niaíwí̵ agwí̵ nerɨ niaíwí̵ oxí̵ wo nɨxɨrɨrí̵náyí̵ yoí̵ Jisasoyɨ wí̵rɨrí̵árɨnɨ. 32O Ámɨnáo nimónɨrɨ ámá nɨyonɨ seáyɨ e mu'rónɨní̵árɨnɨ. Ayí̵ o nánɨ re rɨpí̵rí̵árɨnɨ, 'Niaíwí̵ Gorɨxo aŋí̵ seáyɨ e'mɨ ŋweaŋoyáorɨnɨ.' rɨpí̵rí̵árɨnɨ. Xiáwo Depito ámá Isɨrerɨyí̵ ní̵nɨ yeáyí̵ urí̵nayagí̵ápa dɨxí̵ niaíwo enɨ Gorɨxoyá dɨŋí̵ tí̵nɨ e nimónɨrɨ í̵wiárí̵awe' Jekopoyáyo anɨŋí̵ miní̵ umeŋweaní̵árɨnɨ. O mɨxí̵ ináyo yapɨ nimónɨrɨ ámá xwioxí̵yo mɨmeámí̵ nerɨ numeŋwearí̵ná wí nɨpie'roní̵ámanɨ. Anɨŋí̵ umeŋweaní̵árɨnɨ.\" urí̵agɨ 34Mariaí aŋí̵najomɨ re urɨŋɨnigɨnɨ, \"Niínɨ sɨnɨ oxí̵ womɨ mɨmeánɨŋáyo joxɨ nɨrí̵í̵yí̵ arɨre nerɨ emí̵árí̵anɨ?\" urí̵agɨ 35aŋí̵najo ámɨ nurɨrɨ re urɨŋɨnigɨnɨ, \"Kwíyí̵ Gorɨxoyápɨ jíxɨ tí̵ámɨnɨ bɨrɨ eŋí̵ eánɨŋí̵ Gorɨxo seáyɨ e'mɨ ŋweaŋoyápɨ jíxɨ rɨkɨkayorɨ siní̵á eŋagɨ nánɨ niaíwí̵ jíxɨ xɨrí̵oyí̵ nánɨ 'Ŋwí̵áorɨnɨ.' rɨro 'Niaíwí̵ Gorɨxoyáorɨnɨ.' rɨro epí̵rí̵árɨnɨ.\" nurɨrɨ 36re urɨŋɨnigɨnɨ, \"Arí̵á eɨ. Dɨxí̵ rɨrówáí Irisabetí rɨxa apiaŋí aí niaíwí̵ oxí̵ wo agwí̵ enɨ. 'Oxí̵ roŋíxɨrɨnɨ.' urarɨgí̵í aiwɨ agwɨ rɨxa agwí̵ tí̵ŋí eŋáná emá we' wí̵u'mɨ dáŋí̵ wo imónɨnɨ. 37Amɨpí wí Gorɨxo mimɨxɨpa epaxí̵ wí menɨnɨ.\" urí̵agɨ 38Mariaí re urɨŋɨnigɨnɨ, \"Xewanɨŋínɨ Gorɨxoyá xɨnáíní̵nɨŋí̵ imónɨŋáínɨ omɨ dɨŋí̵ nɨwɨkwí̵rorɨ yarɨŋɨnɨ. Joxɨ nɨrí̵í̵yí̵ ananɨ nimɨxɨnɨgɨnɨ.\" uráná aŋí̵najo ímɨ pí̵nɨ nɨwiárɨmɨ uŋɨnigɨnɨ.\nMariaí Gorɨxomɨ seáyɨ e umeŋí̵ nánɨrɨnɨ.39Mariaí, aŋí̵najo e nurárɨmɨ u'áná, í nɨwiápí̵nɨmeámɨ aŋí̵nɨ nɨyirɨ dí̵wí̵nɨ eŋe Judia pɨropenɨsí̵yo aŋí̵ bimɨ nánɨ nurɨ 40nɨre'morí̵ná Sekaraiaoyá aŋí̵yo nɨpáwirɨ xɨrówáí Irisabetímɨ yayí̵ wíáná 41í arí̵á nɨwirí̵ná re eŋɨnigɨnɨ. Niaíwí̵ agwí̵ eŋo xɨxoyí̵mí̵ wirɨ kwíyí̵ Gorɨxoyápɨ xí̵ímɨ ukɨkayorɨ wíagɨ 42pí̵ne' eŋí̵ tí̵nɨ nurɨrɨ re urɨŋɨnigɨnɨ, \"Apɨxí̵ nɨyonɨ nánɨ Gorɨxo jíxɨnɨ píránɨŋí̵ simɨxɨŋí̵rɨnɨ. Dɨxí̵ niaíwí̵ agwí̵ eŋomɨ enɨ píránɨŋí̵ wimɨxɨrɨ eŋí̵rɨnɨ.\" nurɨrɨ 43yayí̵ numerɨ re urɨŋɨnigɨnɨ, \"Gí̵ Ámɨnáomɨ xɨnáíxɨ imónɨríxɨ, arɨre nerɨ niínɨ tí̵ámɨnɨ bí̵ɨnɨ?\" nurɨrɨ 44áwaŋí̵ re urɨŋɨnigɨnɨ, \"Ai, jíxɨ yayí̵ níáná arí̵á nɨsirí̵ná gí̵ niaíwí̵ agwí̵yo ínɨŋo yayí̵ nerɨ xɨxoyí̵mí̵ níagɨ nánɨ rɨrarɨŋɨnɨ. 45Jíxɨ xwɨyí̵á Gorɨxoyá rɨrɨŋí̵pɨ dɨŋí̵ nɨkwí̵rorɨ 'O nɨrí̵í̵yí̵ nepa nimónɨní̵árɨnɨ.' yaiwirɨ e'í̵ eŋagɨ nánɨ xewanɨŋíxɨ yayí̵ siní̵wɨnɨgɨnɨ.\" uráná 46Mariaí re rɨŋɨnigɨnɨ, \"Gí̵ xwioxí̵yo dánɨ re yaiwiarɨŋɨnɨ, 'Ámɨnáomɨ seáyɨ e oumemɨnɨ.' yaiwiarɨŋɨnɨ. 47Gorɨxo, niínɨ yeáyí̵ neayimɨxemeaní̵o nánɨ aga yayí̵ seáyɨmɨ dánɨ ninarɨnɨ. 48Niínɨ o xegí̵ xɨnáíní̵nɨŋí̵ nimónɨrɨ omɨŋí̵ wiiarɨŋáínɨ aiwɨ o dɨŋí̵ nɨkɨkayoŋo eŋagɨ nánɨ niínɨ yayí̵ ninarɨnɨ. Ámá agwɨ ríná ŋweagí̵áyí̵ niínɨ seáyɨ e nɨmero rí̵wí̵yo ŋweapí̵rí̵áyí̵ enɨ seáyɨ e nɨmero nerí̵ná re rɨpí̵rí̵árɨnɨ, 'Gorɨxo ímɨ píránɨŋí̵ wimɨxɨŋí̵rɨnɨ.' rɨpí̵rí̵árɨnɨ. 49Gorɨxo, eŋí̵ sɨxí̵ eánɨŋo saŋí̵ onɨmiá mɨnɨrápɨŋorɨnɨ. Gorɨxo ŋwí̵áo nerɨŋí̵yo dánɨ we' rónɨŋorɨnɨ. 50Ámá gínɨ gíná ŋweagí̵áyí̵ xí̵omɨ wáyí̵ nɨwiro sɨmaŋwí̵yónɨŋí̵ ínɨmɨ wurí̵ní̵áyo wá wianarɨŋorɨnɨ. 51O eŋí̵ neánɨrɨ wíyo arɨrá wiemerɨ wíyo xopɨrárí̵ wiemerɨ nerí̵ná ámá dɨŋí̵ í̵wí̵ nánɨ nɨkɨkayorɨ ero weyí̵ menɨro yarɨgí̵áyí̵ dowiakínɨrɨ 52mɨxí̵ ináyí̵ seáyɨ e'mɨ imónɨgí̵áwamɨ mamówárɨrɨ ámá sɨpípiamɨ seáyɨ e wimɨxɨrɨ nerɨ 53ámá agwí̵nɨ yarɨgí̵áyo aiwá naŋí̵ nɨnɨro agwí̵ ímɨ uyinɨ wimɨxɨyirɨ nerɨ ámá amɨpí mu'rónɨgí̵áyo anɨpá urowárapɨrɨ eŋorɨnɨ. 54Amɨpí nɨgí̵ arí̵owayá sí̵mɨmaŋí̵yo urɨŋí̵yí̵ dɨŋí̵ yaíkiá mɨmó anɨŋí̵ dɨŋí̵ morɨ xegí̵ omɨŋí̵ wiiarɨŋwae'ne Isɨrerene arɨrá neairɨ eŋorɨnɨ. 55O arí̵o Ebɨrí̵amo nánɨ dɨŋí̵ nɨmorɨ nánɨ omɨ tí̵nɨ xegí̵ í̵wiárí̵awe' nenenɨ tí̵nɨ ayá anɨŋí̵ nɨnearɨmɨxa uní̵árɨnɨ.\" Mariaí e nɨra uŋɨnigɨnɨ. 56Irisabetí tí̵nɨ nɨŋweaŋɨsáná rɨxa emá wau' wo mu'róáná ámɨ xegí̵ aŋí̵ e nánɨ uŋɨnigɨnɨ.\nJonomɨ xɨrɨŋí̵ nánɨrɨnɨ.57Irisabetí rɨxa niaíwí̵ xɨrɨmɨnɨrɨ imónɨŋáná niaíwí̵ sɨŋwí̵ nɨwanɨrɨ oxí̵ wo xɨrɨŋɨnigɨnɨ. 58Oxí̵ wo xɨráná í xegí̵ u'rɨxí̵meá tí̵nɨ ámá aŋí̵ ayo dáŋí̵yí̵ tí̵nɨ arí̵á re wigí̵awixɨnɨ, \"Irisabetímɨ Gorɨxo ayá urɨmɨxí̵agɨ nánɨ niaíwí̵ wo xɨrɨŋoɨ.\" Arí̵á e nɨwiro í tí̵nɨ yayí̵ seáyɨmɨ dánɨ yarí̵ná 59rɨxa sí̵á we' wí̵u'mɨ dáŋí̵ wau' wo imónáná ayí̵ niaíwí̵ iyí̵ sí̵mí̵ sí̵ó wákwianɨro nɨbɨro yoí̵ axí̵pɨ xano wí̵rɨnɨŋí̵pɨ Sekaraiaoyɨ wí̵ranɨro nánɨ yarí̵ná 60xɨnáí \"Oweoɨ!\" nurɨrɨ re urɨŋɨnigɨnɨ, \"Nene ámɨ yoí̵ axí̵pɨ Sekaraiaoyɨ wí̵rɨpaxí̵ menɨnɨ. Jonoyɨ owí̵raneyɨ.\" urí̵agɨ 61ayí̵ re urɨgí̵awixɨnɨ, \"Dɨxí̵ oxoyá xoayowa aí wo yoí̵ 'Jonoyí̵ rɨwí̵rɨnɨnɨ? Oweoɨ.\" nurɨro 62xano arí̵á enɨ pí̵rónɨŋagɨ nánɨ we' árɨxá nɨwiro we' tí̵nɨ yarɨŋí̵ re wigí̵awixɨnɨ, \"Joxɨ yoí̵ gí̵pɨ 'Owí̵rɨmɨnɨ.' yaiwiarɨŋɨnɨ?\" urí̵agí̵a 63Sekaraiao pɨraiporí̵á nánɨ árɨxá wíagɨ umeaíáná o rí̵wamɨŋí̵ re eaŋɨnigɨnɨ, \"Xegí̵ yoí̵ Jonorɨnɨ.\" e eáagɨ ayí̵ ududí̵ nero Jonoyɨ wí̵rí̵í̵yí̵ \"Pí nánɨ rí̵a wí̵rarɨnɨ?\" yaiwiarí̵ná re eŋɨnigɨnɨ. 64Ámɨ Gorɨxoyá dɨŋí̵ tí̵nɨ maŋí̵ nexoarɨ xwɨyí̵á rɨpaxí̵ nimónɨrɨ Gorɨxomɨ seáyɨ e numerɨ yarí̵ná 65ámá aŋí̵ ayo dáŋí̵yí̵ ududí̵ ne'ra nuro aŋí̵ nɨyonɨ Judia pɨropenɨsí̵ dí̵wí̵ mɨŋí̵yo amɨ gɨmɨ ŋweagí̵á pí̵ne' \"Irisabetí niaíwí̵ xɨráná xano Sekaraiao maŋí̵ pí̵rónɨŋo maŋí̵ exoaŋoɨ.\" rí̵agí̵a arí̵á nɨwiro 66dɨŋí̵ aumau'mí̵ ninɨro Gorɨxo Jonomɨ dɨŋí̵ ukɨkayoŋagɨ nɨwɨnɨro re rɨnɨgí̵awixɨnɨ, \"Niaíwí̵ o rí̵we'ná pí pí ámá imónɨní̵árí̵anɨ?\" rɨnɨgí̵awixɨnɨ.\nSekaraiao wí̵á rókiamoarɨŋí̵ wo yapɨ rɨŋí̵ nánɨrɨnɨ.67Xano Sekaraiaomɨ kwíyí̵ Gorɨxoyápɨ ukɨkayoŋáná o wí̵á rókiamorɨgí̵á wónɨŋí̵ nimónɨrɨ Jisaso nánɨ re rɨŋɨnigɨnɨ, 68\"Isɨrereneyá Ámɨná Gorɨxomɨ seáyɨ e oumeaneyɨ. O xegí̵ ámae'ne arɨrá neairɨ yeáyí̵ neayimɨxemearɨ nɨneairí̵ná 69nene yeáyí̵ neayimɨxemeaní̵a nánɨ eŋí̵ eánɨŋí̵ wo iwiaroŋoɨ. O xí̵oyá xɨnáínɨŋí̵ nimónɨrɨ omɨŋí̵ wiiagí̵ Depitoyá í̵wiárí̵awe' worɨnɨ. 70Eŋíná o nánɨ Gorɨxoyá wí̵á rókiamoagí̵áwa xwɨyí̵á Gorɨxo rɨŋí̵ nɨwurɨyirí̵ná negí̵ arí̵owamɨ re urɨgí̵awixɨnɨ, 71'Ámá nene mɨxí̵ neaiarɨgí̵áyí̵ nánɨ e'í̵ neamínɨrɨ wikí̵ tí̵nɨ neaiarɨgí̵áyí̵ nánɨ e'í̵ neamínɨrɨ ení̵árɨnɨ.' urɨgí̵awixɨnɨ. 72Gorɨxo negí̵ arí̵owamɨ re urɨŋɨnigɨnɨ, 'Nionɨ wá nɨseawianɨrɨ xwɨyí̵á sí̵mɨmaŋí̵yo dánɨ \"Nemí̵árɨnɨ.\" nɨrɨrɨ re'roárɨŋáyí̵ sí̵mí̵ e nɨtɨnɨrɨ nɨseaiimí̵árɨnɨ.' nurɨrɨ 73negí̵ arí̵o írɨŋo Ebɨrí̵amomɨ sí̵ŋá tí̵ŋí̵ e dánɨ re urɨŋɨnigɨnɨ, 'Mɨxí̵ seaianɨro yarɨgí̵áyo aiwɨ e'í̵ seamínɨmí̵árɨnɨ.' urɨŋɨnigɨnɨ. Mɨxí̵ neaianɨro yarɨgí̵áyí̵ emɨ neamamóáná nene ámɨ wáyí̵ wí me' amɨpí o ŋwí̵ ikaxí̵ nearɨŋí̵yí̵ nɨxí̵dɨrane nɨŋwearane 75sɨnɨ sɨŋí̵ nɨŋwearí̵ná we' rónɨŋí̵ imónɨrane sanɨŋí̵ imónɨrane nerane píránɨŋí̵ xí̵daní̵wárɨnɨ.\" Sekaraiao e nɨrí̵ɨsáná 76xewaxo Jono sɨnɨ pí̵omɨ re umearɨŋɨnigɨnɨ, \"Niaíwoxɨnɨ, ayí̵ re rɨrɨpí̵rí̵árɨnɨ, 'Gorɨxo seáyɨ e ŋweaŋoyá wí̵á rókiamoarɨŋoxɨrɨnɨ.' rɨrɨpí̵rí̵árɨnɨ. Joxɨ Ámɨnáomɨ óí̵ nɨwimoirɨ xámɨ umearí̵árɨnɨ. 77Joxɨ óí̵ nɨwimoirí̵ná xegí̵ ámáyo re urayirí̵árɨnɨ, 'Seyí̵ne' í̵wí̵ yarɨgí̵áyí̵ rí̵wí̵mɨnɨ nɨmamoro e'áná Gorɨxo segí̵ í̵wí̵ yarɨgí̵áyí̵ yokwarɨmí̵ nɨseaiirɨ \"Ananɨ eɨnɨ.\" searɨní̵árɨnɨ.' urayirí̵árɨnɨ.\" Sekaraiao e nɨrɨrɨ ámɨ 78re rɨŋɨnigɨnɨ, \"Gorɨxo wá neaomɨxɨrɨ ayá neawianɨrɨ neaiarɨŋorɨnɨ. O nene nánɨ aŋí̵namɨ dánɨ sogwí̵ wí̵á ókiarɨŋí̵nɨŋí̵ wí̵á neaókie'napɨní̵árɨnɨ. O nene sí̵á yinɨŋí̵mɨ ŋweaŋwae'ne ámá nɨpeanɨrɨ yarɨŋwae'ne óí̵ sanɨŋí̵yimɨ neawárɨní̵a nánɨ nene nɨneame'ra nɨneaurɨ wí̵á neaómɨxɨyiní̵árɨnɨ.\" Sekaraiao e rɨŋɨnigɨnɨ.\n80Niaíwí̵ Jono xwe' nerí̵ná xegí̵ dɨŋí̵ enɨ rɨxa eŋí̵ neánɨrɨ dɨŋí̵ sɨxí̵ níga nurí̵ná ámá dɨŋí̵ meaŋí̵ e nɨŋweaŋɨsáná xegí̵ Isɨrerɨyo xewanɨŋo sɨŋánɨ wimónɨŋɨnigɨnɨ.\nCopyright information for `AAK\nWelcome to STEP Bible\nFrom Tyndale House, Cambridge UK\nUse the search box to find Bibles, commentaries, passages, search terms, etc. Here are some examples:\nExamples to use the search box to find Bibles, passages, search terms, etc.-\nESVGen 1\nThis shows how to quickly lookup a passage.NIVESVKJVGen 1\nLooking up a passage in three different translations is also easy.ESVbrother\nThis asks STEP to search for the Greek word for 'brother' and show the results in the ESV.NIVESVlandhe.sed\nThis example runs both a 'Hebrew word search' and a 'Text' search and shows the results in both the NIV and ESV.ESVthroneDavidIsa-Rev\nYou can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.KJVTHGNTJohn 1\nInterlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.\nExamples of some Bible study tools +\nKJVCol 3 Color code grammar\nHighlight all the imperative verbs with red underlinesKJVCol 1 Color code grammar\nHighlight main verbs (green underlines) and supporting verbs (purple)KJVMat 1 Color code grammar\nHighlight the number (plural in bold) and gender (male in blue, feminine in red, neuter in black) of wordsESV1Jo 1 Quick tryout links\nHighlight frequent words in the chapter or book\nExamples to enable color code grammar +\nKJVEph 1 Color code grammar\nLook at KJV New Testament with color highlighted verbsSBLGRom 12 Color code grammar\nLook at Greek New Testament with color code grammar, Greek root word and English vocabularyCUnCol 1 Color code grammar\nLook at Chinese Union New Testament with color highlighted verbsSBLGKJVCUNEph 5 Color code grammar\nLook at Greek, English and Chinese New Testament with color code grammar\n© Tyndale House, Cambridge, UK - 2019","id":"<urn:uuid:44cb566e-f557-4548-a6b5-14703afa5aeb>","dump":"CC-MAIN-2019-35","url":"https:\/\/www.stepbible.org\/?q=version=AAK%7Creference=Luke.1","date":"2019-08-26T07:28:43Z","file_path":"s3:\/\/commoncrawl\/crawl-data\/CC-MAIN-2019-35\/segments\/1566027331228.13\/warc\/CC-MAIN-20190826064622-20190826090622-00246.warc.gz","language":"aak","language_score":0.9999859333,"language_script":"Latn","minhash_cluster_size":1,"top_langs":"{\"aak_Latn_score\": 0.999985933303833}","num_words":1948,"character_repetition_ratio":0.056,"word_repetition_ratio":0.0,"special_characters_ratio":0.176,"stopwords_ratio":0.142,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Revelation of John 3\nAŋí̵ Sadisɨyo sɨyikí̵ xí̵oyáyo nánɨ xwɨyí̵á urɨŋí̵ nánɨrɨnɨ.1\"Joxɨ sɨyikí̵ nionɨyá Sadisɨyo ŋweagí̵áyí̵yá aŋí̵najomɨ rí̵wamɨŋí̵ re nearɨ wiowárí̵ɨrɨxɨnɨ, 'Kwíyí̵ Gorɨxoyá we' wí̵u'mɨ dáŋí̵ wau' tí̵nɨ siŋí̵ we' wí̵u'mɨ dáŋí̵ wau' tí̵nɨ apiau' tí̵ŋo re rɨŋoɨ urí̵ɨrɨxɨnɨ, \"Nionɨ joxɨ yarɨŋí̵pɨ nánɨ nɨjí̵á imónɨŋɨnɨ. Seyí̵ne' nánɨ wa re rarɨgí̵árɨnɨ, 'Jisasoyá sɨyikí̵ imónɨgí̵á ayí̵ sɨnɨ dɨŋí̵ nɨwɨkwí̵roro nánɨ sɨŋí̵nɨŋí̵ imónɨŋoɨ.' rarɨŋagí̵a aí seyí̵ne' rɨxa peá nɨnɨmoro nánɨ dɨŋí̵ nɨkwí̵roarɨgí̵ápɨ rɨxa íkwí̵kwí̵ yinɨ. 2Nionɨ nɨnɨxí̵dɨro neróná gí̵ ápo Gorɨxo 'Apɨ neróná we' rónɨŋí̵ yarɨŋoɨ.' wimónarɨŋí̵pɨ tí̵nɨ xɨxenɨ mepa nero nánɨ sánɨŋí̵ wegí̵áyí̵ne', seyí̵ne' rɨxa nɨwiápí̵nɨmearo segí̵ xámɨ píránɨŋí̵ yagí̵á samɨŋí̵ nɨwerɨ anɨpá imónɨmɨnɨrɨ yarɨŋí̵pɨ ámɨ dɨŋí̵ aumau'mí̵ ninɨro eŋí̵ sɨxí̵ eámɨxɨní̵poyɨ. 3Xámɨ nionɨ nánɨ arí̵á nɨwirí̵ná dɨŋí̵ nɨkwí̵rogí̵ápɨ ámɨ dɨŋí̵ oseainɨnɨ. Apimɨ nɨxí̵dɨróná segí̵ í̵wí̵ yarɨgí̵ápɨ rí̵wí̵mɨnɨ mamóí̵rɨxɨnɨ. Sánɨŋí̵ wegí̵e dánɨ mɨwiápí̵nɨmeapa e'ánáyí̵, nionɨ ámá í̵wí̵ meámɨnɨrɨ barɨgí̵áyí̵ yapɨ nɨbɨrɨ maiwí ŋweagí̵ámɨ seaímeámɨnɨrɨ yarí̵ná nɨjí̵á wí re imónɨpí̵rí̵ámanɨ, 'O íná bɨnɨrí̵enɨŋoɨ?' yaiwipí̵rí̵ámanɨ. 4E nɨsearɨrɨ aí Sadisɨyo ŋweagí̵á wiyí̵ne' nionɨ píránɨŋí̵ nɨnɨxí̵dɨro nánɨ í̵wí̵ me' neróná segí̵ rapɨrapí̵ kíyí̵nɨŋí̵ mórɨmɨxarɨgí̵áyí̵ne'rɨnɨ. Seyí̵ne' árí̵ní̵ wí sɨnɨ ŋweaŋoɨ. Seyí̵ne' rapɨrapí̵ apí̵á weŋí̵ nɨyínɨmáná nionɨ tí̵nɨ nawínɨ aŋí̵ yaní̵wárɨnɨ. Seyí̵ne' nionɨ píránɨŋí̵ nɨnɨxí̵dɨrɨŋí̵yo dánɨ e epaxí̵ imónɨpí̵rí̵á eŋagɨ nánɨ rarɨŋɨnɨ. 5Ámá nionɨ nɨnɨxí̵dɨróná peá mɨnɨmó xopɨrárí̵nɨŋí̵ wíí̵á gɨyí̵ gɨyo nionɨ rapɨrapí̵ apí̵á weŋí̵ ru'nɨŋí̵ imónɨŋí̵yí̵ uyírɨrɨ wigí̵ yoí̵ íkwí̵ ámá dɨŋí̵ nɨyɨmɨŋí̵ imónɨŋí̵ íníná ŋweapí̵rí̵a nánɨ yoí̵ ŋwɨrárɨnɨŋí̵namɨ ŋwɨrárɨnɨŋí̵pɨ mɨkwí̵rɨpa erɨ gí̵ ápo tí̵nɨ xegí̵ aŋí̵najowa tí̵nɨ sɨŋwí̵ anɨgí̵e dánɨ 'Ayí̵ gí̵ ámárɨnɨ.' urɨrɨ emí̵árɨnɨ. 6Arí̵á tí̵gí̵áyí̵ne' eŋánáyí̵, xwɨyí̵á Gorɨxoyá kwíyí̵pɨ sɨyikí̵ nionɨyá imónɨgí̵áyo urarɨŋí̵ rɨpɨ arí̵á ókiarí̵ umóní̵poyɨ.\" rɨŋoɨ.' nɨrɨrɨ rí̵wamɨŋí̵ eáɨrɨxɨnɨ.\nAŋí̵ Piradepiayo sɨyikí̵ xí̵oyáyo nánɨ xwɨyí̵á urɨŋí̵ nánɨrɨnɨ.7\"Joxɨ sɨyikí̵ nionɨyá Piradepiayo ŋweagí̵áyí̵yá aŋí̵najomɨ rí̵wamɨŋí̵ re nearɨ wiowárí̵ɨrɨxɨnɨ, 'Xewɨnɨ aga xegí̵ bɨ imónɨrɨ nepaxɨŋí̵ imónɨrɨ eŋo —O kí mɨxí̵ ináyí̵ Depito eŋíná í̵á xɨrɨŋí̵pa aŋí̵ sɨŋí̵yo ŋweapí̵rí̵a nánɨ í̵á xɨrɨŋorɨnɨ. O í̵kwíáná ámá wo ówaŋí̵ yárɨpaxí̵ menɨnɨ. O ówaŋí̵ yáráná ámá wo í̵kwipaxí̵ menɨnɨ. O re rɨŋoɨ urí̵ɨrɨxɨnɨ, 8\"Amɨpí seyí̵ne' yarɨgí̵ápɨ nánɨ nionɨ nɨjí̵árɨnɨ. Eŋí̵ xwapí̵ meánɨgí̵áyí̵ne' nimónɨro aí xwɨyí̵á nionɨyápɨ xaíwí̵ í̵á nɨxɨrɨro xeanɨŋí̵ seaikáráná 'Jisasomɨ xí̵darɨgí̵áyí̵ wienemanɨ.' murɨpa egí̵á eŋagɨ nánɨ segí̵ sí̵mɨmaŋí̵ rɨwámɨnɨ nionɨ aŋí̵ ówaŋí̵ ámá wo mɨyárɨpaxí̵ imónɨŋí̵na seaɨkwiáríárɨnɨ. 9Ámá 'Gorɨxomɨ yayí̵ oumeanɨrane nánɨ awí eánarɨŋwɨnɨ.' nɨrɨnɨro aí surí̵má nero Setenomɨ xí̵darɨgí̵áyí̵ —Ayí̵ nepa Judayí̵ mimónɨpa nero aiwɨ yapí̵ nɨrɨro 'Judayí̵ wienerɨnɨ.' rarɨgí̵áyí̵rɨnɨ. Ayí̵ nionɨyá dɨŋí̵yo dánɨ nɨbɨro wauní̵ nɨseaikárɨnɨro segí̵ sɨkwí̵ tí̵ŋí̵ e nɨpí̵kínɨmearo nɨjí̵á re imónɨpɨrí̵árɨnɨ, 'Ámá tɨyí̵ o dɨŋí̵ sɨxí̵ uyiŋí̵yí̵rɨnɨ.' Nɨjí̵á e imónɨpí̵rí̵árɨnɨ. 10Seyí̵ne' xwɨyí̵á 'Ámá xeanɨŋí̵ seaíí̵ápimɨ xwámámí̵ nɨwiro anɨŋí̵ nɨxí̵dí̵í̵rɨxɨnɨ.' searɨŋápɨ píránɨŋí̵ í̵á nɨxɨra warɨŋagí̵a nánɨ nionɨ xeanɨŋí̵ rí̵á tí̵ŋí̵ ámá xwí̵á rɨrí nɨrímɨnɨ ŋweagí̵á nɨyonɨ iwamí̵ó wíwapɨyinɨ nánɨ wímeaní̵ápimɨ dánɨ seyí̵ne' seamɨxeámí̵árɨnɨ. 11Nionɨ sɨnɨ me' nɨbɨrɨ seaímeámí̵á eŋagɨ nánɨ wa segí̵ amɨnaŋwí̵ dɨŋí̵ nɨyɨmɨŋí̵ íníná ŋweapí̵rí̵á nánɨ dí̵kínɨpí̵rí̵ápɨ seapírɨpí̵rɨxɨnɨrɨ nionɨ nɨnɨxí̵dɨróná í̵á xɨrarɨgí̵ápɨ anɨŋí̵ miní̵ píránɨŋí̵ í̵á xɨrí̵í̵rɨxɨnɨ. 12Ámá nionɨ nɨnɨxí̵dɨróná xopɨrárí̵ wíí̵á gɨyí̵ gɨyo nionɨ nɨmearɨ gí̵ ápo Gorɨxoyá aŋí̵ ŋwí̵áiwámɨ íkí̵á xwɨyí̵ánɨŋí̵ oraŋiáráná ámɨ iwámɨ dánɨ wí peyeapí̵rí̵ámanɨ. Ayo gí̵ ápo Gorɨxoyá yoí̵pɨ ŋwɨrárɨrɨ aŋí̵ o ŋweaŋí̵piyá —Aŋí̵ apɨ Jerusaremɨ Sɨŋí̵pɨyɨ rɨnɨŋí̵pɨrɨnɨ. O tí̵ŋí̵ e aŋí̵namɨ dánɨ wepí̵nɨní̵ápɨrɨnɨ. Apiyá yoí̵ ŋwɨrárɨrɨ emí̵árɨnɨ. 13Arí̵á tí̵gí̵áyí̵ne' eŋánáyí̵, xwɨyí̵á Gorɨxoyá kwíyí̵pɨ sɨyikí̵ nionɨyá imónɨgí̵áyo urarɨŋí̵pɨ arí̵á ókiarí̵ umóní̵poyɨ.\" rɨŋoɨ.' nɨrɨrɨ rí̵wamɨŋí̵ nearɨ wiowárí̵ɨrɨxɨnɨ.\nAŋí̵ Reodisiayo sɨyikí̵ xí̵oyáyo nánɨ xwɨyí̵á urɨŋí̵ nánɨrɨnɨ.14\"Joxɨ sɨyikí̵ nionɨyá Reodisiayo ŋweagí̵áyí̵yá aŋí̵najomɨ rí̵wamɨŋí̵ re nearɨ wiowárí̵ɨrɨxɨnɨ, 'Nepaxɨŋí̵ imónɨŋo —O Gorɨxo ámáyo xí̵o imónɨŋí̵pɨ nánɨ wíwapɨyíwɨnɨgɨnɨrɨ urowáre'napɨŋí̵pɨ nepánɨ wíwapɨyirɨ xɨxenɨ nɨpɨnɨ yárɨrɨ eŋorɨnɨ. O amɨpí nɨpɨnɨ Gorɨxo imɨxɨŋí̵pɨ mí̵kí̵ ikiŋorɨnɨ. O re rɨŋoɨ urí̵ɨrɨxɨnɨ, 15\"Amɨpí seyí̵ne' yarɨgí̵ápɨ nánɨ nionɨ nɨjí̵árɨnɨ. Sogwí̵ dɨŋí̵ yinarɨŋí̵pánɨŋí̵ yarɨgí̵áyí̵ne', seyí̵ne' rí̵á sínɨŋí̵ nimónɨro nionɨ aga píránɨŋí̵ mɨnɨxí̵dɨpa yarɨgí̵árɨnɨ. E nɨsearɨrɨ aí imɨŋí̵ rárɨŋí̵nɨŋí̵ nimónɨro anɨŋí̵nɨ dɨŋí̵ peá nɨnɨmoro enɨ mɨyarɨgí̵árɨnɨ. Sa sogwí̵ dɨŋí̵ yinarɨŋí̵pánɨŋí̵ yarɨgí̵árɨnɨ. Seyí̵ne' rí̵á nɨsínɨrɨ sɨŋwɨrɨyí̵, imɨŋí̵ nɨrárɨrɨ sɨŋwɨrɨyí̵, 'Ayí̵ ananɨrɨnɨ.' nimónɨmɨnɨrɨ e'í̵rɨnɨ. 16Seyí̵ne' rí̵á mɨsínɨpa ero imɨŋí̵ mɨrárɨpa ero nero sa sogwí̵ dɨŋí̵ yinarɨŋí̵pánɨŋí̵ yarɨŋagí̵a nánɨ seyí̵ne' gí̵ maŋí̵yo dánɨ emɨ seau'rɨmómí̵árɨnɨ. 17Sewanɨŋí̵yí̵ne' 'Amɨpí bɨ mɨneamu'roŋenerɨnɨ. Amɨpí xwe' ayá tí̵ŋwae'nerɨnɨ. Amɨpí aí bɨ nánɨ mikeamónɨŋwɨnɨ.' nɨrɨnɨro aiwɨ gí̵ sɨŋwí̵yo dánɨ seyí̵ne' imónɨgí̵á rɨpɨ nánɨ aga mají̵á imónɨŋoɨ. Sɨpí imónɨro ámá dɨŋí̵ sɨpí seaipaxí̵ imónɨro uyípeayí̵ imónɨro sɨŋwí̵ supárɨŋí̵ imónɨro íkwauyɨxí̵ imónɨro egí̵ápɨ nánɨ sewanɨŋí̵yí̵ne' mají̵á imónɨŋagí̵a nánɨ 18nionɨ seyí̵ne' ámɨ píránɨŋí̵ nɨxí̵dɨpí̵rí̵a nánɨ ewayí̵ xwɨyí̵á rɨpɨ bɨ osearɨmɨnɨ, 'Seyí̵ne' amɨpí wí mɨmu'rónɨgí̵áyí̵ne' imónɨpí̵rɨ nánɨ sí̵ŋá gorí̵ rí̵á yeááná sikí̵ nɨrɨxanowimáná awiaxí̵ imónɨŋí̵pɨ bɨ nionɨ bí̵ niro ámá sɨŋwí̵ seanarí̵ná íkwauyɨxí̵ eŋagɨ nɨseanɨróná ayá seainɨnɨgɨnɨrɨ rapɨrapí̵ apí̵á weŋí̵ yínɨpí̵rɨ nánɨ bɨ bí̵ niro pɨgí̵í sɨŋwí̵yo gí̵nií̵ ninɨro sɨŋwí̵ anɨpí̵rɨ nánɨ bɨ bí̵ niro e'í̵rɨxɨnɨ.' osearɨmɨnɨ. 19Ámá nionɨ dɨŋí̵ sɨxí̵ uyiŋáyí̵ píránɨŋí̵ onɨxí̵dí̵poyɨnɨrɨ mɨxí̵ nurɨrɨ sɨyikí̵ weaíwapɨyarɨŋá eŋagɨ nánɨ sí̵mí̵ nɨxeadí̵pe'nɨro segí̵ í̵wí̵ yarɨgí̵ápɨ rí̵wí̵mɨnɨ nɨmamoro e'í̵rɨxɨnɨ. 20Arí̵á e'poyɨ. Nionɨ segí̵ xwioxí̵yo í̵wí e'nɨŋí̵ bí̵arɨwámɨnɨ nɨrómáná ówaŋí̵ iwaŋí̵ eaarɨŋɨnɨ. Ámá go go maŋí̵pá arí̵á nɨnirɨ ówaŋí̵ nɨní̵kwiirí̵náyí̵, o tí̵ŋí̵ e nánɨ nɨpáwirɨ o tí̵nɨ yawawi aiwá nawínɨ naní̵wírɨnɨ. 21Ámá nionɨ nɨnɨxí̵dɨróná xopɨrárí̵nɨŋí̵ wíí̵á gɨyí̵ gɨyí̵ nionɨ xopɨrárí̵ nɨwiárɨmɨ gí̵ ápoyá siá íkwiaŋwí̵namɨ xí̵o tí̵nɨ ŋweaŋápa ayí̵ enɨ nionɨ tí̵nɨ gí̵ siá íkwiaŋwí̵namɨ xe nɨŋwearo ámáyo umeŋweápoyɨnɨrɨ sɨŋwí̵ wɨnɨmí̵árɨnɨ. 22Arí̵á tí̵gí̵áyí̵ne' eŋánáyí̵, xwɨyí̵á Gorɨxoyá kwíyí̵pɨ sɨyikí̵ nionɨyá imónɨgí̵áyo urarɨŋí̵ rɨpɨ arí̵á ókiarí̵ umóní̵poyɨ.\" rɨŋoɨ.' nɨrɨrɨ rí̵wamɨŋí̵ nearɨ wiowárí̵ɨrɨxɨnɨ.\" nɨrɨŋɨnigɨnɨ.\nCopyright information for `AAK\nWelcome to STEP Bible\nFrom Tyndale House, Cambridge UK\nUse the search box to find Bibles, commentaries, passages, search terms, etc. Here are some examples:\nExamples to use the search box to find Bibles, passages, search terms, etc.-\nESVGen 1\nThis shows how to quickly lookup a passage.NIVESVKJVGen 1\nLooking up a passage in three different translations is also easy.ESVbrother\nThis asks STEP to search for the Greek word for 'brother' and show the results in the ESV.NIVESVlandhe.sed\nThis example runs both a 'Hebrew word search' and a 'Text' search and shows the results in both the NIV and ESV.ESVthroneDavidIsa-Rev\nYou can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.KJVTHGNTJohn 1\nInterlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.\nExamples of some Bible study tools +\nKJVCol 3 Color code grammar\nHighlight all the imperative verbs with red underlinesKJVCol 1 Color code grammar\nHighlight main verbs (green underlines) and supporting verbs (purple)KJVMat 1 Color code grammar\nHighlight the number (plural in bold) and gender (male in blue, feminine in red, neuter in black) of wordsESV1Jo 1 Quick tryout links\nHighlight frequent words in the chapter or book\nExamples to enable color code grammar +\nKJVEph 1 Color code grammar\nLook at KJV New Testament with color highlighted verbsSBLGRom 12 Color code grammar\nLook at Greek New Testament with color code grammar, Greek root word and English vocabularyCUnCol 1 Color code grammar\nLook at Chinese Union New Testament with color highlighted verbsSBLGKJVCUNEph 5 Color code grammar\nLook at Greek, English and Chinese New Testament with color code grammar\n© Tyndale House, Cambridge, UK - 2019","id":"<urn:uuid:5f1c3f8f-63c1-45cd-96c9-920c33ba6009>","dump":"CC-MAIN-2019-35","url":"https:\/\/www.stepbible.org\/?q=version=AAK%7Creference=Rev.3","date":"2019-08-19T07:46:14Z","file_path":"s3:\/\/commoncrawl\/crawl-data\/CC-MAIN-2019-35\/segments\/1566027314696.33\/warc\/CC-MAIN-20190819073232-20190819095232-00488.warc.gz","language":"aak","language_score":0.9999222755,"language_script":"Latn","minhash_cluster_size":1,"top_langs":"{\"aak_Latn_score\": 0.9999222755432129}","num_words":1133,"character_repetition_ratio":0.056,"word_repetition_ratio":0.018,"special_characters_ratio":0.166,"stopwords_ratio":0.125,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Acts 6\nSeáyí̵ wipí̵rí̵a nánɨ ámá we' wí̵u'mɨ dáŋí̵ wau' rí̵peagí̵á nánɨrɨnɨ.1Íná Jisasomɨ xí̵darɨgí̵áyí̵ ámɨ wí tí̵nɨ sayá nimóga nuróná wigí̵ Judayí̵ e'máyí̵ tí̵ŋí̵mɨnɨ xɨrɨgí̵áyí̵ wí nɨwiápí̵nɨmearo Judayí̵ aŋí̵ ná tí̵ŋí̵ e xɨrɨgí̵áyo anɨŋu'mí̵ ikaxí̵ re urɨgí̵awixɨnɨ, \"Negí̵ yarɨŋwápa sí̵á ayí̵ ayo aiwá yaŋí̵ nɨwia nuróná negí̵ apɨxí̵ aníwamɨ soyí̵ne' pí nánɨ mu'roarɨŋoɨ?\" anɨŋu'mí̵ ikaxí̵ e nura warí̵ná 2Jisasoyá wiepɨsagí̵ we' wu'kau' sɨkwí̵ wau' imónɨgí̵áwa nɨwiápí̵nɨmearo ámá Jisasomɨ xí̵darɨgí̵á sɨyikí̵ imónɨgí̵á nɨyonɨ \"Eɨnɨ.\" nurɨro re urɨgí̵awixɨnɨ, \"None aiwánɨ yaŋí̵ seaiapanɨ nánɨ xwɨyí̵á Gorɨxoyá seare'wapɨyarɨŋwápɨ pí̵nɨ nɨwiárɨrí̵ná 'Ayí̵ naŋí̵ menɨnɨ.' neaimónarɨnɨ. 3Ayɨnánɨ negí̵ nɨrɨxí̵meáyí̵ne', negí̵ ámá naŋí̵nɨ yarɨgí̵ápɨ nánɨ í̵á roárɨnɨŋowa nánɨnɨ yeyimá nearo we' wí̵u'mɨ dáŋí̵ wau' nánɨ nearáná none aiwá yaŋí̵ nɨseaiapa emepí̵rí̵a nánɨ rí̵peaaní̵wɨnɨ. Ámá kwíyí̵ Gorɨxoyápɨ ayá wí sɨxí̵ wínɨrɨ dɨŋí̵ e'mí̵ saímí̵ moro egí̵áwa nánɨ rarɨŋwɨnɨ. 4Awa aiwá apɨ yaŋí̵ mearí̵ná noneyí̵ rɨpɨnɨ mimáyo nɨtɨnɨrane anɨŋí̵ miní̵ yaní̵wárɨnɨ. Gorɨxomɨ rɨxɨŋí̵ urɨrane ámá xwɨyí̵á oyápɨ nánɨ xɨxenɨ nɨjí̵á oimóní̵poyɨnɨrɨ ure'wapɨyirane yaní̵wárɨnɨ.\" urí̵agí̵a 5ámá Jisasoyá sɨyikí̵ imónɨgí̵á ní̵nɨ \"Apánɨrɨnɨ.\" nɨyaiwiro ámá we' wí̵u'mɨ dáŋí̵ wau' rowamɨ eyírogí̵awixɨnɨ. Wo Sɨtipenoyɨ rɨnɨŋo —O Jisasomɨ eŋí̵ neánɨrɨ dɨŋí̵ wɨkwí̵rorɨ kwíyí̵pɨ ayá wí sɨxí̵ wínɨrɨ eŋorɨnɨ. Ámɨ wo Piriporɨnɨ. Ámɨ wo Pɨrokorasorɨnɨ. Ámɨ wo Naikenaorɨnɨ. Ámɨ wo Taimonorɨnɨ. Ámɨ wo Pamenasorɨnɨ. Ámɨ wo Nikoraso —O e'máyí̵ aŋí̵ yoí̵ Adiokɨ dáŋí̵ wo aiwɨ eŋíná dánɨ sɨwí̵ xegí̵ imónɨgí̵áyí̵ yarɨgí̵ápɨ pí̵nɨ nɨwiárɨmo Judayí̵ yarɨgí̵ápɨnɨ yarɨŋorɨnɨ. 6Ámá awamɨ neyíroro wáí̵ wurɨmeiarɨgí̵áwa tí̵ŋí̵ e nánɨ nɨmeámɨ u'áná wáí̵ wurɨmeiarɨgí̵áwa awa nánɨ Gorɨxomɨ rɨxɨŋí̵ nurɨmáná eŋí̵ neánɨro píránɨŋí̵ e'í̵rɨxɨnɨrɨ wigí̵ we' seáyɨ e wikwiárɨgí̵awixɨnɨ.\n7Xwɨyí̵á Gorɨxoyápɨ sɨnɨ nɨrɨga nemerí̵ná ámá Jerusaremɨ ŋweagí̵á Jisasomɨ xí̵darɨgí̵áyí̵ ámɨ wínɨ ayá wí sayá nimóga nuro apaxí̵pánɨŋí̵ imónɨgí̵á obaxí̵ enɨ arí̵á nɨwiro dɨŋí̵ nɨwɨkwí̵rómáná xɨxenɨ egí̵awixɨnɨ.\nSɨtipenomɨ í̵á xɨrɨgí̵á nánɨrɨnɨ.8Sɨtipeno, Gorɨxo xí̵omɨ wá ayá wí wianɨrɨ eŋí̵ sɨxí̵ weámɨxɨrɨ eŋí̵ eŋagɨ o ámá sɨŋwí̵ anɨgí̵e dánɨ emɨmí̵ seáyɨ e imónɨŋí̵pɨ tí̵nɨ ayá rɨwamónɨpaxí̵ imónɨŋí̵pɨ tí̵nɨ nɨwíwapɨya warí̵ná 9Judayí̵yá rotu' aŋí̵ ámá Áxeŋwarí̵ Minɨgí̵áɨ rɨnɨŋí̵yo awí eánarɨgí̵á wa —Wa aŋí̵ yoí̵ Sairini dáŋowarɨnɨ. Wa aŋí̵ yoí̵ Arekɨsadɨria dáŋowarɨnɨ. Awa tí̵nɨ wigí̵ Judayí̵ wínɨyí̵ —Wa Sirisia pɨropenɨsí̵yo dáŋowarɨnɨ. Wa Esia pɨropenɨsí̵yo dáŋowarɨnɨ. Awa tí̵nɨ nɨwiápí̵nɨmearo Sɨtipeno tí̵nɨ xwɨyí̵á xɨmɨxɨmí̵ ninɨro mɨxí̵ nɨrɨnɨróná 10kwíyí̵ Gorɨxoyápɨ sɨxí̵ wínɨŋí̵ eŋagɨ nánɨ o dɨŋí̵ e'mí̵ saímí̵ nɨmorɨ píránɨŋí̵ reŋwɨpwearɨŋagɨ nánɨ wí xopɨrárí̵ nɨwirɨ murɨpaxí̵ imónɨgí̵awixɨnɨ. 11Xopɨrárí̵ nɨwirɨ murɨpaxí̵ nimónɨro nánɨ wigí̵ wí̵amɨ yumí̵í ínɨmɨ re urɨgí̵awixɨnɨ, \"Omɨ nuxekwí̵moro re rí̵poyɨ, 'O negí̵ arí̵o Mosesomɨ rɨperɨrí̵nɨŋí̵ umerɨ Gorɨxomɨ umerɨ yarɨŋagɨ arí̵á wíwárɨnɨ.' rí̵poyɨ.\" nurárɨmɨ nuro 12omɨ wikí̵ nɨwónɨro í̵á oxɨrí̵poyɨnɨrɨ ámá sɨpí̵áyo tí̵nɨ ámɨnáowamɨ tí̵nɨ ŋwí̵ ikaxí̵ eánɨŋí̵pɨ mewegí̵áwamɨ tí̵nɨ sí̵mírírí̵ xwɨyí̵á nura nemero e'áná ayí̵ wikí̵ wóní̵agɨ nɨbɨro omɨ í̵á nɨxero nɨmeámɨ nuro Judayí̵ mebáowa awí eánɨgí̵e wárɨgí̵awixɨnɨ. 13E nemáná ámá omɨ yapí̵ ouxekwí̵mópoyɨnɨrɨ urí̵áyí̵ e'í̵ nɨroro re urɨgí̵awixɨnɨ, \"O negí̵ aŋí̵ ŋwí̵á riwá nánɨ sɨpí rɨrɨ negí̵ ŋwí̵ ikaxí̵ eánɨŋí̵pɨ nánɨ enɨ sɨpí rɨrɨ arí̵kí yarɨŋorɨnɨ. 14Rɨpɨ rarɨŋagɨ arí̵á wíwá eŋagɨ nánɨ rarɨŋwɨnɨ, 'Nasaretɨ dáŋí̵ Jisaso aŋí̵ riwá nɨpɨnearɨ sɨwí̵ nene xí̵daní̵wá nánɨ Moseso ne'rowiápí̵nɨrɨ nearagí̵pɨ xwí̵á iwenɨ nánɨ ámɨ sɨŋí̵ bɨ e'rowiápí̵nɨní̵árɨnɨ.' rarɨŋagɨ arí̵á wíwá eŋagɨ nánɨ rarɨŋwɨnɨ.\" urarí̵ná 15mebáowa xwɨrɨxí̵ umearɨgí̵e ŋweagí̵áwa nowanɨ omɨ sɨŋwí̵ agwí̵ nɨwɨnɨróná xegí̵ sí̵mɨmaŋí̵ aŋí̵najowayá sí̵mɨmaŋí̵nɨŋí̵ xwɨní̵á eaarɨŋagɨ wɨnɨgí̵awixɨnɨ.\nCopyright information for `AAK\nWelcome to STEP Bible\nFrom Tyndale House, Cambridge UK\nUse the search box to find Bibles, commentaries, passages, search terms, etc. Here are some examples:\nExamples to use the search box to find Bibles, passages, search terms, etc.-\nESVGen 1\nThis shows how to quickly lookup a passage.NIVESVKJVGen 1\nLooking up a passage in three different translations is also easy.ESVbrother\nThis asks STEP to search for the Greek word for 'brother' and show the results in the ESV.NIVESVlandhe.sed\nThis example runs both a 'Hebrew word search' and a 'Text' search and shows the results in both the NIV and ESV.ESVthroneDavidIsa-Rev\nYou can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.KJVTHGNTJohn 1\nInterlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.\nExamples of some Bible study tools +\nKJVCol 3 Color code grammar\nHighlight all the imperative verbs with red underlinesKJVCol 1 Color code grammar\nHighlight main verbs (green underlines) and supporting verbs (purple)KJVMat 1 Color code grammar\nHighlight the number (plural in bold) and gender (male in blue, feminine in red, neuter in black) of wordsESV1Jo 1 Quick tryout links\nHighlight frequent words in the chapter or book\nExamples to enable color code grammar +\nKJVEph 1 Color code grammar\nLook at KJV New Testament with color highlighted verbsSBLGRom 12 Color code grammar\nLook at Greek New Testament with color code grammar, Greek root word and English vocabularyCUnCol 1 Color code grammar\nLook at Chinese Union New Testament with color highlighted verbsSBLGKJVCUNEph 5 Color code grammar\nLook at Greek, English and Chinese New Testament with color code grammar\n© Tyndale House, Cambridge, UK - 2019","id":"<urn:uuid:1107e8b2-f7f1-46fc-9b75-8c00b9a7b57c>","dump":"CC-MAIN-2019-35","url":"https:\/\/www.stepbible.org\/?q=version=AAK%7Creference=Acts.6","date":"2019-08-24T06:38:11Z","file_path":"s3:\/\/commoncrawl\/crawl-data\/CC-MAIN-2019-35\/segments\/1566027319915.98\/warc\/CC-MAIN-20190824063359-20190824085359-00185.warc.gz","language":"aak","language_score":0.9994569421,"language_script":"Latn","minhash_cluster_size":2,"top_langs":"{\"aak_Latn_score\": 0.9994569420814514}","num_words":807,"character_repetition_ratio":0.063,"word_repetition_ratio":0.0,"special_characters_ratio":0.174,"stopwords_ratio":0.089,"flagged_words_ratio":0.0,"lang_id_score":0.999,"perplexity_score":500.0,"cluster_detection":-1}
{"text":"Revelation of John 6\nSipɨsipí̵ miáo bɨkwí̵namɨ tamɨxɨnɨŋí̵pɨ ararí̵kímí̵ eŋí̵ nánɨrɨnɨ.1Nionɨ sipɨsipí̵ miáo bɨkwí̵namɨ tamɨxɨnɨŋí̵ we' wí̵u'mɨ dáŋí̵ wau' eŋí̵pɨ bɨ arí̵kíagɨ nɨwɨnɨrí̵ná dɨŋí̵ tí̵ŋí̵ imónɨgí̵á wau' wau' awa wo akɨrɨwí̵nɨŋí̵ nɨrɨrí̵ná \"Eɨnɨ.\" rarɨŋagɨ arí̵á nɨwirɨ 2wenɨŋí̵ e'áyí̵ wɨnɨŋanigɨnɨ. Osí̵ apí̵á weŋí̵ wo wɨnɨŋanigɨnɨ. Osomɨ seáyɨ e xeŋweaŋo e'waikí̵ bá í̵á nɨxɨrɨrɨ ŋweaŋagɨ wɨnɨŋanigɨnɨ. Amɨnaŋwí̵ ámá mɨxí̵ ninɨrí̵ná xopɨrárí̵ wíomɨ wiarɨgí̵áyí̵ wɨna omɨ mɨnɨ wíáná o xopɨrárí̵ winí̵o yapɨ nimónɨrɨ ámáyo xopɨrárí̵ wíamɨgɨnɨrɨ u'agɨ wɨnɨŋanigɨnɨ.\n3Bɨkwí̵namɨ tamɨxɨnɨŋí̵ ámɨ bɨ sipɨsipí̵ miáo arí̵kíáná dɨŋí̵ tí̵ŋí̵ imónɨgí̵á wau' wau' awa ámɨ wo \"Eɨnɨ.\" rarɨŋagɨ arí̵á nɨwirí̵ná wɨnɨŋanigɨnɨ. 4Osí̵ ámɨ wo, ayí̵á rɨŋo u'agɨ nɨwɨnɨrɨ Gorɨxo xe osomɨ xeŋweaŋo ámá xwí̵árímɨ nɨwayɨrónɨro awayinɨ ŋweagí̵áyí̵ mɨxí̵ níkwí̵naroro wiwɨnɨ pɨpɨkímí̵ iní̵í̵rɨxɨnɨrɨ owíwapɨyinɨrɨ sɨŋwí̵ wɨnarɨŋagɨ nɨwɨnɨrɨ e emɨnɨrɨ warí̵ná kirá mɨxí̵ nánɨ sepiá bá mɨnɨ wiowárí̵agɨ wɨnɨŋanigɨnɨ.\n5Bɨkwí̵namɨ tamɨxɨnɨŋí̵ ámɨ bɨ arí̵kíáná dɨŋí̵ tí̵ŋí̵ imónɨgí̵á wau' wau' awa ámɨ wo \"Eɨnɨ.\" rarɨŋagɨ arí̵á nɨwirí̵ná wenɨŋí̵ e'áyí̵ wɨnɨŋanigɨnɨ. Osí̵ u'rapí pí̵pí̵ó oŋí̵ wo wɨnɨŋanigɨnɨ. Osomɨ seáyɨ e xeŋweaŋo ámáyo aiwá onɨmiápia nɨwiayirɨ aí nɨgwí̵ xwe' urɨrápɨmí̵ winí̵a nánɨ sɨkerí̵á bɨ í̵á nɨxɨrɨmáná xeŋweaŋagɨ wɨnɨŋanigɨnɨ. 6Maŋí̵pí̵nɨŋí̵ imónɨŋí̵ bɨ dɨŋí̵ tí̵ŋí̵ imónɨgí̵á wau' wau' awamɨ áwɨnɨmɨ dánɨ re rarɨŋagɨ arí̵á wiŋanigɨnɨ, \"Wití̵ aiwá sɨxí̵ aga onɨmiáwá nánɨ xegí̵ nɨgwí̵ rɨpɨ roŋí̵wárɨnɨ. Ámá sí̵á wɨyimɨ omɨŋí̵ rí̵á tí̵ŋí̵ nerí̵ná nɨgwí̵ meaarɨgí̵ápɨ tí̵nɨ xɨxenɨ imónɨŋí̵wárɨnɨ. Barí aiwá sɨxí̵ aga onɨmiá wí̵xau' wá nánɨ xegí̵ nɨgwí̵ axí̵pɨ wenɨ. Joxɨ wití̵ aiwá tí̵nɨ barí aiwá tí̵nɨ xwɨrí̵á ikɨxe'áná xegí̵ nɨgwí̵pɨ seáyɨ e imónɨní̵a eŋagɨ aiwɨ wainí̵ uraxí̵ tí̵nɨ íkí̵á sogwí̵ gɨrisí̵ imɨxarɨgí̵ápɨ tí̵nɨ nánɨ nɨgwí̵ seáyɨ e ronɨgɨnɨrɨ xwɨrí̵á mikɨxepanɨ.\" rarɨŋagɨ arí̵á wiŋanigɨnɨ.\n7Bɨkwí̵namɨ tamɨxɨnɨŋí̵ ámɨ bɨ arí̵kíáná dɨŋí̵ tí̵ŋí̵ imónɨgí̵á yoparo \"Eɨnɨ.\" rarɨŋagɨ arí̵á nɨwirí̵ná 8wenɨŋí̵ e'áyí̵ wɨnɨŋanigɨnɨ. Osí̵ siyó rɨŋí̵ wo wɨnɨŋanigɨnɨ. Osomɨ xeŋweaŋo —O xegí̵ yoí̵ Pɨyoyɨ wí̵rɨnɨŋorɨnɨ. O xeŋweaŋagɨ wɨnɨŋanigɨnɨ. Pɨyɨŋí̵ Siwí Aŋí̵yo Wárarɨŋoyɨ rɨnɨŋo nawínɨ rí̵wí̵mɨnɨ nɨxeŋweámáná warɨŋagí̵i wɨnɨŋanigɨnɨ. Gorɨxo awau' ámá xwí̵á rɨrí nɨrímɨnɨ biau' biau' imónɨgí̵á bimɨ nɨpɨkiríná xe mɨxí̵ nánɨ nɨwíwapɨyiri pɨpɨkímí̵ eri aiwá nánɨ dí̵wí̵ nɨwimɨxɨri pɨpɨkímí̵ eri sɨmiárí̵ nɨwiri pɨpɨkímí̵ eri sí̵wí sayí̵ oroaní̵poyɨnɨrɨ nɨwimɨxɨri pɨpɨkímí̵ eri e'isixɨnɨrɨ sɨŋwí̵ wɨnowárí̵agɨ wɨnɨŋanigɨnɨ.\n9Bɨkwí̵namɨ tamɨxɨnɨŋí̵ ámɨ bɨ arí̵kíáná nionɨ wenɨŋí̵ e'áyí̵ wɨnɨŋanigɨnɨ. Rɨdɨyowá nánɨ íráí̵ noa peyinɨŋí̵yo ínɨmɨ ámá xwɨyí̵á Gorɨxoyá wáí̵ urɨmero Jisaso ure'wapɨyiŋí̵pɨ anɨŋí̵ miní̵ xí̵dɨro yarɨŋagí̵a nánɨ pɨkigí̵áyí̵yá dɨŋí̵yí̵ ínɨmɨ e yarɨŋagí̵a wɨnɨŋanigɨnɨ. 10Ayí̵ eŋí̵ tí̵nɨ re urarɨŋagí̵a arí̵á wiŋanigɨnɨ, \"Ámɨnáoxɨnɨ, aga xegí̵ bɨ imónɨrɨ nepaxɨŋí̵ imónɨrɨ eŋoxɨnɨ, sí̵á araríná sɨpí neaikárí̵á xwí̵áyo ŋweagí̵áyo pɨrí̵ mumamó nerɨ nene neapɨkigí̵á nánɨ eŋí̵ mɨmeá nerɨ kikií̵á erí̵árɨnɨ?\" urarɨŋagí̵a arí̵á nɨwirɨ 11nɨyonɨ womɨnɨ womɨnɨ rapɨrapí̵ apí̵á weŋí̵ sepiá wu' yínɨpí̵rɨ nánɨ mɨnɨ nɨwirɨ re urarɨŋagɨ arí̵á wiŋanigɨnɨ, \"Seyí̵ne' bɨ onɨmiápɨ sɨnɨ wenɨŋí̵ nero kikií̵á ŋweáí̵rɨxɨnɨ. Seyí̵ne' seapɨkíí̵ápa ámá ápo Gorɨxoyá xɨnáíwánɨŋí̵ imónɨro segí̵ se'rɨxí̵meá imónɨro egí̵á wínɨyo enɨ xe pɨkíí̵rɨxɨnɨrɨ yaiwiŋí̵pɨ tí̵nɨ xɨxenɨ pɨkipí̵rí̵e nánɨ wenɨŋí̵ nerɨ ŋweáí̵rɨxɨnɨ.\" urarɨŋagɨ arí̵á wiŋanigɨnɨ.\n12Bɨkwí̵namɨ tamɨxɨnɨŋí̵ ámɨ bɨ arí̵kíáná wenɨŋí̵ e'áyí̵ wɨnɨŋanigɨnɨ. Poboní̵ ayɨkwí̵ me' erɨ sogwí̵ maní̵ pí̵pí̵ó wárɨrɨ emá xí̵á ayí̵á nɨrɨrí̵ná ragí̵ pwarɨŋí̵pánɨŋí̵ rɨrɨ 13siŋí̵ aŋí̵ pɨrí̵yo dánɨ nɨrɨwómioarí̵ná íkí̵á pikí̵ sogwí̵ sɨnɨ yóí̵ meŋáná rí̵wɨpí kɨkɨdɨmí̵ e'áná pie'roarɨŋí̵pa axí̵pɨ e pie'rorɨ 14aŋí̵ pɨrí̵ íkwí̵ wɨnánɨŋí̵ áwɨnɨ e naxɨnowárɨnɨmáná mɨdɨmɨdánɨ nɨxope'ga urɨ dí̵wí̵ ní̵nɨ tí̵nɨ pɨrɨŋwí̵ ní̵nɨ tí̵nɨ xámɨ imónɨŋe dánɨ nɨxoyí̵píga nurɨ ámɨ wí e imónɨrɨ yarɨŋagɨ nɨwɨnɨrɨ 15xwí̵áyo dáŋí̵ mɨxí̵ ináyí̵ tí̵nɨ ámá wíyo seáyɨ e wimónɨgí̵áyí̵ tí̵nɨ porisí̵yo seáyɨ e wimónɨgí̵áyí̵ tí̵nɨ ámá amɨpí wí mɨmu'rónɨgí̵áyí̵ tí̵nɨ ámá xwe'rɨxa imónɨgí̵áyí̵ tí̵nɨ ámá kodɨreakí̵ nero xɨnáíwánɨŋí̵ nimónɨrɨ omɨŋí̵ wiiarɨgí̵á ní̵nɨyí̵ tí̵nɨ ámá wigí̵ omɨŋí̵nɨ yarɨgí̵áyí̵ tí̵nɨ wiwanɨŋí̵yí̵ sí̵ŋá óí̵yo pí̵nɨ ŋwearo dí̵wí̵ sí̵ŋá tí̵nɨ eŋe yimároŋí̵mɨ pí̵nɨ ŋwearo yarɨŋagí̵a wɨnɨŋanigɨnɨ. 16E nero dí̵wí̵yo tí̵nɨ sí̵ŋáyo tí̵nɨ re urarɨŋagí̵a wɨnɨŋanigɨnɨ, \"Sí̵ŋá tɨyí̵ne', dí̵wí̵ tɨyí̵ne', ananɨ seáyɨ e neaɨkwarɨmoɨ. Íkwiaŋwí̵namɨ e'í̵ ŋweaŋo sɨŋwí̵ neanɨrɨ sipɨsipí̵ miáo wikí̵ neaónɨŋí̵pɨ pɨrí̵ neamamorɨ enɨgɨnɨrɨ rɨtí̵ neateɨ. 17Sí̵á sɨpíyí̵, sí̵á awau' wikí̵ neaónɨgí̵í eŋagɨ nánɨ pɨrí̵ neamamopɨsí̵íyí̵ rɨxa nimónɨnɨ eŋagɨ nánɨ rarɨŋwɨnɨ. Apimɨ gone mu'ropaxí̵ imónɨŋwɨnɨ? Oweoɨ.\" rarɨŋagí̵a arí̵á wiŋanigɨnɨ.\nCopyright information for `AAK\nWelcome to STEP Bible\nFrom Tyndale House, Cambridge UK\nUse the search box to find Bibles, commentaries, passages, search terms, etc. Here are some examples:\nExamples to use the search box to find Bibles, passages, search terms, etc.-\nESVGen 1\nThis shows how to quickly lookup a passage.NIVESVKJVGen 1\nLooking up a passage in three different translations is also easy.ESVbrother\nThis asks STEP to search for the Greek word for 'brother' and show the results in the ESV.NIVESVlandhe.sed\nThis example runs both a 'Hebrew word search' and a 'Text' search and shows the results in both the NIV and ESV.ESVthroneDavidIsa-Rev\nYou can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.KJVTHGNTJohn 1\nInterlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.\nExamples of some Bible study tools +\nKJVCol 3 Color code grammar\nHighlight all the imperative verbs with red underlinesKJVCol 1 Color code grammar\nHighlight main verbs (green underlines) and supporting verbs (purple)KJVMat 1 Color code grammar\nHighlight the number (plural in bold) and gender (male in blue, feminine in red, neuter in black) of wordsESV1Jo 1 Quick tryout links\nHighlight frequent words in the chapter or book\nExamples to enable color code grammar +\nKJVEph 1 Color code grammar\nLook at KJV New Testament with color highlighted verbsSBLGRom 12 Color code grammar\nLook at Greek New Testament with color code grammar, Greek root word and English vocabularyCUnCol 1 Color code grammar\nLook at Chinese Union New Testament with color highlighted verbsSBLGKJVCUNEph 5 Color code grammar\nLook at Greek, English and Chinese New Testament with color code grammar\n© Tyndale House, Cambridge, UK - 2019","id":"<urn:uuid:fc03b63e-7e31-49c2-812f-893efaa0c1d0>","dump":"CC-MAIN-2019-51","url":"https:\/\/www.stepbible.org\/?q=version=AAK%7Creference=Rev.6","date":"2019-12-08T11:07:53Z","file_path":"s3:\/\/commoncrawl\/crawl-data\/CC-MAIN-2019-51\/segments\/1575540508599.52\/warc\/CC-MAIN-20191208095535-20191208123535-00491.warc.gz","language":"aak","language_score":0.9998074174,"language_script":"Latn","minhash_cluster_size":1,"top_langs":"{\"aak_Latn_score\": 0.9998074173927307}","num_words":929,"character_repetition_ratio":0.083,"word_repetition_ratio":0.009,"special_characters_ratio":0.171,"stopwords_ratio":0.083,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Luke 19\nSakiaso eŋí̵pɨ nánɨrɨnɨ.1Jisaso rɨxa Jeriko nɨre'morɨ aŋí̵ apimɨ áwɨnɨmɨ pwarí̵ná 2ámá wo Sakiasoyɨ rɨnɨŋo —O ámá takisí̵ nánɨ nɨgwí̵ uráparɨgí̵áyo xɨráowánɨŋí̵ imónɨgí̵á worɨnɨ. Amɨpí wí mɨmu'rónɨŋorɨnɨ. 3O \"Ámá Jisasoyɨ rɨnɨŋo gorí̵anɨ?\" nɨyaiwirɨ sɨŋwí̵ wɨnɨmɨnɨrɨ nerɨ aiwɨ rɨpí̵wo eŋagɨ nánɨ oxí̵ apɨxí̵ uyimároarɨŋagí̵a o yopa nɨmegɨnɨmɨ 4ayo xámɨ numearɨ aŋí̵nɨ nurɨ \"Jisaso óí̵ rɨyimɨ punɨŋoɨ.\" nɨyaiwirɨ omɨ sɨŋwí̵ wɨnɨmɨnɨrɨ nánɨ íkí̵á womɨ nɨpeyirɨ wenɨŋí̵ nerɨ roŋáná 5Jisaso nɨbɨrɨ e nɨrónapɨmáná sɨŋwí̵ anání̵í̵yí̵ Sakiasomɨ nɨwɨnɨrɨ re urɨŋɨnigɨnɨ, \"Sakiase, aŋí̵nɨ wepí̵neɨ. Sí̵á rɨyi joxɨ tí̵nɨ ŋweámí̵ɨnɨ. Dɨxí̵ aŋí̵ e nánɨ owaiyɨ.\" urí̵agɨ 6o aŋí̵nɨ nɨwepí̵nɨrɨ yayí̵ tí̵nɨ nɨwirɨmeámɨ xegí̵ aŋí̵ e nánɨ nɨmeáa uŋɨnigɨnɨ. 7Xegí̵ aŋí̵ e nánɨ nɨwirɨmeámɨ u'agɨ ámá ní̵nɨ sɨŋwí̵ e nɨwɨnɨro wikí̵ dɨŋí̵ nɨwiaiwiro re rɨnɨgí̵awixɨnɨ, \"Ámá í̵wí̵ yarɨŋí̵ o tí̵nɨ ŋweámɨnɨrɨ nánɨ pí nánɨ uŋoɨ?\" rɨnarí̵ná 8Sakiaso e'í̵ nɨrómáná Jisasomɨ re urɨŋɨnigɨnɨ, \"Ámɨnáoxɨnɨ, nɨgí̵ iyí̵á í̵á amɨpí ní̵nɨ bɨ biau' kɨkɨrí̵ nepayómáná bɨ ámá uyípeayí̵ imónɨgí̵áyo mɨnɨ wimí̵árɨnɨ. Ámá gɨyí̵ gɨyo nionɨ yapí̵ nɨwíwapɨyirɨ nɨgwí̵ í̵wí̵ urápɨŋáyo wigí̵ í̵wí̵ urápɨŋáyí̵ tí̵nɨ nionɨyá wí tí̵nɨ seáyɨ e nikwiárɨrɨ mɨnɨ wimí̵árɨnɨ.\" urí̵agɨ 9Jisaso re urɨŋɨnigɨnɨ, \"Agwɨ ámá ro arí̵o Ebɨrí̵amo Gorɨxomɨ dɨŋí̵ nɨwɨkwí̵rorɨ yagí̵pa axí̵pɨ nerɨ nɨsanɨrɨ e'agɨ nánɨ Gorɨxo rɨxa yokwarɨmí̵ nɨwiirɨ yeáyí̵ uyimɨxemeaŋoɨ. 10Ayí̵ rɨpɨ nánɨrɨnɨ. Ámá imónɨŋáonɨ ámá í̵wí̵ ne'ra nuro anɨŋí̵ ikeamónanɨro yarɨgí̵áyo nánɨ pí̵á nerɨ yeáyí̵ uyimɨxemeámɨnɨrɨ bɨŋáonɨrɨnɨ.\" rɨŋɨnigɨnɨ.\nEwayí̵ ikaxí̵ omɨŋí̵ wiiarɨgí̵á we' wu'kau' nánɨrɨnɨ.11Ámá ayí̵ xwɨyí̵á apɨ arí̵á nɨwiro Jerusaremɨ Jisaso warɨŋe nánɨ rɨxa aŋwɨ e imónɨŋagɨ nɨwɨnɨro dɨŋí̵ re nɨmóa ugí̵awixɨnɨ, \"Gorɨxo nene xwioxí̵yo mɨmeámí̵ nerɨ neameŋweaní̵ rɨxa nimónɨnɨŋoɨ. Jisaso Jerusaremɨ nɨre'morí̵ná e'máyo mɨxí̵ nuxí̵dowárɨmáná mɨxí̵ ináyí̵ nimónɨrɨ xwioxí̵yo mɨmeámí̵ nerɨ neameŋweanɨŋoɨ.\" Dɨŋí̵ e nɨmóa warí̵ná Jisaso \"O negí̵ mɨxí̵ ináyí̵ apaxí̵ me' nimónɨmenɨŋoɨ.\" oyaiwípoyɨnɨrɨ ewayí̵ xwɨyí̵á bɨ nurɨrɨ 12re urɨŋɨnigɨnɨ, \"Ámá ámɨná wo mɨxí̵ ináyí̵ imónaurɨ ámɨ nɨbɨrɨ xegí̵ ámáyo meŋwearɨ emí̵ánɨrɨ aŋí̵ ná jí̵amɨ imónɨŋí̵mɨ umɨnɨrɨ nerí̵ná 13xegí̵ xɨnáíwánɨŋí̵ nimónɨro omɨŋí̵ wiarɨgí̵á we' wu'kau' awamɨ 'Eɨnɨ.' nurɨrɨ nɨgwí̵ gorí̵ ámá anɨŋí̵ miní̵ omɨŋí̵ emá wau' wo nero meaarɨgí̵o wonɨ wonɨ nɨwia nurɨ re urɨŋɨnigɨnɨ, 'Nɨgwí̵ nionɨ seaiaparɨŋá rɨpɨ sayá imɨxɨpí̵rí̵a nánɨ bisɨnisí̵ nimɨxa warí̵ná seaímeáɨmɨgɨnɨ.' nurɨmɨ u'áná 14ámá aŋí̵ e xí̵o tí̵nɨ ŋweagí̵áyí̵ wigí̵ xwioxí̵yo dánɨ wikí̵ dɨŋí̵ nɨwiaiwiro wigí̵ ámá wíyo re urowárɨgí̵awixɨnɨ, 'Mɨxí̵ ináyí̵ imɨmɨxɨmí̵ yarɨŋomɨ nuro \"O nene neameŋweaní̵a nánɨ mɨneaimónarɨnɨ.\" urí̵poyɨ.' urowárí̵agí̵a awa nuro mɨxí̵ ináyí̵ imɨmɨxɨmí̵ yarɨŋomɨ e urí̵agí̵a aiwɨ 15o ámɨná bí̵omɨ mɨxí̵ ináyí̵ nimɨxɨrɨ xegí̵ aŋí̵ e nánɨ urowárɨŋɨnigɨnɨ. O rɨxa mɨxí̵ ináyí̵ nimónɨrɨ aŋí̵ e nɨre'morí̵ná awa bisɨnisí̵ nimɨxɨrí̵ná nɨgwí̵ sayá rí̵a imɨxí̵awixɨnɨrɨ sɨŋwí̵ owɨnɨmɨnɨrɨ re rɨŋɨnigɨnɨ, 'Gí̵ omɨŋí̵ niiarɨgí̵á nɨgwí̵ wiŋáwa obí̵poyɨ.' ráná 16wo nɨbɨrɨ re urɨŋɨnigɨnɨ, 'Negí̵ neameŋweaŋoxɨnɨ, nɨgwí̵ gorí̵ joxɨ niapɨŋo tí̵nɨ bisɨnisí̵ nimɨxa nurí̵ná rɨxa we' wu'kau' sayá imɨxɨŋárɨnɨ.' urí̵agɨ 17o re urɨŋɨnigɨnɨ, 'Gí̵ omɨŋí̵ niiarɨŋí̵ naŋoxɨnɨ, ayí̵ awiaxí̵rɨnɨ. Joxɨ nɨgwí̵ nionɨ siapɨŋáo tí̵nɨ nionɨ rɨrɨŋápa xɨxenɨ eŋí̵ nánɨ gapɨmaní̵ nimónɨrɨ aŋí̵ we' biau'mɨ meŋweáɨrɨxɨnɨ.' urɨŋɨnigɨnɨ. 18Ámɨ wo nɨbɨrɨ re urɨŋɨnigɨnɨ, 'Negí̵ neameŋweaŋoxɨnɨ, nɨgwí̵ gorí̵ joxɨ niapɨŋo tí̵nɨ bisɨnisí̵ nimɨxa nurí̵ná rɨxa we' wu' sayá imɨxɨŋárɨnɨ.' urí̵agɨ 19mɨxí̵ ináyo re urɨŋɨnigɨnɨ, 'Joxɨ enɨ gapɨmaní̵ nimónɨrɨ aŋí̵ we' bimɨ meŋweáɨrɨxɨnɨ.' urɨŋɨnigɨnɨ. 20Ámɨ wo nɨbɨrɨ re urɨŋɨnigɨnɨ, 'Negí̵ neameŋweaŋoxɨnɨ, nɨgwí̵ joxɨ niapɨŋo nionɨ írɨkwí̵yo wowí̵ nerɨ tɨŋáo sɨnɨ riworɨnɨ. 21Joxɨ xeanɨŋí̵ rarɨŋoxɨ eŋagɨ nánɨ wáyí̵ niní̵agɨ \"Nɨgwí̵ ro xwɨrí̵á ikɨxe'ánáyí̵, iwaŋí̵ neaní̵árí̵anɨ?\" nɨyaiwirɨ bisɨnisí̵ wí mimɨxɨŋárɨnɨ. Joxɨ amɨpí ámá wa tí̵áyí̵ dɨxí̵ mearɨ aiwá ámá wa ɨwí̵á urí̵áyí̵ dɨxí̵ mirɨ yarɨŋoxɨ eŋagɨ nánɨ rɨrarɨŋɨnɨ.' urí̵agɨ 22o re urɨŋɨnigɨnɨ, 'Omɨŋí̵ niiarɨŋí̵ sumí roxɨnɨ, jɨwanɨŋoxɨ nɨrí̵í̵yo dánɨ xwɨyí̵á rɨmearɨmí̵ɨnɨ. Nionɨ xeanɨŋí̵ rarɨŋáonɨ amɨpí ámá wa tí̵áyí̵ nɨgí̵ mearɨ aiwá wa ɨwí̵á urí̵áyí̵ nɨgí̵ mirɨ yarɨŋáonɨ eŋagɨ nánɨ joxɨ nɨjí̵á imónɨŋagɨ nánɨ 23pí nánɨ nɨgwí̵ nionɨ siapɨŋáo nɨgwí̵ aŋí̵yo mɨnɨtipa eŋí̵rɨnɨ. E nɨtɨrɨ sɨŋwɨrɨyí̵, nɨgwí̵ o tí̵nɨ ámɨ bɨ seáyɨ e ikwiárɨnɨŋáná meámɨnɨrɨ e'árɨnɨ.' nurɨrɨ 24ámá aŋwɨ e rogí̵áyo re urɨŋɨnigɨnɨ, 'Ámá romɨ nɨgwí̵ ro nurápɨro nɨgwí̵ we' wu'kau' tí̵ŋomɨ mɨnɨ wípoyɨ.' urí̵agɨ 25awa re urɨgí̵awixɨnɨ, 'Ai, negí̵ neameŋweaŋoxɨnɨ, o rɨxa we' wu'kau' tí̵ŋorɨnɨ. Pí nánɨ ámɨ wo wirí̵ɨnɨ?' urí̵agí̵a 26o re urɨŋɨnigɨnɨ, 'Nionɨ re seararɨŋɨnɨ, \"Ámá gɨyí̵ gɨyí̵ nionɨ wiŋápɨ píránɨŋí̵ nɨmero xwe' nimɨxɨrí̵náyí̵ ámɨ wínɨ meapí̵rí̵árɨnɨ. Gɨyí̵ gɨyí̵ nionɨ wiŋápɨ mɨmepa nerɨ kikií̵á nerí̵náyí̵ apɨ aí ámɨ nurápɨmí̵árɨnɨ.\" seararɨŋɨnɨ. 27E nerɨ aiwɨ nionɨ tí̵nɨ mɨxí̵ imónarɨŋwáyí̵ \"O negí̵ mɨxí̵ ináyí̵ nimónɨrɨ neameŋweanɨ nánɨ mɨneaimónarɨnɨ.\" yaiwíí̵áyo nɨwirɨmeámɨ nɨbɨro gí̵ sɨŋwí̵ anɨŋae' dánɨ pɨkípoyɨ.' urɨŋɨnigɨnɨ.\" 28Jisaso ewayí̵ xwɨyí̵á apɨ nurárɨmɨ Jerusaremɨ nánɨ nɨyirí̵ná xámɨ umeaŋɨnigɨnɨ.\nJerusaremɨyo nɨre'morí̵ná mɨxí̵ ináyí̵ re'moarɨgí̵ápa re'moŋí̵ nánɨrɨnɨ.29Jisaso aŋí̵ onɨmiá biau' —Aŋí̵ apiau' dí̵wí̵ Oripi rɨnɨŋí̵pimɨ dánɨ aŋwɨ e imónɨnɨ. Apiau' yoí̵ Betɨpasi rɨnɨŋí̵pɨ tí̵nɨ Betani rɨnɨŋí̵pɨ tí̵nɨ tí̵ŋí̵ e aŋwɨ e nɨre'morí̵ná wiepɨsarɨŋí̵yí̵ wau'mɨ re urowárɨŋɨnigɨnɨ, 30\"Awagwí aŋí̵ jí̵apimɨ nánɨ nuri nɨre'morí̵ná dogí sɨpɨkí̵ e yurárɨnɨŋagɨ wɨní̵ío —Sɨnɨ ámá seáyɨ e e'í̵ mɨŋweaarɨgí̵orɨnɨ. Omɨ níkweari nɨmeámɨ bí̵piyɨ. 31Ámá wo sɨŋwí̵ neanɨrɨ 'Awagwí pí nánɨ íkweaarɨŋiɨ?' earánáyí̵, re urí̵piyɨ, 'Ámɨnáo seáyɨ e e'í̵ nɨŋwearɨ nɨmeámɨ umɨnɨrɨ nánɨ yearowárɨŋoɨ.' urí̵piyɨ.\" urowárí̵agɨ 32awau' nuríná xí̵o urí̵í̵pa axí̵pɨ eŋagɨ nɨwɨnɨri 33rɨxa dogí sɨpɨko íkweaarí̵ná xiáwowa re urɨgí̵awixɨnɨ, \"Pí nánɨ dogíomɨ íkweaarɨŋiɨ?\" urí̵agí̵a 34awau' \"Yegí̵ Ámɨnáo seáyɨ e e'í̵ nɨŋwearɨ nɨmeámɨ unɨ nánɨ íkweaarɨŋwiɨ.\" nurɨri 35Jisaso pwarɨŋe nánɨ nɨmeámɨ nuri e nurárɨmáná wigí̵ rapɨrapí̵ seáyɨ e yínɨgí̵ápɨ seáyɨ e nɨwikwiáriro Jisasomɨ seáyɨ e ŋwɨráráná 36dogíomɨ e'í̵ nɨŋwearɨ nɨmeámɨ warí̵ná oxí̵ apɨxí̵ xí̵o tí̵nɨ warɨgí̵áyí̵ mɨxí̵ ináyí̵yo yayí̵ wianɨro yarɨgí̵ápa wigí̵ iyí̵á saŋwí̵yo rí̵kárɨnɨgí̵áyí̵ nɨmearo óí̵ e íkwiaŋwí̵ neapára nuro 37o rɨxa Jerusaremɨ tí̵ŋí̵ aŋwɨ e nɨre'morí̵ná dí̵wí̵ mɨŋí̵ Oripiyɨ rɨnɨŋí̵pimɨ ipí̵mieaarí̵ná xegí̵ wiepɨsarɨŋí̵ obaxí̵ xí̵o tí̵ŋí̵ e epí̵royí̵ egí̵áyí̵ re egí̵awixɨnɨ. Emɨmí̵ Jisaso yarɨŋí̵ ní̵nɨyí̵ sɨŋwí̵ wɨnayigí̵á nánɨ yayí̵ seáyɨmɨ dánɨ nero Gorɨxo nánɨ rí̵aiwánɨŋí̵ nɨrɨro yayí̵ numero 38re nɨra ugí̵awixɨnɨ, \"Mɨxí̵ ináyí̵ Ámɨnáo neaurowáriŋí̵ ro oyá dɨŋí̵ tí̵nɨ seáyɨ e oimónɨnɨ. 'Aŋí̵namɨ ŋweaŋoxɨnɨ, joxɨ nɨwayɨrónɨrɨ oŋweanɨ.' neaimónarɨnɨ. Omɨnɨ seáyɨmɨ dánɨ yayí̵ oumeaneyɨ.\" nɨra warí̵ná 39Parisi wa ámá epí̵royí̵ egí̵áyo áwɨnɨmɨ dánɨ re urɨgí̵awixɨnɨ, \"Neare'wapɨyarɨŋoxɨnɨ, dɨxí̵ wiepɨsarɨŋí̵yo mɨxí̵ nurɨrɨ 'E mɨrɨpa e'poyɨ.' ureɨ.\" urí̵agí̵a aí 40o re urɨŋɨnigɨnɨ, \"Wí pí̵nɨ wiárɨpí̵rɨme'oɨ. Pí̵nɨ nɨwiárɨrí̵náyí̵, sí̵ŋá tɨyí̵ enɨ rí̵aiwánɨŋí̵ nɨrɨro nionɨ nánɨ Gorɨxomɨ seáyɨ e umepí̵ráoɨ.\" urɨŋɨnigɨnɨ.\nJisaso Jerusaremɨ nánɨ ŋwí̵ eaŋí̵ nánɨrɨnɨ.41Jisaso rɨxa Jerusaremɨ tí̵ŋí̵ e aŋwɨ e nɨre'morí̵ná aŋí̵ apimɨ nɨwɨnɨrí̵ná ŋwí̵ nearɨ 42re rɨŋɨnigɨnɨ, \"Jerusaremɨ ŋweáyí̵ne' nionɨ e'í̵ píránɨŋí̵ seaŋwɨrárɨpaxí̵ imónɨŋápɨ nánɨ nɨjí̵á nimónɨro sɨŋwɨrɨyí̵, ayí̵ naŋí̵ imónɨmɨnɨrɨ eŋí̵rɨnɨ. E nerɨ aiwɨ nionɨ segí̵ sɨŋwí̵ anɨgí̵e dánɨ pí̵ní̵nɨŋí̵ imónɨŋagɨ nánɨ seyí̵ne' mají̵á imónɨŋoɨ. 43Rí̵we'ná ámá seyí̵ne' tí̵nɨ mɨxí̵ inarɨgí̵áyí̵ awí nɨseamero segí̵ ákɨŋápimɨ pɨxemoánanɨro nánɨ xwí̵á waíwí̵nɨŋí̵ nɨta nɨpeyiro awí xapɨxapí̵ nɨseamudí̵mómáná 44segí̵ aŋí̵ pɨpɨnamí̵ ne'ra uro niaíwí̵ pɨpɨkímí̵ ero nero aŋí̵ nɨmɨrɨrí̵ná sí̵ŋá nɨkɨkírónɨga peyinɨŋí̵yí̵ bɨ xe okɨkírónɨnɨrɨ sɨŋwí̵ wɨnɨpí̵rí̵ámanɨ. Yeáyí̵ seayimɨxemeámí̵a nánɨ seaímeáagɨ aiwɨ seyí̵ne' mí mɨnómɨxɨpa yarɨŋagí̵a nánɨ e e seaikárɨpí̵rí̵árɨnɨ\" rɨŋɨnigɨnɨ.\nAŋí̵ rɨdɨyowá yarɨgí̵iwámɨ dánɨ mɨxí̵ urowárapɨŋí̵ nánɨrɨnɨ.45Jisaso rɨxa Jerusaremɨ nɨre'morɨ aŋí̵ naŋwí̵ Gorɨxo nánɨ rɨdɨyowá yarɨgí̵iwámɨ nɨpáwirɨ ámá makerí̵á nimɨxɨro naŋwí̵ rɨdɨyowá nánɨ bí̵ yarɨgí̵áyo mɨxí̵dámí̵ nɨwirí̵ná 46re urɨŋɨnigɨnɨ, \"Bɨkwí̵ Gorɨxoyápimɨ xegí̵ aŋí̵ riwá nánɨ re nɨrɨnɨrɨ eánɨnɨ, 'Aŋí̵ nionɨyáyí̵ ámá nɨbɨro xwɨyí̵á rɨrɨmí̵ nipí̵rí̵iwárɨnɨ.' nɨrɨnɨrɨ eánɨŋagɨ aiwɨ seyí̵ne' aŋí̵ ámá yapí̵ nɨwiepɨsiro í̵wí̵ uráparɨgí̵áyí̵yáiwánɨŋí̵ imɨxarɨŋoɨ.\" urɨŋɨnigɨnɨ.\n47O sí̵á ayí̵ ayo aŋí̵ iwámɨ dánɨ ámáyo ure'wapɨyarí̵ná apaxí̵pánɨŋí̵ imónɨgí̵á xwe'owa tí̵nɨ ŋwí̵ ikaxí̵ eánɨŋí̵pɨ mewegí̵áwa tí̵nɨ Judayí̵ ámɨná seáyɨ e imónɨgí̵áwa tí̵nɨ omɨ \"Opɨkianeyɨ.\" nɨrɨro aiwɨ 48oxí̵ apɨxí̵ ní̵nɨ oyá xwɨyí̵á arí̵á wianɨro aga nɨwimónarɨŋagɨ nánɨ omɨ pɨkipaxí̵ bɨ mimónɨŋagɨ nánɨ sɨŋwí̵ wɨnaxí̵dɨmegí̵awixɨnɨ.\nCopyright information for `AAK\nWelcome to STEP Bible\nFrom Tyndale House, Cambridge UK\nUse the search box to find Bibles, commentaries, passages, search terms, etc. Here are some examples:\nExamples to use the search box to find Bibles, passages, search terms, etc.-\nESVGen 1\nThis shows how to quickly lookup a passage.NIVESVKJVGen 1\nLooking up a passage in three different translations is also easy.ESVbrother\nThis asks STEP to search for the Greek word for 'brother' and show the results in the ESV.NIVESVlandhe.sed\nThis example runs both a 'Hebrew word search' and a 'Text' search and shows the results in both the NIV and ESV.ESVthroneDavidIsa-Rev\nYou can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.KJVTHGNTJohn 1\nInterlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.\nExamples of some Bible study tools +\nKJVCol 3 Color code grammar\nHighlight all the imperative verbs with red underlinesKJVCol 1 Color code grammar\nHighlight main verbs (green underlines) and supporting verbs (purple)KJVMat 1 Color code grammar\nHighlight the number (plural in bold) and gender (male in blue, feminine in red, neuter in black) of wordsESV1Jo 1 Quick tryout links\nHighlight frequent words in the chapter or book\nExamples to enable color code grammar +\nKJVEph 1 Color code grammar\nLook at KJV New Testament with color highlighted verbsSBLGRom 12 Color code grammar\nLook at Greek New Testament with color code grammar, Greek root word and English vocabularyCUnCol 1 Color code grammar\nLook at Chinese Union New Testament with color highlighted verbsSBLGKJVCUNEph 5 Color code grammar\nLook at Greek, English and Chinese New Testament with color code grammar\n© Tyndale House, Cambridge, UK - 2019","id":"<urn:uuid:d39336d6-8145-48a2-bfb0-692b638a0d85>","dump":"CC-MAIN-2019-51","url":"https:\/\/www.stepbible.org\/?q=version=AAK%7Creference=Luk.19","date":"2019-12-13T03:14:09Z","file_path":"s3:\/\/commoncrawl\/crawl-data\/CC-MAIN-2019-51\/segments\/1575540548537.21\/warc\/CC-MAIN-20191213020114-20191213044114-00132.warc.gz","language":"aak","language_score":0.9999550581,"language_script":"Latn","minhash_cluster_size":2,"top_langs":"{\"aak_Latn_score\": 0.9999550580978394}","num_words":1465,"character_repetition_ratio":0.062,"word_repetition_ratio":0.011,"special_characters_ratio":0.178,"stopwords_ratio":0.145,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Matthew 18\n\"Go seáyɨ e imónɨní̵árɨnɨ?\" urɨgí̵á nánɨrɨnɨ.1Íná wiepɨsarɨŋowa \"Noneyá negí̵ wo seáyɨ e neaimónɨní̵o gorɨnɨ?\" nɨyaiwiro Jisaso tí̵ŋí̵ e aŋwɨ e nɨbɨro re urɨgí̵awixɨnɨ, \"Joxɨ rɨxa mɨxí̵ ináyí̵ nimónɨrɨ neameŋweaŋáná noneyá wo go seáyɨ e neaimónɨní̵árɨnɨ?\" urí̵agí̵a 2o niaíwí̵ onɨmiá bimɨ \"Eɨnɨ.\" nurɨrɨ áwɨnɨ e nurárɨmáná 3re urɨŋɨnigɨnɨ, \"Nionɨ nepa seararɨŋɨnɨ. Soyí̵ne' dɨŋí̵ 'Ayo seáyɨ e omu'rónɨmɨnɨ.' yaiwiarɨgí̵ápɨ dɨŋí̵ yaíkiá mɨmopa ero niaíwí̵ onɨmiánɨŋí̵ mimónɨpa ero niaíwí̵ 'Ámá wo seáyɨ e nɨnimónɨrí̵ná ayí̵ ananɨrɨnɨ.' yaiwiarɨgí̵ápa axí̵pɨ e mɨyaiwipa ero nerí̵náyí̵, aŋí̵namɨ ŋweaŋoyá xwioxí̵yo wí páwipaxí̵ menɨnɨ. 4Ámá 'Seáyɨ e imónɨŋáonɨmanɨ. Niaíwí̵ rɨpɨ yapɨ imónɨŋɨnɨ.' yaiwíí̵á gɨyí̵ gɨyí̵ aŋí̵namɨ ŋweaŋo xwioxí̵yo mɨmeámí̵ nerɨ meŋweaní̵ápimɨ nɨpáwiro seáyɨ e imónɨpí̵rí̵árɨnɨ. 5Gɨyí̵ gɨyí̵ nionɨ nɨnɨxí̵dɨro nánɨ ámá niaíwí̵ rɨpiamí̵nɨŋí̵ nɨmimónɨrónáyí̵ ayí̵ nionɨ ení̵nɨŋí̵ nɨmimónarɨŋoɨ. 6E nerɨ aí ámá niaíwí̵ rɨpiánɨŋí̵ sɨnɨ dɨŋí̵ nɨkwí̵roanɨro yarɨgí̵áyo mɨrɨrakí̵ wiarɨgí̵á gɨyí̵ gɨyo Gorɨxo xeanɨŋí̵ rí̵á tí̵ŋí̵ wikárɨní̵á eŋagɨ nánɨ sɨnɨ mɨrɨrakí̵ mɨwinɨŋáná ámá wa sí̵ŋá tí̵nɨ siŋwí̵yo gwí̵ nɨjimáná rawɨrawáyo mamówáránáyí̵ rí̵nɨŋí̵ xwe' nɨwinɨrɨ aiwɨ Gorɨxo wimɨnɨrɨ eŋí̵pɨ tí̵nɨ xɨxenɨ mimónɨŋagɨ nánɨ ayí̵ ananɨrɨnɨ. 7Ámá wíyo óreámioápoyɨnɨrɨ wíwapɨyarɨgí̵áyí̵ aweyɨ! Sí̵á wɨyi ayí̵ mají̵á wórɨní̵árɨnɨ. Gorɨxo xeanɨŋí̵ wikárɨní̵á eŋagɨ nánɨ dɨŋí̵ sɨpí wíwɨnɨgɨnɨ. Ámá wíyo óreámioápoyɨnɨrɨ wíwapɨyipí̵rí̵á aiwɨ ámá e wíwapɨyíí̵áyí̵ xeanɨŋí̵ wímeaní̵á eŋagɨ nánɨ aweyɨ! Sí̵á wɨyi ayí̵ mají̵á wórɨní̵árɨnɨ. 8Dɨxí̵ we'u' tí̵nɨranɨ, sɨkwu' tí̵nɨranɨ, í̵wí̵ nánɨ nɨsimónɨrí̵náyí̵ 'O rí̵á anɨŋí̵ wearɨŋí̵yo nikeaárɨnɨgɨnɨ.' nɨyaiwirɨ nɨwákwínɨrɨ emɨ morí̵ɨnɨ. E ninɨrí̵náyí̵, rí̵nɨŋí̵ xwe' nɨsinɨrɨ aiwɨ we' rasí̵á sɨkwí̵ rasí̵á eŋoxɨ dɨŋí̵ nɨyɨmɨŋí̵pɨ anɨŋí̵ ŋwearí̵a nánɨ nɨmearí̵náyí̵ ayí̵ ananɨrɨnɨ. Mɨwákwínɨpa nerɨ we' nu'kau'nɨ tí̵nɨ sɨkwí̵ nu'kau'nɨ tí̵nɨ sɨnɨ eŋánáyí̵, o rí̵áyo nɨsikeaárɨrí̵ná ayí̵ naŋí̵manɨ. 9Dɨxí̵ sɨŋwí̵yi enɨ 'Í̵wí̵ apɨ eɨ.' rɨránáyí̵, 'Gorɨxo rí̵á anɨŋí̵ wearɨŋí̵yo nikeaárɨnɨgɨnɨ.' nɨyaiwirɨ sɨŋwí̵yi nɨyónɨrɨ emɨ morí̵ɨnɨ. E ninɨrí̵náyí̵, rí̵nɨŋí̵ xwe' nɨsinɨrɨ aiwɨ sɨŋwí̵ wí̵onɨ anɨŋoxɨ dɨŋí̵ nɨyɨmɨŋí̵pɨ anɨŋí̵ ŋwearí̵a nánɨ nɨmearí̵náyí̵ ayí̵ ananɨrɨnɨ. Mɨyónɨpa nerɨ sɨnɨ sɨŋwí̵ nɨwau'nɨ tí̵nɨ anɨŋánáyí̵, Gorɨxo rí̵áyo nɨsikeaárɨrí̵ná ayí̵ naŋí̵manɨ.\nEwayí̵ ikaxí̵ sipɨsipí̵ wo aní̵nɨŋí̵ nánɨrɨnɨ.10\"Niaíwí̵ onɨmiá rɨpia bimɨ peayí̵ mɨwianɨpanɨ. Ayí̵ rɨpɨ nánɨ seararɨŋɨnɨ, 'Aŋí̵nají̵ apiamɨ awí mearoarɨgí̵áyí̵ aŋí̵namɨ Gorɨxoyá sí̵mɨmaŋí̵mɨnɨ ŋweaarɨŋagí̵a nánɨ peayí̵ wí mɨwianɨpanɨ.' seararɨŋɨnɨ. 11Ayí̵ rɨpɨ nánɨrɨnɨ. Ámá imónɨŋáonɨ ámá í̵wí̵ ne'ra nuro anɨŋí̵ ikeamónanɨro yarɨgí̵áyo nánɨ pí̵á nerɨ yeáyí̵ uyimɨxemeámɨnɨrɨ bɨŋáonɨrɨnɨ.\" urɨŋɨnigɨnɨ. 12O xɨxewisí̵ ikaxí̵ re urɨŋɨnigɨnɨ, \"Segí̵ dɨŋí̵ arɨrerɨnɨ? 'Ámá wo xegí̵ sipɨsipí̵ 100 eŋáná wo aní̵náná bí̵bɨ 99 eŋí̵pɨ dí̵wí̵yo nɨwárɨmɨ nurɨ wí̵o nánɨ pí̵á mepa enɨgɨnɨ.' rɨyaiwiarɨŋoɨ? Oweoɨ pí̵á enɨŋoɨ. 13Ámɨ rɨxa nɨmearí̵náyí̵ nepa seararɨŋɨnɨ. Yayí̵ sipɨsipí̵ 99 maní̵nɨŋí̵pɨ nánɨ winarɨŋí̵pí̵nɨŋí̵ winɨní̵ámanɨ. Aní̵ní̵o nánɨ aga yayí̵ seáyɨmɨ dánɨ winɨní̵árɨnɨ. 14Segí̵ ápo, aŋí̵namɨ ŋweaŋoyí̵ enɨ 'Niaíwí̵ onɨmiá apia yapɨ imónɨgí̵áyí̵ wí oaní̵ní̵poyɨ.' mɨyaiwinɨnɨ.\" urɨŋɨnigɨnɨ.\n\"Segí̵ wo í̵wí̵ síánáyí̵, re e'í̵rɨxɨnɨ.\" urɨŋí̵ nánɨrɨnɨ.15O re urɨŋɨnigɨnɨ, \"Ámá nionɨ nɨnɨxí̵dɨro nánɨ rɨrɨxí̵meá imónɨŋí̵yí̵ wo í̵wí̵ sikáránáyí̵, joxɨ nurɨ xegí̵pɨ ŋweaŋagɨ nɨwɨnɨrí̵ná joxɨ dɨxí̵pɨ nɨwímearɨ í̵wí̵ xí̵o sikárí̵í̵pɨ nánɨ yumí̵í yarɨŋí̵ wirí̵ɨnɨ. O arí̵á síánáyí̵ joxɨ naŋí̵ wimɨxí̵agɨ nánɨ sɨnɨ rɨrɨxí̵meá imónɨŋí̵yí̵ wónɨŋí̵ nimónɨrɨ enɨŋoɨ. 16E nerɨ aí joxɨ arí̵á mɨsipa yarɨŋagɨ nɨwɨnɨrí̵náyí̵, ŋwí̵ ikaxí̵ nɨrɨnɨrɨ eánɨŋí̵pɨ tí̵nɨ xɨxenɨ nerɨ ámá wa re rɨpí̵rɨ nánɨ, 'None enɨ o yarɨŋí̵ wíáná o \"Oweoɨ, nionɨmanɨ.\" rarɨŋagɨ arí̵á wíwɨnɨ.' rɨpí̵rɨ nánɨ ámá wau'mɨranɨ, womɨranɨ, nɨwirɨmeámɨ nurɨ obaxoyí̵ne' ámɨ yarɨŋí̵ wirí̵ɨnɨ. 17O sɨnɨ arí̵á mɨseaipa yarɨŋagɨ sɨŋwí̵ nɨwɨnɨrí̵náyí̵, ámá nionɨyá sɨyikí̵ imónɨgí̵áyo áwaŋí̵ urɨrí̵ɨnɨ. Ayo enɨ arí̵á mɨwipa yarɨŋagɨ nɨwɨnɨrí̵náyí̵, re yaiwíí̵rɨxɨnɨ, 'Sɨnɨ nɨrɨxí̵meáo wí mimónɨnɨ. Rɨxa e'máyí̵nɨŋí̵ imónɨrɨ ámá takisí̵ nánɨ nɨgwí̵ nearáparɨgí̵áwánɨŋí̵ imónɨrɨ nerɨ wí eŋónɨŋí̵ imónɨnɨ.' yaiwíí̵rɨxɨnɨ. 18Nepa seararɨŋɨnɨ. Seaiepɨsarɨŋáoyí̵ne' xwí̵áyo re dánɨ 'Ayí̵ sɨpírɨnɨ.' ránáyí̵, Gorɨxo aŋí̵namɨ dánɨ enɨ soyí̵ne' sɨnɨ mɨrɨpa eŋáná o xámɨ 'Ayí̵ sɨpírɨnɨ.' rɨní̵árɨnɨ. Soyí̵ne' re dánɨ 'Ayí̵ ananɨrɨnɨ.' ránáyí̵, Gorɨxo xámɨ e'mɨ dánɨ enɨ 'Ayí̵ ananɨrɨnɨ.' rɨní̵árɨnɨ. 19Rɨpɨ enɨ seararɨŋɨnɨ. Xwí̵á tí̵yo dánɨ soyí̵ne'yá wau' amɨpí wí nánɨ dɨŋí̵ axí̵pɨnɨ nɨmori gí̵ ápo, aŋí̵namɨ ŋweaŋomɨ yarɨŋí̵ axí̵pɨnɨ wíáná o arí̵á nɨwirɨ xɨxenɨ e wimɨxɨyiní̵árɨnɨ. 20Ámá nionɨyá imónɨgí̵áyí̵ wau'nɨranɨ, wau' wonɨranɨ, nionɨ seáyɨ e nɨmeanɨro nánɨ awí eánáná nionɨ áwɨnɨ e ŋweámí̵á eŋagɨ nánɨ wigí̵ dɨŋí̵ axí̵pɨ nɨmoro yarɨŋí̵ wiarɨgí̵ápɨ gí̵ ápo arí̵á nɨwirɨ xɨxenɨ wimɨxɨyiní̵árɨnɨ.\" urɨŋɨnigɨnɨ.\nYokwarɨmí̵ anɨŋí̵ miní̵ owiípoyɨnɨrɨ urɨŋí̵ nánɨrɨnɨ.21Íná Pitao nɨbɨrɨ Jisasomɨ yarɨŋí̵ re wiŋɨnigɨnɨ, \"Ámɨnáoxɨnɨ, ámá joxɨ nɨrɨxí̵dɨrɨ nánɨ negí̵ nɨrɨxí̵meá wo í̵wí̵ ararɨ nikáránáyí̵, nionɨ enɨ xɨxenɨ xí̵o nikárí̵í̵pa yokwarɨmí̵ wiimí̵árɨnɨ? 'Í̵wí̵ we' wí̵u'mɨ dáŋí̵ wau' nikárí̵í̵pɨ nánɨ yokwarɨmí̵ nɨwiimáná eŋáná ámɨ wínɨ nikáráná yokwarɨmí̵ wiipaxí̵ menɨnɨ.' nimónarɨnɨ.\" urí̵agɨ 22Jisaso re urɨŋɨnigɨnɨ, \"Joxɨ we' wí̵u'mɨ dáŋí̵ wau' apɨnɨ yokwarɨmí̵ wiíánáyí̵, 'Ayí̵ Apánɨrɨnɨ.' rɨrɨmɨme'ɨnɨ. Joxɨ anɨŋí̵ miní̵ yokwarɨmí̵ wiirí̵a nánɨ rarɨŋɨnɨ.\" nurɨrɨ 23\"Ámá Gorɨxo xwioxí̵yo mɨmeámí̵ nerɨ umeŋweaní̵áyí̵ anɨŋí̵ miní̵ yokwarɨmí̵ wiíí̵rɨxɨnɨrɨ rí̵a neararɨnɨ?\" oyaiwípoyɨnɨrɨ ewayí̵ ikaxí̵ re urɨŋɨnigɨnɨ, \"Gorɨxo, aŋí̵namɨ meŋweaŋo, o mɨxí̵ ináyí̵ wo xegí̵ omɨŋí̵ wiiarɨgí̵áyí̵ wamɨ nɨgwí̵ nɨwirɨ 'Idáná awayá niapí̵í̵rɨxɨnɨ.' nɨyaiwirɨ nɨwimáná nɨŋweaŋɨsáná re eŋónɨŋí̵ imónɨnɨ. O 'Emá ayá wí rɨxa mu'roŋí̵rɨnɨ. Agwɨ awa nɨbɨro awayá oniapí̵poyɨ.' ráná 24awa nɨbɨro xí̵oyá urápɨgí̵ápɨ nánɨ awayá mɨnɨ nɨwirí̵ná wo xí̵oyá nɨgwí̵ xwe' ayá wí K10,000,000 urápɨŋo enɨ nɨbɨrɨ aiwɨ 25xí̵oyá xɨxenɨ e mɨwipaxí̵ eŋagɨ nánɨ mɨxí̵ ináyo xegí̵ wí̵amɨ re urɨŋɨnigɨnɨ, 'Nionɨ nɨgwí̵ meámɨ nánɨ oyá iyí̵á í̵á amɨpí nurápɨrɨ ámá wíyo bí̵ e'poyɨ. O enɨ xiepí tí̵nɨ niaíwí̵ tí̵nɨ ámá wayá xɨnáíwánɨŋí̵ nimónɨro omɨŋí̵ wiipí̵rí̵a nánɨ bí̵ nero nɨgwí̵pɨ nɨmeámɨ nɨbɨro niapí̵poyɨ.' uráná 26K10,000,000 urápɨŋo mɨxí̵ ináyoyá agwí̵ rɨwámɨ dánɨ xwí̵áyo nɨpí̵kínɨmearɨ wauní̵ nikárɨnɨrɨ re urɨŋɨnigɨnɨ, 'Nɨgwí̵ niapɨŋí̵pɨ nánɨ sɨnɨ dɨŋí̵ nɨkwí̵rorɨ yarɨŋɨnɨ. Rí̵we'ná nánɨ wenɨŋí̵ nerɨ ŋweáɨrɨxɨnɨ. Nɨnímeááná joxɨ niapɨŋí̵pa xɨxenɨ siapɨmí̵árɨnɨ.' urí̵agɨ 27mɨxí̵ ináyo wá nɨwianɨrɨ nánɨ re urɨŋɨnigɨnɨ, 'Nɨgwí̵ nionɨ siapɨŋápɨ nánɨ dɨŋí̵ peá móɨnɨ. Joxɨ ananɨ uɨ.' urí̵agɨ aiwɨ 28omɨŋí̵ wiiarɨŋo nɨpeyearɨ xegí̵ wí̵o 'Rí̵we'ná oyá enɨ xɨxenɨ niapí̵wɨnɨgɨnɨ.' nɨyaiwirɨ K100 wiŋomɨ sɨŋwí̵ nɨwɨnɨrɨ í̵á nɨxerɨ siŋwí̵ í̵á nɨyámɨxɨrɨ re urɨŋɨnigɨnɨ, 'Joxɨyánɨ rɨxa xɨxenɨ niapɨmɨnɨrɨ rɨyarɨŋɨnɨ?' urí̵agɨ 29xegí̵ omɨŋí̵ nawínɨ wiiarɨgí̵ío xwí̵áyo nɨpí̵kínɨmearɨ wauní̵ rɨxɨŋí̵ re urɨŋɨnigɨnɨ, 'Nɨgwí̵ joxɨ niapɨŋí̵pɨ nánɨ sɨnɨ dɨŋí̵ nɨkwí̵rorɨ yarɨŋɨnɨ. Rí̵we'ná nánɨ wenɨŋí̵ nerɨ ŋweáɨrɨxɨnɨ. Nɨnímeááná joxɨ niapɨŋí̵pa xɨxenɨ siapɨmí̵árɨnɨ.' urí̵agɨ aí 30wí̵o 'Rí̵we'ná niapí̵wɨnɨgɨnɨ.' mɨwimóní̵agɨ í̵á nɨxɨrɨmɨ nurɨ gwí̵ aŋí̵yo nɨŋwɨrárɨrɨ porisí̵yo re urɨŋɨnigɨnɨ, 'Nɨgwí̵ nionɨ wiŋápa xɨxenɨ niapáná ananɨ íkweawárí̵í̵rɨxɨnɨ.' urí̵agɨ 31mɨxí̵ ináyoyá omɨŋí̵ wiiarɨgí̵á wí̵a o e yarɨŋagɨ sɨŋwí̵ nɨwɨnɨro ayá winí̵agɨ nuro o e'í̵pɨ nánɨ mɨxí̵ ináyomɨ áwaŋí̵ uráná 32mɨxí̵ ináyo 'Omɨŋí̵ niiarɨŋo obɨnɨ.' nurɨrɨ omɨ rɨxa nɨwirɨmeámɨ báná o re urɨŋɨnigɨnɨ, 'Joxɨ omɨŋí̵ niiarɨŋí̵ sɨpíoxɨnɨ, joxɨ wauní̵ rɨxɨŋí̵ nɨrí̵agɨ nánɨ nɨgwí̵ ámɨ oyá niapí̵wɨnɨgɨnɨrɨ siapɨŋápɨ nánɨ dɨŋí̵ peá rɨmoíagɨ aiwɨ ámɨ joxɨ omɨŋí̵ niiarɨgí̵í wí̵omɨ pí wikárí̵ɨnigɨnɨ? 33Nionɨ ayá nɨrɨrɨmɨxɨrɨ \"Dɨxí̵ nɨgwí̵ xe owenɨ.\" rɨrí̵agɨ aiwɨ joxɨ pí nánɨ dɨxí̵ wí̵omɨ ayá murɨmɨxɨpa e'ɨnigɨnɨ?' nurɨrɨ 34wikí̵ wóní̵agɨ omɨ í̵á nɨxerɨ porisí̵yo mɨnɨ nɨwirɨ re urɨŋɨnigɨnɨ, 'Nɨgwí̵ nionɨ wiŋápa xɨxenɨ niapɨní̵e nánɨ iwaŋí̵ nɨme'pe'a u'í̵rɨxɨnɨ.' urɨŋɨnigɨnɨ.\" Jisaso ewayí̵ xwɨyí̵á e nurɨmáná 35xegí̵ wiepɨsarɨŋowamɨ re urɨŋɨnigɨnɨ, \"Ámá nionɨ nɨnɨxí̵dɨro nánɨ segí̵ se'rɨxí̵meá imónɨgí̵áyí̵ í̵wí̵ seaikárí̵ápɨ yokwarɨmí̵ mɨwiipa nerónáyí̵, mɨxí̵ ináyo xegí̵ omɨŋí̵ wiiarɨŋí̵ sɨpíomɨ wiŋí̵pa Gorɨxo enɨ axí̵pɨ e seainí̵árɨnɨ.\" urɨŋɨnigɨnɨ.\nCopyright information for `AAK\nWelcome to STEP Bible\nFrom Tyndale House, Cambridge UK\nUse the search box to find Bibles, commentaries, passages, search terms, etc. Here are some examples:\nExamples to use the search box to find Bibles, passages, search terms, etc.-\nESVGen 1\nThis shows how to quickly lookup a passage.NIVESVKJVGen 1\nLooking up a passage in three different translations is also easy.ESVbrother\nThis asks STEP to search for the Greek word for 'brother' and show the results in the ESV.NIVESVlandhe.sed\nThis example runs both a 'Hebrew word search' and a 'Text' search and shows the results in both the NIV and ESV.ESVthroneDavidIsa-Rev\nYou can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.KJVTHGNTJohn 1\nInterlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.\nExamples of some Bible study tools +\nKJVCol 3 Color code grammar\nHighlight all the imperative verbs with red underlinesKJVCol 1 Color code grammar\nHighlight main verbs (green underlines) and supporting verbs (purple)KJVMat 1 Color code grammar\nHighlight the number (plural in bold) and gender (male in blue, feminine in red, neuter in black) of wordsESV1Jo 1 Quick tryout links\nHighlight frequent words in the chapter or book\nExamples to enable color code grammar +\nKJVEph 1 Color code grammar\nLook at KJV New Testament with color highlighted verbsSBLGRom 12 Color code grammar\nLook at Greek New Testament with color code grammar, Greek root word and English vocabularyCUnCol 1 Color code grammar\nLook at Chinese Union New Testament with color highlighted verbsSBLGKJVCUNEph 5 Color code grammar\nLook at Greek, English and Chinese New Testament with color code grammar\n© Tyndale House, Cambridge, UK - 2019","id":"<urn:uuid:ba513e9f-f92a-49a7-9f59-b0c1ee562e3d>","dump":"CC-MAIN-2019-51","url":"https:\/\/www.stepbible.org\/?q=version=AAK%7Creference=Mat.18","date":"2019-12-06T16:20:46Z","file_path":"s3:\/\/commoncrawl\/crawl-data\/CC-MAIN-2019-51\/segments\/1575540488870.33\/warc\/CC-MAIN-20191206145958-20191206173958-00341.warc.gz","language":"aak","language_score":0.9999605417,"language_script":"Latn","minhash_cluster_size":2,"top_langs":"{\"aak_Latn_score\": 0.9999605417251587}","num_words":1374,"character_repetition_ratio":0.058,"word_repetition_ratio":0.012,"special_characters_ratio":0.18,"stopwords_ratio":0.134,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"1 Thessalonians 3\nTimotio eŋí̵ sɨxí̵ oweámɨxɨnɨrɨ urowárɨgí̵í nánɨrɨnɨ.1Ayɨnánɨ seyí̵ne' nɨseawárɨmɨ re nánɨ nɨbɨrane'ná amɨpí seaímeáí̵pɨ nánɨ mají̵á nimóga nu'wasáná \"Mají̵á oimónaneyɨ.\" sɨnɨ mɨneaimónɨpaxí̵ nerí̵ná re egwí̵isixɨnɨ. \"Yawawi Timotio, negí̵ nɨrɨxí̵meáo —O Gorɨxoyá xwɨyí̵á Kiraiso nánɨ yayí̵ neainarɨŋí̵pɨ wáí̵ wurɨmeiní̵a nánɨ imónɨŋí̵yí̵ worɨnɨ. O aŋí̵ Atenɨsɨyɨ rɨnɨŋí̵ rɨpimɨ yeawáráná ayí̵ ananɨrɨnɨ.\" nɨyaiwirai segí̵ tí̵ámɨnɨ nurowáre'napɨraíná Kiraisomɨ dɨŋí̵ wɨkwí̵róí̵ápɨ xaíwí̵ í̵á xɨrɨpí̵rɨ nánɨ eŋí̵ sɨxí̵ seaeámɨxɨrɨ dɨŋí̵ sɨxí̵ seamímorɨ e'wɨnɨgɨnɨrɨ urowáre'napɨgwí̵isixɨnɨ. 3Segí̵yí̵ wo aí xeanɨŋí̵ seaímeáí̵ apimɨ dánɨ ududí̵ mɨwinɨpa oenɨrɨ Timotio apɨ e e'wɨnɨgɨnɨrɨ urowáre'napɨgwí̵isixɨnɨ. E nerai aí eŋíná dánɨ Gorɨxo \"Xeanɨŋí̵ apɨ ayo xe wímeáwɨnɨgɨnɨ.\" yaiwiárɨŋene imónɨŋagwɨ nánɨ sewanɨŋí̵yí̵ne' nɨjí̵árɨnɨ. 4Xámɨ seyí̵ne' tí̵nɨ sɨnɨ nɨŋwearane'ná \"Rí̵we'ná xeanɨŋí̵ nɨneaímeanɨŋoɨ.\" mɨsearayipa reŋwanigɨnɨ? Apɨ rɨxa nɨseaímeáagɨ nánɨ seyí̵ne' \"Rɨpɨ apɨrí̵anɨ?\" nɨyaiwiro rɨxa nɨjí̵á imónɨŋoɨ. 5Ayɨnánɨ Timotiomɨ urowáre'napɨŋanigɨnɨ. Rɨxa seyí̵ne' imónɨgí̵ápɨ nánɨ \"Sɨnɨ mají̵á oimónɨmɨnɨ.\" mɨnimónɨpaxí̵ nerí̵ná o seyí̵ne' Kiraisomɨ dɨŋí̵ wɨkwí̵rogí̵ápɨ sɨnɨ píránɨŋí̵ rí̵a wɨkwí̵roŋoɨnɨrɨ mí seaómɨxɨní̵a nánɨ urowáre'napɨŋanigɨnɨ. \"Ámáyo yapí̵ wíwapɨyarɨŋo —O oborɨnɨ. O seyí̵ne' Kiraisomɨ pí̵nɨ owiárí̵poyɨnɨrɨ yapí̵ seaíwapɨyíáná none anɨŋí̵ miní̵ eŋwápɨ anɨpá imónɨnɨgɨnɨrɨ urowáre'napɨŋanigɨnɨ.\" seararɨŋɨnɨ.\nTimotio Poromɨ yayí̵ xwɨyí̵á ure'meaŋí̵ nánɨrɨnɨ.6E e'agɨ aiwɨ agwɨ Timotio seyí̵ne' tí̵ámɨnɨ pí̵nɨ nɨseawiárɨmɨ nɨbɨrɨ xwɨyí̵á yayí̵ yeainɨpaxí̵pɨnɨ áwaŋí̵ yeare'meáɨnigɨnɨ. Seyí̵ne' sɨnɨ Kiraisomɨ dɨŋí̵ wɨkwí̵roro xɨxe dɨŋí̵ sɨpí inɨro yarɨŋagí̵a sɨŋwí̵ seaní̵í̵pɨ nánɨ áwaŋí̵ yeare'meáɨnigɨnɨ. None nánɨ dɨŋí̵ nɨmoróná wá seaunɨrɨ none seyí̵ne' nánɨ \"Sɨŋwí̵ owɨnaneyɨ.\" neaimónarɨŋí̵pa seyí̵ne' axí̵pɨ Porowamɨ sɨŋwí̵ owɨnaneyɨnɨrɨ íkí̵nɨŋí̵ sɨpí seairɨ yarɨŋagí̵a sɨŋwí̵ seaní̵í̵pɨ nánɨ enɨ áwaŋí̵ yeare'meáɨnigɨnɨ. 7Gí̵ nɨrɨxí̵meáyí̵ne', Timotio apɨ áwaŋí̵ yeare'meáí̵ eŋagɨ nánɨ dɨŋí̵ rí̵á neaxepaxí̵ imónɨŋí̵pɨ tí̵nɨ xeanɨŋí̵pɨ tí̵nɨ apɨ nɨpɨnɨ neaímeaarí̵ná dɨŋí̵ sɨpí mɨneaí dɨŋí̵ sɨxí̵ ínɨŋwanigɨnɨ. O re yearí̵agɨ nánɨ, \"Kiraisomɨ sɨnɨ píránɨŋí̵ dɨŋí̵ wɨkwí̵roarɨŋoɨ.\" yearí̵agɨ nánɨ dɨŋí̵ sɨxí̵ ínɨŋwanigɨnɨ. 8Seyí̵ne' eŋí̵ neánɨro Ámɨnáo tí̵nɨ ikárɨnɨgí̵ápɨ xaíwí̵ í̵á nɨxɨrɨrónáyí̵, none seáyí̵ nikárɨnɨrane ŋweapaxí̵ eŋagɨ nánɨ seararɨŋɨnɨ. 9Gorɨxomɨ seyí̵ne' nánɨ yayí̵ anɨŋí̵ miní̵ nɨwirane aí yayí̵ seyí̵ne' nánɨ wipaxí̵pɨ tí̵nɨ xɨxenɨ mimónɨŋwɨnɨ. Ayí̵ pí nánɨnɨ marí̵áɨ, seyí̵ne' nánɨ yayí̵ nɨwirane'ná dɨŋí̵ nií̵á onɨmiá neainarɨŋí̵manɨ. Ayá wí neainarɨŋí̵ eŋagɨ nánɨ rarɨŋɨnɨ. 10Segí̵ sí̵mɨmaŋí̵ sɨŋwí̵ nɨseanɨrane Kiraisomɨ anɨŋí̵ píránɨŋí̵ dɨŋí̵ wɨkwí̵ropí̵rí̵a nánɨ sɨnɨ mimónɨgí̵ápɨ oseare'wapɨyaneyɨnɨrɨ anɨŋí̵ miní̵ ikwáwɨyiranɨ, árí̵wɨyiranɨ, wauní̵ rɨxɨŋí̵ urarɨŋwárɨnɨ.\nPoro Tesaronaika ŋweáyí̵ nánɨ rɨxɨŋí̵ wurɨyiŋí̵ nánɨrɨnɨ.11Negí̵ ápo Gorɨxo tí̵nɨ Ámɨná Jisaso tí̵nɨ awau' none seyí̵ne' tí̵ŋí̵ e baní̵wá nánɨ \"Ámɨ óí̵ neaimóisixɨnɨ.\" nimónarɨnɨ. 12None seyí̵ne' nánɨ dɨŋí̵ sɨpí nɨneairɨ arɨrá seaiarɨŋwápa seyí̵ne' enɨ axí̵pɨ xɨxe dɨŋí̵ sɨpí ninɨro arɨrá ninɨrónáranɨ, wínɨyí̵ nánɨ dɨŋí̵ sɨpí nɨwiro arɨrá nɨwirónáranɨ, ayá wí epí̵rí̵a nánɨ \"Ámɨnáo e seaimɨxí̵wɨnɨgɨnɨ.\" nimónarɨnɨ. 13Ámɨná Jisaso ámá xí̵o xegí̵ imónɨgí̵áyí̵ tí̵nɨ ámɨ nɨweapɨrí̵ná seyí̵ne' negí̵ ápo Gorɨxo sɨŋwí̵ anɨŋe dánɨ xwɨyí̵á mɨseaxekwí̵mopaxí̵ imónɨro sɨyikwí̵ mínɨgí̵áyí̵ne' imónɨro epí̵rí̵a nánɨ sí̵kí̵kí̵ seaomɨxí̵wɨnɨgɨnɨ.\nCopyright information for `AAK\nWelcome to STEP Bible\nFrom Tyndale House, Cambridge UK\nUse the search box to find Bibles, commentaries, passages, search terms, etc. Here are some examples:\nExamples to use the search box to find Bibles, passages, search terms, etc.-\nESVGen 1\nThis shows how to quickly lookup a passage.NIVESVKJVGen 1\nLooking up a passage in three different translations is also easy.ESVbrother\nThis asks STEP to search for the Greek word for 'brother' and show the results in the ESV.NIVESVlandhe.sed\nThis example runs both a 'Hebrew word search' and a 'Text' search and shows the results in both the NIV and ESV.ESVthroneDavidIsa-Rev\nYou can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.KJVTHGNTJohn 1\nInterlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.\nExamples of some Bible study tools +\nKJVCol 3 Color code grammar\nHighlight all the imperative verbs with red underlinesKJVCol 1 Color code grammar\nHighlight main verbs (green underlines) and supporting verbs (purple)KJVMat 1 Color code grammar\nHighlight the number (plural in bold) and gender (male in blue, feminine in red, neuter in black) of wordsESV1Jo 1 Quick tryout links\nHighlight frequent words in the chapter or book\nExamples to enable color code grammar +\nKJVEph 1 Color code grammar\nLook at KJV New Testament with color highlighted verbsSBLGRom 12 Color code grammar\nLook at Greek New Testament with color code grammar, Greek root word and English vocabularyCUnCol 1 Color code grammar\nLook at Chinese Union New Testament with color highlighted verbsSBLGKJVCUNEph 5 Color code grammar\nLook at Greek, English and Chinese New Testament with color code grammar\n© Tyndale House, Cambridge, UK - 2020","id":"<urn:uuid:89c244bd-563d-4d4c-99ea-901ad14178d8>","dump":"CC-MAIN-2020-10","url":"https:\/\/www.stepbible.org\/?q=version=AAK%7Creference=1Th.3","date":"2020-02-17T19:52:50Z","file_path":"s3:\/\/commoncrawl\/crawl-data\/CC-MAIN-2020-10\/segments\/1581875143079.30\/warc\/CC-MAIN-20200217175826-20200217205826-00394.warc.gz","language":"aak","language_score":0.9985150099,"language_script":"Latn","minhash_cluster_size":1,"top_langs":"{\"aak_Latn_score\": 0.9985150098800659}","num_words":715,"character_repetition_ratio":0.068,"word_repetition_ratio":0.0,"special_characters_ratio":0.172,"stopwords_ratio":0.103,"flagged_words_ratio":0.0,"lang_id_score":0.998,"perplexity_score":500.0,"cluster_detection":-1}
{"text":"1 Corinthians 12\n\"Kwíyí̵pimɨ dánɨ epaxí̵ imónɨgí̵ápɨ bɨ bɨ imónɨnɨ.\" urɨŋí̵ nánɨrɨnɨ.1Gí̵ nɨrɨxí̵meáyí̵ne', seyí̵ne' payí̵ nearo Gorɨxo xegí̵ kwíyí̵pɨ sɨxí̵ seamímoŋí̵pimɨ dánɨ e e epaxí̵ imóní̵í̵rɨxɨnɨrɨ seaimɨxɨŋí̵ seyí̵ne' yarɨŋí̵ nigí̵ápɨ nánɨ \"Seyí̵ne' xe mají̵á nero oe'poyɨ.\" mɨnimónarɨnɨ. 2Seyí̵ne' sɨnɨ Gorɨxomɨ mɨxí̵dɨpa neróná seaigí̵ápɨ nánɨ nɨjí̵á imónɨŋoɨ. Ámáyá mimóní̵ ŋwí̵á imónɨŋí̵yo —Ayí̵ xwɨyí̵á bɨ rɨpaxí̵ mimónɨŋí̵yí̵rɨnɨ. Ayo oxí̵dí̵poyɨnɨrɨ yapí̵ pí pí seaiepɨsíáná seyí̵ne' nepaxɨnɨrɨ xí̵dagí̵ápɨ nánɨ nɨjí̵á imónɨŋoɨ. 3Ayɨnánɨ \"Seyí̵ne' nɨjí̵á re oimóní̵poyɨ.\" nimónarɨnɨ. Ámá wí Gorɨxoyá kwíyí̵pimɨ dánɨ nɨrɨrí̵ná wí re rɨpaxí̵ menɨnɨ, \"Jisaso xewanɨŋo roapɨkínɨŋorɨnɨ.\" rɨpaxí̵ menɨnɨ. Ámá wí Gorɨxoyá kwíyí̵pimɨ dánɨ mɨrɨpa nerí̵náyí̵, \"Jisaso negí̵ Ámɨnáorɨnɨ.\" enɨ wí rɨpaxí̵ menɨnɨ.\n4Kwíyí̵pimɨ dánɨ e e epaxí̵ imóní̵í̵rɨxɨnɨrɨ sɨxí̵ umímoarɨŋí̵pɨ xɨxegí̵nɨ imónɨŋagɨ aiwɨ kwíyí̵ axí̵pɨ ná bɨnɨ imónɨŋí̵pimɨ dánɨnɨ yarɨgí̵árɨnɨ. 5E nerɨŋí̵yo dánɨ ámáyo seáyí̵ e e wíí̵rɨxɨnɨrɨ Ámɨnáo wimɨxarɨŋí̵pɨ xɨxegí̵nɨ eŋagɨ aiwɨ Ámɨnáo, ayí̵ ná wonɨ axorɨnɨ. 6Ananɨ nepaxí̵ imónɨgí̵ápɨ xɨxegí̵nɨ imónɨŋagɨ aiwɨ Gorɨxo, ayí̵ ná wonɨ e e epaxí̵ imóní̵í̵rɨxɨnɨrɨ eŋí̵ sɨxí̵ weámɨxarɨŋí̵rɨnɨ. 7E nerɨŋí̵ aiwɨ o ámá xí̵oyá imónɨgí̵á ní̵nɨ xɨxe arɨrá iní̵í̵rɨxɨnɨrɨ womɨnɨ womɨnɨ xegí̵ kwíyí̵yo dánɨ epaxí̵ imónɨŋí̵pɨ bɨ bɨ yaŋí̵ wiarɨŋí̵rɨnɨ. 8Bɨ bɨ yaŋí̵ nɨwirí̵ná ámá wo kwíyí̵pimɨ dánɨ xe dɨŋí̵ e'mí̵ saímí̵ nɨmorɨ ámáyo píránɨŋí̵ urɨpaxí̵ oimónɨrɨ wirɨ wo kwíyí̵ axí̵pimɨ dánɨ xe nɨjí̵á seáyɨ e nimónɨrɨ píránɨŋí̵ ure'wapɨyipaxí̵ oimónɨrɨ wirɨ 9ámɨ wo kwíyí̵ axí̵pimɨ dánɨ xe dɨŋí̵ ayá wí onɨkwí̵ronɨrɨ wirɨ ámɨ wo kwíyí̵ axí̵pimɨ dánɨ xe eŋí̵ sɨxí̵ neánɨrɨ ámá sɨmɨxí̵ yarɨgí̵áyo píránɨŋí̵ owimɨxɨnɨrɨ wirɨ 10ámɨ womɨ emɨmí̵ epaxí̵ oimónɨrɨ wirɨ ámɨ womɨ xí̵oyá xwɨyí̵á wí̵á urókiamopaxí̵ oimónɨrɨ wirɨ ámɨ womɨ ámá wí kwíyí̵ bimɨ dánɨ rarɨŋagí̵a arí̵á nɨwirí̵ná adadí̵ nɨwirɨ \"Ayí̵ kwíyí̵ apimɨ dánɨ rí̵a rarɨŋoɨ?\" yaiwipaxí̵ oimónɨrɨ wirɨ ámɨ wo ámá gwí̵ wɨrí̵ wɨrí xwɨyí̵á mí̵kí̵ apɨ apimɨ dánɨ ananɨ rɨpaxí̵ oimónɨrɨ wirɨ ámɨ womɨ xwɨyí̵á mí̵kí̵ apɨ apimɨ dánɨ arí̵á nɨwirɨ yaŋí̵ umeaipaxí̵ oimónɨrɨ wirɨ yarɨŋí̵rɨnɨ. 11Gorɨxo ámá wíyí̵ wíyo yaŋí̵ xɨxegí̵nɨ e e nɨwia nurɨ aiwɨ kwíyí̵ axí̵ ná bimɨ dánɨnɨ e e epaxí̵ imóní̵í̵rɨxɨnɨrɨ nɨwimɨxɨrí̵ná womɨ pípɨ owimɨnɨrí̵ná apɨ wiarɨŋí̵rɨnɨ. Ámɨ womɨ pípɨ owimɨnɨrí̵ná apɨ wiarɨŋí̵rɨnɨ.\n\"Obaxene imónɨŋagwɨ aiwɨ wará ná bɨní̵nɨŋí̵ imónɨŋwɨnɨ.\" urɨŋí̵ nánɨrɨnɨ.12Ámáyá wará ná bɨnɨ eŋagɨ aiwɨ nápimɨ dánɨ we' sɨkwí̵ amɨpí xɨxegí̵nɨ bɨ bɨ imónɨnɨ. Warápimɨ dánɨ amɨpí xɨxegí̵nɨ bɨ bɨ imónɨŋí̵yí̵ ní̵nɨ obaxí̵ imónɨŋagɨ aiwɨ nápɨ ná bɨnɨrɨnɨ. Ámá Kiraisoyá sɨyikí̵pɨ imónɨgí̵áyí̵ ámá warápɨ tí̵nɨ rí̵ramɨŋɨyí̵ imónɨpaxí̵rɨnɨ. 13Ayí̵ rɨpɨ nánɨrɨnɨ. Nene —Wiene Judayeneranɨ, wiene Gɨrikɨyeneranɨ, wiene xɨnáíwane'nɨŋí̵ nimónɨrane omɨŋí̵ wiiarɨŋwae'neranɨ, wiene áxeŋwarí̵ mɨneainí̵ negí̵ dɨŋí̵ tí̵nɨ emearɨŋwae'neranɨ, —Nɨnenenɨ enɨ kwíyí̵ axí̵pimɨ dánɨnɨ sɨyikí̵ ná bɨnɨ imónanɨ nánɨ wayí̵ neameairo kwíyí̵ axí̵pɨnɨ neaaínɨrɨ eŋí̵ eŋagɨ nánɨ rarɨŋɨnɨ. 14Nene nɨjí̵á re imónɨŋwɨnɨ. Ámá warápɨ, ayí̵ ná bɨnɨ mimóní̵ sɨkwí̵ranɨ, we'ranɨ, mɨŋí̵ranɨ, xɨxegí̵nɨ bɨ bɨ imónɨnɨ. 15Sɨkwu' xwɨyí̵á rɨpaxí̵ nimónɨrɨ re ránáyí̵, \"Niu'nɨ we'u'nɨ mimónɨŋagɨ nánɨ nápiyá bɨnɨmanɨ.\" ránáyí̵, \" 'Nápimɨ dánɨ bɨ imónɨŋí̵pɨmanɨ.' yaiwipaxí̵rɨnɨ.\" rɨseaimónarɨnɨ? Oweoɨ. 16Arí̵ána enɨ re ránáyí̵, \"Niɨnanɨ sɨŋwí̵yínɨ meŋagɨ nánɨ nápiyá bɨnɨmanɨ.\" ránáyí̵, \" 'Nápimɨ dánɨ bɨ imónɨŋí̵pɨmanɨ.' yaiwipaxí̵rɨnɨ.\" rɨseaimónarɨnɨ? Oweoɨ. 17Nápɨ ní̵nɨ sɨŋwí̵nɨ eŋánáyí̵, arɨge nerɨ arí̵á epaxí̵rɨnɨ? Nápɨ nɨpɨnɨ arí̵ánɨ eŋánáyí̵, arɨge nerɨ dɨŋí̵ weánɨpaxí̵rɨnɨ? 18Nápɨ, ayí̵ axí̵pɨ ná bɨnɨ mimónɨnɨ. Sɨŋwí̵ranɨ, arí̵áranɨ, apɨ apɨ e nimóga u'wɨnɨgɨnɨrɨ Gorɨxo xí̵o wimónɨŋí̵pa dɨŋí̵ neyírorɨ nimɨxɨrɨ tɨŋí̵rɨnɨ. 19Warápimɨ dánɨ amɨpí sɨkwí̵ranɨ, we'ranɨ, xɨxegí̵nɨ imónɨŋí̵pa mimóní̵ axí̵ ná bɨnɨ nimónɨrí̵náyí̵, warápɨ arɨge imónɨpaxí̵rɨnɨ? Oweoɨ, e nerí̵náyí̵, wará xegí̵ imónɨŋí̵pa bɨ imónɨpaxí̵ menɨnɨ. 20Negí̵ wará imónɨŋí̵pɨ, ayí̵ rɨpɨrɨnɨ. Warápimɨ dánɨ amɨpí xɨxegí̵nɨ we'ranɨ, sɨkwí̵ranɨ, imónɨŋí̵pɨ ayí̵ obaxí̵ aiwɨ warápɨ, ayí̵ ná bɨnɨrɨnɨ. 21Sɨŋwí̵yi xwɨyí̵á rɨpaxí̵ nimónɨmáná we'u'mɨ wí re urɨpaxí̵ menɨnɨ, \"Ná saŋí̵ mɨnɨráparɨŋu'xɨ, pí nánɨ ju'xɨ tí̵nɨ nawínɨ imónɨmí̵ɨnɨ? Niɨyínɨ ananɨ nɨgí̵pɨ ŋweapaxí̵yínɨrɨnɨ.\" urɨpaxí̵ menɨnɨ. Mɨŋí̵yi enɨ sɨkwu'mɨ wí re urɨpaxí̵ menɨnɨ, \"Ná saŋí̵ mɨnɨráparɨŋu'xɨ, pí nánɨ ju'xɨ tí̵nɨ nawínɨ ŋweámí̵ɨnɨ? Niɨyínɨ ananɨ nɨgí̵pɨ ŋweapaxí̵yínɨrɨnɨ.\" urɨpaxí̵ menɨnɨ. 22Oweoɨ, pí pí nápimɨ dánɨ imónɨŋí̵ \"Eŋí̵ meánɨŋí̵pɨrí̵anɨ?\" yaiwiarɨŋwápɨ meŋánáyí̵, omɨŋí̵ amɨpí nene nápimɨ dánɨ yarɨŋwápɨ nɨpɨkwɨnɨ epaxí̵ menɨnɨ. 23Nápimɨ dánɨ imónɨŋí̵ \"Naŋí̵ onɨmiápɨ imónɨŋí̵pɨrɨnɨ.\" yaiwiarɨŋwáyí̵ nene ananɨ píránɨŋí̵ okiyí̵á mearɨŋwárɨnɨ. Nápimɨ dánɨ imónɨŋí̵ sɨŋánɨ mɨmepaxí̵ imónɨŋí̵yí̵ píránɨŋí̵ rɨtí̵ yarɨŋwárɨnɨ. 24E nerɨ aí pí pí nápimɨ dánɨ imónɨŋí̵ \"Awiaxí̵ imónɨŋí̵pɨrí̵anɨ?\" yaiwiarɨŋwápɨ, ayí̵ rɨtí̵ mepaxí̵ imónɨŋagɨ nánɨ wí e yarɨŋwámanɨ. Gorɨxo ámá warápɨ nimɨxɨrɨ pí pí nápimɨ dánɨ eŋí̵pɨ nɨŋwɨrárɨrí̵ná \"Naŋí̵ onɨmiápɨ imónɨnɨ.\" yaiwiarɨŋwápɨ seáyɨ e imóní̵wɨnɨgɨnɨrɨ ŋwɨrárɨŋí̵rɨnɨ. 25Nápimɨ dánɨ imónɨŋí̵yí̵ mɨdɨmɨdánɨ mɨmearónɨpa ero xɨxe píránɨŋí̵ menɨro epí̵rí̵a nánɨ e ŋwɨrárɨŋí̵rɨnɨ. 26Nápimɨ dánɨ imónɨŋí̵ bɨ rí̵nɨŋí̵ wináná nápimɨ dánɨ imónɨŋí̵ nɨpɨnɨ rí̵nɨŋí̵ winárarɨŋí̵rɨnɨ. Bɨ imónɨŋí̵pimɨ yayí̵ ume'áná nɨpɨnɨ dɨŋí̵ nií̵á nɨwiga warɨŋí̵rɨnɨ.\n27Kiraisoyá sɨyikí̵pɨ imónɨgí̵áyí̵ne' oyá warápí̵nɨŋí̵ imónɨro wiyí̵ne'nɨ wiyí̵ne'nɨ oyá nápimɨ dánɨ sɨkwí̵nɨŋí̵ranɨ, we'nɨŋí̵ranɨ, xɨxegí̵nɨ imónɨro eŋoɨ. 28Gorɨxo ámá xí̵oyá sɨyikí̵pɨ imónɨgí̵áyí̵ xɨxegí̵nɨ bɨ bɨ nimóga u'í̵rɨxɨnɨrɨ rí̵peaŋí̵rɨnɨ. Wí wáí̵ wurɨmeiarɨgí̵áyí̵ imónɨro wí xewanɨŋoyá xwɨyí̵ápɨ wí̵á urókiamoarɨgí̵áyí̵ imónɨro wí ure'wapɨyarɨgí̵áyí̵ imónɨro epí̵rí̵a nánɨ rí̵peaŋí̵rɨnɨ. Xɨránɨ xɨránɨ imónɨŋí̵ apɨ apɨ nɨrí̵peámáná ámɨ wí emɨmí̵ epí̵rí̵a nánɨ imónɨro wí sɨmɨxí̵ yarɨgí̵áyo naŋí̵ wimɨxɨpí̵rí̵a nánɨ imónɨro wí dí̵wí̵ ikeamónarɨgí̵áyo arɨrá wipí̵rí̵a nánɨ imónɨro wí pí pí omɨŋí̵ yarɨgí̵áyo mepí̵rí̵a nánɨ imónɨro wí ámá gwí̵ wɨrí̵ wɨrí xwɨyí̵á mí̵kí̵ apɨ apimɨ dánɨ rɨpí̵rí̵a nánɨ imónɨro epí̵rí̵a nánɨ rí̵peaŋí̵rɨnɨ. 29Ní̵nɨ wáí̵ wurɨmeiarɨgí̵áyí̵ rimónɨŋoɨ? Ní̵nɨ wí̵á rókiamoarɨgí̵áyí̵ rimónɨŋoɨ? Ní̵nɨ ure'wapɨyarɨgí̵áyí̵ rimónɨŋoɨ? Ní̵nɨ emɨmí̵ yarɨgí̵áyí̵ rimónɨŋoɨ? 30Ní̵nɨ sɨmɨxí̵yo naŋí̵ imɨxɨpí̵rí̵a nánɨ rimónɨŋoɨ? Ní̵nɨ gwí̵ wɨrí̵ wɨrí xwɨyí̵á mí̵kí̵ apɨ apimɨ dánɨ rɨpí̵rí̵a nánɨ rimónɨŋoɨ? Ní̵nɨ xwɨyí̵á mí̵kí̵ apɨ apimɨ dánɨ rarɨgí̵ápɨ yaŋí̵ umeaipí̵rí̵a nánɨ rimónɨŋoɨ? Oweoɨ. 31E nɨsearɨrɨ aí seyí̵ne' woxɨnɨ woxɨnɨ, \"Gorɨxo ámá e e epaxí̵ imóní̵í̵rɨxɨnɨrɨ kwíyí̵pimɨ dánɨ sɨxí̵ umímoarɨŋí̵ apɨ apɨ eŋagɨ aí sa seáyɨ e imónɨŋí̵pɨ oimónɨmɨnɨ.\" nɨyaiwirɨ sí̵mí̵ xeadí̵pe'ní̵ɨrɨxɨnɨ.\nCopyright information for `AAK","id":"<urn:uuid:cc4bad33-8898-4480-a5b7-ed15558b82f5>","dump":"CC-MAIN-2020-29","url":"https:\/\/www.stepbible.org\/?q=version=AAK%7Creference=1Cor.12","date":"2020-07-05T22:59:57Z","file_path":"s3:\/\/commoncrawl\/crawl-data\/CC-MAIN-2020-29\/segments\/1593655889877.72\/warc\/CC-MAIN-20200705215728-20200706005728-00514.warc.gz","language":"aak","language_score":1.000007987,"language_script":"Latn","minhash_cluster_size":3,"top_langs":"{\"aak_Latn_score\": 1.0000079870224}","num_words":874,"character_repetition_ratio":0.085,"word_repetition_ratio":0.014,"special_characters_ratio":0.169,"stopwords_ratio":0.158,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Acts 10\nAŋí̵nají̵ wo Koniriasomɨ sɨŋánɨ urónapɨŋí̵ nánɨrɨnɨ.1Aŋí̵ yoí̵ Sisariayɨ rɨnɨŋí̵pimɨ ámá wo —O xegí̵ yoí̵ Koniriasoyɨ rɨnɨŋorɨnɨ. E'máyí̵ porisí̵ sɨmɨŋí̵ nɨwínɨro axe gwí̵ mónɨgí̵á Itariyɨ rɨnɨŋí̵yo seáyɨ e imónɨŋí̵yí̵ worɨnɨ. 2\"Gorɨxomɨ píránɨŋí̵ ouxí̵dɨmɨnɨ.\" nɨyaiwirɨ anɨŋí̵ miní̵ yarɨŋorɨnɨ. O tí̵nɨ ámá xegí̵ aŋí̵yo ŋweagí̵áyí̵ tí̵nɨ Gorɨxo nánɨ wáyí̵ nɨwinɨro nánɨ Judayí̵ uyípeayí̵yo saŋí̵ urápayirɨ nɨgwí̵ mɨnɨ wiayirɨ yarɨŋorɨnɨ. Íníná Gorɨxomɨ xwɨyí̵á rɨrɨmí̵ wiayarɨŋorɨnɨ. 3O sí̵á wɨyimɨ 3:00 p.m. imónɨŋáná orɨŋá wɨnarí̵ná aŋí̵nají̵ Gorɨxoyá wo nɨwímearɨ re urɨŋɨnigɨnɨ, \"Koniriasoxɨnɨ!\" urí̵agɨ 4o sɨŋwí̵ agwí̵ nɨwɨnárɨŋɨsáná sɨrí̵ nɨpɨkínɨrɨ re urɨŋɨnigɨnɨ, \"Ámɨnáoxɨnɨ, pírɨnɨ?\" urí̵agɨ aŋí̵najo re urɨŋɨnigɨnɨ, \"Gorɨxo xwɨyí̵á joxɨ rɨrɨmí̵ wiayarɨŋí̵pɨ arí̵á sirɨ uyípeayí̵yo saŋí̵ nurápɨrí̵ná mɨnɨ wiayarɨŋí̵pɨ sɨŋwí̵ ranɨrɨ nerɨ nánɨ yayí̵ winarɨŋagɨ nánɨ nɨrowáre'napɨŋoɨ. 5Agwɨ joxɨ ámá wo Saimonoyɨ rɨnɨŋomɨ —O xegí̵ yoí̵ bɨ Pitaorɨnɨ. O ámá burɨmákau' wará eŋí̵ erɨ yeáyí̵ imɨxɨrɨ yarɨŋí̵ Saimonoyɨ rɨnɨŋoyá aŋí̵ rawɨrawá imaŋí̵pá tí̵nɨ mɨrɨnɨŋiwámɨ ŋweanɨ. Omɨ wirɨmiaupí̵rɨ nánɨ Jopa nánɨ ámá wamɨ urowáreɨ.\" 7Aŋí̵najo e nurɨmɨ u'áná Koniriaso xegí̵ aŋiwámɨ omɨŋí̵ wiiarɨgí̵áyí̵ wau'mɨ \"Eɨnɨ.\" nurɨrɨ sɨmɨŋí̵ wínarɨŋí̵ xí̵o tí̵nɨ anɨŋí̵ miní̵ emearɨŋí̵ womɨ enɨ —O \"Gorɨxomɨ píránɨŋí̵ ouxí̵dɨmɨnɨ.\" nɨyaiwirɨ anɨŋí̵ miní̵ yarɨŋorɨnɨ. Omɨ enɨ \"Eɨnɨ.\" nurɨrɨ awamɨ 8amɨpí ní̵nɨ aŋí̵najo urí̵í̵pɨ nánɨ repɨyí̵ nɨwimáná Jopa nánɨ urowárɨŋɨnigɨnɨ.\nPitao íkwí̵kwí̵ nɨyárɨrɨ wɨnɨŋí̵pɨ nánɨrɨnɨ.9Sá wegí̵áwa wí̵ápɨ tí̵nɨ nɨwiápí̵nɨmeámɨ nuro nuro sɨnɨ óí̵ e nuróná Jopa tí̵ŋí̵ e aŋwɨ e re'moanɨro yarí̵ná Pitao ikwawedí̵ imónɨŋáná Gorɨxomɨ xwɨyí̵á rɨrɨmí̵ wimɨnɨrɨ nánɨ aŋí̵ xí̵o wearɨŋiwámɨ waíwí̵yo nɨxe'ga nɨpeyirɨ aŋí̵ rí̵wí̵ seáyɨyo ikwí̵rónɨŋe dánɨ e yarí̵ná 10agwí̵ wíagɨ \"Aiwá onɨmɨnɨ.\" nɨwimónɨrɨ aí ayí̵ aiwá sɨnɨ rɨyamí̵ yarí̵ná íkwí̵kwí̵ nɨyárɨrɨ 11wenɨŋí̵ yání̵í̵yí̵ wɨnɨŋɨnigɨnɨ. Aŋí̵namɨ dánɨ óí̵ ninɨmáná rapɨrapí̵ xwe' wu'nɨŋí̵ imónɨŋí̵ bɨ mɨdánɨ biau' mɨdánɨ biau' í̵á nɨxɨrɨmáná xwí̵áyo nánɨ awayinɨ nɨmamówára wepí̵nɨnarɨŋagɨ nɨwɨnɨrɨ 12rɨxa xwí̵áyo ikwiárɨnáná wenɨŋí̵ e'í̵yí̵ wɨnɨŋɨnigɨnɨ. Naŋwí̵ xwe' xɨxegí̵nɨ tí̵nɨ amɨpí agwí̵ tí̵nɨ nape'a warɨŋí̵pɨ tí̵nɨ iŋí̵ xɨxegí̵nɨ tí̵nɨ iwáí̵pimɨ weŋagɨ wɨnarí̵ná re eŋɨnigɨnɨ. 13Xwɨyí̵á bɨ nɨrɨne'napɨrɨ re urɨŋɨnigɨnɨ, \"Pitaoxɨnɨ, nɨwiápí̵nɨmearɨ naŋwí̵ apɨ nɨpɨkirɨ neɨ.\" urí̵agɨ aí 14Pitao re urɨŋɨnigɨnɨ, \"Ámɨnáoxɨnɨ, aga oweoɨ. Naŋwí̵ Judayene ŋwí̵ ikaxí̵ eánɨŋí̵pimɨ dánɨ 'Ŋwí̵árɨnɨ.' rɨnɨŋí̵pɨ, ayá nɨninɨrɨ piaxí̵ neánɨpaxí̵ imónɨŋí̵pɨ sɨnɨ mɨní̵áonɨ eŋagɨ nánɨ joxɨ nɨrí̵í̵pɨ wí emɨme'ɨnɨ.\" urí̵agɨ 15xwɨyí̵á ámɨ bɨ re rɨne'napɨŋɨnigɨnɨ, \"Gorɨxonɨ rɨxa 'Ŋwí̵á mimónɨnɨ.' rárí̵í̵pɨ nánɨ sɨnɨ dɨŋí̵ re mɨyaiwipanɨ, 'Nɨnɨrí̵náyí̵, sɨnɨ ayá nɨninɨrɨ piaxí̵ neánɨpaxí̵ imónɨŋí̵pɨrí̵anɨ?' mɨyaiwipanɨ.\" rɨne'napɨŋɨnigɨnɨ. 16Pitao sɨŋwí̵ wɨnɨrɨ arí̵á wirɨ e'í̵pɨ axí̵pɨ biau' bɨ nɨwɨnayimáná eŋáná re eŋɨnigɨnɨ. Iwáí̵pɨ apaxí̵ me' nɨpeyirɨ aŋí̵namɨ aínɨŋɨnigɨnɨ.\n17Pitao íkwí̵kwí̵ nɨyárɨrɨ wɨní̵í̵pɨ nánɨ \"Pí nánɨ rí̵a wɨní̵ɨnɨ?\" nɨyaiwirɨ ududí̵ ayá wí nikárɨga warí̵ná re eŋɨnigɨnɨ. Ámá Koniriaso xí̵o tí̵ŋí̵ e nánɨ wáí̵ urowárí̵áwa aŋí̵ wíyo Saimonoyá aŋí̵ nánɨ yarɨŋí̵ nɨwie'ra nɨbɨmáná rɨxa ákɨŋá í̵wí e nɨrónapɨro 18rí̵aiwá re rɨgí̵awixɨnɨ, \"Ámá Saimono ámɨ yoí̵ bɨ Pitaoyɨ rɨnɨŋo re rɨŋweanɨ?\" rí̵aiwá e rarí̵ná 19Pitao íkwí̵kwí̵ nɨyárɨrɨ mí̵kí̵pɨ nánɨ \"Pí nánɨ rí̵a wɨní̵ɨnɨ?\" nɨyaiwirɨ dɨŋí̵ e pɨkínarí̵ná Gorɨxoyá kwíyí̵pɨ omɨ re urɨŋɨnigɨnɨ, \"Arí̵á niɨ. Ámá wau' wo joxɨ símeanɨro nánɨ pí̵á siarɨŋoɨ. 20Wigí̵ dɨŋí̵yo dánɨ marí̵áɨ, niɨwanɨŋonɨ awa joxɨ sirɨme'napí̵rɨ urowáre'napí̵á eŋagɨ nánɨ joxɨ nɨwiápí̵nɨmeámɨ nɨwepí̵nɨrɨ dɨŋí̵ obɨbaxí̵ 'Pí nánɨ rí̵a yarɨŋɨnɨ?' mɨmó ananɨ awa tí̵nɨ nɨkumɨxɨnɨrɨ nawínɨ u'poyɨ.\" urí̵agɨ 21Pitao awa rogí̵e nánɨ nɨwepí̵nɨrɨ re urɨŋɨnigɨnɨ, \"Arí̵á nípoyɨ. Ámá soyí̵ne' pí̵á yarɨgí̵o, ayí̵ nionɨ nánɨ yarɨŋoɨ. Soyí̵ne' pí nánɨ bí̵oyí̵ne'rɨnɨ?\" urí̵agɨ 22awa re urɨgí̵awixɨnɨ, \"Koniriaso —O porisí̵ 100 imónɨgí̵áyo seáyɨ e wimónɨŋorɨnɨ. Ámá we' rónɨŋo nimónɨrɨ Gorɨxomɨ wáyí̵ wiarɨŋorɨnɨ. Dɨxí̵ Judayí̵ ní̵nɨ 'O ámá naŋorɨnɨ.' rarɨgí̵orɨnɨ. Omɨ aŋí̵nají̵ wo re ure'napɨŋɨnigɨnɨ, 'Joxɨ xwɨyí̵á o rɨrɨní̵ápɨ arí̵á wirí̵a nánɨ omɨ wirɨmiaupí̵rɨ nánɨ dɨxí̵ wamɨ urowáreɨ.' ure'napɨŋí̵ nánɨ bí̵wáonerɨnɨ.\" urí̵agí̵a 23Pitao \"Ananɨ ní̵wiapɨro nionɨ tí̵nɨ sá oweaneyɨ.\" urɨŋɨnigɨnɨ.\nPitao Koniriasoyá aŋiwámɨ nánɨ uŋí̵ nánɨrɨnɨ.Sá weŋo wí̵ápɨ tí̵nɨ nɨwiápí̵nɨmearɨ awa tí̵nɨ nuróná ámá Jopa dáŋí̵ Jisasomɨ dɨŋí̵ nɨwɨkwí̵roro nánɨ xexɨrí̵meá imónɨgí̵áwa tí̵nɨ nawínɨ nuro 24óí̵mɨ sí̵á wɨyi wegí̵áwa nɨwiápí̵nɨmeámɨ warí̵ná Koniriaso xegí̵ xexɨrí̵meáyí̵ tí̵nɨ xegí̵ nɨkumɨxɨnɨrɨ emearɨgí̵áyí̵ tí̵nɨ awí neaárɨmáná wenɨŋí̵ nerɨ ŋweaŋáná Pitao aŋí̵ apimɨ Sisariayɨ rɨnɨŋí̵pimɨ nɨre'morɨ 25aŋí̵ Koniriasoyáiwámɨ páwimɨnɨrɨ e'í̵yí̵ o Pitao tí̵nɨ nerɨmeánɨrí̵ná oyá sɨkwí̵ tí̵ŋí̵ e nɨpí̵kínɨmearɨ mɨŋí̵ xwí̵áyo ɨkwí̵roŋɨnigɨnɨ. 26E e'agɨ aiwɨ Pitao omɨ árí̵wí̵ numearɨ re urɨŋɨnigɨnɨ, \"Joxɨ nɨwiápí̵nɨmearɨ e'í̵ roɨ. Nionɨ enɨ sa ámá wonɨrɨnɨ.\" nurɨrɨ 27o tí̵nɨ xwɨyí̵á nɨrɨnɨri nerɨmeánɨmɨ nɨpáwirí̵ná ámá obaxí̵ awí neánɨro ŋweaŋagí̵a nɨwɨnɨrɨ 28re urɨŋɨnigɨnɨ, \"Judayene re rɨnarɨŋwápɨ nánɨ e'máyí̵ne' xamɨŋí̵yí̵ne' enɨ nɨjí̵á imónɨŋoɨ, 'Nene e'máyí̵ tí̵nɨ gwiaumí̵ ninɨrane'náranɨ, xwɨyí̵á nɨŋwearane'náranɨ, apimɨ dánɨ negí̵ ŋwí̵ ikaxí̵ rɨnarɨŋwápimɨ wiaíkiarɨŋwɨnɨ.' E rɨnarɨŋwápɨ nánɨ xamɨŋí̵yí̵ne' nɨjí̵á imónɨŋoɨ. E nerɨ aí Gorɨxo nionɨ re oyaiwinɨrɨ orɨŋá nɨpárɨŋɨnigɨnɨ, 'E'máyí̵ aí wo tí̵nɨ gwiaumí̵ minɨpaxí̵ mimónɨnɨ.' E oyaiwinɨrɨ orɨŋá nɨpárɨŋí̵ eŋagɨ nánɨ 'E'máyí̵ tí̵nɨ gwiaumí̵ ninɨrí̵ná piaxí̵ eánɨpaxí̵rɨnɨ.' wí sɨnɨ rɨpaxonɨmanɨ. 29Gorɨxo sɨwá e'nɨŋí̵ níí̵ eŋagɨ nánɨ ámá rowa nionɨ nirɨmeanɨro báná nionɨ urakímɨnɨrɨ wí murí̵ sa arí̵á nɨwirɨ nu'mɨ bí̵anigɨnɨ. Ayɨnánɨ yarɨŋí̵ bɨ oseaimɨnɨ. Pí nánɨ nirɨmeáí̵onɨrɨnɨ?\" urí̵agɨ 30Koniriaso re urɨŋɨnigɨnɨ, \"Nionɨ agíná ayímɨnɨ sí̵ápɨ tí̵nɨ xɨxenɨ reyáíná 3:00 p.m. imónɨŋáná aŋí̵ riwámɨ dánɨ Gorɨxomɨ xwɨyí̵á rɨrɨmí̵ wiarí̵ná re eŋɨnigɨnɨ. Ámá rapɨrapí̵ xwɨní̵á eaarɨŋí̵ yínɨŋí̵ wo nɨrónapɨrɨ 31re nɨrɨŋɨnigɨnɨ, 'Koniriasoxɨnɨ, joxɨ Gorɨxomɨ yarɨŋí̵ wiarɨŋí̵pɨ arí̵á sirɨ joxɨ ámá uyípeayí̵yo arɨrá wiayarɨŋí̵pɨ sɨŋwí̵ ranɨrɨ nerɨ nánɨ yayí̵ winarɨŋagɨ nánɨ nɨrowáre'napɨŋoɨ. 32Agwɨ joxɨ ámá wo Saimonoyɨ rɨnɨŋomɨ —O xegí̵ yoí̵ bɨ Pitaorɨnɨ. O ámá burɨmákau' wará eŋí̵ erɨ yeáyí̵ imɨxɨrɨ yarɨŋí̵ Saimonoyɨ rɨnɨŋoyá aŋí̵ rawɨrawá imaŋí̵pá tí̵nɨ mɨrɨnɨŋiwámɨ ŋweanɨ. Omɨ wirɨmiaupí̵rɨ nánɨ Jopa nánɨ dɨxí̵ wamɨ urowáreɨ.' nɨrí̵agɨ 33nionɨ sɨnɨ me' aŋí̵nɨ ámá wa joxɨ sirɨmeapí̵rɨ nánɨ urowáráná joxɨ naŋí̵ nerɨ awa tí̵nɨ bí̵ɨnɨ. Agwɨ nene Ámɨnáo 'Xwɨyí̵á ayo urí̵ɨrɨxɨnɨ.' rɨrɨŋí̵pɨ nɨpɨnɨ arí̵á wianɨrane nánɨ Gorɨxoyá sɨŋwí̵ anɨŋe dánɨ awí neánárɨrane ŋweaŋwɨnɨ.\" urɨŋɨnigɨnɨ.\nPitao aŋí̵ Koniriasoyáiwámɨ dánɨ ure'wapɨyiŋí̵ nánɨrɨnɨ.34Pitao maŋí̵ nɨyoámorɨ re urɨŋɨnigɨnɨ, \"Xámɨ nionɨ Gorɨxo yarɨŋí̵pɨ nánɨ mají̵á nerɨ aiwɨ agwɨ rɨxa nɨjí̵á imónɨŋɨnɨ. O wí sí̵mí̵ sí̵mí̵ e nɨmerɨ anɨmí̵ yarí̵ánɨŋí̵ epaxomanɨ. 35Omɨ wáyí̵ wiro we' rónɨŋí̵ imónɨŋí̵pɨ ero yarɨgí̵á gɨyí̵ gɨyí̵ gwí̵ wɨrí̵ wɨrímɨ dáŋí̵ imónɨgí̵áyí̵ aiwɨ xí̵o tí̵ámɨnɨ báná ananɨ yayí̵nɨ nɨwirɨ umímɨnarɨŋí̵rɨnɨ. 36Xwɨyí̵á Gorɨxo Isɨrerene yaŋí̵ neaiapɨŋí̵ rɨpɨ nánɨ seyí̵ne' rɨxa nɨjí̵árɨnɨ. Jisasɨ Kiraisomɨ —O Ámɨnáo nimónɨrɨ ámá nɨyonɨ seáyɨ e wimónɨŋorɨnɨ. Omɨ dɨŋí̵ wɨkwí̵roarɨŋwápimɨ dánɨ Gorɨxo tí̵nɨ pɨyí̵á wí̵rɨnɨpaxí̵ imónɨŋwɨnɨ. 37Jono xámɨ wayí̵ xegí̵ umeaiŋí̵pɨ nánɨ wáí̵ nememáná eŋáná Gariri dánɨ iwamí̵ó nimóga bɨrɨ Judia pɨropenɨsí̵yo amɨ amɨ imónɨmerɨ eŋí̵pɨ nánɨ xamɨŋí̵yí̵ne' nɨjí̵árɨnɨ. 38Nasaretɨ dáŋí̵ Jisaso nánɨ rarɨŋɨnɨ. Omɨ Gorɨxo nɨrí̵pearɨ xegí̵ kwíyí̵pɨ wirɨ eŋí̵ sɨxí̵ weámɨxɨrɨ e'áná o Gorɨxo dɨŋí̵ ukɨkayoŋagɨ nánɨ nemerí̵ná ámáyo naŋí̵nɨ nɨwiirɨ ámá obo dɨŋí̵ nɨxɨxe'rorɨ sɨpí wikárarɨŋí̵yo nɨyonɨ naŋí̵ imɨxɨmeŋí̵pɨ nánɨ seyí̵ne' rɨxa nɨjí̵árɨnɨ. 39Amɨpí o negí̵ Judayí̵ aŋí̵yo erɨ negí̵ aŋí̵ xwe' Jerusaremɨpimɨ dánɨ erɨ eŋí̵pɨ wone sɨŋwí̵ wɨnaroŋwáone riwonerɨnɨ. Omɨ nɨpɨkiróná yoxáí̵yo yekwɨroárí̵agí̵a aí 40sí̵á wɨyau' wɨyi nórɨmáná eŋáná Gorɨxoyá dɨŋí̵yo dánɨ nɨwiápí̵nɨmearɨ ámá sɨŋwí̵ anɨgí̵e dánɨ sɨŋánɨ wimónɨŋɨnigɨnɨ. 41Gí̵ ámá Judayí̵ ní̵nɨ sɨŋwí̵ anɨgí̵e dánɨ marí̵áɨ, ámá Gorɨxo eŋíná dánɨ sɨŋwí̵ wɨnaróí̵rɨxɨnɨrɨ neaeyíroŋone —None o xwárɨpáyo dánɨ nɨwiápí̵nɨmeámáná eŋáná o tí̵nɨ iniɨgí̵ nɨrane aiwá nɨrane eŋwáonerɨnɨ. Noneyá sɨŋwí̵ anɨŋwae' dánɨ sɨŋánɨ nɨneaimónɨrɨ 42sekaxí̵ re nearɨŋɨnigɨnɨ, 'Soyí̵ne' nionɨ nánɨ ámáyo wáí̵ urɨmero \"Ámá sɨŋí̵ ŋweagí̵áyo tí̵nɨ rɨxa pegí̵áyo tí̵nɨ nɨyonɨ áwɨnɨ e nɨŋweámáná wigí̵ yarɨgí̵ápɨ eyeyírómí̵ ení̵a nánɨ Gorɨxo rí̵peaŋo, ayí̵ orɨnɨ.\" Áwaŋí̵ e urɨmero e'í̵rɨxɨnɨ.' 43E nearɨŋo nánɨ wí̵á nearókiamoagí̵á ní̵nɨ re nearagí̵orɨnɨ, 'Ámá omɨ dɨŋí̵ wɨkwí̵róí̵áyí̵ ní̵nɨ xí̵o wiiŋí̵pimɨ dánɨ Gorɨxo ananɨ yokwarɨmí̵ wiiarɨŋí̵rɨnɨ.' nearagí̵orɨnɨ.\" urɨŋɨnigɨnɨ.\nE'máyo Kwíyí̵ Gorɨxoyápɨ waínɨŋí̵ nánɨrɨnɨ.44Pitao xwɨyí̵á apɨ sɨnɨ nura warí̵ná re eŋɨnigɨnɨ. Ámá xwɨyí̵á o rarɨŋí̵pɨ arí̵á wiarɨgí̵áyo nɨyonɨ kwíyí̵ Gorɨxoyápɨ waínɨŋɨnigɨnɨ. 45Kwíyí̵ Gorɨxoyápɨ waínáná Judayí̵ Jisasomɨ dɨŋí̵ wɨkwí̵roarɨgí̵á Pitao tí̵nɨ bí̵áyí̵ wenɨŋí̵ e'í̵áyí̵ wɨnɨgí̵awixɨnɨ. Xwɨyí̵á arí̵á wiarɨgí̵á tɨyí̵ rɨxa pí̵ne' xɨxegí̵nɨ ayí̵ mají̵á imónɨgí̵áyí̵ rɨro Gorɨxomɨ seáyɨ e umero yarɨŋagí̵a nɨwɨnɨro nánɨ re yaiwigí̵awixɨnɨ, \"Gorɨxo xegí̵ kwíyí̵ e'máyo sɨpí̵í mɨwí nene xwe' ayá wí neaiapɨŋí̵pa ayo enɨ aní̵á axí̵pɨ rí̵a wiarɨnɨ?\" nɨyaiwiro ududí̵ nikárɨga warí̵ná Pitao re urɨŋɨnigɨnɨ, 47\"'Ámá kwíyí̵ Gorɨxoyápɨ waíní̵í̵ tɨyí̵ iniɨgí̵ tí̵nɨ wayí̵ meapaxí̵ mimónɨŋoɨ.' go rɨnɨŋoɨ? Oweoɨ, kwíyí̵pɨ nene neaaínɨŋí̵pa axí̵pɨ waíní̵í̵ eŋagɨ nánɨ ámá wo e rɨpaxí̵ mimónɨnɨ.\" nurɨrɨ 48sekaxí̵ re urɨŋɨnigɨnɨ, \"Ámá tí̵yo Jisasɨ Kiraisomɨ dɨŋí̵ wɨkwí̵roarɨŋagí̵a nánɨ wayí̵ umeaípoyɨ.\" uráná ayí̵ \"'Joxɨ nene tí̵nɨ sí̵á ámɨ wínɨ re oŋweaaneyɨ.' neaimónarɨnɨ.\" urɨgí̵awixɨnɨ.\nCopyright information for `AAK","id":"<urn:uuid:41975661-c9b7-4ae2-94c6-dfc707888a37>","dump":"CC-MAIN-2020-34","url":"https:\/\/www.stepbible.org\/?q=version=AAK%7Creference=Act.10","date":"2020-08-11T22:32:18Z","file_path":"s3:\/\/commoncrawl\/crawl-data\/CC-MAIN-2020-34\/segments\/1596439738855.80\/warc\/CC-MAIN-20200811205740-20200811235740-00323.warc.gz","language":"aak","language_score":1.0000064373,"language_script":"Latn","minhash_cluster_size":2,"top_langs":"{\"aak_Latn_score\": 1.0000064373016357}","num_words":1275,"character_repetition_ratio":0.055,"word_repetition_ratio":0.052,"special_characters_ratio":0.173,"stopwords_ratio":0.194,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"John 7\nJisasomɨ xogwáowa xí̵omɨ dɨŋí̵ mɨwɨkwí̵rogí̵á nánɨrɨnɨ.1Jisaso e nɨyárɨmo ne'ɨsáná Judayí̵ ámɨnáowa xí̵omɨ pɨkianɨro nánɨ mekaxí̵ mearɨŋagí̵a nɨjí̵á nimónɨrɨ nánɨ \"Judia pɨropenɨsí̵yo oememɨnɨ.\" mɨwimóní̵ Gariri pɨropenɨsí̵yo aŋí̵ emearí̵ná 2aiwá Judayí̵ aŋí̵ pákí̵ pákí̵ inɨŋí̵yo nɨŋwearí̵ná imɨxayarɨgí̵ápɨ —Aiwá apɨ, ayí̵ eŋíná í̵wiárí̵awe' Moseso tí̵nɨ nemeróná sení̵á aŋí̵yo nɨŋweaxa wagí̵ápɨ nánɨ dɨŋí̵ winɨnɨ nánɨ xwiogwí̵ ayí̵ ayo Judayí̵ wigí̵ aŋí̵yí̵ pí̵nɨ nɨwiárɨmɨ nuro sí̵á we' wí̵u'mɨ dáŋí̵ wau' wo aŋí̵ pákí̵ pákí̵ inɨŋí̵yo nɨŋwearo aiwá imɨxarɨgí̵ápɨrɨnɨ. Aiwá apɨ rɨxa aŋwɨ e imónɨŋáná 3xogwáowa re urɨgí̵awixɨnɨ, \"Dɨxí̵ wiepɨsarɨŋí̵ wínɨyí̵ enɨ emɨmí̵ amɨpí joxɨ yarɨŋí̵pɨ sɨŋwí̵ wɨnɨpí̵rɨ nánɨ aŋí̵ re pí̵nɨ nɨwiárɨmɨ Judia pɨropenɨsí̵yo nánɨ uɨ. 4Ayí̵ rɨpɨ nánɨ rɨrarɨŋwɨnɨ. Ámá wo ámá ní̵nɨ xí̵o nánɨ nɨjí̵á oimóní̵poyɨnɨrɨ nɨwimónɨrí̵náyí̵, xegí̵ yarɨŋí̵pɨ ínɨmɨ yarɨŋí̵manɨ. Emɨmí̵ joxɨ yarɨŋí̵pɨ nepa nerí̵náyí̵, jɨwanɨŋoxɨ nurɨ ámá nɨyí̵yá sɨŋwí̵yo dánɨ sɨwá winɨrí̵ɨnɨ.\" urɨgí̵awixɨnɨ. 5Awa xegí̵ xogwáowa aí dɨŋí̵ mɨwɨkwí̵ropa nero nánɨ e urɨgí̵awixɨnɨ. 6Jisaso re urɨŋɨnigɨnɨ, \"Soyí̵ne' upí̵rí̵íná ananɨ gínɨ gíná upí̵rí̵a nánɨ imónɨŋagɨ aiwɨ nionɨ umí̵áíná sɨnɨ mimónɨnɨ. 7Ayí̵ rɨpɨ nánɨ seararɨŋɨnɨ. Ámá xwí̵á tí̵yo dáŋí̵ ní̵nɨyí̵ soyí̵ne' tí̵nɨ sí̵mí̵ tí̵nɨ inɨpaxí̵ mimónɨŋoɨ. E nerɨ aiwɨ nionɨ wigí̵ yarɨgí̵ápɨ nánɨ 'Sɨpírɨnɨ.' nurɨrɨ waropárí̵ wiararɨŋagɨ nánɨ sí̵mí̵ tí̵nɨ niarɨŋoɨ. 8Segí̵pɨ aiwá nene xwiogwí̵ o omɨ imɨxayarɨŋwápɨ nánɨ yoápoyɨ. Nionɨ gí̵ umí̵áíná sɨnɨ mimónɨŋagɨ nánɨ wí umɨme'ɨnɨ.\" 9nurárɨmɨ Gariri pɨropenɨsí̵yo ŋweaŋɨnigɨnɨ.\nJisaso aiwá aŋí̵ pákí̵ pákí̵ inɨŋí̵yo nɨŋwearóná imɨxarɨgí̵ápɨ nánɨ yoaŋí̵ nánɨrɨnɨ.10Jisaso, xexɨrí̵meáowa rɨxa aiwá apɨ nánɨ yoáí̵ámɨ eŋáná xí̵o enɨ ámáyá sɨŋwí̵yo dánɨ mɨyoá yumí̵í ínɨmɨ nɨyirɨ Jerusaremɨ nɨre'morɨ ŋweaŋáná 11Judayí̵ aiwá imɨxarɨgí̵e xí̵o nánɨ pí̵á ne'ra nuro \"O gerɨnɨ?\" nɨrɨga nuro 12ámá e epí̵royí̵ egí̵áyí̵ ikeagɨgwí̵ ayá wí nɨrɨga nuro wí \"Ámá naŋorɨnɨ.\" rɨro wí \"Oweoɨ, naŋomanɨ. Ámá nɨyonɨ dɨŋí̵ nukɨnɨmɨxɨrɨ xeŋwí̵mɨ nipemeámɨ warɨŋorɨnɨ.\" rɨro nero aiwɨ 13Judayí̵ ámɨnáowa nánɨ wáyí̵ nero nánɨ ámá wí o nánɨ ámá sí̵mɨmaŋí̵ e dánɨ mɨrɨnɨgí̵awixɨnɨ.\n14Jisaso sí̵á aiwá imɨxarɨgí̵áyí̵ rɨxa áwɨnɨ e imónɨŋáná aŋí̵ rɨdɨyowá yarɨgí̵iwámɨ nánɨ nurɨ nɨpáwirɨ ámáyo ure'wapɨyarí̵ná 15Judayí̵ ámɨnáowa dɨŋí̵ ududí̵ nɨwinɨro re rɨgí̵awixɨnɨ, \"Arɨre nerɨ nɨjí̵á o rarɨŋí̵pɨ nimónɨrɨ rí̵a rarɨnɨ? Sɨkurí̵á meŋoyoɨ.\" rarɨŋagí̵a 16Jisaso re urɨŋɨnigɨnɨ, \"Xwɨyí̵á nionɨ seare'wapɨyarɨŋápɨ nionɨ gí̵pɨmanɨ. Nionɨ nɨrowáre'napɨŋoyápɨrɨnɨ. 17'O wimónarɨŋí̵pɨ oemɨnɨ.' wimónarɨŋí̵ gɨyí̵ gɨyí̵ nionɨ seare'wapɨyarɨŋápɨ nánɨ nɨjí̵á nimónɨrɨ re yaiwipaxí̵rɨnɨ, 'Gorɨxoyá dɨŋí̵yo dánɨ rí̵a neare'wapɨyarɨnɨ? Xí̵o xegí̵ dɨŋí̵yo dánɨ rí̵a neare'wapɨyarɨnɨ?' nɨyaiwirɨ nɨjí̵á imónɨpaxí̵rɨnɨ. 18Ámá go go xí̵o xegí̵ dɨŋí̵yo dánɨ nɨrɨrí̵náyí̵, ámá weyí̵ onɨme'poyɨnɨrɨ yarɨŋí̵rɨnɨ. E nerɨ aí ámá ní̵nɨ ámá xí̵omɨ urowáre'napɨŋomɨ weyí̵ oume'poyɨnɨrɨ yarɨŋo, o aga nepaxɨŋorɨnɨ. Yadɨmɨŋí̵ yarɨŋorɨnɨ. 19Eŋíná Moseso ŋwí̵ ikaxí̵ nɨrɨnɨrɨ eánɨŋí̵pɨ mɨseaiapɨpa reŋɨnigɨnɨ? E nerɨ aí soyí̵ne'yá wo aí ŋwí̵ ikaxí̵ eánɨŋí̵pɨ píránɨŋí̵ xí̵darɨŋí̵manɨ. Pí nánɨ soyí̵ne' nionɨ nɨpɨkianɨro yarɨŋoɨ?\" urí̵agɨ 20ámá e epí̵royí̵ egí̵áyí̵ re urɨgí̵awixɨnɨ, \"Imí̵ó xɨxe'roarɨŋí̵ roxɨnɨ, ámá gɨyí̵ rɨpɨkianɨro yarɨŋagí̵a rarɨŋɨnɨ?\" urí̵agí̵a 21Jisaso re urɨŋɨnigɨnɨ, \"Nionɨ emɨmí̵ ná bɨnɨ e'agɨ seyí̵ne' sɨnɨ ududí̵ ikárɨnarɨŋoɨ. 22Moseso ŋwí̵ ikaxí̵ 'Segí̵ niaíwí̵yo nɨxɨrɨmáná sí̵á we' wí̵u'mɨ dáŋí̵ wau' wo mu'róáná sí̵á ayimɨ iyí̵ sí̵mí̵ sí̵ó wákwíí̵rɨxɨnɨ.' rɨŋí̵rɨnɨ. E nɨsearɨrɨ aiwɨ ayí̵ Moseso marí̵áɨ, negí̵ arí̵owa sɨwí̵ apɨ e'rowiápí̵nɨgí̵árɨnɨ. Ayɨnánɨ seyí̵ne' segí̵ niaíwí̵yí̵ ŋwí̵ ikaxí̵ rɨnɨŋí̵pɨ nɨxí̵dɨrɨŋí̵pimɨ dánɨ naŋí̵ oimóní̵poyɨnɨrɨ Sabarí̵áyo aiwɨ iyí̵ sí̵mí̵ sí̵ó wákwiarɨgí̵árɨnɨ. 23Seyí̵ne' 'Naŋí̵ nerane ŋwí̵ ikaxí̵ Moseso nɨrɨrɨ eaŋí̵pɨ pí̵rí̵ mɨwiaíkipa oyaneyɨ.' nɨyaiwiro Sabarí̵áyo enɨ iyí̵ sí̵mí̵ sí̵ó wákwiarɨgí̵árɨnɨ. Seyí̵ne' e yarɨgí̵á eŋagɨ nánɨ pí nánɨ nionɨ ámá womɨ Sabarí̵áyo naŋí̵ wimɨxí̵ápɨ nánɨ wikí̵ nónarɨŋoɨ? 24Sɨŋwí̵ tí̵nɨnɨ nɨwɨnaxí̵dɨro mɨrɨpa e'poyɨ. Xí̵o yarɨŋagí̵pɨ enɨ mí nómɨxɨrí̵ná rí̵í̵rɨxɨnɨ.\" urɨŋɨnigɨnɨ.\nJisaso nánɨ \"Kiraisorí̵anɨ? Worí̵anɨ?\" rɨnɨgí̵á nánɨrɨnɨ.25Ámá Jerusaremɨ ŋweagí̵áyí̵ wí re nɨra ugí̵awixɨnɨ, \"Ámá ro ámá nɨpɨkianɨro egí̵o menɨranɨ? 26Sɨŋwí̵ wɨní̵poyɨ. Ámá ní̵nɨ arí̵á egí̵e sɨŋánɨ nɨrorɨ rarɨŋagɨ aí mebá neameŋweagí̵áwa omɨ xwɨyí̵á bɨ murarɨŋoɨ. Awa 'Ámá ro Kiraiso, ámá yeáyí̵ neayimɨxemeaní̵a nánɨ arí̵owayá xwí̵á piaxí̵yo dánɨ iwiaroní̵oyɨ rarɨŋwáo, ayí̵ orí̵anɨ?' mɨyaiwipa rɨyarɨŋoɨ? 27E nerɨ aí 'Ámá o Kiraiso, ámá arí̵owayá xwí̵á piaxí̵yo dánɨ iwiaroní̵oyɨ rarɨŋwáorí̵anɨ?' wiaiwipaxí̵ menɨnɨ. Ayí̵ rɨpɨ nánɨrɨnɨ. Nene xɨnáí xí̵omɨ xɨrɨŋe nánɨ nɨjí̵á imónɨŋwɨnɨ. E nerɨ aiwɨ Kiraiso, ámá Gorɨxo yeáyí̵ neayimɨxemeaní̵a nánɨ urowáre'napɨní̵o imónɨní̵ánɨyí̵ ámá wo 'E dáŋorɨnɨ.' rɨpaxí̵ menɨnɨ. Ayɨnánɨ 'O Kiraisorí̵anɨ?' wiaiwipaxí̵ mimónɨŋwɨnɨ.\" rarɨŋagí̵a 28Jisaso aŋí̵ rɨdɨyowá yarɨgí̵iwámɨ dánɨ nure'wapɨyirí̵ná eŋí̵ tí̵nɨ nɨrɨrɨ re urɨŋɨnigɨnɨ, \"Seyí̵ne' nepa nionɨ nánɨ nɨjí̵á ero 'O e dáŋorɨnɨ.' rɨpaxí̵ imónɨro yarɨgí̵áyí̵ne'ranɨ? Nionɨ gí̵ dɨŋí̵ tí̵nɨ bɨŋámanɨ. Nepaxɨŋí̵ imónɨŋo —O soyí̵ne' mají̵orɨnɨ. O nionɨ nɨrowáre'napɨŋí̵rɨnɨ. 29O tí̵ŋí̵ e dánɨ bɨŋáonɨ eŋagɨ nánɨ o nionɨ nɨjí̵árɨnɨ. O nionɨ nɨrowáre'napɨŋí̵rɨnɨ.\" urí̵agɨ nánɨ 30omɨ í̵á xɨranɨro nero aiwɨ í̵á xɨrɨpaxíná sɨnɨ mimónɨŋagɨ nánɨ í̵á bɨ mɨxɨrɨgí̵awixɨnɨ. 31E nerɨ aí ámá e epí̵royí̵ egí̵áyí̵ obaxí̵ wí dɨŋí̵ nɨwɨkwí̵roro re nɨra ugí̵awixɨnɨ, \"Kiraiso, ámá yeáyí̵ neayimɨxemeaní̵a nánɨ arí̵owayá xwí̵á piaxí̵yo dánɨ iwiaroní̵oyɨ rarɨŋwáo nimónɨrí̵ná emɨmí̵ ámá ro yarɨŋí̵pimɨ nɨmu'rorɨ ení̵áranɨ? Oweoɨ.\" rɨgí̵awixɨnɨ.\nJisasomɨ í̵á oxɨrí̵poyɨnɨrɨ urowárɨgí̵á nánɨrɨnɨ.32Parisiowa ámá e epí̵royí̵ egí̵áyí̵ Jisaso nánɨ ikeagɨgwí̵ e rarɨŋagí̵a arí̵á nɨwiro nánɨ awa tí̵nɨ apaxí̵pánɨŋí̵ imónɨgí̵á xwe'owa tí̵nɨ dɨŋí̵ axí̵pɨ nɨxɨrɨro Jisasomɨ í̵á oxɨrí̵poyɨnɨrɨ rɨdɨyowá yarɨgí̵iwámɨ awí mearoarɨgí̵á wamɨ urowárí̵agí̵a awa nuro o ure'wapɨyarɨŋe re'móagí̵a 33Jisaso re urɨŋɨnigɨnɨ, \"Seyí̵ne' tí̵nɨ re bɨ onɨmiápɨ nɨŋweámonɨ gí̵ nɨrowáre'napɨŋo tí̵e nánɨ umí̵árɨnɨ. 34Rɨxa u'áná seyí̵ne' nionɨ nánɨ pí̵á nɨniro aiwɨ wí sɨŋwí̵ nanɨpí̵rí̵ámanɨ. Seyí̵ne' nionɨ ŋweámí̵ae' upaxí̵ wí mimónɨŋoɨ.\" urí̵agɨ 35Judayí̵ ámɨnáowa re rɨnɨgí̵awixɨnɨ, \"O gɨmɨ nánɨ umɨnɨrɨ rarɨnɨ? Aga gɨmɨ nánɨ u'áná nene o nánɨ pí̵á megɨnaní̵wárɨnɨ? Negí̵ ámáyí̵ Gɨrikɨyí̵ aŋí̵yo ŋweagí̵ámɨ nánɨ nurɨ e'máyo ure'wapɨyimí̵ánɨrɨ rí̵a neararɨnɨ? 36Xwɨyí̵á o re rí̵í̵pɨ, 'Seyí̵ne' nionɨ nánɨ pí̵á nɨniro aiwɨ wí sɨŋwí̵ nanɨpí̵rí̵ámanɨ. Seyí̵ne' nionɨ ŋweámí̵ae' upaxí̵ wí mimónɨŋoɨ.' rí̵í̵pɨ pí nɨyaiwirɨ rí̵a rɨŋoɨ?\" rɨnɨgí̵awixɨnɨ.\nIniɨgí̵ oyí̵á tí̵ŋí̵ nánɨ urɨŋí̵ nánɨrɨnɨ.37Sí̵á aiwá apɨ imɨxarɨgí̵áyí̵ yoparí̵yi —Ayi seáyɨ e imónɨŋí̵yirɨnɨ. Sí̵á ayi imónɨŋáná Jisaso e'í̵ nɨrorɨ eŋí̵ tí̵nɨ re rɨŋɨnigɨnɨ, \"Ámá iniɨgí̵ nánɨ gwí̵ní̵ yeáyí̵ wíí̵ gɨyí̵ gɨyí̵ nionɨ tí̵ámɨnɨ nɨbɨro iniɨgí̵ oní̵poyɨ. 38Nionɨ dɨŋí̵ nɨkwí̵róí̵á gɨyí̵ gɨyí̵ Bɨkwí̵yo nɨrɨnɨrɨ eánɨŋí̵ rɨpɨ tí̵nɨ xɨxenɨ imónɨpí̵ráoɨ, 'Wigí̵ xwioxí̵yo ná ínɨmɨ dánɨ iniɨgí̵ dɨŋí̵ nɨyɨmɨŋí̵ imɨxarɨŋí̵pɨ oyí̵á tí̵ŋí̵ pwení̵árɨnɨ.' nɨrɨnɨrɨ eánɨŋí̵pɨ tí̵nɨ xɨxenɨ imónɨpí̵ráoɨ.\" urɨŋɨnigɨnɨ. 39Jisaso e nɨrɨrí̵ná kwíyí̵ Gorɨxoyá xí̵omɨ dɨŋí̵ wɨkwí̵róí̵áyí̵ meapí̵rí̵ápɨ nánɨ e urɨŋɨnigɨnɨ. Íná Jisaso sɨnɨ aŋí̵namɨ nɨpeyirɨ mikí̵nɨpa e'íná eŋagɨ nánɨ Gorɨxo sɨnɨ xegí̵ kwíyí̵pɨ ámáyo sɨxí̵ mumímopa yagínárɨnɨ.\nJisaso nánɨ dɨŋí̵ xɨxegí̵nɨ tí̵nɨ nepayoro rɨgí̵á nánɨrɨnɨ.40Ámá e epí̵royí̵ egí̵áyí̵ o e rarɨŋagɨ arí̵á nɨwiro wí re nɨra ugí̵awixɨnɨ, \"Aga neparɨnɨ. Ámá ro wí̵á rókiamoagí̵ nene xwayí̵ nanɨrɨ ŋweaŋwáorɨnɨ.\" nɨra warí̵ná 41wí re nɨra ugí̵awixɨnɨ, \" 'Ámá ro Gorɨxo yeáyí̵ neayimɨxemeaní̵a nánɨ arí̵owayá xwí̵á piaxí̵yo dánɨ iwiaroní̵oyɨ rarɨŋwáo, Kiraisorɨnɨ.' neaimónarɨnɨ.\" nɨra warí̵ná wí re nɨra ugí̵awixɨnɨ, \"Gariri pɨropenɨsí̵yo dáŋí̵ wo Kiraiso, ámá arí̵owayá xwí̵á piaxí̵yo dánɨ iwiaroní̵oyɨ rarɨŋwáo imónɨpaxí̵ranɨ? Oweoɨ, e dáŋí̵ wo ámá arí̵owayá xwí̵á piaxí̵yo dánɨ iwiaroní̵oyɨ rarɨŋwáo imónɨpaxí̵ menɨnɨ. 42Bɨkwí̵yo re mɨrɨnɨpa renɨ, 'Kiraiso, arí̵owayá xwí̵á piaxí̵yo dánɨ iwiaroní̵oyɨ rarɨŋwáo negí̵ arí̵o Depitoyá í̵wiárí̵awe' wo imónɨní̵árɨnɨ. Aŋí̵ Betɨrexemɨ —Eŋíná Depito xegí̵ ŋweaagerɨnɨ. Omɨ e dánɨ xɨrɨní̵árɨnɨ.' mɨrɨnɨpa renɨ?\" nɨra nuro nánɨ 43ámá e epí̵royí̵ egí̵áyí̵ o nánɨ dɨŋí̵ xɨxegí̵nɨ tí̵nɨ nepayoro nɨrɨróná 44wí \"Rɨxa í̵á oxɨraneyɨ.\" nɨwimónɨrɨ aiwɨ omɨ í̵á bɨ mɨxɨrɨgí̵awixɨnɨ.\nJudayí̵ mebáowa Jisasomɨ dɨŋí̵ mɨwɨkwí̵rogí̵á nánɨrɨnɨ.45Rɨdɨyowá yarɨgí̵iwámɨ awí mearoarɨgí̵áwa ámɨ nuro apaxí̵pánɨŋí̵ imónɨgí̵á xwe'owamɨ tí̵nɨ Parisiowamɨ tí̵nɨ wímeááná awa re urɨgí̵awixɨnɨ, \"Pí nánɨ omɨ í̵á mɨxɨrí̵ anɨpáoyí̵ne' barɨŋoɨ?\" urí̵agí̵a 46awí mearoarɨgí̵áwa re urɨgí̵awixɨnɨ, \"Eŋíná aiwɨ ámá o neare'wapɨyarɨŋí̵pa wo mɨneare'wapɨyagí̵rɨnɨ.\" urí̵agí̵a 47Parisiowa ikayí̵wí̵ nurɨro re urɨgí̵awixɨnɨ, \"Soyí̵ne' enɨ rɨxa dɨŋí̵ nɨseakɨnɨmɨxɨrɨ xeŋwí̵mɨ nɨseaipemeámɨ mupa reŋoɨ?\" nurɨro 48re urɨgí̵awixɨnɨ, \"Seameŋweaŋwáone woranɨ, Parisione woranɨ, omɨ dɨŋí̵ bɨ wɨkwí̵róí̵ranɨ? Oweoɨ! 49E nerɨ aí ámá epí̵royí̵ egí̵á jí̵ayí̵ ŋwí̵ ikaxí̵ nɨrɨnɨrɨ eánɨŋí̵pɨ nánɨ píránɨŋí̵ nɨjí̵á mimónɨpa nero nánɨ Gorɨxoyá sɨŋwí̵yo dánɨ aní̵nɨpí̵rí̵a nánɨ ramɨxárɨnɨŋí̵yí̵rɨnɨ.\" urí̵agí̵a 50Nikodimaso —O enɨ Parisi worɨnɨ. Xámɨ árí̵wɨyimɨ nurɨ Jisasomɨ nɨwímearɨ yarɨŋí̵ wiŋorɨnɨ. O nɨwiápí̵nɨmearɨ re urɨŋɨnigɨnɨ, 51\"Negí̵ ŋwí̵ ikaxí̵ nɨrɨnɨrɨ eánɨŋí̵yo bɨ rɨpɨ rɨrɨnɨnɨ, 'Ámá womɨ xí̵o rɨnarɨŋí̵pɨ arí̵á mɨwipa erɨ o yarɨŋí̵pɨ píránɨŋí̵ nɨjí̵á mimónɨpa erɨ nemáná ananɨ xwɨyí̵á umeárɨpaxí̵rɨnɨ.' rɨrɨnɨnɨ?\" urí̵agɨ 52awa ikayí̵wí̵ re urɨgí̵awixɨnɨ, \"Joxɨ enɨ Gariri dáŋí̵ iwoxɨrí̵anɨ? Bɨkwí̵yo píránɨŋí̵ í̵á rorɨ pí̵á merɨ nerí̵náyí̵, joxɨ re nɨyaiwirɨ nɨjí̵á imónɨrí̵ɨnɨ, 'Wí̵á rókiamoarɨŋí̵ wo Gaririyo dánɨ imónarɨŋí̵manɨ.' nɨyaiwirɨ nɨjí̵á imónɨrí̵ɨnɨ.\" urɨgí̵awixɨnɨ.\nApɨxí̵ í̵wí̵ inɨŋí̵ wímɨ xwɨrɨxí̵ umeagí̵á nánɨrɨnɨ.53Ámá ní̵nɨ wigí̵ aŋí̵ xɨxegí̵nɨyo umíagí̵a aiwɨ\nCopyright information for `AAK","id":"<urn:uuid:aebe03d5-c6c5-4bc6-8187-77fd787a0709>","dump":"CC-MAIN-2020-34","url":"https:\/\/www.stepbible.org\/?q=version=AAK%7Creference=Joh.7","date":"2020-08-04T20:36:28Z","file_path":"s3:\/\/commoncrawl\/crawl-data\/CC-MAIN-2020-34\/segments\/1596439735882.86\/warc\/CC-MAIN-20200804191142-20200804221142-00380.warc.gz","language":"aak","language_score":1.0000053644,"language_script":"Latn","minhash_cluster_size":7,"top_langs":"{\"aak_Latn_score\": 1.0000053644180298}","num_words":1276,"character_repetition_ratio":0.068,"word_repetition_ratio":0.013,"special_characters_ratio":0.172,"stopwords_ratio":0.209,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"1 Corinthians 14\nKwíyí̵pimɨ dánɨ epaxí̵ imónɨŋí̵pɨ nánɨ ámɨ bɨ urɨŋí̵ nánɨrɨnɨ.1Seyí̵ne' \"Ámáyo dɨŋí̵ sɨpí owianeyɨ.\" nɨyaiwiro anɨŋí̵ miní̵ xí̵dí̵í̵rɨxɨnɨ. E nero aí Gorɨxo apɨ apɨ e imóní̵í̵rɨxɨnɨrɨ kwíyí̵pimɨ dánɨ seaimɨxarɨŋí̵pɨ \"Apɨ apɨ oimónaneyɨ.\" nɨyaiwiro sí̵mí̵ nɨxeadí̵pe'nɨro aiwɨ ná bɨnɨ ayí̵ oyá xwɨyí̵á ámáyo wí̵á urókiamopaxí̵ imónɨpí̵rɨ nánɨ aŋɨpaxí̵ sí̵mí̵ xeadí̵pe'ní̵í̵rɨxɨnɨ. 2Ayí̵ rɨpɨ nánɨ seararɨŋɨnɨ. Ámá gɨyí̵ gɨyí̵ gwí̵ wɨrí̵ wɨrí xwɨyí̵á mí̵kí̵ wínɨyí̵ mají̵á imónɨgí̵ápimɨ dánɨ nɨrɨrí̵náyí̵, ayí̵ ámáyo murarɨŋoɨ. Wínɨyí̵ xwɨyí̵á mí̵kí̵ apɨ nánɨ mají̵á imónɨŋagí̵a nánɨ Gorɨxomɨnɨ nurɨrɨ kwíyí̵pimɨ dánɨ yumí̵í imónɨŋí̵pɨ rarɨŋoɨ. 3E nerɨ aí gɨyí̵ gɨyí̵ xwɨyí̵á Gorɨxoyápɨ wí̵á nɨrókiamorónáyí̵, ayí̵ rí̵ápimɨ dánɨ ámáyo sí̵kí̵kí̵ womɨxɨro eŋí̵ rɨre'mɨxí̵ wiro dɨŋí̵ wí̵á wókímɨxɨro epaxí̵pɨ urarɨgí̵árɨnɨ. 4Ámá xwɨyí̵á mí̵kí̵ xegí̵ wíyo dánɨ rarɨŋí̵ go go, ayí̵ xewanɨŋo sí̵kí̵kí̵ omɨxɨnarɨnɨ. Ámá Gorɨxoyá xwɨyí̵ápɨ wí̵á rókiamoarɨŋí̵ go go, ayí̵ Gorɨxo wimónarɨŋí̵pɨ urí̵í̵pimɨ dánɨ Jisasoyá sɨyikí̵pɨ imónɨgí̵áyo sí̵kí̵kí̵ womɨxarɨŋí̵rɨnɨ. 5Nionɨ \"Seyí̵ne' nɨyí̵ne'nɨ xwɨyí̵á mí̵kí̵ bɨ bimɨ dánɨ orí̵poyɨ.\" nɨnimónɨrɨ aiwɨ aga aŋɨpaxí̵ ayá wí nimónarɨŋí̵pɨ, ayí̵ rɨpɨrɨnɨ. \"Gorɨxoyá xwɨyí̵ápɨ wí̵á orókiamópoyɨ.\" nimónarɨnɨ. Ayí̵ rɨpɨ nánɨrɨnɨ. Wí̵á rókiamoarɨŋí̵ go go Jisasoyá sɨyikí̵pɨ imónɨgí̵áyo nurɨrí̵ná xí̵o urí̵í̵pimɨ dánɨ sí̵kí̵kí̵ nɨwomɨxɨrɨ nánɨ xwɨyí̵á mí̵kí̵ xegí̵ wíyo dánɨ rarɨŋí̵ go gomɨ seáyɨ e wimónɨŋagɨ nánɨ rarɨŋɨnɨ. Xwɨyí̵á mí̵kí̵ xegí̵ wíyo dánɨ rarɨŋí̵ go go ráná ámá wo nɨwiápí̵nɨmearɨ Jisasoyá sɨyikí̵pɨ imónɨgí̵á wínɨyo o rí̵í̵pimɨ dánɨ sí̵kí̵kí̵ owomɨxɨnɨrɨ yaŋí̵ numeairí̵ná enɨ ananɨrɨnɨ. 6Gí̵ nɨrɨxí̵meáyí̵ne', rɨpɨ nánɨ píránɨŋí̵ dɨŋí̵ mópoyɨ. Nionɨ seyí̵ne' tí̵ŋí̵ e nánɨ nɨbɨrɨ xwɨyí̵á mí̵kí̵ wíyo dánɨ nɨsearɨrí̵náyí̵, \"Apɨ wí naŋí̵ neaimɨxɨpaxí̵ imónɨnɨ.\" rɨseaimónarɨnɨ? Oweoɨ. Nionɨ xwɨyí̵á Gorɨxo wí̵á nɨnókímɨxɨrɨ nɨrɨŋí̵pɨ mɨsearɨpa nerí̵náranɨ, nɨjí̵á o nánɨ nionɨ imónɨŋá bɨ mɨsearɨpa nerí̵náranɨ, xwɨyí̵á oyápɨ bɨ wí̵á mɨsearókiamopa nerí̵náranɨ, bɨ mɨseare'wapɨyipa nerí̵náranɨ, sa xwɨyí̵á mí̵kí̵ wíyo dánɨ nɨseara nurí̵náyí̵, arɨge nerɨ naŋí̵ wí seaiimí̵árɨnɨ? Oweoɨ, wí e epaxí̵manɨ.\n7Dɨŋí̵ mayí̵ imónɨŋí̵pɨ, pe'kákí̵ranɨ, gitáranɨ, ayí̵ axí̵pɨ imónɨnɨ. Yaiwínɨŋí̵ nɨyárɨrɨ nɨpɨkwɨnɨ irí̵ mɨre'pepa nerí̵náyí̵, ámá arɨge \"Ayí̵ apɨ rí̵a rarɨnɨ?\" yaiwipaxí̵rɨnɨ? Ámá kwíyí̵pimɨ dánɨ xwɨyí̵á mí̵kí̵ wíyo dánɨ enɨ nɨrɨrí̵náyí̵, ámá arí̵á mɨwiarɨgí̵áyí̵ arɨge nerɨ \"Ayí̵ apɨ rí̵a rarɨnɨ?\" yaiwipaxí̵ imónɨnɨ? 8Ámá mɨxí̵ nánɨ awí roŋo xowieŋomɨ dánɨ rí̵aiwá orɨnɨrɨ pí̵rámí̵ nɨpɨkwɨnɨ mepa nerí̵náyí̵, ámá gɨyí̵ \"Mɨxí̵ nánɨ rí̵aiwá iyí̵ rɨráoɨ?\" nɨyaiwiro e'waikí̵ tí̵nɨ nikí̵nɨŋí̵ tí̵nɨ arí̵kipaxí̵rɨnɨ? Oweoɨ, pí̵rámí̵ nɨpɨkwɨnɨ mepa nerí̵náyí̵, wí e epaxí̵ menɨnɨ. 9Seyí̵ne' enɨ ámá wíyo kwíyí̵pimɨ dánɨ xwɨyí̵á mí̵kí̵ xegí̵ wíyo dánɨ nurɨrí̵náyí̵, ámá arí̵á seaiarɨgí̵áyí̵ arɨge nero \"Apɨ nánɨ rí̵a neararɨŋoɨ?\" nɨyaiwiro nɨjí̵á imónɨpaxí̵rɨnɨ? Oweoɨ, seyí̵ne' urarɨgí̵ápɨ mɨmiaŋwí̵ upaxí̵ imónɨnɨ. 10Ayí̵ neparɨnɨ. Xwí̵á rɨrímɨ xwɨyí̵á mí̵kí̵ xɨxegí̵nɨ tí̵ŋí̵ rarɨgí̵ápɨ obaxí̵ imónɨnɨ. Xwɨyí̵á bɨ mí̵kí̵ mayí̵ imónɨŋí̵manɨ. Ní̵nɨ mí̵kí̵ tí̵ŋí̵ imónɨnɨ. 11E nerɨ aí ámá wo xwɨyí̵á mí̵kí̵ nionɨ mají̵á imónɨŋí̵pimɨ dánɨ rarɨŋagɨ arí̵á nɨwirí̵ná \"E'máyí̵ worí̵anɨ?\" yaiwimí̵ɨnɨ. Xí̵o enɨ nionɨ arí̵á mɨwiarɨŋagɨ nɨnanɨrí̵ná \"E'máyí̵ worí̵anɨ?\" niaiwinɨŋoɨ. 12Seyí̵ne' Gorɨxo apɨ apɨ imóní̵í̵rɨxɨnɨrɨ kwíyí̵pimɨ dánɨ sɨxí̵ seamímoarɨŋí̵pɨ \"Oimónaneyɨ.\" nɨyaiwiro sí̵mí̵ nɨxeadí̵pe'nɨro yarɨgí̵áyí̵ne' imónɨŋagí̵a nánɨ pí pí neróná rɨpɨ e'í̵rɨxɨnɨ. Kwíyí̵pimɨ dánɨ epaxí̵ imónɨŋwápimɨ dánɨ Jisasoyá sɨyikí̵ imónɨŋwae'ne eŋí̵ sí̵kí̵kí̵ omɨxɨnɨpaxí̵ imónɨŋí̵pɨ oyaneyɨnɨro ayá wí ne'ra u'í̵rɨxɨnɨ.\n13Ayɨnánɨ segí̵yí̵ wo kwíyí̵pimɨ dánɨ xwɨyí̵á mí̵kí̵ seyí̵ne' mají̵á imónɨgí̵ápimɨ dánɨ nɨsearɨrí̵náyí̵, arí̵á mɨwiarɨgí̵áyí̵ne' yaŋí̵ seameaimɨnɨrɨ nánɨ Gorɨxomɨ rɨxɨŋí̵ urí̵wɨnɨgɨnɨ. 14Ayí̵ rɨpɨ nánɨ seararɨŋɨnɨ. Nionɨ gí̵ ámá arí̵á niarɨgí̵e dánɨ xwɨyí̵á mí̵kí̵ xegí̵ bimɨ dánɨ Gorɨxomɨ rɨxɨŋí̵ nurɨrí̵ná gí̵ dɨŋí̵ aí tí̵nɨ murí̵ sa maŋí̵pámɨ dánɨ nurɨrí̵náyí̵, \"Apɨ ourɨmɨnɨ.\" nɨyaiwirɨ murɨpa e'á eŋagɨ nánɨ nionɨ rí̵ápɨ bɨ naŋí̵ mɨniiarɨnɨ. 15Ayɨnánɨ nionɨ pí emɨnɨre'ɨnɨ? Nionɨ Gorɨxomɨ rɨxɨŋí̵ nurɨrí̵náranɨ, soŋí̵ nɨrɨrɨ omɨ yayí̵ numerí̵náranɨ, xwɨyí̵á mí̵kí̵ bɨ bimɨ dánɨ maŋí̵pá tí̵nɨ nurɨrɨ aí \"Ayí̵ apɨ rí̵a urarɨŋɨnɨ?\" nɨyaiwirɨ gí̵ dɨŋí̵ tí̵nɨ enɨ nawínɨ urí̵ɨmɨgɨnɨ. 16Seyí̵ne' e mepa nero Gorɨxomɨ yayí̵ nɨwirí̵ná dɨŋí̵ tí̵nɨ nawínɨ murí̵ xwɨyí̵á mí̵kí̵ bɨ bimɨ, seyí̵ne' mají̵ápimɨ dánɨnɨ nurɨrí̵náyí̵, ámá sɨpí̵á imónɨgí̵á seyí̵ne' tí̵nɨ nawínɨ awí eánarɨgí̵áyí̵ arɨge nero \"Ayí̵ rí̵ápɨ xɨxenɨ e imóní̵wɨnɨgɨnɨ.\" rɨpaxí̵rɨnɨ? Oweoɨ, xwɨyí̵á mí̵kí̵ seyí̵ne' rarɨgí̵ápɨ arí̵á mɨwipaxí̵ nimónɨro nánɨ wí e rɨpaxí̵ menɨnɨ. 17Seyí̵ne' e nerí̵náyí̵, Gorɨxomɨ píránɨŋí̵ yayí̵ nɨwiro aiwɨ wínɨyo sí̵kí̵kí̵ mɨwomɨxí̵ ududí̵ iní̵ wikárarɨŋagí̵a nánɨ seararɨŋɨnɨ. 18Seyí̵ne' kwíyí̵pimɨ dánɨ xwɨyí̵á mí̵kí̵ wíyo dánɨ ayá wí nɨrɨro aí nionɨ enɨ kwíyí̵pimɨ dánɨ xwɨyí̵á mí̵kí̵ bɨ bimɨ dánɨ seáyɨ e nɨseamu'rorɨ nánɨ Gorɨxomɨ yayí̵ wiarɨŋárɨnɨ. 19E nimónɨrɨ aí Jisasoyá sɨyikí̵ imónɨgí̵á bɨ tí̵nɨ nerɨmeánɨrɨ wigí̵ arí̵á egí̵e dánɨ xwɨyí̵á mí̵kí̵ bɨ bimɨ dánɨ nurɨrí̵ná \"Í̵á mɨropaxí̵ imónɨŋí̵pɨ ourɨmɨnɨ.\" mɨnimónarɨnɨ. Oweoɨ, \"Poro ipɨ rɨneaíwapɨyarɨnɨ?\" oyaiwípoyɨnɨrɨ sa \"Xwɨyí̵á mí̵kí̵ nionɨ nɨjí̵á imónɨŋápimɨ dánɨ nurɨrɨ 'Ayí̵ apɨ rí̵a urarɨŋɨnɨ?' yaiwimí̵pɨ árí̵ní̵ ourɨmɨnɨ.\" nimónarɨnɨ. \"E nerí̵ná seáyɨ e imónɨŋí̵pɨ yarɨŋɨnɨ.\" nimónarɨnɨ.\n20Gí̵ nɨrɨxí̵meáyí̵ne', seyí̵ne' niaíwí̵ onɨmiá dɨŋí̵ mɨmaxɨrɨpa e'poyɨ. E nɨsearɨrɨ aí niaíwí̵ pí̵opia í̵wí̵ oyaneyɨnɨro sɨnɨ dɨŋí̵ mɨmoarɨgí̵ápa seyí̵ne' enɨ axí̵pɨ imóní̵poyɨ. E nero dɨŋí̵ nɨmorí̵ná ámɨná yapɨ móí̵rɨxɨnɨ. 21Isɨrerɨyí̵ arí̵á mɨwiarɨŋagí̵a nánɨ Gorɨxo ámá wí e dáŋí̵yí̵ mɨxí̵ nɨmeámɨ nɨbɨro xwɨrí̵á wikɨxe'í̵rɨxɨnɨrɨ rɨŋí̵pɨ nánɨ ŋwí̵ ikaxí̵ eánɨŋí̵yo re nɨrɨnɨrɨ eánɨnɨ, \" 'Gorɨxonɨ ámá mí̵kí̵ wí e dáŋí̵yí̵yá xwɨyí̵á mí̵kí̵ bɨ tí̵nɨ ámá tí̵yo urɨrɨ wí e dáŋí̵yí̵yá maŋí̵pimɨ dánɨ urɨrɨ emí̵a eŋagɨ aiwɨ nionɨ wí arí̵á nipɨrí̵ámanɨ.' Ámɨnáonɨ e rarɨŋɨnɨ.\" nɨrɨnɨrɨ eánɨnɨ. 22Ayɨnánɨ nene re yaiwiŋwɨnɨ, \"Gorɨxoyá kwíyí̵pimɨ dánɨ xwɨyí̵á mí̵kí̵ nene mají̵á nimónɨrɨ aí rarɨŋwápɨ, ayí̵ ámá omɨ rɨxa dɨŋí̵ wɨkwí̵roarɨgí̵á wínɨyí̵ arí̵á nɨneairóná óí̵ nikárɨnɨro 'Ayí̵ eŋí̵ eánɨŋí̵ Gorɨxoyápimɨ dánɨ rí̵a yarɨŋoɨ?' oyaiwípoyɨnɨrɨ mimónɨnɨ. Sa omɨ dɨŋí̵ mɨwɨkwí̵roarɨgí̵áyí̵ óí̵ nikárɨnɨro 'Ayí̵ eŋí̵ eánɨŋí̵ Gorɨxoyápimɨ dánɨ rí̵a yarɨŋoɨ?' oyaiwípoyɨnɨrɨ imónɨnɨ.\" yaiwiŋwɨnɨ. E nerɨ aí oyá xwɨyí̵ápɨ, nene wí̵á urókiamoarɨŋwápɨ, ayí̵ ámá xí̵omɨ dɨŋí̵ mɨwɨkwí̵roarɨgí̵áyí̵ arí̵á nɨneairóná \"Eŋí̵ eánɨŋí̵ Gorɨxoyápimɨ dánɨ rí̵a rarɨŋoɨ?\" oyaiwípoyɨnɨrɨ mimónɨnɨ. Sa xí̵omɨ dɨŋí̵ wɨkwí̵roarɨgí̵áyí̵ e oyaiwípoyɨnɨrɨ imónɨnɨ. 23Ayɨnánɨ ámá Jisasoyá sɨyikí̵ imónɨgí̵áyí̵ne' awí neánɨróná nɨyí̵ne'nɨ xwɨyí̵á mí̵kí̵ seyí̵ne' mají̵á bɨ bimɨ dánɨ nɨra warí̵ná ámá sɨpí̵á imónɨgí̵áyí̵ wíranɨ, ámá sɨnɨ Gorɨxomɨ dɨŋí̵ mɨwɨkwí̵rogí̵áyí̵ wíranɨ, nɨseaímearo nɨŋwearóná \"Ámá tɨyí̵ xóxwí̵ yarɨgí̵áyí̵ menɨranɨ?\" rɨpí̵rí̵árɨnɨ. 24Seyí̵ne' wí e mepa nero nɨyí̵ne'nɨ xwɨyí̵á Gorɨxoyápɨ wí̵á nɨrókiamóa warí̵ná ámá sɨpí̵á imónɨgí̵áyí̵ wíranɨ, ámá sɨnɨ Gorɨxomɨ dɨŋí̵ mɨwɨkwí̵rogí̵áyí̵ wíranɨ, nɨseaímearo nɨŋwearóná seyí̵ne' rarɨgí̵á nɨpimɨnɨ dánɨ \"Í̵wí̵ awa rarɨgí̵ápɨ mɨyarɨŋwae'nerí̵anɨ?\" nɨyaiwiro wairɨrí̵ inɨro \"Apɨ nene nánɨ enɨ rí̵a rarɨŋoɨ?\" nɨyaiwiro ayá mɨŋɨmɨŋí̵ roro nemáná 25sɨpí imónɨŋí̵ wigí̵pɨ yumí̵í egí̵ápɨ nánɨ waropárí̵ nero mɨŋí̵ xwí̵áyo nɨkwí̵rónɨro Gorɨxomɨ yayí̵ numero \"Neparɨnɨ. Gorɨxo seyí̵ne' dɨŋí̵ seakɨkayonɨ.\" rɨpí̵rí̵árɨnɨ.\nGorɨxomɨ yayí̵ umeanɨro nánɨ nerɨmeánɨróná epaxí̵pɨ nánɨ urɨŋí̵ nánɨrɨnɨ.26Gí̵ nɨrɨxí̵meáyí̵ne', pí oyaneyɨnɨrɨ neararɨnɨ? Seyí̵ne' awí neánɨróná woxɨ soŋí̵ seare'wapɨyinɨ nánɨ imónɨrɨ woxɨ xwɨyí̵á bɨ seare'wapɨyinɨ nánɨ imónɨrɨ woxɨ xwɨyí̵á Gorɨxo wí̵á wókímɨxí̵í̵pɨ bɨ searɨnɨ nánɨ imónɨrɨ woxɨ xwɨyí̵á mí̵kí̵ bɨ bimɨ dánɨ bɨ searɨnɨ nánɨ imónɨrɨ woxɨ xwɨyí̵á mí̵kí̵ bɨ bimɨ dánɨ rɨní̵í̵pɨ bɨ yaŋí̵ seameainɨ nánɨ imónɨrɨ nerɨ aí nɨpɨnɨ nerí̵ná Jisasoyá sɨyikí̵ imónɨgí̵áyí̵ne' sí̵kí̵kí̵ omɨxɨnɨpí̵rɨ nánɨ e'í̵rɨxɨnɨ. 27Segí̵yí̵ wí \"Xwɨyí̵á mí̵kí̵ bimɨ dánɨ ouraneyɨ.\" nɨwimónɨrí̵ná obaxowa xe onearí̵poyɨnɨrɨ sɨŋwí̵ mɨwɨnɨpanɨ. Wau'nɨranɨ, wau' woranɨ, ayí̵ apánɨrɨnɨ. Axíná nawínɨ orí̵poyɨnɨrɨ sɨŋwí̵ mɨwɨnɨpanɨ. Wo xámɨ nɨrɨmáná wo rí̵wí̵yo rí̵wɨnɨgɨnɨ. E yarí̵ná wo yaŋí̵ seameaíwɨnɨgɨnɨ. 28Ámá wo xwɨyí̵á yaŋí̵ seameaipaxí̵ meŋánáyí̵, xwɨyí̵á mí̵kí̵ apɨ apimɨ dánɨ rarɨgí̵áwa Jisasoyá sɨyikí̵ imónɨgí̵áyí̵ne'yá arí̵á egí̵e dánɨ maŋí̵pá tí̵nɨ sɨŋánɨ mɨrɨpa nero wigí̵ dɨŋí̵yo dánɨ Gorɨxo tí̵nɨ nawínɨ ínɨmɨ rɨní̵í̵rɨxɨnɨ. 29Awí neánɨróná segí̵ xwɨyí̵á Gorɨxoyápɨ wí̵á rókiamoarɨgí̵áyí̵ wau'ranɨ, wau' woranɨ, awa xe xwɨyí̵á searí̵í̵rɨxɨnɨ. Rɨxa searáná wínɨyí̵ o nepa kwíyí̵pimɨ dánɨ rí̵a rarɨnɨrɨ pí̵á nɨmero mí ómɨxí̵í̵rɨxɨnɨ. 30E nerɨ aí segí̵yí̵ wo e'í̵ nɨŋwearɨ wí̵á rókiamoarɨŋí̵ womɨ arí̵á wiarí̵ná Gorɨxo xwɨyí̵á bɨ wí̵á wókímɨxánáyí̵, o xwɨyí̵á apɨ áwaŋí̵ searɨnɨ nánɨ dao xámɨ rarɨŋo pí̵nɨ wiárí̵wɨnɨgɨnɨ. 31Nionɨ seararɨŋápɨ nɨxí̵dɨróná seyí̵ne' nɨyí̵ne'nɨ nɨjí̵á imónɨro eŋí̵ rɨre'mɨxí̵ inɨro epí̵rí̵a nánɨ woxɨ woxɨ ananɨ wí̵á nɨrókiamóa upaxí̵ imónɨŋoɨ. 32Nene nɨjí̵áranɨ. Gorɨxo yaiwínɨŋí̵ yarɨŋomanɨ. \"Xwɨyí̵á nɨxeayirɨ nerɨ orí̵poyɨ.\" mɨwimóní̵ \"Nɨtɨwayɨrorɨ orí̵poyɨ.\" wimónarɨŋagɨ nánɨ wí̵á rókiamoarɨgí̵áwa kwíyí̵pimɨ dánɨ rókiamopaxí̵ imónɨŋí̵pɨ tí̵nɨ u'rapí mɨrí̵ píránɨŋí̵ dɨŋí̵ í̵á nɨxɨrɨro rí̵í̵rɨxɨnɨ.\nGorɨxoyá sɨyikí̵ imónɨgí̵á wí e wí e ŋweagí̵á ní̵nɨ yarɨgí̵ápa 34sɨyikí̵ oyá Korinɨyo ŋweagí̵áyí̵ne' enɨ awí neánɨróná apɨxíwa xwɨyí̵á wí mɨrɨpa oe'poyɨ. Awí neánɨrane'ná apɨxíwa xe xwɨyí̵á onearí̵poyɨnɨrɨ sɨŋwí̵ mɨwɨnɨpa yarɨŋwá eŋagɨ nánɨ rarɨŋɨnɨ. Ŋwí̵ ikaxí̵ eánɨŋí̵yo dánɨ rɨnɨŋí̵pa oxoyí̵ne' sɨmaŋwí̵yónɨŋí̵ seaurí̵ní̵í̵rɨxɨnɨ. 35Íwa Jisasoyá sɨyikí̵ imónɨgí̵áyí̵ awí eánɨgí̵e dánɨ xwɨyí̵á nɨrɨrí̵ná ayá winɨpaxí̵ yarɨŋagí̵a nánɨ wínɨ wínɨ \"Apɨ nánɨ nɨjí̵á oimónɨmɨnɨ.\" nɨwimónɨrí̵ná aŋí̵ xɨxegí̵nɨyo dánɨ oxomɨ yarɨŋí̵ wíwɨnɨgɨnɨ. 36Seyí̵ne' seáyɨ e seáyɨ e mimónɨpanɨ. \"Xwɨyí̵á Gorɨxoyápɨ nene tí̵ámɨnɨ mí̵kí̵ imónɨŋwae'nerɨnɨ.\" rɨyaiwinarɨŋoɨ? \"Xwɨyí̵á oyápɨ Korinɨyo ŋweaŋwae'nenɨ tí̵ámɨnɨ rɨnɨŋí̵rɨnɨ.\" rɨseaimónarɨnɨ?\n37Ámá goxɨ goxɨ \"Nionɨ Gorɨxoyá xwɨyí̵ápɨ wí̵á rókiamoarɨŋá wonɨrɨnɨ.\" nɨyaiwinɨrí̵náranɨ, \"Oyá kwíyí̵ sɨxí̵ nɨmímoŋí̵pimɨ dánɨ e epaxí̵ nimónɨrɨ yarɨŋáonɨrɨnɨ.\" nɨyaiwinɨrí̵náranɨ, xwɨyí̵á nionɨ nɨrɨrɨ eaarɨŋá rɨpɨ nánɨ dɨŋí̵ re yaiwíɨrɨxɨnɨ, \"Poro sekaxí̵ Ámɨnáo urí̵í̵pimɨ dánɨ rí̵a nɨrɨrɨ eaŋí̵rí̵anɨ?\" yaiwíɨrɨxɨnɨ. 38Ámá go go e mɨyaiwipa yarɨŋagɨ nɨwɨnɨrí̵náyí̵, seyí̵ne' enɨ \"O nepa Gorɨxoyá wí̵á rókiamoarɨŋí̵ wo menɨnɨ.\" yaiwíí̵rɨxɨnɨ. 39Ayɨnánɨ gí̵ nɨrɨxí̵meáyí̵ne', Gorɨxoyá xwɨyí̵á wí̵á orókiamoaneyɨnɨrɨ sí̵mí̵ xeadí̵pe'nɨro oyá kwíyí̵ tí̵nɨ xwɨyí̵á mí̵kí̵ bɨ bimɨ dánɨ seyí̵ne' rarɨgí̵ápɨ pí̵rí̵ mɨrakínɨpa ero e'í̵rɨxɨnɨ. 40E nero aí Gorɨxomɨ yayí̵ umeanɨro nánɨ awí neánɨróná pí pí seyí̵ne' yarɨgí̵ápɨ nɨpɨnɨ nɨtɨwayɨroro píránɨŋí̵ e'í̵rɨxɨnɨ.\nCopyright information for `AAK","id":"<urn:uuid:f2b814e8-a92d-445b-ba04-cabc3819ab9a>","dump":"CC-MAIN-2020-40","url":"https:\/\/www.stepbible.org\/?q=version=%60AAK%7Creference=1Cor.14","date":"2020-09-21T04:02:45Z","file_path":"s3:\/\/commoncrawl\/crawl-data\/CC-MAIN-2020-40\/segments\/1600400198887.3\/warc\/CC-MAIN-20200921014923-20200921044923-00701.warc.gz","language":"aak","language_score":1.0000063181,"language_script":"Latn","minhash_cluster_size":1,"top_langs":"{\"aak_Latn_score\": 1.0000063180923462}","num_words":1391,"character_repetition_ratio":0.088,"word_repetition_ratio":0.009,"special_characters_ratio":0.166,"stopwords_ratio":0.174,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Romans 5\n\"Gorɨxo ámá xí̵o tí̵nɨ nawínɨ imóní̵í̵rɨxɨnɨrɨ Kiraiso eŋí̵pimɨ dánɨ pɨyí̵á neawí̵rɨŋí̵rɨnɨ.\" urɨŋí̵ nánɨrɨnɨ.1Ayɨnánɨ Gorɨxo nene Jisasomɨ dɨŋí̵ wɨkwí̵roarɨŋagwɨ sɨŋwí̵ nɨneanɨrɨ \"We' rónɨgí̵áyí̵rɨnɨ.\" rárarɨŋí̵ eŋagɨ nánɨ re rɨpaxí̵rɨnɨ, \"Nene negí̵ Ámɨná Jisasɨ Kiraiso neaiiŋí̵pimɨ dánɨ rɨxa Gorɨxo tí̵nɨ nawínɨ pɨyí̵á wí̵rɨnɨŋwɨnɨ.\" rɨpaxí̵rɨnɨ. 2Jisasomɨ dɨŋí̵ wɨkwí̵roarɨŋwápimɨ dánɨ Gorɨxo xí̵o ámáyo wá nɨwianɨrɨ wiarɨŋí̵pɨ nánɨ xe nɨjí̵á imónɨro apɨ wímeáí̵yí̵ imónɨro oe'poyɨnɨrɨ sɨŋwí̵ neanɨŋenerɨnɨ. E imónɨŋwae'ne seáyɨ e Gorɨxo imónɨŋí̵pɨ sɨwá neaíwɨnɨgɨnɨrɨ dɨŋí̵ wikwí̵moarɨŋwápɨ nánɨ dɨŋí̵ nií̵á neainarɨnɨ. 3Apɨ nánɨnɨ dɨŋí̵ nií̵á neainarɨŋí̵manɨ. Xeanɨŋí̵ nene neaímearɨŋí̵pɨ nánɨ enɨ dɨŋí̵ nií̵á neainarɨŋí̵rɨnɨ. Ayí̵ rɨpɨ nánɨrɨnɨ. Xeanɨŋí̵ neaímeaarɨŋí̵pɨ, ayí̵ xaíwí̵ neaimɨxɨnɨ nánɨ rí̵a neaímeaarɨnɨrɨ dɨŋí̵ nií̵á neainarɨŋí̵rɨnɨ. 4Nene pí pí neaímeaarɨŋí̵pɨ xaíwí̵ nɨneaimɨxa u'áná Gorɨxoyá sɨŋwí̵yo dánɨ mɨmɨwiáró yarɨŋwae'ne imónarɨŋwárɨnɨ. Mɨmɨwiáró yarɨŋwae'ne imónɨŋagwɨ nainenɨrane'ná \"Seáyɨ e Gorɨxo imónɨŋí̵pɨ sɨwá neainɨní̵árí̵anɨ?\" nɨyaiwirane dɨŋí̵ ikwí̵moarɨŋwárɨnɨ. 5Dɨŋí̵ e nikwí̵morane'ná rí̵paíwí̵nɨŋí̵ wí meaaní̵wámanɨ. Ayí̵ rɨpɨ nánɨrɨnɨ. Gorɨxo xegí̵ kwíyí̵ sɨxí̵ neamímoŋí̵pimɨ dánɨ xewanɨŋo sɨwá re'nɨŋí̵ neainɨŋí̵ eŋagɨ nánɨ, \"Nionɨ seyí̵ne' nánɨ aga wá nonarɨŋonɨrɨnɨ.\" Sɨwá e'nɨŋí̵ neainɨŋí̵ eŋagɨ nánɨ dɨŋí̵ nikwí̵morane'ná wí rí̵paíwí̵nɨŋí̵ meaaní̵wámanɨ. Dɨŋí̵ \"E neaímeaní̵áranɨ?\" nɨyaiwirane wikwí̵moarɨŋwápɨ xɨxenɨ neaímeaní̵árɨnɨ.\n6Ayí̵ rɨpɨ nánɨ \"Dɨŋí̵ wikwí̵moarɨŋwápɨ nánɨ rí̵paíwí̵nɨŋí̵ meaaní̵wámanɨ.\" seararɨŋɨnɨ. Xámɨ Gorɨxomɨ rí̵wí̵ umoagwae'ne eŋí̵ óí̵nɨŋí̵ nerane xewanɨŋene yeáyí̵ yimɨxemeánanɨrane nánɨ wí mimónɨŋáná Gorɨxo xe oenɨrɨ wimónɨŋíná ámá Kiraiso yeáyí̵ neayimɨxemeámí̵ánɨrɨ nánɨ neapeiŋí̵rɨnɨ. 7Ámá we' rónɨŋí̵ wo nánɨ arɨrá wíɨmɨgɨnɨrɨ ananɨ pepaxí̵ imónɨgí̵áyí̵ obaxí̵ranɨ? Oweoɨ, aga wínɨ wíná árí̵ní̵ wa ámá naŋí̵ wo nánɨ arɨrá wíɨmɨgɨnɨrɨ mɨŋí̵ winɨpaxí̵ imónarɨgí̵árɨnɨ. 8E nerɨŋí̵ aiwɨ nene rɨxa ámá we' rónɨŋí̵ nimónɨmáná eŋáná marí̵áɨ, nene sɨnɨ uyí̵nií̵ wiarí̵ná Kiraiso neapeiŋí̵pimɨ dánɨ Gorɨxo nene nánɨ dɨŋí̵ sɨpí neaiŋí̵pɨ nánɨ neaíwapɨyiŋí̵rɨnɨ. 9Ayɨnánɨ re nɨyaiwirane aiwɨ, \"Jisaso nɨperí̵ná xegí̵ ragí̵ pu'í̵pɨ igí̵ánɨŋí̵ neaeámóáná nene nánɨ Gorɨxo 'We' rónɨgí̵áyí̵rɨnɨ.' rárɨŋí̵rɨnɨ.\" nɨyaiwirane aiwɨ rɨpɨ aŋɨpaxí̵ yaiwiŋwɨnɨ, \"Rí̵we'ná Gorɨxo ámáyo pɨrí̵ numamorí̵ná Kiraiso eŋí̵pimɨ dánɨ yeáyí̵ neayimɨxemeaní̵árɨnɨ.\" yaiwiŋwɨnɨ. 10Ayí̵ rɨpɨ seararɨŋɨnɨ. Nene Gorɨxo tí̵nɨ xepɨxepá rónɨŋáná xewanɨŋo xegí̵ xewaxo peŋí̵pimɨ dánɨ xí̵o tí̵ámɨnɨ bɨpaxí̵ oimóní̵poyɨnɨrɨ pɨyí̵á neawí̵rɨŋí̵ eŋagɨ nánɨ rɨpɨ aŋí̵paxí̵ yaiwiŋwɨnɨ, \"Gorɨxo ámáyo pɨrí̵ numamorí̵ná rɨxa pɨyí̵á neawí̵rɨŋene xewaxo nɨwiápí̵nɨmearɨ sɨŋí̵ imónɨŋí̵pimɨ dánɨ yeáyí̵ neayimɨxemeaní̵árɨnɨ.\" yaiwiŋwɨnɨ. 11Apɨ nánɨnɨ dɨŋí̵ nií̵á neainarɨŋí̵manɨ. Nene negí̵ Ámɨná Jisasɨ Kiraiso —O nene Gorɨxo tí̵nɨ nawínɨ imónaní̵wá nánɨ pɨyí̵á neawí̵rɨŋorɨnɨ. O dɨŋí̵ sɨpí nɨneairí̵ná neaiiŋí̵pɨ nánɨ dɨŋí̵ nɨmorane'ná \"Xano Gorɨxo enɨ apí̵nɨŋí̵ imónɨŋorí̵anɨ?\" nɨyaiwirane yayí̵ seáyɨmɨ dánɨ yarɨŋwárɨnɨ.\n\"Adamo eŋí̵pimɨ dánɨ ámá xwɨyí̵á meárɨnɨgí̵á nimónɨro aí Jisaso eŋí̵pimɨ dánɨ we' rónɨgí̵á imónɨgí̵árɨnɨ.\" urɨŋí̵ nánɨrɨnɨ.12Ayɨnánɨ ámá wo maŋí̵ wiaíkiŋí̵pimɨ dánɨ xwí̵á tí̵yo ŋweagí̵áyí̵ ní̵nɨ í̵wí̵ epí̵rí̵a nánɨ e'peŋí̵rɨnɨ. Ámá o í̵wí̵ nerɨŋí̵pimɨ dánɨ peŋí̵ eŋagɨ nánɨ ámá ní̵nɨ enɨ wigí̵ í̵wí̵ nerɨŋí̵pimɨ dánɨ pearɨgí̵ápɨ xí̵meaŋí̵rɨnɨ. 13Ŋwí̵ ikaxí̵ eánɨŋí̵pɨ sɨnɨ meŋáná ámá í̵wí̵ ne'ra wagí̵á aiwɨ ŋwí̵ ikaxí̵ \"Apɨ mepanɨ. Apɨ mepanɨ.\" rɨnɨŋí̵ bɨ sɨnɨ meŋí̵ eŋagɨ nánɨ Gorɨxo wiwanɨŋí̵yí̵ ayá udunɨpaxí̵ eŋí̵pɨ íkwí̵ wɨnamɨ nɨŋwɨrára pweagí̵manɨ. 14E nerɨŋí̵ aiwɨ nene nɨjí̵á re imónɨŋwɨnɨ. Ámá Adamo tí̵ŋí̵ e dánɨ nɨŋweaxa nɨbɨro Moseso tí̵ŋí̵ e nánɨ ŋweagí̵áyí̵ ní̵nɨ nɨpe'a wagí̵árɨnɨ. Ámá ní̵nɨ Adamo —O ámá rí̵wí̵yo bɨní̵o neaiiní̵ápɨ nánɨ dɨŋí̵ moanɨ nánɨ árɨxánɨŋí̵ neaiiŋorɨnɨ. Ámá ní̵nɨ o wiaíkiŋí̵pa mɨwiaíkipa nero aí ní̵nɨ nɨpe'a wagí̵árɨnɨ.\n15E nerɨ aí Gorɨxo wá nɨneawianɨrɨ anɨpá neaiiŋí̵pimɨ dánɨ imónɨŋwápɨ, ayí̵ Adamo eŋí̵pimɨ dánɨ imónɨŋwápɨ tí̵nɨ xɨxenɨ menɨnɨ. Ayí̵ rɨpɨ nánɨ seararɨŋɨnɨ. Ámá o wiaíkiŋí̵pimɨ dánɨ ámá obaxí̵ pegí̵á aiwɨ rɨpɨ nánɨ aŋɨpaxí̵ yaiwiŋwɨnɨ, \"Gorɨxo ámáyo wá wianɨrɨ ámáo, Jisasɨ Kiraisoyɨ rɨnɨŋo ayá nurɨmɨxɨrɨ eŋí̵pimɨ dánɨ wiirɨ eŋí̵pɨ Adamo eŋí̵pimɨ seáyɨ e nɨmu'rorɨ ámá obaxí̵ ayá wíyo wímeaŋí̵rɨnɨ.\" yaiwiŋwɨnɨ. 16Rɨpɨ nánɨ enɨ dɨŋí̵ nɨmorane'ná \"Gorɨxo wá nɨneawianɨrɨ neaiiŋí̵pimɨ dánɨ imónɨŋwápɨ, ayí̵ Adamo eŋí̵pimɨ dánɨ imónɨŋwápɨ tí̵nɨ xɨxenɨ menɨnɨ.\" yaiwianí̵wɨnɨ. Adamo wiaíkiŋí̵ ná bimɨnɨ dánɨ ámá xwɨyí̵á meárɨnɨgí̵áyí̵ imónɨgí̵árɨnɨ. E nerɨŋí̵ aiwɨ Gorɨxo ámá ayá wí wiaíkiarɨŋagí̵a nɨwɨnɨmáná ayí̵ enɨ xɨxenɨ oniípoyɨnɨrɨ mɨyaiwí wá nɨwianɨrɨ wiiŋí̵pimɨ dánɨ ámá obaxí̵ we' rónɨŋagí̵áɨ rárɨnɨŋí̵yí̵ imónɨgí̵árɨnɨ. 17Nionɨ searí̵ápɨ, ayí̵ rɨpɨ seararɨŋɨnɨ. Ámá wo Gorɨxomɨ maŋí̵yo wiaíkiŋí̵pimɨ dánɨ ámá ní̵nɨ pearɨgí̵á aiwɨ rɨpɨ imónaní̵wápɨ aŋɨpaxí̵ imónɨnɨ. Nene Gorɨxo wá ayá wí nɨneawianɨrɨ wínɨyí̵ enɨ wigí̵ oniípoyɨnɨrɨ me' anɨpá \"We' rónɨgí̵áyí̵ne'rɨnɨ.\" nearárɨnɨŋene Jisasɨ Kiraiso neaiiŋí̵pimɨ dánɨ dɨŋí̵ nɨyɨmɨŋí̵pɨ tí̵ŋwae'ne imónɨrane xí̵o tí̵nɨ nawínɨ seáyɨ e imónɨrane yaní̵wárɨnɨ. 18Ayɨnánɨ nene dɨŋí̵ rɨpɨ moanɨgɨnɨ, \"Ámá ná wonɨ wiaíkiŋí̵pimɨ dánɨ ámá ní̵nɨ xwɨyí̵á meárɨnɨpaxí̵ imónɨgí̵áyí̵ imónɨgí̵ápa ámá ná wonɨ nɨperɨ we' rónɨŋí̵ eŋí̵pimɨ dánɨ ámá ní̵nɨ 'Xwɨyí̵á mayí̵yí̵rɨnɨ.' rɨnárɨpaxí̵ imónɨgí̵áyí̵ imónɨro dɨŋí̵ nɨyɨmɨŋí̵pɨ tí̵gí̵áyí̵ imónɨpaxí̵ imónɨro egí̵árɨnɨ.\" moanɨgɨnɨ. 19Ayí̵ rɨpɨ seararɨŋɨnɨ. Ámá wo Gorɨxo \"E e'ɨrɨxɨnɨ.\" urɨŋí̵pɨ wiaíkiŋí̵pimɨ dánɨ ámá obaxí̵ í̵wí̵ yarɨgí̵áyí̵ imónɨgí̵ápa ámá ná wonɨ Gorɨxo \"E e'ɨrɨxɨnɨ.\" urɨŋí̵pɨ arí̵á nɨwirɨ xɨxenɨ xí̵dɨŋí̵pimɨ dánɨ ámá obaxí̵ \"We' rónɨŋí̵ imónɨgí̵áyí̵ne'rɨnɨ.\" urárɨnɨŋí̵yí̵ imónɨpí̵rí̵árɨnɨ.\n20Ámá re oyaiwípoyɨnɨrɨ, \"Ai, bɨ onɨmiápɨ mɨwiaíkiarɨŋwɨnɨ. Aga ayá wí wiaíkiarɨŋwɨnɨ.\" oyaiwípoyɨnɨrɨ Gorɨxo Mosesomɨ ŋwí̵ ikaxí̵ nɨrɨnɨrɨ eánɨŋí̵pɨ we'yo í̵á umɨrɨŋí̵rɨnɨ. E nerɨ aí xí̵o ámá ayá wí nɨwiaíkía ugí̵ápɨ tí̵nɨ xɨxenɨ wá nɨwiaga mu' wiárí̵ nɨmu'rorɨ nɨwiaga uŋí̵rɨnɨ. 21Ámá ní̵nɨ wigí̵ í̵wí̵ nerɨŋí̵pimɨ dánɨ pearɨgí̵ápa ní̵nɨ enɨ Gorɨxo wá nɨwianɨrɨ \"We' rónɨŋí̵ imónɨgí̵áyí̵rɨnɨ.\" rárarɨŋí̵pimɨ dánɨ dɨŋí̵ nɨyɨmɨŋí̵pɨ —Apɨ negí̵ Ámɨná Jisasɨ Kiraiso eŋí̵pimɨ dánɨ neaímeaarɨŋí̵pɨrɨnɨ. Apɨ tí̵gí̵áyí̵ imónɨpí̵rí̵a nánɨ wigí̵ nɨwiaíkía ugí̵ápɨ tí̵nɨ xɨxenɨ wá nɨwiaga mu' wiárí̵ nɨmu'rorɨ nɨwiaga uŋí̵rɨnɨ.\nCopyright information for `AAK","id":"<urn:uuid:16f8c4d1-7808-499b-a59d-e0ff025e9346>","dump":"CC-MAIN-2020-45","url":"https:\/\/www.stepbible.org\/?q=version=AAK%7Creference=Rom.5","date":"2020-10-23T06:36:22Z","file_path":"s3:\/\/commoncrawl\/crawl-data\/CC-MAIN-2020-45\/segments\/1603107880656.25\/warc\/CC-MAIN-20201023043931-20201023073931-00631.warc.gz","language":"aak","language_score":1.000007391,"language_script":"Latn","minhash_cluster_size":1,"top_langs":"{\"aak_Latn_score\": 1.0000073909759521}","num_words":809,"character_repetition_ratio":0.079,"word_repetition_ratio":0.01,"special_characters_ratio":0.161,"stopwords_ratio":0.231,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}
{"text":"Revelation of John 6\nSipɨsipí̵ miáo bɨkwí̵namɨ tamɨxɨnɨŋí̵pɨ ararí̵kímí̵ eŋí̵ nánɨrɨnɨ.1Nionɨ sipɨsipí̵ miáo bɨkwí̵namɨ tamɨxɨnɨŋí̵ we' wí̵u'mɨ dáŋí̵ wau' eŋí̵pɨ bɨ arí̵kíagɨ nɨwɨnɨrí̵ná dɨŋí̵ tí̵ŋí̵ imónɨgí̵á wau' wau' awa wo akɨrɨwí̵nɨŋí̵ nɨrɨrí̵ná \"Eɨnɨ.\" rarɨŋagɨ arí̵á nɨwirɨ 2wenɨŋí̵ e'áyí̵ wɨnɨŋanigɨnɨ. Osí̵ apí̵á weŋí̵ wo wɨnɨŋanigɨnɨ. Osomɨ seáyɨ e xeŋweaŋo e'waikí̵ bá í̵á nɨxɨrɨrɨ ŋweaŋagɨ wɨnɨŋanigɨnɨ. Amɨnaŋwí̵ ámá mɨxí̵ ninɨrí̵ná xopɨrárí̵ wíomɨ wiarɨgí̵áyí̵ wɨna omɨ mɨnɨ wíáná o xopɨrárí̵ winí̵o yapɨ nimónɨrɨ ámáyo xopɨrárí̵ wíamɨgɨnɨrɨ u'agɨ wɨnɨŋanigɨnɨ.\n3Bɨkwí̵namɨ tamɨxɨnɨŋí̵ ámɨ bɨ sipɨsipí̵ miáo arí̵kíáná dɨŋí̵ tí̵ŋí̵ imónɨgí̵á wau' wau' awa ámɨ wo \"Eɨnɨ.\" rarɨŋagɨ arí̵á nɨwirí̵ná wɨnɨŋanigɨnɨ. 4Osí̵ ámɨ wo, ayí̵á rɨŋo u'agɨ nɨwɨnɨrɨ Gorɨxo xe osomɨ xeŋweaŋo ámá xwí̵árímɨ nɨwayɨrónɨro awayinɨ ŋweagí̵áyí̵ mɨxí̵ níkwí̵naroro wiwɨnɨ pɨpɨkímí̵ iní̵í̵rɨxɨnɨrɨ owíwapɨyinɨrɨ sɨŋwí̵ wɨnarɨŋagɨ nɨwɨnɨrɨ e emɨnɨrɨ warí̵ná kirá mɨxí̵ nánɨ sepiá bá mɨnɨ wiowárí̵agɨ wɨnɨŋanigɨnɨ.\n5Bɨkwí̵namɨ tamɨxɨnɨŋí̵ ámɨ bɨ arí̵kíáná dɨŋí̵ tí̵ŋí̵ imónɨgí̵á wau' wau' awa ámɨ wo \"Eɨnɨ.\" rarɨŋagɨ arí̵á nɨwirí̵ná wenɨŋí̵ e'áyí̵ wɨnɨŋanigɨnɨ. Osí̵ u'rapí pí̵pí̵ó oŋí̵ wo wɨnɨŋanigɨnɨ. Osomɨ seáyɨ e xeŋweaŋo ámáyo aiwá onɨmiápia nɨwiayirɨ aí nɨgwí̵ xwe' urɨrápɨmí̵ winí̵a nánɨ sɨkerí̵á bɨ í̵á nɨxɨrɨmáná xeŋweaŋagɨ wɨnɨŋanigɨnɨ. 6Maŋí̵pí̵nɨŋí̵ imónɨŋí̵ bɨ dɨŋí̵ tí̵ŋí̵ imónɨgí̵á wau' wau' awamɨ áwɨnɨmɨ dánɨ re rarɨŋagɨ arí̵á wiŋanigɨnɨ, \"Wití̵ aiwá sɨxí̵ aga onɨmiáwá nánɨ xegí̵ nɨgwí̵ rɨpɨ roŋí̵wárɨnɨ. Ámá sí̵á wɨyimɨ omɨŋí̵ rí̵á tí̵ŋí̵ nerí̵ná nɨgwí̵ meaarɨgí̵ápɨ tí̵nɨ xɨxenɨ imónɨŋí̵wárɨnɨ. Barí aiwá sɨxí̵ aga onɨmiá wí̵xau' wá nánɨ xegí̵ nɨgwí̵ axí̵pɨ wenɨ. Joxɨ wití̵ aiwá tí̵nɨ barí aiwá tí̵nɨ xwɨrí̵á ikɨxe'áná xegí̵ nɨgwí̵pɨ seáyɨ e imónɨní̵a eŋagɨ aiwɨ wainí̵ uraxí̵ tí̵nɨ íkí̵á sogwí̵ gɨrisí̵ imɨxarɨgí̵ápɨ tí̵nɨ nánɨ nɨgwí̵ seáyɨ e ronɨgɨnɨrɨ xwɨrí̵á mikɨxepanɨ.\" rarɨŋagɨ arí̵á wiŋanigɨnɨ.\n7Bɨkwí̵namɨ tamɨxɨnɨŋí̵ ámɨ bɨ arí̵kíáná dɨŋí̵ tí̵ŋí̵ imónɨgí̵á yoparo \"Eɨnɨ.\" rarɨŋagɨ arí̵á nɨwirí̵ná 8wenɨŋí̵ e'áyí̵ wɨnɨŋanigɨnɨ. Osí̵ siyó rɨŋí̵ wo wɨnɨŋanigɨnɨ. Osomɨ xeŋweaŋo —O xegí̵ yoí̵ Pɨyoyɨ wí̵rɨnɨŋorɨnɨ. O xeŋweaŋagɨ wɨnɨŋanigɨnɨ. Pɨyɨŋí̵ Siwí Aŋí̵yo Wárarɨŋoyɨ rɨnɨŋo nawínɨ rí̵wí̵mɨnɨ nɨxeŋweámáná warɨŋagí̵i wɨnɨŋanigɨnɨ. Gorɨxo awau' ámá xwí̵á rɨrí nɨrímɨnɨ biau' biau' imónɨgí̵á bimɨ nɨpɨkiríná xe mɨxí̵ nánɨ nɨwíwapɨyiri pɨpɨkímí̵ eri aiwá nánɨ dí̵wí̵ nɨwimɨxɨri pɨpɨkímí̵ eri sɨmiárí̵ nɨwiri pɨpɨkímí̵ eri sí̵wí sayí̵ oroaní̵poyɨnɨrɨ nɨwimɨxɨri pɨpɨkímí̵ eri e'isixɨnɨrɨ sɨŋwí̵ wɨnowárí̵agɨ wɨnɨŋanigɨnɨ.\n9Bɨkwí̵namɨ tamɨxɨnɨŋí̵ ámɨ bɨ arí̵kíáná nionɨ wenɨŋí̵ e'áyí̵ wɨnɨŋanigɨnɨ. Rɨdɨyowá nánɨ íráí̵ noa peyinɨŋí̵yo ínɨmɨ ámá xwɨyí̵á Gorɨxoyá wáí̵ urɨmero Jisaso ure'wapɨyiŋí̵pɨ anɨŋí̵ miní̵ xí̵dɨro yarɨŋagí̵a nánɨ pɨkigí̵áyí̵yá dɨŋí̵yí̵ ínɨmɨ e yarɨŋagí̵a wɨnɨŋanigɨnɨ. 10Ayí̵ eŋí̵ tí̵nɨ re urarɨŋagí̵a arí̵á wiŋanigɨnɨ, \"Ámɨnáoxɨnɨ, aga xegí̵ bɨ imónɨrɨ nepaxɨŋí̵ imónɨrɨ eŋoxɨnɨ, sí̵á araríná sɨpí neaikárí̵á xwí̵áyo ŋweagí̵áyo pɨrí̵ mumamó nerɨ nene neapɨkigí̵á nánɨ eŋí̵ mɨmeá nerɨ kikií̵á erí̵árɨnɨ?\" urarɨŋagí̵a arí̵á nɨwirɨ 11nɨyonɨ womɨnɨ womɨnɨ rapɨrapí̵ apí̵á weŋí̵ sepiá wu' yínɨpí̵rɨ nánɨ mɨnɨ nɨwirɨ re urarɨŋagɨ arí̵á wiŋanigɨnɨ, \"Seyí̵ne' bɨ onɨmiápɨ sɨnɨ wenɨŋí̵ nero kikií̵á ŋweáí̵rɨxɨnɨ. Seyí̵ne' seapɨkíí̵ápa ámá ápo Gorɨxoyá xɨnáíwánɨŋí̵ imónɨro segí̵ se'rɨxí̵meá imónɨro egí̵á wínɨyo enɨ xe pɨkíí̵rɨxɨnɨrɨ yaiwiŋí̵pɨ tí̵nɨ xɨxenɨ pɨkipí̵rí̵e nánɨ wenɨŋí̵ nerɨ ŋweáí̵rɨxɨnɨ.\" urarɨŋagɨ arí̵á wiŋanigɨnɨ.\n12Bɨkwí̵namɨ tamɨxɨnɨŋí̵ ámɨ bɨ arí̵kíáná wenɨŋí̵ e'áyí̵ wɨnɨŋanigɨnɨ. Poboní̵ ayɨkwí̵ me' erɨ sogwí̵ maní̵ pí̵pí̵ó wárɨrɨ emá xí̵á ayí̵á nɨrɨrí̵ná ragí̵ pwarɨŋí̵pánɨŋí̵ rɨrɨ 13siŋí̵ aŋí̵ pɨrí̵yo dánɨ nɨrɨwómioarí̵ná íkí̵á pikí̵ sogwí̵ sɨnɨ yóí̵ meŋáná rí̵wɨpí kɨkɨdɨmí̵ e'áná pie'roarɨŋí̵pa axí̵pɨ e pie'rorɨ 14aŋí̵ pɨrí̵ íkwí̵ wɨnánɨŋí̵ áwɨnɨ e naxɨnowárɨnɨmáná mɨdɨmɨdánɨ nɨxope'ga urɨ dí̵wí̵ ní̵nɨ tí̵nɨ pɨrɨŋwí̵ ní̵nɨ tí̵nɨ xámɨ imónɨŋe dánɨ nɨxoyí̵píga nurɨ ámɨ wí e imónɨrɨ yarɨŋagɨ nɨwɨnɨrɨ 15xwí̵áyo dáŋí̵ mɨxí̵ ináyí̵ tí̵nɨ ámá wíyo seáyɨ e wimónɨgí̵áyí̵ tí̵nɨ porisí̵yo seáyɨ e wimónɨgí̵áyí̵ tí̵nɨ ámá amɨpí wí mɨmu'rónɨgí̵áyí̵ tí̵nɨ ámá xwe'rɨxa imónɨgí̵áyí̵ tí̵nɨ ámá kodɨreakí̵ nero xɨnáíwánɨŋí̵ nimónɨrɨ omɨŋí̵ wiiarɨgí̵á ní̵nɨyí̵ tí̵nɨ ámá wigí̵ omɨŋí̵nɨ yarɨgí̵áyí̵ tí̵nɨ wiwanɨŋí̵yí̵ sí̵ŋá óí̵yo pí̵nɨ ŋwearo dí̵wí̵ sí̵ŋá tí̵nɨ eŋe yimároŋí̵mɨ pí̵nɨ ŋwearo yarɨŋagí̵a wɨnɨŋanigɨnɨ. 16E nero dí̵wí̵yo tí̵nɨ sí̵ŋáyo tí̵nɨ re urarɨŋagí̵a wɨnɨŋanigɨnɨ, \"Sí̵ŋá tɨyí̵ne', dí̵wí̵ tɨyí̵ne', ananɨ seáyɨ e neaɨkwarɨmoɨ. Íkwiaŋwí̵namɨ e'í̵ ŋweaŋo sɨŋwí̵ neanɨrɨ sipɨsipí̵ miáo wikí̵ neaónɨŋí̵pɨ pɨrí̵ neamamorɨ enɨgɨnɨrɨ rɨtí̵ neateɨ. 17Sí̵á sɨpíyí̵, sí̵á awau' wikí̵ neaónɨgí̵í eŋagɨ nánɨ pɨrí̵ neamamopɨsí̵íyí̵ rɨxa nimónɨnɨ eŋagɨ nánɨ rarɨŋwɨnɨ. Apimɨ gone mu'ropaxí̵ imónɨŋwɨnɨ? Oweoɨ.\" rarɨŋagí̵a arí̵á wiŋanigɨnɨ.\nCopyright information for `AAK","id":"<urn:uuid:7ea15aa3-1e08-4002-9437-4e0143203d70>","dump":"CC-MAIN-2020-45","url":"https:\/\/www.stepbible.org\/?q=version=AAK%7Creference=Rev.6","date":"2020-10-26T09:48:41Z","file_path":"s3:\/\/commoncrawl\/crawl-data\/CC-MAIN-2020-45\/segments\/1603107891203.69\/warc\/CC-MAIN-20201026090458-20201026120458-00091.warc.gz","language":"aak","language_score":1.000007391,"language_script":"Latn","minhash_cluster_size":1,"top_langs":"{\"aak_Latn_score\": 1.0000073909759521}","num_words":634,"character_repetition_ratio":0.094,"word_repetition_ratio":0.013,"special_characters_ratio":0.16,"stopwords_ratio":0.121,"flagged_words_ratio":0.0,"lang_id_score":1.0,"perplexity_score":500.0,"cluster_detection":-1}